
PIETŲ DAKOTA 
1989-ųjų birželis 


uperis Salivanas taip ir žinojo — jo gyvenimas baigtas. Tėvų, 

tarsi teisėjų ir prisiekusiųjų, nepalenkė maldavimai, įtikinė- 

jimai, pyktis ir grasinimai — jis pasmerktas ir siunčiamas 
kažkur toli, atskiriamas nuo visko, kas jam pažįstama ir svarbu, ir 
gabenamas į pasaulį be videosalonų ir mėsainių. 

Vienintelis dalykas, padėjęs tiesiogine žodžio prasme nenumirti 
iš nuobodulio ar paprasčiausiai nekuoktelėti, buvo išsvajotasis Žaidi- 
mas Game Boy. 

Atrodo, kad visą tremties laiką — du baisius kvailus mėnesius 
— jam teks praleisti tik su tetriu, gyvenant išsigimėliškuose lauki- 
niuose Vakaruose. Jis velniškai gerai supranta, kad žaidimas, kurį jo 
tėvas nučiupo Tokijuje, kaip sakoma, tiesiai nuo konvejerio, yra pats 
tikriausias kyšis. 

Kupui vienuolika, ir nereikia ieškoti kvailių. 

Beveik niekas visose Jungtinėse Amerikos Valstijose to žaidimo 
dar neturi, ir tai, žinoma, jėga. Bet kokia prasmė turėti visų geidžia- 
mą daiktą, jeigu negali juo pasigirti draugams? 

O dabar tiesiog tenka būti Klarku Kentu ar Briusu Veinu, varga- 
nu kietų vyriokų antrininku. 

Visi jo draugai kažkur toli, už begalės mylių, Niujorke. Jie 
džiaugsis vasara, iškylaus Long Ailendo pakrantėse arba prie Džer- 
sio krantų. Liepos mėnesį jam buvo pažadėtos dvi savaitės beisbolo 
stovykloje. 

Tačiau visa tai buvo seniau. 


Dabar jo tėvai iškeliavo į Italiją ir Prancūziją ir dar į kažkokias 
kvailas vietas praleisti antrojo medaus mėnesio. Medaus mėnuo 
— tai žūtbūtinių pastangų išsaugoti santuoką kodas. 

Taigi taigi, Kupas ne kvailys. 

Anokia čia romantika, jei aplinkui trainiojasi vienuolikmetis 
sūnus, tad jie ir išsiuntė jį pas senelius, į kažkokį užkampį, į sušiktą 
Pietų Dakotą. 

Dievo pamiršta Pietų Dakota. Jis daugybę kartų girdėjo mamą, 
kartojančią šiuos žodžius, nors būdavo, kad ji imdavo šypsotis ir pa- 
sakoti, kiek jis patirs nuotykių, kaip pažins savąsias šaknis. Tada „Die- 
vo pamiršta“ pavirsdavo į kažką, kas tyra, skaistu ir jaudina. Tarsi jis 
nežinotų, kad mama pabėgo nuo tėvų, iš šlamštiško jų ūkelio tą pačią 
minutę, kai jai sukako aštuoniolika. 

Taigi jis ištremtas ten, iš kur ji pabėgo, nors tikrai nieko bloga 
nepadarė ir to nenusipelnė. Juk ne jo kaltė, kad tėtis nebenulaiko 
kelnėse savo „daikto“, o mama mėgina tai kompensuoti baigdama su- 
sipirkti visą Madisono aveniu. Šią informaciją Kupas sužinojo profe- 
sionaliai šnipinėdamas ir nuolat slapčia pasiklausydamas už durų. Jie 
patys viską sujaukė, bet kažkodėl jį pasmerkė vasarai sušvinkusiame 
ūkelyje su seneliais, kurių jis beveik visai nepažįsta. 

Beje, jie tikrai labai seni. 

Jis turėjo padėti jiems prižiūrėti arklius, dvokiančius ir atrodan- 
čius taip, tarsi norėtų tau įkąsti. Jis turėjo padėti prižiūrėti viščiukus, 
kurie smirdėjo ir tikrai kapojosi snapais. 

Seneliai neturėjo šeimininkės, kepančios baltatrynių kiaušinių 
omletus ar rankiojančios jo daiktus. Vietoj automobilių jie vairavo 
sunkvežimius. Net ir senoji jo močiutė... 

Jis per dienų dienas nematė nė vieno automobilio. 

Jis turėjo nudirbti namų ruošos darbus, jam teko valgyti namuo- 
se gamintus patiekalus ir tokį maistą, kurio jis nebuvo matęs niekada 
gyvenime. Na, gal tasai maistas ir skanus, bet juk ne čia esmė. 

Per vienintelį visuose namuose televizorių beveik nieko nerodė, 
ir čia nebuvo „Makdonaldo“. Čia niekas nepristatinėjo kiniško mais- 
to ar picų. Jokių draugų. Jokio parko, kino teatrų, videosalonų. 

Tarsi būtum Rusijoje ar dar kur nors. 

Jis pakėlė akis.nuo žaidimo, kad pažvelgtų pro langą į kažką, 


kas, jo nuomone, buvo niekalas. Kvaili kalnai, kvailos prerijos, kvaili 
medžiai. Jo manymu, tai tas pats vaizdas, kurį galėjai išvysti pro langą 
nuo pat tos minutės, kai jie išvažiavo iš sodybos. Gerai nors tiek, kad 
seneliai liovėsi pertraukinėję Žaidimą vis paistydami apie tai, kas yra 
už lango. 

Tarsi jam rūpėtų kvaili naujakuriai, indėnai ir kariai, kurių čia 
buvo pilna tada, kai jis nė nebuvo gimęs. Velnias, kai dar nebuvo 
gimę priešistorinius laikus menantys jo seneliai. 

Velniam kam nors turėtų rūpėti Pakvaišęs Žirgas ar Sėdintis 
Paistalas. Jam įdomūs „Iksmenai“ ir žaidime renkami taškai. 

Kupo manymu, viską aiškiai pasako faktas, kad arčiausiai jų 
sodybos esantis miestas pavadintas Dedvudu“. 

Jam visai nerūpi kaubojai, žirgai ir bizonai. Jam įdomu beisbolas 
ir vaizdo žaidimai. Jis per visą vasarą „Jankių“ stadione nepamatys nė 
vienerių rungtynių. 

Tarsi būtum miręs. 

Aukštoje žolėje jis pastebėjo būrelį kažkokių gyvūnų, panašių į 
mutavusius elnius; dar matė daug medžių ir kvailas kalvas, kurios iš 
tikrųjų buvo žalios. Kodėl jie jas vadina juodomis, jei kalvos žalios? 
Todėl kad dabar jis gyvena šlamštiškoj Pietų Dakotoj, kur niekas nė 
velnio neišmano. 

O jau ko nematė, tai nematė — nei žmonių, nei šaligatvių, nei 
gatvės prekeivių. Čia jis tikrai nepamatė namų. 

Močiutė pasimuistė sėdynėje, kad būtų patogiau atsigręžti į jį. 

— Kuperi, matai briedį? 

— Tikriausiai. 

— Greitai privažiuosime Čansų fermą, — kalbėjo ji. — Jie labai 
malonūs, kad pakvietė mus visus pietauti. Lilė tau patiks. Ji beveik 
tavo metų. 

Jis žinojo taisykles. „Taip, ponia.“ Tarsi jis bičiuliautųsi su 
kažkokia mergaite. Su kažkokia sodiete, tikriausiai atsiduodančia 
arkliais. Turbūt ir panašia į arklį. 

Kupas panarino galvą ir vėl įniko į tetrį, kad močiutė paliktų jį 
ramybėje. Ji kažkuo buvo panaši į mamą. Jeigu jo mama būtų sena, 


* Dead (angl.) — miręs, o wood — miškas. 


nebūtų geltonai nusidažiusi ir susisukusi plaukų ir būtų be makiažo. 
Tačiau šios keistos moters su raukšlelėmis aplink mėlynas akis asme- 

Kažkaip keistai vaiduokliška. 

Ji vardu Liusė, bet Kupas ją turi vadinti močiute. 

Ji virė ir kepė. Daug. Ir sodybos gale ant virvės kabino paklodes 
ir visa kita. Ji siuvo ir šveitė, dirbdama dainavo. Jos balsas gražus, na, 
jeigu kam apskritai patinka klausytis tokių dainų. 

Ji padėjo darbuotis prie arklių; Kupas pripažino, kad nustebo ir 
susižavėjo, kai ji užšoko ant nepabalnoto arklio. 

Ji buvo sena — mažiausiai penkiasdešimties, dėl Dievo. Tačiau 
visai nesugriuvusi. 

Dažniausiai ji vilkėjo džinsus ir languotus marškinius, avėjo 
auliniais batais. Tik šiandien apsivilko suknelę ir pasileido rudus 
plaukus, kuriuos paprastai nešiojo laisvai susipynusi. 

Kupas nepastebėjo, kaip jie išsuko iš begalinio kelio, tik pajuto, 
kad ėmė labiau kratyti. Pažvelgęs pro langą jis pamatė daugiau me- 
džių, mažiau lygumos sklypų ir už nugaros dunksančius kalnus. Kal- 
nai atrodė kaip apkramtytos žalios kalvos su plikų uolų kepurėmis. 

Jis žinojo, kad seneliai augina arklius ir turistinių trasų pradžio- 
je nuomoja juos pajodinėti norintiems turistams. Šitai jam buvo ne- 
aišku. Jam tiesiog buvo neaišku, kaip kas nors galėtų panorėti sėstis 
ant arklio ir jodinėti tarp uolų ir medžių. 

Senelis važiavo menkai Žvyruotu purvinu keliu, ir abiejose kelio 
pusėse Kupas matė besiganančius galvijus. Jis vylėsi, jog tai ženklas, 
kad šis kelias greitai baigsis. Jam nerūpėjo pietūs Čansų fermoje ar 
susitikimas su ta kvaila Lile. 

Jam reikėjo pasiusioti. 

Senelis turėjo sustoti, kad močiutė galėtų iššokti ir atidaryti nuo 
galvijų saugančius vartus, o paskui, pravažiavus, vėl juos uždaryti. 
Jiems dardant toliau, Kupo šlapimo pūslė ėmė protestuoti. 

Jis matė pašiūres, tvartus ir arklides, visokius statinius, kurie 
jam visai nerūpėjo. Tik tiek, kad čia juos galėjai laikyti civilizacijos 
ženklais. 

Kažkokiuose laukuose kažkas augo, lakstė arkliai, tarsi daugiau 
neturėtų ką veikti. 

Kai tolumoje išdygo namas, jis neatrodė kitoks nei tasai, kuria- 
me gyveno jo seneliai. Du aukštai, langai, didelis priebutis. Tik tiek, 
kad šis namas buvo mėlynas, o senelių — baltas. 

Aplink namą augo daug gėlių; kas nors, kam neteko mokytis 
jų ravėti senelių namuose, galėtų pamanyti, jog visai gražu į jas pa- 
Žiūrėti. 

Į priebutį išėjo moteris ir ėmė mojuoti. Ji irgi vilkėjo suknele. 
Suknelė buvo ilga, ir Kupas prisiminė matytas hipių nuotraukas. 
Jos plaukai buvo labai juodi, sušukuoti atgal ir surišti į uodegą. Prie 
namo stovėjo du sunkvežimiai ir senas automobilis. 

Visą kelią beveik nė žodžio nepasakęs senelis išlipo iš mašinos. 

— Laba, Džena. 

— Malonu tave matyti, Semai. — Moteris pabučiavo senelį į 
skruostą, tada atsigręžė į močiutę ir stipriai ją apkabino. — Liuse! Ar 
neprašiau nieko nevežti, tik atvažiuoti pačiai? — pridūrė ji, kai Liusė 
apsisuko ir išėmė iš automobilio pintinę. 

— Negalėjau susilaikyti. Čia vyšnių pyragas. 

— Mes, aišku, neatsisakysime. O čia — Kuperis, — Džena ištiesė 
ranką, tarsi sveikintųsi su suaugusiu žmogumi. — Sveikas atvykęs. 

— Ačiu. 

Ji uždėjo jam ant peties ranką. 

— Eime į vidų. Lilė labai norėjo su tavimi susipažinti, Kuperi. Ji 
su tėčiu jau baigia darbus ir greitai bus čia. Gal išgertum limonado? 
Galiu lažintis, kad esi ištroškęs po kelionės. 

— Mhm. Tikriausiai. Gal galėčiau į vonią? 

— Žinoma. Vonia yra viduje. — Tai pasakiusi ji nusijuokė, 
o tamsiose akyse šmėstelėjo pašaipėlė, nuo kurios jam ėmė kaisti 
sprandas. 

Tarsi ji žinotų, jog jis galvoja, kaip čia viskas sena ir apgailėtina. 

Ji nusivedė Kupą vidun, pro didelį kambarį, paskui — pro ma- 
žesnį ir į virtuvę, kvepiančią beveik visai taip pat kaip ir močiutės. 

Ir čia valgis gaminamas namuose. 

— Tualetas va štai ten, — ji nerūpestingai paplekšnojo Kupui 
per petį, ir jam dar labiau nukaito sprandas. — Kodėl gi mums ne- 
išgėrus limonado verandoje už namo ir nepasišnekučiavus? — krei- 
pėsi ji į senelius. 


Mama šią patalpėlę būtų pavadinusi „nosytės pudravimosi 
kambarėliu“. Kupas nusilengvino ir, pajutęs keistą dėkingumą, ma- 
žytėje kampe įtaisytoje kriauklėje nusiplovė rankas. Šalia kriauklės, 
ant kabliuko, kabojo šviesiai mėlyni rankšluosčiai su nedidelėmis 
rausvomis roželėmis. 

Namuose, galvojo Kupas, „nosytės pudravimosi kambarėlis“ 
dvigubai didesnis, krištolinėje Tiffany muilinėje puikuojasi praban- 
gūs muilai. Beje, rankšluosčiai irgi gerokai minkštesni ir su mono- 
gramomis. 

Kiek padelsęs jis bakstelėjo pirštu į kažkokių baltų ramunėlių 
žiedlapius — gėlės augo menkame mediniame vazonėlyje, pastaty- 
tame ant kriauklės. Namuose vietoj ramunėlių tikriausiai būtų rožės. 
Tiesą sakant, iki šiol jis nebuvo atkreipęs dėmesio į tokius dalykus. 

Kupas norėjo gerti. Jam labai norėjosi išmaukti kokį galoną 
limonado, gal dar sutriaukšti Cheetos pakelį ir išsitiesus ant galinės 
automobilio sėdynės minkyti elektroninio žaidimo mygtukus. Dabar 
bet kas būtų geriau už tikriausiai valandų valandas truksiantį prie- 
vartinį sėdėjimą kažkokios senos sodybos priebutyje su būriu nepa- 
Žįstamų Žmonių. 

Jis ir dabar girdėjo, kaip jie kalbasi ir kvailioja virtuvėje; Kupas 
svarstė, kiek dar galėtų padelsti prieš eidamas pas juos. 

Jis dirstelėjo pro langelį ir nusprendė, kad ir už jo — tas pats 
šūdas. Aptvarai ir diendaržiai, klojimai ir silosinės, buki naminiai 
gyvūnai ir keistai atrodantys įrenginiai ir padargai. 

Na, nepasakytum, kad jam norėtųsi keliauti į Italiją ir vaikšti- 
nėti apžiūrinėjant senienas, bet jeigu tėvai būtų jį pasiėmę kartu, ten 
nors picos gautų. 

Iš klojimo išėjo mergaitė. Jos tamsūs plaukai buvo visai kaip tos 
į hipę panašios moters, todėl Kupas suprato, kad ji turėtų būti Lilė. 
Mergaitė vilkėjo atraitotais džinsais, avėjo sportbačiais, o ant galvos 
buvo užsidėjusi raudoną beisbolo kepuraitę; plaukus ji buvo susipy- 
nusi į dvi ilgas kasas. 

Kupui ji pasirodė nevalyva ir kvaila; jam ji iškart nepatiko. 

Po minutėlės jai iš paskos išėjo vyriškis. Jo plaukai buvo geltoni, 
surišti į ilgą uodegą, ir šitai dar labiau sustiprino anksčiau padarytą 
išvadą, kad sodybos šeimininkai — hipiai. Ir vyras dėvėjo beisbolo 

kepuraitę. Jis kažką pasakė mergaitei, ir šioji purtydama galvą ėmė 
juoktis. Nežinia, kas jai buvo pasakyta, bet ji ėmė bėgti, tačiau vyriš- 
kis ją sugavo. 

Kupas išgirdo, kaip mergaitė suspiegė juokdamasi, kai vyras 
mestelėjo ją aukštyn. 

Ar jo tėtis kada nors jį taip gaudė? Kupas susimąstė. Ar kada 
nors mėtė jį aukštyn, o paskui suko suėmęs už rankų? 

Kupas neprisiminė. Jis su tėčiu tik kalbėdavosi, kai būdavo laiko. 
O laiko atsargos, Kuperis gerai žinojo, visada labai menkos. 

Štai kaimo stuobriai, Kuperio manymu, neturi nieko, tačiau lai- 
ko — iki valiai. Jų nespaudžia darbo reikalai, genantys jo tėtį teisinin- 
ką ir visus kitus jo statuso žmones. Juk jie, kitaip nei tėtis, nėra trečios 
kartos Salivanai, su pavarde jie nepaveldėjo didžiulės atsakomybės. 

Todėl jie ir gali kiaurą dieną mėtyti ir sukti savo vaikus. 

Visa tai stebėdamas Kupas pajuto, kaip nemaloniai sumaudė 
paširdžius, todėl jis nusisuko nuo langelio. Neturėdamas kito pa- 
sirinkimo, jis nuėjo atsiduoti kankinimams, kuriuos teks kęsti visą 
likusią dieną. 


Tėčiui dar kartą smagiai „paskraidinus“, Lilė nesiliovė kikenusi. 
Atgavusi kvapą ji pamėgino nutaisyti rūstų žvilgsnį. 

— Jis nebus mano kavalierius. 

— Tai dabar taip sakai. — Džosis Čansas žnybtelėjo savo mer- 
gytei į pašonę. — Bet aš nenuleisiu akių nuo to miesčioniuko. 

— Nenoriu jokių kavalierių, — pasitelkusi visą kone dešimties 
metų kompetenciją Lilė išdidžiai mostelėjo ranka. — Su jais per daug 
vargo. 

Džo ją prisiglaudė ir paglostė skruostus. 

— Po kelerių metų aš tau priminsiu šiuos žodžius. Atrodo, jie 
jau čia. Geriau eime pasisveikinti, o paskui — praustis. 

Lilė pagalvojo, kad tikrai nėra nusiteikusi prieš berniukus. Ji taip 
pat žinojo, kaip elgtis prie svetimų. Bet vis dėlto... 

— Ar turėsiu su juo Žaisti, jei jis man nepatiks? 

— Jis — svečias. Be to, jis yra visai svetimas svetimame krašte. 
Ar tau nesinorėtų, kad koks nors tavo amžiaus vaikas su tavimi būtų 

draugiškas ir sutiktų viską aprodyti, jei pati būtum „pamesta“ Niu- 
jorke? 

Lilė suraukė siaurą nosytę. 

— Nenoriu važiuoti į Niujorką. 

— Galiu lažintis, kad ir jis nenorėjo čia važiuoti. 

Lilė neįstengė suprasti kodėl. Čia visko yra. Arklių, šunų, kačių, 
kalnų, medžių. Tačiau tėvai ją mokė, kad žmonės būna skirtingi, nors 
ir atrodo vienodi. 

— Aš su juo būsiu draugiška, — bent jau iš pradžių. 

— Tik nepabėk ir už jo neištekėk. 

— Tėti! 

Lilė pervertė akis, ir tada priebutyje pasirodė berniukas. Lilė jį 
apžiūrinėjo kaip kokią nors naują rūšį. 

Jis buvo aukštesnis nei ji manė, pušies žievės spalvos plaukais. 
Jis atrodė... kaip įširdęs arba nuliūdęs, ji dar negalėjo tvirtai pasaky- 
ti. Bet nei viena, nei kita nieko gera nežadėjo. Jo drabužiai atsidavė 
miestu — dar neskalbti ar mažai nešioti tamsūs džinsai ir baltutė- 
laičiai marškiniai. Berniukas paėmė jos mamos pasiūlytą limonado 
stiklinę ir lygiai taip, kaip ir Lilė, atsargiai apžiūrinėjo mergaitę. 

Išgirdęs vanago klyksmą berniukas krūptelėjo, ir Lilė nė ne- 
pajuto, kaip suprunkštė. Mamai nepatiktų, jei prie svečių ji imtų 
prunkšti ir šaipytis. 

— Semai, — plačiai išsišiepęs ištiesė ranką Džo. — Kaip sekasi? 

— Negaliu skųstis. 

— Vaje, Liuse, juk gražiai atrodai, ką? 

— Kaip Dievulis duoda, taip ir sukamės. Štai mūsų anūkas Ku- 
peris. 

— Malonu susipažinti, Kuperi. Sveikas atvykęs į Juoduosius 
kalnus. O čia mano Lilė. 

— Sveikas, — ji linktelėjo galvą. Jo akys mėlynos, kalnų viršūnes 
dengiančio ledo mėlynumo. Jis nenusišypsojo; jo akyse šypsenos irgi 
nesimatė. 

— Džo, eikit abu su Lile praustis. Valgysime lauke, — pridūrė 
Džena. — Diena puiki. Kuperi, sėsk šalia manęs ir papasakok, ką tau 
patinka veikti Niujorke. Niekada nesu ten buvusi. 

Kiek Lilė prisimena, mama galėdavo prakalbinti kiekvieną; su ja 


kalbėdamas bet kas imdavo šypsotis. Tačiau atrodo, kad Kuperis Sa- 
livanas iš Niujorko — išimtis. Jis atsako, kai jį kalbina, stengiasi būti 
mandagus, bet tik tiek. Jie susėdo prie iškylų stalo (Lilei tai viena iš 
šauniausių pramogų) ir pradėjo puotauti: įniko į keptą viščiuką, sau- 
sainius, bulvių salotas ir mamos apkeptas šviežio derliaus pupas. 

Pokalbis sukosi tai apie arklius, tai apie galvijus ir javų derlių, 
apie orus, knygas ir apie kitų kaimynų gyvenimą. Apie viską, kas 
buvo svarbu Lilės pasaulyje. 

Nors Kuperis Lilei atrodė toks pat gurgždantis ir nelankstus 
kaip jo marškiniai, jis įstengė sušveisti po dvi visų skanėstų porcijas, 
nors kitais tikslais burnos beveik nė nepravėrė. 

Kol jos tėtis nepradėjo kalbėti apie beisbolą. 

— Šiais metais Bostonas panaikins prakeiksmą. 

Kuperis prunkštelėjo, paskui iškart susigūžė. 

Džo kuo ramiausiai pakėlė pintinėlę su sausainiais ir pasiūlė jų 
berniukui. 

— O, taip, pone Niujorkai. Tai jankiai ar niujorkiečiai? 

— „Jankiai“. 

— Jokių šansų, — tarsi užjausdamas Džo papurtė galvą. — Tik 
ne šiais metais, vaike. 

— Turime puikią gynybą, gerus smūgiuotojus. Pone, — pridūrė 
Kupas, tarsi tik dabar būtų prisiminęs. 

— Baltimorė jau dabar jus pjauna. 

— Tai tik atsitiktinumas. Jau pernai jie žlugo ir šiemet Žais 
blankiai. 

— Jeigu taip ir bus, aršiai puls „Red Sox“. 

— Ne puls, o šliauš. 

— Oo, koks pasipūtėlis. 

Kuperis kiek pablyško, bet Džo varė savo, tarsi nebūtų pastebė- 
jęs berniuko reakcijos. 

— Sakykim, Veidas Bogsas meta Nikui Esaskiui. Tada... 

— Donui Matingliui, Stivui Saksui. 

— Džordžui Steinbreneriui. 

Kuperis pirmą kartą šyptelėjo. 

— Na, juk negalima turėti visko. 


— Leisk man pasitarti su savo eksperte. Lile, „soksai“ ar „jan- 
kiai ? 

— Nei tie, nei tie. Baltimorė. Jų pusėje jaunystė ir energija. Jie 
turi Frenką Robinsoną. Bostonas žaidžia gerai, bet neištemps. „Jan- 
kiai '? Neturi šansų, tik ne šiais metais. 

— Mano vienturtė dukra šitaip skaudžiai mane žeidžia, — Džo 
pridėjo prie širdies ranką. — Kuperi, ar namuose žaidi? 

— Taip, pone. Antroje bazėje. 

— Lile, nusivesk Kuperį už klojimo. Galėsite „sukratyti“ pietus 
tobulindami smūgius. 

— Gerai. 

Kuperis nusliuogė nuo suolo. 

— Ačiū už pietus, ponia Čans. Buvo labai skanu. 

— Į sveikatą. 

Vaikams nuėjus, Džena pažvelgė į Liusę. 

— Vargšas berniukas, — sumurmėjo ji. 

Priekyje bėgo šunys, o paskui pasileido skersai lauko. 

— Aš žaidžiu trečioje bazėje, — pasakė Lilė Kuperiui. 

— Kur? Čia juk nieko nėra. 

— Iškart už Dedvudo. Mes turime ir lauką, ir savo lygą. Aš būsiu 
pirmoji moteris, žaisianti aukščiausioje lygoje. 

Kupas vėl prunkštelėjo. 

— Moterys negali žaisti aukščiausioje lygoje. Tiesiog taip jau 
yra. 

— Jeigu taip yra, nereiškia, kad taip ir turi būti. Taip sako mano 
mama. Kai baigsiu mokytis Žaisti, įstengsiu pakliūti ir į aukščiausią 
lygą. 

Kupas išsivėpė; nors tai pamačiusi Lilė pasišiaušė, Kupas jai 
pradėjo patikti labiau. Gerai nors tiek, kad jis nebeatrodo toks gurgž- 
dantis kaip jo marškiniai. 

— Tik mulkiams neaišku. 

— Kas yra mulkis? 

Kupas nusijuokė; nors Lilė suprato, kad jis juokiasi iš jos, prieš 
prikuldama šį berniuką, ji nutarė jam suteikti dar vieną šansą. 

Kupas — svečias. Svetimas svetimame krašte. 

— Kaip tu Niujorke žaidi? Maniau, kad ten visur pastatai. 


— Žaidžiame Centriniame parke, kartais — Kvinse. 

— Kas tas Kvinsas? 

— Vienas iš rajonų. 

— Su mulų ganyklomis? 

— Ne. Jėzau. Tai miestas, tokia vietovė. Ten nėra jokių asilų. 

Lilė sustojo, įsirėmė kumščiais į šonus ir sužaibavo tamsiomis 
tamsiomis akimis. 

—-Mėgindamas priversti pasijusti kvailiu tą, kuris tau užduoda 
klausimą, pats pasirodai esąs kvailys. 

Kupas gūžtelėjo pečiais, ir jiedu pasuko už didelio raudono 
klojimo. 

Čia atsidavė gyvuliais, dulkėmis ir mėšlu. Kupas niekaip ne- 
įstengė suprasti, kaip kam nors norėtųsi gyventi uostant tokius kva- 
pus ar amžinai klausantis kudakavimo, kriuksėjimo ar mūkimo. Jis 
jau rengėsi leptelėti kokią kandžią pastabą šiuo klausimu, nors, kita 
vertus, ji tik vaikas, be to, mergaitė... bet tada Kupas išvydo tinklu 
aptvertą aikštelę. 

Aikštelė nebuvo įprasta, bet Kupui pasirodė labai miela. Kažkas, 
jo manymu, Lilės tėtis, iš tinklinės tvoros buvo padaręs trišonį ap- 
tvarą. Aptvaras rėmėsi į nelygią krūmokšnių ir gervuogynų juostą, 
už kurios driekėsi laukas, kuriame stovėjo nieko neveikiantys gal- 
vijai. Prie klojimo, po viena iš stoginių, dunksojo saulės ir lietaus 
nudrengta dėžė. Lilė atvožė dėžės dangtį ir ištraukė pirštines, lazdas 
ir kamuoliukus. 

— Mes su tėte dažniausiai treniruojamės vakarais, po pietų. Kar- 
tais man pasuoja ir mama, bet jos smūgis silpnas. Jeigu nori, gali at- 
mušti pirmas, juk tu svečias, bet turi užsidėti šalmą. Tokios taisyklės. 

Kupas užsidėjo Lilės paduotą šalmą ir patikrino, kuri iš dviejų 
lazdų sunkesnė. Laikyti beisbolo lazdą buvo kone taip pat malonu 
kaip ir elektroninį žaidimą. 

— Tai tavo tėtis treniruojasi su tavim? 

— Žinoma. Gyvendamas rytuose jis porą sezonų žaidė mažojo- 
je lygoje, taigi jis žaidžia puikiai. 

— Tikrai? — Kupo noras šaipytis akimirksniu išgaravo. — Jis 
žaidė profesionalų beisbolą? 

— Porą sezonų. Paskui jam kažkas nutiko plaštakos raumenims, 

ir viskas. Jis nutarė pasižvalgyti po kaimą ir galiausiai čia pasiliko. Jis 
dirbo pas mano senelius — anksčiau šitas ūkis buvo jų; čia jis susipa- 
žino su mano mama. Ir vėl — štai ir viskas. Tai nori atmušti? 

— Aha. 

Kupas priėjo prie tinklinės tvoros ir porą kartą sumosavo lazda 
stengdamasis apšilti. Pasirengęs. Lilė sviedė tiesiai ir užtikrintai; Ku- 
pas taip pat užtikrintai atmušė ir nusviedė kamuoliuką į lauką. 

— Puikiai. Turim šešis kamuoliukus. Kai baigsi atmušinėti, su- 
sirinksim. 

Lilė čiupo kitą kamuoliuką, prisitaikė ir dar kartą lengvai metė. 

Kupui neramiai suspurdėjo širdis, kai kamuoliukas nuskriejo į 
lauką. Trečią kamuoliuką jis atmušė, paskui pakraipė klubus ir ėmė 
laukti metimo. 

Lilė nuskraidino kamuoliuką Kupui pro šalį. 

— Puikus kirtis, — tepasakė ji, ir Kupas prisimerkęs pašnairavo. 

Jis tvirčiau sugriebė lazdą, patogiau atsistojo. Lilė jį apkvailino 
metusi žemą ir suktą. Kitą metimą Kupas atmušė; kamuoliukas net 
suzvimbė pataikęs į aptvaro vielas. 

— Jeigu nori, tuos tris gali atmesti, — pasakė ji. — Aš galiu pa- 
mėtėti dar. 

— Viskas gerai. Dabar tavo eilė. 

Jis jai parodys. 

Kupas ir Lilė pasikeitė vietomis. Užuot metęs švelniai, Kupas 
sviedė iš peties. Lilė kliudė kamuoliuką ir numetė jį iki lauko galo. 
Kitą mestą kamuoliuką ji sugavo ir „šovė“ jį aukštyn. Trečias meti- 
mas jai irgi buvo sėkmingas. Kupas buvo priverstas pripažinti, jog 
žaisdama tikroje beisbolo aikštelėje ji būtų išmušusi puolėją iš Žai- 
dimo. 

— Tu labai gerai žaidi. 

— Man patinka aukšti metimai, — atrėmusi lazdą į tinklą Lilė 
žingsniavo lauko link. — Kitą šeštadienį bus rungtynės. Galėtum ateiti. 

Kokios nors kvailos užkampio rungtynės. Bet vis tiek daug ge- 
riau negu nieko, pamanė Kupas. 

— Gal ir galėčiau. 

— Ar tu vaikštai į tikras varžybas? Na, į tokias, kokios būna 
„Jankių“ stadione? 

— Žinoma. Mano tėtis gauna bilietų visam sezonui; sėdime 
labai arti, visai prie trečiosios bazės linijos. 

— Negali būti! 

Vis dėlto net truputį gera prieš ją pasipuikuoti. Ir dar visai ne- 
blogai, kad gali su kuo nors pasikalbėti apie beisbolą, nors pašneko- 
vas — tik kaimo mergaitė. Be to, ji žino, ką veikti su kamuoliuku ir su 
lazda, o tai jau rimtas pliusas. 

Bet Kupas tik gūžtelėjo pečiais, o paskui stebėjo, kaip Lilė vik- 
riai prasmuko pro spygliuotas vielas. Jis neprieštaravo, kai atsigręžusi 
ji prilaikė vielas, kad tarpas būtų platesnis ir patogesnis jam pralįsti. 

— O mes žiūrime per televizorių arba klausomės radijo. Kartą 
Žiūrėti rungtynių važiavome net į Omahą. Bet aš niekada nesu ma- 
čiusi aukščiausios lygos varžybų. 

Ir šitai Kupui priminė, kur jis dabar yra. 

— Tu gyveni už milijono mylių nuo tokių stadionų. Nuo visko. 

— Tėtis sako, kad vieną dieną mes pasiimsime atostogų ir iš- 
keliausime į rytus. Gal į Fenvei Parką, nes mano tėtis — „Red Sox“ 
aistruolis. — Lilė rado kamuoliuką ir įsikišo jį į užpakalinę kišenę. — 
Jam patinka palaikyti pralaimėtojus. 

— O mano tėtis sako, kad šauniau palaikyti laimėtojus. 

— Tikriausiai dauguma taip sako, todėl kam nors juk reikia pa- 
laikyti nelaimėlius, — ji nušvito šypsena, pažvelgusi į Kupą tamsiai 
rudomis akimis ir plastelėjusi ilgomis blakstienomis. — Šiais metais 
tai bus Niujorkas. 

Net pats nesusivokęs Kupas šyptelėjo. 

— Tai tu taip sakai. 

Jis pakėlė kamuoliuką ir pradėjo mėtyti iš rankos į ranką; jiedu 
žingsniavo medžių link. 

— Beje, ką jūs darote su visomis šitomis karvėmis? 

— Čia mėsiniai galvijai. Mes juos auginame, o paskui parduo- 
dame. Žmonės juos valgo. Galiu lažintis, kad net Niujorke gyvenan- 
tiems Žmonėms patinka jautienos kepsniai. 

Kupo manymu, bjauru net pagalvoti, kad dabar į jį spoksančios 
karvės vieną gražią dieną atsidurs kažkieno — gal net jo — lėkštėje. 

— O tu turi kokių nors naminių gyvūnėlių? — paklausė Lilė. 

— Ne. 


Ji negalėjo įsivaizduoti, kad galima gyventi be gyvūnų, kurie 
visada šalia. Nuo tokios minties jai nuoširdžiai suspaudė širdį ir ger- 
klėje įstrigo gumulas. 

— Tikriausiai mieste gyventi daug sunkiau. Mūsų šunys... — Ji 
nutilo žvalgydamasi aplinkui, kol galiausiai juos pastebėjo. — Matai, 
jie buvo palakstyti, o dabar vėl grįžo prie stalo tikėdamiesi kokio 
kąsnelio. Jie — geri šunys. Jei nori, gali ateiti su jais pažaisti, taip pat 
gali pasinaudoti aikštele. 

— Gal... — Kupas vogčiomis vėl žvilgtelėjo į Lilę. — Ačiū. 

— Nedaugeliui iš mano pažįstamų mergaičių patinka beisbolas. 
Arba iškylos ir žvejyba. O man patinka. Tėtis mane moko sekti. O jį 
išmokė senelis, mano mamos tėtis. Jis tikrai puikus seklys. 

— Sekti? 

— Žvėris ir žmones. Kad būtų linksmiau. Čia daugybė pėdsakų; 
yra ką veikti. 

— Na, jeigu jau taip sakai... 

Lilė pakreipė galvą išgirdusi abejingą Kupo intonaciją. 

— Ar esi kada nors iškylavęs? 

— O kodėl turėčiau norėti? 

Lilė tik nusišypsojo. 

— Labai greitai sutems. Geriau suraskime paskutinį kamuoliu- 
ką ir grįžkim. Jeigu dar kartą mus aplankysi, gal tėtis su tavim pažais, 
arba pajodinėsime. Tau patinka jodinėti? 

— Kalbi apie arklius? Nežinau, net kaip reikia. Man tai atrodo 
kvaila. 

Išgirdusi šiuos žodžius Lilė užsiplieskė, kaip užsiplieskė tada, kai 
sviedė kamuoliuką aukštai ir galingai. 

— Tai nėra kvaila; kvaila taip kalbėti tik todėl, kad nežinai, kaip 
jodinėti. Be to, jodinėti labai smagu. Kai mes... 

Lilė staiga sustojo kaip įkirsta ir sustingo. Atgavusi kvapą ji čiu- 
po Kupą už rankos. 

— Nejudėk. 

— Ką? — Pajutus, kad jį laikanti ranka dreba, Kupui kone iš- 
šoko širdis. — Gyvatė? 

Puolęs į paniką jis ėmė apžiūrinėti žolę. 


— Puma, — beveik be garso pratarė Lilė. Ji stovėjo kaip statula, 
drebančia ranka įsikibusi į Kupo ranką ir spoksodama į brūzgynus. 

— Kas? Kur? — Įtarusis Kupas net neabejojo, kad Lilė suka jį 
aplink pirštą norėdama įbauginti; jis pamėgino numesti mergaitės 
ranką. Iš pradžių jis nieko nematė, tik brūzgynus, medžius, stūksan- 
čias uolas ir kalvas. 

Paskui jis pamatė šešėlį. 

— Šūdas. Po velnių, koks šūdas! 

— Nebėk. — Lilė spoksojo kaip užhipnotizuota. — Jei bėgsi, ji 
tave vysis, o ji greitesnė. Ne! — Ji trūktelėjo Kupą už rankos, kai šis, 
tvirčiau spausdamas kamuoliuką, mėgino nusitaikyti. — Nieko ne- 
mesk, dar ne metas. Mama sako... — Lilė neprisiminė visko, ką buvo 
pasakojusi mama. Ji niekada anksčiau nebuvo mačiusi gyvos pumos 
ir dar prie sodybos. — Turi triukšmauti ir dar turi stengtis atrodyti 
didelis. 

Lilė drebėdama pasistiebė ant pirštų galiukų, iškėlė virš galvos 
rankas ir pradėjo rėkti. 

— Eik šalin! Eik iš čia. 

— Rėk! — sušuko ji Kuperiui. — Stenkis atrodyti didelis ir 
piktas! 

Skvarbios tamsios Lilės akys „matavo“ pumą nuo snukio iki 
uodegos galiuko. Nors širdis vartėsi iš baimės, mergaitę persmelkė 
dar kažkas. 

Pagarbos jausmas. 

Tirštėjančiose sutemose mergaitė matė žibantį pumos žvilgsnį 
— atrodė, kad žvėris dviem žiburiais žvelgia tiesiai jai į akis. Nors 
Lilei džiūvo gerklė, ji galvojo: puma graži. Ji tokia graži... 

Galinga ir grakšti puma mindžikavo juos stebėdama, tarsi 
svarstydama — pulti ar trauktis. 

Šalia Lilės stovintis Kupas ėmė rėkti iš baimės prikimusiu bal- 
su. Mergaitė žiūrėjo, kaip didžiulė katė sėlina tirštesnių šešėlių link. 
Galiausiai puma liuoktelėjo ir dingo — Lilės akyse tik sumirgėjo 
blausaus aukso dėmė. 

— Ji pabėgo. Ji pabėgo. 

— Ne pabėgo, — sumurmėjo Lilė, — o nuskriejo. 

Per ausyse sumišusius visokiausius garsus Lilė išgirdo ją kvie- 

čiančio tėčio balsą ir atsigręžė. Jis lėkė per lauką baidydamas nuste- 
busius galvijus. Už kelių jardų, jam pavymui, bėgo Kuperio senelis, 
nešinas šautuvu, kurį tikriausiai pasiėmė iš jų namų. Su jais skuto 
šunys, taip pat ir šratinį šautuvą nusitvėrusi jos mama ir Kuperio 
močiutė. 

— Puma, — teįstengė pratarti Lilė, kai Džo atplėšė ją nuo žemės 
ir čiupo į glėbį. — Ten. Štai ten. Dabar jau paspruko. 

— Eikite namo. Kupai. — Laisva ranka Džo arčiau prisitraukė 
Kupą. — Abudu bėkit vidun. Iškart. 

— Jos jau nėra, tėti. Mes ją nubaidėme. 

— Štai! Puma, — pasakė Džo, kai Džena pralenkė Semą ir at- 
bėgo prie jų. 

— O, Dieve. Jums nieko nenutiko? — Ji apglėbė Lilę padavusi 
Džo šautuvą. — Tau nieko nenutiko. — Ji bučiavo Lilei skruostus, 
plaukus, o paskui pasilenkė bučiuoti Kupo. 

— Vesk juos namo, Džena. Paimk vaikus ir Liusę ir eikit vidun. 

— Eime. Eime. — Džena apglėbė abu vaikus ir pažvelgė į ap- 
niukusį Semą, kai šis pribėgo. — Būkit atsargūs. 

— Neužmušk jos, tėti! — sušuko Lilė, kai mama mėgino ją ves- 
tis. — Ji buvo tokia graži. — Lilė klaidžiojo akimis po brūzgynus ir 
medžius, vildamasi nors akies krašteliu dar kartą pamatyti pumą. — 
Neužmušk jos. 


žibančiomis geltonomis akimis įšoko pro jo miegamojo lan- 
gą ir godžiai jį suėdė kąsdamas didžiuliais kąsniais, jam ne- 
spėjus nė riktelėti. Per kitą sapną jis pasiklydo kalnuose tarp žalumos 
ir uolų, o tie kalnai driekėsi mylių mylias. Niekas neatėjo jo ieškoti. 
Niekas, galvojo jis, net nepastebėjo, kad jo nėra. 
Lilės tėtis nenušovė pumos. Bent jau Kupas negirdėjo šūvių. Kai 
jo senelis ir ponas Čansas grįžo, jie valgė vyšnių pyragą ir namuose 
gamintus ledus, kalbėdami apie kitus dalykus. 


Ki sapnavo porą blogų sapnų. Per vieną sapną kalnų liūtas 

Tyčia. Kupui buvo gerai žinomos tokios suaugusiųjų gudrybės. 
Niekas nekalbės apie tai, kas nutiko, kol jis ir Lilė nenueis miegoti ir 
negalės pasiklausyti. 

Susitaikęs su padėtimi ir toliau nekęsdamas savojo kalėjimo 
Kupas susitvarkė, pavalgė ir įniko į elektroninį žaidimą. Jis vylėsi, jog 
jei darys viską, ko prašomas, galbūt gaus vieną „laisvą“ dieną ir galės 
grįžti į Čansų sodybą ir pamojuoti beisbolo lazda. 

Gal žaistų ir ponas Čansas; tada jis galėtų jo paklausti, ką reiš- 
kia žaisti profesionalų beisbolą. Kupas žinojo, kad jo tėtis tikisi, jog 
jis mokysis teisės, kad galėtų dirbti šeimos firmoje. Kad vieną dieną 
taptų galingu ir įtakingu teisininku. Bet galbūt... galbūt jis vis dėlto 
galėtų tapti beisbolo žaidėju. 

Jeigu tik pakankamai gerai Žaistų. 

Taip, gali būti, kad toji didelė geltonakė katė tebuvo dar vienas 
sapnas, juk galvoje sukasi tiek daug minčių apie beisbolą, pabėgimą, 
negailestingą šios vasaros nuosprendį ir tremtį. 

Sėdėdamas prie seno virtuvės stalo Kupas pusryčiavo — valgė, 
močiutės žodžiais, sklindžius, o pati močiutė triūsė prie viryklės. 
Senelis jau buvo lauke ir tvarkėsi ūkyje. Nors Kupui buvo uždrausta 
žaisti Game Boy prie stalo, jis valgė neskubėdamas, nes papusryčia- 
vus ir jam teks eiti į lauką darbuotis. 

Į baltą storo stiklo puodelį Liusė įsipylė kavos ir atsisėdo už 
stalo priešais Kupą. 

— Na, Kuperi, pas mus gyveni jau dvi savaites. 

— Turbūt. 

— Sakykim, tai lyg pereinamasis laikotarpis. Tu esi geras, su- 
manus berniukas. Darai tai, kas liepiama, nedraskai akių. Bent jau 
garsiai nemaištauji. 

Jos žvilgsnis buvo išmintingas, o ne niekinantis, ir šitai aiškiai 
bylojo apie tai, jog močiutė gerai žino, kad mintyse jis niršta ir maiš- 
tauja. Labai labai. 

— Tai gerosios tavo savybės. Kita vertus, tu būni paniuręs, dy- 
gus, slankioji po sodybą, tarsi būtum uždarytas kalėjime. Ir tai nėra 
labai gerai. 

Kupas nieko neatsakė, tik gailėjosi, kad nepapusryčiavo greičiau 
ir nedingo nuo stalo. Jis susigūžė numanydamas, kad dabar jiems 

teks pasikalbėti. Jis iš patirties žinojo, kad dabar ji išklos viską, ką jis 
darė ne taip, pasakys, jog iš jo tikėjosi daugiau, bet jis ją nuvylė. 

— Žinau, kad niršti, ir turi teisę pykti. Todėl ir teko taip gyventi 
pastarąsias dvi savaites. 

Kupas sumirksėjo žvelgdamas į lėkštę; tarp antakių išryškėjo 
raukšlelė, išduodanti nuostabą. 

— O iš tikrųjų, Kuperi, aš kraustausi dėl tavęs iš proto. Tavo 
tėvai pasielgė labai egoistiškai ir visai nepagalvojo apie tave. 

Kupas šiek tiek kilstelėjo galvą ir žvilgsniu kliudė močiutės akis. 
Gal ji tik pokštauja, gal ji taip kalba tik norėdama jį priversti pasakyti 
ką nors bloga. Tada jam būtų galima skirti namų areštą ar kaip nors 
kitaip nubausti. 

— Jie gali daryti ką nori. 

— Taip, gali, — linktelėjo močiutė ir atsigėrė kavos. — Bet tai 
nereiškia, kad taip ir turėtų elgtis. Noriu, kad čia pabūtum, ir senelis 
nori. Suprantu, jis nekalbus, bet aš tau nemeluoju. Tačiau ir mes to 
norėdami elgiamės egoistiškai. Norime, kad čia pagyventum, norime 
pažinti vienintelį savo anūką, norime su juo pabūti, nes anksčiau ne- 
turėjome galimybių. Bet tu nenori čia būti, ir dėl to man labai gaila. 

Močiutė žvelgė tiesiai į jį, tiesiai jam į akis. Ir nebuvo panašu, 
kad pokštautų. 

— Suprantu, kad nori būti namuose, — tęsė ji, — su draugais. 
Žinau, kad norėjai vykti į beisbolo stovyklą, kaip tau ir buvo žadėta. 
Taip, viską žinau. 

Močiutė vėl palingavo galva ir gerdama kavą įsižiūrėjo pro lan- 
gą. Kaip ji pati sakė, ji kraustosi iš proto. Bet ne dėl jo elgesio. Atrodo, 
ji tikrai kraustosi iš proto dėl jo paties. 

Ir būtent šito Kupas nesuprato. Ir kažkodėl jam suspaudė širdį 
ir nudiegė krūtinę. 

— Viską žinau, — pakartojo močiutė. — Tavo amžiaus berniu- 
kas mažai ką gali pasakyti, mažai iš ko gali rinktis. Tų pasirinkimų 
bus, bet dar ne dabar. Arba galima kiek įmanoma geriau pasinaudoti 
tuo, ką turi, arba teks jaustis vargšeliu. 

— Aš tik noriu keliauti namo. 

Kupas nenorėjo to pasakyti garsiai, jis tik apie tai pagalvojo. Bet 
žodžiai veržte išsiveržė iš sugniaužtos, skaudančios krūtinės. 

Močiutė vėl pažvelgė jam į akis. 

— Žinau, mielasis. Žinau, kad nori. Labai norėčiau, kad galėčiau 
tau padėti. Gali manimi netikėti, juk manęs gerai nepažįsti, todėl ir 
gali, bet aš tikrai noriu tau duoti viską, ko trokšti. 

Neverta kalbėti apie tikėjimą ar netikėjimą; svarbiausia, kad ji 
su juo kalbėjosi. Kalbėjosi taip, tarsi jis būtų labai svarbus. Todėl Ku- 
pas ėmė purslote pursloti žodžiais, išklodamas ir visą savo vargelį. 

— Jie taip ėmė mane ir išsiuntė, nors aš nieko bloga nepada- 
riau. — Kupo gerklę ėmė gniaužti ašaros. — Jie nenorėjo, kad važiuo- 
čiau su jais. Jie manęs nenorėjo. 

— O mes norime. Suprantu, kad dabar tavęs tai neguodžia. Bet 
tu tai Žinai, tu tuo tiki. Galbūt kada nors gyvenime tau prireiks ra- 
mios vietelės. Žinok, kad čia ją visada rasi. 

Kupas pasakė baisiausia. Baisiausia, ką visą laiką slėpė. 

— Jie ketina skirtis. 

— Taip, tikriausiai tu teisus. 

Kupas tik mirkčiojo ir spoksojo į ją, nes tikėjosi išgirsti, jog tai 
netiesa; jis manė, kad močiutė apsimes tikinti, jog viskas bus gerai. 

— Ir kas tada bus su manim? 

— Ištversi. 

— Jie manęs nemyli. 

— Mes mylim. Mes mylim, — tvirtu balsu pakartojo močiutė, 
kai Kupas vėl panarino galvą ir ją papurtė. — Pirmiausia todėl, kad 
tu — mūsų kraujas. Artimiausias giminaitis. Antra — tiesiog todėl. 

Kai į lėkštę tekštelėjo dvi ašaros, Liusė kalbėjo toliau: 

— Negaliu už juos pasakyti, ką jie jaučia, ką galvoja. Bet galiu šį 
tą pasakyti apie tai, kaip jie elgiasi. Aš labai ant jų pykstu. Pykstu už 
tai, kad jie tave skaudina. Žmonės pasakytų, kad tai tik viena vasara, 
kad tai — ne pasaulio pabaiga. Bet taip kalbantys žmonės neprisime- 
na, ką reiškia būti vienuolikos. Kuperi, negaliu padaryti taip, kad čia 
būdamas jaustumeisi laimingas, bet ketinu tavęs šio to paprašyti. Tik 
vieno vienintelio dalyko; gal tau pasirodys per sunku... Ketinu tavęs 
prašyti pamėginti čia gyventi. 

— Čia viskas kitaip. 

— Žinoma. Bet gali rasti ir tau patinkantį kitoniškumą. Tada ir 
rugpjūčio galas neatrodys toks tolimas. Pamėgink, Kuperi, nuošir- 

džiai pamėgink, o aš įkalbėsiu senelį nupirkti naują televizorių. Tokį, 
kuriam nereikės „triušio ausų. 

Kupas vyptelėjo. 

— O kaip tada, jei aš pamėginsiu, bet man vis tiek niekas ne- 
patiks? 

— Na, pakaks, kad pamėgintum. 

— Kaip ilgai man reikės mėginti, kol bus nupirktas naujas tele- 
vizorius? 

Močiutė garsiai ir iš visos širdies nusikvatojo; kažkodėl nuo jos 
juoko Kupo lūpos išsišiepė, ir atleido krūtinę. 

— Štai koks vaikas. Na, gerai. Sakykim, dvi savaites. Dvi savaites 
pratinaisi, o dabar dvi savaites mėgink. Tik pasistenk iš tikrųjų, ir 
svetainėje bus pastatytas naujas televizorius, galime lažintis. Suta- 
rėmė 

— Taip, ponia. 

— Gerai. O dabar... kodėl tau neišėjus paieškoti senelio? Jis 
darbuojasi įgyvendindamas vieną sumanymą, jam gali prireikti pa- 
galbos. 

— Gerai. — Kuperis pakilo. Paskui jis nė pats nepajuto, kaip 
pratrūko: — Jie labai dažnai rėkia; jie nė patys nežino, kad jiems 
rėkiant būnu netoliese. Jis su kažkuo užsiiminėja seksu. Man atrodo, 
kad labai dažnai. 

Liusė giliai atsiduso. 

— Ar tu klausaisi už durų, vaike? 

— Kartais. Bet kartais jie taip rėkia, kad man nė klausytis ne- 
reikia. O kai aš kalbu, jie niekada nesiklauso. Kartais apsimeta, kad 
klauso, o kartais net neapsimeta. Kol būnu ramus ir nelendu į akis, 
jiems visai nerūpi, ar man kas nors patinka, ar nepatinka. 

— Šiuo atveju čia viskas kitaip. 

— Tikriausiai. Galbūt. 

Eidamas į lauką Kupas net nežinojo, ką ir galvoti. Dar niekada 
joks suaugęs žmogus nebuvo su juo taip kalbėjęs arba jo klausęs. Jis 
niekada negirdėjo, kad kas nors būtų kritikavęs jo tėvus, na, išskyrus 
jų pačių kritiką vienas kitam. 

Ji sakė, kad jo nori. Dar niekas jam nėra to sakęs. Ji taip pasakė 
net ir žinodama, kad jis jų visai nenori, be to, neatrodo, jog taip sa- 

kydama ji norėjo, kad jis pasijustų blogai. Atrodo, jog ji taip pasakė 
todėl, kad taip iš tikrųjų ir yra. 

Kupas sustojo ir apsidairė. Žinoma, jis galėtų pamėginti, bet kas 
gi čia galėtų patikti? Arklių, kiaulių ir viščiukų būrys. Laukai, kalnai 
ir daugiau nieko. 

Jam patiko močiutės sklindžiai, bet tikriausiai ne sklindžius ji 
turėjo galvoje. 

Kupas susikišo į kišenes rankas ir patraukė į sodybos galą, iš kur 
sklido kažkokie garsai, lyg kas kaltų. Dabar jam reikės tampytis su 
tuo keistuoliu tyleniu seneliu. Ir kaip jam galėtų šitai patikti? 

Pasisukęs Kupas pastebėjo prie didelio klojimo ir baltos silo- 
sinės besidarbuojantį Semą. Pamatęs, ką kažkokiu metaliniu kuolu 
Semas kala į žemę, Kupas paliko be žado. 

Tai buvo beisbolo tinklas. 

Kupas norėjo bėgti, skriste skristi per purviną kiemą. Tačiau 
prisivertė žingsniuoti. Gal šitai tik panašu į beisbolo tinklą. Gal čia 
bus koks nors aptvaras gyvuliams. 

Semas pakėlė akis, o paskui dar kartą smogė į kuolą. 

— Vėlai susiruošei į darbus. 

— Taip, pone. 

— Gyvulius pašėriau, bet dabar tau teks surinkti kiaušinius. 

— Močiutė sakė, kad gali prireikti pagalbos įgyvendinant kaž- 
kokį sumanymą. 

— Ne. Beveik baigiau. — Rankoje laikydamas nedidelį kūjį 
Semas išsitiesė ir žengė žingsnį atgal. Tylėdamas jis apžiūrinėjo tin- 
klinę tvorą. — O kiaušiniai patys nesušoks į kubiliuką, — pagaliau 
pareiškė. 

— Nesušoks, pone. 

— Gali būti, — Kupui apsigręžus eiti nutęsė Semas, — kad 
po visų darbų pamėtėsiu tau kelis kamuoliukus. — Jis paėjėjo kelis 
žingsnius ir paėmė lazdą, atremtą į klojimo sieną. — Galėsi pasinau- 
doti štai šita. Vakar vakare baigiau. 

Suglumęs Kuperis paėmė lazdą ir perbraukė ranka per lygų 
medį. 

— Tu padarei? 

— Nesuprantu, kodėl turėčiau pirkti parduotuvėje. 

— Čia... čia išraižytas mano vardas, — Kupas pagarbiai palietė 
pirštais medyje įrėžtą savo vardą. 

— Tai bent žinosi, kad lazda tavo. Tai ar ketini dar šiandien su- 
rinkti kiaušinius? 

— Taip, pone. — Kupas atidavė lazdą Semui. — Ačiū. 

— Ar kada pavargsi būti toks velniškai mandagus, vaike? 

— Taip, pone. 

Semas kryptelėjo lūpomis. 

— Pirmyn. 

Kupas bėgte pasileido vištidės link, bet paskui sustojo ir atsi- 
gręžė. 

— Seneli? Ar išmokysi mane jodinėti? 

— Nudirbk darbus. Tada žiūrėsim. 


Vis dėlto čia buvo dalykų, kurie jam patiko, na, bent truputį. 
Jam patiko po vakarienės atmušinėti kamuoliukus, jam patiko, kaip 
senelis kiekvieną kartą jį stebina netikėčiausiais, beprotiškiausiais 
užsimojimais prieš mesdamas. Jam patiko po aptvarą jodinėti ant 
kumelės Dotės; ir vis dėlto vieną kartą jam pavyko įveikti nerimą, 
kad gali būti numestas arba kad kumelė gali jam įkąsti. 

Kai nors truputį pamilsti arklius ir jodinėji neviduriuodamas iš 
baimės, paaiškėja, kad iš tikrųjų arkliai nesmirdi. 

Kupui patiko stebėti vieną vakarą iš pasalų užklupusią audrą, 
kai dangų čaižė ir svilino žaibai. Kartais jam net šiek tiek patikdavo 
sėdėti prie miegamojo lango ir pro jį žiūrėti. Jis vis dar ilgėjosi Niu- 
jorko ir draugų, savojo gyvenimo, bet kartu jam buvo įdomu matyti 
tiek daug žvaigždžių ir tyloje klausytis namų garsų. 

Jam nepatiko viščiukai, nepatiko jų kvapas ir cypsėjimas ar 
pikti žiburėliai akutėse, jam įėjus rinkti kiaušinių. Bet kiaušinius jis 
tikrai mėgo — išvirtus pusryčiams arba įplaktus į pyragų ar sausai- 
nėlių tešlą. 

Didžiajame močiutės stiklainyje visada būdavo sausainėlių. 

Kupui nepatikdavo, kai pas juos atvykdavo svečių arba kai 
jis su seneliu važiuodavo į miestą; jam nepatikdavo, kai žmonės jį 

matuodavo akimis kalbėdami: Aa, tai čia Misės berniukas! (Mamos 
vardas Mičelė, bet Niujorke ją visi vadina Čele.) Ir dar visi sako, kad 
jis — kaip iš akies luptas senelis. O senelis senas. 

Jam patikdavo, kai prie jų sodybos atriaumodavo Čansų sunk- 
vežimis. Nesvarbu, kad Lilė mergaitė: ji žaidžia beisbolą ir nekikena 
amžinai, kaip dauguma jo pažįstamų mergaičių. Ji nesiklauso ištiso- 
mis dienomis New Kids ar Block ir dėl jų nesvaigsta. Ir tai — rimtas 
pliusas. 

Ji geriau jodinėja nei jis, bet dėl to jo neerzina. Per daug neerzi- 
na. Galiausiai su ja bendraudamas nesijauti taip, lyg bendrautum su 
mergaite. Tiesiog bendrauji su Lile. 

Beje, naujutėlaitis televizorius svetainėje pasirodė praėjus vie- 
nai, o ne dviem savaitėms po pokalbio prie virtuvės stalo. 

— Nėra prasmės laukti, — pasakė močiutė. — Tu šauniai laikei- 
si žodžio. Aš tavimi didžiuojuosi. 

Kupas neprisiminė, kad per visą gyvenimą kas nors būtų juo 
didžiavęsis ar taip pasakęs vien todėl, kad jis pasistengė. 

Kai buvo nutarta, kad jis jau pakankamai gerai jodinėja, jiems 
su Lile buvo leista jodinėti po laukus kiek toliau nuo namų. 

— Na? — paklausė Lilė jiems risnojant per pievą. 

— Kas? 

— Ar jodinėti kvaila? 

— Gal ir ne. Ji tikrai šauni. — Kupas paglostė Dotei sprandą. — 
Ji mėgsta obuolius. 

— Norėčiau, kad mums leistų joti į kalnus pažiūrėti visokių 
įdomybių. O dabar galiu ten joti tik su vienu iš tėvų. Nors... — Lilė 
apsidairė tarsi tikrindama, ar nėra slapta besiklausančiųjų. — Vieną 
rytą, prieš saulėtekį, man pavyko pasprukti. Mėginau susekti pumą. 

Kupas, tiesą sakant, pats pajuto, kaip išsprogo akys. 

— Ar pakvaišai? 

— Viską apie jas perskaičiau. Pasiėmiau iš bibliotekos knygų, — 
šiandieną ji buvo užsidėjusi rudą kaubojišką skrybėlę; Lilė persimetė 
per petį ilgą kasą. — Jos beveik niekada nepuola žmonių. Ir vargu ar 
apskritai artinasi prie tokių sodybų kaip mūsiškė, nebent migruotų 
ar dar kas nors. 

Kai Lilė dar labiau pasisuko į žado netekusį Kupą, iš jos trykšte 
tryško susižavėjimas ir malonus jaudulys. 

— Buvo taip šaunu! Taip šaunu! Radau jos išmatų, pėdas, viską. 
Bet paskui pamečiau pėdsakus. Negalėjau ilgai užsibūti, o kai grįžau, 
visi jau buvo atsikėlę. Turėjau apsimesti, kad rengiuosi eiti iš namų. 

Lilė kietai suspaudė lūpas ir griežtai pažvelgė į Kupą. 

— Tu negali niekam pasakoti. 

— Aš ne skundikas, — koks įžeidimas... — Bet tu negali taip iš- 
eiti pati viena, po galais, Lile. 

— Aš moku sekti pėdsakais. Gal ne taip gerai, kaip tėtis, bet vis 
tiek labai gerai. Ir aš pažįstu pėdsakus. Mes dažnai einame į žygius 
pėsčiomis, stovyklaujame ir visa kita. Turėjau ir savo kompasą, ir 
Žygiui reikalingų daiktų. 

— O kas, jei puma ten būtų buvusi? 

— Būčiau dar kartą ją pamačiusi. Tądien ji pažvelgė tiesiai man 
į akis, tiesiai į akis. Tarsi ji būtų mane pažinojusi, ir pasijutau taip... 
Tarsi ji mane pažinotų. 

— Liaukis. 

— Rimtai. Mano mamos senelis buvo sju. 

— Indėnas? 

— Taip. Čiabuvis amerikietis, — pataisė Lilė. — Lakotos sju. Jis 
buvo vardu Džonas Sviftvoteris, o jo gentis, na, jo žmonės, ištisos jų 
kartos, čia ir gyveno. Jie turėjo gyvūnų sielas. Gal pumos siela ir buvo 
mano. 

— Jokia ten ne siela. 

Lilė ir toliau žvilgsniu klaidžiojo po kalnus. 

— Girdėjau ją tą naktį. Vėlai vakare, kai ją pamatėm. Girdėjau, 
kaip ji rėkia. 

— Rėkia? 

— Taip, jos rėkia, nes nemoka riaumoti. Tik tokios didelės katės 
kaip liūtai moka riaumoti. Jų gerklėje kažkas yra. Pamiršau. Reikės 
dar kartą pasiskaityti. Na, aš tik norėjau pamėginti ją surasti. 

Kupui nieko kita nebeliko, kaip tik žavėtis tuo, ką Lilė padarė, 
nors jos žygis buvo beprotiškas. Nė viena jo pažįstama mergaitė ne- 
sumanytų sprukti į kalnus ir sėlinti paskui kalnų liūtą. Išskyrus Lilę. 

— Jeigu ji būtų tave suradusi, gal būtum tapusi jos pusryčiais. 

— Tik niekam nesakyk. 

— Sakiau, kad neprasitarsiu, bet ir tu negali taip imti ir išeiti 
pati viena jos ieškoti. 

— Manau, jeigu ji apskritai ketino grįžti, turėtų būti jau grįžusi. 
Įdomu, kur ji nuėjo? — Lilė vėl nukreipė žvilgsnį į kalnus. — Galėtu- 
me eiti paiškylauti. Tėtei tikrai patinka. Leidžiamės į žygį po gamtą ir 
stovyklaujame per naktį. Tavo seneliai tave išleistų. 

— Miegate palapinėje? Kalnuose? 

Ši mintis atrodė ir bauginanti, ir nepaprastai įdomi. 

— Taip. Vakarienei prisigaudome žuvų, apžiūrinėjame kriok- 
lius, stebime bizonus ir visokius kitokius laukinius gyvūnus. Gal net 
pumas. Kai užlipi į pačias viršūnes, gali aiškiai matyti iki pat Mon- 
tanos. — Lilė nukreipė nuo kalnų akis išgirdusi pietauti kviečiantį 
skambutį. — Metas valgyti. Būtinai paiškylausime. Paprašysiu tėtės. 
Bus smagu. 


Kupas pradėjo iškylauti ir išmoko užmauti ant kabliuko jauką. 
Jis patyrė per nugarą bėgantį šiurpą sėdint prie laužo, klausantis ai- 
dinčio vilko kauksmo, suprato, ką reiškia jaudulys stebint meškerės 
gale saulėje žvilgančią sidabrinę žuvį, atitekusią kaip aklai vištai grū- 
das, o ne priviliotą sumanaus Žvejo gudrybių. 

Jo kūnas sutvirtėjo, rankos įdiržo. Jis išmoko atskirti briedį nuo 
elnio, sužinojo, kaip neišklysti iš kelio. 

Jis išmoko joti šuoliais, ir tai buvo labiausiai jaudinanti jo gyve- 
nimo patirtis. 

Lilės beisbolo komandoje jis gavo svečio vietą ir puikiai su- 
žaidė. 

Po daugelio metų jis atsigręš į šiuos laikus ir suvoks, jog tą va- 
sarą jo gyvenimas pasikeitė ir niekada nebebus toks kaip anksčiau. 
Tačiau tada, būdamas vienuolikos, Kupas pajuto — jis laimingas. 

Senelis jį išmokė skaptuoti ir drožinėti; didžiam Kupo džiaugs- 
mui, senelis jam padovanojo lenktinį peiliuką — šiaip sau, kad tu- 
rėtų. Močiutė kuo smulkiausiai paaiškino, kaip prižiūrėti arklį, kaip 
patikrinti, ar jis nesužeistas, ar neserga. 

Senelis išmokė, kaip kalbėtis su arkliais. 

— Viskas jo akyse, — dėstė Semas. — Visame kūne, ausyse, 
uodegoje, bet pirmiausia — akyse. Svarbu tai, ką jis pamato tavo 
akyse, ką tu pamatai jo žvilgsnyje. — Semas mėgino suvaldyti piestu 
stojantį, kanopomis trypiantį aršų vienerių metų kumeliuką. — Ir 
nesvarbu, ką jam kalbėsi, nes jis iš akių supras, ką galvoji. Šitas nori 
pasirodyti esąs atkaklus, bet iš tikrųjų yra truputį išsigandęs. Ko mes 
iš jo norime, ką jam darysim? Ar jam tai patiks? Ar skaudės? 
šnekėjo švelniu, raminamu balsu. 

— O mes tik patrumpinsime virvę. Tvirta ranka neturi būti 
sunki. 

Semas atsipūtė ir tvirta ranka suėmė apynasrį. Kumeliukas 
krūptelėjo ir pašoko. 

— Reikia vardo. — Semas perbraukė ranka kumeliukui per 
sprandą. — Pavadink jį kaip nors. 

Kupas atplėšė akis nuo nerimstančio kumeliuko ir įsispoksojo 
į Semą. 

— Ąš? 

— Koks gi čia vardas — Aš? Ar jis tinka arkliui? 

— Norėjau pasakyti... Eee. Džounsas? Ar jis gali būti vardu 
Džounsas, na, kaip Indiana Džounsas? 

— Jo ir paklausk. 

— Manau,tu esi Džounsas. Džounsas yra sumanus ir drąsus. — 
Šiek tiek padedant į apynasrį įsikibusiai Semo rankai, kumeliukas 
įtikinamai linktelėjo. — Jis sako taip! Ar matei? 

— Taip, galime lažintis. O dabar laikyk jo galvą; tvirtai, bet ne 
šiurkščiai. Užmesiu jam pabalnę. Jis prie jos pripratęs. Primink jam. 

— Čia... čia tik gūnia. Juk tu neprieštarausi, Džounsai. Juk ne- 
skauda. Mes neketiname tavęs skriausti. Ir anksčiau esi buvęs su pa- 
balne. Senelis sako, kad šiandieną mes tik pamėginsime tave pripra- 
tinti prie balno. Irgi neskaudės. 

Džounsas spoksojo Kupui į akis pastatęs ausis ir beveik nepa- 
juto, kaip jam užmetė gūnią. 

— Gal aš net galėsiu ant tavęs pajodinėti, kai priprasi prie balno. 
Aš daug nesveriu, tavęs nespausiu. Gerai, seneli? 

— Žiūrėsim. O dabar tvirtai laikyk, Kuperi. 

Semas užmetė pratinimui naudojamą balną kumeliukui ant nu- 
garos. Džounsas papurtė galvą ir spyrė kanopa. 

— Viskas gerai. Viskas gerai. 

Jis nepyksta, jis nėra blogas, galvojo Kuperis. Jis tik truputį išsi- 
gandęs. Kupas jaučia, Kupas supranta iš kumeliuko akių. 

— Čia tik balnas. Tikriausiai iš pradžių apima keistas jaus- 
mas, — plieskiant popiečio saulei, beveik nejusdamas vis labiau 
marškinėlius drėkinančio prakaito, Kupas kalbėjo ir kalbėjo, kol 
senelis tvirtino balną. 

— Išsivesk jį, kaip rodžiau. Na, kaip tada, prieš balnojimą. Jis 
gali priešintis. 

Semas pasitraukė leisdamas berniukui ir kumeliukui mokytis 
patiems. Jis pasirėmė ant tvoros pasirengęs atskubėti į pagalbą, jeigu 
prireiktų. Už nugaros atsiradusi Liusė uždėjo jam ant peties ranką. 

— Šaniai atrodo, ką? 

— Jis turi gyslelę, — pripažino Semas. — Turi ir širdį, ir galvą. 
Tas berniukas gimęs dirbti su arkliais. 

— Nenoriu leisti jam išvykti. Suprantu, — pridūrė Liusė ne- 
spėjus Semui atsakyti. — Ne mūsų valioj jį sulaikyti. Bet man turbūt 
plyš širdis. Žinau vieną dalyką — jie jo nemyli taip, kaip mylime mes. 
Todėl man ir plyšta širdis žinant, kad turime jį išsiųsti atgal. 

— Gal kitą vasarą jis pats panorės atvažiuoti. 

— Gal. Bet, vaje vaje, kiek daug vandens turės nutekėti... — Liu- 
sė atsiduso ir atsigręžė išgirdusi riaumojantį sunkvežimį. — Atva- 
žiuoja kalvis arklių kaustyti. Atnešiu ąsotį limonado. 


Būtent kalvio sūnus, ištįsęs šviesiaplaukis keturiolikmetis ber- 
niūkštis vardu Galas, popiečio šešėlių gaubiamoje pakluonėje pavai- 
šino Kupą pirmu ir paskutiniu kramtomojo tabako žiupsniu. 

Net ir išvėmęs pusryčius, pietus ir apskritai viską, ką turėjo 
skrandyje, Galo žodžiais tariant, Kupas tebebuvo pažaliavęs it Žiogas. 
Išgirdusi, jog kažkas vemia, Liusė sunerimusi metė darbus darže ir 
nulėkė už kluono. Kupas tebevėmė keturpėsčias, o Galas stovėjo sau 
kasydamasis pakaušį, pakišęs po kepure ranką. 

— Jėzau, Kupai, ar dar ne viskas? 

— Kas atsitiko? — rūsčiai paklausė Liusė. — Ką čia darėt? 

— Jis tik norėjo pakramtyti tabako. Nemaniau, kad bus taip 
blogai, ponia Liuse. 

— Vaje, dėl... Ar nieko geriau nesumąstei, kaip tik tokio amžiaus 
berniukui siūlyti tabako? 

— Jis išsivems. 

Kai Kupas liovėsi vemti, Liusė pasilenkė: 

— Na, vaike, eime į vidų, nusiprausi. 

Visada smarki praktiškoji Liusė nusivedė Kupą vidun. Būdamas 
per silpnas protestuoti Kupas tik dejavo, kol močiutė jį išrengė iki 
apatinių. Ji nuprausė jam veidą, davė atsigerti vandens. Užtraukusi 
užuolaidas, „prigesinusi“ saulę močiutė atsisėdo ant lovos krašto ir 
uždėjo Kupui ant kaktos ranką. Berniukas atmerkė apsiblaususias 
akis. 

— Baisu. 

— Va ir pasimokei. — Močiutė pasilenkė ir švelniai palietė lū- 
pomis jo kaktą. — Viskas bus gerai. Ištversi. 

Ir ne tik šiandieną, pamanė sau ji. Liusė dar kiek pasėdėjo šalia 
Kupo — kol miegelis priveikė išmoktą pamoką. 


Kupas ir Lilė gulėjo pasidriekę ant didelio plokščio akmens prie 
pat upelio. 

— Ir ji nei rėkė, nei nieko. 

— Koks buvo skonis? Ar ir skonis toks kaip kvapas? Kvapas tai 
šlykštus. Kaip ir vaizdas. 

— Skonis... kaip šūdo, — nusprendė Kupas. 

Lilė sukikeno. 

— Ar esi ragavęs šūdo? 

— Šią vasarą ganėtinai prisiuosčiau. Arklio šūdo, kiaulės šūdo, 
karvės šūdo, vištų šūdo. 

Lilė net kretėjo iš juoko. 

— Ir Niujorke yra šūdo. 

— Dažniausiai tik žmonių. Bet ten man jo nereikia grandyti ir 
kratyti. 

Lilė pasivertė ant šono, pasirėmė rankomis galvą ir įsižiūrėjo į jį 
didelėmis rudomis akimis. 

— Norėčiau, kad tau nereikėtų ten grįžti. Šita vasara geriausia 
per visą Mano gyvenimą. 

— Ir mano. 

Kupui buvo keista tai sakyti ir žinoti, jog kalba tikrą tiesą. Keista 
žinoti, kad geriausios gyvenime vasaros geriausia draugė yra mergaitė. 

— O gal gali pasilikti. Jeigu paprašytum, gal tėvai leistų tau čia 
gyventi. 

— Neleistų. — Kupas atsigulė ant nugaros ir stebėjo danguje 
ratus sukantį vanagą. — Vakar vakare jie skambino ir sakė, kad kitą 
savaitę grįžta, kad mane pasitiks oro uoste ir... Na, jie neleis. 

— Ojeigu leistų, ar norėtum likti? 

— Nežinau. 

— Tu nori grįžti? 

— Nežinau. — Bet juk siaubinga nežinoti. — Norėčiau ten daž- 
nai lankytis, o čia gyventi. Norėčiau mokyti Džounsą ir jodinėti su 
Dote, norėčiau žaisti beisbolą ir prižvejoti daugiau žuvų. Bet ir noriu 
pamatyti savo kambarį, pažaisti su žaidimų automatais, stebėti, kaip 
rungtyniauja „jankiai“. — Kupas vėl atsisuko į Lilę. — O gal tu galė- 
tum mus aplankyti. Galėtume nueiti į tikrą beisbolo aikštę. 

— Nemanau, kad mane išleistų. — Lilės akys pasidarė liūdnos, 
apatinė lūpa suvirpėjo. — Tikriausiai tu daugiau niekada čia nebegrįši. 

— Ne, grįšiu. 

— Prisieki? 

— Prisiekiu. 

Kupas ištiesė ranką, ketindamas iškilmingai prisiekti susikibęs 
su ja mažuoju piršteliu. 

— Jeigu aš tau parašysiu, ar man atrašysi? 

— Gerai, atrašysiu. 

— Kiekvieną kartą? 

Jis nusišypsojo. 

— Kiekvieną kartą. 

— Vadinasi, sugrįši. Kaip ir puma. Mes ją matėme pačią pirmą 
dieną, vadinasi, ji — tarsi mus globojanti dvasia. Ji kaip... Dabar ne- 
prisimenu to žodžio, bet jis reiškia sėkmę. 

Kupas mąstė apie tai, kaip ji visą vasarą kalbėjo apie pumą, rodė 
jam iš bibliotekos pasiskolintose ir už kišenpinigius nusipirktose 
knygose rastus paveikslėlius. Ji ir pati pripiešė paveikslėlių ir pasi- 
kabino juos savo kambaryje šalia gairelių, skelbiančių apie beisbolo 
varžybas. 

Paskutinę savaitę senelių sodyboje Kupas darbavosi iš senelio 
pasiskolintu skaptuku ir kišeniniu peiliuku. Jis atsisveikino su Dote ir 
Džounsu, su kitais arkliais, nelabai maloniai pasakė „sudie“ vištoms 
ir viščiukams. Jis susikrovė drabužius, pasiėmė senelių nupirktus au- 
linius batus ir darbines pirštines. Ir dar pasiėmė brangiąją beisbolo 
lazdą. 

Kaip ir seniai seniai įvykusioje kelionėje pirmyn, jis įsitaisė 
taip — aukštas platus dangus, dantytomis keteromis ir aštriomis 
smailėmis aukštyn besistiebiantys tamsūs kalnai, slepiantys miškus, 
upokšnius ir kanjonus... 

Gali būti, kad ten klaidžioja Lilės puma. 

Jie įsuko į tolimąjį keliuką, vedanti link Čansų sodybos, kad iš- 
tartų dar vieną „sudie“. 

Lilė sėdėjo ant verandos laiptelių; Kupas suprato, kad mergaitė 
jų laukė. Ji vilkėjo raudonais šortais ir mėlynais marškiniais, plaukus 
buvo persikišus per mėgstamos beisbolo kepuraitės dirželį. Jiems 
privažiavus, iš namo išėjo Lilės mama, stumdydami vienas kitą ir 
lodami atskuodė šunys. 

Lilė atsistojo, laipteliais nulipo jos mama ir uždėjo jai ant peties 
ranką. Iš už namo pasirodė Džo, kišdamas į užpakalinę kelnių kišenę 
darbines pirštines; jis atsistojo Lilei iš kitos pusės. 

Kuperio mintyse šmėstelėjo vaizdinys: motina, tėvas, dukra 
— tarsi sala priešais seną namą, kalnų, slėnių ir dangaus fone, su pora 
dulkinų rusvų šunų, tarsi patrakusių iš laimės ir bėgiojančių aplinkui 
smagiais ratais. 

Išlipęs iš automobilio Kupas atsikrenkštė. 

— Atvažiavau atsisveikinti. 

Džo krustelėjo pirmas — žengė žingsnį į priekį ir ištiesė delną. 
Jis paspaudė Kupui ranką ir ją tebelaikydamas pasilenkė, kad geriau 
matytų berniuko akis. 

— Grįžk ir mus aplankyk, ponaiti Niujorkai. 

— Aplankysiu. Ir kai laimėsime čempionatą, atsiųsiu jums „Jan- 
kių“ stadiono nuotrauką. 

Džo nusijuokė: 

— Pasvajok, sūnau. 

— Saugiai grįžkit, — pasilenkusi Džena pasuko Kupo kepuraitę, 
kad galėtų pakštelėti jam į kaktą. — Ir būk laimingas. Nepamiršk 
musų. 

— Nepamiršiu. — Kupas atsigręžė į Lilę, staiga kažin kodėl su- 
sidrovėjęs. — Aš tau kai ką padariau. 

— Padarei? O ką? 

Kupas padavė jai dėžutę ir trypčiojo, kol Lilė atvožė dangtelį. 

— Ai, kvailystė. Nelabai gerai išėjo, — kalbėjo Kupas, ko! Lilė 
apžiūrinėjo iš alksnio gabaliuko išdrožtą mažytę pumą. — Nepavyko 
gražiai išdrožti snukio, ir... 

Jis nebaigė sakyti — nustebo ir sutriko, kai Lilė pripuolusi jį 
apsikabino. 

— Kokia graži! Visada ją saugosiu. Palauk! 

Apsigręžusi ji smuko į namus. 

— Gera dovana, Kuperi, — žvelgė į jį Džena. — Dabar pumajos, 
jokios kitos jai nebereikės. Į Lilės simbolį tu įdėjai dalelę savęs. 

Lilė išlėkė iš namo ir čiūžtelėjusi sustojo prie pat Kupo. 

— Tai geriausia, ką turiu — na, kol neturėjau pumos. Paimk. 
Tai senovinė moneta, — ištiesusi savo dovaną kalbėjo Lilė. — Mes 
ją radome praėjusį pavasarį, kai sukasinėjome naują daržą. Moneta 
sena, tikriausiai labai seniai ji kažkam iškrito iš kišenės. Ji labai nusi- 
trynusi, vos gali įžiūrėti. 

Kuperis paėmė sidabrinį skrituliuką; iškaltas moters siluetas 
buvo taip nusitrynęs, kad beveik nebesimatė. 

— Jėga. 

— Čia kad sektųsi. Tai... mama, koks ten žodis? 

— Talismanas, — padėjo Lilei Džena. 

— Talismanas, — pakartojo Lilė. — Kad sektųsi. 

— Jau reikia judėti, — Kuperiui per petį paplekšnojo Semas. — 
Iki Rapid Sičio ilgas kelias. 

— Laimingos kelionės, ponaiti Niujorkai. 

— Parašysiu! — šūktelėjo Lilė. — Bet tu turėsi atrašyti. 

— Atrašysiu. 

Gniauždamas monetą Kupas įlipo į automobilį. Kol galėjo, tol 
paskui salelė pasidarė visai mažytė ir galiausiai dingo. 

Jis neverkė. Kad ir kaip ten būtų, jam jau beveik dvylika. Tačiau 
visą kelią iki pat Rapid Sičio jis laikė monetą delne. 

JUODIEJI KALNAI 
1997-ųjų birželis 


yto ūkanose Lilė risnojo takeliu ant savo kumelės. Jos yrėsi 
[R i žole, perbrido siaurą upokšnį, kur kitame stačiame 
rante vešėjo susiviję nuodingi vijokliai ir gebenės. Dar ne- 

drąsiai nušvitusios aušros mirgėjime kvepėjo pušys, žolė ir vanduo. 

Klykavo ir čiulbėjo paukščiai. Lilė girdėjo tarškią kalnuose 
gyvenančio mėlynojo strazdo giesmę, skrendančio dagilėlio sparnų 
šnaresį, įspėjamą pyktelėjusio kėkšto riksmą. 

Atrodė, kad pažadintas upelio ir pro medžių baldakimus besis- 
melkiančios blausios šviesos aplink ją susibūrė visas atgijęs miškas. 

Nėra pasaulyje kitos tokios vietos, kur ji taip norėtų būti. 

Lilė aptiko pėdsakus — tikriausiai elnio ar briedžio — ir apie tai 
pranešė prie lūpų prikišusi iš švarkelio kišenės ištrauktą diktofoną. 
Anksčiau ji buvo aptikusi bizonų pėdsakų ir, žinoma, daugybę tėvo 
bandos paliktų pėdų. 

Tačiau per visą trijų dienų Žygį ji nebuvo aptikusi katės. 

Praėjusią naktį Lilė ją girdėjo. Riksmas perrėžė tamsą ir kilo iki 
žvaigždžių ir mėnulio. 

Aš čia. 

Tvirtajai kumelei lipant į šlaitą Lilė stebėjo brūzgynus, klausė- 
si pušų vainikuose šokančių paukščių klyksmų. Iš laukinių vyšnių 
tankmės iššoko rudakailė voverė, pasisukiojo ant žemės ir liuoktelėjo 
pušies kamienu; keldama akis vis aukštyn Lilė pastebėjo danguje ra- 
tus sukantį vanagą — ir jam pats rytmečio darbymetis. 

Dėl viso šito ir dėl didingų nuo uolų viršūnių atsiveriančių 
vaizdų, dėl kanjonuose kliokiančių krioklių Lilė buvo įsitikinusi, jog 
Juodieji kalnai — šventa žemė. 

Jos manymu, nepajutęs šios vietos stebuklo, jo nepajusi niekur 
kitur. 

Nuostabu čia būti, štai taip leisti laiką, klajoti, tyrinėti. Greitai ji 
atsidurs auditorijose, bus koledžo pirmakursė (Dievulėliau!), išvyks 
toli, palikusi visa, kas pažįstama. Nors Lilė troško mokytis, niekas ne- 
galėtų pakeisti šių vaizdų, garsų, namų kvapų. 

Per metų metus kartkartėmis ji pamatydavo pumą. Tikriausiai 
ne tą pačią, mąstė Lilė. Tikrai mažai tikėtina, kad tai būtų toji pati 
puma, kurią tą vasarą, prieš aštuonerius metus, matė jiedu su Kupu. 
Ji matė pumą, pasislėpusią medžio šakose, sliuogiančią uolos šlaitu, 
o kartą, su tėvu išginusi bandą, sėdėdama balne ji pastebėjo pumą 
žvalgydamasi žiūronais — žvėris medžiojo jauną briedį. 

Niekada gyvenime Lilė nebuvo mačiusi nieko galingesnio ir 
tikresnio. 

Ji atkreipė dėmesį ir į augmeniją: žvaigždeles primenančios ne- 
užmirštuolės, subtilūs Uolinių kalnų vilkdalgiai, geltonų saldžiųjų 
dobiliukų saulutės... Kad ir kaip ten būtų, augalai — dalis gamtos, 
mitybos grandinės grandis. Triušiai, elniai, briedžiai ėda žolę, lapus, 
uogas ir pumpurus, o pilki vilkai ir jos katės ėda triušius, elnius ir 
briedžius. 

Gali būti, kad rudoji voveraitė galiausiai taps ratus sukančio 
vanago priešpiečiais. 

Takas išsilygino ir įsiliejo į jau suvešėjusias, sužaliavusias, lauko 
gėlėmis nutaškytas pievas. Ten ganėsi nedidelė bizonų banda, ir Lilė 
suskaičiavo bulių, keturias karves ir du veršiukus. 

Vienas veršiukas kapstė žemę ir dūko vis panarindamas ir vėl 
pakeldamas gėlyčių ir žolynų prisivėlusią galvą. Šypsodamasi Lilė 

stabtelėjo norėdama išsiimti fotoaparatą ir padaryti keletą nuotrau- 
kų, kurios papildytų jos kolekciją. 

Veršiuką būtų galima pavadinti Pobūvių Mėgėju. 

Galbūt šią nuotrauką ir dar keletą kitų, kurias padarė jodama 
taku, ji nusiųs Kupui. Jis sakė, kad šią vasarą gal atvažiuos, bet taip ir 
neatrašė į jos laišką, išsiųstą prieš tris savaites. 

Kita vertus, kalbant apie laiškus ir elektronines žinutes, jis ne- 
buvo toks patikimas kaip Lilė. Ypač nuo tada, kai ėmė susitikinėti su 
ta studente, su kuria susipažino koledže. 

Sisi, pagalvojo Lilė pervertusi akis. Kvailas vardas. Ji žinojo, kad 
Kupas su ja miega. Jis to nepasakė, tačiau buvo velniškai atsargus, kad 
neprasitartų. Bet Lilė nekvaila. Taip pat ji buvo tikra — arba beveik 
tikra, — kad jis miegojo su ta mergina iš vidurinės mokyklos, apie 
kurią jai pasakojo. 

Zoja. 

Jėzau, kur dingo normalūs vardai? 

Jai atrodė, kad vaikinai visada galvoja tik apie seksą. Kita vertus, 
krustelėjusi balne ji pati sau pripažino, jog pastaruoju metu irgi daug 
apie tai galvoja. 

Gal todėl, kad dar niekada nesimylėjo. 

Paprasčiausiai vaikinai jos nedomino, na, bent jau tie, kuriuos ji 
pažinojo. Gal koledže, kitą rudenį... 

Nepasakytum, kad jai labai norėtųsi kuo ilgiau likti nekaltai, ta- 
čiau Lilė nematė prasmės atsiduoti tam, kuris jai nepatinka iš tikrųjų; 
o jei ir jis neįstengs jos nuskraidinti į palaimos viršūnes, vadinasi, 
mylėjimasis bus tarsi kokie fiziniai pratimai, ką? 

Tiesiog kažkas, ką vėliau reikės išbraukti iš gyvenimo patirčių 
sąrašo. 

Lilė norėjo — ji tarėsi norinti — kažko daugiau. 

Ji nuvaikė šias mintis, pasidėjo fotoaparatą ir išsitraukė gertuvę 
ketindama atsigerti. Tikriausiai koledže ji bus per daug užsiėmusi 
mokslais ir visokiais darbais, todėl nebeliks laiko seksui. Be to, dabar 
jai svarbiausia — vasara, pėdsakų fiksavimas ir aprašymas, arealai, 
darbas su pavyzdžiais ir dokumentais. Ir dar reikės įkalbėti tėtį iš- 
kirsti kelis akrus, kad vieną dieną būtų galima įrengti jos išsvajotą 
laukinių gyvūnų prieglaudą. 

„Čansų laukinių gyvūnų prieglauda.“ Pavadinimas Lilei patiko 
ne tik todėl, kad jame bus jos pavardė, bet ir todėl, kad gyvūnai jų 
prieglaudoje gaus galimybę išgyventi. O žmonės gaus galimybę į juos 
pasižiūrėti, tyrinėti, jais rūpintis. 

Vieną gražią dieną, svarstė Lilė. Bet pirmiausia jai reikės tiek daug 
visko išmokti, o kad išmoktų, teks palikti tai, ką labiausiai mylėjo. 

Ji vylėsi, kad prieš jai išvykstant į koledžą nors kelioms savai- 
tėms atvažiuos Kupas. Kartais jis čia pasirodydavo, kaip ir jos puma. 
Ne kiekvieną vasarą, bet gana dažnai. Jis buvo atvykęs dviem savai- 
tėms praėjus metams po pirmojo apsilankymo, paskui — visai nuos- 
tabiai vasarai dar kitais metais, po tėvų skyrybų. 

Pora savaičių šen, mėnuo ar daugiau ten; išsiskyrę jie visada 
vėl susitikdavo. Net ir tada, kai jis leisdavo laiką pasakodamas apie 
namuose paliktas mergaites. Bet dabar jo čia nebuvo ištisus dvejus 
metus. 

Aišku, jis turi atvykti šią vasarą. 

Tyliai atsidususi Lilė užsuko gertuvę. 

Viskas nutiko žaibiškai. 

Lilė pajuto, kaip suvirpėjo ir pasibaidė kumelė. Įtempusi vadeles 
ji pamatė iš aukštos žolės iššokančią pumą. Tarsi blyksnis — greitis, 
raumenys, tyli mirtis — puma čiupo bizoniuką su gėlėmis apkaišyta 
galva. Pasklido nedidelė banda, sumykė motina. Lilė iš paskutiniųjų 
stengėsi suturėti kumelę, nes bulius puolė įkandin pumos. 

Puma sucypė priešindamasi, pasirengusi ginti savo grobį. Lilė 
stipriau suspaudė kojomis kumelę, viena ranka suėmė vadeles, o kita 
vėl išsitraukė fotoaparatą. 

Sumirgėjo letenos ir nagai. Lilė užuodė pievą užliejusį kraujo 
kvapą. Kumelė irgi labai gerai užuodė ir apimta panikos ėmė suktis. 

— Stok, liaukis! Pumai mes neįdomios. Ji jau gavo, ko norėjo. 

Buliaus šone matėsi žaizda. Sudundėjo kanopos, gyvulių riks- 
mai buvo panašūs į sielvarto raudą. Paskui aidas nutilo, aukštoje 
pievoje liko tik katė ir jos grobis. 

Nuo pumos sklido kitokie garsai — ji tarsi burzgė, murkė, tie- 
siog triumfavo. Virš žolynų jos akys sutiko Lilės žvilgsnį ir taip liko 
įsistebeilijusios. Lilės ranka drebėjo, bet ji negalėjo rizikuoti ir paleis- 

ti vadelių, kad kita ranka prilaikytų fotoaparatą. Ji padarė dvi „dre- 
bančias“ pumos, ištryptos, sukruvintos žolės ir grobio nuotraukas. 

Įspėjamai sušnypštusi puma nusitempė laimikį į krūmynus, 
tarp pušų ir beržų šešėlių. 

— Ji turi jauniklių, kuriuos reikia maitinti, — negarsiai pratarė 
Lilė; rytmečio ore jos balsas pasirodė labai jau aukštas ir čaižus. — 
Jergau jergau. — Ji išsitraukė diktofoną, vos galėdama jį sugraiby- 
ti. — Nurimk. Tik nurimk. Gerai, fiksuoju. Gerai. Pastebėta pumos 
patelė, matuojant nuo nosies iki uodegos — maždaug dviejų metrų. 
Dieve, sveria apie keturiasdešimt kilogramų. Tipiškos gelsvai rusvos 
spalvos. Puolė prisėlinusi iš pasalų. Nusinešė nuo bandos atsiskyrusį 
bizoniuką; aukštoje žolėje ganėsi septynių bizonų būrelis. Apgynė 
savo grobį nuo puolusio buliaus. Laimikį nusitempė į mišką, bet tik- 
riausiai todėl, kad netoliese buvau aš, nors, jei patelė turi jauniklių, 
jie tikriausiai per maži, kad kartu su motina galėtų ateiti ten, kur 
paliktas grobis. Ji parūpino gal dar neatjunkytiems mažyliams pus- 
ryčius. Incidentas įrašytas... septintą dvidešimt penkios ryto, birželio 
dvyliktą. Ohoho. 

Kad ir kaip norėjo, Lilė gerai žinojo, kad dabar negalima sekti 
pumos pėdsakais. Jeigu puma turi mažylių, ji tikrai galėtų pulti arklį 
ir raitelį gindama juos ir savo teritoriją. 

— Geriau jau nieko nebepamatysime, — nutarė Lilė. — Many- 
čiau, metas namo. 

Ji pasuko tiesiausiu keliu, nekantraudama grįžti ir viską užrašy- 
ti. Vis dėlto, kai ji pamatė ganyklos tvorą taisantį tėvą ir kartais jam 
talkinantį Džėjų, buvo kone popietė. 

Lilei jojant, po ganyklą pasklido galvijai; paraginusi arklį ji pa- 
sileido aplamdyto seno džipo link. 

— Štai ir mano mergytė. — Džo priėjęs paglostė pirmiausia Li- 
lei koją, o paskui — kumelei sprandą. — Grįžti namo iš tyrų? 

— Saugiai ir gražiai, kaip žadėjau. Sveikas, Džėjau. 

Džėjus, būdamas tikras, kad užuot ištarus du žodžius, kuo 
puikiausiai galima išsiversti ir su vienu, jai atsakydamas timptelėjo 
skrybėlės kraštą. 

— Gal reikia talkos? — paklausė Lilė tėvo. 

— Ne, susitvarkysim. Briedis praėjo. 

— Pati mačiau kelias bandas. Ir dar kelis bizonus. Stebėjau, kaip 
aukštoje žolėje puma nučiupo bizoniuką. 

— Katė? 

Lilė dirstelėjo į Džėjų. Jo žvilgsnis jai buvo puikiai pažįstamas. 
Puma jam buvo tas pat, kaip koks baisus kenkėjas ar grobuonis. 

— Už pusdienio kelio nuo čia. Be to, ten yra ganėtinai žvėrių, 
kad ji ir liktų savo valdose su mažyliais, kuriuos, manau, dar maitina. 
Jai tikrai nereikia leistis nuo kalnų ir tykoti mūsų gyvulių. 

— Ar tau viskas gerai? 

— Aš jos nedominau, — patikino tėvą Lilė. — Atsimeni, grobio 
atpažinimas — išmoktas pumų elgesys. Žmonės nėra jų grobis. 

— Labai alkana katė suės bet ką, — sumurmėjo Džėjus. — Pa- 
salūnės parazitės. 

— Sakyčiau, tos bandos vyriausiasis bulius su jumis sutiktų. Ta- 
čiau pakeliui namo nemačiau jokių pumos pėdsakų, vedančių šiton 
pusėn. Nėra jokių ženklų, kad ji praplėtė savo teritoriją iki taip toli. 

Kai Džėjus tik truktelėjo pečiais ir nusigręžė į tvorą, Lilė nusi- 
šypsojo tėvui: 

— Na, jeigu manęs nereikia, keliausiu namo. Norėčiau nusip- 
rausti po dušu ir išgerti ko nors šalta. 

— Pasakyk mamai, kad apie porą valandų dar užtruksime. 

Sutvarkiusi ir pašėrusi kumelę, išgėrusi dvi stiklines arbatos, 
Lilė nuėjo pas mamą į daržą. Ištraukusi Dženai iš rankų kauptuką, 
ji ėmėsi darbo. 

— Suprantu, kad aš vis apie tą patį, bet tai buvo nuostabu. Kaip 
ji šuoliavo! Taip, Žinau, jos — pasalūnės, slapukautojos; Dievas Žino, 
kaip ilgai ji tūnojo, sėlino prie bandos, rinkosi auką, reikiamą akimir- 
ką, o aš visiškai nieko nemačiau, jokio ženklo. Dairiausi, bet nepaste- 
bėjau nė ženklo. Turėčiau būti akylesnė. 

— Ir tau nieko, kad matei, kaip puma žudo? 

— Ji buvo tokia arši ir greita. Tikrai švariai padirbėta. Žinai, ji 
tik atlieka savo pareigą. Man atrodo, jeigu aš būčiau tikėjusis ko nors 
panašaus, jeigu būčiau turėjusi laiko viską gerai apgalvoti, gal būčiau 
sureagavusi kitaip. 

Lilė atsiduso ir timptelėjo kepuraitės kraštą. 

— Tasai veršiukas buvo velniškai gražus, ir dar tos gėlytės, ap- 
kritusios galvą... Bet tai tiesiog gyvybės ir mirties klausimas, išspręs- 
tas per kelias sekundes. Gal... gal keistai nuskambės, bet mane buvo 
apėmęs kone religinis jausmas. 

Lilė nutilo ir nusišluostė prakaituotą kaktą. 

— Būdama ten, patirdama tą akimirką, aš dar aiškiau supratau, 
ką noriu dirbti, ko man reikia išmokti, kad galėčiau dirbti. Padariau 
nuotraukų. Prieš, per, po. 

— Gal tave ir įžeis tokie galvijų augintojos žodžiai, bet nema- 
nau, kad norėčiau stebėti, kaip puma puola bizono jauniklį. 

Šypsodamasi Lilė toliau pureno daržą. 

— Ar būdama mano amžiaus žinojai, ko nori, ką nori dirbti, kuo 
nori būti? 

— Nė nenutuokiau. — Atsitūpusi Džena pešė piktžoles iš mor- 
kų „papartyno . Jos rankos buvo miklios ir išmanančios savo darbą, 
kūnas — išlakus ir lankstus kaip dukters. — Bet po metų ar kelerių 
pasirodė tavo tėvas. Jis tik kartą šelmiškai į mane pažvelgė, ir aš sup- 
ratau, kad jo geidžiu, o jam tada nelabai buvo iš ko rinktis. 

— O kas, jei jis būtų panorėjęs grįžti į rytus? 

— Ir aš būčiau keliavusi į rytus. Tada žemė manęs taip labai ne- 
traukė. Traukė jis; be to, man atrodo, kad mes abu įsimylėjome šitą 
vietą. — Džena atsmaukė skrybėlę, nužvelgė morkų ir pupelių eiles, 
jaunus pomidorų kerus, javų ir sojų laukus, ganyklas. — Manau, kad 
ir tu viską įsimylėjai sulig pirmu įkvėpimu. 

— Aš nežinau, kur keliausiu. Tiek daug ko noriu išmokti, pa- 
matyti. Bet aš visada grįšiu. 

— Tikiuosi. — Džena atsistojo. — O dabar duok man kauptuką, 
eik ir nusiprausk. Ir aš greitai grįšiu; galėsi man padėti ruošti vaka- 
rienę. 

Lilė patraukė namų link, nusiėmė kepuraitę ir kelis kartus su- 
davė ja per kelnių klešnę — prieš įžengdama į namelį norėjo nupur- 
tyti kelio dulkes. Ilgos maudynės po karštu dušu atrodė geriau nei 
gerai. Padėjusi mamai virtuvėje ji galės skirti šiek tiek laiko rašymui 
— surašys visus savo įspūdžius ir stebėjimus. O rytoj reikės nuvykti 
į miestelį išryškinti juostos. 

Daiktų, kuriems ji ketino taupyti, sąraše buvo ir skaitmeninis 

fotoaparatas. Ir dar nešiojamasis kompiuteris, svarstė Lilė. Ji gaus 
stipendiją, todėl turės kuo padengti mokymosi koledže išlaidas, bet ji 
puikiai žinojo, kad viskam pinigų neužteks. 

Mokestis už mokslą, kambario nuomą, už galimybę naudotis 
laboratorija, už knygas, transportą. Viskas kainuoja. 

Lilė buvo kone visai prie namų, kai pasigirdo variklio riaumoji- 
mas. Jos manymu, kažkur visai netoli, jų valdose. Užuot įėjusi vidun, 
Lilė pasuko už namo norėdama pažiūrėti, kas atvažiuoja keldamas 
tokį triukšmą. 

Stovėdama rankomis įsirėmusi į šonus, ji pamatė sodybos ke- 
liuku burzgiantį motociklą. Po šiuos kraštus nuolat keliauja baikeriai, 
ypač vasaros metu. Kartkartėmis vienas kitas užsuka ir pas juos, no- 
rėdamas paklausti kelio ar prašydamas porai dienų darbo. Dauguma 
jų važiuodavo atsargiau, pagalvojo Lilė, o šitas burzgia sau tiesiai link 
jų, tarsi... 

Šalmas ir antveidis slėpė motociklininko plaukus ir dengė 
beveik visą veidą. Tačiau šypsena matėsi, ir Lilė ją pažino. Garsiai 
šūktelėjusi ir nusijuokusi ji puolė pirmyn. Svečias pastatė motociklą 
už jos tėvo sunkvežimio ir nusisegdamas šalmą perkėlė per sėdynę 
koją. Šalmą padėjęs ant sėdynės jis atsigręžė pačiu laiku — kad spėtų 
sučiupti pribėgusią Lilę ir kilstelėti nuo žemės. 

— Kupai! — Ji laikė tvirtai apkabinusi Kupą, kol jis ją suko pa- 
kėlęs. — Atvažiavai. 

— Juk sakiau, kad atvažiuosiu. 

— Sakei, gal atvažiuosi. — Prisispaudusi prie Kupo ji pajuto, 
kaip viduje kažkas suvirpėjo, tarsi koks karštis perlietų. Dabar jis 
buvo kitoks. Tvirtesnis, stipresnis; dabar ji apie jį galvos kaip apie 
vyrą, o ne kaip apie berniuką. 

— „Gal“ pavirto į „tikrai“. — Kupas nuleido Lilę ant žemės ir vis 
dar šypsodamasis žvelgė į ją. — Paaugai. 

— Truputį. Manau, daugiau nebeaugsiu. Ir tu paaugai. 

Jis ir aukštesnis, ir stipresnis, o dieną ar dvi neskusta barzda, 
Lilės manymu, jam suteikė seksualumo. Ilgesni nei praėjusį kartą 
banguoti ir garbanoti Kupo plaukai buvo apkritę veidą, todėl šalto 
mėlio akys atrodė dar vaiskesnės ir skvarbesnės. 

Lilė vėl pajuto šiltą virpuliuką. 

Gręždamasis apžiūrėti namo Kupas paėmė Lilę už rankos. 

— Atrodo taip pat. Šviežiai dažytos langinės, bet atrodo taip pat. 

O tu — ne, pagalvojo Lilė. Visai ne taip pat. 

— Ar seniai esi čia? Niekas nepasakė, kad grįžai. 

— Aš čia kokias dešimt sekundžių. Važiuodamas pro Sju kriok- 
lius skambinau seneliams, bet prašiau, kad jie niekam nieko nesa- 
kytų. — Kupas paleido Lilės ranką, bet tik tam, kad ta pačia ranka 
apsikabintų ją per pečius. — Norėjau tave nustebinti. 

— Nustebinai. Tikrai nustebinai. 

— Prieš važiuodamas ten, sustojau čia. 

Ir dabar Lilė suprato, jog taip labai čia viską myli dėl štai tokių 
vasarų. 

— Užeik. Yra šaltos arbatos. Kada šitą įsigijai? 

Kupas atsigręžė į motociklą. 

— Beveik prieš metus. Pamaniau, jeigu galėsiu čia atvykti šią 
vasarą, būtų smagu pakeliauti po šituos kraštus. 

Kupas sustojo prie laiptų ir pakreipęs galvą žvelgė Lilei į akis. 

— Kas? 

— Atrodai... gražiai. 

— Ne, negražiai. — Ji pakedeno po siaurakrašte kepuraite susi- 
vėlusius plaukus. — Ką tik grįžau iš miškų. Aš smirdžiu. Jeigu būtum 
atvykęs pusvalandžiu vėliau, būčiau jau nusipraususi. 

Kupas nenuleido nuo jos akių. 

— Gražiai atrodai. Pasiilgau tavęs, Lile. 

— Žinojau, kad grįši. — Pasidavusi pagundai Lilė grįžo į Kupo 
glėbį ir užsimerkė. — Turėjau numanyti, kad tai nutiks šiandien, kai 
pamačiau pumą. 

— Ką? 

— Papasakosiu. Eime į vidų, Kupai. Sveikas sugrįžęs namo. 

Kai tik atėjo jos tėvai, pasisveikino su Kupu ir sėdo su juo pasi- 
kalbėti, Lilė nėrė laiptais į viršų. Išsvajotos ilgos maudynės po karštu 
dušu virto trumpiausiomis maudynėmis istorijoje. Šviesos greičiu ji 
lengvai pasidažė. Nieko per daug, kad nebūtų labai ryšku, paliepė ji 
sau brūkštelėjusi skaistalų šepetėliu, tušu paryškinusi blakstienas ir 
lengvai patepusi lūpas blizgiu. Kadangi prireiks amžinybės išdžio- 
vinti plaukus, ji dar drėgnus juos suėmė į uodegą. 

Lilė pasvarstė, ar nevertėtų įsisegti auskarus, bet galiausiai tarė 
sau, kad tikriausiai per daug kristų į akis. Pagaliau apsisprendė: šva- 
rūs džinsai, nauji marškiniai. Paprasta, natūralu. 

Jos širdis šokinėjo kaip Žygiuojantis pučiamųjų orkestras. 

Paslaptinga, keista, netikėta. Bet ji taip labai troško pamatyti 
geriausią savo draugą. 

Jis atrodė visai kitoks — tas pats, bet kitoks. Kitaip atrodantys 
kiek įdubę jo skruostai išties žavūs. Pasidraikę plaukai tokie seksua- 
lūs, nuo saulės nusidažę tamsiai rudomis sruogelėmis. Jis jau buvo 
truputį įdegęs; Lilė prisiminė, jog saulėje Kupas greitai tampa visai 
rudas. O jo akys, tos ledynų mėlio akys, tiesiog verte vėrė kažkokias 
dar neištirtas Lilės širdies kerteles. 

Jai taip norėjosi pabučiuoti Kupą. Tiesiog taip, visai paprastai, 
tarsi tariant „sveikas, Kupai . Tada ji žinotų, ką tai reiškia, pajustų, ką 
reiškia priglausti prie jo lūpų savąsias. 

Nurimk, paliepė sau Lilė. Jis tikriausiai kvatotų susiriesdamas, 
jei žinotų, apie ką ji svajoja. Lilė kelis kartus giliai įkvėpė ir iš lėto 
ėmė leistis laiptais. 

Ji girdėjo juos kalbančius virtuvėje, girdėjo mamos juoką, tėvo 
laidomus juokelius ir Kupo balsą. Jis kažkoks gilesnis; juk tikrai Že- 
mesnis nei anksčiau? 

Ji turėjo sustoti ir vėl kelis kartus giliai įkvėpti. Paskui, nutaisiusi 
nerūpestingą šypsenėlę, Lilė nužingsniavo į virtuvę. 

Kupas nutilo nebaigęs sakinio ir įsispoksojo į ją. Sumirksėjo. 
Štai nuo to mirksnio, nuo tos jo akyse šmėstelėjusios nuostabos Lilei 
pašiurpo oda. 

— Na, ar lieki vakarieniauti? — paklausė ji Kupo. 

— Mes kaip tik mėginome jį įkalbėti pasilikti. Bet jo laukia 
Liusė ir Semas. Sekmadienį, — pagrūmojusi pirštu kalbėjo Dže- 
na. — Sekmadienį visi renkamės iškylauti. 

— Būtinai. Prisimenu pirmą viešnagę. Galėtume pažaisti beis- 
bolą. 

— Bet aš ir dabar žaidžiu geriau už tave, — Lilė pasirėmė ant 
stalo ir nusišypsojo taip, kad Kupui vėl teko klapsėti akimis. 

— Dar pažiūrėsim. 


45 


— Aš tikėjausi pasivažinėti su tuo žaisliuku, kurį ten palikai. 

— Harlis, — iškilmingai ištarė Kupas. — Tai ne žaisliukas. 

— Kodėl man nerodai, ką jis moka? 

— Būtinai parodysiu. Sekmadienį... 

— O aš maniau, kad dabar. Juk galima ir dabar, ką? — Lilė atsi- 
gręžė į mamą. — Tik pusvalandį? 

— Eee... Kuperi, ar turi šalmus? 

— Taip, ee, nupirkau ir antrą manydamas, kad... Taip, turiu. 

— Kiek baudos talonų surinkai važinėdamas su šituo? — pa- 
klausė Džo. 

— Per pastaruosius keturis mėnesius — nė vieno, — šypsoda- 
masis atsakė Kuperis. 

— Pargabenk man dukrą tokią, kokią paimsi. 

— Gerai. Ačiū už arbatą, — atsakė Kupas ir pakilo. — Pasima- 
tysime sekmadienį. 

— Oi oi, — tepratarė. 

Džo tik šyptelėjo. 

— Aš pasakyčiau daugiau: na ir šūdas. 

— Tai ar išmokysi mane važinėti šituo daiktu? 

— Gal. 

Ji užsidėjo šalmą ir segėsi dirželį stebėdama Kupą. 

— Galėčiau vairuoti. 

— Taip, lažinčiausi, kad galėtum, — įsitaisė už vairo Kupas. — 
Pamaniau, gal vertėtų pritaisyti moterišką sėdynę, bet... 

— Man nereikia jokios specialios sėdynės, — atsakė Lilė atsisė- 
dusi Kupui už nugaros. Ji visu kūnu prisiglaudė prie jo ir apsikabino 
rankomis liemenį. Ar jis jaučia, kaip daužosi jos širdis? — pagalvojo 
Lilė. — Kupai, dumk! 

Kai Kupas nuzvimbė sodybos keliuku, Lilė sušuko iš džiaugsmo. 

— Beveik taip pat smagu, kaip joti arkliu! — šūktelėjo Lilė. 

— Greitkeliu smagiau! Ties posūkiais pasilenk, — patarė jai 
Kupas, — ir tvirtai laikykis mane apsikabinusi. 

Už jo sėdinti Lilė šypsojosi. Tai jau tikrai laikysis. 

Kupas seikėjo grūdus; pro palėpės langus krito saulės spindulių 
pluoštai. Jis girdėjo dainuojančią viščiukus lesinančią močiutę, gir- 
dėjo kudakuojančių perekšlių akompanimentą. Arklidėje prunkštė ir 
kramtė pašarą arkliai. 

Net keista, kaip paprastai viskas sugrįžta — kvapai, garsai, švie- 
sos ir šešėlių žaismas. Jis jau dvejus metus nešukavo ir nešėrė arklio, 
nesėdėjo tik išaušus už didelio virtuvės stalo prie lėkštės sklindžių. 

O atrodo, kad viskas buvo vakar. 

Kupo manymu, toks pastovumas — tikra paguoda, kai jo gyve- 
nime viskas taip greitai keičiasi. Jis prisiminė, kaip prieš daugelį metų 
jie su Lile gulėjo ant plokščio akmens prie upokšnio ir kaip gerai ji 
žinojo, ko nori. Ji ir dabar žino. 

O jis — vis dar ne. 

Namas, laukai, kalnai vis tokie pat, kaip ir tada, kai jis išvyko. Ir 
seneliai tokie pat, svarstė jis. Nejau prieš daugelį metų jis tikrai manė, 
kad jie seni? Dabar seneliai Kupui atrodė tokie tvirti ir ramūs, tarsi 
prabėgę aštuoneri metai jų nė nebūtų palietę. 

Tačiau, po velnių, Lilę jie tikrai palietė. 

Kada ji spėjo taip... na, sužydėti? 

Net ir prieš dvejus metus ji buvo tiesiog Lilė. Taip, graži, aišku, ji 
visada buvo graži. Tačiau jis negalvojo apie ją kaip apie mergaitę, tuo 
labiau — kaip apie merginą. 

Negalvojo jis apie ją kaip apie merginą su visais kūno išlinkiais, 
su lūpomis ir akimis, kurios vos pažvelgusios užkaitina kraują. 

Nėra teisinga taip apie ją galvoti. Tikriausiai neteisinga. Jie — 
draugai, geriausi draugai. Jis neturėtų pastebėti, kad ji turi krūtis, tuo 
labiau neturėtų tiek daug galvoti apie tai, ką jis jautė joms įsispaudus 
į nugarą, kai jie lėkė keliu motociklu. 

Jos buvo stangrios, švelnios ir žavios. 

Po velnių, jam tikrai nederėjo sapnuoti to seksualaus sapno apie 
tai, kaip tas krūtis glamonėja, kaip liečia ją visą. 

Bet jis sapnavo. Du kartus. 

Paprašytas senelio Kupas pažabojo vienergę kumelaitę ir išleido 
ją į aptvarą pramankštinti. 

Pašėrusi ir pagirdžiusi galvijus, surinkusi kiaušinius, Liusė at- 
ėjusi prisėdo ant tvoros ir stebėjo Kupą. 

— Turi parako, — pasakė ji, kai kumelaitė spyrė užpakalinėmis 
kojomis. 

— Neturi kur išlieti energijos. 

Kupas timptelėjo pavadį, kad kumelaitė eitų ratu. 

— Dar neišrinkai jai vardo? 

Kupas nusišypsojo. Jam išrinkus vardą Džounsui, jau tapo tra- 
dicija rinkti vardus metinukams, ir visai nesvarbu, yra Kupas sody- 
boje, ar nėra. 

— Ji taip gražiai dėmėta. Manau, galėtų būti Strazdanėlė. 

— Jai tinka. Kuperi, tau puikiai sekasi parinkti vardus ir tvarky- 
tis su arkliais. Visada sekdavosi. 

— Labai jų pasiilgstu gyvendamas rytuose. 

— O kai gyveni čia, pasiilgsti rytų. Labai suprantama, — Kupui 
nieko neatsakius tęsė Liusė. — Tu jaunas. Dar nesusitupėjęs. 

— Močiute, man greitai dvidešimt. Jau lyg ir turėčiau Žinoti, 
ko man reikia. Velnias, būdama mano metų jau buvai ištekėjusi už 
senelio. 

— Tuomet buvo kiti laikai, kita vieta. Viena vertus, dvidešimt 
yra mažiau nei buvo tada, kita vertus — daugiau. Dar turėsi laiko 
susitupėti. 

Kupas pažvelgė į močiutę — tvirta, dabar trumpesniais šiek tiek 
garbanotais plaukais, gilesnėmis raukšlelėmis apie akis, tačiau vis 
tiek tokia pati. Jis ir dabar jai galėjo sakyti viską, ką galvoja, kas guli 
ant širdies, žinodamas, kad ji išklausys. 

— Ar dabar norėtum, kad būtum turėjusi daugiau? Daugiau 
laiko? 

— Ar aš? Ne, nes galiausiai sėdžiu sau ant tvoros žiūrėdama, 
kaip mano anūkas dresuoja šią gražią kumelaitę. Bet mano kelias yra 
mano. Ištekėjau aštuoniolikos, neturėdama dvidešimties susilaukiau 
pirmo vaikelio ir per visą gyvenimą nebuvau nusigavusi į rytus nuo 
Misisipės. Aš — tai ne tu, Kuperi. 

— O aš nė nežinau, kas esu. Pirmo vaikelio? — jis pažvelgė į 
močiutę. — Sakei, pirmo vaikelio? 

— Po tavo mamos dviejų netekome. Buvo sunku. Ir dabar tebė- 
ra. Manau, todėl mes su Džena taip greitai tapome tokios artimos. Po 
Lilės ji pagimdė negyvą kūdikį, o paskui persileido. 

— Nežinojau. 

— Visko nutinka, bet gyveni toliau. Taip jau yra. Jeigu pasiseka, 
ką nors išpeši. Juk aš turiu tave, tiesa? O Džena su Džošu turi Lilę. 

— Lilė, atrodo, tikrai žino, ko nori. 

— Toji mergaitė toli mato. 

— Na... — Kupas stengėsi kalbėti abejingai. — Tai ar ji ką nors 
mato savajame horizonte? Kalbu apie vaikiną. 

— Pagavau tavo mintį, — sausai atsakė Liusė. — Bent jau aš 
nieko negirdėjau. Nodokų berniokas dažnai dairosi į tą pusę, bet ne- 
atrodo, kad Lilė juo labai domėtųsi. 

— Nodokų* Galas? Jėzau, bet juk jam kokie dvidešimt dveji ar 
treji. Jis per senas, kad suktųsi apie Lilę. 

— Ne Galas, Džesis. Jo brolis. Jaunesnysis. Jis maždaug tavo 
metų. Ar ir tu dairysiesi į tą pusę, Kuperi? 

— Aš? Į Lilę? Ne. — Mėšlas, pamanė sau Kuperis. Tikras mėš- 
las. — Mes draugai, štai ir viskas. Ji man visai kaip sesuo. 

Liusė kuo ramiausiu veidu pabeldė aulinukų užkulniais į tvorą. 

— Mes su tavo seneliu irgi buvome draugai. Vis dėlto neprisi- 
menu, kad apie mane jis kada nors būtų galvojęs kaip apie seserį. 
Taigi toji Lilė mato toli į priekį, kaip sakiau. Mergaitė turi planų. 

— Ji visada turėjo planų. 

Kai dienos darbai buvo baigti, Kupas sumanė pasibalnoti arklį 
ir leistis į ilgą sunkų žygį. Jam labai norėjosi Džounso, bet kažkada 
jo mokytas kumeliukas dabar buvo tapęs viena iš didžiausių senelių 
turizmo verslo žvaigždžių. 

Kupas svarstė, kurį arklį pasirinkti, ir galiausiai nutarė joti su 
dideliu keršu kastruotu arkliu Tiku, bet tada jis pamatė aptvaro link 
einančią Lilę. 

Kokia gėda — jam ėmė džiūti burna. 

Lilė vilkėjo mėlynus džinsus ir ryškiai raudonus marškinius, 
avėjo senais batais ir buvo užsidėjusi išblukusią pilką skrybėlę pla- 
čiais kraštais; ilgi juodi jos plaukai buvo palaidi. 

Priėjusi prie tvoros ji paplekšnojo per balnakrepšį, kurį buvo 
persimetusi per petį. 

— Čia turiu viską, ko reikia iškylai; ieškau, su kuo galėčiau visu 
tuo gėriu pasidalyti. Ar kas nors susidomėjo? 

— Gal ir taip. 

— Tik štai, man reikėtų pasiskolinti arklį. Už galimybę pajodi- 
nėti duočiau šaltą keptą viščiuką. 

— Rinkis. 

Palenkusi galvą Lilė mostelėjo smakru. 

— Man patinka ta kerša kumelė. 

— Einu, atnešiu tau balną ir viską pasakysiu seneliams. 

— Aš jau buvau užsukusi į tavo namus. Jie sutinka. Mums dar 
liko gabalas dienos. Galėtume tuo pasinaudoti. — Lilė permetė per 
tvorą balnakrepšį. — Žinau, kur yra pakinktai ir balnas. Eik ir pasi- 
balnok savo arklį. 

Draugai jie ar ne draugai, Kupas nemanė, kad daro kam nors 
bloga žiurėdamas, kaip ji nueina, stebėdamasis, kaip puikiai jai tinka 
šie džinsai. 

Jie ėmėsi darbo ir abu darbavosi tuo pačiu ritmu — darė tai, ką 
gerai išmanė. Kupas susiraukė pakėlęs Lilės balnakrepšį. 

— Daug tų viščiukų. 

— Pasiėmiau diktofoną ir fotoaparatą ir dar... visko. Žinai, man 
patinka įrašinėti, kai išjoju sekti pėdsakais. Pamaniau, galėtume pa- 
traukti link upelio, tada pasukti į vieną iš takelių per mišką. Ten galė- 
tume smagiai pašuoliuoti, be to, ir peizažas labai gražus. 

Kupas pervėrė ją iškalbingu žvilgsniu. 

— Pumos teritorija? 

— Taip, tuose plotuose šiais metais buvau aptikusi kelis pėdsa- 
kus. Bet ten keliausime ne todėl, — šokdama ant arklio ji nusišyp- 
sojo. — Tiesiog maloniai pajodinėsime, be to, ten yra upokšnis, ties 
kuriuo prasideda gražus miškas. Tai puiki vietelė iškylai. Tačiau iki 
ten nusigauti prireiks geros valandos, nebent galėtum pasiūlyti kur 
nors arčiau. 

— Po valandos mano apetitas gali būti itin geras. — Kupas įšo- 
ko į balną ir pasitaisė kepuraitę, kad tvirčiau laikytųsi. — Kur joti? 

— Pietvakarių kryptimi. 

— Lekiam. 

Kupas lengvai spustelėjo kojomis kastruotąjį arklį. Jie prarisno- 
jo sodybos kiemą ir pasileido šuoliais per laukus. 

Buvo laikas, pagalvojo Lilė, kai ji buvo geresnė jojikė nei Kupas, 
kur kas geresnė. O dabar jai teko pripažinti, kad jie joja vienodai ge- 
rai. Kumelė turėjo savų privalumų — buvo lengva ir greita, todėl Lilė 
pirmoji pasiekė ploną medžių juostą. 

Juokdamasi, švytinčiomis akimis ji pasilenkė ir patapšnojo ku- 
melei per kaklą ją sveikindama. 

— O kur tu jodinėji Niujorke? 

— Nejodinėju. 

— Nori pasakyti, kad dvejus metus nesi sėdėjęs balne? 

Kupas gūžtelėjo pečiais. 

— Jodinėti — tas pats kaip važinėti motociklu. 

— Ne, jodinėti — tai valdyti arklį. Kaip tu... — Lilė nutilo, pa- 
purtė galvą ir paragino kumelę risnoti į pušyną. 

— Kaip aš ką? 

— Na, kaip tu ištveri nedarydamas to, kas tau labai patinka? 

— Aš užsiimu kuo nors kitu. 

— Pavyzdžiui? 

— Važinėjuosi motociklu, pramogauju, klausausi muzikos. 

— Lakstai paskui merginas. 

Kupas šyptelėjo. 

— Jos nėra labai greitos. 

Lilė šūtelėjo: 

— Galiu lažintis, kad negreitos. Kaip jaučiasi Sisi, kai tavęs visą 
vasarą nėra? 

Kupas gūžtelėjo pečiais; jie kirto lygumą, įrėmintą medžių ir 
akmenų. 

— Mes ne rimtai. Ji turi savo reikalų, aš — savo. 

— O aš maniau, kad jūs neperskiriami. 

— Nepasakyčiau. Girdėjau, bičiuliaujiesi su Džesiu Nodoku. 

— Dieve, ne! — nusijuokė Lilė atmetusi galvą. — Jis visai šau- 
nus, tik pokvailis. Be to, iš tikrųjų jis tenori su manimi pasiritinėti. 

— Pasiritinėti? Kodėl... — Kupo akyse šmėstelėjo tamsus šešė- 
lis. — Na, norėjai pasakyti, su tavimi? Tu tai darei su Nodoku? 

— Nedariau. Porą kartų buvome susitikę. Man nelabai patinka, 
kaip jis bučiuojasi. Mano skoniui jis per daug seilėjasi. Jam reikia pa- 
tobulinti techniką. 

— O tu daug išmanai apie tokią techniką? 

Lilė nužvelgė Kupą ir ramiai nusišypsojo. 

— Atlieku neformalius tyrimus. Žiūrėk. — Kadangi jie jojo gre- 
ta, Lilė ištiesė ranką ir palietė Kupui alkūnę, o paskui į kažką parodė. 
Tolumoje, tarp medžių, į juos pažiūrėti buvo sustojęs elnių būrelis. 
Lilė išsitraukė diktofoną. — Šeši baltauodegiai, keturios patelės, du 
elniukai. Argi jie ne mieli? Visai neseniai čia buvo ir patinas. 

— Iš kur visa tai žinai, Kukute? 

— Pažvelk į žievę. Matosi įbrėžimai; patinas į medį trynė ragus. 
Kai kurios Žymės visai šviežios, ponaiti Niujorkai. 

Ir šitai gerai pažįstama, pagalvojo Kupas. Joji su Lile, klausaisi 
jos pasakojimų apie pėdsakus, laukinę gamtą, apie ženklus. Jis taip 
labai viso šito pasiilgo. 

— Ką dar matai? 

— Švilpiko ir didžiojo elnio pėdsakus. Medyje matau rudakailę 
voveraitę. Tik įsižiūrėk. 

— Mano akys ne tokios kaip tavo. 

— Čia buvo ir puma, bet jau senokai. 
nuo jos akis, kai saulė taip gražiai apšviečia jos veidą, kai tamsios jos 
akys tokios gyvos, tokios skvarbios. 

— Na, gerai, bet iš kur žinai? 

— Matai įdrėskimus? Tai pumos pėdsakai, bet jau seni, tikriau- 
siai palikti teritoriją Žyminčio patino paskutinės rujos metu. Patinas 
iš čia pasitraukė, bent jau kuriam laikui. Jie nelieka su patelėmis ar su 
šeima. Tik ateina ir išeina. Štai tau ir vaikinai. 

— Štai tokie neformalių tyrimų rezultatai. 

Lilė nusijuokė ir caktelėjo liežuviu ragindama kumelę. 

buvo visai paprasta. Karštos dienos, sunkus darbas, staiga 

užklumpančios audros. Kone kiekvieną laisvą akimirką Lilė 
praleisdavo su Kupu — jodinėdama arba keliaudama pėsčiomis, 
žaisdama beisbolą arba lakstydama su juo motociklu. Kartu su Kupu 
ji gulėdavo žolėje skaičiuodama žvaigždes, sėdėdavo ant upokšnio 
krantų, iškylaudavo. 

Ojis vis nežengė pirmojo žingsnio. 

Lilė to nesuprato. Jai tereikėdavo vos dirstelėti į Džesį, ir jis pul- 
davo jai po kojom. Dirkas Plezantas — taip pat, nors ji tik porą kartų 
su juo pasisuko karuselėje per praėjusios vasaros karnavalą. 

Lilė mokėjo atpažinti vaikino žvilgsnį, kai jis geidulingai galvoja 
apie merginą. Ji galėjo prisiekti, kad ir Kupo žvilgsnis, nukreiptas į ją, 
buvo toks pat. 

Tai kodėl jis nepuola jai po kojom? 

Akivaizdu, kad atėjo metas čiupti jautį už ragų. 

Ji labai atsargiai važiavo motociklu beveik iki sodybos keliuko 
galo. Ji važiavo susikaupusi, ties posūkiais murmėdama panosėje 
visokiausius nurodymus sau pačiai, paskui grįžo ten, kur stovėjo ją 
stebintis Kupas. 

Lilė laikėsi saugaus greičio, bet tik todėl, kad jai porą kartų pa- 
spaudus Kupas tikrai įsiuto. 


Di į kasdienybę, įsisukti į patogiąją kasdienybės zoną 


— Na, gerai, šiandien jau šešis kartus buvau nuvažiavusi pir- 
myn ir atgal. — Nors Lilei labai knietėjo, ji tvardėsi ir nespaudė grei- 
čiau. — Turi leisti man išvažiuoti į kelią, Kupai. Eikš, pasivažinėkim. 

— Ties posūkiu tu vos nenuvažiavai nuo keliuko. 

— Vos nesiskaito. 

— Kalbant apie mano motociklą — skaitosi. Aš vis dar už jį 
moku. Jei nori pasivažinėti, vairuosiu aš. 

— Liaukis. — Lilė nulipo nuo motociklo, nusiėmė šalmą. Prieš 
imdama Kupo pasiūlytą kolos buteliuką ji tyčia papurtė plaukus, per- 
mesdama juos ant nugaros. Lilė išmėgino geidulingą žvilgsnį, kurio 
mokėsi prieš veidrodį. — Mylia pirmyn, mylia atgal. — Šypsodamasi 

ji perbraukė pirštu Kupui per kaklą, žengtelėjo kiek arčiau. — Tiesiu 
taikymu... Pasistengsiu, kad nesigailėtum. 

Kupas prisimerkė. 

— Ką čia išdirbinėji? 

Lilė pakreipė galvą. 

— Jeigu jau klausi, vadinasi, darau ne taip, kaip turėčiau. 

Kupas nepasitraukė; Lilė irgi nepatraukė rankos, lengvai įrem- 
tos jam į krūtinę. Jo širdis ėmė plakti tankiau. Žinoma, tai geras 
ženklas. 

— Taip „kabindama“ vaikinus turėtum būti atsargi, Lile. Ne visi 
tokie kaip aš. 

— Bet tu vienintelis, kurį „kabinu“. 

Jo akys žybtelėjo pykčiu; vargu ar Lilė tikėjosi tokios Kupo 
reakcijos. 

— Bet aš — ne manekenas, su kuriuo galėtum praktikuotis. 

— Aš ir nesipraktikavau. Bet, kaip matau, aš tavęs nedomi- 
nu. — Gūžtelėjusi pečiais Lilė padėjo ant motociklo sėdynės kolos 
butelį. — Ačiū už pamoką. 

Įžeista, sutrikusi ji pasuko link pirmų pasitaikiusių galvijams 
skirtų vartų. 

Turbūt Kupas „kabina“ tik miesto merginas, įvaldžiusias mies- 
tietiškus viliojimo būdus. Ponaitis Niujorkas. Na, ir gerai, ir labai 
gerai, jai nereikia, kad jis... 

Kupo ranka čiupo ją už parankės ir apsuko taip greitai, kad Lilės 
kūnas kone įsirėžė į jį. Kupas kibirkščiavo pykčiu ne mažiau nei ji. 

— Kas, po velnių, tau nutiko? — paklausė jis. 

— O kas, po velnių, nutiko tau? Tu nepasitiki manimi ir neleidi 
nuvažiuoti poros mylių tuo savo kvailu motociklu, tu nenori manęs 
pabučiuoti. Elgiesi taip, tarsi vis dar būčiau devynerių. Jeigu aš tavęs 
nedominu ta prasme, tai turėtum taip ir pasakyti, o ne... 

Kupas trūktelėjo Lilę, ir ši pasijuto stovinti ant pirštų galiukų; tada 
jo lūpos prigludo prie jos lūpų. Taip stipriai, taip greitai... Kaip niekas 
kitas, svaigdama galvojo Lilė. Visai nepanašu į tuos kitus vaikinus. 

Jo lūpos buvo karštos, liežuvis miklus. Kažkas Lilės viduje išsi- 
laisvino, tarsi būtų atsirišęs mazgas; kiekvienas jos kūno colis — iš 
vidaus ir iš išorės — spinduliavo karštį ir šviesą. 

Jai atrodė, kad širdis tuoj iššoks iš krūtinės. 

Lilė patraukė Kupo galvą mėgindama atgauti kvapą. 

— Palauk minutėlę, palauk minutėlę. 

Viskas skaisčiai nušvito, nuskaidrėjo. Akinanti šviesa. Ir kam 
reikia kvėpuoti, pamanė Lilė ir puolė atgal į Kupo glėbį su tokia jėga, 
kad abu parkrito ant žemės. 

Lilė sustabdė Kupo širdį. Jis galėjo prisiekti, jog tada, kai tarsi 
pamišo ir puolė ją bučiuoti, jam liovėsi plakusi širdis. Tą akimirksnį 
jis tarsi numirė, o paskui vėl viskas prisikėlė naujam gyvenimui. 

Dabar jis ritinėjosi su ja ant purvino kelio, dygios pakelės žolės. 
Kupą užliejo geismas, nenumaldomas geismas; pajutęs prisispaudu- 
sias Lilės šlaunis jis sudejavo iš malonumo ir kančios. 

— Ar tada skauda? Ką tada jauti? — nelygų alsavimą pertraukė 
Lilės žodžiai. — Leisk man pajusti... 

— Jėzau. Nereikia! — Kupas sučiupo staiga įsidrąsinusią tirian- 
čią jos ranką ir patraukė. Jis žinojo — dar minutėlė, ir jis neatlaikys, 
sutrikdys tiek ją, sutriks ir pats. 

Kupas atsiplėšė nuo Lilės ir atsisėdo ant seno kelio jausdamas, 
kaip širdis kala kažkur tarp ausų. 

— Ką mes darom? 


— Tu norėjai mane pabučiuoti. — Lilė atsisėdo šalia. Jos akys 
buvo milžiniškos, gilios ir tamsios. — Tu nori dar. 
— Lile, klausyk... 


— Ir aš noriu. Tu man būsi pirmas. — Kupas į ją spoksojo, o ji 
šypsojosi. — Su tavimi man bus gerai. Laukiau, kol supratau, kad bus 
gerai. 

Kažkas, Lilės manymu, tikriausiai panika, šmėstelėjo Kupo veidu. 

— Tai nėra kažkas, ką galima sugrąžinti ar pakeisti jau įvykus. 

— Tu manęs geidi. Ir aš tavęs geidžiu. Patys viską perprasim. — 
Lilė pasilenkė ir švelniai, atsargiai palietė lūpomis Kupo lūpas. — 
Man patiko, kaip tu bučiuojiesi, vadinasi, viską patys perprasim. 

Kupas papurtė galvą; panika pavirto sutrikusio žmogaus nuos- 
taba. 

— Bet juk aš turėčiau tave įkalbinėti mylėtis. 

— Tau niekaip nepavyktų manęs įkalbėti, jei aš pati nenorėčiau. 

— Tu velniškai teisi. | 

Lilė vėl nusišypsojo ir mėgino padėti jam ant peties galvą, bet 
paskui akimirksniu pašoko ant kojų. 

— O, Dieve, pažvelk į dangų. Žiūrėk į šiaurę. 

Dangus kunkuliavo. Kupas pašokęs čiupo Lilę už rankos. 

— Eime vidun. 

— Jis už daugelio mylių. Už daugelio. Bet gali ir išplisti. Jis... 
štai! 

Iš sūkuriuojančios maišaties išniro didžiulis piltuvas, tįstantis 
link žemės tarsi mirtį nešantis juodas pirštas. 

— Mano seneliai... 

— Ne, jis už daugelio mylių ir keliauja vakarų pusėn, link Vajo- 
mingo. Čia net nėra jokio vėjelio. 

— Bet jis gali apsisukti, — kalbėdamas Kupas matė, kaip juoda- 
sis stulpas tiesiog graužiasi kelią pro medžių juostą. 

— Taip, bet neapsisuka. Ir neapsisuks. Kupai, žiūrėk, žiūrėk, ar 
matai lietaus sieną? Ten vaivorykštė. 

Ji mato vaivorykštę, pamanė Kupas, o jis — lygumose siautėjan- 
tį juodą piltuvą. 

Jo manymu, šitai apie juodu kažką sako. 


Stovėdama prie Lilės miegamojo Džena kelis kartus giliai įkvė- 
pė mėgindama nurimti. Pro durų plyšį sklindanti šviesa bylojo, kad 
Lilė dar nemiega. Džena, galima sakyti, vylėsi, kad dar ilgiau padelsus 
šviesa užges. 

Ji pasibeldė ir, Lilei šūktelėjus, kad užeitų, atidarė duris. 

Dukra sėdėjo lovoje; jos pečius ir nupraustą veidą gaubė palaidi 
plaukai; rankose ji laikė storą knygą. 

— Jau mokaisi? 

— Čia rašoma apie laukinės gamtos ekologiją ir vadybą. No- 
riu būti pasirengusi, kai prasidės paskaitos. Ne, noriu būti viena iš 
geriausių, — prisipažino Lilė. — Norėdamas gauti gerą vietą rimtų 
lauko tyrimų grupėje, pirmakursis turi būti tikrai labai kietas. Taigi 
ketinu būti tikrai labai kieta. Jau dabar jaučiuosi galinti konkuruoti. 

— Ir tavo senelis buvo toks pat. Ar kaustydamas arklius, ar jais 
prekiaudamas, ar politikuodamas, ar lošdamas kortomis jis visada 

norėdavo būti pirmas. — Džena atsisėdo ant lovos krašto. Tokia 
jaunutė, pamanė ji, žvelgdama į dukrą. Daugeliu atvejų — dar visai 
vaikas. Ir vis dėlto... — Ar šįvakar gerai leidai laiką? 

— Žinoma. Aišku, daugelis mano amžiaus žmonių mano, kad 
paprasti vakarėlių šokiai nemadingi, bet man smagu. Šaunu su visais 
susitikti. Be to, man patinka žiūrėti, kaip jūs su tėčiu šokate. 

— Muzika buvo gera. Kojos pačios kilnojosi. — Džena pažvelgė 
į atverstą knygą ir pamatė skaičius, tarsi ten būtų surašyti keisti al- 
gebros uždaviniai. — Kas gi čia, po šimts? 

— Aa, čia pateikiamos lygtys, skirtos rūšių populiacijos tanku- 
mui išsiaiškinti. Matai, ši formulė skirta mišrioms rūšims įvertinti, 
šita padeda apskaičiuoti individualių rūšių pasiskirstymą. O gautas 
nuokrypis yra... — Lilė nutilo ir nusišypsojo mamai. — Ar tau tikrai 
įdomu sužinoti? 

— Ar prisimeni, kad būčiau tau kada nors padėjusi atlikti ilgus 
matematinius veiksmus su dalyba? 

— Ne. 

— Štai tau ir atsakymas. Beje, šįvakar tu mažai šokai. 

— Mums patiko klausytis muzikos, be to, lauke buvo taip gražu. 

Ir kai tik grįždavai vidun, galvojo Džena, atrodydavai lyg ap- 
svaigusi, žvelgdavai padūmavusiu žvilgsniu, kaip ką tik gerokai nu- 
bučiuota mergina. 

Dieve, prašau, padaryk, kad viskas kuo greičiau baigtųsi. 

— Judu su Kuperiu jau nebe tik draugai. 

Lilė labiau pasitempė sėdėdama lovoje. 

— Nebe tik. Mama... 

— Juk žinai, kad mes jį mylim. Jis yra geras vyrukas, žinau, kad 
esate vienas kitam neabejingi. Taip pat žinau, kad jūs jau nebe vaikai, 
o kai kitas žmogus tau tampa daugiau nei draugas, taip ir nutinka. 
Prasideda seksas, — pridūrė Džena paliepusi sau nebebūti bailei. 

— Neprasidėjo. Dar neprasidėjo. 

— Gerai. Tai gerai, nes kai prasidės, norėčiau, kad abu būtumėte 
pasirengę ir saugūs. — Džena įsikišo ranką į kišenę ir išėmė prezer- 
vatyvų dėžutę. — Čia — apsaugai. 

— Oi... — Lilė ištiesė ranką į dėžutę apstulbusi taip pat, kaip į 

— Kai kurios merginos mano, kad už tai atsakingi vaikinai. 
Mano mergaitė sumani ir nuovoki, todėl visada savimi pasirūpins, 
savimi pasikliaus. Norėčiau, kad palauktumėt, negaliu apsakyti, kaip 
norėčiau. Bet jei nelauksite, noriu, kad pažadėtum, jog saugosiesi. 

— Saugosiuos. Pažadu. Mama, aš noriu su juo būti. Kai būnu — 
na, kai būnu tik su juo, — aš viską jaučiu... viską, — nedrąsiai kalbėjo 
Lilė. — Jaučiu širdyje, pilve, galvoje. Viskas aplink mirguliuoja ir vir- 
pa, aš vos galiu kvėpuoti. O kai jis mane bučiuoja, tai kaip... Oo, va 
taip ir turi būti. Aš noriu su juo būti, — pakartojo ji. — O jis traukiasi, 
nes nėra įsitikinęs, ar aš tikrai pasirengusi. Bet aš pasirengusi. 

— Štai dabar man daug ramiau, kai apie jį galvoju. Daug geriau, 
kai Žinau, kad jis tavęs nespaudžia. 

— Sakyčiau, greičiau jau atvirkščiai. 

Džena net sugebėjo tyliai nusijuokti. 

— Lile, mes ir anksčiau esame kalbėjusios apie seksą, saugumą, 
atsakomybę ir štai tokius jausmus. Beje, tu užaugai kaime, sodyboje. 
Ir jei tau kas nors neaišku, jeigu norėtum apie ką nors pasikalbėti, 
Žinai, kad gali pasikalbėti su manimi. 

— Gerai. Mama, ar tėtis žino, kad man atnešei prezervatyvų? 

— Taip. Mes apie tai kalbėjomės. Juk žinai, kad ir su juo gali pa- 
sišnekėti, bet... 

— O, taip, rimtas „bet“. Man tikrai būtų keistoka. 

— Abiem pusėms būtų keistoka. — Stodamasi Džena patapšno- 
jo Lilei per koją. — Nepramiegok. 

— Gerai. Mama? Ačiū, kad mane myli. 

— Nėra už ką. 


Pasikliauk savimi, mąstė Lilė. Mama kaip visada teisi, nutarė ji 
kraudamasi visokias gėrybes. Moteris privalo turėti planą, štai kur 
esmė. Ką daryti, kada ir kaip padaryti. Ji viską parengė. Gal Kupas ir 
ne viską numano, bet juk netikėtumo momentas taip pat esminis. 

Lilė sukrovė į sunkvežimį daiktus džiaugdamasi, kad tėvai išva- 
žiavo į miestą; taigi nebus jokių keblių situacijų, jokių įspėjimų, nors 
ir ne visada išsakomų garsiai. 

Ji svarstė, ar Kupo seneliai žino, kas čia vyksta. Iš tikrųjų vyks- 

ta. Lilė nutarė neklausinėti apie tai motinos. Geriau nereikia keblių 
klausimų. 

Ir nesvarbu, kam rūpi, svarstė Lilė važiuodama, jausdama pro 
atvirus langus pučiantį vėją. Ji turi tris laisvas dienas. Tikriausiai 
paskutines tris dienas iš eilės šią vasarą. Po kelių savaičių ji važiuos 
į šiaurę, į koledžą. Prasidės kitas gyvenimo etapas. 

Ji neišvyks, kol nebaigs šito etapo. 

Ji manė, kad nervinsis, bet iš tikrųjų nesinervina. Ji susijaudinu- 
si, laiminga, bet ne susinervinusi. Ji žino, ką daro — na, teoriškai — ir 
yra pasirengusi viską įgyvendinti praktiškai. 

Įsijungusi radiją, važiuodama pro kalnus, lenkdama tvarkingas 
sodybas ir dardėdama pro ganyklas Lilė irgi dainavo. Ji matė tvoras 
taisančius vyrus, ant virvių sudžiaustytus skalbinius. Neatsispyrusi 
pagundai ji sustojo greitai padaryti kelių nuotraukų ir įrašyti vieną 
kitą sakinį, nes pamatė įspūdingo dydžio bizonų bandą. 

Į Kupo sodybą ji atvažiavo tada, kai jis jau balnojosi arklį. Lilė 
užsimetė kuprinę, paskui griebė antrą ir sušvilpė. 

— Ir ko čia tiek? 

— Turiu staigmenų! — sušuko ji Kupui skubant padėti. 

— Jėzau, Lile, šito visko galėtų pakakti savaitei. O mes būsime 
tik kelias valandas. 

— Vėliau man padėkosi. Kur visi kiti? 

— Seneliams reikėjo lėkti į miestą. Dabar jie tikriausiai pakeliui 
į namus, bet sakė, kad jų nelauktume, jei susiruošime anksčiau. 

— Patikėk, aš jau pasiruošusi. — Lilė truktelėjo pečiais slėpda- 
ma jaudinančią savo paslaptį. — Aa, šiandieną kalbėjausi su būsi- 
mąja kambario drauge iš koledžo. — Lilė patikrino kumelės balno 
paspręstę. — Mums jau paskirtas bendrabutis, ir ji man paskambi- 
no — šiaip, kad susipažintume. Ji iš Čikagos, studijuos gyvulininkys- 
tę ir zoologiją. Man atrodo, mes sutarsime. Tikiuosi. Niekada nesu su 
kuo nors gyvenusi viename kambaryje. 

— Jau nebeilgai laukti. 

— Taip. — Lilė užlipo ant kumelės. — Nebeilgai. O tau ar pa- 
tinka kambario draugas? 

— Per pastaruosius dvejus metus jis beveik nuolat apsvaigęs. 
Man jis nerūpi. 

— O aš tikiuosi susidraugauti. Yra žmonių, kurie susibičiuliavę 
koledžuose lieka draugai visą gyvenimą. — Jiedu risnojo neskubė- 
dami, po plačiu mėlyno dangaus skliautu, tarsi valdytų viso pasaulio 
laiką. — O tu ar buvai apsikvaitinęs? 

— Porą kartų, ir man pakako. Atrodė būtina pamėginti, ir žolės 
buvo. Štai, seni, truktelėk, — pratarė Kupas seno narkomano balsu, 
ir Lilė nusijuokė. — Tai kodėl gi ne? Kurį laiką buvo labai linksma 
ir malonu. O paskui baisiai norėjosi valgyti ir skaudėjo galvą. Taigi 
nevertėjo mėginti. 

— Arjis ir šį semestrą bus tavo kambario draugas? 

— Koks netikėtumas, jį pašalino už nepažangumą. 

— Tau teks susirasti naują draugą. 

— Aš ten nebegrįšiu. 
jojo toliau. Lilė pavarė arklį risčia, kad prisivytų. — Ką turi galvoje 
sakydamas „nebegrįšiu ? Negrįši į rytus? 

— Ne, negrįšiu į koledžą. Baigta. 

— Bet tu visai neseniai... tu ką tik... Kas nutiko? 

— Nieko. Va taip, tiesiog — nieko. Aš niekur nesimokysiu, be 
to, aš ten ir nenorėjau mokytis. Visi tie šūdini teisės mokslai — tėvo 
sumanymas. Jis mokės tol, kol darysiu taip, kaip jis nori. Bet daugiau 
aš jo norų nepildysiu. 

Lilei buvo pažįstamas toks jo nusiteikimas — sukąsti dantys, 
žaibus laidančios akys. Jai buvo pažįstamas toks pyktis ir pasiryžimas 
kovoti. 

— Nenoriu būti teisininkas, ypač nenoriu būti aukšto rango 
teisininkas — marionetė, vilkinti itališką kostiumą, o jis būtent taip 
mane ir įsivaizduoja. Po velnių, Lile, pusę gyvenimo nugyvenau mė- 
gindamas jam įtikti, stengdamasis, kad tik jis mane pastebėtų, kad 
manimi rūpintųsi. Ir ką gavau? Vienintelė priežastis, dėl kurios jis 
moka už koledžą, yra būtinybė mokėti, tačiau viskas turi būti taip, 
kaip nori jis. Be to, jis persiuto, kad neįstojau į Harvardą. Jėzau, tarsi 
man reikėtų. 

— Jeigu būtum norėjęs, būtum įstojęs ir į Harvardą. 

— Ne, Lile, — susierzinęs jis rūsčiai į ją pažvelgė. — Tu galėtum. 
Tu — tikras genijus, neabejotinai stipriausia studentė. 

— O tu sumanus. 

— Bet ne tiek. Nesu labai gabus mokslams. Bet viskas bus gerai, 
susitvarkysiu. Lile, aš velniškai to visko nekenčiu. 

Piktas ir liūdnas, svarstė Lilė. Liūdesys ir pyktis liejosi iš akių. 

— Tu niekada nesakei... 

— Kokia prasmė sakyti? Jaučiausi užspeistas į kampą. Jis gali 
padaryti taip, kad jausiesi tarsi neturėdamas kito pasirinkimo, tarsi 
jis būtų teisus, o tu klystum. Dieve, jis tai jau tikrai žino, kaip priversti 
laikytis jo nustatytų taisyklių. Štai todėl jis taip puikiai dirba savo 
darbą. Bet aš nenoriu dirbti to, ką dirba jis. Nenoriu būti tuo, kuo yra 
jis. Jau pradėjau galvoti apie visus metus, kuriuos prarasiu tapdamas 
tuo, kuo visai nenoriu būti. Viskas, gana. 

— Gaila, kad anksčiau man nieko nepasakojai. Norėčiau, kad 
būtum pasipasakojęs, koks jautiesi nelaimingas. Būtume galėję ilgiau 
pasikalbėti. 

— Gal. Net nežinau. Bet labai gerai žinau, kad jis viską sumanė 
dėl savęs, o ne dėl manęs. Jis, motina, nesibaigiantis jų karas, nesibai- 
giančios pastangos deramai atrodyti... Ir to man jau gana. 

Lilei suspaudė širdį klausant Kupo. 

— Ar prieš išvažiuodamas susipykai su tėvais? 

— Net nesakyčiau, kad susipykau. Pasakiau keletą dalykų, 
kuriuos norėjau pasakyti, ir sulaukiau ultimatumo: arba šią vasarą 
lieku namuose ir dirbu šeimos firmoje, arba jis man nebeduoda pi- 
nigų — kerta finansiškai, kaip kad kirsdavo visokiais kitais atvejais, 
kai buvau vaikas. 

Tylėdami jie brido per upelį; girdėjosi tik po arklių kanopomis 
pliuškantis vanduo. Lilė niekaip neįsivaizdavo, kad tėvai galėtų taip 
nuo jos atsiriboti. 

— Vadinasi, tada ir atvažiavai čia. 

— Aš ir ketinau atvažiuoti, norėjau atvažiuoti. Turiu pakanka- 
mai pinigų, kad susirasčiau sau namus. Man daug nereikia. Vis tiek 
neketinau toliau gyventi su motina. Tiesiog daugiau niekada ten ne- 
begrįšiu. 

Lilė pajuto besipučiantį nediduką vilties burbuliuką. 

— Galėtum likti čia, gyventum su seneliais. Juk žinai, kad galė- 
tum. Padėtum jiems ūkyje. Galėtum važiuoti kur nors mokytis ir... 

Kupas atsisuko į Lilę, ir ji pajuto, kaip tasai burbuliukas suspro- 
go ir dingo. 

— Į koledžą negrįšiu, Lile. Koledžas ne man. Tu — kitas reikalas. 
Tu jau seniai planavai, ką studijuosi, ką veiksi, nuo pat tos dienos, 
kai pamatei pumą. Tu nusprendei sekioti paskui kates, o ne daužyti 
muses. 

— Nemaniau, kad jautiesi toks nelaimingas. Suprantu, jog tei- 
sės pats nepasirinkai; tėvas neteisingai pasielgė, kad tave ten įgrūdo, 
bet... 

— Teisingai, neteisingai, koks skirtumas, — Kupas gūžtelėjo 
pečiais; iš šio judesio buvo galima suprasti, jog šis jaunuolis per 
daug pripratęs prie neteisybės, kad labai dėl to nerimautų. — Teisybė 
čia niekuo dėta, ir jis niekuo dėtas. Mąstau apie save. Koledžas? Ne 
man. 

— Bet ir likti čia — ne tau, ką? 

— Atrodo, kad ne man, bent jau ne dabar ar dar ne dabar. Tiesą 
sakant, net nežinau, ko noriu. Pasilikti būtų paprasta. Turiu kur gy- 
venti, tris aikšteles, darbą, kurį puikiai moku. Turiu šeimą ir tave. 

— Tačiau... 

— Tačiau tada taip išeitų, kad įsikurčiau nė pats gerai nesuvok- 
damas, ką darau. Nepamėginęs nieko kita. Čia aš esu Semo ir Liusės 
anūkas. O aš noriu būti savimi. Įsirašiau į policijos akademiją. 

— Policijos? — Jeigu Kupas būtų pasilenkęs ir numetęs ją nuo 
arklio, Lilė būtų mažiau nustebusi. — Ir kaip tau šovė tokia mintis? 
Niekada nesi sakęs, kad norėtum būti faras. 

— Išklausiau porą įstatymo priežiūros kursų ir kriminologijos 
kursą. Iš viso to mėšlo, kurį kimšau galvon pastaruosius dvejus me- 
tus, tai vieninteliai man patikę dalykai. Tik juos ir temokėjau. Jau 
parašiau prašymą. Turiu pakankamai kreditų, kad ten įstočiau, be to, 
kai pradėsiu mokytis, man jau bus sukakę dvidešimt. Reikės mokytis 
šešis mėnesius; nujaučiu, kad man seksis. Taigi ketinu pamėginti. 
Man reikia ko nors, kas būtų tik mano. Net nežinau, kaip paaiškinti. 

Lilė pamanė — juk aš esu tavo, bet susilaikė garsiai nepasakiusi. 

— Ar jau sakei seneliams? 

— Dar ne. 

— Dirbsi Niujorke. 


62 


— Rytuose lankiau mokyklą, — priminė jai Kupas. — Daugelis, 
išskyrus mane, mielai dirbtų mano tėvo teisinėje kompanijoje, jeigu 
tik būtų jų valia. Kiekvieną suknistą dieną dėvėtų kostiumą. O dabar 
šį tą nuveiksiu dėl savęs, bent jau pamėginsiu. Maniau, gal tu mane 
suprasi. 

— Suprantu. — Lilė tikrai labai norėjo suprasti. Ji norėjo, kad jis 
liktų čia, su ja. — Bet juk... viskas taip toli. 

— Kai tik galėsiu, atvyksiu. Kaip įmanydamas greičiau. Gal 
Kalėdoms. 

— Ir aš galėčiau atvykti į Niujorką, gal po semestro, per atosto- 
gas, arba... kitą vasarą. 

Truputis liūdesio dingo nuo Kupo veido. 

— Aš tau viską aprodysiu. Ten tikrai yra ką veikti, ką pamatyti. 
Turėsiu kur gyventi. Gyvensiu kukliai, bet... 

— O man šitai tikrai nebus svarbu. — Jiedu vis tiek kaip nors 
versis, pamanė Lilė. Juk negali būti, kad tiek visko jausdami vienas 
kitam jie negalėtų kaip nors išsiversti. — Pietų Dakotoje irgi yra 
farų, — Lilė pamėgino plačiai nusišypsoti. — Vieną dieną galėtum 
tapti Dedvudo šerifu. 

Kupas nusijuokė nuo tokios minties. 

— Pirmiausia man reikia baigti akademiją. Daugybė Žmonių 
iškrenta. 

— Tu neiškrisi. Tu būsi šaunus. Padėsi žmonėms ir narpliosi nu- 
sikaltimus, o aš mokysiuos, gausiu mokslo laipsnį ir gelbėsiu laukinę 
gamtą. 

Ir jie tikrai puikiai versis. 


Lilė rodė kelią į pasirinktą vietą. Ji norėjo, kad viskas būtų tobu- 
la — diena, vieta, laikas. Ji negalėjo leisti, kad jai sutrukdytų miglota 
ateitis. 

Švietė saulė, jos spinduliai sunkėsi pro medžių šakas ir žėrėjo 
šniokščiančio upokšnio pursluose; prie vandens, pučiamos lengvo 
vėjelio, šoko rausvos kalnų žibuoklės. Atokaitoje ir šešėliuose žydėjo 
ir daugiau lauko gėlių, o paukščių giesmės atstojo muziką. 

Lilė ir Kupas nulipo nuo arklių ir juos pririšo. Lilė atsirišo 
kuprinę. 

— Pirmiausia mums reikėtų pasistatyti palapinę. 

— Palapinę? 

— Norėjau tau padaryti staigmeną. Turime dvi dienas. Tavo se- 
neliai sutiko, mano tėvai irgi sutiko. — Lilė pastatė kuprinę ir uždėjo 
abi rankas Kupui ant krūtinės. — Ar gerai? 

— Mes jau kurį laiką neiškylavom. Praėjusį kartą palapinėje 
miegojau aš ir tavo tėtis. — Ieškodamas Lilės veido Kupas glostė jai 
rankas. — Daug kas pasikeitė, Lile. 

— Žinau. Štai todėl mes ir esame čia su viena palapine ir vie- 
nu miegmaišiu. — Ji palinko į priekį ir, plačiai atmerktomis akimis 
žvelgdama į Kupą, perbraukė lūpomis jam per lūpas. — Ar nori ma- 
nęs, Kuperi? 

— Žinai, kad noriu. — Jis prisitraukė Lilę prie savęs ir staiga 
stipriai prispaudė lūpas prie jos burnos; karščio banga nusmelkė Lilę 
iki pat pilvo. — Jėzau, Lile, juk žinai, kad noriu. Nėra prasmės klausti, 
ar tu neabejoji, ar tu pasirengusi. Tu niekada neabejoji. Bet... Mes ne- 
pasirengę. Tam, apie ką mes kalbam, palapinės neužtenka. Bent jau 
tos palapinės, kurią turi kuprinėje. 

Po tokių Kupo žodžių Lilė pradėjo juoktis ir dar tvirčiau jį ap- 
kabino. 

— Aš turiu visą dėžutę palapinių. 

— Atsiprašau? 

— Prezervatyvų. Turiu dėžutę prezervatyvų. Niekada neinu iš- 
kylauti nepasirengusi. 

— Dėžutę. Vadinasi, tasai, kurį nešiojuosi piniginėje, jau nebe- 
reikalingas. Gerai, ačiū Dievui, bet iš kur, po velnių, gavai prezerva- 
tyvų? 

— Mama davė. 

— Tavo... — Kupas užsimerkė, paskui nebeišlaikė ir atsisėdo 
ant akmens. — Tavo mama davė dėžutę prezervatyvų ir išleido su 
manimi į iškylą? 

— Tiesą sakant, dėžutę ji man davė prieš savaitę ir paprašė pa- 
žadėti, kad savimi neabejosiu ir būsiu atsargi. Pažadėjau, kad būsiu. 

Kiek pablyškęs Kupas patrynė delnus į džinsų kelius. 

— O tavo tėvas žino? 

— Aišku. Nejau laukia namie užtaisęs šautuvą, Kupai. 

— Keista. Tiesiog keista. O dabar aš jau nervinuosi, velnias. 

— O aš ne. Padėk man pastatyti palapinę. 

Jis atsistojo. Jie dirbo greitai ir gerai; ilgai netrukus maža, lengva 
palapinė jau stovėjo. 

— Tu ir anksčiau esi tai daręs, tiesa? 

Kupas pažvelgė į Lilę. 

— Kalbi ne apie iškylą? Taip. Bet nesu to daręs su mergina, kuri 
nėra to dariusi. Tau tikriausiai skaudės, aš net nežinau, ar pirmas 
kartas merginoms yra malonus. 

— Aš tau pasakysiu. — Lilė ištiesė ranką ir uždėjo jam ant šir- 
dies. Dabar ji tegalėjo galvoti apie tai, kad Kupo širdis plaka tik jai. 
Taip ir turėjo būti. — Dabar ir galėtume pradėti. 

— Dabar? 

— Na, tikiuosi, pirmiausia mane „apšildysi. Atsigabenau dar 
vieną paklodę, kad būtų galima pasitiesti. — Lilė ištraukė iš kuprinės 
patiesalą. — Kadangi piniginėje turi „sargį , jį ir galėtume panaudoti. 
Nes kitaip tik apie jį ir galvosim. — Lilė ramiai ir užtikrintai paėmė 
Kupą už rankos. — Gal galėtum atsigulti šalia manęs ir bučiuoti, 
bučiuoti... 

— Visame pasaulyje nėra kitos tokios kaip tu. 

— Parodyk man, gerai? Tu vienintelis, kurio pamokos noriu. 

Jiems dar stovint prie pakloto Kupas ją pabučiavo, sudėjęs į bu- 
činį visą švelnumą ir šilumą. 

Jis žinojo, kad Lilė teisi. Viskas turėjo nutikti čia, pasaulyje, pri- 
klausančiame tik jiems dviem, pasaulyje, kuris juos suvedė, kuris 
juos sujungė visam laikui. 

Jie atsiklaupė prigludę skruostas į skruostą, Lilė atsiduso pa- 
jutusi Kupo lūpas. 

Kupas ją glostė, glostė jos plaukus, nugarą, skruostus, galiausiai 
— krūtis. Jis ir anksčiau jautė jos krūtis, juto, kaip delne daužėsi Lilės 
širdis. Bet dabar viskas kitaip. Dabar tai tik įžanga. 

Jis nuvilko Lilės marškinius ir jos akyse išvydo šypseną, kai ji 
sagstė jo drabužį. Kai jis atsegė liemenėlę, Lilei užkando žadą. Paskui 
ji užsimerkė pajutusi, kaip jis liečia nuogą jos kūną. 

— Oo. Kaip gera. Tu mane tikrai sušildysi. 

— Tu tarsi... — Suėmęs delnais Lilės krūtis ir nykščiais kutenda- 
mas spenelius jis ieškojo tinkamų žodžių. — Ant tavęs — vien aukso 
dulkės. 

— Visos manęs dar nematei. — Lilė atsimerkė ir pažvelgė jam 
į akis. — Manyje atgyja kažkas, ko aš nė neįtariau esant. Viskas lyg 
šokinėja ir kaista. — Ji ištiesė rankas ir priglaudė delnus Kupui prie 
krūtinės. — Ar ir tu jauti tą patį? 

— Taip, tik aš jau žinojau šitai turįs, Lile. 

Jis palenkė galvą ir lūpomis suėmė jos krūtį. Kupą užliejo jos 
aromatas, jos aimana, kupina netikėtumo ir malonumo, smelkėsi į jį 
beprotiškai varinėdama kraują. 

Lilė apsikabino jį drąsindama ir laikė apsikabinusi, kol jiedu 
krito ant pakloto. 

Ji nemanė, kad visko bus tiek daug. Audrų, bangų ir virpulių. Nė 
viena iš jos perskaitytų knygų, joks tekstas, joks romanas nebuvo jos 
parengęs tam, kas dabar dėjosi su jos kūnu. 

Atrodė, kad jos siela tuoj iššoks, tuoj išlėks, nebuvo nieko, tik 
jausmas. 

Ji braukė lūpomis Kupui per petį, per kaklą, per skruostus, tarsi 
norėdama juo pasisotinti. Ji suvirpėjo pajutusi, kaip jo ranka slysta 
liemeniu, mėgina atsegti džinsų sagutę. Lilė galvojo: taip. Prašau, taip. 

Jai pamėginus tą patį padaryti ir Kupui, jis atsitraukė. 

— Man reikia... — jis nelygiai kvėpavo mėgindamas išsitraukti 
piniginę. — Būčiau pamiršęs, tiesiog lioviausi galvoti. 

— Gerai. — Lilė atsigulė glostydama krūtis. — Jau dabar viskas 
atrodo kitaip. Man atrodo... Oo0, — ji išpūtė akis Kupui nusismaukus 
džinsus. — Ohohooo. 

Po tokios jos reakcijos pajutęs didžiulį vyrišką pasididžiavimą, 
Kupas, išpakuodamas „sargį , užmetė žvilgsnį į Lilę. 

— Įtilps. 

— Žinau, kaip jis veikia, bet... leisk man... — Kupui nespėjus už- 
simauti „sargio“, Lilė atsisėdo norėdama jį paliesti. 

— Jergutėliau, Lile. 

— Koks lygus, — sumurmėjo Lilė pajutusi dar vieną ją užlieju- 
sią karščio bangą. — Stangrus ir lygus. Ar ir savyje jį taip jausiu? 

— Liaukis, dabar tau dar nieko nereikia žinoti. 

Tankiai ir negiliai kvėpuodamas jis sugriebė Lilės riešą ir pa- 
traukė jos ranką. 

Jis iš paskutiniųjų stengėsi susikaupti ir pasirūpinti tinkama 
apsauga. 

— Leisk, — pratarė Kupas lenkdamasis prie Lilės. — Leisk man 
taip pat patirti tą pirmąjį kartą. 

Jis bučiavo Lilę ilgai, lėtai ir karštai, tikėdamas, kad sulauks to- 
kio paties atsako. Jos kūnas tapo glebus ir minkštas, virpantis, kai jo 
ranka keliavo žemyn. 

Ji jau dabar buvo drėgna, ir Kupas pasijuto visai nuginkluotas. 
Melsdamas savitvardos jis slydo pirštais vis gilyn. Lilė išsirietė ir pirš- 
tais įsikibo jam į nugarą. 

— Oo, Dieve, oo, Dieve. 

— Gerai. — Karšta, švelnu, drėgna. — Ar gerai? 

— Taip. Taip. Man... 

Lilė pajuto, kaip kažkas kyla, išskrenda, kaip užgniaužia kvapą. 
Jis ją bučiavo, bučiavo, glamonėjo, kaitino. Ji vėl išsirietė ieškodama 
dar, vis daugiau... Paskui vėl ir vėl. 

Štai kaip, galvojo ji, štai kaip. 

Plaukdama karščio jūra ji juto Kupo kūną, juto, kaip jis glau- 
džiasi, spaudžiasi prie pačios jos gelmės. Lilė atsimerkė norėdama į jį 
įsižiūrėti, pamatyti tas veriančias krištolo mėlynumo akis. 

Skaudėjo. Akimirką pro malonumą prasismelkęs skausmas ją 
taip sutrikdė, kad ji net sustingo priešindamasi. 

— Atsiprašau. Atsiprašau. 

Lilė nežinojo, ar jis ketina liautis, ar tęsti, bet suprato, jog yra 
atsidūrusi ties kažkokia neįsivaizduojama riba. Ji suėmė Kupą už lie- 
mens ir dar stipriau prisitraukė norėdama viską pažinti iki galo. 

Ir vėl skausmas, vėl šokas, svilinantis peršulys — ir jis joje. Su ja. 

— Įtilpo, — tepasakė Lilė. 

Kupas padėjo galvą jai ant peties kone be kvapo, be garso juok- 
damasis. 

— O, Dieve, Lile. O, Dieve. Dabar jau nemanau, kad įstengsiu 
susilaikyti. 

— Kas prašė stengtis? 

Lilė vėl įsikibo į jį pirštais, kilstelėjo juosmenį ir pajuto, kaip jis 
ima siūbuoti. 

Ją užgulęs Kupas drebėjo, ir Lilei atrodė, kad po ja dreba žemė. 
Joje viskas buvo atvira, viskas kupina; taip ir turėjo būti. 

Ji sušuko iš malonumo, ne iš skausmo; jie abu leidosi ekstazės 
viršūnėn. 


ie žaidė upokšnyje taškydamiesi vėsiu vandeniu, erzindami vie- 
nas kitą, kutendami ir žnaibydami, kol jiems pritrūko kvapo. 
Šlapi ir pusnuogiai jie sukrito prie Lilės atgabento maisto 
aip pora išbadėjusių vilkų. Snaudžiant pririštiems arkliams, Lilė ir 
Kupas užsimetė lengvas kuprinėles ir leidosi į netolimą žygį miško 
taku. 

Dabar Lilei viskas atrodė šviesiau, švariau ir tvirčiau. 

Ji stabtelėjo pušų paunksnėje ir parodė pėdsakus. 

— Vilkų gauja. Katės rungiasi su jais dėl grobio. Dažniausiai jie 
palieka vieni kitus ramybėje. Čia labai daug visokių gyvūnų, todėl... 

Kupas bakstelėjo Lilei į pilvą. 

— Turėjau numanyti, jog šį kelią pasirinkai turėdama savų prie- 
žasčių. 

— Įdomu, ar mano matyta puma buvo šiose vietose. Tikriausiai 
ji patraukė labiau į vakarus, bet šios teritorijos geros, ir vilkai pasa- 
kytų tą patį. Mes ketiname įrengti prieglaudą. 

— Kam? 

— Jiems visiems. Kuriems gresia pavojus, sužeistiems, nu- 
skriaustiems. Tiems, kuriuos žmonės nusiperka ar sugauna norėda- 
mi turėti egzotiškų augintinių, o paskui pamato, kad tiesiog negali jų 
laikyti. Aš vis dar įkalbinėju tėtį, bet tikrai įkalbėsiu. 

— Čia? Kalnuose? 

Lilė nedvejodama linktelėjo. 

— Paha Sapa — Juodųjų kalnų Lakota, šventa vieta. Sakyčiau, 
tikrai tinkama. Ypač tinkama mano sumanymui įgyvendinti. 

— Čia tavo vieta, — sutiko Kupas. — Taip, atrodo tinkama. Bet 
turėsi daug darbo. 

— Žinau. Domėjausi, kaip įrengtos kitos prieglaudos, kaip jos 
pastatytos, kaip valdomos, kaip jas išlaikyti. Man dar daug ko reikia 
išmokti. Esame užmezgę ryšius su Nacionaliniu parku, ir šie santy- 
kiai galėtų mums padėti. Mums prireiks finansų, plano, kitokios pa- 
galbos. Gali būti, kad pagalbos prireiks nemažai, — dėstė Lilė. 

Jie stovėjo ant tako į pasaulį, kurį pažinojo abu, tačiau Kupui 
atrodė, kad jiedu stovi kažkokioje kryžkelėje. 

— Daug apie tai mąstei. 

— Taip. Mąsčiau. Ketinu gerokai padirbėti koledže. Tikiuosi 
sukurti projektą. Įgysiu pakankamai žinių, kad vėliau įgyvendinčiau 
sumanymą. Būtent tai ir noriu daryti. Noriu prisidėti prie viso šio 
grožio išsaugojimo, noriu mokytis ir šviesti kitus. Tėtis žino, kad 
niekada nebūsiu raguočių augintoja. Manau, jam visada šitai buvo 
aišku. 

— Štai čia tau pasisekė. 

— Žinau. — Ji braukė delnu Kupui per ranką, kol jų pirštai su- 
sipynė. — Jeigu nuspręsi, kad Niujorko kietuolio statusas tavęs ne- 
tenkina, galėsi grįžti ir mums padėti. 

Kupas papurtė galvą. 

— Arba grįšiu tam, kad tapčiau Dedvudo šerifu. 

— Kuperi, nenoriu tavęs prarasti, — Lilė prie jo prisiglaudė. 

Vadinasi, ir ji jaučia tą patį, pamanė Kupas ir tvirčiau ją apka- 
bino. 

— Ir negalėtum prarasti. 

— Nenoriu būti su niekuo kitu, tik su tavimi. Nenoriu nieko 
kito, man reikia tik tavęs. 

Jis pasuko galvą ir įrėmė jai į viršugalvį smakrą. Kupas žvelgė į 
jų pačių paliktas pėdas. 

— Aš grįšiu. Visada grįšiu. 

Bet dabar ji Kupą turi; Lilė stengėsi laikytis sikibusi 3 šios min- 
ties taip tvirtai, kaip kad dabar buvo įsikibusi į Kupą. Jeigu prireiks, ji 
privers jį grįžti. Grįžti pas ją, ten, kur jis bus laimingas. 

Vieną dieną, po daugelio metų, jie ir vėl vaikščios po šį mišką. 
Kartu. 

Jiems grįžus į stovyklą Lilė išmetė iš galvos viską, kas dar nutiks 
tarp dabar ir paskui. 

Tą naktį, žvaigždėms svilinant virš jų plytintį dangų, Lilė gulėjo 
Kupo glėbyje ir klausėsi pumos riksmo. 

Jos talismanas, galvojo ji. Sėkmės talismanas. 

Net pati nesuprasdama, kodėl taip norisi verkti, Lilė įsikniaubė 
Kupui į petį ir tyliai gulėjo, kol užmigo. 


Džena žvelgė pro langą. Tvanki karšta diena grasino audromis, 
rytų pusėje dangus buvo išmargintas tamsiai mėlynų debesų. Bus ir 
kitokių audrų, kitokių mėlynių, pagalvojo ji žiūrėdama, kaip parjoja 
dukra ir jos mylimas vaikinas, Semui ir Džo padėjęs tikrinti tvoras. 

Net ir iš taip toli ji matė, kokie jie dabar — įsimylėjėliai, tokie 
jauni, tokie spindintys. Jie tegalėjo matyti mėlyną vasaros dangų, o 
ne besiartinančią audrą. 

— Jis sudaužys jai širdį. 

— Norėčiau pasakyti atvirkščiai, — už nugaros stovinti Liusė 
padėjo Dženai ant peties ranką ir žvelgė ten pat, kur ir draugė. 

— Ji mano, kad dabar viskas susidėliojo į vietas, kad yra taip, 
kaip ji nori, kaip planuoja. Kad taip bus visada. Negaliu jai pasakyti, 
kad bus kitaip. Ji manimi nepatikės. 

— Jis ją myli. 

— Oo, žinau. Žinau. Bet jis išvažiuos, ir ji taip pat. Jie turi iš- 
važiuoti. Ir ji jau niekada nebebus tokia, kokia buvo iki šiol. Čia jau 
nieko nesustabdysi. 

— Mes vylėmės, kad jis pasiliks. Kai jis mums pasakė, jog į ko- 
ledžą nebegrįš, pamaniau: na, ir gerai. Liksi čia, vieną dieną perimsi 
ūkį. Turėjau daug laiko apie tai pamąstyti; jeigu jo tėvas nebūtų taip 
labai mygęs, gal Kuperiui būtų geriau pasisekę su mokslais. Paskui jis 
mums pasakė, ką ketina daryti. 

— Policijos pajėgos. — Džena nusigręžė nuo lango ir atidžiai 
pažvelgė į draugę. — Liuse, ką apie tai manai? 

— Truputį bijau, faktas. Tikiuosi, jis ras savo vietą ir pajus tikrą 
pasididžiavimą savimi. Aš jam nieko negaliu pasakyti, kaip kad tu 
negali pasakyti Lilei. 

— Aš labiausiai bijau, kad jis gali paprašyti jos vykti kartu, ir 
tada ji sutiktų. Ji jauna, įsimylėjusi ir, na, bebaimė. Visi tokio amžiaus 
žmonės nieko nebijo. — Kad turėtų kur dėti rankas, Džena nuėjo 
paimti ąsočio su limonadu. — Ji negalvodama leistųsi ten, kur veda 
širdis. O atstumas tikrai didelis. Čia tau ne kelios mylios. 

— Žinau. Žinau, ką tai reiškia, nes ir manoji Misė išlėkė kaip 
akis išdegusi. — Dženos virtuvėje jausdamasi kaip namie, Liusė nu- 
ėjo prie spintelės išimti stiklinių. — Jis nepanašus į motiną, visai 
nepanašus. Tavo mergaitė irgi nepanaši. Misė niekada apie nieką ne- 
galvojo, tik apie save. Sakyčiau, ji jau gimė tokia. Ji nėra bloga, nėra 
sunkaus būdo, ji tiesiog nerūpestinga. Ji norėjo gyventi bet kur, tik 
ne čia. 

Liusė nusinešė gėrimą prie lango ir gurkšnodama žvelgė į lauką. 

— Šiedu gal ir nori skirtingų dalykų, bet tai dar ne viskas. Tavo 
mergaitė turi savų planų, Džena. O mano berniukas? Jis taip pat sten- 
giasi šį tą planuoti. 

— Nežinau, ar tau kada nors teko įveikti savo pirmąją meilę. 
Džo buvo mano, todėl man nieko nereikėjo įveikti. Tik negaliu pa- 
galvoti apie tai, kad jai skaudės. Jiems abiem skaudės. 

— Jie niekada vienas kito nepraras, nepraras visam laikui. Jų 
jausmai vienas kitam pernelyg dideli. O mums dabar nieko kita ir 
nelieka, kaip tik likti čia. Artinasi audra. 

— Žinau. 


Prieš pradedant lyti pakilo baisus vėjas. Klaikiai mėlyni ir aki- 
namai balti žaibų botagai plakė kalnų viršūnes. Žaibas trenkė į ne- 
toli esančioje ganykloje augančią tuopą, ir atrodė, kad medį perkirto 
kirvis. Ozonas degino orą tarsi raganiaus gėralas. 

— Pikta audra. — Lilė stovėjo verandoje namo gale uosdama 
orą. Namelyje, virtuvėje, inkštė šunys; Lilė pagalvojo, jog tikriausiai 
jie tupi susiglaudę po stalu. 

Ji žinojo, kad audra gali praeiti taip pat greitai, kaip ir prasi- 
dėjusi. Arba gali šėlti, trankytis ir pridaryti daug žalos. Kruša gali 
išdaužyti javus, vėtrų sūkuriai — pražudyti galvijus. Kalnuose ir 
kanjonuose gyvūnai puls ieškoti prieglobsčio irštvose ir urvuose, 

olose ir aukštoje tankioje žolėje. Juk žmonės irgi slepiasi namuose ar 
automobiliuose. 

Gamtai mitybos grandinė nieko nereiškia. 

Iššovė griaustinio patranka, nuaidėjo šūvis, drebindamas visą 
slėnį. 

— Niujorke to nematytum. 

— Ir rytuose būna audrų. 

Lilė papurtė galvą stebėdama reginį. 

— Bet ne tokių. Audra mieste — tik nepatogumas. O čia — dra- 
ma, nuotykis. 

— Tik pamėgink audros metu miesto centre pasigauti taksi. Oi, 
vaikeli, tikrai patirsi nuotykį, — Kupas nusijuokė ir paėmė Lilę už 
rankos. — Bet yra išeitis — elektroninis bilietas. 

— Štai, jau ir lietus. 

Lietus užkrito lyg tankios užuolaidos. Lilė žiūrėjo, kaip vis artėja 
vandens siena; visas pasaulis ėmė kraustytis iš proto. Šniokštimas, 
ūžimas ir pliuškenimas susiliejo į vieną griausmingą riaumojimą. 

Lilė atsigręžė į Kupą, prisispaudė prie jo ir įsisiurbė lūpomis į jo 
burną su šėlstančios audros įniršiu ir galia. Juos plakė akmenukų kie- 
tumo lašai, vėjo nupūsti nuo verandos stogo. Vėl sugriaudė — kurti- 
nantis sprogimas. Vėjo fleitos ir pietums kviečiantys varpeliai dūzgė 
ir skimbčiojo kaip pašėlę. 

Lilė atsiplėšė nuo Kupo, bet prieš tai dar spėjo koketiškai krims- 
telėti. 

— Visada šitai prisiminsi, kai išgirsi griaustinį. 

— Man reikia būti su tavimi viena. Kur nors. Bet kur. 

Lilė pažvelgė pro virtuvės langą. Jos tėvai ir Vilksai stovėjo ir 
stebėjo audrą namo priebutyje, priešingoje namo pusėje, nei buvo 
jiedu su Kupu. 

— Greitai. Bėkim! — Juokdamasi Lilė ištempė Kupą iš verandos 
į šniokščiantį lietų ir vėją. Akimirksniu permirkę iki siūlelio jie lėkė 
klojimo link. 

Žaibo šakės persmeigė dangų, sudūzgė elektros iškrova. Jie at- 
plėšė klojimo duris ir be kvapo, šlaputėliai suvirto vidun. Aptvaruose 
neramiai krutėjo arkliai, nes šniokštė lietus ir daužėsi perkūnas. 

Sukritę ant šieno jie nusimetė šlapius drabužius ir godžiai atsi- 
davė vienas kitam. 


Ši diena paskutinė, kai jie kartu. Kai diena pasibaigs, jis atsisvei- 
kins su Džo ir Džena, o paskui kažkaip reikės atsisveikinti ir su Lile. 

Jam ir anksčiau yra tekę atsisveikinti, bet jis žinojo, kad šį kartą 
bus sunkiau. Šikart, kitaip nei anksčiau, nuo tos pačios kryžkelės jie 
pasileis visai priešingomis kryptimis. 

Kaip ir daugybę kartų, jie risnojo pasibalnoję arklius į vietelę, 
kuri jau buvo tapusi jų — prie sraunaus upokšnio pušų paunksnėje, 
kur augo šokančios lauko gėlės. 

— Dar jokime. Paskui grįšim, — pasakė Lilė, — o kai sustosim, 
žinosim, kad sustojom paskutinį kartą. Todėl dar valandėlę jokim. 

— Gal man pavyktų atvažiuoti Padėkos dienai. Juk Padėkos 
diena ne taip ir toli. 

— Taip, nelabai toli. 

— Kalėdoms — tai jau tikrai. 

— Kalėdoms — tai jau tikrai. Aš išvykstu dar po aštuonių dienų. 

Ne, ji dar nepradėjo krautis daiktų. Ji palauks, kol išvažiuos 
Kupas. Tai tarsi koks simbolis. Kol jis čia, viskas savo vietose. Viskas 
nepajudinama ir pažįstama. 

— Dar nepradėjai jaudintis? Na, dėl koledžo. 

— Ne, nesijaudinu. Sakyčiau, man smalsu. Viena mano dalis 
nori važiuoti, viską pradėti, aiškintis... O kita trokšta viską sustabdyti. 
Šiandieną nenoriu apie tai galvoti. Tiesiog būkim. 

Lilė ištiesė ranką ir minutėlei paėmė Kupo delną. Jie jojo tylėda- 
mi, sklidini klausimų, į kuriuos nė vienas nežinojo atsakymų. 

Jie prajojo nuo vasaros liūčių patvinusius kriokliukus, kirto 
vasaros žaluma užlietas pievas. Pasiryžusi nepasiduoti blogoms min- 
tims Lilė išsitraukė fotoaparatą. 

— Ei! 

Kupas nusišypsojo, kai Lilė nusitaikė į jį. Kadangi jų arkliai buvo 
visai šalia, ji pasilenkė prie Kupo ir ištiesė ranką su fotoaparatu. 

— Tikriausiai nurėžei dalį galvų. 

— Galiu lažintis, kad nenurėžiau. Atsiųsiu nuotrauką. Kupas ir 

Lilė tolimame užkampyje. Pažiūrėsi, ką apie tai pamanys tavo naujieji 
draugai farai. 

— Jie vos dirstelėję į tave pamanys, kad aš — laimingas vyriokas. 

Kupas ir Lilė paragino arklius ir jojo pro aukštus medžius ir 
didžiulius akmenis vildamiesi, kad taip keliauja ne paskutinį kartą. 
Lilė įtempė vadeles. 

— Čia buvo puma. Lietūs nuplovė kone visus pėdsakus, bet ant 
medžių liko žymių. 

— Tavoji puma? 

— Galbūt. Mes dabar netoli tos vietos, kur aną kartą ją mačiau. 

Prieš du mėnesius, pagalvojo Lilė. Dabar jos jaunikliai turėtų 
būti atjunkę ir ūgtelėję tiek, kad motina galėtų juos vestis medžioti. 

— Nori pamėginti ją susekti. 

— Norėčiau aptikti pėdsakus. Bet nesu tikra, ar apskritai galėčiau. 
Paskutines kelias dienas daug lijo. Bet jeigu čia jos teritorija, ji galėtų 
būti tose vietose, kur ją mačiau anksčiau. Būtų geras ženklas, — pada- 
rė išvadą Lilė. — Būtų geras ženklas, jei abu ją pamatytume paskutinę 
tavo viešnagės dieną, kaip kad aš ją pamačiau pirmąją. 

Kupas turėjo ginklą, jeigu jo kartais prireiktų, bet Lilei to ne- 
sakė. Ji nebūtų jam pritarusi. 

— Eime. 

Lilė jojo pirma, ieškodama ženklų; arkliai žingsniavo uosdami 


orą. 

— Norėčiau geriau išmanyti pėdsekio darbą. 

— Dabar tu ne prastesnė už tėvą. Gal net geresnė. 

— Menkai ką teišmanau. Šią vasarą ketinau daugiau padir- 
bėti, — Lilė jam nusišypsojo. — Bet buvau atitraukta nuo darbų. 
Krūmokšniai, akmenys — medžiodama ji slepiasi būtent už jų. Ir aš 
nesu tikra... — Lilė sustojo ir timptelėjo vadžias dešinėn. — Išmatos. 
Pumos. 

— Sakyčiau, esi puiki pėdsekė, jei vieną šūdo krūvelę atskiri nuo 
kitos. 


— Esu sekusi ne kartą. Išmatos nėra šviežios. Gal vakarykštės, 
gal užvakarykštės Bet čia tikrai pumos teritorijos dalis. Jeigu ne jos, 
tai gal kitos patelės. Jų teritorijos negali persidengti. 

— Kodėl ne patino? 

— Dažniausiai jie laikosi atokiau nuo patelių, kol neprasideda 
poravimosi sezonas. O jau tada — Ei, meilute, žinau, kad ir pati nori. 
Taip, žinoma, aš tave myliu. Aišku, kitą dieną irgi tave gerbsiu. Imk, ko 
geidi, o tada jau galėsi eiti. 

Kupas prisimerkė Lilei nusišypsojus. 

— Mūsų rūšiai nejauti pagarbos. 

— Oi, net nežinau, kai kurie iš jūsų šaunūs. Be to, tu mane 
myli. — Vos ištarusi šiuos žodžius Lilė labiau pasitempė balne. Ji 
suprato, kad dabar tų žodžių nebesugrąžinsi, ir pažvelgė Kupui į 
akis. — Ar taip? 

— Niekam kitam nejutau tokių jausmų, kokius jaučiu tau, — jis 
nerūpestingai šyptelėjo. — Ir visada tau jaučiu pagarbą. 

Tolimoje sąmonės kertelėje Lilei nedavė ramybės įkyri mintis, 
kad to nepakanka. Jai norėjosi žodžių, norėjosi patirti žodžių galią. 
Bet, trauk ją velniai, jei ji pati tų žodžių prašysis. 

Lilė jojo toliau link žole apaugusio kyšulio, kur aną kartą matė 
pumą, puolančią veršiuką. Ji aptiko ir daugiau ženklų — dar kelias 
išmatų krūveles. Puma ir didysis elnias. Krūmokšniai išlaužyti di- 
džiųjų elnių bandos. 

Tačiau, Lilei ir Kupui pasiekus pievas, ten nieko nebuvo — nie- 
kas ten nesiganė. 

— Graži vieta, — dairėsi Kupas. — Ar čia vis dar tavo žemė? 

— Taip, — atsakė Lilė žvelgdama į tolį. 

Ji dairėsi po pievas, akimis skverbėsi tarp medžių, kur puma 
buvo nusitempusi savo laimikį. 

— Mama pasakojo, kad čia buvo ir meškų, bet jas išmedžiojo, o 
kitos pasitraukė. Liko pumos ir vilkai, bet reikia akylai žvalgytis, kad 
juos pamatytum. Biologijos prasme Juodieji kalnai — tikra mišrainė. 
Kur pažvelgsi — visur rasi šiam regionui būdingų rūšių. 

— Pavyzdžiui, kaip viengungiams skirtame bare. 

Lilė nusijuokė. | 

— Jei jau taip sakai... Vis dėlto meškas praradome. Jeigu galėtu- 
me... Čia kraujas. 

— Kur? 


— Ant to medžio. Ir ant žemės taip pat. Jau sukrešėjęs. 

Lilė permetė per balną koją. 

— Palauk. Jei kažkur yra grobis, ir puma galėtų būti netoliese. 
Jeigu ji turi mažylių, neapsidžiaugs mus pamačiusi. 

— Kodėl kraujas ant medžio? Taip aukštai? — Pasiėmusi fotoapa- 
ratą Lilė priėjo arčiau. — Ko gero, ji galėjo pasigauti briedį ar elnią, ir 
jis priešinosi, gal kliudė medį. Bet neatrodytų, kad buvo būtent taip. 

— O tu žinai, kaip viskas turėtų atrodyti? 

— Maždaug įsivaizduoju. — Lilė atsigręžė ir pamatė, kad Kupas 
turi šautuvą. — Nenoriu, kad čia šaudytum. 

— Ir aš nenoriu. 

Kupas buvo šaudęs tik į taikinius ir visai nenorėjo šauti į ką 
nors gyva, ypač į Lilės pumą. 

Suraukusi antakius Lilė vėl atsisuko į medį, ėmė jį apžiūrinėti, 
tyrinėjo ir žemę. 

— Atrodo, ji tempė grobį štai tuo keliu. Matai, kaip atrodo 
krūmai? O čia dar daugiau kraujo. — Pasilenkusi Lilė apžiūrinėjo 
žemę. — Kraujas ir ant žemės, ir ant krūmo. Man atrodo, kad ir bizo- 
no jauniklį ji tempėsi šiuo keliu. Daugiau į rytus. Gal jai teko perkelti 
savo guolį į kitą vietą, o gal čia vis dėlto būta kitos katės. Netylėk ir 
būk budrus. Jeigu jos neišgąsdinsime, nekelsime jai ar jos mažyliams 
grėsmės, ji mumis nesusidomės. 

Lilė po truputį stūmėsi pirmyn, stengdamasi nepraleisti pro akis 
jokių ženklų. Kaip ji ir sakė, takas buvo nelygus, status, akmenuotas. 
Lilė nenustebo pamačiusi pėsčių Žygeivių paliktas žymes; ji svarstė, 
ar gali būti taip, kad puma išėjo kitur mėgindama išvengti žmonių. 

— Čia yra ir daugiau išmatų. Šviežesnių. — Lilė pakėlė akis ir 
plačiai nusišypsojo. — Mes ją susekėme. 

— Valiooo! 

— Jeigu tik galėčiau nufotografuoti ją ir jos mažylius... — Lilė 
sustojo ir ėmė kažką uosti. — Ar užuodi? 

— Dabar užuodžiu. Kažkas negyvas. — Lilei žengus žingsnį pir- 
myn, Kupas suėmė ją už parankės. — Nuo šios vietos ir aš galiu sekti 
pėdsakais. Tu eik man iš paskos. 

— Bet... 

— Arba eisi man ir šautuvui iš paskos, arba grįšim atgal. Aš stip- 
resnis už tave, Lile, todėl patikėk manimi, kai sakau, kad grįšim. 

— Na,jei jau esi toks energingas... 

— Tai jau taip. 

Kupas patraukė pirmyn, ten, kur vedė dvokas. 

— Į vakarus, — nurodė Lilė. — Truputį daugiau į vakarus. Pėd- 
sakai veda nuo tako. — Iš lėto eidama pirmyn ji apžiūrinėjo krūmus, 
medžius, akmenis. — Dieve, kai pagalvoji, kaip ji gali ėsti taip dvo- 
kiantį ėdalą. Gal jie paliko grobį nesuėstą. Kiek paėdė ir nuėjo toliau. 
Švariai suėstas laimikis taip nedvoktų. Čia tikrai nemažai kraujo, ir 
dar krūmokšniuose... 

Lilė išėjo iš tako. Dabar ji ėjo ne paskui Kupą, bet šalia jo. Ir ji 
nekalta, kad visi pumos palikti ženklai — jos pusėje. 

— Aš ten kažką matau. Ten tikrai kažkas yra, — Lilė labai sten- 
gėsi geriau įsižiūrėti. — Jeigu jai vis dar atrodo, kad grobis tebeprik- 
lauso jai, jeigu ji kur nors netoliese, tai greitai apie tai sužinosime. Bet 
aš nesuprantu, kas tai, o tu? 

— Maita ir yra maita. 

— Taip, bet kas buvo jos grobis? Norėčiau sužinoti, ką... Oo, 
Dieve. Kuperi. O, Dieve. 

Kuperis matė tą patį, ką matė Lilė. Grobis buvo žmogus. 


Lilė tikrai nesididžiavo savo reakcija — linkstančiomis kojomis, 
staiga tapusia tokia lengva galva. Po velnių, ji vos nenualpo ir, aišku, 
būtų nukritusi, jei Kupas nebūtų sugriebęs. 

Vargais negalais ji įstengė padėti Kupui paženklinti tą vietą, bet 
tik todėl, kad Kupas jai buvo liepęs laikytis atokiau. Ji prisivertė Žžiū- 
rėti ir pamatyti, įsiminti, kas buvo padaryta, o jau paskui grįžo prie 
arklio ir susiradusi gertuvę godžiai atsigėrė. 

Dabar ji jautėsi tvirčiau ir galėjo pakankamai blaiviai galvoti, 
kad nužymėtų kelią tiems, kurie ateis paimti palaikų. Jiems jojant 
namo, Kupas laikė paruoštą šautuvą. 

Pasimatymų vietelėje prie upokšnio jie nebesustos. 

— Gali pasidėti šautuvą. Jį nužudė ne katė. 

— Manyčiau, ją, — atsakė Kuperis. — Sprendžiant iš batų dy- 
džio ir modelio, iš plaukų likučių... Manau, ten buvo moteris. Vadina- 
si, sakai, kad ją užpuolė vilkai? 

— Ne, nemačiau jokių vilkų pėdsakų. Čia pumos vietos, ir vilkai 
jai nesimaišytų. Ne žvėrys ją nužudė. 

— Lile, tu matei tą patį ką ir aš. 

— Taip. — Tas vaizdas buvo įsiėdęs jai į smegenis. — Bet tik 
paskui. Jie ėdė paskui. Tačiau medžiai krauju ištepti aukštai, ir ten ne- 
buvo jokių pumos pėdsakų. Per gerus dešimt jardų — jokių pėdsakų. 
Man atrodo, kad ją kažkas užmušė, Kupai. Užmušė ir ten paliko. O 
paskui jos ėmėsi žvėrys. 

— Kad ir kaip ten būtų, ji negyva. Mums reikia grįžti. 

Kai kelias pakankamai išplatėjo, jiedu pasileido šuoliais. 


Lilės tėvas davė jiems viskio — po gurkšnį kiekvienam. Gėrimas 
išsvilino visą pilve susikaupusį blogumą. Kai atvyko policija, išgaravo 
visos mintys apie blogavimus. 

— Aš nužymėjau taką. — Lilė sėdėjo su Kuperiu, tėvais ir su 
apygardos šerifo pavaduotoju Beitsu. Jo atsineštame vietovės plane ji 
parodė reikiamą kelią. 

— Ar tuo keliu ir jojote? 

— Ne, pasirinkome vaizdingesnį, — parodė jam Lilė. — Niekur 
neskubėjome. Grįžome štai tuo keliu. Štai čia ant medžio pamačiau 
kraujo. — Ji pažymėjo vietą plane. — Vilkimo žymės, dar daugiau 
kraujo. Tikriausiai didžiąją dalį nuplovė lietus, bet ten ganėtinai 
daug paunksnės, kraujo dar likę. Kad ir kas ją nužudė, žmogžudystė 
įvykdyta ten, prie medžio, nes medis aptaškytas gerų penkių pėdų 
aukštyje, sakyčiau, gal kokių penkių su puse. Tada užpuolikas tempė 
ją išsukęs iš tako maždaug čia. Ten puma ją ir surado. Turbūt ji tempė 
radinį nuo čia, kad geriau paslėptų. 

Beitsas užsirašinėjo ir linkčiojo. Jis buvo tvirtas, nugairintas 
vėjo ir tarsi skleidžiantis ramybę. 

— Kaip manote, kokia galėjo būti nužudymo priežastis, panele 
Čans? Tai, apie ką jūs pasakojate, labiau panašu į pumos užpuolimą. 

— O kada paskutinį kartą šiose apylinkėse puma buvo užpuo- 
lusi žmogų? — paklausė Lilė. 

— Kartais taip nutinka. 

— Katės segasi į gerklę. — Beitsas pažvelgė į prabilusį Kupą. — 
Ar ne taip, Lile? 

— Taip, paprastai jos žudo įsikibdamos į kaklą. Tada auka par- 
krinta, dažnai nusilaužia sprandą. Greita ir švaru. 

— Jeigu perpjautum kam nors gerklę, būtų visokio kraujo. Juk 
jis pliūpteltų srove, tiesa? O tas kraujas buvo tirštas. Nepasakytum, 
kad... bėgo pliūpsniais. 

Beitsas pakėlė antakius. 

— Vadinasi, turime ir pumų ekspertę, ir teismo medicinos 
specialistą. — Tai pasakęs jis nusišypsojo ir toliau kalbėjo bičiulišku 
tonu. — Aš labai vertinu jūsų pagalbą. Mes ten nuvyksime ir viską 
apžiūrėsime. 

— Jums reikės atlikti skrodimą, nustatyti mirties priežastį. 

— Teisingai, — atsakė Kupui Beitsas. — Jeigu tai pumos ataka, 
susitvarkysim. Jeigu ne — vis tiek susitvarkysim. Nesijaudinkit. 

— Lilė sakė, kad ją nužudė ne puma. Vadinasi, ne puma. 

— Ar yra dingusi kokia nors moteris? Ar per pastarąsias kelias 
dienas kas nors dingo? — klausinėjo Lilė. 

— Galbūt, — Beitsas pakilo. — Dabar ir trauksim. Norėsiu su 
jumis dar kartą pasikalbėti. 

Beitsas išėjo ir kartu su dviejų vyrų palyda išjojo, o Lilė sėdėjo 
tylėdama. 

— Jis mano, kad mes klystam. Jis mano, kad mes pamatėm ko- 
kio nors didžiojo elnio ar dar kieno nors likučius ir išsigandom. 

— Greitai jis pamatys, kad yra kitaip. 

— Tu jam nesakei, kad rytą išvyksti. 

— Galiu išvykti ir kitą dieną. Po dienos jie jau turėtų žinoti, kas 
ji ir kas jai nutiko. Na, gal po dviejų. 

— Ar valgysit? — paklausė Džena. 

Lilei papurčius galvą, Džena ją apsikabino ir ėmė glostyti, o Lilė 
įsikniaubė veidu motinai į krūtinę. 

— Buvo siaubinga. Taip siaubinga. Liko tik tiek. Tik mėsa, dau- 
giau nieko. 

— Eime valandėlei į viršų. Paruošiu tau karštą vonią. Eikš su 
manim. 

Džo kiek palaukė, o paskui atsistojo ir pripylė du kavos puode- 

— Šiandieną tu pasirūpinai mano mergaite. Taip, žinau, ji ir pati 
gali savimi pasirūpinti, teisybė, dažniausiai gali. Bet suprantu, kad 
šiandieną ją saugojai. Tu ją pargabenai namo. Aš to nepamiršiu. 

— Nenorėjau, kad ji viską pamatytų. Aš ir pats niekada nebuvau 
matęs nieko panašaus ir, tikiuosi, daugiau niekada nepamatysiu. Bet 
niekaip negalėjau jos sulaikyti. 

Džo linktelėjo. 

— Padarei ką galėjai ir to pakanka. Kuperi, ketinu tavęs kai ko 
paprašyti. Turiu paprašyti, kad nieko jai nežadėtum, jei nesi tikras, 
jog ištesėsi. Ji, mano mergaitė, moka savimi pasirūpinti, bet aš neno- 
riu, kad ji įsikibtų kokio nors pažado, kuris bus sulaužytas. 

Kupas spoksojo į kavos puodelį. 

— Nežinau, ką jai galėčiau pažadėti. Turiu pakankamai pinigų, 
kad keliems mėnesiams išsinuomočiau būstą, bent jau kol viskas 
pigu. Turiu pamėginti baigti akademiją. Jeigu ir baigsiu, farai daug 
neuždirba. Gausiu šiek tiek pinigų sulaukęs dvidešimt vienerių. Na, 
turiu savo patikos fondo sąskaitą. Kai man sukaks dvidešimt pen- 
keri, paskui — trisdešimt ir taip toliau, gausiu daugiau. Beje, tėvas 
gali įšaldyti pinigus, kol man sukaks keturiasdešimt, bent jau jis taip 
grasino. 

Džo šyptelėjo. 

— O keturiasdešimt tau — už ištisos amžinybės. 

— Na, kurį laiką teks pagyventi labai kukliai, bet man tai ne- 
trukdo, — Kupas pakėlė akis ir sutiko Džo žvilgsnį. — Negaliu jos 
prašyti vykti į Niujorką. Aš daug apie tai mąsčiau. Ten aš jai nieko 
negalėsiu duoti, tik atimsiu tai, ko nori ji. Neturiu jai ko žadėti. Ir ne 
todėl, kad ji man nerūpi. 

— Na, sakyčiau, būtent todėl ir nežadi, kad ji tau rūpi. Man to 
pakanka. Tau ši diena buvo velniškai sunki, ką? 

— Jaučiuosi taip, tarsi byrėčiau į gabalus. Neįsivaizduoju, kaip 
reikės vėl save surinkti į krūvą. Ji norėjo pamatyti pumą — norėjo, 
kad mes abu ją pamatytume. Kad sektųsi. Neatrodo, kad dabar toji 
sėkmė mums šypsotųsi. Bet tajai, kuri liko ten, nepasisekė dar labiau. 

Ji buvo vardu Melinda Baret. Kai leidosi į kelionę po Juoduosius 
kalnus, jai buvo dvidešimt; šis žygis — vasaros pramoga. Ji buvo iš 
Oregono. Studentė, dukra, sesuo. Ji norėjo tapti aplinkos priežiūros 
pareigūne. 

Jos tėvai paskelbė paiešką tą pačią dieną, kai mergina buvo ras- 
ta, nes nuo pažadėto grįžti laiko jau buvo praėjusios dvi dienos. 

Prieš įsisukant pumai, kažkas sutrupino merginai kaukolę, o 
paskui žiauriai subadė — net šonkauliai buvo suraižyti ašmenimis. 
Jos kuprinės, laikrodžio ir kompaso, kurį jai buvo davęs tėvas, gavęs 
dovanų iš savo tėvo, taip niekas ir nerado. 

Paprašytas Lilės, auštant Kupas sustabdė motociklą prie kelio į 
Čansų sodybą. Melindos Baret nužudymas jo kelionę atidėjo dviem 
dienoms, ir ilgiau laukti jis nebegalėjo. 

Kupas matė ankstyvo ryto šviesoje stovinčią Lilę; jai apie kojas 
sukiojosi šunys, už nugaros dunksojo kalnai. Jis prisimins šitai, pa- 
galvojo Kupas. Prisimins Lilę štai tokią, kol vėl ją pamatys. 

Kupui sustojus ir nulipus nuo motociklo, ant jo ėmė šokinėti 
pripuolę šunys. Lilė priėjo ir jį apsikabino. 

— Ar paskambinsi nuvažiavęs į Niujorką? 

— Taip. Ar gerai laikaisi? 

— Šiaip taip. Maniau, kad turėsime daugiau laiko pabūti vienu- 
du. Tiesiog vieni. Tada radome ją. Jie net nenutuokia, kas tai padarė, 
o jei ir nutuokia, nesako. Ji tiesiog žingsniavo tuo taku, ir kažkas ją 
nužudė. Dėl kuprinės? Dėl laikrodžio? Be jokios priežasties? Niekaip 
negaliu išmesti to iš galvos, o mes taip ir nepabuvom kartu. — Ji pa- 
kėlė į Kupą akis ir palietė lūpomis jo lūpas. — Prieš tai tik truputį. 

— Tik truputį. 

— Žinau, kad turi važiuoti, bet... ar valgei? Gal tau ko nors rei- 
kia? — Lilė mėgino nusišypsoti, nors ašaros gniaužė gerklę. — Matai, 
kaip tempiu laiką. 

— Valgiau sklindžių. Močiutė žino visas mano silpnybes. Lile, 
jie man davė penkis tūkstančius dolerių. Ir neleido atsisakyti. 

— Gerai. — Ji vėl pabučiavo Kupą. — Gerai. — Tada nesijau- 

dinsiu, kad gali mirti iš bado kokiame nors griovy. Pasiilgsiu tavęs. 
Dieve, aš jau dabar tavęs pasiilgau. Važiuok. Tau reikia važiuoti. 

— Paskambinsiu. Pasiilgsiu tavęs. 

— Spardyk visiems užpakalius toj akademijoj, Kupai. 

Jis užsėdo ant motociklo ir paskutinį kartą pažvelgė į Lilę. 

— Aš grįšiu. 

— Pas mane, — jam užvedus variklį tyliai pratarė Lilė. — Grįžk 
pas mane. 

Lilė žiūrėjo tol, kol jis dingo jai iš akių, kol įsitikino, kad jis iš- 
važiavo. Balzganoje ankstyvo ryto šviesoje ji atsisėdo ant žemės ir 
apsikabinusi šunis davė valią ašaroms. 

PIETŲ DAKOTA 
2009-ųjų vasaris 


ažutė Cessna sudrebėjo, paskui porą kartų piktai trūktelėjo 

ir nuburzgė virš kalnų, lygumų ir slėnių. Lilė pasimuistė 

sėdynėje. Ne iš nervų — jai teko skristi ir prastesniu oru, 
ir viskas baigėsi gerai. Ji pasimuistė, kad patogiau įsitaisytų ir geriau 
matytų. Jos Juodieji kalnai buvo padengti vasario baltumu — didžiu- 
lis aukštumų, kalvagūbrių ir lygumų sniego rutulys, išraižytas užša- 
lusiais upeliais, apkraštuotas drebančiomis pušimis. 

Ji numanė, kad ant žemės pučia toks pat aršus, piktas vėjas kaip ir 
čia, aukštai; vienas geras oro gurkšnis nutvilkytų gerklę lyg stiklo šukė. 

Laimingesnė ji nė negalėtų būti. 

Ji beveik namie. 

Paskutiniai šeši mėnesiai buvo neįtikėtini — šios patirties Lilė 
niekada nepamirš. Jai teko permirkti, leipti iš karščio, kalenti iš šalčio 
dantimis, būti sukandžiotai ir sugeltai — visa tai ji ištvėrė Anduose 
tyrinėdama pumas. 

Lilė atidirbo už kiekvieną tyrimams gautos paramos skatiką ir 

vylėsi užsidirbti daugiau išspausdinusi jau parašytus ir dar rengia- 
mus straipsnius ir pranešimus. 

Ką čia kalbėti apie pinigus — nors tokiems kaip ji pinigai yra 
didelė prabanga, pasitaikanti ne visiems, — kiekviena nužingsniuo- 
ta mylia, kiekvienas sumušimas ar skaudantis raumuo buvo vertas 
atogrąžų miške grobio tykančios ar tarsi stabas ant uolos tupinčios 
auksinės pumos reginio. 

Tačiau dabar Lilė buvo pasirengusi aplankyti namus. Grįžti į 
gimtąsias vietas. 

Laukė daug darbo. Šeši mėnesiai prilygo ilgiausiems jos lauko 
tyrimams; net ir darbuodamasi kitur ji turės kažkaip sumažinti tuos 
darbų kalnus. 

Kad ir kaip ten būtų, Čansų laukinių gyvūnų prieglauda — jos 
kūdikis. 

Bet, prieš pasinerdama į rūpesčius, ji norėjo vieną dieną — iš- 
tisą dieną — maloniai praleisti namuose. 

Lilė ištiesė kojas mėgindama kiek galima patogiau įsitaisyti 
ankštoje lėktuvėlio kabinoje ir sukryžiavo sunkiais žygio batais 
apautas kulkšnis. Ji jau pusantros dienos keliavo pačiais įvairiausiais 
būdais, tačiau ši paskutinė kelio dalis nuvijo visą kelionės nuovargį. 

— Tikriausiai pakratys. 

Lilė pažvelgė į pilotą Deivą. 

— O iki šiol skriejome lygiai, kaip per ežerą. 

Deivas nusišypsojo ir mirktelėjo. 

— Atrodo, taip. 

Lilė kiečiau prisiveržė saugos diržą, bet liko rami. Deivas ir 
anksčiau ją yra skraidinęs namo. 

— Labai tau dėkinga, kad darai lankstą. 

— Nėra už ką dėkoti, man nesunku. 

— Nupirksiu tau valgyti, kol rengsiesi skristi į Tvinforksą. 

— Užprotokoluoju tavo žodžius. — Deivas nusuko Minnesota 
Twins žaidėjo kepuraitę snapeliu atgal; jis visada taip darydavo, kad 
sėkmingai nutūptų. — Manau, pasuksiu atgal iškart, kai papildysiu 
kuro atsargas. Šįkart buvai išvykusi ilgam. Tikriausiai netveri savame 
kailyje, kaip nori namo. 

— Taip, tikrai. 

Vėjas purtė ir kratė besileidžiantį lėktuvėlį. Jis drebėjo ir trūk- 
čiojo kaip priepuolio ištiktas įpykęs vaikas. Pamačiusi municipalinio 
oro uosto nusileidimo taką, Lilė nusišypsojo. 

— Paskambink, kai būsi šiose vietose, Deivai. Mano mama tave 
pavaišins karališkais naminiais patiekalais. 

— Pasirašau. 

Lilė persimetė per petį storą kasą ir tiriančiomis akimis žvelgė 
žemyn. Ji pamatė raudoną tašką. Mamos automobilis, pamanė sau. 
Turėtų taip būti. Lilė įsikibo sėdynės mėgindama išvengti turbu- 
lencijos ir nenuleido akių nuo raudono taško — pasirinkto visa ko 
centro. 

Subildėjo lėktuvėlio važiuoklė, ryškiau sušvito „Jukonas“; jie 
artėjo prie nusileidimo tako. Kai lėktuvo ratai palietė žemę, Lilei dar 
stipriau suspurdėjo širdis. 

Vos tik Deivas davė leidimą linktelėdamas, ji atsisegė diržą ir 
čiupo savo mantą — kuprinę ir nešiojamąjį kompiuterį. Viską su- 
sirinkusi atsisuko į pilotą, vargais negalais, vaduodamasi iš ryšulių, 
perbraukė delnu per apžėlusius jo skruostus ir iš visos širdies pa- 
bučiavo jam į lūpas. 

— Beveik taip pat gerai, kaip namuose gamintas maistas, — pa- 
sakė jis. 

Lilei nulipus kelis laiptelius ir žengus ant asfalto, iš nediduko 
terminalo išskubėjo Džena. Lilė metė visus daiktus ir nubėgo pasi- 
tikti motinos. 

— Štai ir tu. Štai ir tu, — vis kartojo Džena, kai jos glėbesčiavosi 
kone laužydamos viena kitai šonkaulius. — Sveika sugrįžusi, sveika 
sugrįžusi namo. Ooo, kaip tavęs pasiilgau! Leisk geriau tave apžiū- 
rėti! 

— Minutėlę. — Lilė luktelėjo, įkvėpė citrinos ir vanilės aromato, 
telpančio į žodį mama. — Gerai, žiūrėk. 

Džena kiek atsitraukė, ir abi moterys įsižiūrėjo viena į kitą. 

— Tu taip gražiai atrodai. — Lilė ištiesė ranką ir pataršė pirštais 
motinos plaukus. — Vis dar negaliu priprasti prie tavo trumpų plau- 
kų. Žaisminga. 

— O tu atrodai... nuostabiai. Kaip gali atrodyti nuostabiai, šešis 
mėnesius prasibasčiusi po Andus? Beveik dvi dienas praleidusi lėk- 

tuvuose, traukiniuose ir dar dievai žino kur, kad parsirastum namo? 
Ir vis dėlto atrodai nuostabiai ir pasirengusi bet kam. Na, surinkime 
tavo daiktus ir bėkim nuo šalčio. Deivai! 

Džena pribėgo prie piloto, paglostė jam skruostą kaip Lilė ir 
kaip Lilė pabučiavo. 

— Ačiū, kad atskraidinai mano mergaitę namo. 

— Šauniausias lankstas, kokį tik yra tekę man padaryti. 

Lilė užsimetė kuprinę, pasiėmė kitą mantą, o mamai patikėjo 
kompiuterį. 

— Ramaus dangaus, Deivai! 

— Aš tokia laiminga tave matydama. — Džena apglėbė Lilei 
liemenį joms žingsniuojant prieš vėją. — Tėtis irgi norėjo atvažiuoti, 
bet serga vienas arklys. 

— Sunkiai? 

— Nemanau. Tikiuosi, ne. Bet jis norėjo likti namie ir jį paslau- 
gyti. Taigi kurį laiką tu būsi vien tik mano. 

Sukrovusios visus daiktus, jos sulipo į automobilį. Žaliesiems 
prijaučiančių Lilės tėvų hibridiniame automobilyje buvo švaru kaip 
svetainėje ir erdviau nei Cessna kabinoje. Lilė ištiesė kojas ir giliai 
atsiduso. 

— Svajoju apie begalinį mėgavimąsi vonia su putomis ir apie 
bedugnę vyno taurę. Paskui — apie didžiausią jautienos kepsnio ga- 
balą šiapus Misurio. 

— Taip jau nutiko, kad visko turim. 

Norėdama apsisaugoti nuo sniego tviskesio, Lilė užsidėjo saulės 
akinius. 

— Šįvakar noriu pabūti namuose, pasikalbėti su jumis, o jau 
paskui eisiu į trobelę ir kibsiu į darbus. 

— Jeigu būtum sumanius kitaip, gautum blyną per užpakalį. 

— Na, dabar man viską pasakok, — joms išvažiavus iš aikštelės 
pareikalavo Lilė. — Kaip visi laikosi, kas čia vyksta, kas nauja Džo ir 
Farlio nesibaigiančio šachmatų turnyro pasaulyje? Kas mušasi, kas 
mylisi? Atkreipk dėmesį, aš neprašau atskirai pasakoti apie prieglau- 
dą, nes pradėjusi nebegalėčiau sustoti. 

— Tada atsakysiu, kad tie reikalai, apie kuriuos neklausi, klosto- 
si gerai. Noriu išgirsti viską apie tavo nuotykius. Tie straipsniai, ku- 

riuos atsiuntei elektroniniu paštu, tokie kupini faktų, tokie įdomūs. 
Tau būtinai reikia parašyti knygą, širdele. 

— Kada nors parašysiu. Daug medžiagos sudėjau į porą stambių 
straipsnių. Turiu tikrai šaunių nuotraukų, daugiau nei siunčiau jums. 
Vieną rytą, dar gerai nenubudusi, pažvelgiau pro palapinės plyšį ir 
gal už dvidešimties jardų medyje pamačiau pumą. Ji tupėjo apžiūri- 
nėdama stovyklą, tarsi kažką galvodama. Ką, po velnių, jie tariasi čia 
veikią?.. Kilo rūkas, ką tik buvo pradėję čiulbėti paukščiai. Visi kiti dar 
miegojo. Buvome tik mes dviese. Mama, man net užėmė kvapą. Aš jos 
nenufotografavau. Turėjau prisiversti pasitraukti ir pasiimti fotoapa- 
ratą. Užtrukau kelias sekundes, bet kai vėl iškišau galvą, jos nebebuvo. 
Išnyko kaip dūmas. Bet niekada nepamiršiu, kaip ji atrodė. 

Lilė juokėsi purtydama galvą. 

— Matai, per tave jau ir užsivedžiau. Bet noriu išgirsti apie šias 
vietas. Apie namus. — Automobilio šildytuvui pučiant palaimingą 
šilumą, Lilė prasisegė seną avikailio švarką. — Oi, tik pažvelk į snie- 
gą. Jūs visi užpustyti. O prieš dvi dienas leipau iš karščio Peru. Papa- 
sakok, kas nauja. 

— Nesakiau, kai buvai išvykusi. Nenorėjau, kad jaudintumeisi. 
Semas nukrito ir susilaužė koją. 

— O, Dieve! — Akimirksniu ištirpo visas Lilės širdį ir veidą už- 
liejęs smagumas. — Kada? Ar labai baisiai? 

— Maždaug prieš keturis mėnesius. Jo arklys pasibaidė, atsistojo 
piestu, na, gerai net nežinom, kaip ten tiksliai buvo, bet Semas nukri- 
to, o arklys užlipo jam ant kojos. Lūžo dviejose vietose. Lile, jis tada 
buvo vienas. Arklys grįžo be Semo, ir dėl to labai išsigando Liusė. 

— Arjis pasveiko? Mama... 

— Jis taisosi. Bet tada visi buvome išsigandę. Jis tvirtas, tačiau 
jam jau septyniasdešimt šešeri, o lūžiai buvo rimti. Jam įkalė vinutes, 
ilgiau nei savaitę pralaikė ligoninėje, paskui — gipsas, dar vėliau — 
gydymas. Tik dabar jis pradeda vaikščioti pasiramsčiuodamas lazda. 
Jeigu jis nebūtų toks tvirtas... Gydytojai sako, kad jis — tikras šau- 
nuolis, kad jam viskas baigsis gerai. Bet dabar Semas kur kas lėtesnis, 
nėra ką ir kalbėti. 

— O kaip Liusė? Ar ji gerai laikosi? Kaip ūkis, verslas? Jeigu 
Semas visą laiką gulėjo, ar buvo, kas jiems padeda? 

— Taip. Iš pradžių buvo sunkoka, bet dabar jau viskas ge- 
rai. — Džena atsikvėpė, ir Lilė suprato, jog tuoj išgirs prastesnes 
naujienas. — Lile, Kuperis grįžo. 

Lilė pajuto, kaip sugnybo širdį. Paprasčiausias refleksas, tarė ji 
sau. Pigus senų prisiminimų triukas. 

— Tai gerai, gerai. Jis galės daug padėti. Ar ilgam atvažiavo? 

— Lile, jis grįžo. — Džena ištiesė ranką ir paglostė Lilei koją. Ir bal- 
sas, ir judesys buvo labai švelnūs. — Dabar jis ir gyvena jų sodyboje. 

— Na, taip, žinoma. — Lilė pajuto perbėgusį drebuliuką, bet 
nekreipė į tai dėmesio. — O kur dar jis galėtų gyventi, juk padėti 
reikia. 

— Jis atvyko iškart, kai tik Liusė jam paskambino, pabuvo čia 
kelias dienas, kol visi įsitikinome, kad Semui daugiau nebereikės 
chirurgų pagalbos. Tada jis vėl išvyko į rytus, sutvarkė, ką turėjo su- 
tvarkyti, ir vėl grįžo. Jis lieka čia. 

— Bet... Niujorke jis turėjo savo verslą. — Dabar Lilei suspaudė 
paširdžius ir buvo sunku kvėpuoti. — Na, kai jis išėjo iš policijos pa- 
jėgų ir pradėjo dirbti privačiai, jis... Maniau, kad jam puikiai sekasi. 

— Ir man atrodo, kad sekėsi puikiai. Bet... Liusė man pasakojo, 
kad jis pardavė agentūrą, susikrovė daiktus ir ją patikino, kad liks čia. 
Ir tikrai čia gyvena. Tiesą sakant, net nežinau, ką jie be jo būtų darę. 
Aišku, visi jiems būtų padėję. Bet šeima yra šeima. Nenorėjau apie tai 
pasakoti telefonu ar elektroniniame laiške. Vaike, numanau, kad tau 
turėtų būti sunku. 

— Ne. Aišku, kad ne. — Kai tik liausis skaudėjusi širdis, kai tik 
ji vėl galės įkvėpti nejausdama skausmo, viskas bus gerai. — Viskas 
buvo seniai. Mes vis dar draugai. Aš jį mačiau turbūt prieš trejus ar 
ketverius metus, kai jis buvo atvažiavęs aplankyti Liusės ir Semo. 

— Su juo buvai mažiau nei valandą, o paskui tau staiga prireikė 
išvykti į Floridą ištisoms dviem savaitėms, lygiai tiek, kiek Kupas 
viešėjo čia. 

— Turėjau vykti, pasitaikė proga. Floridos panteroms gresia pa- 
vojus. — Lilė žiūrėjo pro langą džiaugdamasi, kad užsidėjo tamsius 
akinius. Net ir su akiniais viskas aplinkui atrodė per šviesu, visko 
buvo per daug. — Dėl Kupo viskas gerai. Džiaugiuosi, kad jis atva- 
žiavo padėti Semui ir Liusei. 

— Tu jį mylėjai. 

— Taip, mylėjau. Būtasis laikas. Nesijaudink. 

Ir tikrai nebuvo taip, kad kas penkias minutes Lilė apie jį gal- 
votų, visur jį matytų. Ji turėjo savo darbą, savo vietą. Tikriausiai ir jis 
taip pat. Be to, nereikia jokių slogių jausmų, priminė sau ji. Tada jie 
buvo vaikai, dabar — suaugę Žmonės. 

Mamai įsukus į sodybos keliuką, Lilė paliepė sau vyti tokias 
mintis šalin, tik šalin. Ji matė iš kamino virstančius dūmų kamuolius 
— gimtųjų namų sveikinimą — ir porą šunų, lekiančių pasižiūrėti, 
kas vyksta. 

Jai vėl nudiegė širdį prisiminus, kaip karštą vasaros rytą ji verkė 
apsikabinusi kitus du šunis. Šią vasarą tam pirmam sunkiam atsisvei- 
kinimui sukako dvylika metų, prisiminė Lilė. Ir tikrai, atvirai kalbant, 
tai ir buvo pabaiga. Dvylika metų — pakankamai ilgas laikas, tikrai 
ilga laiko atkarpa, kad viską įveiktum. 

Lilė pamatė iš tvarto jų pasitikti išeinantį tėvą ir nuginė visas 
mintis apie Kuperį Salivaną. 


Lilė buvo išbučiuota, išglamonėta, apipilta karštu šokoladu ir 
sausainiais, aplaižyta poros skalikų, kuriuos tėvai buvo pavadinę Luji 
ir Klarku. Pro virtuvės langą matėsi pažįstamas vaizdas — laukai, 
kalvos, pušys, ryški upelio juosta. Džena primygtinai reikalavo, kad 
Lilė duotų jai išskalbti kelionkrepšyje sukrautus drabužius. 

— Taip norėčiau juos išskalbti. Nors vieną dieną vėl pasijusčiau 
esanti mamytė. 

— Ar galėčiau iš tavęs atimti šį malonumą, mamyte. 

— Aš nesu labai įnoringa moteris, — kalbėjo Džena, kai Lilė 
atnešė jai drabužius. — Bet vis tiek nesuprantu, kaip su tiek nedaug 
gali išsiversti taip ilgai. 

— Tai vis planavimas ir apsisprendimas nešioti nešvarias koji- 
nes, kai neturi iš ko rinktis. Šitie, tiesą sakant, dar švarūs, — pasakė 
Lilė, kai motina iš krepšio ištraukė dar vienerius marškinius. Džena 
tik kilstelėjo antakius. — Na, gal ir nelabai švarūs, bet ne suskretę. 

— Atnešiu tau megztuką ir džinsus. Kaip nors išsiversi, kol šituos 
išplausiu ir kol išdžius. Eik į vonią, mėgaukis vynu. Atsipalaiduok. 

Lilė paniro į mamos prileistą vonią. Kone pajutusi orgazmą ir 
pratisai sudejavusi ji galvojo, kaip gera, kai kas nors tave taip apšoki- 
nėja. Dirbti lauke — vadinasi, gyventi labai paprastai, kartais tiesiog 
primityviai. Ir ji nekreipė į nepatogumus dėmesio. Bet, po velnių, 
ji tikrai neprieštaravo mamai pasiūlius pataisyti ypatingąją Dženos 
Čans burbulinę vonią, kuria ji galės mėgautis tol, kol atšals vanduo. 

Dabar, likusi viena, turėdama marias laiko, ji vėl gali įsileisti į 
savo mintis Kupą. 

Jis grįžo tada, kai jo prireikė seneliams — už tai reikėtų jį pa- 
girti. Ir tikrai, niekas negalėtų abejoti jo meile ar ištikimybe tiems 
žmonėms. 

Kaip ji galėtų nekęsti žmogaus, kuris, kaip galima numanyti, 
pakeitė savo gyvenimą, kad prižiūrėtų senelių namus ir išsaugotų jų 
verslą? 

Beje, ji nė neturi už ką jo nekęsti. 

Tikrai, ar yra svari priežastis ko nors nekęsti, jei tau sudaužoma 
širdis, o paskui dar ir išspaudžiami likę syvai, varvantys ant Žemės ir 
limpantys prie aulinukų užkulnių jam nueinant ir ją paliekant? 

Lilė paniro giliau ir gurkštelėjo vyno. 

Tačiau jis nemelavo, ji ir už tai turėjo jį pagirti. 

Jis grįžo. Ne Padėkos dienai, bet Kalėdoms. Tik dviem dienoms, 
bet grįžo. O kai tą vasarą jis negalėjo atvykti, ji priėmė pasiūlymą pa- 
dirbėti prieglaudoje Kalifornijoje. Per tas savaites ji daug ko išmoko; 
jiedu su Kupu stengėsi bendrauti kaip tik įmanoma. 

Bet jau tada viskas ėmė keistis. Juk ji jau tada šitai pajuto, tie- 
sa? — klausinėjo Lilė pati savęs. Juk ir tada širdies kamputyje viską 
žinojo. 

Per kitas Kalėdas jis negalėjo atvažiuoti, ir Lilė susitrumpino 
žiemos atostogas, kad galėtų atsidėti lauko tyrimams. 

Susitikus pavasario vidury viskas ir pasibaigė. Lilė aiškiai matė, 
kad jis pasikeitęs. Jis buvo griežtesnis, tvirtesnis ir, taip taip, šaltesnis. 
Vis dėlto ji negalėjo tvirtinti, kad jis tapo žiaurus. Tiesiog blaiviai 
mąstantis. 

Ji gyveno vakaruose, jis — rytuose. Metas pripažinti, kad jiems 
taip ir nepavyks kažko pradėti kartu. 

Man svarbi tavo draugystė. Tu man svarbi. Bet, Lile, turime gy- 
venti atsižvelgdami į tai, kas esame. Turime priimti save tokius, kokie 
esame. 

Ne, jis nebuvo žiaurus, bet jis ją sudaužė į šipulius. Jai teliko tik 
išdidumas. Šaltas išdidumas, leidęs jai pasakyti, kad jis teisus, ir tai 
sakant žvelgti jam tiesiai į akis. 

— Dėkui Dievui, kad tada taip ir pasakiau, — sumurmėjo Lilė. 
Antraip jo sugrįžimas jai būtų tikras pažeminimas ir kančia. 

Geriausias būdas sutvarkyti šį reikalą ir viską įstatyti į tikrąsias 
vėžias — iškart čiupti jautį už ragų. Kai tik galės, ji nueis aplankyti 
Semo, Liusės ir Kupo. Po velnių, ji jam nupirks alaus ir pamėgins 
pūsti į tą pačią dūdą. 

Dabar Lilė jau nebe paauglė besidaužančia širdimi ir siautėjan- 
čiais hormonais. Dėkui Dievui, nuo praėjusios vasaros ji — daktarė 
Liliana Čans. Ji — Čansų laukinių gyvūnų prieglaudos įsteigėja ir 
bendrasavininkė, įsikūrusi čia, savo pačios pasaulio kampelyje. 

Ji keliavo, mokėsi ir dirbo daugelyje pasaulio kraštų. Ji buvo 
ilgam užmezgusi monogaminius rimtus santykius su vyru. Dar pora 
partnerių buvo ne tokie rimti ir ne taip ilgai, bet kone dvejus metus 
ji išgyveno su Žanu Poliu. Na, jeigu neskaičiuotume jos arba jo kelio- 
nių pačiomis įvairiausiomis kryptimis. 

Taigi ji kuo puikiausiai galės pasidalyti savuoju kampeliu su 
vaikystės mylimuoju. Tiesą sakant, būtent taip ir buvo, tik tiek ir te- 
buvo. Viskas labai paprasta, net miela, svarstė Lilė. 

Ir jie stengsis, kad viskas taip būtų ir toliau. 

Lilė apsivilko skolintu megztuku ir džinsais ir, užliūliuota vo- 
nios, vyno, senojo savo kambario, nutarė truputėlį pasnausti. Dvi- 
dešimt minučių, paliepė ji sau išsitiesdama. 

Lilė išmiegojo kaip užmušta tris valandas. 


Kitą rytą ji nubudo likus valandai iki saulėtekio ir jautėsi pa- 
ilsėjusi ir pasirengusi. Kadangi į virtuvę atėjo anksčiau nei tėvai, 
ėmė gaminti pusryčius — savo ypatinguosius. Kai virtuvėje pasirodė 
kavos besitikintis tėtis, keptuvėje jau čirškėjo kumpis ir skrebučiai, o 
dubenyje putojo plakti kiaušiniai. 

Vis dar gražus, vis dar vešliais plaukais Džo uodė orą kaip vie- 
nas iš jo skalikų. Jis bakstelėjo pirštu į dukrą. 

— Taip ir žinojau — ne veltui džiūgavau, kad grįžai. Jau maniau, 
kad pusryčiams teks valgyti greitai paruošiamą avižų košę. 

— Tik ne tada, kai esu aš. O nuo kada šiuose namuose valgomas 
greitai paruošiamas maistas? 

— Nuo tada, kai prieš porą mėnesių aš ir tavo motina radome 
kompromisą — aš sutikau du kartus per savaitę valgyti avižų košę, — 
Džo liūdnai pažvelgė į Lilę. — Nes taip sveikiau. 

— Aa, ir šiandieną — avižų diena? 

Džo šyptelėjo ir patempė Lilei už surištos ilgos uodegėlės. 

— Tik ne tada, kai esi tu. 

— Gerai, tada tau klius pilna lėkštė cholesterolio, o paskui aš tau 
padėsiu apeiti gyvulius ir josiu į prieglaudą. Pagaminau tiek, kad už- 
tektų ir Farliui, maniau, kad ir jis bus. Ar jį atbaidė avižų košė? 

— Farlio niekas neatbaido, bet jis tikrai bus dėkingas gavęs 
kiaušinienės su kumpiu. Šįryt josiu su tavim. 

— Puiku. Jeigu viskas sklandžiai klostysis, ketinu nuvažiuoti 
aplankyti Semo ir Liusės. Jeigu tau ko nors reikia iš miesto, galiu tuo 
pasirūpinti. 

— Sudarysiu sąrašą. 

Lilė pasmeigė kumpį, ketindama nusausinti riebalus; į virtuvę 
atėjo Motina. 

— Pačiu laiku. 

— Tai ji iškepė, — Džo parodė į Lilę. — O aš juk negaliu užduoti 
jai širdies. 

— Avižų košė bus rytoj, — Džena bakstelėjo pirštu Džo į pilvą. 

Galinėje verandoje Lilė išgirdo kažką trepsint aulinukais ir pa- 
galvojo — turbūt Farlis. 

Kai tėvai jį priėmė, tiksliau, priglaudė, Lilė jau mokėsi koledže. 
Jis buvo šešiolikos ir gyveno vienas pats, nes motina kažkur išvažiavo 
jį palikusi, už du mėnesius nesumokėjusi nuompinigių už butą Abi- 
line. Kas jo tėvas, nežinojo nei Farlis, nei pati motina. Jis tik pažinojo 
daugybę vyrų, su kuriais motina buvo miegojusi. * 

Miglotai svarstydamas galimybę nusigauti iki Kanados, jaunasis 

Farlis Paketas išsisuko iš skolos, leidosi į kelią ir ėmė stabdyti ma- 
šinas. Kai važiuodamas keliu, vedančiu į Rapid Sitį, prie jo sustojo 
Džošas Čansas ir jį paėmė, Farlis kišenėje turėjo trisdešimt aštuonis 
centus ir nuo atšiaurių kovo vėjų gynėsi tik menka Houston Rockets 
striuke. 

Čansai jį pamaitino, davė šiokio tokio darbo ir leido permiego- 
ti. Jie klausėsi, aptarinėjo, visais įmanomais būdais tikrino jo papa- 
sakotą istoriją. Galiausiai jie Farlį įdarbino ir davė kambarį sename 
darbininkams skirtame namelyje, kol jis atsistos ant kojų. 

Praėjo kone dešimt metų, bet jis vis dar čia. 

Įnešęs žiemiško šalčio gūsį, vidun įėjo liesas, su iš po kepurės 
styrančiais šiaudų spalvos plaukais, vis dar apsimiegojusiomis švie- 
siai mėlynomis akimis Farlis. 

— Uu-ti-ti! Taip šalta, kad pautus gali nušalti... — pamatęs 
Dženą jis užsičiaupė, ir taip nuo šalčio įraudę jo skruostai dar labiau 
įsiplieskė. — Nemačiau, kad čia esat, — šniurkštelėjo jis. — Kumpis? 
Bet šiandieną — avižinės košės diena. 

— Ypatinga proga, — tarė jam Džo. 

Farlis tik dabar pastebėjo Lilę ir išsišiepė mylios platumo šypsena. 

— Sveika, Lile. Nė nemaniau, kad jau būsi atsikėlusi, juk reikia 
priprasti prie pasikeitusio laiko ir visa kita. 

— Labas rytas, Farli. Kava karšta. 

— Tikrai labai maloniai kvepia. Šiandieną turėtų būti giedra, 
Džo. Debesys patraukė į rytus. 

Kaip dažniausiai ir nutikdavo, rytinės kalbos ėmė suktis apie 
orą, gyvulius, kasdienius darbus. Lilė baigė triūsti gamindama pusry- 
čius ir pasijuto taip, tarsi niekada niekur nė nebuvo iškeliavusi. 

Po valandos Lilė jau sėdėjo raita ir kartu su tėvu jojo taku, ve- 
dančiu į prieglaudą. 

— Tensė sako, kad prieglaudoje Farlis savanoriškai darbavosi 
nemažai valandų. 

— Mes visi stengiamės pridėti savo ranką, ypač kai būni išvy- 
kusi. 

— Tėti, jis ją baisiai įsimylėjęs, — pasakė Lilė, turėdama galvoje 
buvusią koledžo laikų kambario draugę, o dabar pas ją dirbančią 
zoologę. 

— Tensę? Ne, — jis nusijuokė iš tokių Lilės žodžių. Paskui su- 
rimtėjo. — Tikrai? 

— Pradėjau kažką nujausti jau tada, kai pernai jis ėmė nuolat 
pas mus lankytis ir savanoriauti. Bet per daug nesukau dėl to galvos. 
Juk ji mano metų. 

— Sena pana. 

— Na, taip, ji kiek vyresnė nei jis. Bet galima pažvelgti ir iš jo 
varpinės. Ji graži, sumani, linksma. Tik, štai, niekaip netikėjau, nors šį 
tą išskaitydavau tarp eilučių jos elektroninėse žinutėse, kad ir ji jam 
neabejinga. 

— Tensė domisi Farliu? Mūsų Farliu? 

— Gal ir klystu, bet kažką nujaučiu. Mūsų Farliu, — pakartojo 
Lilė giliai įkvėpdama sniegu kvepiančio oro. — Žinai, būdama gy- 
venimu nusivylusi dvidešimtmetė, maniau, kad judu tikrai nesveiki, 
jeigu jį priglaudėte. Maniau, kad jis jus mažų mažiausiai apiplėš, pa- 
vogs sunkvežimį ir bus baigta. 

— Jis nepavogtų nė sudilusio skatiko. Nesugebėtų. Ir tai matėsi 
iš pradžių. 

— Gal tu ir matei. Gal mama matė. Ir jūs buvote teisūs. O aš 
manau, jog esu teisi kalbėdama apie savo koledžo bičiulę, atsidavusią 
zoologę, įsižiūrėjusią mūsų paiką mieląjį Farlį. 

Jie ramiai risnojo taku, arkliai kanopomis kėlė sniego debesis, o 
iš šnervių tarsi dūmai veržėsi garai. 

Jiems prijojus prieglaudą nuo sodybos skiriančius vartus, Lilė 
nusijuokė. Virš vartų jos bendradarbiai buvo pakabinę didžiulę vė- 
liavą su užrašu: 


LILE, SVEIKA SUGRĮŽUSI NAMO! 


Ji matė ir paliktus pėdsakus — arklių ir sniegaeigių, gyvūnų 
ir žmonių. Sausio ir vasario mėnesiais prieglaudą aplanko nedaug 
turistų ir svečių. Bet čia dirbantiems žmonėms darbo niekada ne- 
trūksta. 

Lilė nulipo nuo arklio atidaryti vartų. Kai turės daugiau pinigų, 
jie būtinai pakeis senuosius vartus automatiniais, svarstė ji. Bet dabar 

Lilei teko bristi per sniegą atstumti skląsčio. Vartai sucypė — juos 
reikėjo plačiai atverti, kad tėvas pravestų dar ir jos arklį. 

— Tau niekas nedrumstė ramybės? — vėl užšokusi ant arklio 
paklausė Lilė. — Na, kalbu apie lankytojus. 

— Oi, kartkartėmis užklysta vienas kitas, nerandantis pagrindi- 
nio įėjimo. Bet mes tik paprašome, kad jie apeitų aplinkui. 

— Girdėjau, kad rudenį mokykla organizavo didelio pasiseki- 
mo sulaukusius žygius. 

— Vaikams patinka ši vieta, Lile. Tu čia labai daug ir gerai pa- 
dirbėjai. 

— Mes visi padirbėjome. 

Lilė gyvūnus užuodė anksčiau nei pamatė — pajuto ore tvy- 
rantį laukinės gamtos kvapą. Pirmame sklypo kvartale ant didžiulio 
akmens tupėjo kanadietiška lūšis. Tensė ją atsigabeno iš Kanados, 
kur ji buvo kažkieno sugauta ir sužeista. Gyvenant laukinėje gamtoje, 
taip suluošinta lūšies koja reikštų neabejotiną mirties nuosprendį. 
Čia lūšis rado prieglobstį. Ji gavo Roko vardą ir dabar, jiems jojant 
pro šalį, smagiai pakarpė kuokštuotomis ausimis. 

Prieglauda tapo namais rusvajai lūšiai ir pumai, senam cirko 
tigrui vardu Borisas ir liūtei, kuri kartą kažkaip kažkieno buvo pa- 
imta į namus kaip augintinė. Čia gyveno meška ir vilkas, lapė ir 
leopardas. 

Mažesniame plote buvo įrengtas smulkesnių gyvūnėlių zoologijos 
sodas, kuriame, Lilės manymu, turėjo būti vedamos pamokos vaikams. 
Šio zoologijos sodo gyventojai — triušiai, ėriukai, ožiukas, asilas. 

Čia buvo ir žmonių, apsitūlojusių žieminiais drabužiais, tuos 
gyvūnus maitinančių, globojančių ir visaip jais besirūpinančių. 

Tensė Lilę pamatė pirmoji ir, prieš puldama jos pasitikti iš ka- 
tėms skirto voljero, garsiai sušuko. Gražus jos veidelis ir karamelės 
spalvos skruostai žydėjo nuo šaltuko ir iš džiaugsmo. 

— Sugrįžai, — ji spustelėjo Lilei kelį. — Lipk nuo arklio ir leisk 
apsikabinti! Ei, Džo, galiu lažintis, jog esi labai laimingas, kad grįžo 
tavo mergaitė. 

— Kąjau čia... 

Lilė nulipo nuo arklio ir apsikabino draugę, kuri tik lingavo į 
šalis smagiai pasiniūniuodama — mmmm. 

— Kaip gera, kaip gera, kaip labai gera vėl tave matyti! 

— Ir man taip pat, — Lilė priglaudė skruostą prie švelnaus tam- 
sių Tensės plaukų pūko. 

— Išgirdome, kad pasigavai Deivą ir grįžai dieną anksčiau, todėl 
visi puolėme kuoptis. — Tensė paleido Lilę ir nusišypsojo. — Kad pa- 
slėptume visas išgertuvių liekanas; siautėme tau nesant. 

— Aha. Taip ir maniau. Štai todėl tu ir esi vienintelė lauke dir- 
banti vyresniųjų personalo narė. 

— Žinoma. Visi kiti gydosi pagirias, — Tensė nusijuokė ir vėl 
apsikabino Lilę. — Gerai, dabar jau kloju tiesą. Matas medicinos 
punkte. Bilas mėgino suėsti rankšluostį. 

Bilas, jaunas rusvasis lūšiukas, garsėjo apetitu visokiems keis- 
tiems dalykams. 

Lilė atsisukusi pažvelgė į porą trobelių — vienoje buvo jos kam- 
bariukai, kitoje — kabinetai ir medicinos punktas. 

— Ar daug surijo? 

— Ne, bet Matas nori jį patikrinti. Liucijus prigulęs prie kom- 
piuterio, o Merė pas stomatologą. Arba rengiasi ten eiti. Ei, Erikai, 
ateik paimti arklių, gerai? Erikas — vienas iš mūsų praktikantų, 
kuriuos priėmėme žiemai. Vėliau jus visus supažindinsime. O 
dabar... — Tensė nutilo pasigirdus kimiam, džiugiam pumos riks- 
mui. — Kažkas užuodė mamytę, — pasakė ji. — Eik. Kai galėsi, susi- 
tiksime medicinos punkte. 

Lilė patraukė sniege išmintu takeliu. 

Neramiai žingsniuodamas, stebėdamas, rėkdamas jos laukė 
pumos patinas. Lilei priėjus, puma pasitrynė į aptvarą, o paskui atsi- 
stojo ant dviejų letenų, priekinėmis įsiremdama į tvoros skersinius. 
Ir vis murkė. 

Praėjo šeši mėnesiai nuo tada, kai puma ją matė, kai uodė, pa- 
galvojo Lilė. Bet jos neužmiršo. 

— Sveikas, Mažyjli. 

Lilė ištiesė ranką norėdama paglostyti gelsvai rusvą kailį, ir 
puma meiliai bakstelėjo galva jos delną. 

— Ir aš tavęs pasiilgau. 

Dabar šiam patinui buvo ketveri, jis jau visai suaugęs, grakštus, 
puikus. Kai Lilė jį rado, jis dar nebuvo visai atjunkęs, kaip ir dar du jo 

broliukai; našlaičiais likę jaunikliai buvo išbadėję. Lilė juos maitino 
iš rankų, jais rūpinosi ir saugojo. O kai pumos suaugo, sutvirtėjo, Lilė 
ėmė jas pratinti prie laukinės gamtos. 

Bet šitas vis sugrįždavo. 

Lilė jį pavadino Ramziu, nes buvo labai stiprus ir orus, nors iš 
tikrųjų ši puma — jos Mažylis. 

Ir vienintelė tikra meilė. 

— Ar buvai geras? Aišku, kad geras. Tu — pats geriausias. Auk- 
lėjai visus? Žinojau, kad galiu tavimi pasitikėti. 

Lilei kalbant ir glostant, Mažylis tyliai murkė, meiliai burzgė ir 
žvelgė į ją meilės kupinomis auksinėmis akimis. 

Lilė išgirdo, kaip už nugaros kažkas sujudėjo, ir atsigręžė. Ten 
stovėjo ir į juos spoksojo tasai, kurį Tensė buvo pavadinusi Eriku. 

— Man sakė, kad puma štai taip su jumis elgiasi, bet... aš ne- 
tikėjau. 

— Tu naujokas? 

— Eee, taip. Aš — praktikantas. Erikas. Esu Erikas Silverstounas, 
daktare Čans. 

— Lilė. Kuo ruošiesi tapti? 

— Laukinių gyvūnų specialistu. 

— Ar čia ko nors išmoksti? 

— Daug ko. 

— Leisk man labai greitai dar šio to tave pamokyti. Šis suau- 
gęs pumos patinas, Felis concolor, matuojant nuo nosies iki uodegos 
— apytiksliai aštuonių pėdų ilgio ir sveria apie šimtą penkiasdešimt. 
Jo šuolis tiek į aukštį, tiek į tolį galingesnis už liūto, tigro ar leopardo. 
Nepaisant to, puma nelaikoma „didele kate“. 

— Puma neturi specialaus gerklų ir „0“ formos kauliuko apara- 
to. Ji negali riaumoti. 

— Teisingai. Puma moka murkti kaip tetos Editos raina katy- 
tė. Bet jų nebūna prijaukintų. Juk negalima prijaukinti laukinio, ką, 
Mažyli? — Puma suinkštė, lyg pritardama Lilei. — Jis mane myli. 
Mes susitikome, kai jis buvo dar kačiukas, kokių keturių mėnesių; ir 
nuo tada Mažylis gyvena prieglaudoje, tarp žmonių. Jis išmoko ati- 
tinkamo elgesio, bet nebuvo prijaukintas. Mes nesame jo grobis. Bet 

jeigu atliktume kokį nors veiksmą, kurį jis traktuotų kaip puolimą, 
jis ir sureaguotų atitinkamai. Pumos gražios, žavios, bet ne naminiai 
gyvūnėliai. Net ir ši puma — ne išimtis. 

Vis dėlto, norėdama padaryti malonumą tiek sau, tiek Mažyliui, 
Lilė prikišo lūpas prie ertmės aptvare, ir puma bakstelėjo snukučiu 
jai į veidą. 

— Iki pasimatymo. 

Lilė apsigręžė ir drauge su Eriku patraukė trobelės link. 

— Tensė sakė, kad jūs jį radote kartu su dar dviem paliktais 
jaunikliais. 

— Jų motinai teko susiimti su vienišu vilku, bent jau man taip 
atrodė. Ji įveikė vilką — turėjo taip būti, antraip vilkas būtų pasigro- 
bęs jos jauniklius. Bet pati neišgyveno. Radau pumos ir vilko kūnus, 
paskui — jauniklius. Jie ir buvo pirmieji čia apsigyvenę pumiukai. 

Prie kairės rankos alkūnės Lilė turėjo randą, kurį jai paliko kitas 
tos jauniklių vados pumiukas. 

— Mes juos maitinome ir globojome kokias šešias savaites, kol 
jie suaugo tiek, kad galėtų medžioti patys. Stengėmės, kad jie kiek 
įmanoma mažiau bendrautų su žmonėmis. Mes juos pažymėjome ir 
paleidome, nuo tada sekame ir stebime. O Mažylis? Jis norėjo likti. 

Lilė atsigręžusi pažvelgė į pumą, jau prisidėjusią prie savo kai- 
mynų draugijos. 

— Jo broliai iš naujo aklimatizavosi natūralioje aplinkoje, o jis 
nuolat čia grįždavo. — Pas mane, tyliai pamanė sau Lilė. — Pumos 
atsiskyrusios, paslaptingos, klaidžioja didžiuliu spinduliu, bet Mažy- 
lis nutarė grįžti. Štai taip. Galima mokytis biologijos, tyrinėti atskirus 
pavyzdžius, sistematiką, elgesį, bet niekada nesužinosi visko. 

Lilė pamatė, kaip Mažylis užšoko ant vieno iš akmenų ir trium- 
fuodamas pratisai suriko. 

Trobelėje Lilė nusimetė šiltus drabužius. Pro atdaras medici- 
nos punkto duris ji girdėjo, kaip tėvas kalbasi su Matu. Viename iš 
kabinetų prie kompiuterio plušėjo žmogus su kolos butelio spalvos 
akiniais ir užkrečiama šypsenėle. 

Liucijus Gemblas pakėlė akis ir sušukęs „Vaje!“ iškėlė rankas. 

— Grįžai iš apkasų! 

Jis pašoko norėdamas Lilę apkabinti, ir ji užuodė nuo Liucijaus 

sklindantį saldymedžio kvapą; šie saldainėliai — žalingas Liucijaus 
įprotis. 

— Kaip laikaisi, Liucijau? 

— Gerai. Sėdau atnaujinti mūsų tinklalapio. Turime naujų 
nuotraukų. Prieš porą savaičių mums atgabeno sužeistą vilkę. Ją 
partrenkė automobilis. Matas išgelbėjo. Sulaukėme daug nuotraukų 
komentarų, Tensė parašė pastraipą kitą. 

— Ar galėsime ją paleisti? 

— Ji dar šlubčioja. Matas nemano, kad vilkė galėtų gyventi sa- 
varankiškai. Ji jau sena. Pavadinome ją Ksena, nes atrodo kaip tikra 
karė. 

— Aš ją apžiūrėsiu. Dar neapėjau visos prieglaudos. 

— Įdėsiu ir tavo kelionės nuotraukų. — Liucijus patapšnojo per 
kompiuterio monitorių. Jis avėjo sportbačius su auliukais, o ne šiltus 
aulinukus, su kokiais paprastai vaikšto visas personalas; džinsai ties 
plokščia sėdyne buvo nukabę. — „Nuostabūs daktarės Lilianos nuo- 
tykiai.“ Sulauksime daugybės komentarų. 

Jam kalbant Lilė dairėsi po pažįstamą aplinką. Plikų rąstų 
sienos, laukinę gamtą vaizduojantys plakatai, pigios plastikinės kė- 
dės prieglaudos svečiams, spalvotų brošiūrų stirtos. Antrasis stalas 
— Merės darbo vieta — atrodė kaip tvarkinga, organizuota sala Liu- 
cijaus sukurtame chaose. 

— Ar sulaukėme komentarų, siūlančių dar šio to?.. — Lilė kils- 
telėjo ranką ir patrynė nykštį į kitus pirštus. 

— Šioje srityje dirbame labai nuosekliai. Kaip ir norėjai, prijun- 
gėme kamerą, viską perkeliančią į internetą, Merė darbavosi rengda- 
ma naują lankstinuką. Šįryt ji susitarusi su stomatologu, bet po pietų 
žadėjo viską baigti. 

— Būtų gerai po pietų sukviesti susirinkimą. Norėčiau matyti 
visą personalą, taip pat ir praktikantus, ir visus savanorius, kurie tik 
gali dalyvauti. 

Lilė priėjusi dirstelėjo į medicinos punkto kambarį. 

— O kur Bilas? 

Matas atsisuko. 

— Aš jį sutvarkiau. Tensė jį nuvedė atgal. Malonu tave matyti, 
Lile. 

Jie neapsikabino; taip sveikintis — ne Mato būdui; tačiau jie 
labai šiltai paspaudė vienas kitam ranką. Matas buvo maždaug Lilės 
tėvo amžiaus, retėjančiais žilomis sruogomis pamargintais plaukais; 
rudas akis dengė akiniai metaliniais rėmeliais. 

Jis nebuvo toks idealistas, koks Lilei pasirodė Erikas, tačiau 
Matas — velniškai geras veterinaras, norintis dirbti ir už apgailėtiną 
atlyginimą. 

— Gal aš jau eisiu. Pasistengsiu rytojui paleisti Farlį, kad 
nors porą valandų čia padirbėtų, — Džo bakstelėjo pirštu Lilei per 
nosį. — Jeigu ko nors prireiks, skambink. 

— Gerai. Prekes iš sąrašo parūpinsiu vėliau. Užvešiu. 

Džo išėjo. 

— Šiandien bus susirinkimas, — pasakė Lilė Matui ir pasirėmė 
ant stalo, nukrauto padėkliukais ir metalinėmis dėžutėmis su medi- 
cinos instrumentais. Oras atsidavė pažįstamais antiseptikų ir gyvūnų 
kvapais. — Norėčiau, kad man ir kitiems trumpai praneštum apie 
gyvūnų sveikatą ir medicinos punkto poreikius. Manau, per prieš- 
piečius būtų geriausia. Tada galėčiau nuvažiuoti reikalingų prekių. 

— Gerai, galėsiu. 

— Papasakok man apie naujausią mūsų gyventoją. Kseną? 

Matas nusišypsojo; nušvito dažnai rimtas jo veidas. 

— Vardą sugalvojo Liucijus. Taip ir prilipo. Ji jau sena. Kokių 
gerų aštuonerių metų. 

— Laukiniams gyvūnams tai jau žila senatvė, — pritarė Lilė. 

— Tvirta moteriškė. Randai įrodo. Ji gavo tikrai stiprų smūgį. 
Vairuotoja pasielgė kitaip, nei pasielgtų dauguma žmonių. Ji mums 
paskambino ir liko automobilyje, kol atvažiavom, o paskui net va- 
žiavo su mumis čia. Ksena buvo taip sužeista, kad nepajudėjo. Mes 
ją įdėjome į įtvarus, atsivežėme, operavome. — Matas papurtė galvą, 
nusiėmė akinius ir pavalė chalato skvernu stiklus. — Turint galvoje 
vilkės amžių, operuoti buvo pavojinga. 

Lilė pagalvojo apie Semą. 

— Bet dabar ji sveiksta. 

— Juk sakiau, tvirta moteriškė. Turėdamas galvoje jos amžių ir 
tai, kad koja niekada nesugis šimtu procentų, nerekomenduočiau jos 
paleisti. Nemanau, kad ji pratemptų mėnesį. 

— Na, čia ji gali gyventi kaip kokiuose senelių namuose. 

— Klausyk, Lile, tu žinai, kad tau išvykus bent vienas iš mūsų 
likdavo čia nakčiai. Aš budėjau prieš porą naktų. Ir gerai, nes rytą 
man teko traukti „karalienei motinai“ dantį. 

Lilė pagalvojo apie jų senutę liūtę. 

— Vargšė močiutė. Šitaip ji greit neteks visų dantų. Kaip ji laikosi? 

— Energinga kaip baterijų varomas zuikis. Bet norėjau pasakyti 
kitką: lauke kažkas buvo. 

— Atsiprašau? 

— Lauke kažkieno būta ir vaikščiota aplink voljerus. Peržiūrė- 
jau kameros įrašus, bet nieko nepamačiau. Po šimts, antrą valandą 
ryto dar velniškai tamsu, nors ir dega lempos. Vis dėlto kažkas sukėlė 
ant kojų žvėris. Visi rėkė, riaumojo, staugė. 

— Ne taip, kaip paprastai būna naktimis? 

— Ne. Išėjau, bet nieko neradau. 

— O kokių nors pėdsakų? 

— Mano akys ne tokios kaip tavo, bet kitą rytą viską apžiūrė- 
jom. Jokių Žvėrių pėdų, jokių naujų pėdsakų. Mes manėme — mums 
atrodo, — jog buvo žmogaus pėdos. Bet ne mūsiškio. Tikrai negaliu 
garantuoti, bet aplink kai kuriuos narvus buvo pripėduota, o po pas- 
kutinio gyvūnų maitinimo šiek tiek pasnigo, todėl nenumanau, kaip 
jau po šėrimo būtų galėję atsirasti naujų pėdų. 

— Ar nė vienas gyvūnas nebuvo sužeistas? Neradote sugadintų 
spynų? — Matui papurčius galvą pridūrė Lilė. 

— Nieko bloga neradome, niekas nepaliesta, nieko nepaimta. 
Žinau, Lile, kad skamba keistai, bet kai išėjau, pasijutau taip, tarsi lau- 
ke kažkas būtų. Tarsi kažkas mane stebėtų. Aš tik noriu, kad būtum 
atsargi, kad būtinai užsirakintum duris. 

— Gerai. Ačiū, Matai. Visi būkim atsargūs. 

Būna visokių keistų žmonių, vilkdamasi paltą mąstė Lilė. Nuo 
besilaikančiųjų pozicijos, kad joks gyvūnas neturėtų gyventi kalėji- 
me, iki nuomonės, kad gyvūnai yra tam, kad juos medžiotų ir žudytų. 
O kur dar nuomonės tarp šių kraštutinumų... 

Jie sulaukia skambučių, laiškų ir elektroninių žinučių iš abiejų 
kraštutinių stovyklų. Kartkartėmis pasitaiko ir tokių, kurie neteisėtai 
įsibrauna į jų teritoriją. Bet iki šiol rimtų bėdų nebuvo. 

Lilė norėjo, kad taip viskas klostytųsi ir toliau. 

Ji būtinai turės eiti apsižvalgyti pati. Gali būti ir taip, kad po po- 
ros dienų ji jau nieko tokio neberas. Bet vis tiek reikia apsižiūrėti. 

Lilė pamojavo Liucijui, atidarė duris. 

Ir kone kaktomuša susidūrė su Kuperiu. 


domu, kuris iš jų labiau nustebo ir sutriko. Bet atgal atšoko 
greičiau atsitokėjusi Lilė. Ji „užsiklijavo“ šypsenėlę ir pamėgino 
bičiuliškai nusijuokti. 

— Oo, Kupai, sveikas. 

— Lile... Nežinojau, kad grįžai. 

— Vakar. — Lilė nieko neįstengė išskaityti iš jo veido ir akių. 
Taip gerai pažįstamos akys dabar jai paprasčiausiai nieko nesa- 
kė. — Užeisi? 

— Eee, ne. Gavai siuntinį, na, prieglauda gavo siuntinį, — pasi- 
taisė Kupas ir padavė Lilei paketą. Ji pastebėjo, kad Kupas nemūvėjo 
pirštinių, o sunki skranda buvo prasegta nepaisant šaltuko. 

— Važiavau kai ko išsiųsti nuo močiutės; kadangi ketinau iškart 
grįžti į sodybą, manęs paprašė užvežti. 

— Ačiū. — Lilė padėjo paketą, paskui išėjo į lauką ir uždarė 
duris, nenorėdama išleisti šilumos. Ji pasitaisė siaurakraštę skrybė- 
laitę — tokios jai visada labai patiko. Stovėdama priebutyje Lilė užsi- 
tempė vieną pirštinę. Jai reikėjo kažko griebtis, kol Kupas tylėdamas 
ją apžiūrinėjo. — Kaip Semas? Vakar išgirdau, kad jis susižeidė. 

— Fiziškai gerai. Tik jam labai sunku, kad jis negali daryti visko, 
ko nori, negali tvarkytis taip, kaip jam reikia. 

— Vėliau užsuksiu. 

— Jis apsidžiaugtų. Jie abu apsidžiaugtų. — Kupas sukišo rankas į 
kišenes ir nenuleido nuo Lilės mėlynų akių. — Kaip Pietų Amerikoje? 

— Labai daug darbų, bet žavu. — Jiems leidžiantis laiptais Lilė 
movėsi antrą pirštinę. — Mama sakė, kad pardavei seklių agentūrą. 

— Baigiau tą reikalą. 

— Daug padarei, daug ko atsisakei, kad padėtum dviem žmo- 
nėms, kuriems tavęs labai reikėjo. — Lilę sutrikdė jo intonacija, mo- 
notoniškai dėstomi žodžiai. — O tai labai svarbu, Kuperi. 

Jis tik gūžtelėjo pečiais. 

— Vis tiek buvau pasirengęs pokyčiams. Tai ir buvo pirmasis 
žingsnis, — jis apsidairė. — O kai apsilankiau čia, prie visko prisi- 
dėjai ir tu. 

Lilė suglumusi pažvelgė į Kupą. 

— Kada tu čia buvai? 

— Praėjusiais metais užsukau pravažiuodamas. Tu buvai... kaž- 
kur. — Jis stovėjo šaltyje, vėjui taršant ir taip susivėlusias tankių rudų 
jo plaukų bangas. — Man čia viską aprodė. 

— Ji nieko man nepasakojo. 

— Jis. Tasai prancūzas. Girdėjau, buvote susižadėję. 

Kaltės kamuoliukas bakstelėjo Lilei į paširdžius. 

— Ne visai taip. 

— Taigi. Gražiai atrodai, Lile. 

Lilė prisivertė šyptelėti, prisivertė prabilti tokiu pačiu atsainiu 
balsu, kokiu kalbėjo Kupas: 

— Ir tu. 

— Geriau jau eisiu. Pasakysiu seneliams, jog ketini pas juos už- 
sukti. 

— Susitiksim, — nerūpestingai nusišypsojusi Lilė pasuko smul- 
kių kačių šeimos atstovų voljerų link. Ji ėjo tol, kol girdėjo burzgiantį 
Kupo sunkvežimio variklį, kol sunkvežimis nuvažiavo. Tada Lilė su- 
stojo. 

Na, štai, pamanė ji, ne taip ir blogai. Pirmas kartas turėjo būti 
sunkiausias, bet viskas susiklostė ne taip ir blogai. 

Truputį paskaudėjo, šiek tiek pamaudė. Bet nenumiriau. 

Jis tikrai puikiai atrodo, mąstė sau Lilė. Vyresnis, tvirtesnis. Aš- 
tresnių veido bruožų, gilesnių akių. Seksualesnis. 

Ji kaip nors išgyvens. Jie vėl galėtų tapti draugais. Ne tokiais, ko- 
kie buvo kadaise, dar prieš tapdami įsimylėjėliais. Vis dėlto jie galėtų 
bičiuliautis. Juk jo seneliai ir jos tėvai yra geri, artimi draugai. Jai ir 
Kupui nepavyks taip paprastai vienas kito išvengti, todėl jiems telie- 
ka kaip galima geriau sutarti. Būti vienas kitam draugiškiems. 

Jai pavyks, kad tik jam pavyktų. 
Patenkinta Lilė patraukė palei aptvarus ieškodama įsibrovė- 
lio — žmogaus ar žvėries — paliktų pėdsakų. 


Nuvažiuodamas Kupas žiūrėjo į užpakalinio vaizdo veidrodėlį, 
bet ji neatsigręžė. Tiesiog ėjo sau toliau. 

Yra kaip yra. Jis nė negalvojo ko nors keisti. 

Jis ją užklupo netikėtai. Jie abu vienas kitą užklupo netikėtai, 
pasitaisė Kupas, tačiau sekundę ar dvi jos veide neabejotinai buvo 
šmėstelėjusi nuostaba. Nuostaba ir apmaudo šešėlis. 

Ir nuostaba, ir apmaudas akimirksniu dingo. 

Ji dar pagražėjo. 

Kupui Lilė visada buvo graži, bet dabar, žvelgdamas objektyviai, 
jis suprato, kad sulaukusi septyniolikos ji tik ruošėsi sužydėti. Būda- 
ma dvidešimties jis jau buvo prasiskleidusi. Tačiau tada dar nežydėjo 
visu grožiu, kokiu žydi dabar. 

Sekundėlę jos didelės tamsios aistringos akys buvo užgniaužu- 
sios jam kvapą. 

Sekundėlę. 

Tada ji nusišypsojo, ir Kupo širdis suvirpėjo prisiminus viską, 
kas buvo. Ir ko nebeliko. 

Jų santykiai paprasti, jie bendrauja ramiai ir lengvai. Taip ir tu- 
rėtų būti. Kupas iš jos nieko nenori, pats irgi nieko negali duoti. Gera 
tai žinoti, nes jis ir grįžo tikėdamasis gera. 

Keista, bet jis jau keliolika mėnesių svarstė apie tai, jog vertėtų 
grįžti. Jis net domėjosi, ką reikėtų daryti pirmiausia, norint parduoti 
privataus tyrėjo verslą, uždaryti kabinetą ir parduoti butą. Tačiau 
nieko taip ir nesiėmė, tiesiog dirbo ir gyveno toliau, nes nieko ne- 
daryti buvo paprasčiau. 

Tada paskambino močiutė. 

Kadangi Kupas jau buvo viską išsiaiškinęs ir sukrovęs į segtuvą 
su užrašu „Galbūt kada nors“, tąkart jam buvo paprasta pradėti veik- 
ti. Jeigu jis būtų Žengęs tą nelemtą žingsnį anksčiau, gal seneliui ir 
nebūtų tekę nukritus vienam kęsti skausmus. 

Kupas suprato, kad taip svarstyti beprasmiška. 

Kas turi atsitikti, tas ir atsitinka. Jam ir šitai buvo aišku. 

Svarbiausia, kad jis grįžo. Jam patiko dirbti — visada patikdavo; 
Dievas mato, dabar jis gali mėgautis ramybe. Ilgos dienos, daug fizi- 
nio darbo, arkliai, kasdienė ruoša. Ir vieninteliai kada nors jo turėti 
tikri namai. 

Gal tasai „Galbūt kada nors“ būtų atėjęs ir anksčiau, jei ne Lilė. 
Ji ir buvo kliūtis, netikrumas, apgailestavimas. Tačiau dabar viso šito 
neliko, jie abu gali grįžti į savo gyvenimus. 

Įkurdama prieglaudą Lilė sukūrė kažką tvirta ir tikra. Kupas ne- 
išmanė, kaip jai tai pasakyti, kaip jai paaiškinti, kad ir jis didžiuojasi 
jos darbu. Jis neišmanė, kaip jai pasakyti, jog jis prisimena jos pa- 
Žadus įsteigti tokią vietą, prisimena jos žvilgsnį ir žibančias akis, jos 
balso skambesį. 

Jis viską prisimena. 

Prieš daugelį metų, svarstė Kupas. Prieš visą amžinybę. Ji mo- 
kėsi, dirbo, planavo ir pasiekė ko troškusi. Ji padarė būtent tai, ką ir 
ketino padaryti. 

Kupas žinojo, kad jai pavyks. Mažiau ji nė nebūtų siekusi. 

Ir jis šio to pasiekė. Jam prireikė daug laiko, jis pridarė daug 
klaidų, tačiau šio to pelnė ir sau, šiuo tuo tapo. O paskui galėjo viską 
mesti, nes taip ir ketino padaryti. 

Dabar visa esmė ir prasmė slypi čia. Jis įsuko į sodybos keliuką. 
Čia ir dabar, pagalvojo Kupas. 

Įėjęs vidun Liusę jis rado virtuvėje kažką kepančią. 

— Gardžiai kvepia. 

— Pamaniau, gal iškepsiu porą pyragų, — šypsodamasi atsakė 
ji. — Ar viskas gerai? 

— Keturių būrelis. Galas jais pasirūpino. — Kalvio sūnus nepa- 
sekė tėvo pėdomis, bet dirbo pėdsekiu ir padieniu darbininku Vilkso 
arklidėse. — Oras gražus, jis juos išves ramiai pasivaikščioti. — Ra- 
dęs kavos Kupas įsipylė puodelį. — Tuoj eisiu aplankyti kumeliukų 
ir jų Motinų. 
minutės tikslumu instinktyviai jaučia, kada pyragus išimti. 

— Jei neprieštarautum, gal galėtum kartu pasikviesti ir Semą. 
Šiandieną jis neblogai nusiteikęs. 

— Žinoma. Ar jis viršuje? 
pirštais per plaukus, kuriuos dabar buvo kone berniukiškai apsikir- 
pusi; nedažyti plaukai jau švietė sidabru. — Pastebėjau, kad apėjęs 
ūkį jis visada tampa geresnės nuotaikos. 

Užuot ką nors atsakęs, Kupas apsikabino ją per pečius ir pabu- 
čiavo į pakaušį. 

Ji ir pati spėjo viską apeiti po kelis kartus, svarstė Kupas. Jis 
taip pat neabejojo, kad močiutė jau buvo nuėjusi į tvartą apžiūrėti 
kumeliukų. Ji pasirūpino viščiukais ir kiaulėmis, atliko visus namų 
ruošos darbus, kokius tik įstengė nudirbti, kol pats Semas nesumanė 
pasiraitoti rankovių. 

Beje, ji paruošė Semui pusryčius; Kupui — taip pat. Apsitvarkė 
namuose, susidėliojo tolesnius darbus. 

Net ir Kupui persikėlus čia, ji labai pavargdavo. 

Kupas užlipo laiptais į viršų. 

Grįžęs iš ligoninės, pirmus du mėnesius jo senelis pagyveno 
svetainėje, laikinai pertvarkytoje į miegamąjį. Jam reikėjo vežimėlio, 
reikėjo padėti atlikti net asmeniškiausius reikalus. 

Semas negalėjo to pakęsti. 

Tą pačią minutę, kai tik įstengė įveikti laiptus (kad ir kaip būtų 
sunku, kad ir kaip ilgai užtruktų kelionė), Semas pareikalavo, kad jį 
vėl perkeltų į jo ir žmonos kambarį. 

Durys buvo atviros. Kambaryje Kupas pamatė krėsle sėdintį 
senelį, surauktais antakiais žiūrintį televizorių ir trinantį koją. 

Jo veide atsirado raukšlelių, kurių prieš dvejus metus dar ne- 
buvo, vagelių, įspaustų ne ilgų metų, bet greičiau jau skausmo ir nu- 
sivylimo. O gal dar ir baimės, tyliai mąstė Kupas. 

— Sveikas, seneli. 

Semas atsigręžė ir rūsčiai dėbtelėjo į Kupą. 

— Prakeikimas, visai nėra ko žiūrėti per televizorių. Jeigu ji tave 
čia atsiuntė išsiaiškinti, ar aš nenoriu gerti, valgyti, ko nors paskaityti, 
ar man nereikia kokios nors auklės kaip kūdikiui, gali pasakyti, kad 
nieko nereikia. 

— Tiesą sakant, rengiausi eiti apžiūrėti arklių, tai pamaniau, gal 
galėtum man padėti. Bet jeigu tu mieliau žiūrėtum televizorių... 

— Tik nemanyk, kad tokiu psichologų vandenėliu mane pa- 
pirksi. Ne vakar gimęs. Atnešk man tuos prakeiktus batus. 

— Klausau, pone. 

Kupas paėmė vieną batų porą iš kelių, tvarkingai sustatytų 
sieninėje spintelėje. Jis nesiūlė seneliui pagalbos, nors praktiškoji ir 
įžvalgioji močiutė tikrai nebūtų susilaikiusi. Kupo manymu, toks jos 
rūpestis — taip pat iš baimės. 

Kupas pasakojo apie reikalus, apie pasivažinėjimą sunkvežimiu, 
apie stabtelėjimą prieglaudoje. 

— Lilė sakė, kad šiandien užvažiuos jūsų aplankyti. 

— Būtų malonu ją pamatyti; tikiuosi, ji atvyksta į svečius, o ne 
lankyti ligonio. — Semas stojosi viena ranka apsikabindamas kėdės 
atlošą, graibydamas lazdos. — Ką ji pasakojo apie klajones po tuos 
užsienietiškus kalnus? 

— Neklausiau. Aš ten užtrukau gal porą minučių. 

Semas papurtė galvą. Turint galvoje tai, kad vos prieš keturis 
mėnesius jis smarkiai susižeidė, Semas juda labai gerai, pagalvojo 
Kupas. Tačiau vis dar kiek sukaustyti judesiai ir nedrąsa Kupui pri- 
minė, kokia grakšti ir mikli kažkada buvo Semo eisena. 

— Tavo smegenų pajėgumas man kelia abejonių, vaike. 

— Atsiprašau? 

— Tokia graži mergina, be to, visi žino, kad kažkada labai jos 
norėjai, ir negali su ja išbūti ilgiau nei porą minučių? 

— Ji neturėjo laiko, — jiems pasukus laiptų link atsakė Ku- 
pas. — Ir aš neturėjau laiko. Be to, viskas buvo labai jau seniai. Ir dar 
vienas dalykas — ji bendrauja su kažkuo kitu. 

Klibikščiuodamas laiptais žemyn Semas prunkštelėjo; Kupas 
buvo pasirengęs jį prilaikyti, jei prarastų pusiausvyrą. 

— Kažkoks užsienietis. 

— Ar staiga pradėjai jausti priešiškumą užsieniečiams? 

Nors stengdamasis įveikti laiptus Semas buvo įsitempęs, jo aky- 
se žybtelėjo linksmos ugnelės. 

— Aš esu senas žmogus. Man leidžiama leptelėti vieną kitą 
gaižų žodį, tiksliau, to tikimasi. Beje, kad bendrauja, tai dar nieko ne- 
reiškia. O jums, šiuolaikiniams jauniems žmonėms, visada pakanka 
drąsos vilioti ir tas moteris, kurios jau su kuo nors bendrauja. 

— „Jums, jauniems žmonėms... Tai ir yra tavo minėtas gaižu- 
mas, kurio iš tavęs tikimasi? 

— Akiplėša. 

Semas nesiskundė, kai Kupas padėjo jam apsivilkti šiltus drabu- 
žius, tinkamus eiti į lauką. 

— Išeisime pro priekines duris. Dabar ji kitame gale, virtuvėje; 
nenoriu, kad ji vėl imtų nervintis ir mane apipiltų visokiausiais įspė- 
jimais ir draudimais. 

— Gerai. 

Semas tyliai atsiduso ir užsidėjo seną kepurę atlenkiamais kraštais. 

— Kuperi, tu — geras vaikis, nors ir kvailas, jeigu jau kalbėtume 
apie moteris. 

— Aš esu kvailas, kai kalbame apie moteris? — Kupas atidarė 
lauko duris ir praleido Semą pirmą. Jis buvo nukasęs sniegą nuo 
priebučio, nuo laiptų, prakasęs takus iki sunkvežimio ir ūkinių pas- 
tatų. — Tai tave Žmona graužia visą gyvenimą. Jeigu naktimis lovoje 
būtum veikęs ką nors daugiau, ne vien tik knarkęs, gal dienomis ji 
būtų palikusi tave ramybėje. 

— Akiplėša, — pakartojo Semas ir nusikvatojo. — Turėčiau ge- 
rai tave išvanoti lazda. 

— O man tada tektų tave kelti, kai nudribtum ant sėdimosios. 

— Išstovėčiau, kol atlikčiau, ką sumanęs. O štai ji niekaip šito 
nesuima į galvą. 

— Ji tave myli. Tu ją išgąsdinai. Ir dabar jūs jau nebeduosite vie- 
nas kitam ramybės. Tu pyksti, kad nebegali daryti visko, ko norėtum 
ar kaip norėtum. Tau tenka vaikščioti su lazda, gal jau kitaip ir nebe- 
galėsi. Na, ir kas? — kalbėjo Kupas stengdamasis, kad neprasimuštų 
nė menkiausias užuojautos lašelis. — Juk tu vis tiek vaikštai, ką? 

— Man niekas neuždraus išeiti iš savo namų, atsistoti ant savo 
žemės. Man nereikia auklės. 

— Aš ir nesu tavo auklė, — šaltai atsakė Kupas. — Tai ji eina 
dėl tavęs iš proto ir šokinėja aplinkui, nes bijo. O tu ją vis čaižai savo 
pastabomis. Anksčiau niekada taip nesielgdavai. 

— Ojji niekada taip paskui mane nevaikščiojo, lyg būčiau kūdi- 
kis, — užsiplieskęs atrėžė Semas. 

— Seneli, tu susilaužei tą prakeiktą koją. Ir tikrai negali pakan- 

kamai tvirtai vaikščioti vienas pats, kai tiek prisnigta. Taip, tu vaikš- 
čiosi normaliai, nes esi pernelyg užsispyręs, kad nepasiektum to, ko 
nori. Bet prireiks šiek tiek laiko. Tiesiog turi kažkaip tvarkytis. 

— Lengva kalbėti, kai tau tuoj trisdešimt, o ne artėja aštuonias- 
dešimt. 

— Tada turėtum labiau branginti laiką ir liautis jį švaistęs skųs- 
damasis moterimi, kuri myli kiekvieną gaižios tavo esybės colį. 

— Kažkodėl staiga pasidarei labai šnekus. 

— Taupiau žodžius šiai progai. 

Semas pakėlė galvą nugairintais skruostais norėdamas geriau 
pajusti žiemos šaltuką. 

— Žmogus turi būti išdidus. 

— Taip, suprantu. 

Jiedu sunkiai, lėtai stūmėsi tvarto link. Įėjus vidun Kupas ne- 
išsigando pamatęs, kad Semui trūksta oro. Žiūrėdamas į arklius jis 
greitai atsigaus. 

Šią žiemą jie sulaukė trijų kumeliukų. Du į šį pasaulį atkelia- 
vo lengvai, o trečias — uodega į priekį. Kupas ir jo močiutė padėjo 
kumeliukui išvysti šį pasaulį; tą ir kitą vakarą Kupas liko nakvoti 
tvarte. 

Jis stabtelėjo prie kumelės ir kumeliuko aptvaro, paskui įsmu- 
ko vidun. Stebimas akylo Semo žvilgsnio, Kupas švelniai kažką 
sumurmėjo kumelei, perbraukė per šoną ranka tikrindamas, ar ji 
nekarščiuoja, ar nėra per daug įsitempusi. Paskui atsargiai apžiūrėjo 
spenelius. Kumelė ramiai stovėjo atsidavusi pažįstamoms rankoms, o 
kumelaitė bakstelėjo Kupui į užpakalį reikalaudama dėmesio. 

Jis atsigręžė, paglostė švelnią tarsi elnio kumelaitės odelę. 

— Mažoji tiek jos, tiek tavo, — pasakė Semas. — Ar dar nesu- 
galvojai vardo? 

— Galėtų būti Laimė, nes vienas Dievas težino... Bet toks vardas 
įdėmiai apžiūrėjo akis. — Suprantu, per daug nuvalkiota, bet ši mažy- 
lė — tikra princesė. Net neabejoju, kad ji ir pati taip apie save mano. 

— Gerai, tegu bus taip. Kupo Princesė. Ir visi kiti yra tavo. Juk 
žinai. 

— Seneli... 

— Dabar jau tikrai galiu tarti savo žodį. Mes jau daugelį metų su 
močiute apie tai kalbame. Negalėjome tvirtai pasakyti, ar tu viso to 
nori, ar ne, bet galiausiai viską teisiškai sutvarkėme. Kai mūsų nebebus, 
viskas priklausys tau. Noriu, kad pasakytum, ar tu šito nori, ar ne. 

Kupas pakilo, ir kumelaitė akimirksniu nutipeno žįsti. 

— Taip, noriu. 

— Gerai, — Semas linktelėjo. — Na, tai ar taip ir Žaisi visą dieną 
su šitais dviem arkliais, ar eisi apžiūrėti kitų? 

Kupas išėjo, uždarė aptvarą ir nužingsniavo prie kito. 

— Ir dar šis tas... — Semui sekant paskui Kupą, garsiai stuksėjo 
į betoną lazda. — Tavo metų vyrui reikia savų namų. Menkas malo- 
numas gyventi su senių porele. 

— Savaime suprantama, „seniai — tai jūs. 

— Taip, aišku. Suprantu, kad pas mus atvažiavai padėti. Giminės 
taip ir elgiasi. Ir aš tikrai tau esu labai dėkingas. Bet negali ir toliau 
taip gyventi. 

— Nori mane išspirti? 

— Manyčiau, taip. Galime ką nors pasistatyti. Išsirink sau tin- 
kamą vietą. 

— Nemanau, kad verta aukoti sklypą namo statybai, kai tą žemę 
galima užsėti javais ar paversti arklių ganykla. 

— Mąstai kaip ūkininkas, — didžiuodamasis tarė Semas. — Bet 
žmogui vis tiek reikia savų namų. Gali pasirinkti sklypą ir statytis. 
Na, bet jei tau toks pasiūlymas netinka, ar bent jau dabar nenori sta- 
tytis, gali susiremontuoti darbininkų namelį. Jis yra tinkamo dydžio. 
Nedaug sienų, geros grindys. Galėtum užsidengti naują stogą. Mes 
galėtume padėti. 

Kupas apžiūrėjo kitą kumelę ir kumeliuką. 

— Darbininkų namelis man tiks. Susiremontuosiu. Neimsiu iš 
tavęs pinigų, seneli. Juk pats sakei — žmogus turi būti išdidus, — kal- 
bėjo Kupas. — Pinigų turiu. Daugiau, nei man dabar reikia. 

Apie tai jis ir norėjo pasikalbėti su seneliais. Bet gal dar ne dabar. 

— Tai aš tų darbų imsiuos. 

— Vadinasi, nutarta. — Semas pasirėmė ant lazdos ir ištiesė 
ranką norėdamas paglostyti kumelei sprandą. — Gera Lolė, gera 
mergaitė. Jau esi mums padovanojusi tris puikius kumeliukus. Tu 

miela kaip saldainiukas, ar ne? Tu esi gimusi būti mama ir nešioti 
raitelius — smagiai nešioti, švelniai nešioti... 

Lolė patenkinta sušnarpštė atsakydama Semui. 

— Kuperi, man labai reikia sėsti ant arklio. Negalėdamas jau- 
čiuosi taip, tarsi visai tos kojos neturėčiau, o ne būčiau susilaužęs. 

— Gerai. Pabalnosiu porą arklių. | 

Semas pakėlė galvą; jo akys suspindo viltimi ir iš netikėtumo. 

— Močiutė nudirs mums kailį. 

— Pirmiausia jai teks mus pavyti. Tik lėtai, seneli. Negalima net 
ristele. Sutarta? 

— Taip, — Semui net suvirpėjo balsas nespėjus susitvardy- 
ti. — Taip, man tinka. 

Kupas pabalnojo du seniausius ir ramiausius arklius. Jis tarėsi 
žinąs ir suprantąs, kaip sunku seneliui sveikti ir priverstinai saugotis. 
Tačiau pamatęs Semo išraišką išgirdus pasiūlymą pajodinėti, Kupas 
suvokė, kad tasai supratimas buvo miglotas. Jis žinojo kitaip, nei 
buvo iš tikrųjų. 

Jeigu jis ir daro klaidą, klysta turėdamas svarią priežastį. Ir jau 
ne pirmą kartą. 

Kupas padėjo Semui užlipti ant arklio suprasdamas, kad kiek- 
vienas judesys reikalauja daug pastangų ir yra skausmingas. Tačiau 
senelio akyse jis matė tik pasitenkinimą ir palengvėjimą. 

Kupas pats sėdo į balną. 

Arkliams teks paplušėti, pagalvojo jis. Pora senų arklių brenda 
per sniegą lyg ir nežinia kur. Bet, dėl Dievo, jodamas raitas Semas 
Vilksas atrodo puikiai. Dingo visi jo metai — Kupo akyse jie tirpte 
nutirpo nuo senelio veido. Sėdinčio balne kiekvienas jo judesys atro- 
dė grakštus ir užtikrintas. Sakytum, taupus, vėl pamanė sau Kupas. 

Sėdėdamas balne Semas jautėsi kaip namie. 

Saulėje tviskėjo baltos platybės. Baltuma puošė į kalnus lipan- 
čius miškus, ledinė antklodė dengė kyšančias uolas. 

Jeigu negirdėtum šnabždančio vėjo ir šiugždančių vadelių, pa- 
manytum, kad visas pasaulis — įrėmintas paveikslas. 

— Gražios mūsų žemės, Kuperi. 

— Taip, pone, gražios. 

— Visą gyvenimą gyvenau šiame slėnyje, dirbau žemę, auginau 
arklius. Tik tiek ir tenorėjau iš gyvenimo, jeigu neminėtume tavo 
močiutės. Gerai šitai žinau. Jaučiu, jog šį tą nuveikiau, žinau, kad da- 
bar viską galiu perleisti tau. 

Jie taip jojo kone valandą, neturėdami jokio konkretaus tikslo, 
daugiausia tylėdami. Po vaiskiai mėlynu dangumi šaltu baltumu 
švietė kalvos, lygumos ir slėnis. Kupas žinojo, kad ateis atodrėkis, 
pradės žliugsėti purvynė. Pasipils pavasariniai lietūs ir krušos. Bet 
su lietumi pasirodys ir žaluma, o tada žaliose ganyklose ims dūkti 
kumeliukai. 

Būtent to jam dabar ir norisi, svarstė Kupas, — matyti, kaip vėl 
kalasi žolė, gėrėtis arklių šokiais. Gyventi savo gyvenimą. 

Jiems artėjant prie namų Semas tyliai švilptelėjo. 

— Verandoje stovi tavo močiutė, rankomis įsirėmusi į šonus. 
Dabar tai mums klius. 

Kupas ramiai pažvelgė į Semą. 

— Po velnių, „mums“... Tai tau teks kapstytis. 

Semas iš lėto įrisnojo į kiemą. 

— Štai kur porelė pasipūtusių kvaišelių; sumanė tokiame šaltyje 
jodinėti, skystapročiai. Dabar tikriausiai norit atlygio — kavos su 
pyragu. 

— Man užtektų ir pyrago. Niekas nemoka kepti tokių pyragų, 
kokius kepa mano Liusilė. 

Liusė suprunkštė, šniurkštelėjo ir nusigręžė. 

— Jeigu lipdamas nuo to arklio jis nusilauš koją, jį prižiūrėsi tu, 
Kuperi Salivanai. 

— Taip, ponia. 

Kupas palaukė, kol močiutė nueis į virtuvę, tada nušoko nuo 
arklio, kad padėtų nulipti Semui. 

— Aš susitvarkysiu su arkliais, o tu tvarkykis su ja. Pats prisi- 
virei, pats ir srėbk. 

Kupas palydėjo Semą iki durų ir paliko mūšio lauką. 

Jis ketino nueiti pas arklius ir dar susirasti vinučių. Kadangi 
jam nebereikėjo grįžti į miestą, nutarė nudirbti kelis darbelius, šį tą 
pataisinėti. Kupas nebuvo toks nagingas kaip senelis, tačiau išmatė 
užtektinai. Bent jau nykštį plaktuku retai kada nusimušdavo. 

Baigęs darbuotis Kupas nuėjo apžiūrėti darbininkų namelio. 
Tasai namelis — paprasta ilga, žema, nedaili trobelė, pastatyta netoli 
gyvenamojo sodybos namo ir ūkinių pastatų. 

Ir vis dėlto ji stovi pakankamu atstumu, kad visi galėtų pasi- 
džiaugti privatumu, svarstė Kupas. Taip, jis turėjo pripažinti, kad 
privatumo jam trūksta. 

Dabar trobelė buvo naudojama kaip sandėlis, nors sezono 
metu — arba tada, kai būtinai reikėdavo, arba tada, kai būdavo pa- 
kankamai pinigų vienam ar dviem pagalbiniams darbininkams nu- 
samdyti — ji tapdavo gyvenamosiomis patalpomis. 

Dabar pinigų buvo daugiau — Kupas atsinešė savų, o seneliams 
reikėjo daugiau pagalbos. Taigi suremontavus darbininkų namelį 
galbūt vertėtų pamąstyti apie atskirą patalpą klėtyje, kur galėtų apsi- 
gyventi nuolat samdomas padėjėjas. 

Kupas suprato, kad tokie pokyčiai neturėtų būti staigūs. Iš lėto, 
po žingsnelį... 

Jis įėjo į senąjį darbininkų namelį. Viduje kone taip pat šalta 
kaip ir lauke, pamanė sau Kupas svarstydamas, kada paskutinį kartą 
buvo užkurta pilvota krosnelė. Trobelėje buvo pora gultų, senas sta- 
las, kelios kėdės. Virtuvėlėje būtų galima pasigaminti karšto maisto. 

Trobelės grindyse matėsi daug plyšių, sienos nelygios. Visur 
tvyrojo riebalų ir galbūt prakaito kvapas. 

Nė iš tolo nepanašu į butą Niujorke, pamanė Kupas. Kita vertus, 
juk Niujorkas — jau praeitis. Jam reikia galvoti, ką galima padaryti, 
kad šis namelis taptų gyvenamas. 

Vietos čia pakaks, jis net galės įsirengti nedidelį darbo kambarį. 
Jam tokio kambario reikės, kaip kad reikėjo gyvenant mieste. Kupas 
nenori trukdyti senelio prašydamas leidimo pasinaudoti jo kabinetu 
kiekvienąkart, kai jam teks padirbėti. 

Miegamasis, vonios kambarys — beje, šią patalpėlę reikės rim- 
tai remontuoti — virtuvėlė, kabinetas. Pakaks. Juk jis nesirengia čia 
puotauti ir pramogauti. 

Baigęs žvalgytuves ir mintyse susiplanavęs svarbiausius daly- 
kus, Kupas ėmė galvoti apie pyragą. Jis vylėsi, kad močiutė jau bus jį 
ataušinusi. 

Kupas priėjo prie namų, patrepsėjęs nusikratė nuo batų sniegą 
ir žengė vidun. 

Pas juos buvo Lilė; prakeikimas, ji sėdėjo virtuvėje už stalo ir 
valgė pyragą. Močiutė dėbtelėjo į Kupą, bet vis tiek atsistojo atnešti 
lėkštės. 

— Eikš, sėsk. Galėjai sugadinti visą vakarienę. Senelis viršuje, 
snaudžia, nes labai pavargo prisijodinėjęs. Dabar Lilei teko bendrauti 
su manim, nors ji sukorė tokį kelią norėdama aplankyti Semą. 

— Taigi, — tepasakė Kupas. Jis nusivilko paltą ir nusiėmė ke- 
purę. 

— Pabūk su Lile. Man reikia lipti į viršų pažiūrėti, kaip senelis. 

Liusė trinktelėjo ant stalo lėkštę su pyragu ir kavos puodelį ir 
išlėkė. 

— Šūdas. 

— Ji ne tiek įpykusi, kiek vaidina, — tarė Lilė ir atsignybo 
pyrago. — Ji man sakė, kad tasai pasijodinėjimas Semui buvo neap- 
sakomai gerai, tik ji labai nepatenkinta, kad judu išjojote nieko jai 
nepasakę. Bet pyragas labai skanus. 

Kupas atsisėdo ir atsikando pyrago. 

— Aha. 

— Ji atrodo pavargusi. 

— Ji niekada nesustos, nesumažins tempo. Jeigu ji ištaiko de- 
šimt minučių pasėdėti, tai būtinai griebiasi dar ko nors. Jie pešasi 
dieną naktį kaip du dešimtmečiai, o paskui... — Kupas susigriebė 
besikalbąs su Lile taip, kaip kalbėdavosi prieš daugelį metų. 

Kol viskas dar nebuvo pasibaigę. 

Kupas truktelėjo petį, šakute pasmeigė pyrago kąsnį. 

— Atsiprašau. 

— Viskas gerai. Ir man jie rūpi. Vadinasi, ketini remontuoti 
darbininkų namelį. 

— Naujienos žaibu skrieja — apsisprendžiau vos prieš porą 
valandų. 

— Aš čia jau sėdžiu gerą pusvalandį. Per tiek laiko galima išsi- 
aiškinti, kas naujo. Vadinasi, tikrai apsisprendei čia apsigyventi? 

— Taip. Ar dėl to kam nors blogai? 

Lilė pakėlė antakius. 

— Kodėl turėtų būti blogai? 

Kupas gūžtelėjo pečiais ir vėl įniko į pyragą. 

— Neatrodo, kad ketintum tapti Dedvudo šerifu, ką? 

Kupas pakėlė akis ir sutiko Lilės žvilgsnį. 

— Neketinu. 

— Nustebome, kai metei darbą policijoje. — Lilė minutėlę pa- 
laukė, bet Kupas nieko neatsakė. — Tikriausiai privataus detektyvo 
darbas įdomesnis, o atlygis didesnis nei policininko. 

— Atlygis didesnis. Beveik visada. 

Lilė pastūmė lėkštę, kad būtų patogiau paimti kavos puodelį. 
Kupas suprato, kad dabar ji rengiasi ilgėliau pasikalbėti. Lilė vos pa- 
stebimai kryptelėjo lūpomis. Kupas labai gerai žinojo jos lūpų skonį, 
prisiminė, ką reiškia jausti jos lūpas savosiomis. 

Ir šis žinojimas buvo beveik nepakeliamas. 

— Turėtų būti labai įdomu. Na, dirbti tokį darbą. 

— Kartais įdomu. 

— Tai ar viskas taip, kaip rodo per televiziją? 

— Ne. 

— Žinai, Kuperi, anksčiau tau nebūdavo sudėtinga palaikyti 
pokalbį. 

— Persikėliau gyventi čia, — trumpai atsakė Kupas. — Padedu 
dirbti ūkyje ir tvarkytis su arkliais. Ir viskas. 

— Jeigu nori, kad žiūrėčiau savo reikalų, tai taip ir sakyk. 

— Žiūrėk savo reikalų. 

— Puiku. — Lilė garsiai padėjo puodelį su kava ir atsistojo. — 
Kažkada buvome draugai. Maniau, gal galėsime draugauti ir toliau. 
Atrodo, kad ne. 

— Neketinu gręžiotis atgal. 

— Viskas aišku. Padėkok nuo manęs Liusei už pyragą, o Semą 
aplankysiu, kai galėsiu. Ir atėjusi būtinai pasistengsiu nesimaišyti tau 
po kojom. 

Lilei išbildėjus Kupas prarijo dar vieną pyrago kąsnį džiaugda- 
masis, kad vėl liko vienas. 

"Igai netrukusi Lilė vėl įsisuko į kasdienių darbų sūkurį. Ji turėjo 
viską, ko norėjo — savo būstą, darbą, panašiai mąstančius, mielai 
su ja dirbančius Žmones, gyvūnus. Lilė atsakinėjo į skambučius ir 

elektronines žinutes — niekas geriau už ją šio darbo negalėtų atlikti, 
— rengė paraiškas finansavimui gauti. 

Pinigų niekada negana. 

Lilei reikėjo laiko susipažinti su naujais praktikantais, čia atvy- 
kusiais jai dirbant Anduose, peržiūrėti ataskaitas apie išgydytus ir į 
laisvę paleistus gyvūnus, sužeistus ir atgabentus į jų prieglaudą. 

Lilė maitino gyvūnus, juos prausė, valė gardus, padėjo Matui 
juos gydyti. Dienomis ji labai daug dirbo fiziškai. Vakarus skirdavo 
rašymui — straipsniai, pranešimai, paraiškos paramai gauti, vienas 
kitas „užkulisinis“ faktelis ar pastabėlė, galinti paskatinti interneto 
lankytoją spustelėti piktogramą su užrašu „Aukos“. 

Kiekvieną vakarą Lilė pati viena išžvalgydavo apylinkes ieš- 
kodama Mažylio gentainių, kitų kačių šeimos gyvūnų ar laukinių 
žvėrių, kuriuos per daugelį metų buvo paženklinę. 

Kai kurių pažymėtųjų jie neteko — žvėrys žuvo medžioklės 
sezono metu, buvo sudraskyti kitų Žvėrių, tiesiog nugaišo nusenę ar 
buvo partrenkti per avarijas. Bet dabar Lilė „pažinojo“ šešias Juo- 
duosiuose kalnuose gimusias pumas, kurias buvo paženklinusi ji ar 
jos kolegos. Vienas pažymėtas pumos patinas nukeliavo iki Ajovos, 
kitas nusibastė iki Minesotos. Pumos patelė iš Mažylio vados įsikūrė 
Juodųjų kalnų pietvakariuose ir poravimosi metu kartais nuklysdavo 
iki Vajomingo. 

Lilė braižė pumų arealų planus, nustatinėjo jų pasiskirstymo 
tankumą, svarstė, kokias teritorijas pumos renkasi mieliau, galvojo 
apie jų elgesio dėsningumą. 

Lilės manymu, atėjo metas įsigyti naują arklį ir leistis ieškoti 
pėdsakų. Iki pavasario dar yra laiko sugauti, apžiūrėti, įvertinti, pa- 
ženklinti ir vėl paleisti naujus gyvūnus. 

Kad ir kaip ten būtų, Lilei būtinai reikėjo skirti laiko klajonėms 
po savo teritorijas. 


115 


— Turėtum pasiimti ir kokį praktikantą, — primygtinai siūlė 
Tensė. 

Turėtų, turėtų. Švietimas ir ugdymas yra esminiai prieglaudos 
tikslai. Bet... 

— Greičiau apsisuksiu būdama pati viena. — Lilė patikrino, ar 
veikia radijo siųstuvėlis, ir įsidėjo aparatą į kuprinę. — Jau ir taip 
per ilgai laukiau. Nenoriu veltui gaišti laiko. O čia viskas teka sava 
vaga, — pridūrė ji. — Beje, kam nors vis tiek teks patvarkyti kamerą. 
O man dabar bus labai gerai išjoti porai dienų; gal pavyks ką sučiupti 
ir paženklinus paleisti. 

— Ojei subjurs oras? 

— Nesirengiu toli keliauti, Tense. Dėl neveikiančios kameros 
mes tikrai prarandame daug svarbių duomenų, ją reikia pataisyti. O 
jei orai subjurs, grįšiu arba kur nors pralauksiu patį bjaurumą. 

Lilė įsidėjo ir antrą siųstuvėlį. Gal vis dėlto pasiseks. 

— Turiu radijo stotelę. 

Lilė persimetė per petį raminamaisiais užtaisytą šautuvėlį ir pa- 
siėmė kuprinę. 

— Tai jau dabar ir eini? 

— Dar daug dienos. Jeigu pavyks, gal jau šįvakar ar rytoj ką 
nors aptiksiu, paženklinsiu ir galėsiu grįžti. 

— Bet... 

— Nesijaudink. Dabar eisiu ir iš buvusio draugo nusipirksiu 
gerą arklį. Jeigu viskas gerai, iškart ir išjosiu. Susisieksim. 

Lilė vylėsi, kad „buvęs draugas“ bus išvykęs į miestą ar į miškus, 
tvarkys kokius nors verslo reikalus, bendraus su klientais ar šiaip bus 
kuo nors užimtas. Ji galėtų derėtis dėl arklio su Semu ar Liuse, taip 
išvengdama piktumų tardamasi su Kupu. 

Ypač po to, kai jis aiškiai pasakė, jog ji turėtų paisyti savo rei- 
kalų. 

O Lilė tikrai nuoširdžiai stengėsi būti draugiška, pamiršti pra- 
eities nuoskaudas. Na, trauk jį devynios. Jeigu jis nori šiauštis, ji irgi 
šiaušis ne ką mažiau. 

Tačiau ji norėjo gero arklio. Apmaudas neturėtų atimti galimy- 
bės tinkamai dirbti pėdsekio darbo, o jos arklys buvo per senas tokiai 
kelionei. 

Važiuodama į kaimyninę sodybą Lilė svarstė, jog gal jai pavyktų 
apžiūrėti numatytą teritoriją ir išsiaiškinti, kas joje vyksta, vienos ne- 
ilgos kelionės metu. Taip, ji spėtų viską apžiūrėti, bet sugauti gyvūną 
ir jį paženklinti — ilgas darbas. Vis dėlto verta pasistengti ir papildyti 
dešimties metų tyrimų kraitį. 

Taip pat ji pasinaudos proga išsiaiškinti, kokia žmogaus veikla 
paženklinta ją dominanti teritorija. 

Atvykusi ji išgirdo dūzgesį ir bildesį, sklindantį iš darbininkų 
trobelės; kažkas darbavosi pjūklu ir plaktuku. Prie namelio stovėjo 
Lilei jau matytas vietiniam dailidei priklausantis sunkvežimukas. 
Vedama smalsumo ji patraukė trobelės link. 

Ir padarė klaidą; Lilė šitai suprato pamačiusi iš trobelės išėjusį 
Kupą. 

Aš su reikalu, tarė ji sau. Svarbiausia — sutvarkyti reikalus. 

— Man reikia nusipirkti arklį. 

— O tavajam kažkas nutiko? 

— Ne. Ieškau gero arklio, tinkamo sekti žvėrims. Maniškis jau 
sensta. Ieškau penkerių aštuonerių metų arklio. Ramaus, brandaus, 
tvirto. 

— Netvirtų arklių nepardavinėjame. Kur nors iškeliauji? 

Lilė pakreipė galvą ir labai ramiai, šaltai paklausė: 

— Tai ar nori man parduoti arklį, Kuperi? 

— Žinoma. Manau, mes abu norime, kad tau parduočiau tinka- 
mą arklį. Tai ir klausiu, ar nori arklio maloniam pasijodinėjimui po 
miškus, ar darbui, juk yra skirtumas. 

— Aš dirbu, todėl man reikia arklio, kuris dirbtų su manimi. 
Norėčiau nusipirkti jau šiandien. 

— Ketini jau šiandien iškeliauti? 

— Taip. Klausyk, norėčiau pamėginti greitai apsisukti, ką nors 
sugauti ir paženklinti. Man reikia patikimo arklio, kuris nebijotų 
grublėtos žemės ir būtų ištvermingas. 

— Ar kur nors netoliese pastebėjai pumų? 

— Kaip žmogus, man pataręs paisyti savų reikalų, velniškai gi- 
liai kapstai kišdamasis į manuosius. 

— Bet arkliai mano, — atsakė Kupas. 

— Draustinio teritorijoje nieko nemačiau. Turime lauke įtaisytą 

kamerą, norėčiau ją patikrinti. O kai patikrinsiu, ketinu paieškoti 
žvėrių, jei pavyktų. Tikiuosi užtrukti dvi, daugiausiai tris dienas. Pa- 
tenkintas? 

— Maniau, kad ženklinimui turi subūrusi komandą. 

— Būčiau subūrusi, jei ženklinimas būtų svarbiausia. Ir anks- 
čiau pati tuo užsiimdavau. Dar iki pavasario norėčiau įsigyti arklį, 
Kuperi, jeigu tau vis tiek. 

— Turiu šešerių metų kastruotą arklį, kuris tau tiktų. Tuoj at- 
vesiu, galėsi apžiūrėti. 

Lilė jau rengėsi sakyti, kad eis kartu, bet paskui persigalvojo. Ji 
liks čia. Mažiau teks kalbėtis. Mažiau progų pasiduoti pagundai ir 
paprašyti, kad jai būtų leista užeiti ir pažiūrėti, kas vyksta senajame 
darbininkų namelyje. 

Lilei iškart patiko arklio išvaizda. Tai buvo gražus rudai baltas 
keršis su ilgu dryžiu per nosį. Kupui jį privedus prie diendaržio tvo- 
ros, arklys pastatė ausis ir ėmė įdėmiai žvalgytis. 

Taip tvirtai sudėtas arklys be vargo paneš ir ją, ir jos mantą. 

Lilei apžiūrinėjant arklio kojas ir kanopas jis nesibaidė ir nesi- 
blaškė. Arklys papurtė galvą Lilei tikrinant jo dantis, bet nė nemėgi- 
no krimstelėti. 

— Jį lengva valdyti. Arklys ūmus, todėl jo nepatikime nepa- 
tyrusiems raiteliams. Jam patinka lakstyti. — Kupas paglostė ar- 
klį. — Šiaip jis ramus, tik jam greitai nusibosta vilktis šalia kitų. Todėl 
kartais jis pridaro bėdų. Jam visada norisi pirmauti. 

— Kiek prašai? 

— Kadangi rengiesi pirkti arklį, turbūt atsigabenai ir balną. Tai 
pasibalnok ir pajodinėk su juo. Pasižiūrėk. O man dar reikia sutvar- 
kyti kelis reikalus. 
kažkas čia kitaip. Paskui kantriai stovėjo laukdamas, kol Lilė jį pabalnos 
savo balnu. Lilei užšokus ant arklio jis neramiai trypčiojo vietoje. 

Ar josime? Ar sutarsime? 

Lilė caktelėjo liežuviu ir paragino arklį leistis smagia ristele. Ji 
šūkčiojo, baksnojo keliais ir kulkšnimis, glostė rankomis tikrindama, 
kaip arklys vykdo komandas. Gerai treniruotas, padarė išvadas ji, 
nors, kita vertus, iš Vilksų arklių nieko kita nė negalima tikėtis. 

Varydama arklį ristele ir šuoliais ji svarstė, kiek toks arklys galė- 
tų kainuoti daugiausiai, kiek ji galėtų sumokėti. 

Jis man tiks, galvojo Lilė. Tikrai puikiai tiks. 

Pamačiusi grįžtantį Kuperį Lilė pristabdė arklį; Kupas vedėsi 
pabalnotą kumelę. 

— Ar šitas arklys turi vardą? 

— Mes jį vadiname Rokiu. Jis niekada nepailsta. 

Tai išgirdusi Lilė nusijuokė. 

— Taip, jis atitinka mano poreikius. Kiek prašai? 

Kupas pasakė kainą, atitinkančią aukščiausią Lilės numanytą 
sumą, o paskui pasuko link priebučio paimti ten paliktos kuprinės. 

— Suma kiek didesnė nei ketinau mokėti. 

— Pakeliui galėsime pasiderėti. 

— Aš tau sumokėsiu... Ką? 

— Josiu su tavim. 

Sutrikusi Lilė net neįstengė normaliai kalbėti. 

— Ne, nejosi. 

— Arklys mano. 

— Kuperi, klausyk. — Suėmusi save į rankas Lilė giliai įkvė- 
pė. — Kodėl tu klaidingai galvoji, kad josi su manimi? 

— Mano seneliai galės kelias dienas pabūti ir be manęs. Jau 
pavargau klausytis to kalimo. Dabar niekur neskubam, dieną ar dvi 
Galas galės padirbėti vienas. O ir aš jaučiu, kad iškyla man nepa- 
kenktų. 

— Tai ir iškylauk kur nors kitur. 

— Keliausiu kartu su arkliu. Geriau eik ir pasiimk savo mantą. 

Lilė nušoko nuo arklio ir užmetė ant tvoros vadeles. 

— Gerai už jį sumokėsiu. Ir arklys bus mano. 

— Gerai sumokėsi, kai grįšim. Tegu ši kelionė bus bandomoji. 
Jeigu po kelionės arkliu liksi nepatenkinta, nereikės mokėti ir už 
nuomą. 

— Nenoriu jokios draugijos. 

— Ir aš draugijos neieškau. Tiesiog keliauju su arkliu. 

Lilė nusikeikė ir pasitaisė kepuraitę. Ji suprato, jog kuo toliau, 
tuo labiau nori šio nelemto arklio. 

— Gerai. Tik paskubėk, nes labai atsiliksi. Geriau pasiimk savo 
palapinę, savo mantą, savo maisto, nes aš nesidalysiu. Ir valdyk ran- 
kas; tai ne pasijodinėjimas atsiminimų takais. 

— Ir aš taip sakau. 


Kupas nežinojo, kodėl taip elgiasi. Visos nusakytos priežastys 
nebuvo pramanytos, bet neatsakė į klausimą „kodėl“. Jis paprasčiau- 
siai nenorėjo būti su ja ilgiau nei valandą, ką jau kalbėti apie dieną ar 
dvi; laikytis atokiau buvo lengviau. 

Tačiau Kupui nepatiko Lilės sumanymas leistis į kelionę vienai. 

Kvaila priežastis, pripažino jis sau jiems jojant ir tylint. Lilė gali 
keliauti kur nori ir kada nori. Jis ir norėdamas jos nesulaikytų. Beje, 
Lilė būtų galėjusi išjoti tyliai ramiai, nieko jam nesakiusi, o jei jis ne- 
būtų žinojęs, kad ji iškeliauja, nebūtų tiek daug apie tai galvojęs. Ir 
nesvarstytų, ar jai viskas gerai. 

Taigi į viską žvelgiant tokiu kampu lengviau buvo keliauti kartu 
nei likti. 

Kad ir kaip ten būtų, toks staiga sumanytas Žygis turėjo ir savų 
privalumų. Pirmasis — palaiminga ramybė. Kupas girdėjo medžiuose 
šnabždantį vėją, į sniegą dunksinčias arklių kanopas, gurgždančią odą. 

Dieną ar dvi jam nereikės mąstyti. Nereikės galvoti apie algas 
darbininkams, papildomas išlaidas, arklių priežiūrą, šėrimą, senelio 
sveikatą, močiutės nuotaikas. 

Jis galės daryti tai, kam nebuvo laiko ar polėkio nuo tada, kai 
atsikėlė į Pietų Dakotą. 

Jis galės tiesiog būti. 

Jie jojo ištisą valandą nepersimesdami nė žodeliu, kol Lilė su- 
lėtino tempą, ir Kupas atsidūrė šalia jos. 

— Kvaila. Tu kvailas. Jok šalin. 

— Ar tau nemalonu kvėpuoti tuo pačiu oru, kuriuo kvėpuoju aš? 

— Gali kvėpuoti kuo tik nori, sukvėpuoti kad ir visą orą, — Lilė 
mostelėjo ranka brėždama apskritimą. — Oro — mylių mylios. Tie- 
siog nematau prasmės. 

— Jokios prasmės ir nėra. Mes paprasčiausiai jojame ta pačia 
kryptimi. 

— Tu nežinai, kur aš joju. 

— Tujoji į pievas, kur matei, kaip puma sučiupo bizono jaunik- 
lį. Joji maždaug į tą pačią vietą, kur radome kūną. 

Lilė pažvelgė į jį atidžiau. 

— Iš kur žinai? 

— Žmonės su manimi kalba nepriklausomai nuo to, noriu jų 
klausytis ar ne. Jie pasakoja man apie tave nepriklausomai nuo to, 
noriu klausytis ar ne. Paprastai tu ten ir keliauji, kai išsiruoši pati 
viena. 

Lilė neramiai sukrutėjo tarsi kovodama pati su savimi. 

— Ar ir anksčiau buvai čia grįžęs? 

— Taip, buvau grįžęs. 

Lilė sucaksėjo liežuviu ragindama Rokį. 

— Tikriausiai žinai, kad niekada niekas taip ir neišsiaiškino, kas 
tai padarė. 

— Gali būti, kad jis pribaigė ir kitas. 

— Ką? Kokias kitas? 

— Dvi Vojaminge ir vieną Aidahe. Vienišas žygeives moteris. 
Antroji buvo nužudyta praėjus dvejiem metams po Melindos Baret 
žūties. Dar kita — po trylikos mėnesių. Paskutinioji — praėjus dar 
šešiems mėnesiams. 

— Iš kur Žinai? 

— Juk buvau policininkas, — gūžtelėjo pečiais Kupas. — Domė- 
jausi, dirbau tirdamas panašius nusikaltimus. Smūgis į galvą, dūriai 
peiliu, nuošalios vietos... Jis pasiimdavo aukų kuprines, tapatybės 
korteles, papuošalus. Palikdavo jas žvėrims. Ir kitos bylos neištirtos, 
paliktos atviros. Paskui viskas liovėsi; nužudęs keturias moteris jis 
liovėsi. Vadinasi, jis galėjo imtis kitokių žudymo būdų, galėjo būti 
sučiuptas už ką nors kita ir įkištas į kalėjimą. Arba jis jau miręs. 

— Keturios, — pakartojo Lilė. — Keturios moterys. — Turėjo 
būti įtariamųjų ar kokių nors versijų. 

— Jokio siūlo galo, niekas nepaaiškėjo. Man atrodo, kad jis sėdi 
kalėjime arba jau miręs. Tokio nužudymo braižo jau seniai neuŽ- 
fiksuota. 

— Beje, žmonės taip labai nesikeičia. Bent jau iš esmės nesi- 
keičia, — pridūrė Lilė, kai į ją pažvelgė Kupas. — O žudymas ir yra 

tai, apie ką kalbu. Esminis dalykas. Jeigu visus nusikaltimus padarė 
tas pats žudikas, vadinasi, aukos nebuvo jam pažįstamos, tiesa? Ne- 
būtinai turėjo būti pažįstamos. Galima kalbėti apie tam tikrą aukos 
tipą — aukos arba grobio. Moteris, vieniša, specifinėje aplinkoje. Jo 
teritorija gali skirtis, bet grobis visada bus tas pats. Jeigu plėšrūnui 
medžioklė pasiseka, jis medžioja toliau. 

Minutėlę Lilė jojo tylėdama, o nesulaukusi jokio Kupo atsaky- 
mo tęsė toliau. 

— O aš maniau, tiksliau, mėginau save įtikinti, kad Melindos 
Baret atvejis buvo tarsi koks nelaimingas atsitikimas. Ar bent jau 
vienkartinė nelaimė. Maniau, kad ją nužudė jos pažįstamas žmogus 
arba kas nors, kas ją pažinojo, kas į ją kėsinosi. 

— Pažymėjai vietą, kur ją radome. 

— Taip, žymeklis turėjo išlikti. Ten turėtų kas nors būti. Prieš 
ketverius metus toje vietoje paženklinau jauną patiną. Jis nuklydo 
iki Vajomingo. Prieš dvi dienas maždaug ten ir sugedo viena kamera. 
Infraraudonųjų spindulių kamera. Mūsų tinklalapis labai populiarus, 
dažnai lankomas. Daugeliui patinka internete stebėti prieglaudoje ar 
laukinėje gamtoje gyvenančius gyvūnus. 

Lilė susigriebė. Ji neketino leistis į pokalbį su Kupu. Tiesą sa- 
kant, anoks čia pokalbis. Labiau panašu į monologą. 

— O tu tikrai per kelerius metus pasidarei tikras plepys... 

— Sakei, kad nenori draugijos. 

— Sakiau. Nenoriu. Bet tu vis tiek keliauji. 

Taigi Kupas pamėgino pasitaisyti. 

— Ar kameros dažnai genda? 

— Jas reikia nuolat taisyti. Įvairūs orai, laukinė gamta, kartais 
užklystantys turistai... Visokio velnio pasitaiko. — Jiems prijojus 
upokšnį Lilė sustojo. Visur bolavo sniego pusnys, išmargintos me- 
džioti ar atsigerti atėjusių gyvūnų pėdsakų. — Čia ne kelionė prisi- 
minimų takais, — pakartojo Lilė. — Tiesiog gera vieta stovyklavietei. 
Pirmiausia reikėtų nuimti nuo arklių mantą, o tada keliauti toliau. 

Jie sustojo kiek aukščiau tos vietos, kur dažnai iškylaudavo. Kur 
jie pirmąkart tapo meilužiais. Kupas, savaime suprantama, nieko 
apie tai neužsiminė, nes Lilė ir pati viską gerai žinojo. Lilianai Čans 

pažįstama kiekviena šios teritorijos pėda, kaip kad kitoms moterims 
pažįstamas jų spintelių turinys... 

O gal net ir geriau. Kupas irgi nuėmė nuo arklio mantą ir grei- 
tai pasistatė palapinę, įsitaisęs gerais penkiais jardais toliau nuo Lilės 
pasirinktos vietos. 

Galbūt šis tyčia pasirinktas atstumas ir buvo ironiškos Lilės 
šypsenėlės priežastis, bet Kupas susilaikė nuo pastabų. 

— Na, kaip sekasi darbininkų namelio remontas? — jiems ris- 
nojant toliau paklausė Lilė. — O gal šis klausimas patenka į „ne mano 
reikalų“ sferą? 

— Juda po truputį. Greitai turėčiau įsikurti. 

— Turėsi nuosavą būstą? 

— Kiekvienam reikia savos erdvės, štai ir viskas. 

— Viską suprantu. Kol dar nebuvome susirentę trobelės, kiek- 
vieną kartą grįždavusi namo pasijusdavau taip, tarsi vėl būčiau še- 
šiolikos. Ir visai nesvarbu, kiek tau duodama vietos — sulaukus tam 
tikro amžiaus, gyventi su tėvais ar seneliais paprasčiausiai atrodo 
keista. 

— Tiesą sakant, iš tikrųjų keista yra girdėti girgždančią lovą ir 
žinoti, kad tavo seneliai užsiiminėja seksu. 

Lilė kostelėjo ir nusijuokė. 

— Oo, Dievuli... Tai jau ačiū... 

— Perlaiko sekso egzaminus, — pridūrė Kupas vėl priversda- 
mas Lilę kostelėti. 

— Gerai, liaukis, — Lilė pažvelgė per petį, ir jos linksma šypse- 
nėlė smeigė Kupui tiesiai į paširdžius. 

— Ir aną kartą taip buvo. 

— Kaip? Sakiau, kad liautumeisi? 

— Šypsojaisi. Ir sulaikei arklį. 

— Galbūt. — Lilė nusisuko ir įbedė į priekį tamsias gundančias 
akis. — Sakyčiau, dabar mes nebežinome, kaip mums vienam su kitu 
elgtis. Kebli situacija. Svečiuotis — visai kas kita; mes labai ilgai gy- 
venome skirtingose valstijose. Dabar gyvename toje pačioje vietoje, 
bendraujame su kai kuriais tais pačiais žmonėmis. Aš nepratusi gy- 
venti ir dirbti šalia buvusiųjų. 

— Daug tų buvusiųjų? 


123 


Iš po kepuraitės Lilė sviedė į Kupą ledinį žvilgsnį. 

— Šitai turėtų būti įtraukta į „žiūrėk savo reikalų“ sferą. 

— Gal reikėtų sudaryti sąrašą. 

— Gal ir reikėtų. 

Kaip ir prieš daugelį metų, jie brovėsi pro pušų ir beržų tankmę. 
Tik dabar oras buvo labai šaltas, diena vaiski, o jų mintys sukosi ne 
apie rytojų, bet apie praeitį. 

— Čia praėjo puma. 

Kaip ir tada, Lilė pristabdė arklį. Kupas staiga patyrė dėjd-vu — 
Lilė vilki raudonais marškinėliais ir džinsais, po kepuraite plaikstosi 
palaidi plaukai. Jiems jojant vienam šalia kito, jos ranka siekia jo 
rankos. 

Šioji Lilė su ilga kasa, vilkinti avikailių skrandą, nesistengia jo 
paliesti. Pasilenkusi ji apžiūrinėja žemę. Tačiau Kupas pajuto dvelkte- 
lėjusį jos plaukų aromatą, nuo jos sklindantį laukinio miško kvapą. 

— Dar ir elnias. Puma medžioja. 

— Tu puikiai pažįsti pėdsakus, bet negali pasakyti, kieno tos 
pėdos — patino ar patelės. 
skvarbiomis akimis stebėjo aplinką. — Medžiai gerokai apibraižyti. 
Tai pumos plotai. Prieš sugesdama kamera buvo kelis kartus ją už- 
fiksavusi. Ji jauna. Galbūt dar nesulaukusi poravimosi sezono. 

— Vadinasi, sekame paskui nekaltą pumą. 

— Ji gali būti vienerių metų amžiaus, — dabar jau lėčiau tęsė 
Lilė. — Dar nėra suaugusi, tik pratinasi gyventi be motinos. Dar ne- 
patyrusi. Labai man tiktų. Kaip tik tokios ir ieškau. Gali būti, kad 
ji yra prieš daugelį metų mano matytos pumos palikuonė. Gal ši 
puma — Mažylio pusseserė? 

— Mažylio? 

— Tai prieglaudoje gyvenantis pumiukas. Jį ir kitus jo vados 
mažylius radau šiuose plotuose. Būtų įdomu, jei pasirodytų, kad ir 
anų, ir šitų jauniklių motinos — iš tos pačios vados. 

— Net neabejoju, kad jie visi bus panašūs kaip giminės... 

— DNR, Kupai, juk policininkai irgi remiasi šiais duomenimis. 
Būtent tuo ir domiuosi, tai mano sritis. Stengiuosi išsiaiškinti, kaip 
toli pumos nuklysta, kokiais takais keliauja, kur susitinka poravimosi 

metu. Aiškinuosi, ar pumos patelės grįžta į senus guolius, į gimtąsias 
vietas. Juk įdomu. 

Lilė vėl sustojo pievų pakrašty. 

— Elnias, briedis, bizonas. Tikras švediškas stalas, — pasakė ji 
rodydama pėdsakus sniege. — Štai todėl man ir gali pasisekti. 

Lilė nusliuogė nuo arklio ir priėjo prie nedažyto medžio dėžės. 
Rišdamas savo arklį Kupas girdėjo, kaip ji keikiasi ir kažką murma 
panosėje. 

— Kamera nesudaužyta. — Lilė pakėlė sniege gulinčią numuštą 
spynelę. — Šiuo atveju nereikėtų kaltinti nei prasto oro, nei gyvūnų. 
Kažkoks juokdarys. — Ji įsimetė į kišenę numuštą spyną ir pasilen- 
kė norėdama atvožti dėžės dangtį. — Sumanė papokštauti. Numušė 
spyną, atidarė dėžę ir nusuko kamerą. 

— Kiek tokia viena kainuoja? 

— Šitokia? Apie šešis šimtus. Beje, įdomu, kodėl jis tos kameros 
nepaėmė. Tik nusuko. 

Galbūt, galbūt, svarstė Kupas. Tačiau būtent dėl kameros Lilė čia, ir 
jei jis staiga nebūtų sumanęs keliauti kartu, ji būtų čia atjojusi viena. 

Kol Lilė tvarkė kamerą ir radiotelefonu kalbėjosi su prieglauda, 
Kupas sukiojosi netoliese. 

Jis nemoka taip gerai sekti pėdsakais ar jų skaityti kaip Lilė; 
nėra prasmės apsimesti, kad yra kitaip. Tačiau Kupas matė aulinių 
paliktas pėdas — ateinančias ir nueinančias. Pėdos vedė per pievą, 
paskui jos dingo tarp medžių kitoje pievos pusėje. 

Spręsdamas iš batų dydžio ir žingsnio ilgio Kupas galėjo apibū- 
dinti vandalą, jei tą žmogų tikrai galima taip vadinti — jis turėjo būti 
kokių šešių pėdų ūgio, batų dydis — tarp dešimto ir dvylikto. Tačiau 
Kupui reikėtų susitikti su tuo žmogumi akis į akį, kad įsitikintų, jog 
jį įsivaizduoja daugmaž teisingai. 

Kupas nužvelgė lygumą, medžius, krūmus, akmenis. Jis žinojo, 
kad čia daug atkampių vietų, yra draustinių, yra privačių valdų. Čia 
daug kampelių, kur gali iškylauti su niekuo nesusitikdamas. 

Pumos — ne vienintelė tykanti ir iš pasalų puolanti rūšis. 

— Kamera jau vietoje. — Lilė apžiūrinėjo Kupo tyrinėtus 
pėdsakus. — O jis čia jaučiasi kaip namie, — pareiškė ji, o paskui 

apsigręžė ir patraukė link nublukusio žalio brezento, numesto ant 
žemės. — Tikiuosi, narvui nieko nenutiko. 

Lilė nuėmė brezentą. Narvas atrodė nepaliestas, tik dureles Lilė 
turėjo atsinešti nusikėlusi nuo arklio. 

— Dureles pasiimame mėgindami apsidrausti nuo tų, kurie gal 
mėgintų tuo narvu pasinaudoti, be to, čia gali įlįsti ir smalsūs gyvū- 
nai, jie paskui nebeįstengtų ištrūkti lauk. Vis dėlto patį narvą palieku, 
nes šiuose plotuose man sekasi. Taip paprasčiau, nei kiekvieną kartą 
jį gabentis arkliu. Žiemą žmonės čia retai kada užklysta. 

Lilė mostelėjo smakru. 

— Jis atėjo iš tos pačios pusės, kaip ir mes, ėjo pėsčias, bent jau 
paskutinį pusmylį. 

— Tiek ir aš supratau. Prisiartino iš už kameros. 

— Tikriausiai tas žmogus drovus. Kad jau esi čia, galėtum pa- 
dėti susitvarkyti. 

Lilė įkabino duris, o Kupas pastatė patį narvą. Jis stebėjo, kokiais 
užtikrintais judesiais ir kaip greitai pievos pakrašty darbuojasi Lilė. Ji 
kelis kartus patikrino spąstus, paskui padėjo jauką — keletą kruvinų 
jautienos gabalų. 

Lilė užfiksavo laiką, linktelėjo. 

— Kiek daugiau nei dvi valandos iki sutemstant. Jeigu puma 
medžioja kur nors netoliese, jaukas turėtų ją privilioti. 

Lilė sniegu nusivalė nuo rankų kraują ir užsimovė pirštines. 

— Galime viską stebėti iš stovyklos. 

— Tikrai? 

Lilė nusišypsojo. 

— Turiu atitinkamą techniką. 

Jie patraukė stovyklos link, bet, kaip Kupas ir tikėjosi, Lilė nu- 
krypo nuo tako norėdama pasekti žmogaus pėdomis. 

— Jis eina gilyn į draustinį, — pasakė ji. — Jeigu ir toliau eis šia 
kryptimi, prieis trasos pradžią. Vienas pats ir pėsčias... 

— Galime pasekti, bet galiausiai šie pėdsakai susimaišys su 
kitais. 

— Ar šiaip, ar kitaip, sekti beprasmiška. Šiuo keliu jis negrįžo. 
Ėjo toliau. Gal šis žmogus — koks nors ekstremalas, savo jėgas ban- 
dantis žygeivis. Šią žiemą gelbėtojai jau ištraukė iš miškų dvi nedide- 

les grupeles. Tėtis pasakojo. Žmonėms atrodo, kad jie žino, ką reiškia 
laukinė gamta, žiema. Bet iš tikrųjų nieko jie nežino. Dauguma visai 
nieko nežino. O šitas, manau, žino. Lygūs žingsniai, pastovus tempas. 
Šitas išmano. 

— Turėtum pranešti apie kamerą. 

— O kam? Pareigūne, kažkas nudaužė mano dešimties dolerių 
vertės spyną ir nusuko kamerą. Burkite savo žmones. 

— Niekam neskaudės, jei užregistruosi šį įvykį. 

— Tu per ilgai buvai išvykęs. Kol grįšiu namo, mano kolegos 
apie viską jau bus papasakoję paštininkui ir savanoriams, šie — per- 
pasakoję savo bosui, kaimynams, bendradarbiams ir taip toliau. Įvy- 
kis jau užregistruotas. Ypatinguoju Pietų Dakotos stiliumi. 

Vis dėlto Lilė atsigręžė balne ir pažvelgė į tą pusę, iš kur jie at- 
jojo. 

Stovykloje ji išsiėmė nediduką nešiojamąjį kompiuterį, atsisėdo 
ant sulankstomosios kėdutės ir kibo į darbą. Kupas įsikūrė savo skly- 
pelyje, užsidegė primusą ir užkaitė kavą. Jis jau buvo pamiršęs šiuos 
mažus malonumus — virš primuso liepsnelės išvirtą kavą, kitokį, 
nepakartojamą jos skonį. Kupas sėdėjo mėgaudamasis, stebėdamas, 
kaip per akmenis ir ledus taškydamasis veržiasi upokšnio vanduo. 

Lilės pusėje, kaip atrodė, virė darbas. Ji kalbėjosi radiotelefonu, 
kažkam aiškino koordinates, tikslino kažkokius duomenis. 

— Jeigu pasidalytum su manimi kava, man nereikėtų visko 
mesti ir virtis pačiai, be to, su tavimi pasidalyčiau jautienos troški- 
niu, — ji pažvelgė Kupo pusėn. — Troškinys ne iš skardinės. Mamos 
gamintas. 

Kupas gurkštelėjo kavos, pažvelgė į Lilę ir nieko neatsakė. 

— Prisimenu, ką sakiau, bet juk tai kvaila. Be to, aš ant tavęs ne- 
bepykstu. Bent jau dabar. 

Atsistojusi Lilė padėjo kompiuterį ant kėdutės ir nuėjo išimti iš 
kuprinės sandariai uždaryto maišelio su troškiniu. 

— Puikus sandėris. 

Kupas negalėjo dėl to ginčytis. Šiaip ar taip, jam norėjosi pažiū- 
rėti, ką Lilė veikia su tuo kompiuteriu. Kupas pripylė antrą puodelį 
kavos, pasaldė taip, kaip Lilei patikdavo, ir patraukė jos pusėn. 

Jie gėrė kavą stovėdami ant snieguoto upokšnio kranto. 

— Kompiuteris prijungtas prie kameros. Kai kamera įsijungs, jei 
įsijungs, gausiu signalą ir pamatysiu vaizdą. 

— Fantastika. 

— Liucijus sumeistravo. Tasai mūsų nuoboda genijus Liucijus. 
Jeigu nori sužinoti, kaip laikosi tavo seneliai, jis gali nusiųsti jiems 
žinutę. Paprašiau, kad jis jiems paskambintų arba paprašytų Tensės, 
kad paskambintų ji ir praneštų, jog mes stovykloje. Oras neblogas, 
viskas turėtų būti gerai. 

Lilė atsisuko. Jų žvilgsniai susitiko ir neskubėjo išsiskirti. Lilei 
nespėjus nusigręžti, kažkas galingai sudrebino Kupui širdį. 

— Gera kava, — pratarė Lilė. — Einu, apžiūrėsiu arklį, o paskui 
pašildysiu troškinį. 

Lilė nuėjo palikusi Kupą prie upokšnio. 


Ji nenorėjo taip jaustis. Lilei buvo apmaudu ir pikta, kad ji ne- 
galėjo užblokuoti ar atmesti to, ko nenorėjo. 

Ir kas jam yra? Kupui būdingas liūdesio ir kartėlio šešėlis nenu- 
slinkęs ir dabar; negana to, liūdesiu ir kartėliu užsikrėtė ir pati Lilė. 

Tai vis jausmai, tarė sau Lilė. Jos bėdos... 

Ar ir Žanas Polis taip jautėsi? — svarstė ji. Troško, geidė, bet 
niekada nieko tikra negavo mainais... Ji turėtų šimtus kartų spirti sau 
į sėdynę už tai, kad privertė žmogų jaustis tokiu bejėgiu. 

Galbūt žinojimas, kad ji tebemyli Kuperį Salivaną, ir yra toji 
tikroji rakštis sėdynėje. Dievas mato, tikrai skauda. 

Gaila, kad ji negali pasielgti taip, kaip pasielgė Žanas Polis 
— imti ir išvažiuoti. Jos gyvenimas čia, čia jos šaknys, darbas, širdis. 
Vadinasi, jai reikės susiimti. 

Pašėrusi ir pagirdžiusi arklį Lilė pašildė troškinį. 

Jai nunešus lėkštę Kuperiui, jau leidosi prieblanda. 

— Turėtų būti pakankamai karštas. Turiu darbo, todėl... 

— Gerai. Ačiū. 

Kupas paėmė lėkštę ir grįžo į savo vietą prie spingsinčio primu- 
so blėstančioje dienos šviesoje skaityti toliau. | 

Prieblandoje šmėstelėjo prie upokšnio atsigerti atėjęs elnias. 

Lilė matė šešėlius, girdėjo šnaresį ir dunksinčias kanopas. Ji pažvelgė 
į kompiuterį, tačiau pievoje buvo ramu; kol kas — jokio judėjimo. 

Patekėjus mėnuliui Lilė įsinešė kompiuterį ir žibintą į palapinę. 
Viena — būdama su Kupu ji jautėsi vienišesnė nei būdama pati sau 
— ji klausėsi nakties ir laukinės gamtos. Nakties muzikai pritarė me- 
džiotojo riksmas, medžiojamojo klyksmas. Ji girdėjo, kaip šnarpščia 
jos arklys, tarsi atsakydamas tyliai prunkštelėjusiam Kupo arkliui. 

Naktis sklidina garsų, mąstė Lilė. Tačiau du žmonės naktyje ne- 
persimetė nė vienu žodeliu. 


Lilė nubudo prieš patekant saulei būdama tikra, kad girdėjo 
kompiuterio siųstą signalą. Tačiau pažvelgusi ji tepamatė tuščią ek- 
raną. Ji iš lėto atsisėdo, įtempė klausą. Šalia palapinės kažkas krutėjo 
— tarsi sėlintų, tykotų, lyg ir žmogus... Tamsoje Lilė įsivaizdavo save 
čiumpančią pistoletą su raminamaisiais arba šautuvą. Galiausiai ji 
apsisprendė ir siekė pistoleto su raminamųjų užtaisu. 

Lilė iš lėto praskleidė palapinę ir pažvelgė pro plyšį. Net ir tam- 
soje ji pažino Kuperio šešėlį. Vis dėlto lįsdama iš palapinės ji nepa- 
leido iš rankų pistoleto. 

— Kas čia? 

Kupas pakėlė ranką tildydamas Lilę, paskui mostelėjo liepdamas 
jai eiti atgal į palapinę. Nepaisydama gestų Lilė priėjo prie Kuperio. 

— Kas? — pakartojo ji. 

— Čia kažkas buvo. Toje pusėje. 

— Galėjo būti koks nors žvėris. 

— Ne žvėris. Tikriausiai išgirdo, kaip krebždu palapinėje, kaip ją 
pradarau. Jis dingo, ir labai greitai. O šitas kokiems velniams? 

Lilė pažvelgė į pistoletą su raminamaisiais. 

— Jis skirtas imunizacijai. Jei būtinai reikia, galima panaudoti ir 
žmonėms. Girdėjau, kad vaikštai, tik nebuvau įsitikinusi, ar čia tikrai tu. 

— Galėjo būti koks nors žvėris. 

Lilė atsikvėpė. 

— Taip, gerai, tikriausiai ir tu išmanai šiuos skirtumus ne pras- 
čiau už mane. O šitas kokiems velniams? — paklausė Lilė rodydama 
į 9 mm revolverį Kupo rankoje. 

— Imunizacijai. 

— Jėzau, Kuperi. 

Užuot atsakęs, Kupas pasuko savo palapinės link ir grįžo ne- 
šinas prožektoriumi. Jis padavė prožektorių Lilei. 

— Skaityk pėdsakus. 

Lilė nukreipė šviesos pluoštą į sniegą. 

— Taip, na, atrodo, pėdos tavo; ėjai tolėliau nuo stovyklos iš- 
tuštinti pūslės. 

— Tu teisi. 

— O čia jau kiti pėdsakai, veda nuo upokšnio mūsų link. Eita 
ramiu žingsniu. Tolėliau į šiaurę jau bėgta ar liuoksėta dideliais 
šuoliais. — Lilė atsipūtė. — Tikriausiai brakonierius. Galbūt norėjo 
įsirengti medžioklės bokštelį, bet pamatė mūsų stovyklą. Velnias, pė- 
dos labai panašios į tas, kurias matėme prie narvo. Vis tiek gali būti 
brakonierius. Gal jam patinka bastytis po šitas apylinkes. 

— Gal. 

— Tikriausiai tu vis tebemąstai kaip faras ar privatus seklys, 
todėl tau kiekvienas bus įtariamasis. Dabar tikriausiai manai, jog jei 
tavęs čia nebūtų, būčiau pakliuvusi į bėdą. 

— Ohoho, tu ir mintis skaityti moki. 

— Žinau, kaip viskas būna. Patikėk, nelabai apsidžiaugtum ga- 
vęs šių raminamųjų dozę. Ir dar žinok, kad galiu savimi pasirūpinti. 
Jau seniai gyvenu rūpindamasi savimi, — Lilė nutilo leisdama Kupui 
viską sugromuliuoti. — Bet aš suprantu, jog kuo mūsų daugiau, tuo 
geriau. Nesu kvaila. 

— Tada paklausk savęs, kaip jam pavyko tamsoje neišklysti iš 
kelio ir taip greitai eiti. Patekėjo mėnulis. Dabar jau šviesiau, bet nak- 
tis buvo juoda kaip derva. 

— Arbajo akys pripratusios prie tamsos, arba jis turėjo naktinio 
matymo akinius. Greičiausiai taip ir bus, jei tamsoje jis ieškojo tinka- 
mos vietos medžioklei. Jis žino, ką daro. Apie viską pranešiu, bet... 

Lilė nebaigė sakinio išgirdusi iš palapinės sklindantį signalą. 
Viską pasaulyje pamiršusi ji nėrė atgal ir smuko į palapinę. 

— Štai ji! Kalės vaikas. Tikriausiai tu esi mano sėkmės talisma- 
nas. Tikrai nesitikėjau šito pamatyti savo akimis. Kokia gražuolė, — 

murmėjo Lilė žiūrėdama, kaip pievos pakrašty jauna puma uodžia 
orą. — Kupai, eikš pažiūrėti. Tik pažvelk. 

Lilė pasislinko, kad ir atėjęs Kupas matytų kompiuterio ekrano 
kraštelį. 

— Puma pajuto jauko kvapą. Ji sėlina, laikosi šešėlių, brūzgynų. 
Ji slapukauja. Jos labai aštrus žvilgsnis, tamsoje pumos puikiai mato. 
Narvas — nematytas, nepažįstamas daiktas, bet kas viduje? Kvapas. 
Dieve, kokia ji graži. Tik pažvelk. 

Atrodė, kad puma, prigludusi prie žemės, plaukte plaukia sniegu. 

Paskui ji pašoko; Lilė sulaikė kvapą negalėdama patikėti pumos 
greičiu ir šuolio galia. Šuolis, skrydis, blyksnis... Nors narvo durelės 
užsitrenkė, jaukas jau buvo pumos dantyse. 

— Mes ją turim. Turim! — trykšdama džiaugsmu ir juokdamasi 
Lilė čiupo Kupą už parankės. — Ar matei, kaip... 

Ji pasuko galvą. Palapinėje buvo labai mažai vietos; Lilės lūpos 
kone palietė Kupo lūpas. Ji juto nuo Kupo sklindančią šilumą, matė 
žibančias jo akis — ledo mėlynumo akis. Akimirką, bet tik akimirką, 
Lilę užliejo atsiminimai apie Kupą, apie juodu. 

Tada ji atsitraukė — pasišalino iš pavojingos zonos. 

— Man reikia nueiti prie daiktų. Jau beveik išaušo. Greitai bus 
taip šviesu, kad įžiūrėsime pėdsakus. 

Lilė paėmė radijo telefoną. 

— Atsiprašysiu. Man reikia paskambinti. 


kepė kumpio, užplikė kavos. Kol Lilė skambino ir kalbėjosi, 

tvarkėsi mantą, Kupas paruošė kelioninius pusryčius ir su- 
sitvarkė savąjį stovyklos kampą. Kai Lilė atėjo balnoti arklio, Kupas 
savąjį jau buvo pabalnojęs. 


Ki Lilė turėjo daugiau darbų ir reikalų nei Kupas, jis pa- 


— Ką ketini su ja daryti? 
— Užmigdyti. Turėdama tavo jau matytą pistoletą su vaistais 
galiu prie jos prisiartinti per dvi pėdas ir iššovusi strėlytę suleisti 

dozę nesužeisdama pumos. Paimsiu jos kraujo ir kailio plaukelių pa- 
vyzdžių, nustatysiu svorį, amžių, dydį ir taip toliau. Tada uždėsiu jai 
antkaklį su specialiu radijo įrenginiu. Ačiū, — pridūrė Lilė kiek su- 
trikusi, kai Kupas padavė kavos puodelį. — Ketinu suleisti nedidelę 
dozę, bet puma vis tiek miegos apie porą valandų; iki jai nubundant 
turiu susitvarkyti. Kol puma neatsigavusi nuo vaistų, ji pažeidžiama. 
Darbo visai dienai, bet jeigu viskas klostysis gerai, popiet ji jau bus 
atsistojusi ant kojų, o aš turėsiu viską, dėl ko čia ir keliavau. 

— Ir kas tau iš viso to? 

— Klausi, kokia nauda be patiriamo malonumo? — Saulei raus- 
vinant rytinių kalvų viršūnes, Lilė užšoko ant balno. — Informacija. 
Pumos — viena iš nykstančių rūšių. Daugelis žmonių — kalbu apie 
tuos, kurie gyvena ir lankosi mums žinomose pumų teritorijose — 
niekada nėra šių gyvūnų matę. 

— Ir tasai daugelis bus nepanašūs į tave. 

Kupas užlipo ant arklio ir pasiūlė Lilei sumuštinį su kumpiu. 

— Nebūtinai taip. — Lilė pažvelgė į sumuštinį, paskui — į 
Kupą. — Paruošei pusryčius. Dabar jau gailiuosi, jog niurzgėjau, kad 
keliauji kartu. 

— Puiku, kad išpešei ir šiokios tokios naudos. 

— Žodžiu, — jiems pasukus arklius tako link, Lilė atsikando 
sumuštinio, — dažnai paaiškėja, kad gauti pranešimai apie pamatytą 
pumą yra klaidingi — žmonės pamato rusvąsias lūšis arba pames- 
tus augintinius. Žmonės perka egzotiškas kates, o mes kas mėnesį 
sulaukiame jų skambučių su klausimais, ką jiems, po velnių, daryti, 
kad Pūkė jau nebepanaši į mielą katytę. — Lilė vėl atsikando. — Bet 
dažniausiai žmonės pamato lūšį ir pamano: prakeikimas, puma. Ir jei 
vis dėlto tų retų atvejų pasitaiko, ir jie sutinka pumą, daugelis nesup- 
ranta, kad ji neieško žmogienos. 

— Maždaug prieš metus Dedvude puma, galima sakyti, įšoko 
pas vieną moterį į karštą vonią. 

— Taigi taigi, šaunu. — Lilė baigė šveisti sumuštinį. — Tik gal- 
būt niekas neakcentavo, kad puma ta moterimi visai nesusidomėjo, 
jos nepuolė. Puma tykojo elnio, bet kažkaip atsidūrė gyvenamaja- 
me name būtent tada, kai moteris įlipo į vonią. Puma pažvelgė į ją, 
tikriausiai pamanė, kad ji nepanaši į gerus pietus, ir nuėjo sau. Mes 

braunamės į jų gyvenimą, Kupai; ir nenorėk, kad užsivesčiau dėstyti 
apie gamtosaugos reikalus. Tai mes braunamės. Turime išmokti su 
jomis gyventi, turime saugoti visas rūšis. Pumos nenori gyventi su 
mumis. Jos nenori maišytis viena kitai po kojomis, kol neprasideda 
poravimosi metas. Jos — atsiskyrėlės; nors kai kuriuose plotuose jų 
gyvena tankiau, pumoms subrendus vieninteliai joms pavojingi gro- 
buonys — tai mes. 

— Dabar prieš leisdamasis karštą vonią gerai pagalvosiu. 

Lilė nusijuokė. 

— Nemanyčiau, kad puma panorėtų su tavimi išsimaudyti. Jos 
moka plaukti, bet nelinkusios taip pramogauti. O toji mūsų sučiupta 
mergina dabar svarsto, kaip čia, po velnių, nutiko, kad ji pakliuvo 
į spąstus. Jeigu ji išgyvens tiek, kiek laukinėje gamtoje vidutiniškai 
gyvena pumų patelės, tai jai liko kokie aštuoneri devyneri metai. Kas 
dvejus metus ji poruosis, atsives jauniklių — vidutiniškai po tris. Du 
iš trijų greičiausiai Žus neišgyvenę nė metų. Ji juos maitins, aršiai gins 
ir saugos, mokys medžioti. Ji juos mylės, kol ateis laikas jauniklius 
paleisti. Per visą gyvenimą puma gali apeiti šimto penkiasdešimties 
kvadratinių mylių teritoriją. 

— O tujas suseki, nes pumoms užsegti radijo antkakliai. 

— Žinome, kur ir kada jos eina, kaip ten nusigauna, kaip ilgai 
užtrunka jų kelionė. Kada jos poruojasi. Tyrinėju pumų kartas. Ma- 
žylis ir jo vados jaunikliai man padėjo aprašyti dvi kartas; pernai 
kanjone buvau sugavusi ir paženklinusi vieną beveik suaugus; pa- 
tiną. O nuo šitos pumos pradėsiu tirti naują kartą. 

Kai keliukas pakankamai išplatėjo, jie pasileido lengva ristele. 

— Ar tu dar nežinai visko, ką įmanoma žinoti apie pumas? 

— Visko niekada nežinai. Biologija ir elgesys, pasiskirstymas 
ir arealai, net mitologija... Visos žinios kaupiamos; kuo tų žinių bus 
daugiau, tuo geriau išmanysime, kaip saugoti nykstančias rūšis. Ir 
dar — finansavimas. Rėmėjams visada norisi girdėti ir matyti viso- 
kių įdomybių. Išrinksiu tai sučiuptajai mergaitei vardą, įkelsiu į tin- 
klalapį jos nuotrauką, įtrauksiu ją į skyrelį, pavadintą „Susek pumą.. 
Finansavimas.... Tam tikra prasme ją išnaudodama pagausinsiu pini- 
gėlių, skirtų jos ir panašių į ją globai, tyrimams ir supratimui. Negana 
to, man pačiai labai norisi kuo daugiau sužinoti. 

Lilė pažvelgė į Kupą. 

— Tiesą sakant, šįryt mes puikiai pradedame dieną. 

— Esu pradėjęs ir prasčiau. 

— Grynas oras, geras arklys, mylių mylios vaizdų, už kuriuos 
žmonės moka didelius pinigus, norėdami jais pasigrožėti dailės al- 
bumuose, ir įdomus tavęs laukiantis darbas. Puikumėlis. — Lilė pa- 
kreipė galvą. — Net ir miestiečiui. 

— Mieste nei geriau, nei blogiau. Tiesiog ten kitaip. 

— Ar tu pasiilgsti miesto? Ten dirbto darbo? 

— Darau tai, ko noriu. Kaip ir tu. 

— Tai labai svarbu. Na, galėti daryti tai, ko nori. O tau puikiai 
sekasi. Dirbti su arkliais, — pridūrė Lilė. — Visada sekėsi. — Ji pasi- 
lenkė paglostyti arkliui kaklą. — Mes dar turime susiderėti dėl kai- 
nos, bet tu buvai teisus. Rokis man labai tinka. 

Lilė suraukė antakius ir pristabdė arklį. 

— Štai ir vėl mūsų draugas, — ji mostelėjo rodydama pėdsa- 
kus. — Jis nukirto gabalą kelio ir šioje vietoje vėl ėjo taku. Dideli 
žingsniai. Ne bėgta, bet greitai eita. Kokio velnio jam čia reikia? — 
kažkas suspurdėjo Lilės širdyje. — Jis eina link pievų. Link pumos. 

Lilei tebekalbant nuaidėjo riksmas. 

— Jis ten. Jis jau ten. 

Lilė paragino arklį, ir šis pasileido šuoliais. 

Vėl nuaidėjo kupinas įniršio riksmas. Trečias šaižus riksmas 
buvo nutrauktas trankaus šūvio. 

— Ne! 

Lilė jojo beveik nieko nematydama, tampydama vadeles, mė- 
gindama laviruoti tarp medžių, prisispaudusi prie arklio ir vis ragin- 
dama jį šuoliuoti per pusnis. 

Ji niuktelėjo ir Kupui, kai šis prisigretino ir čiupo iš jos vadeles. 

— Jojam. Pasitrauk! Jis ją nušovė. Jis ją nušovė. 

— Jeigu nušovė, tu nieko nebepakeisi, — tvirčiau suėmęs Rokio 
vadeles tyliai kalbėjo Kupas, norėdamas nuraminti arklius. — Ten 
kažkas yra, ir jis ginkluotas. Tikrai neverta taip lėkti rizikuojant ar- 
klio kojomis ir tavo sprandu. Liaukis. Mąstyk. 

— Jis mus lenkia kokiomis penkiolika dvidešimčia minučių. Ji 
spąstuose. Aš turiu... 

— Liaukis. Mąstyk. Paskambink. Viską pranešk. 

— Jeigu manai, kad aš tik sėdėsiu ir lauksiu kol... 

— Tu apie viską praneši. — Kupo balsas buvo šaltas ir griežtas 
kaip jo akys. — O mes seksime pėdsakais. Labai iš lėto. Paskambink 
savo žmonėms, išsiaiškink, ar kamera vis dar veikia. Paprašyk, kad 
jie praneštų apie šūvį. Tada josi paskui mane, nes tik aš turiu tikrą 
ginklą. Štai ir viskas. Vykdyk. 

Lilė būtų galėjusi prieštarauti dėl Kupo tono, dėl kategoriškų jo 
įsakymų. Tačiau dėl kameros jis buvo teisus. Kupas jojo pirmas, o Lilė 
išsitraukė radijo telefoną. 

— Ir aš turiu šautuvą, jeigu kartais prireiktų, — tarė ji Kupui. 

Lilė susisiekė su apsimiegojusia Tense. 

— Sveika, Lile. Kur... 

— Patikrink kamerą. Vienuoliktą numerį. Tą, kurią vakar pa- 
taisiau. Patikrink dabar. 
žiūrėti gyvūnų, paskui atsivedžiau Eriką, taigi... Velnias, ji vėl nieko 
nerodo. Ar... 

— Paklausyk. Mes su Kuperiu maždaug už dvidešimties minučių 
kelio nuo tos vietos. Ten kažkas yra, kažkas ten buvo. Girdėjosi šūvis. 

— O, Dieve. Ar nemanai, kad... 

— Reikia, kad apie viską praneštum policijai ir laukinių gyvūnų 
priežiūros pareigūnams. Po kokių dvidešimties minučių žinosime 
daugiau. Susisiek su Matu. Jei puma sužeista, aš ją atgabensiu. Gali 
prireikti lėktuvėlio. 

— Viskuo pasirūpinsiu. Palaikyk su mumis ryšį, Lile, ir būk at- 
sargi, — Lilei nespėjus atsakyti ryšys nutrūko. 

— Galėtume joti ir greičiau, — nenustygo ji. 

— Ir įlėkti tiesiai vilkui į nasrus. Šį rytą norėčiau praleisti kitaip. 
Mes nežinome, kas ten yra, ką jis galvoja. Žinome tik tiek, kad jis turi 
ginklą, kad jam užteko laiko pabėgti arba pasislėpti ir laukti. 

Arba jis galėjo sumėtyti pėdas, svarstė Kupas, ir jau dabar rez- 
ga planus, kaip pasipraktikuoti šaudyti į žmonių pavidalo taikinius. 
Dabar dar niekas neaišku, ir Kupas sunkiai tvardėsi nepasiduodamas 
pagundai „užmigdyti“ Lilę ir pririšti prie kokio nors medžio, kad to- 
liau galėtų eiti vienas pats. 

— Nuo šios vietos mums geriau eiti pėstiems, — taręs jis pasuko 
galvą ir pamatė Lilės akis. — Eisime tyliau, be to, į mus bus sunkiau 
pataikyti. Pasiimk peilį, pistoletą su vaistais ir telefoną. Jeigu kas atsi- 
tiks, bėk. Šitas vietas pažįsti geriau už ką nors kitą. Jei pasiklysi, kvies- 
kis pagalbą ir lauk vienoje vietoje, kol kas nors atvyks. Aišku? 

— Čia ne Niujorkas ir tu jau ne policininkas. 

Kupas žvelgė lediniu žvilgsniu. 

— O mes dabar kalbame ne apie gyvūnų ženklinimą. Kiek laiko 
ketini sugaišti ginčydamasi su didesniu ir stipresniu už save? 

Lilė nulipo nuo arklio, nes Kupas buvo teisus; ji susidėjo į ne- 
didelę kuprinėlę viską, ko, jos manymu, galėtų prireikti. Pistoletą su 
vaistais laikė rankoje. 

— Man už nugaros, — paliepė Kupas.— Viena linija. 

Kupas ėjo greitai, vis spartindamas žingsnį. Kaip jis ir numanė, 
Lilė neatsiliko. Paskui jis sustojo, išsitraukė žiūronus ir pasislėpęs už 
krūmo ėmė apžiūrinėti priešais plytinčią pievą. 

— Ar matai narvą? 

— Palauk. 

Kupas matė ištryptą sniegą, medžių liniją, kyšančius akmenis. 
Nesuskaičiuojama daugybė gerų slėptuvių. 

Jis toliau apžiūrinėjo lygumą. Kupo pasirinkta stebėjimo vieta 
buvo prasta, bet vis dėlto jis įžiūrėjo dalį narvo ir dalį pumos. Ir dar 
kraują ant sniego. 

— Iš čia gerai nesimato. Bet ji nušauta. 

Minutėlę Lilė užsimerkė. Tačiau Kupas vis tiek matė jos veidą 
užliejusį liūdesį. 

— Eisime iš kitos pusės, iš už narvo. Ten geresnė priedanga. 

— Gerai. 

Eidami pasirinktu keliu jie užtruko ilgiau — teko bristi įklim- 
pus iki kelių per kietą sniegą, stumtis pirmyn grublėta slidžia žeme. 

Lilė brovėsi per krūmokšnius įsikibdama Kupui į ranką, jeigu 
labai prireikdavo. 

Ant spindinčio biraus sniego ji užuodė kraują. Ji užuodė mirtį. 

— Aš einu pas ją, — Lilės balsas nuskambėjo ramiai, tarsi be jo- 
kių emocijų. — Jeigu jis sukiotųsi kur nors netoliese, dabar jau būtų 
mus išgirdęs. Jam pakako laiko kur nors pasislėpti ir mus nukepti, 

jeigu jis to tenorėjo. Jis nušovė į spąstus įkliuvusį žvėrį. Jis — bailys. 
Jis pabėgo. 

— Ar gali jai padėti? 

— Abejoju, bet vis tiek einu. Jis galėjo tave nušauti naktį, tada, 
kai išlindai iš palapinės. 

— Aš eisiu pirmas. Negali būti jokių kalbų. 

— Man tas pats. Eik. Man reikia iki jos nusigauti. 

Kvailystė, tarė sau Kupas. Tuščia rizika, neduosianti jokių rezul- 
tatų. Tačiau jis prisiminė, kaip padėjo Lilei pastatyti narvą, kaip kartu 
su ja stebėjo užsitrenkiančias narvo dureles. 

Jis negalėjo pumos ten ir palikti. 

— Gal tau vertėtų iššauti keletą šūvių, kad jis žinotų, jog ir mes 
ginkluoti. 

— Tokį mūsų veiksmą jis galėtų suprasti kaip iššūkį, — tarė 
pažvelgęs į Lilę Kupas. — Tu manai, kad lengviau šauti į spąstuose 
įkliuvusį Žvėrį ar į žvėrį apskritai nei į žmogų. Neteisinga taip many- 
ti. Viskas priklauso nuo to, kas šaudo. Lik čia, kol pakviesiu. 

Kupas žengė kelis žingsnius plynės pusėn. 

Minutėlę jis jautė visu kūnu bėgantį šiurpą; įsitempė kiekvienas 
raumenėlis. Kartą Kupas jau buvo pašautas, ir jam labai nesinorėjo, 
kad ši patirtis pasikartotų. 

Virš galvos suko ratus vanagas. Kupas įbedė akis į medžius. Iš- 
girdęs kažką judant jis pakėlė šautuvą. Sniegu brido elnias, paskui 
save vesdamas visą saviškių būrį. 

Kupas apsigręžė ir nuėjo narvo link. 

Jis ir nesitikėjo, kad jam pajudėjus Lilė liks savo vietoje; ji, aiš- 
ku, ir neliko stovėti. Priėjusi prie Kupo Lilė atsiklaupė ant įšalusios 
žemės. 

— Gal galėtum atsukti kamerą? Aišku, jeigu jis tos kameros ne- 
sudaužė. Mums reikia viską dokumentuoti. 

Narve puma gulėjo ant šono. Šviežias ir nuo šūvio karščio su- 
krešėjęs kraujas gėrėsi į sniegą. Lilė užgniaužė didžiulį norą atidaryti 
narvą, paglostyti pumą, jos gailėti ir ją apverkti. Užuot rypavusi ji 
susisiekė su baze. 

— Tense, kamerą mes tuoj sutvarkysim. Pumos patelė nušauta. 
Žaizda galvoje. Ji nebegyva. 


137 


— Oo, Lile. 

— Paskambink, kam reikia, padaryk vaizdo įrašo kopiją. Mes 
lauksime pareigūnų ir transporto, kad ją išvežtume. 

— Nedelsdama viskuo pasirūpinsiu. Man labai gaila, Lile. 

— Taip, ir man. 

Baigusi kalbėti Lilė pažvelgė į Kupą. 

— Kaip kamera? 

— Tiesiog nusukta, kaip anksčiau. 

— Pumų medžioklės sezonas labai trumpas, nustatytos griežtos 
taisyklės. Dabar jų medžioti negalima. Čia — privačios žemės, saugo- 
ma teritorija. Jis neturėjo teisės. 

Nors Lilė kalbėjo ramiu tvirtu balsu, ji buvo labai išbalusi, todėl 
akys švietė kaip juodi tvenkiniai. 

— Net jei ji nebūtų įkliuvusi į spąstus ir tokia bejėgė, jis ne- 
turėjo jokios teisės. Suprantu, kodėl žmonės medžioja — maistui, 
norėdami pasportuoti, pateikdami argumentų, jog medžioja norė- 
dami išsaugoti ekologinę pusiausvyrą; mes užimame vis daugiau ir 
daugiau medžioklės plotų. Tačiau šitai — ne medžioklė. Tai žudy- 
mas. Jis nušovė narve uždarytą žvėrį. O į narvą pumą įviliojau aš. 
Aš ją ten įkišau. 

— Neturėtum taip kvailai elgtis ir savęs kaltinti. 

— Neturėčiau. — Dabar juodosios akys kunkuliavo pačiu nuo- 
širdžiausiu pykčiu. — Kaltas tasai galvijas, priėjęs prie narvo ir pa- 
leidęs jai į galvą kulką. Bet aš esu pretekstas. Aš — priežastis, leidusi 
jam taip pasielgti. 

Lilė atsitūpė pasikūprinusi ir giliai įkvėpė. 

— Jis, atrodo, atėjo taku, priėjo prie kameros, ją nusuko, apėjo 
jų. Jis ir toliau ją erzino. Kas žino, gal taip jam buvo įdomiau, labiau 
jaudino. Tada jis ją nušovė. Sakyčiau, šauta iš labai arti. Bet gerai ne- 
Žinau. Negaliu pasakyti. Atliksime skrodimą, išimsime kulką. Policija 
kulką ištirs ir pasakys, kokiu ginklu jis naudojosi. 

— Iš garso galima spėti, kad šauta pistoletu. Sprendžiant iš Žaiz- 
dos — mažo kalibro ginklu. 

— Tikriausiai tu daugiau išmanai apie tokius dalykus. 

Dabar Lilė darė tai, ką turėjo padaryti, ir atidarius narvą Kupas 

jos neįspėjo, kad nusikaltimo vietoje nieko keisti negalima. Lilė už- 
dėjo delną ant sumaitotos jaunos patelės galvos, kuri, jos manymu, 
tebuvo nugyvenusi vienerius metus. Kuri buvo pratusi laisvai me- 
džioti ir vaikščioti kur tinkama. Kuri laikėsi jai vienai težinomų vietų 
ir vengė bet kokios draugijos. 

Lilė glostė pumą. O kai ėmė drebėti pečiai, ji pakilo ir išėjo iš 
kamera fiksuojamos teritorijos. Daugiau niekuo negalėdamas padėti, 
Kupas priėjo prie Lilės, atgręžė ją į save ir laikė apkabinęs, kol ji ver- 
kė. O Lilė verkė ir verkė. 

Atvykus pareigūnams ji jau buvo nusišluosčiusi ašaras ir pa- 
sirengusi tolesniems darbams. Kupas šiek tiek pažinojo apygardos 
šerifą ir įsivaizdavo, kad Lilė jį pažįsta visą gyvenimą. 

Kupo manymu, šerifas turėjo būti neseniai įkopęs į ketvirtą 
dešimtį. Tvirto kūno, griežtų veido bruožų, vilkįs storus kailinius 
— šerifo išvaizdą įvertino Kupas. Jis buvo vardu Viljamas Johan- 
senas, tačiau Lilė — kaip ir daugelis kitų, jį pažįstančiųjų — šerifą 
vadino Viliu. 

Kol šerifas ir Lėlė kalbėjosi, Kupas stebėjo, kaip įgaliotinis brai- 
žo įvykio vietos planą, Žymi narvo vietą, pėdsakus. Jis taip pat matė, 
kaip Vilis uždėjo Lilei ant peties ranką ir prieš pasitraukdamas ir pa- 
sukdamas Kupo link ją paglostė. 

— Pone Salivanai. — Vilis nutilo, atsistojo šalia Kupo ir pažvelgė 
į negyvą pumą. — Siaubingas tikro bailio poelgis. Tu medžioji? 

— Ne. Niekada nesu ragavęs medžioklės. 

— O aš medžioju kiekvieną sezoną. Man patinka būti gamtoje, 
išmėginti savo jėgas priešinantis žvėrių instinktams. Mano Žmona 
gamina puikų stirnienos troškinį. Bet niekada nesu medžiojęs pu- 
mos. Dar mano tėtis mane mokė, o jis buvo prisiekęs medžiotojas, 
labai mėgęs žvėrieną. „Tik nesumanyk ėsti pumos.“ O čia šalta. Kyla 
vėjas. Lilė sakė, kad štai ten palikti jūsų arkliai. 

— Taip. Norėčiau jų link ir judėti. 

— Aš tave palydėsiu. Ji sakė, kad paskambino tėčiui, ir jis jau 
pakeliui; pasitiks tave netoli tos vietos, kur vakar vakare įsirengėte 
stovyklą. Padės susitvarkyti. 

— Lilei reikia vykti su puma. 

— Taip, — linktelėjo Vilis. — Paėjėsiu kiek su tavim, ir man pa- 

pasakosi, kas ir kaip. Norėsiu išgirsti ir daugiau, bet atvyksiu vėliau, 
kai grįši. Kai apšilsi. 

— Gerai. Aš tik minutėlę. 

Nelaukdamas šerifo leidimo Kupas nuėjo prie Lilės. Jis jos ne- 
paglostė užjausdamas, ne taip, kaip Vilis. Jo žvilgsnį pasitikusios akys 
buvo sausos. Sausos ir tarsi kiek tolimos. 

— Paimsiu arklius, stovykloje susitiksiu su Džo. Atgabensime 
tau visą tavo mantą. 

— Dėkoju, Kupai. Nežinau, ką būčiau dariusi, jei nebūtum ke- 
liavęs kartu. 

— Būtum susidorojusi. Vėliau užsuksiu. 

— Tau nereikia... 

— Vėliau užsuksiu. 

Taip pasakęs Kupas nuėjo; Vilis prisiderino prie jo žingsnių. 

— Vadinasi, rytuose dirbai su policija. 

— Dirbau. 

— Girdėjau, verteisi privačia praktika. 

— Verčiausi. 

— Atsimenu, kai dar būdamas vaikas atvažiuodavai aplankyti 
senelių. Geri žmonės. 

— Geri. 

Vilis kryptelėjo lūpomis ir toliau tvirtai žengė taku. 

— Girdėjau, kartą Galas Nodokas, tasai, kur dabar pas tave dir- 
ba, davė tau pažiaumoti, ir tada galingai vėmei. 

Kupas vos įžiūrimai šyptelėjo. 

— Galas niekada nepavargs apie tai pasakodamas. 

— Smagi istorija. Pone Salivanai, kodėl tau visko trumpai ne- 
išdėsčius. Juk man nereikia aiškinti, ką turėčiau sužinoti; pats buvai 
policininkas. 

— Kuperi arba Kupai. Mes su Lile iškeliavome vakar rytą. Apie 
aštuntą, gal truputį po aštuntos. Dalį daiktų palikome stovyklavietėje 
prie upokšnio ir prieš vienuoliktą atkeliavome čia. Sakyčiau, beveik 
vienuoliktą. 

— Greitai atkeliavote. 

— Geri-arkliai, be to, ji žino kelią. Jai reikėjo patvarkyti kamerą. 
Kažkas nudaužė apsauginės dėžės spyną ir kamerą nusuko. Ji sakė, 

kad kamera sugedo prieš porą dienų. Ji viską patvarkė. Pamatėme 
kažkieno paliktus pėdsakus. Man atrodo, kad batų dydis galėtų būti 
vienuoliktas. 

Vilis linktelėjo ir pasitaisė skrybėlę. 

— Viską patikrinsime. 

— Pastatėme narvą, padėjome jauką, prieš dvi grįžome į stovyk- 
lą. Ji dirbo, aš skaičiau, pavalgėme, nuėjome miegoti. Rytą, dvidešimt 
po penkių, išgirdau, kad kažkas vaikšto. Pasiėmiau šautuvą. Kai iš- 
lindau iš palapinės, jis jau bėgo. Aš jį daugiau girdėjau nei mačiau, 
bet vis dėlto akimirksnį spėjau nužvelgti. Manyčiau, kokių šešių pėdų 
ūgio vyras. Iš judesių ir silueto pasakyčiau, jog greičiausiai vyras. Jis 
turėjo kuprinę ir buvo su kepure. Panašia į sportinę kepurę. Nega- 
lėčiau pasakyti amžiaus, rasės, plaukų spalvos. Mačiau tik siluetą, 
judesius bėgant, paskui jį paslėpė medžiai. Bėgo greitai. 

— Tokiu paros metu — nors į akį durk. 

— Taigi. Gal jis turėjo naktinio matymo akinius. Mačiau jį tik iš 
nugaros, bet skuto jis kaip gazelė. Greitai, lengvai. Taip man stebint 
nubudo Lilė. Ilgai netrukus ji išgirdo signalą, kad užsisklendė spąstai. 
Mums prireikė trisdešimties ar beveik keturiasdešimties minučių, 
kol susikrovėme daiktus, kol ji susisiekė su savo baze. Dar šiek tiek 
laiko praleidome per jos kompiuterį stebėdami pumą. Jis mus gero- 
kai pralenkė. Nė vienas iš mūsų nemanė, kad jis bėgs būtent ten, kad 
taip padarys. 

— Ir kas galėtų pamanyti. 

Jie priėjo prie arklių; Vilis draugiškai paglostė Kupo kumelę. 

— Jau buvo šviesu, bet mes neskubėjome. Tada ji pastebėjo 
pėdas. Buvome maždaug pusiaukelėje tarp stovyklos ir narvo, ir ji 
pastebėjo tas pėdas. 

— Lilė akyla, niekas nenuginčys, — ramiai pareiškė Vilis. 

— Jis padarė lanką, vėl grįžo į taką ir ėjo pirmyn. Išgirdome 
rėkiant pumą; na, taip, kaip jos paprastai rėkia. 

— Velniškas garsas. 

— Kai ji suriko trečią kartą, išgirdome šūvį. — Kupas pažėrė 
ir daugiau smulkmenų, nusakydamas apytikslį laiką. — Nesimatė 
žaizdos, paliktos išeinančios kulkos, — pridūrė Kupas. — Tikriausiai 
šauta iš mažo kalibro ginklo. Gal iš trisdešimt aštunto kalibro. Tokį 

ginklą galima kuo puikiausiai paslėpti po švarku. Jis daug nesveria, 
jei daug keliauji pėsčias, jo nesimato, jei kartais pakeliui ką nors su- 
tiktum. Žodžiu, paprastas gamtos mylėtojas vyrukas. 

— Šiuose kraštuose į tokius nutikimus žiūrime labai rimtai. 
Galiu patikinti. Dabar jau tave paleisiu. Jeigu prireiks dar kartą pasi- 
kalbėti, žinau, kur tave rasti. Pasižvalgyk jodamas atgal, Kupai. 

— Galite manimi pasikliauti. 

Kupas užsėdo ant arklio ir perėmė iš Vilio Lilės arklio vadeles. 

Atgal grįždamas vienas jis turėjo laiko pamąstyti. 

Kad buvo nusukta kamera, kad įsibrovėlis pasirinko jų stovyklą, 
kad buvo nušauta Lilės sugauta puma — ne sutapimai. 

Taigi kas taikinys? Liliana Čans. 

Jai reikia labai aiškiai — paraidžiui — šitai pasakyti, jai reikia 
imtis visų įmanomų atsargumo priemonių. 

Jos manymu, žmogui lengviau nušauti narve uždarytą žvėrį nei 
kitą Žmogų. 

Kupas nesutiko. 

Jis gerai nepažinojo Viljamo Johanseno ir iki šiol su juo neturėjo 
bendrų profesinių reikalų. Tačiau šerifas jam paliko kompetentingo 
ir blaiviai mąstančio žmogaus įspūdį. Kupas vylėsi, kad šis žmogus 
padarys viską, ką galės, kas turi būti padaryta atliekant tyrimą. 

Kupas žinojo ir kitą dalyką — jei Viliui nenusišypsos tikrai di- 
delė sėkmė, jis nepasistūmės nė iš vietos. 

Tas, kas nušovė Lilės pumą, kuo puikiausiai žinojo, ką daro ir 
kaip tiksliai viską padaryti. Tik kyla klausimas — kodėl. 

Kažkas yra kupinas pagiežos pačiai Lilei ar rengiasi vendetai 
prieš jos prieglaudą? Gal teisingos abi prielaidos, nes daugelio žmo- 
nių sąmonėje Lilė ir prieglauda — tai vienas ir tas pats. Gali būti, kad 
tai koks nors ekstremistas iš vieno ar kito gamtos apsaugos sferos 
poliaus. 

Tas, kas pažįsta šias apylinkes, turi žinoti, kaip ilgesnį laiką iš- 
būti laukinėje gamtoje, kaip likti nepastebėtam. Gal čia koks vietinis, 
svarstė Kupas, arba kas nors, kas su vietiniais susijęs. 

Gal jam vertėtų pasinaudoti senomis pažintimis ir pasiaiškinti, 
ar per pastaruosius kelerius metus nebuvo kokių nors panašių bėdų. 

Kita vertus, pamanė jis, būtų galima paklausti ir Lilės. Nėra ko abejo- 
ti, kad ji viską išsiaiškintų greičiau nei jis. 

Žinoma, šitai nupūtė po velnių jo pasiryžimą laikytis nuo Lilės 
atokiau. Kupas pripažino, jog tas pasiryžimas dingo dar tada, kai jis 
staiga sumanė keliauti kartu. Tai ką gi jis mėgina apgauti? 

Jam nepavyks laikytis nuo jos atokiau. Nors ir labai stengėsi 
viską paneigti, Kupas tai suprato tą pačią minutę, kai ji pravėrė jo 
trobelės duris. Tą pačią akimirką, kai tik vėl ją pamatė. 

Gal tai tik dar vienas nebaigtas tvarkyti reikalas. O Kupas ne iš 
tų, kurie nebaigia tvarkyti reikalų. Lilė yra... palaidas siūlo galas, nu- 
sprendė jis. Jeigu to siūlo negalima nutraukti, jį reikia surišti. Trauk 
devynios tą vyruką, su kuriuo Lilė net nėra susižadėjusi. 

Yra ir dar kai kas. Kupas nujautė Lilės jausmus. Jis viską įžvelgė 
jos akyse. Kad ir kaip seniai jis ją matė, su ja buvo, jos akys jam gerai 
pažįstamos. 

Jis svajojo apie Lilės akis. 

Kupas puikiai suprato, ką tose akyse išvydo rytą, palapinėje, kai 
kompiuterio ekrane šnypštė į narvą patekusi jauniklė puma. Jeigu tik 
jis būtų palietęs Lilę, būtų ją laimėjęs. Štai taip visai paprastai. 

Nenugalėję senų jausmų, senų ryšių, senų troškimų, jie neįžengs 
į naują gyvenimo dalį, kad ir kokia ji būtų. O viską įveikę jie gal vėl 
būtų draugai. Gal ir nebūtų. Bet trypčiojant vietoje nieko nenutrauk- 
si, nieko nebaigsi. 

Be to, Lilė pateko į bėdą. Gal ji pati ir netiki, gal nenori pripa- 
žinti, bet kažkas mėgino ją įskaudinti. Ir visai nesvarbu, ką jie vienas 
kitam jaučia, ko nejaučia, jis neketina leisti, kad taip nutiktų. 

Vos išvydęs stovyklą Kupas pristabdė arklius. Jis atmetė palto 
skverną ir uždėjo ranką ant šautuvo buožės. 

Abi palapinės buvo išilgai perrėžtos labai aštriu daiktu. Permir- 
kę miegmaišiai ir primusas, kuriuo jis rytą naudojosi virdamas kavą 
ir kepindamas kumpį, gulėjo palei ledais apėjusį upokšnį. Ant sniego 
buvo paskleisti marškiniai, kuriais Lilė vilkėjo vakar. Kupas galėjo 
lažintis, kad kraujas, kuriuo jie buvo sutepti, — pumos. 

Kupas šoko iš balno, pririšo arklius ir pravėrė Lilės balnakrepšį 
ieškodamas kameros; rytą jis matė, kaip Lilė ją įsidėjo. 

Jis iš visų pusių nufilmavo stovyklą, labiau „pritraukė“ marš- 
kinius, palapines, į upokšnį sumestus daiktus, pėdas sniege, kurios 
nebuvo nei jo, nei Lilės. 

Daugiau nieko ir negalima padaryti, mąstė Kupas ieškodamas 
plastikinio maišelio įkalčiui įdėti. Užsimovęs pirštines jis įdėjo į mai- 
šelį Lilės marškinius, maišelį užrišo ir gailėjosi, kad neturi rašiklio ar 
žymeklio, su kuriuo galėtų užrašyti laiką, datą ir savo inicialus. 

Išgirdęs artėjantį arklį Kupas pagalvojo apie Džo. Jis sukišo 
marškinius į savo balnakrepšį ir vėl uždėjo ant ginklo ranką. Pasi- 
rodžius arkliui ir raiteliui Kupas ranką nuleido. 

— Jai viskas gerai! — iškart šūktelėjo Kupas. — Ji su apygardos 
šerifu. Jai viskas gerai, Džo. 

— Puiku. — Tebesėdėdamas balne Džo žvalgėsi po stovyklą. — 
Tikiuosi, judu nesurengėte išgertuvių čia ir nesiautėjote. 

— Kol buvome išjoję, jis čia sugrįžo. Mikliai padirbėta. Kaip 
bjauru ir žema. Jis galėjo užtrukti daugių daugiausia dešimt minučių. 

— Kodėl? 

— Geras klausimas. 

— Aš tavęs klausiu, Kuperi. — Džo nulipo nuo arklio ir stipriai 
suspaudė vadeles; Kupas tarėsi matąs pirštinėse paslėptus pabalusius 
krumplius. — Nesu naivus. Žinau, kad žmonės kraustosi iš proto. Bet 
šito nesuprantu. Tu geriau išmanai. Tu juk viską apsvarstei. 

Kupas žinojo, kad melas dažnai pasiteisina. Bet Džo jis nemeluos. 

— Kažkas visa tai surengė Lilei, bet atsakymų neturiu. Tu arba 
ji turėtumėte geriau žinoti. Jau seniai nesu jos gyvenimo dalis. Ne- 
žinau, kaip ji gyvena, ką mąsto. 

— Bet išsiaiškinsi. 

— Džo, viską aiškinasi policija. Vilis tikrai man panašus į tokį, 
kuris viską padaro iki galo. Viską nufilmavau, viską perduosiu. 

Kupas pagalvojo apie sukruvintus marškinius, bet nutarė apie 
tai neužsiminti. Jau ir taip įbaugintam ir kone bloguojančiam iš jau- 
dulio tėvui didesnės porcijos nebereikia. 

— Vilis atliks savo darbą, jis stengsis dirbti kiek įmanoma 
geriau. Bet jis negalvos apie viską ir apie Lilę kasdien ir kiekvieną 
minutę. Kupai, aš prašau tavęs. Prašau tavęs man padėti. Padėti Lilei. 
Ją saugoti. 

— Aš su ja pasikalbėsiu. Padarysiu viską, ką tik galėsiu. 

Džo patenkintas linktelėjo. 

— Manau, būtų geriau viską sutvarkyti. 

— Ne. Mes viską paliksime taip, kaip yra. Jis tikriausiai nieko 
paskui save nepalieka, bet mes paliksime darbo policininkams. 

— Tu geriau žinai, — neramiai atsidusęs Džo nusitraukė kepurę 
ir pirštinėta ranka perbraukė per plaukus, paskui — dar kartą. — Jė- 
zau, Kuperi. Jėzau. Man labai neramu dėl mergaitės. 

Ir man neramu, pagalvojo Kuperis. Ir man. 

sistuodama Matui atliekant skrodimą Lilė tramdė emocijas. 

Vienas iš šalia stovinčių įgaliotinių šios procedūros metu pa- 

sijuto išpiltas šalto prakaito ir net pažaliavo. Esant kitokioms 
aplinkybėms tokia vargšelio reakcija Lilę būtų net pralinksminusi. 

Tačiau dėl rankas sutepusio kraujo iš dalies kalta buvo ji. Niekas 
neįstengtų jos įtikinti, kad yra kitaip. 

Vis dėlto mokslininko pareiga nugalėjo — Lilė paėmė negyvos 
pumos kraujo ir plaukų mėginių, kaip kad ketino padaryti pumai 
esant gyvai. Ji viską ištirs ir papildys savo bylas, pranešimus ir pro- 
gramos dokumentus naujais duomenimis. 

Veterinarui išėmus kulką Lilė jam pakišo plieninį dubenėlį. 
Matui kulką įmetus, ji kone linksmai skimbtelėjo. Įgaliotinis jų aki- 
vaizdoje įmetė kulką į maišelį, užantspaudavo ir aprašė. 

— Man atrodo, trisdešimt dviejų milimetrų, — pratarė jis ir 
nurijo gerklėje įstrigusį gumulą. — Pasirūpinsiu, kad ją apžiūrėtų še- 
rifas Johansenas. Eee, jūs galite patvirtinti, kad kulka ir buvo mirties 
priežastis, taip, pone Veinraitai? 

— Smegenyse įstrigusi kulka paprastai sukelia mirtį. Jokių ki- 
tokių sužalojimų ar sumušimų nėra. Baigsiu skrodimą, viską ištirsiu. 
Tačiau jūs atsakingas už tą, kas šį žvėrį nužudė. 

— Taip, pone. 

— Šerifui nusiųsime visą skrodimo ataskaitą, — pasakė Lilė. — 
Visą filmuotą medžiagą. 

— Tada aš jau eisiu, — trumpai atsakė įgaliotinis. 

Matas padėjo chirurgines žnyples ir paėmė skalpelį. 

— Įvertinęs jos svorį, ūgį, dantis, galiu sakyti, kad ši patelė tarp 
dvylikos ir penkiolikos mėnesių amžiaus, — jis pažvelgė į Lilę lauk- 
damas jos pritarimo. 
prielaidą, — taip pat nemanau, kad neseniai būtų atsivedusi jauniklių. 
Tikriausiai šį rudenį ji nesiporavo, nes prasidėjus sezonui dar buvo 
per jauna. Iš pažiūros atrodo, kad puma buvo stiprios sveikatos. 

— Lile, tau tikrai nebūtina čia būti ir viską stebėti. 

— Ne, būtina. — Lilė suėmė save į rankas ir žiūrėjo, kaip Matas 
tiksliai ir užtikrintai atlieka pirmą Y pavidalo pjūvį. 

Kai viskas buvo baigta, visi duomenys surašyti, visos išvados 
padarytos, Lilės akys buvo tarsi žvyro pripiltos, gerklė išdžiūvusi. 
Nuo streso ir sielvarto nemaloniai traukė skrandį. Prieš eidama į 
kabinetą Lilė dar kartą kruopščiai nusiplovė rankas. 

Pamačius Lilę, Liucijaus akys pritvinko ašarų. 

— Atsiprašau. Atrodo, man sunkiai sekasi valdytis. 

— Viskas gerai. Sunki diena. 

— Nežinojau, ar norėtum, kad ką nors įkelčiau į tinklalapį. Gal 
reikėtų kokio pareiškimo ar... 

— Nežinau, — Lilė patrynė rankomis veidą. Apie tai ji dar 
negalvojo. — Gal ir reikėtų. Taip, turbūt reikėtų. Ji buvo nužudyta. 
Žmonės turėtų apie ją Žinoti, apie tai, kas jai nutiko. 

— Galėčiau ką nors parašyti, paskui tu peržvelgtum. 

— Taip, Liucijau, parašyk. 

Nuo stalo pakilo Merė Blant, tvirto sudėjimo ir jautrios širdies 
moteris; ji pripylė karšto vandens puodelį. 

— Čia arbata. Išgerk, — paliepė ji įbrukusi puodelį Lilei į ran- 
kas. — O tada eik namo. Ką tu čia veiksi. Greitai baigsis darbo valan- 
dos. Kodėl tau nėjus namo ir nepasidarius ko nors užkąsti? 

— Dabar negaliu, ačiū, Mere. Matas tvarko dokumentus, pildo 
bylas. Gal pakeliui į namus viską užvežtum Viliui? 

— Žinoma. — Virš sidabrinių akinių rėmelių žvelgdama riešutų 

spalvos akimis Merė viena ranka apkabino Lilę. — Jie suras tą valkatą 
bailį. Nesijaudink. 

— Tikiuosi. 

Lilė gėrė arbatą, nes rankose tebelaikė puodelį, o Merė žiūrėjo, 
kad ji viską išgertų. 

— Kitą savaitę turėtų įvykti skautų žygis. Jeigu tau reikia dau- 
giau laiko, galėčiau žygį atidėti. 

— Ne, pasistenkime, kad visi darbo reikalai tekėtų įprasta vaga. 

— Tada gerai. Peržvelgiau stipendijų siūlymus ir pažymėjau 
kelis tinkamus variantus. Galėsi juos peržiūrėti ir pasakyti, ar man 
reikėtų gilintis toliau. 

— Gerai. 

— Bet rytoj, — griežtai tarė Merė ir paėmė iš Lilės tuščią puo- 
duką. — O dabar eik namo. Mes užsidarome. 

— Pirmiausia eisiu visų apžiūrėti. 

— Pašaru jau pasirūpino Tensė su praktikantais. 

— Aš tik... apsižiūrėsiu. Eikite namo, — Lilė pažvelgė ir į Liuci- 
jų. — Kai tik Matas baigs, viską užrakinkite ir eikite namo. 

Išėjusi į lauką Lilė pamatė nuo arklidžių ateinantį Farlį. Sveikin- 
damasis jis pakėlė ranką. 

— Atvedžiau tavo naująjį arklį ir atnešiau visą mantą. Arklį su- 
tvarkiau, daviau papildomą grūdų porciją. 

— Farli, tu mums tikra dovanėlė. 

— Juk ir pati būtum taip padariusi. — Farlis stabtelėjo priešais 
Lilę ir paglostė jai ranką. — Velniški reikalai, Lile. 

— Taip, tikrai. 

— Gal dar ko reikia? — Farlis pašnairavo; leidosi prieblanda. — 
Tavo tėtis man liepė būti tiek, kiek tau reikės. Jis mano, kad man gal 
reikėtų čia kur nors pernakvoti. 

— Visai to nereikia, Farli. 

— Na, jis man neliepė, tik taip pagalvojo, kad gal reikėtų, — Far- 
lis nusišypsojo gražia kvailoka šypsenėle. — Permiegosiu sulanksto- 
mojoje lovelėje arklidėje. 

— Darbuotojų trobelėje yra geresnė lova. Ten ir miegok. Pasi- 
kalbėsiu su tavo bosu, bet šiai nakčiai gali likti. 

— Ir jis geriau miegos. 

— Štai todėl ir sutinku, kad nakvotum. Tiesą sakant, žinodama, 
kad esi netoliese, turbūt ir aš geriau miegosiu. Pagaminsiu tau vaka- 
rienę. 

— Nereikia. Tavo mama man visko pridėjo. Nepakenktų, jei 
jiems paskambintum. — Farlis trypčiojo nunešiotais batais. — Aš tik 
pasiūliau. 

— Paskambinsiu. 

— Eee, ar Tensė viduj? 

— Ne. Turbūt kur nors išėjusi. — Išvydusi Farlio akyse nušvitu- 
sius žiburėlius, Lilė panoro atsidusti. Kaip velniškai miela. — Gal ga- 
lėtum jos paieškoti ir pasakyti, kad šiandieną anksčiau užsidarome. 
Jei visus gyvūnus jau apžiūrėjo, ji gali eiti namo. 

— Paieškosiu. O dabar nurimk, Lile. Jeigu šįvakar ko nors pri- 
reiks, šūktelk. 

— Gerai. 

Lilė pasuko link smulkiųjų kačių šeimos gyvūnų gardų. Ji stojo 
prie kiekvieno aptvaro mėgindama sau priminti, kodėl dirba šį dar- 
bą, ką viliasi nuveikti. Jei čia negyventų, dauguma jų priglaustų ir 
tiriamų gyvūnų jau būtų negyvi. Jie būtų „užmigdyti vaistais arba 
pribaigti šeimininkų, žuvę laukinėje gamtoje, nes buvo per seni arba 
per luoši, kad išgyventų. O čia jie gali gyventi apsaugoti, turėdami 
tiek laisvės, kiek tik Lilė įstengia jiems suteikti. Jie reikalingi švie- 
timui, padeda pritraukti visai laukinei gamtai reikalingas lėšas, jais 
galima grožėtis ir žavėtis. 

Ir tai svarbu. Protu Lilė suvokė, jog svarbu. Tačiau jai taip skau- 
dėjo širdį, kad protas jau niekuo nebegalėjo pagelbėti. 

Jos laukė Mažylis, jau „įjungęs“ tyliai murkiantį varikliuką. Lilė 
pasilenkė ir prispaudė kaktą prie narvo taip, kad Mažylis galėtų jai 
bakstelėti snukučiu sveikindamasis. 

Lilė pažvelgė į kitas dvi pumas, taršančias vakarienę. Tik Mažy- 
lis gali mesti ėdęs taip mėgstamą viščiuką ir eiti pas ją. 

Nuostabiose jo akyse Lilė rado paguodą. 


Farlis kiek užtruko, kol rado Tensę, bet ją išvydęs jis pajuto, kaip 
stipriau ėmė daužytis širdis. Tensė sėdėjo ant vieno iš suolų; nors 

kartą ji buvo viena, stebinti, kaip prausiasi didelis senas tigras (tik 
įsivaizduokite, slėnyje gyvena tigras!). 

Visai kaip naminė katė, pagalvojo Farlis: palaižo letenas, paskui 
trinasi jomis snukį. 

Farlis stengėsi sugalvoti ir pasakyti ką nors protinga, ką nors 
šmaikštaus ir juokinga. Kalbant apie išmintingus žodžius, jis, beje, 
nemanė esąs gudrus. O atsidūrus „žodžio atstumu“ nuo Tensės 
Sperdž jam ėmė pintis ir strigti liežuvis. 

Ji buvo tikriausiai gražiausia būtybė, kokią tik jis buvo matęs; jis 
taip labai jos troško, kad net traukė skrandį. 

Farlis žinojo, kokie švelnūs tamsūs garbanoti jos plaukai, kaip 
spyruokliuoja garbanėlės. Kartą jam pavyko jas paliesti. Jis žinojo, 
kad jos rankų oda lygi ir švelni, svarstė, ar ir jos veidas būtų toks pats. 
Tasai gražus aukso rudumo veidas. Jos skruostų Farlis dar niekada 
nebuvo išdrįsęs pamėginti paliesti. 

Tačiau jis nuolat kaupė drąsą. 

Ji daug sumanesnė nei jis, nėra ko nė kalbėti. Farlis baigė vidu- 
rinę mokyklą, nes taip įsakė Džo ir Džena, nesileisdami į jokias kito- 
kias diskusijas. Tačiau Tensė buvo pranašesnė išsilavinimu ir turėjo 
kelis koledžo diplomus. Farliui ir šitai patiko — kaip gražiai tasai 
sumanumas šviečia iš jos akių. O šalia sumanumo — gerumas. 

Jis matė, kaip ji elgiasi su žvėrimis. Švelniai. Farlis negalėjo 
taikstytis su gyvūnams daroma skriauda. 

Be to, ji buvo be galo seksuali, tokia seksuali, kad prie jos pri- 
artėjus per dešimt pėdų Farliui į galvą ir į kitas kūno vietas mušdavo 
kraujas. 

Visai kaip dabar. 

Jis ištiesino pečius apgailestaudamas, kad yra toks velniškai 
liesas. 

— Jis tikrai nori būti švarus ir tvarkingas ar ne? — tarė Farlis 
ir kaupdamas drąsą prieš mėgindamas atsisėsti šalia Tensės sustojo 
prie narvo pažiūrėti, kaip dryžuotasis vyrukas prausiasi. 

Jis ir prie Boriso buvo prisilietęs tik kartą, kai Tensė jo paprašė 
padėti Matui išvalyti tai, kas buvo likę iš tigro dantų. Išties galingas 
potyris — braukti delnu per džiunglių katės kailį. 

“ — Šiandieną jis gerai jaučiasi. Ėdė su apetitu. Nerimavau, kad 

po tos inkstų infekcijos ši žiema senam mielam vargšeliui nebūtų 
paskutinė. Bet jis šauniai laikosi. 

Žodžiai buvo ištarti nerūpestingai, lyg ir ramiai, bet Farlis gerai 
išmanė — buvo išstudijavęs — Tensės intonacijas. Dar prieš pamaty- 
damas ašaras jis jas išgirdo. 

— Vaje, na ką tu... 

— Atleisk, — Tensė numojo ranka. — Šiandien mums visiems 
bjauri diena. Beveik visą dieną siutau, tiesiog neradau sau vietos. Pas- 
kui atsisėdau štai čia ir... — ji gūžtelėjo pečiais ir vėl numojo ranka. 

Dabar Farliui netrūko drąsos atsisėsti šalia. Jam padėjo Tensės 
ašaros. 

— Maždaug prieš penkerius metus suvažinėjo mano šunį. Ne- 
ilgai jį turėjau. Kokius kelis mėnesius. Verkiau kaip kūdikis, atsisėdęs 
šalikelėje. 

Farlis uždėjo Tensei ant peties ranką ir sėdėjo šalia, žiūrėdamas 
į tigrą. 

— Nenorėjau nenusiraminusi susitikti su Lile. Tik to ir tetrūks- 
ta — manęs, verkiančios jai ant peties. 

— Čia pat yra mano petys. 

Nors Farlis savo petį pasiūlė tikrai nuoširdžiai ir bičiuliškai, jo 
širdis vėl ėmė pašėlusiai daužytis pajutus, kaip Tensės galva palietė 
petį. 

— Mačiau Lilę, — jis greitai bėrė žodžius, kol nuo lakstančių 
šiurpulių „neišsijungė“ sąmonė. — Ji prašė tau pasakyti, kad šiandie- 
ną prieglaudą uždaro anksčiau, todėl visi gali eiti namo. 

— Ji neturėtų būti viena. 

— Aš pasilieku nakčiai. Miegosiu antroje trobelėje. 

— Gerai. Tai gerai. Tai žinodama jaučiuosi geriau. Labai gražu, 
Farli, kad... 

Tensė pakėlė į Farlį akis, o jis palenkė galvą. Tą akimirką, pa- 
siklydęs jos žvilgsnyje, Farlis kitaip negalėjo jos paguosti kaip tik 
apkabindamas. 

— Tense, gerasis Dieve, — tepratarė jis ir prispaudė lūpas prie 
jos lūpų. 

Švelnios. Saldžios. Farliui atrodė, kad jos lūpos — tarsi šiltos vyš- 
nios; dabar, būdamas taip arti, jis uodė jos odą, kuri irgi buvo šilta. 


150 


Jam atrodė, kad joks vyras per visą gyvenimą nė dienelės ne- 
šaltų, jei tik galėtų ją bučiuoti. 

Tensė stipriau prisiglaudė. Farlis pasijuto stiprus ir pasitikintis. 

Paskui ji greitai atsitraukė. 

— Farli, taip ne... Mes negalime taip elgtis. 

— Aš nenorėjau. Na, ne taip norėjau. — Farlis nesusilaikė ir pa- 
glostė jai plaukus. — Nenorėjau pasinaudoti situacija. 

— Nieko baisaus. Viskas gerai. 

Tensės balsas trūkčiojo, akys buvo išsiplėtusios. Farlis nusišyp- 
sojo. 

— Buvo gera. Aš jau taip seniai svajojau, kaip būtų gera tave 
pabučiuoti, kad net nebeprisimenu, kaip seniai. Dabar tikriausiai vėl 
svajosiu, kaip pabučiuoti dar kartą. 

— Na, nereikia, — Tensės balsas vėl sutrūkčiojo, tarsi jis būtų 
bakstelėjęs jai lazda. — Tu negali. Mes negalime. 

Tensė atsistojo. Atsistojo ir Farlis, tik lėčiau. 

— Maniau, kad aš tau patinku. 

Tensė nuraudo — Dieve, kaip gražu — ir ėmė sukioti palto 
sagas. 

— Žinoma, tu man patinki. 

— Na, norėjau pasakyti, jog maniau, kad ir tu kartais galvoji 
apie tai, kaip mane pabučiuoti. Tense, aš labai tavęs geidžiu. Gal ma- 
nęs tu taip labai netrokšti, bet, manau, nors šį tą man jauti. 

Tensė stipriau susisupo į paltą tebesukiodama sagas. 

— Aš ne... tai nėra... 

— Aš pirmą kartą matau tave sutrikusią. Gal man reikėtų vėl 
tave pabučiuoti. 

Sagas sukiojusi ranka bakstelėjo jam į krūtinę. 

— Mes taip nesielgsime. Turi tai suprasti. Tu turėtum ieško- 
ti — turėtum geisti — savo amžiaus merginų. 

Farlis dar plačiau nusišypsojo. 

— Bet tu nepasakei, kad manęs negeidi. Dabar mums belieka 
viena — aš turiu pakviesti tave papietauti. Gal dar pašokti. Ir viską 
padaryti tinkamai. 

— Mes neketiname nieko daryti. 

Tensei tarp antakių atsirado raukšlelė — Farliui taip norėjosi ją 
pabučiuoti, o balsas pasidarė griežtesnis. Farlis tik šypsojosi sau toliau. 

— Aš rimtai kalbu, — nūnai jau pyktelėjusi ji dūrė abiejų rankų 
smiliais Farlio pusėn. — Dabar einu pažiūrėti, kaip Lilė, o paskui ke- 
liausiu namo. Ir... oi, nusišluostyk nuo burnos tą kvailą šypsenėlę. 

Tensė apsigręžė ir nužingsniavo sau. 

Nuo tokių rūstavimų Farlio šypsnys tapo mylios pločio. 

Jis pabučiavo Tensę Sperdž, džiūgavo Farlis. Ir kol dar nebuvo 
įpykusi, ji irgi jį pabučiavo. 


Mėgindama numalšinti streso sukeltą galvos skausmą Lilė išgė- 
rė itin stiprių tablečių ir ilgai stovėjo po galinga srove kertančiu dušu. 
Apsivilkusi flaneline pižama, užsimovusi storas kojines ir užsimetusi 
jaukiai nudėvėtą nertinį su užrašu Šiaurės Dakotos universitetas, ji 
įmetė į liepsnojantį nediduką židinį kelias malkas. 

Kaitra, mąstė ji. Atrodo, kaitros jai niekada nepakaks. Ir šviesos 
Lilė negesino. Ji dar nebuvo pasirengusi tamsai. Lilė pagalvojo apie 
maistą, bet nesukaupė pakankamai jėgų, nepažadino apetito. 

Tėvams jau paskambino, vadinasi, šitas punktas iš sąrašėlio iš- 
brauktas. Lilė juos nuramino, pažadėjo užsirakinti duris ir dar pri- 
minė, jog prieglaudoje įrengta patikima signalizacija. 

Ji sės prie darbo. Reikia rašyti straipsnius, baigti paraiškas fi- 
nansinei paramai gauti. Ne, geriau ji eis skalbti. Nereikia laukti, kol 
susikaups visa krūva skalbinių. 

Gal jai vertėtų perkelti į kompiuterį nuotraukas. Arba peržvelgti 
kamerų įrašus. 

Arba, arba, arba... 

Ji žingsniavo po kambarį kaip katė narve. 

Išgirdusi burzgiantį sunkvežimį Lilė pasuko prie durų. Jau bus 
kokios dvi valandos, kai jos darbuotojai išsiskirstė po namus, ir Merė 
išvažiuodama turėjo užrakinti vartus, įrengtus ant pagrindinio kelio 
į prieglaudą. Jie visi turėjo raktus, bet... jeigu kas nors ką nors būtų 
čia palikęs, jei kam nors ko nors staiga būtų prireikę, susiklosčius 
tokioms aplinkybėms, jai tikrai būtų paskambinę ir įspėję, jog at- 
važiuos. 

Mažylis tarsi įspėdamas suriko, suriaumojo didžiųjų kačių 
šeimos aptvaruose gyvenanti sena liūtė. Lilė čiupo šautuvą. Tačiau 
Farlis ją aplenkė ir pirmas atsidūrė lauke. 

Farlio balsas neįtikimai kontrastavo su besidaužančia Lilės šir- 
dimi — buvo ramus kaip pavasarinis vėjelis. 

— Lile, kodėl tau negrįžus vidun, kol aš pažiūrėsiu, kas čia... 
Gerai? — Farlis kilstelėjo atsineštą šratinį šautuvą, o paskui nukreipė 
vamzdį žemyn. — Tai Kupo sunkvežimis. 

Sunkvežimiui sustojus ir išlipus Kupui, Farlis pakėlė ranką svei- 
kindamasis. 

— Po šimts, visas pasitinkančiųjų komitetas. 

Kupas nužvelgė šautuvus, paskui atsisuko į žvėris, besistengian- 
čius atvykėliui pranešti, kad ir jie budi. 

— Jie pradėjo erzelioti, — pareiškė Farlis. — Tikrai įspūdingas 
toks džiunglių kačių koncertas, ką? Na, gerai, — jis linktelėjo Ku- 
pui. — Pasimatysim. 

— Kaip pravažiavai pro vartus? — griežtai paklausė Lilė, Farliui 
dingus trobelėje. 

— Tavo tėvas davė savo raktą. Kaip suprantu, čia daug kas tuos 
raktus turi. Iš spynos menkai naudos, jei kiekvienas turi po raktą. 

— Raktus turi mūsų darbuotojai. — Lilė suprato, kad jos balsas 
skamba gynybiškai, nes ji buvo išsigandusi. Dabar ji tikrai išsigandu- 
si. — Antraip kas nors turėtų nuolat budėti, kad kiekvieną nelemtą 
rytą įleistų visus norinčiuosius. Galėjai paskambinti. Jeigu atvažiavai 
pasižiūrėti, kaip aš, būčiau galėjusi papasakoti telefonu, ir tau nebūtų 
reikėję sukarti tiek kelio. 

— Anoks čia kelias. — Kupas žengė žingsnį į priebutį ir padavė 
Lilei uždengtą dubenį. — Mano močiutė siunčia. Vištiena su kuku- 
liukais. 

Kupas paėmė į turėklus Lilės atremtą šautuvą ir nekviestas įėjo 
į trobelę. 

Dantis sukandusi Lilė nusekė paskui. 

— Labai malonu, kad ji dėl manęs vargo, labai miela, kad viską 
atvežei, bet... 

— Jėzau, Lile, čia karšta kaip krosnyje. 

— Man buvo šalta. — Dabar trobelėje buvo šilčiau nei turėtų 

būti, bet, po velnių, čia juk jos namai. — Ei, klausyk, tau tikrai nerei- 
kia pasilikti, — pasakė Lilė pamačiusi, kad Kupas velkasi paltą. — Aš 
čia saugi, juk ir pats matai. Mums abiem diena buvo labai ilga. 

— Taip. O aš dar ir alkanas. 

Kupas paėmė iš Lilės dubenį ir nužingsniavo į kitą trobelės galą, 
į virtuvę. 

Lilė tylutėliai sudejavo, bet svetingumas jai buvo įdiegtas nuo 
vaikystės. Net ir nelauktus svečius reikia pamaitinti ir pagirdyti. 

Lilei atėjus į virtuvę Kupas jau buvo įjungęs orkaitę ir įkišęs 
šildyti dubenį. Tarsi svečias būtų ji, pamanė sau Lilė. 

— Maistas dar šiltas. Netruks dar geriau sušilti. Alaus turi? 

Kita vertus, apmaudaudama galvojo Lilė, svečiai turėtų palauk- 
ti, kol maistas ir gėrimas jiems bus pasiūlytas. Lilė atlapojo šaldytuvą 
ir išėmė du alaus butelius. 

Kupas atkimšo butelį ir padavė Lilei. 

— Čia gražu. — Jis atsilošė mėgaudamasis pirmu šalto gėrimo 
gurkšniu ir viską permetė akimis. Nors virtuvėlė nebuvo didelė, ant 
sienų kabojo daug spintelių su stiklinėmis durelėmis, daug atvirų 
lentynų, taip pat čia buvo ir pastatoma spintelė tamsiai pilku pa- 
viršiumi. Nedidelis stalas stovėjo kampe, priešais suolą; šis kampelis 
atstojo valgomąjį. 

— Gamini? 

— Kai noriu valgyti, gaminu. 

Kupas linktelėjo. 

— Ir aš taip pat. Kai susitvarkysiu, virtuvė mano namelyje irgi 
bus tokio dydžio. 

— Kuperi, ką tu čia veiki? 

— Geriu alų. Maždaug po dvidešimties minučių valgysiu vištie- 
ną su kukuliais. 

— Neapsimesk kvailiu. 

Žvelgdamas į Lilę Kupas kilstelėjo alaus butelį. 

— Yra du dalykai. Gal trys. Po to, kas šiandien nutiko, norėjau 
tave aplankyti ir pažiūrėti, kaip laikaisi, kaip čia įsikūrei. Toliau — 
Džo paprašė tavimi pasirūpinti; pasakiau, kad pasirūpinsiu. 

— Dėl Dievo. 

— Pažadėjau, kad pasirūpinsiu, — pakartojo Kupas, — todėl 
mums abiem teks su tuo susitaikyti. Ir paskutinis dalykas — turbūt 
paskutinis — tikriausiai manai, kad po to, kai viskas taip susiklostė, 
tu man nerūpi. Tu klysti. 

— Nesvarbu, kaip viskas susiklostė. Svarbu, kaip yra dabar. — 
Būtent tai ir svarbiausia prisiminti, pamanė Lilė. — Jeigu mano tė- 
vams lengviau žinant, kad esi čia, tai gerai, puiku. Bet man nereikia, 
kad rūpintumeisi manimi. Tasai šautuvas užtaisytas, ir aš žinau, kaip 
juo naudotis. 

— Ar kada nors taikeisi šautuvu į žmogų? 

— Dar ne. O tu? 

— Kai būni taikęsis, viskas atrodo kitaip, — užuot atsakęs pra- 
tarė Kupas. — Tai visai kas kita nei tiesiog žinoti, kad gali nuspausti 
gaiduką. Pakliuvai į bėdą, Lile. 

— Tai, kas nutiko šiandieną, nereiškia, jog... 

— Kol buvome prie pumos, jis grįžo į stovyklą. Jis supjaustė pa- 
lapines, dalį daiktų sumetė į upokšnį. 

Lilė iš lėto ir iš giliai atsikvėpė stengdamasi, kad jos vėl neuž- 
valdytų baimė. 

— Man niekas nesakė. 

— Aš ketinau pasakyti. Jis išsitraukė marškinius, kuriais vakar 
vilkėjai, ir sutepė juos krauju. Šitai sakau asmeniškai tau. 

Lilei ėmė linkti kojos, todėl ji žengė žingsnį atgal ir atsisėdo ant 
suolo. 

— Kažkokia nesąmonė. 

— Gerai būtų, kad taip būtų. Mes dabar kiek pasėdėsime, už- 
valgysime garsiosios Liusės vištienos su kukuliukais. Aš tau pateiksiu 
klausimų, o tu man į juos atsakysi. 

— Kodėl ne Vilis tuos klausimus pateikia? 

— Jis dar pateiks. Bet aš tavęs klausinėsiu šįvakar. Kur tasai vy- 
riokas prancūzas? 

— Kas? — Mėgindama supaisyti, apie ką sukasi kalba, Lilė 
abiem rankomis perbraukė per plaukus. — Žanas Polis? Jis... Indijoje. 
Man atrodo. O kodėl klausi? 

— Ar tarp judviejų buvo nesutarimų? 

Ji spoksojo į Kupą. Lilei prireikė minutėlės suvokti, kad jis jos 
klausinėja ne skatinamas asmeninių interesų, bet kaip buvęs faras. 

— Jeigu tu suki link to, kad čia kuo nors gali būti dėtas Žanas 
Polis, siūlyčiau šiuo masalu nesusivilioti. Jis niekada nenužudytų 
narve uždaryto žvėries ir niekada nepadarytų nieko, kas galėtų mane 
įskaudinti. Jis yra geras žmogus ir mane myli. Arba mylėjo. 

— Mylėjo? 

— Mes jau ne kartu. — Primindama sau, jog šie klausimai ne 
asmeniški, Lilė prispaudė prie akių pirštus. — Paskutinį kartą buvom 
kartu dar prieš man išvykstant į Pietų Ameriką. Tarp mūsų nebuvo 
jokių pykčių, o dabar jis Indijoje, dirba pagal sutartį. 

— Gerai. — Šį faktą buvo nesudėtinga patikrinti. — Ar yra dar 
kas nors? Kas nors, su kuo esi užmezgusi artimus ryšius, arba kas 
nors, kas norėtų su tavimi bendrauti? 

— Aš su niekuo nemiegu, — sausai atsakė Lilė, — ir niekas į 
mane nesitaiko. Nesuprantu, kodėl kalbama asmeniškai apie mane. 

— Tavo kamera, tavo puma, tavo marškiniai. 

— Kamera — prieglaudos nuosavybė, puma — irgi ne mano. 
Ji niekieno, ji priklausė tik sau pačiai. O marškiniai kuo puikiausiai 
galėjo būti ir tavo. 

— Bet jie ne mano. Gal pastarosiomis dienomis ką nors su- 
pykdei? 

Lilė pakreipė galvą ir kilstelėjo antakius. 

— Tik tave. 

— Aš turiu tvirtą alibi, — apsisukęs Kupas išėmė dubenėlius. 

Lilę siutino jo elgesys, jo laisvumas, tarsi jis būtų savo namuo- 
se. Ji liko sėdėti leisdama jam ieškoti karščiui atsparių padėkliukų 
ir šaukštų. Lilė matė, kad jis tikrai nėra suirzęs ar piktas. Kupas pa- 
prasčiausiai susirado viską, ko jam reikėjo, ir rengėsi dėti maistą į 
dubenėlius. 

— Norėdama čia įsikurti turėjai įveikti daugybę biurokratų, — 
tęsė Kupas. — Reikėjo leidimų, planų. 

— Dokumentai, agitacija, mokesčiai. Tėčiui esu dėkinga už 
žemę, kai pradėjome statytis, galėjau įsigyti dar sklypelį. 

— Ne visi norėjo, kad tau pasisektų. Kas trukdė? 

— Kiekviename lygmenyje susidūriau su tam tikru pasiprie- 
šinimu — bendraudama su vietine, apygardos, valstijos valdžia. Bet 
esu atlikusi visus reikalingus tyrimus. Metų metus dėjau pagrindus 
prieglaudai įkurti. Kalbėdavau savivaldybės susirinkimuose, važinė- 
jau į Rapid Sitį ir į Pjerą. Kalbėjausi su Nacionalinio parko tvarkyto- 
jais ir valdžios atstovais. Išmanau, kaip kam geriau įtikti, kai to reikia, 
ir man puikiai sekasi. 

— Net neabejoju. — Kupas pastatė ant stalo dubenis ir atsisėdo 
šalia Lilės ant suolo. — Bet... 

— Teko tartis su žmonėmis, kurie nerimavo dėl to, kad egzotiš- 
kosios katės gali ištrūkti į laisvę, kad žvėrys gali pernešti ligas. Mes 
juos nuraminome pakvietę čia apsilankyti, stebėti visą kūrimosi 
ir statybų procesą. Mes suteikėme jiems progą pateikti klausimų. 
Bendradarbiaujame su mokyklomis ir su Žemės ūkio departamento 
finansuojama jaunimo grupe 4-H, su kitomis jaunimo organizaci- 
jomis, siūlome edukacines programas — tiek susipažinti su gamta 
realiai, tiek virtualiame interneto pasaulyje. Mes skatiname žmones. 
Ir mums sekasi. 

— Aš ir nesiginčiju. Bet?.. 

Lilė atsiduso. 

— Visada atsiranda vienas kitas nepatenkintas; tiek vienoje, tiek 
kitoje stovykloje yra į kraštutinumus linkusių žmonių, tokių, kurie 
mano, kad gyvūnas gali būti arba prijaukintas, arba auka. Dar kiti 
žmonės įsivaizduoja, kad laukinėje gamtoje gyvenantys žvėrys yra 
dievai. Neliečiamieji. Jie mano, kad negalima kištis į tai, ką jie vadina 
natūralia tvarka. | 

— Tai pagrindinė serialo Star Trek nuostata. 

Pirmą kartą per visą vakarą Kupas išspaudė Lilės šypseną. 

— Taip, tam tikra prasme. Kai kuriems zoologijos sodas atrodo 
kaip kalėjimas. Kartais taip ir būna. Esu mačiusi siaubingų gyvūnų 
laikymo sąlygų. Gyvūnai uždaryti nešvariuose garduose, sergantys, 
su jais baisiai elgiamasi. Tačiau dauguma zoologijos sodų prižiūrimi 
gerai, laikosi labai griežtų taisyklių. O mes — gyvūnų prieglauda, 
o prieglaudoje būtina laikytis tvarkos. Tai saugi vieta. Ir tai reiškia, 
jog čia dirbantys ir tvarką palaikantys žmonės atsakingi už gyvūnų 

sveikatą ir gerovę, atsakingi už jų saugumą ir kartu už visos ben- 
druomenės saugumą. 

— Sulaukiate grasinimų? 

— Apie grėsmingesnius laiškus ar elektronines žinutes praneša- 
me ir juos saugome specialiose bylose. Mūsų tinklalapis apsaugotas. 
Taip, per kelerius metus buvo kilę keli incidentai su žmonėmis, at- 
ėjusiais kelti skandalų. 

— Ir tie incidentai užfiksuoti atitinkamais dokumentais? 

— Taip. 

— Vadinasi, galėsi man duoti bylos kopiją. 

— Kupai, kas tai? Dirbi viršvalandžius? 

Kupas atsisuko į Lilę; jų žvilgsniai susitiko. 

— Ir aš padėjau įvilioti pumą į narvą. 

Lilė linktelėjo ir atsignybo kukuliuko. 

— Dėl ginklo buvai teisus. Atrodo, trisdešimt dviejų milimetrų. 
Beje, anksčiau labai rimtai apie tai nemąsčiau, bet Matas, mūsų vete- 
rinaras, pasakojo, kad vieną naktį, kai dar buvau Peru, o jis nakvojo 
trobelėje, kažkas vaikščiojo po mūsų valdas. Čia visada kas nors lieka 
budėti nakčiai, o kai manęs nebuvo, kameras jie išjungė. Tada, vidur- 
naktį, visi žvėrys sukilo, pradėjo triukšmauti. Matas išėjo pažiūrėti, 
kas darosi, bet nieko nepamatė. 

— Kada taip nutiko? 

— Likus porai naktų iki man grįžtant. Aišku, ten galėjo būti ir 
koks nors žvėris, tikriausiai taip ir buvo. Tvoros pirmiausia skirtos 
mūsų žvėrims apsaugoti, bet apsitvėrėme ir dėl to, kad neatklystų kiti 
gyvūnai. Jie gali būti užkrato nešiotojai, todėl esame atsargūs. 

— Na, gerai, bet laukinėje gamtoje jiems tektų gyventi tarp kitų 
gyvūnų, todėl... 

— Bet jie negyvena laukinėje gamtoje, — nukirto Lilė. — Mes 
sukuriame jiems tinkamą erdvę, tačiau jie uždaryti. Mes pakeitėme 
natūralią jų aplinką. Kiti gyvūnai — paukščiai, graužikai, vabz- 
džiai — potencialūs parazitų nešiotojai ir ligų platintojai. Štai todėl 
visas maistas prieš jį išdalijant kruopščiai apdorojamas, todėl valomi 
ir dezinfekuojami aptvarai, reguliariai atliekama medicininė apžiūra, 
daromi tyrimai. Gyvūnai vakcinuojami, gydomi, maistas pagerintas 


158 


papildais. Dabar jie negyvena laukinėje gamtoje, — pakartojo Lilė. — 
Todėl mes ir esame visomis prasmėmis už juos atsakingi. 

— Gerai. — Kupui atrodė, kad jis suprato, ką čia Lilė veikia, 
tačiau dabar suvokė, jog suprato tik akivaizdžiausiai matomus pavir- 
šėlius. — Ar po tos nakties, kai veterinarui pasirodė, jog lauke kažkas 
vaikšto, radai ką nors neįprasta? 

— Ne. Visi gyvūnai, įrenginiai, narvai likę kaip buvę. Viską apė- 
jau, bet nuo tos nakties buvo pasnigę, be to, visur vaikštinėjo mano 
žmonės, todėl niekaip negalėjau aptikti kokių nors pėdsakų — nei 
žmogaus, nei žvėries. 

— Ar turi visų savo darbuotojų ir savanorių sąrašą? 

— Žinoma. Bet jis tikrai ne iš mūsiškių. 

— Lile, šešis mėnesius buvai išvykusi. Ar asmeniškai pažįsti 
kiekvieną savanorį, kuris ateina pamėtyti katėms žalios mėsos? 

— Mes nemėtome... — pratrūko Lilė purtydama galvą. — Mes 
tikriname. Kiek galime, tiek priimame dirbti vietinius žmones, vyk- 
dome savanorių programą. Visi suskirstyti į lygius, — aiškino ji. — 
Dauguma savanorių dirba paprasčiausius darbus — padeda ruošti 
maistą, valyti, tiekti atsargas. Jeigu jie neturi patirties, nepasiekia 
aukščiausio lygio, o tik apsiriboja paprasto zologijos sodo lankytojo 
statusu, prie gyvūnų neprileidžiami. Išimtis — veterinaro asistentai, 
aukojantys savo laiką ir gelbstintys medicininių patikrinimų ar ope- 
racijų metu. 

— Bet aš mačiau ir vaikų, kurie buvo prie gyvūnų. + 

— Tai ne savanoriai, o praktikantai. Mes priimame praktikantus 
iš universitetų, priimame studentus, atliekančius lauko tyrimus. Pa- 
dedame ugdyti, padedame mokyti. Jie čia būna tam, kad tiesiogiai 
pasisemtų patirties. 

— Turite ir vaistų. 

Nuvargusi Lilė pasitrynė sprandą. 

— Taip. Vaistai — medicinos punkto trobelėje, užrakinti vaistų 
spintelėje. Raktus turi Matas, Merė, Tensė ir aš. Prie vaistų negali 
prieiti net ir veterinaro asistentai. Jeigu ir labai norėtum ko nors iš 
ten išpešti, vaistus inventorizuojame kiekvieną savaitę. 

Šiam kartui pakaks, pamanė Kupas. Lilei jau visko iki kaklo. 

— Skani vištiena, — pratarė jis įsimesdamas dar vieną kąsnį. 

— Tikrai skani. 

— Dar alaus? 

— Ne. 

Kupas atsistojo ir pripylė dvi aukštas stiklines vandens. 

— Ar tu buvai geras faras? — paklausė Lilė. 

— Gerai sekėsi. 

— Kodėl metei? Tik nesakyk, kad žiūrėčiau savo reikalų, nes 
pats knisiesi po manuosius kaip pasamdytas. 

— Reikėjo pokyčių. — Kupas minutėlę svarstė, bet paskui nu- 
sprendė viską jai papasakoti. — Mano operatyvinėje grupėje buvo 
tokia moteris. Dorė. Gera policininkė, gera draugė. Draugė, — pakar- 
tojo Kupas. — Tarp mūsų niekada nebuvo nieko daugiau; tik draugai. 
Pirma — ji buvo ištekėjusi, antra — tiesiog nieko daugiau ir negalėjo 
būti. Bet kai jos vedybinis gyvenimas pašlijo, jos vyras nusprendė, 
kad tarp mūsų vis dėlto kažko būta. 

Kupas nutilo; Lilei nieko nepasakius, jis atsigėrė ir tęsė toliau. 

— Kartu tyrėme vieną bylą; vieną vakarą, pasibaigus darbo 
dienai, nutarėme kartu pavalgyti ir aptarti reikalus. Manau, jos vyras 
mus sekė, laukė tokios progos. Niekada nenujaučiau, kad taip gali nu- 
tikti, — tyliai kalbėjo Kupas. — Neužuodžiau tos smarvės, o ir ji net 
man nebuvo prasitarusi, kokie prasti jos reikalai. 

— Kas atsitiko? 

— Jis puolė iš už kampo šaudydamas. Ji staigiai puolė prie ma- 
nęs, tiesiog ant manęs užkrito. Gal kad taip krito ir išsaugojo man 
gyvybę. Man kliuvo į šoną, kliuvo nedaug. Kulka įėjo ir išėjo. 

— Pašovė? Tave buvo pašovę? 

— Kulka įėjo ir išėjo, liko tik įdrėskimas. — Kupas niekada to 
nepamirš. Ne, jis niekada to nepamirš. Keliais coliais kitur — ir būtų 
visai kita istorija. — Krisdama ji parvertė ir mane. Žmonės rėkė, blaš- 
kėsi, puolė ieškoti, kur pasislėpti. Dužo stiklai. Kulka kliudė restora- 
no langą. Prisimenu, koks tai garsas — kai kulkos smigo į ją, trupino 
stiklą. Čiupau savo revolverį. Čiupau griūdamas, tada, kai krisdama 
ji parvertė ir mane. Ji jau buvo negyva, bet jis ir toliau varstė ją kul- 
komis. O aš jam įvariau penkias. 

Dabar jo akys sutiko Lilės žvilgsnį — jos buvo ledo mėlynumo, 
susijaudinusios. Lilė pagalvojo: štai koks tasai pokytis. Stipriau už bet 
ką kita jį paženklino būtent tai. 

— Prisimenu kiekvieną kulką. Dvi į pusiaują — jas paleidau 
krisdamas; dar trys — į dešinę šlaunį, koją ir pilvą, kai žnektelėjau 
ant šaligatvio. Viskas truko mažiau nei trisdešimt sekundžių. Kaž- 
koks šiknius viską nufilmavo mobiliuoju telefonu. 

Tačiau atrodė, kad viskas truko daug ilgiau, visa amžinybė 
ilgiau. Drebančiame vaizdo įraše nebuvo užfiksuota, kaip ant jo už- 
krito Dorės kūnas, kaip jis pajuto ant rankų plūstelėjusį jos kraują. 

— Jis ištuštino visą apkabą. Dvi kulkos perėjo per stiklą, viena 
kliuvo man. O visas kitas jis suvarė jai. 

Kupas nutilo, atsigėrė vandens. 

— Todėl man ir reikėjo pokyčių. 

Skaudančia širdimi Lilė uždėjo delną Kupui ant rankos. Ji taip 
aiškiai viską matė. Girdėjo šūvius, riksmus, dūžtantį stiklą. 

— Tavo seneliai nežino. Jie niekada man apie tai nepasakojo, 
vadinasi, nežino. 

— Nežino. Nebuvau taip baisiai sužeistas. Pagydė ir paleido. 
Prireikė kelių dygsnių. Dorės jie nepažinojo, tai kodėl turėčiau jiems 
pasakoti? Tada pasisekė. Neiškilo rimtų bėdų, nors Dorė buvo nu- 
šauta tiesiog gatvėje, buvo daug liudininkų ir dar tas filmavęs šiknius. 
Bet daugiau nebegalėjau dirbti faru, negalėjau dirbti savo būry, tie- 
siog neįstengiau. Be to, — jis gūžtelėjo pečiais, — verčiantis privačiai 
daugiau moka. 

Juk tai jos žodžiai, tiesa? Ji ištarė šiuos žodžius atsainiai ir ne- 
rūpestingai tada, kai vėl jį pamatė. Kaip ji gailėjosi, kad nebegali jų 
atsiimti. 

— Ar šalia kas nors buvo? Ar tada, kai taip nutiko, šalia tavęs 
kas nors buvo? 

— Tada nenorėjau nieko matyti. 

Kadangi Lilė viską gerai suprato, ji tik linktelėjo ir nieko nepa- 
sakė. Tada Kupas pasuko ranką, ir jų pirštai susipynė. 

— O kai panorėjau, pamaniau, kad reikėtų paskambinti tau. 

Nustebusi Lilė pakėlė suvirpėjusią ranką. 

— Tai ir galėjai paskambinti. 

— Galbūt. 

— Kupai, jokių „galbūt“. Būčiau išklausiusi. Būčiau atvykusi iš- 
klausyti į Niujorką, jeigu tik būtum norėjęs, jeigu būtų reikėję. 

— Taip. Manau, būtent todėl ir neskambinau. 

— Kaip suprasti? — nustebo Lilė. 

— Kai tik imu svarstyti apie tave ir mane, Lile, iškyla daugybė 
prieštaravimų ir neaiškumų. — Jis švelniai perbraukė nykščiu Lilei 
per riešą. — Norėjau šįvakar likti pas tave ir įkalbėti kartu permie- 
goti. 

— Nebūtum galėjęs. 

— Abu žinome, kad būčiau. — Jis tvirčiau suspaudė Lilei ranką, 
ir ji pakėlė į Kupą akis. — Anksčiau ar vėliau būčiau. Bet šįvakar lai- 
kas jau baigėsi. O laikas labai svarbu. 

Sušvelnėjusi Lilės širdis vėl tapo kietesnė. 

— Esu čia ne tam, kad tau būtų patogiau, Kuperi. 

— Tu, Lile, — menkas patogumas. — Kita Kupo ranka pakilo ir 
švelniai suėmė Lilei kaklą. O karštos, nekantrios, pažįstamos jo lūpos 
įsisiurbė į jos lūpas. 

Akimirką Kupo glėbyje Lilė kovojo pati su savimi, apimta pa- 
nikos, jaudulio ir geismo. 

— Apie kokį patogumą čia galima kalbėti, — ją paleidęs su- 
murmėjo Kupas. 

Jis atsistojo ir nunešė į kriauklę tuščius dubenėlius. 

— Užsirakink, kai išeisiu, — paliepė Lilei ir ją paliko. 


ANTRA DALIS 

Galva visada lieka širdies apgaulės auka. 

ovas kandžiojosi kaip tigras, sėlinantis iš šiaurės ir besiren- 
giantis žudančiam šuoliui virš kalnų ir slėnių. Iš dangaus 
rito sniegas ir ledas, savo svoriu laužydamas medžių šakas, 
traukydamas elektros laidus, kelius paversdamas klastingais spąstais. 

Prieglaudoje Lilė su kitais darbuotojais ir savanoriais — visais, 
kas tik laikėsi ant kojų — kastuvais ir plačiais sniego valytuvais kasė 
sniegą, o negailestingas vėjas ir toliau pūtė milžiniškas pusnis, stūk- 
sančias šaltose platybėse, kiek tik akys užmato. 


Gyvūnai buvo sulindę į savo būstus ir išeidavo tik panorėję pa- 
sižiūrėti į drebančius ir besiplūstančius žmones. Apsitūlojusi iki akių 
Lilė kone susidūrė su Tense. 

— Kaip laikosi mūsų mergina? — paklausė Lilė galvodama apie 
liūtę. 

— Ji tokius orus atlaiko geriau nei aš. Man norisi karšto tropikų 
paplūdimio. Noriu uosti jūrą ir įdegio kremą. Noriu kaitros. 

— Gal užeisi išgerti karštos kavos su sausainiais? 

— Įkalbėjai. — Joms brendant Lilės trobelės link Tensė pašnai- 
ravo į bičiulę. — O tu nekvepi jūra ir įdegio kremu. 

— Ir tu nekvepėtum, jei būtum kasusi sniegą ir šūdus. 

— Bet mes juk tokios sumanios ir smarkios merginos, — pa- 
reiškė Tensė. — Net keista, ką? 

— Net ir sumanios merginos valo šūdus. Būtų galima išleisti 
didžiulius plakatus su tokiu užrašu. — Lilė trepsėjo ir purtė nuo 
savęs sniegą; ji pajuto, kaip užliejus pirmam iš trobelės atplūdusiam 
šilumos gūsiui suvirpėjo raumenys. — Sunkiausia jau padarėme, — 
kalbėjo Lilė, kol juodvi su Tense traukėsi pirštines, kepures, vilkosi 
paltus ir vyniojosi šalikus. — Pirmai progai pasitaikius mėšlą nu- 
gabensime į ūkį. Ūkininkaujant šūdo niekas nepakeis. O aš ir toliau 

tvirtinsiu, jog tai paskutinė tokia pūga šią Žiemą. Pavasario potvyniai 
ir neišmatuojami purvynės plotai jau ne už kalnų. 

— Smagumėlis. 

Lilė nuėjo į virtuvę užkaisti kavos. 

— Pastarąsias kelias dienas buvai tikra panelė Niurzga Moksli- 
ninkė. 

— Pavargau nuo žiemos. — Susiraukusi Tensė išsitraukė iš kiše- 
nės lūpų balzamo pieštuką ir pasitepė lūpas. 

— Girdėjau. Bet girdėjau ir dar kai ką. — Lilė atidarė spintelę, 
susirado užslėptas Milano sausainių atsargas ir padavė maišelį Ten- 
sei. — Gali manyti, kad aš pamišusi, bet įtariu, kad kai kas turi visai 
neblogą penį. 

Tensė keistai pažvelgė į Lilę ir paėmė sausainį. 

— Daug pažįstu tokių su peniais. 

— Ir aš pažįstu. Tų keistuolių pilna visur. — Sušilusi ir mėgau- 
damasi malonia sausainių pertraukėle Lilė atsilošė laukdama, kol 
pritrauks kavą. — Esu sukūrusi tokią teoriją. Norėtum išgirsti? 

— Valgau tavo sausainius, todėl man tikriausiai privalu išklau- 
syti. 

— Gerai. Kadangi tasai penis, šiaip ar taip, yra, mes, kurios jo 
neturime, privalome išmokti su tuo gyventi, juo naudotis, ignoruoti 
ir/arba išnaudoti, atsižvelgdamos į savo poreikius ir tikslus. 

Linktelėdama Tensė papūtė apatinę lūpą. 

— Gera teorija. 

— Gera. — Lilė paėmė puodelius ir abu pripylė kavos. — Ka- 
dangi pasirinkome dirbti srityje, kurioje dominuoja vyriškos lyties 
atstovai, mūsų santykis jų atžvilgiu suponuoja prielaidą, jog mums 
reikėtų taikytis, naudotis, ignoruoti ir/arba išnaudoti dažniau nei 
toms mūsų rūšies atstovėms, kurios šios srities nepasirinko. 

— Artusieji patikimus jau turimus duomenis, ar rengiesi atlikti 
empirinius tyrimus? 

— Šiuo metu tyrimai pasiekę stebėjimų/prielaidų stadiją. Tačiau 
iš patikimo šaltinio žinau to penio, kuris, manau, tave pavertė į pa- 
nelę Niurzgą Mokslininkę, tapatybę. 

— Ohobho, tikrai? — Tensė paėmė šaukštelį ir įsibėrė į kavą tris 
šaukštelius cukraus. — Ir kas tasai patikimas šaltinis? 

— Mano mama. Pro jos akis retai kas prasprūsta. Ji mane infor- 
mavo, jog kol manęs nebuvo, tarp tavęs ir tokio Farlio Paketo kažkas 
įsižiebė. 

— Farliui tik dvidešimt penkeri. 

— Šalia jo pavirstum į pumą, — tarė Lilė ir nusišypsojo. 

— Oi, užsičiaupk. Aš su juo nesusitikinėju, nemiegu ir jo ne- 
vilioju. 

— Todėl kad jam dvidešimt penkeri? Tiesą sakant, man atrodo, 
kad jam dvidešimt šešeri. Tada išeitų, kad jis — ooo, gerasis Die- 
ve — ketveriais metais už tave jaunesnis. — Lilė teatrališkai prisidėjo 
prie burnos ranką vaizduodama audringą reakciją. — Koks siaubas! 
Tu — kūdikių gundytoja! 

— Nejuokinga. 

Surimtėjusi Lilė kilstelėjo antakius. Ji nekreipė dėmesio. į nu- 
raudusius sutrikusios Tensės skruostus — juk draugai tam ir yra, kad 
trikdytų draugus, — tačiau ji labai sunerimo didelėse tamsiose akyse 
išvydusi liūdesį. 

— Taip, atrodo, kad tikrai nejuokinga. Tense, o tu tikrai taip 
kremtiesi dėl to, kad esi keleriais metais vyresnė? Jeigu jūs apsikeis- 
tumėte savo metais, tu nė nemirktelėtum. 

— Bet neapsikeisime, ir man nerūpi, kad elgiuosi nelogiškai. Aš 
už jį vyresnė. Lile, dėl Dievo, vyresnė juodaodė moteris. Pietų Dako- 
toje. To nenutiks. 

— Vadinasi, jeigu Farlis būtų juodaodis trisdešimtmetis, nebūtų 
jokių bėdų? 

Tensė bakstelėjo į Lilę pirštu. 

— Jau sakiau: man nerūpi, logiška tai ar ne. 

Lilė taip pat bakstelėjo į Tensę pirštu. 

— Tai ir gerai, nes čia nėra jokios logikos. Minutėlę pamirškime 
apie tai. 

— Tai esminis dalykas. 

— Minutėlę pamirškime esminius dalykus. Ar tu jam ką nors 
jauti? Prisipažinsiu, maniau, kad tarp jūsų ir turėtų kas nors užsi- 
megzti. Ilga žiema, būstai kaimynystėje, sveiki pilnametystės sulaukę 
žmonės. Maniau, kad judu kartais nevengiate pašėlioti. Todėl ren- 


167 


giausi negailestingai tave išbarti, nes, na, juk kalba sukasi apie Farlį. 
O jis man lyg maž... lyg brolis. 

— Matai, norėjai pasakyti „mažasis brolis, — Tensė pagrūmojo 
smiliumi. — Mažasis brolis! 

— Dabar nekalbame apie esminius dalykus, Tense. Akivaizdu, 
kad jam tu jauti šį tą daugiau nei tilptų į frazę „vaikine, tavo gražus 
užpakaliukas, ir aš norėčiau su tavim pasiglamžyti . 

savinama teisė. Bet man niekada nekilo minčių apie pasiglamžymą. 
Koks kvailas žodis. 

— Aa, suprantu, tu niekada negalvojai apie — įrašyk tą kvailą 
žodį — su Farliu. Atsiprašau, bėgu atsinešti gesintuvo. Tavo kelnaitės 
parūko. 

— Gal ir esu kada persimetusi su Farliu kokiomis nors kvailo- 
mis frazėmis, bet niekada neketinau taip ir pasielgti. Tai dar viena 
nenusavinama mano teisė, — suirzusi Tensė skėstelėjo rankomis. — 
Beje, kai praėjusią vasarą vienam mėnesiui čia buvo atvykęs savano- 
ris studentas Gregas-Adonis, mes abi apžiūrinėjome jo užpakaliuką. 
Tokia graži sėdynė nepraslydo pro akis. 

— Buvo šaunu, — prisiminusi atsakė Lilė. — Be to, kokie pilvo 
raumenys. O kokie pečiai... 

— Taip. Pečiai. 

Minutėlę jos abi pagarbiai nutilo. 

— Dieve, kaip pasiilgau sekso, — atsidususi pratarė Lilė. 

— Trūksta žodžių. 

— Aha! Tai kodėl nepasimyli su Farliu? 

— Tu manęs taip lengvai nepričiupsi, daktare Čans. 

— Oo, tikrai? Tu nesimyli su Farliu, nes jis tau nėra tik dar vie- 
nas karštas kūnas, toks kaip studento Grego- Adonio. Tu nesimyli su 
Farliu, nes čia įsimaišę ir jausmai. 

— Aš... — Tensė prasižiojo, o paskui tyliai-sušnypštė. — Prakei- 
kimas. Gerai. Taip, yra ir jausmai. Net nežinau, kaip viskas prasidėjo. 
Kartais jis ateidavo mums padėti; žinoma, aš pagalvodavau — pa- 
trauklus vaikinas. Jis tikrai patrauklus vaikinas. Ir labai mielas. Pa- 
trauklus, mielas ir linksmas, taigi mes kalbėdavomės, arba jis man 
paduodavo ranką, ir ilgainiui pajutau tą keistą jaudulį. Vos tik jis 


168 


ateidavo, vaje, iškart pajusdavau tą virpuliuką. Ir... na, aš ne kokia 
kvaiša, aš — patyrusi trisdešimtmetė moteris. 

— Aa, taip, taip. 

— Pastebėjau, kaip jis į mane žiūri. Taigi supratau, kad ir jis jau- 
čia tokį patį virpuliuką. Iš pradžių apie tai beveik negalvojau. Tik pa- 
mąstydavau: ir ką gi tu išmanai, aš tikrai geidžiu žavingo kaubojaus. 
Bet tasai virpuliukas nerimo, tik vis stiprėjo. Tada praėjusią savaitę, 
tą baisią dieną, — patikslino Tensė, ir Lilė linktelėjo, — man buvo 
labai liūdna, ir jis prisėdo šalia manęs. Jis mane pabučiavo. Ir aš jį 
pabučiavau nė nesuvokusi, ką darau. Tada lioviausi ir pasakiau, kad 
šitai daugiau nebepasikartos. O jis tik šypsojosi. Ir pasakė, cituoju: 
„Labai tavęs geidžiu.“ Kas taip kalba? Mane siutina. — Tensė paėmė 
dar vieną sausainį. — Negaliu išmesi iš galvos tos prakeiktos jo šyp- 
senėlės. 

— Gerai. Tau nepatiks tai, ką pasakysiu, bet... — Lilė kirto sprig- 
tą į patį Tensės kaktos vidurį. 

— Oi! 

— Kaip kvaila. Tu pasirinkai kvailą kelią, todėl kuo greičiau turi 
jį mesti. Saujelė metų ir odos spalva — tai ne priežastys, dėl kurių 
turėtum nusigręžti nuo tau svarbaus Žmogaus, nuo to, kuris tau ne- 
abejingas. 

— Žmonės, teigiantys, kad odos spalva nesvarbu, paprastai 
būna baltaodžiai. 

— Na, nepaistyk. 

— Tikrai, Lile. Daugelyje pasaulio kraštų tokie mišrūs santykiai 
tebėra problema. 

— Tai bent naujiena. Santykiai tarp žmonių visame pasaulyje 
tebėra problema. 

— Būtent. Tai kam dar labiau apsunkinti ir taip keblią padėtį? 

— Todėl kad meilę reikia branginti. Šiuo atveju viskas paprasta. 
Tik sunku ją surasti ir išlaikyti. Tu niekada nebuvai užmezgusi rimto 
romano. 

— Netiesa. Daugiau nei prieš metus buvau užmezgusi romaną 
su Tomu. 

— Jūs vienas kito geidėte, vienas kitam patikote, vienas kitą ger- 

rimtai, Tense. „Rimtai“ negali turėti kelių prasmių. Žinau, ką reiškia 
būti su šauniu vaikinu, jaustis patogiai, bet niekada apie jį negalvoti 
kaip apie tą tikrąjį. Beje, Žinau ir tai, ką reiškia tą tikrąjį pažinti. Tą 
jausmą patyriau būdama su Kupu, bet jis sudaužė man širdį. Ir vis 
tiek daug geriau likti su sudaužyta širdimi, nei niekada to nepajusti. 

— Kaip sau nori, bet ne tu viena gali kurti teorijas. Manoji teo- 
rija štai tokia — tu niekada nesiliovei jo mylėjusi. 

— Taip, niekada nesilioviau. 

Tensė iškėlė rankas. 

— Tai kaip gali taip gyventi? 

— Vis dar mėginu pati sau išsiaiškinti. Toji baisioji diena neabe- 
jotinai kažką pakeitė. Jis man atnešė vištienos su kukuliais. Ir mane 
pabučiavo. Bet, Tense, aš nepajutau virpuliuko; mane užliejo galingo 
potvynio bangos, jos tiesiog tvindo ir liejasi per kraštus, — Lilė pri- 
dėjo prie širdies ranką. — Nežinau, kas toliau nutiks. Jeigu aš dar kar- 
tą su juo permiegosiu, ar man bus lengviau išsilaikyti vandenyje, ko! 
po kojomis pajusiu žemę? O gal tiesiog imsiu ir nuskęsiu? Nežinau, 
bet neapsimetinėsiu sakydama, jog nemėginsiu visko išsiaiškinti. 

Viską garsiai išsakiusi ir todėl aprimusi Lilė padėjo puodelį ir 
nusišypsojo. 

— Aš labai jo geidžiu. 

— Tu... kaip ten sakei? Kremtiesi. Tu kremtiesi dėl žmogaus, 
kuris tave paliko ir sudaužė tau širdį. O aš kremtuosi dėl pagalbinio 
darbininko su gumine šypsenėle. 

— Be to, mes su tavim — sumanios merginos. 

— Taip. Mes — sumanios merginos, — pritarė Tensė. — Net ir 
tada, kai būname idiotės. 


Kupas dirbo su gražia elnio spalvos kumele visą Žiemą. Jo aki- 
mis žvelgiant, kumelė buvo geros širdies, stiprios nugaros ir tingoka. 
Beveik kiaurą dieną ji mielai snūduriuodavo arklidėje, aptvare arba 
lauke. Jeigu kas primygtinai reikalaudavo, ji pasijudindavo, bet tik 
tada, kai būdavo tikra, jog to tikrai labai reikia. 

Ji nesikandžiojo, nesispardė, mokėjo labai mandagiai ir subtiliai, 
nenuginčijamai moteriškai paimti iš rankų obuolį. 

Kupui atrodė, kad vaikams ji labai tiks. Jis ją pavadino Mažąja 
Sise. 

Paskutinėmis užsispyrėliškomis atšiaurios žiemos savaitėmis 
verslas vos krutėjo. Taigi Kupas turėjo laiko — net per daug laiko — 
dokumentams tvarkyti, arklidėms valyti, naujiems namams statyti. 

Ir pagalvoti apie Lilę. 

Jis žinojo, kad Lilė labai užimta. Tokios žinios jį pasiekė per se- 
nelius, o šie viską sužinodavo iš jos tėvų, iš Farlio, iš Galo. 

Kupas girdėjo, jog kartą ji buvo užsukusi grąžinti močiutės du- 
bens ir paviešėti valandėlę. Ji buvo atėjusi tada, kai jis buvo mieste ir 
tvarkė verslo dokumentus. 

Jis svarstė, ar Lilė jo nerado atsitiktinai, ar tyčia buvo sumaniusi 
ateiti būtent tokiu metu. 

Jis jai davė pakankamai erdvės, bet dabar jau nebegalėjo ilgiau 
taip tverti. Palaidi galai tebebuvo palaidi. Artinosi metas juos surišti. 

Kupas paragino Mažąją Sisę žingsniuoti daržinės link. 

— Šiandieną gerai padirbėjai, — tarė jis kumelei. — Mes tave 
iššukuosime, o gal ir obuoliukas atsiras. 

Jis galėjo prisiekti, kad ištarus žodį „obuoliukas kumelė kruste- 
lėjo ausimis. Kupas taip pat galėjo prisiekti išgirdęs ją atsidūstant, kai 
pamatęs pro galines namo duris išeinantį šerifą jis pakeitė kryptį ir 
pasuko kumelę namų link. 

— Štai kur graži mergaitė. 

— Graži. 

Stovėdamas kiek prasižergęs Vilis pašnairavo į dangų. 

— Jeigu ir toliau taip blaivysis, ilgai netrukus ir ji, ir kiti arkliai 
atsidurs turistų rankose ir leisis į kelią. 

Kupas nesusilaikė nenusišypsojęs. 

— Čia vienintelė man žinoma vieta, kur aštuoniolikos colių 
sniego sluoksnis ir už mane aukštesnės pusnys vadinamos gerėjančių 
orų pranašais, mielas sinoptike. 

— Taip, po praėjusios sniego audros daugiau nesnigo. Dangus 
blaivosi. Kupai, ar turi minutėlę? 

— Žinoma. — Kupas nulipo nuo kumelės ir užmetė vadeles ant 
priebutį juosiančio turėklo. Vargu ar to būtinai reikia, tarė jis sau. Ji 
vis tiek niekur neis, jei niekas neparagins. 

— Ką tik buvau prieglaudoje, aplankiau Lilę; pamaniau, kad 
reikėtų užsukti ir pas tave. 

Kupas viską aiškiai išskaitė iš šerifo akių. 

— Kad man pasakytum, jog atsidūrei aklavietėje. 

— Kad tą ir pasakyčiau. Faktai paprasti — negyva puma, tris- 
dešimt dviejų kulka, krūva pėdų sniege ir miglotas kažkokio tamsoje 
pamatyto žmogaus apibūdinimas. Mėginome pasistūmėti, bet kad 
nebuvo kaip išjudėti. 

— Ar gavai grasinamų žinučių bylos kopiją? 

— Taip, dirbome ir su šita medžiaga. Buvau nuvažiavęs ir as- 
meniškai kalbėjausi su pora vyrų, kurie prieš kelis mėnesius lankėsi 
prieglaudoje ir buvo sukėlę triukšmelį. Nė vieno iš jų išvaizda neati- 
tinka tavo nupasakojimo. Vieno žmona prisiekinėjo, kad tą naktį ir 
rytą jis buvo namuose, o lygiai devintą buvo darbe Sturgyje. Viską 
patikrinau, taip ir buvo. Kitas sveria gal kokius tris šimtus svarų. Ne- 
manau, kad tokį galima su kuo nors supainioti. 

— Taip, negalima. 

— Kalbėjausi su pora pažįstamų eigulių; jie stebės parką, mė- 
gins kalbėtis 1 kitais. Bet tau turiu pasakyti tą patį, ką sakiau Li- 
lei — norint viską baigti, mums prireiks didžiulės sėkmės. Manau, 
kad jo jau nebėra, kad ir kas jis toks būtų. Nė vienas, turintis nors lašą 
sveiko proto, nebūtų likęs miške užėjus tokiai pūgai. Mes ir toliau 
darysime viską, kas tik įmanoma, bet jai norėjau viską iškloti tiesiai 
šviesiai. Tau irgi. 

— Yra daugybė vietų, kur žmogus galėtų pralaukti pūgą. Tiek 
kalnuose, tiek slėnyje. Jeigu tik jis yra kiek nors patyręs, turi šiek tiek 
maisto atsargų ir jam šypsosi sėkmė. 

— Tikrai taip. Skambinome keliems netoli esantiems moteliams 
ir viešbučiams, tikrinome, ar pas juos nesilankė koks nors žmogus, 
atrodantis taip, tarsi būtų po ilgos kelionės miškais. Nieko nepešėme. 
Lilės kamera irgi veikė, bet niekas nematė jokių įtartinų Žmonių nei 
vaikštinėjančių aplink prieglaudą, nei po Čansų žemes; nepastebėta 
nieko, ko neturėtų būti. 

— Tačiau taško nepadėjome. O nepadėjus taško man vis niežti 

nagai. — Minutėlę Vilis stovėjo žiūrėdamas į sniegą ir į dangų. — 
Taigi. Smagu matyti iš patalo pakilusį Semą. Sulaukęs jo amžiaus 
norėčiau būti toks tvirtas kaip jis. Jei prisiminsi ką nors, ką turėčiau 
žinoti, mielai išklausysiu. 

— Gerai, kad užvažiavai. 

Vilis linktelėjo ir paplekšnojo Mažajai Sisei per šoną. 

— Graži mergaitė. Pasirūpink ja, Kupai. 

Pasirūpinsiu, pamanė sau Kupas. Bet iš tikrųjų jam reikėjo pasi- 
rūpinti ta, kuri dabar prieglaudoje. 

Kupas sutvarkė Mažąją Sisę — ji buvo iššukuota ir gavo obuolį. 
Jis nudirbo ir kitus kasdienius darbus, nes dabar tie darbai jam buvo 
įprasti kaip rytais atsikelti ir apsirengti. Žinodamas, kad gaus karštos 
šviežiai užplikytos kavos, Kupas nuėjo pas močiutę į virtuvę. 

Į virtuvę įėjo ir senelis — šį kartą be lazdos. Kupas paskubėjo pri- 
kąsti liežuvį nepaleidęs replikos, nes Semas metė į jį rūstų žvilgsnį. 

— Kai einu į lauką arba kai nepasitikiu savo koja, lazdą pasiimu. 
Aš tik bandau, štai ir viskas 

— Užsispyręs senas ožys, — išėjusi iš skalbyklos su pilnu krep- 


šiu skalbinių pareiškė Liusė. B 

— Pritariu. — Semas prišlubavo prie Liusėstijaėmė krepšį ir, 
Kupui stebint sulaikius kvapą, nuklibikščiavęs prie kėdės krepšį pa- 
dėjo. — Štai taip, — Semui atsigrįžus ir mirktelėjus Kupui, jo veidas 
švytėjo iš pasitenkinimo. — Moterie, kodėl tau vyriokams neišvirus 
kavos? 

Liusė kryptelėjo lūpomis rengdamasi atsakyti ir vis dar šypso- 
damasi. 

— Oi, sėsk tiktai... 

Sėsdamasis Semas tyliai atsiduso. 

— Užuodžiu kepantį viščiuką, — jis kaip vilkas uodė orą. — Gir- 
dėjau gandus ir apie bulvių košę. Turėsi padėti man valgyti, Kupai, 
kol ši moteris dar nenupenėjo manęs kaip skersti ruošiamo paršo. 

— Tiesą sakant, dar turiu šį tą nuveikti. Bet jei vėliau šįvakar iš- 
girsi ką nors brazdant, žinok, kad tai aš atėjau puotos likučių. 

— Galiu sutaisyti ir tau; palikčiau kaimynystėje, — pasiūlė Liusė. 

Darbininkų trobelė dabar tapo „kaimynyste“. 

— Nesijaudink. Sugebu pasirūpinti savimi. 

— Gerai. — Liusė padavė jiems abiem kavos, paskui perbraukė 
ranka Kupui per petį. — Tu gražiai susitvarkei, bet norėčiau, kad dar 
kartą viską peržiūrėtum, kas yra palėpėje. Tikrai galėtum pasiimti 
daugiau baldų. 

— Vienu metu galiu sėdėti tik ant vienos kėdės, močiute. Dar 
norėjau pasakyti, kad kumelė — Mažoji Sisė — jau beveik gera. 

— Mačiau, kad su ja dirbi. — Liusė įsipylė arbatinuke užvirusio 
vandens, norėdama užsiplikyti arbatos; tokiu dienos metu ji verčiau 
gerdavo arbatą. — Ji labai miela. 

— Man atrodo, ji labai tiks vaikams, ypač tiems, kurie nenori 
greitai lakstyti. Pamaniau, gal kelis kartus ir tu, močiute, su ja išjo- 
tum. Pažiūrėtum, kaip ten viskas atrodo. 

— Rytoj gal ir pamėginsiu. — Liusė minutėlę padvejojo ir at- 
sigręžė į vyrą. — Semai, kodėl tau neišjojus su manimi? Jau seniai 
jodinėjome. 

— Jeigu berniukas be mūsų apsieis... 

— Manau, kaip nors apsieisiu, — atsakė jam Kupas. Jis baigė 
gerti kavą ir atgistojo. — Eisiu pasitvarkyti. Kol dar neišėjau, gal jums 
ko nors reikia? * 

— Manau, kaip nors apsieisime, — šypsodamasi atsakė Liu- 
sė. — Kur nors ruošiesi? 

— Taip. Turiu kai kuo pasirūpinti. 

Kupui uždarius paskui save duris, Liusė pažvelgė į Semą ir kils- 
telėjo antakius. 

— Galiu lažintis, kad tasai „kai kas“ yra didelių rudų akių. 

— Liuse, tokios vaikiškos lažybos manęs nedomina. 


Vakarinis dangus žėravo raudonais dryžiais ir properšomis; 
diena po truputį blausėsi leidžiantis švelniai prieblandai. Pasaulis at- 
rodė platus ir baltas, žemė — sugniaužta kietame žiemos kumštyje. 

Kupas girdėjo, kaip žmonės kalba apie pavasarį — kalba jo sene- 
liai, Galas, mieste sutikti žmonės, tačiau apsižvalgęs jis nematydavo 
nė menkiausios užuominos apie pirmuosius narcizus ar kregždutes. 

Kita vertus, svarstė jis, sustodamas prie prieglaudos vartų, iki šiol 
jam dar niekada neteko žiemoti Juoduosiuose kalnuose. 

Tos kelios dienos per Kalėdas nė iš tolo nebuvo panašios į tikrą 
žiemišką gyvenimą, mąstė Kupas mėgindamas atrakinti vartus iš 
Džo pasiskolinto rakto kopija. Švilpavo kelią plakantis vėjas, linguo- 
jantis šnabždančias pušis. Pušų, sniego ir arklio kvapai jam visada 
primins žiemą kalnuose. 

Kupas grįžo į sunkvežimį ir pravažiavo pro vartus. Paskui su- 
stojo, išlipo, vėl uždarė ir užrakino juos. Jis susimąstė, kiek galėtų kai- 
nuoti automatiniai vartai su nelemtu nuotoliniu pulteliu. Ir dar rei- 
kėtų priskaičiuoti porą apsauginių kamerų, skirtų vartams stebėti. 

Jam reikės patikrinti, kokią Lilė įsirengusi signalizaciją. 

Jeigu jis galėjo pasidaryti rakto kopiją, vadinasi, kopijas galėjo 
įsigyti pusė apygardos. Kita pusė galbūt vaikštinėja aplinkui, suka 
ratus ar bastosi po prieglaudos teritoriją kada panorėję. 

Tvoros ir vartai Žmonių nesulaiko, jeigu jie rimtai ketina patekti 
vidun. 

Kupas ėjo keliu ir ties pirmu posūkiu sulėtino žingsnį — ties 
posūkiu, nuo kurio jau matėsi trobelės. Iš Lilės trobelės kamino 
virto dūmai, švietė langai. Nuo trobelės, suręstos iš įtrūkusių rąstų, 
vedė takai į antrą trobelę, link gyvūnų aptvarų, į švietimo centrą ir 
pašarinę, link patalpų, kur, Kupo supratimu, buvo laikomi įrankiai, 
įvairiausi įrenginiai, sausas pašaras ir kitokios atsargos. 

Kupas vylėsi, kad Lilei užteks sveiko proto užsirakinti duris; jis 
taip pat tikėjosi, kad ji bus tiek sumani ir nuovoki, jog supras, kad 
tam, kas yra įgudęs keliauti kalnais ir miško takais, kas tokioms ke- 
lionėms nepristinga kantrybės, yra nesuskaičiuojama daugybė būdų 
patekti į prieglaudos teritoriją pro bet kokias duris. 

Jis patraukė nedidelės lankytojams skirtos automobilių stovėji- 
mo aikštelės pakraščiu ir sustojo prie Lilės sunkvežimuko. 

Žvėrys pranešė apie Kupo vizitą, tačiau jo ausiai gyvūnų balsai 
pasirodė kone atsainūs. Dar nebuvo visai sutemę, bet, kiek Kupas 
įstengė įžiūrėti, daugumos aptvarų gyventojai jau buvo sulindę į savo 
guolius. 

Atsainūs tie žvėrių balsai ar ne, tačiau Kupui dar nepasiekus 
trobelės priebučio Lilė jau stovėjo prie durų. Ji vilkėjo juodu megz- 

tuku ir nudėvėtais džinsais, avėjo „traktoriukais“, plaukus buvo susi- 
rišusi į sunkų juodą krioklį. Jos laikysenos ir veido išraiškos Kupas 
tikrai nebūtų pavadinęs bičiuliška. 

— Tau teks atiduoti tėčiui raktą. 

— Jau atidaviau. — Kupas žengė į priebutį ir pažvelgė į labai 
piktas Lilės akis. — Ir šitai tau turėtų būti mažytė užuomina apie tai, 
kiek saugumo tau garantuoja prieglaudos vartai. 

— Iki šiol jie buvo naudojami pagal paskirtį. 

— Būtent, „iki šiol“. Tau reikia saugesnių automatinių vartų su 
kodu ir kamera. 

— Oo, tikrai? Na, gerai, kai tik sukaupsiu kelis atliekamus tūks- 
tančius, būtinai imsiuosi darbų — sustiprinsiu vartus, kurie iš tikrųjų 
yra tik simboliška kliūtis. Na, nebent pasiūlytum didesnę nei dviejų 
tuzinų akrų teritoriją aptverti apsaugine siena. Gal dar ir sargybinius 
reikėtų išstatyti. 

— Jeigu jau kalbi apie kliūtį, tai vartai ir turėtų sulaikyti. Jeigu 
jau esu čia, vadinasi, dabartiniai vartai nėra tokie geri. Klausyk, be- 
veik visą dieną prabuvau lauke ir jau pavargau šalti uodegą. 

Kupas žengė žingsnį pirmyn ir, Lilei nepasitraukus nuo durų, 
paprasčiausiai suėmė ją už alkūnių, pakėlė ir įnešė vidun. Jau trobe- 
lėje jis pastatė Lilę ant grindų ir uždarė duris. 

— Jėzau, Kuperi. — Jai buvo sunku rasti tinkamų žodžių, nes vis 
dar negalėjo užsičiaupti prasižiojusi iš nuostabos. — Kas tau? 

— Noriu alaus. 

— Galiu lažintis, kad alaus turi ir savo namuose. Jeigu neturi, 
mieste yra vietelių, kur galėtum nusipirkti. Ten ir važiuok. Nusipirksi. 

— Nepaisydamas fakto, kad esi tokia bjauri ir nedraugiška, no- 
rėčiau su tavimi pasikalbėti. Taigi esi čia pat ir tikriausiai turi alaus. 

Kupas patraukė į virtuvę. 

— Kodėl viena? 

— Todėl, kad čia mano namas, mano vieta, todėl, kad ir norėjau 
būti viena. 

Kupas dirstelėjo stalo pusėn, pamatė nešiojamąjį kompiuterį, 
paskleistus popierius, raudonojo vyno taurę. Jis paėmė ant stalo sto- 
vėjusį butelį, perskaitė etiketę ir leido sau persigalvoti. 

Iš vienos spintelės jis išėmė taurę. 

— Kažkodėl velniškai laisvai jautiesi, kaip namie. 

— Pas mane buvo užsukęs Vilis. — Kupas įsipylė į taurę vyno, 
paragavo ir vėl ją pastatęs ėmė vilktis paltą. 

— Tada, manyčiau, mes abu išgirdome tą pačią informaciją, 
todėl nėra apie ką kalbėtis. Kupai, aš dirbu. 

— Tu įsiutusi. Aš tavęs nekaltinu. Tiesą sakant, jie neturi galų, už 
kurių galėtų nusitverti; tyrimas niekaip negali išjudėti. Tai nereiškia, 
kad jie rengiasi liautis tyrę, tiesiog jiems reikėtų keisti darbo pobūdį. 

Kupas vėl paėmė vyno taurę ir gerdamas žvalgėsi po kambarį. 

— Ar tu valgai? 

— Taip, dažniausiai tada, kai išalkstu. Sakykime, malonu, kad 
užėjai manęs patikinti, jog teisingumo ratas sukasi; žinau, kad Vilis 
dirba ir stengiasi tą darbą nudirbti kuo geriau. Štai. Pasikalbėjome. 

— Ar yra kokia nors priežastis ant manęs niršti, ar tu apskritai 
be nuotaikos? 

— Kelios dienos prieglaudoje buvo tikrai sunkios, daug dirbo- 
me fiziškai. Be to, turiu parašyti straipsnį, o terminas jau baigiasi. 
Beje, rašydama straipsnius užsidirbu vynui, kurį geri. Man buvo pa- 
sakyta, jog labai mažai vilčių, kad tasai, kuris nušovė mano į narvą 
įviliotą pumą, bus nustatytas ar sulaikytas. Tu įsiverži, kai aš mėginu 
dirbti, ir geri vyną, kuris, publikavus straipsnį, bus pakeistas kitu. 
Todėl sakykime, kad aš apskritai be nuotaikos, nors prie tokios mano 
būsenos šiek tiek prisidėjai ir tu. 

— Aš neįsiveržiau. — Kupas apsisuko ir atidarė šaldytuvą. — 
Šūdas, Lile, — permetęs šaldytuvo turinį akimis pareiškė jis. — Net 
mano šaldytuve geriau. 

— Ką, po velnių, sau leidi? 

— Ieškau ko nors, ką galėčiau paruošti pietums. 

— Traukis nuo mano šaldytuvo. 

Užuot atsakęs jis paprasčiausiai atidarė šaldiklį. 

— Suprantama. Daugybė šaldyto maisto. Na, gerai nors tiek, kad 
turi šaldytą picą. 

Kupas tarėsi girdįs iš kito kambario galo atsklindantį dantų 
griežimą. Ir turėjo pripažinti, jog tai girdėti keistai malonu. 

— Po kokių dviejų minučių aš pasiimsiu revolverį ir šausiu tau 
į subinę. 

— Ne, nešausi. Tačiau po kokių penkiolikos minučių, kaip ra- 
šoma ant šios dėžutės, tu valgysi picą. Gal nuotaika pasitaisys. Tau 
reikėtų savanorių praktikantų, — toliau varė savo Kupas, kaisdamas 
orkaitę. — Gal pakaks pirmos antros padalos. 

Atrodo, apmaudas neveikia. Lilė ir toliau mėgino atrodyti pikta. 

— Na? 

— Galėtum pasilengvinti kasdienius darbus, būtų lengviau ir 
visam personalui, spėtum atlikti planuotus darbus. Daugelis aplinki- 
nių ūkių ir verslininkų taip daro. Nusisamdyk ką nors vienam sezo- 
nui, kelioms dienoms, kelioms savaitėms, atsižvelgdama į tai, kokie 
laukia darbai. Ir aš kitą mėnesį ar kiek vėliau taip padarysiu. 

Kupas įkišo iš dėžutės išimtą picą į orkaitę ir nustatė laiko ma- 
tuoklį. 

— Koks skirtumas? Viliui atrodo, kad jis savo darbą atliko; ir 
viskas. 

— Gal Vilis ir teisus. Nors gal ir klysta. Jeigu žmogus žino, ką 
daro, žino, ko nori, kalnuose jis gali kuo puikiausiai pasislėpti. Ten 
pilna urvų. 

— Nuo tokių tavo žodžių man tikrai ne geriau. 

— Noriu, kad būtum atsargi. Jeigu imsi jaustis daug geriau, ne- 
besisaugosi. — Kupas paėmė butelį ir pripildė Lilės taurę. — Apie ką 
straipsnis“ 

Lilė paėmė taurę ir suraukusi antakius gurkštelėjo. 

— Aš su tavim nemiegosiu. 

— Apie tai ir rašai? Gal galėčiau paskaityti? 

— Aš su tavim nemiegosiu, — pakartojo Lilė, — kol arba jeigu 
nenuspręsiu kitaip. Dėl to, kad į orkaitę įmetei šaldytą picą, nepra- 
dėsiu dėl tavęs tirpti ir svaigti. 

— Jeigu man norėtųsi tirpti ir svaigti, įsigyčiau šuniuką. O aš 
su tavimi miegosiu, Lile. Bet duosiu tau laiko prie šios minties pri- 
prasti. 

— Kartą mane jau turėjai, Kuperi, bet nesugebėjai išlaikyti. Tu 
mane pametei. 

Kupo išraiška pasikeitė. 

— Mes skirtingai viską prisimename. 

— Jeigu manai, kad galima taip paprastai imti ir grįžti... 

— Nemanau. Nenoriu grįžti. Bet žvelgiu į tave, Lile, ir žinau, kad 
dar niekas nebaigta. Ir tu tai Žinai. 

Kupas atsisėdo ant suolo šalia Lilės, gurkšnojo vyną, o paskui 
bakstelėjo pirštu į nuotraukas, paskleistas tarp segtuvų. 

— Ar čia Pietų Amerika? 

— Taip. 

— Kokie įspūdžiai, nuvykus į tokias šalis? 

— Jaudinantys. Bet ir jėgų turi atiduoti. 

Kupas palinksėjo. 

— Ir dabar tu parašysi istoriją apie tai, kaip keliavai į Andus 
ieškoti pumos. 

— Taip. 

— O tada kur? 

— Kas „kur“? 

— Kur keliausi? 

— Nežinau. Dabar neturiu jokių planų. Man ši kelionė buvo la- 
bai ilga ir rimta. Ji buvo naudinga profesine prasme, naudinga asme- 
niškai; dabar galėsiu rašyti straipsnius, rengti pranešimus, paskaitas. 
Tęsiu tyrimus, darysiu atradimus, — Lilė truktelėjo pečiais. — Viskas 
daroma prieglaudos labui. Mano prioritetas — prieglauda. 

Kupas padėjo nuotraukas ir pažvelgė į Lilę. 

— Gerai, kai turi prioritetus. 

Jis artinosi lėtai, šį kartą duodamas jai laiko pasipriešinti, apsi- 
spręsti. Lilė nieko nesakė, nemėgino jo sustabdyti, tik stebėjo Kupą 
taip, lyg stebėtų susivijusią gyvatę. 

Atsargiai. 

Kupas lengvai suėmė ją už smakro ir lūpomis užėmė burną. 

Lilė negalėjo pasakyti, ar jis švelnus, ar lipšnus. Ne, ji negalėtų 
taip pavadinti nei bučinio, nei Kupo intonacijų, nei jo elgesio. Tačiau 
dabar ji nejautė tos kaitros ir ugnies, kuria Kupas liepsnojo anksčiau. 
Šį kartą jis ją bučiavo kaip vyras, nutaręs neskubėti. Kaip vyras, kuris 
neabejoja, kad laiko turi. 

Nors Kupo pirštai vos lietė Lilės skruostus, ji žinojo — tikriau- 
siai jis ir siekė tokio žinojimo, — kad jam panorėjus prisilietimas 
galėtų tapti šiurkštus. Užuot viliojęs jis galėtų užgrobti. 

Ir nuo šio žinojimo jai užkaito kraujas. 

Juk jai visada labiau patiko laukiniai nei prijaukinti. 

Kupas pajuto Lilės kapituliaciją. Dar lašeliuką... Šiltos ir minkš- 
tos jos lūpos spaudėsi prie jo lūpų, ji ėmė giliau alsuoti. 

Kupas traukėsi taip pat lėtai, kaip ir artinosi. 

— Ne, — pratarė jis, — mes dar nepasirengę. 

Suskambėjo laiko matuoklis, ir Kupas nusišypsojo. 

— Bet pica jau iškepė. 

ra buvę ir blogesnių naktų, svarstė Kupas mesdamas į židi- 

nį malkas Lilės kambaryje. Tačiau šaltame kambaryje ir ant 

kauburiuotos sofutės jam teko miegoti prieš daugelį metų. Ir 
tada nereikėjo kęsti papildomo diskomforto žinant, kad geidžiama 
moteris miega aukštu aukščiau. 

Bet jis pats taip pasirinko, priminė sau Kupas. Ji liepė jam išeiti; 
jis atsisakė paklusti. Taigi galiausiai jam atiteko antklodė, pagalvė ir 
šešiais coliais per trumpa sofa. Ir gali būti, kad viskas veltui. 

Tikriausiai Lilė buvo teisi. Šioje trobelėje jai visai saugu ir vienai 
pačiai. Užrakintos durys ir užtaisytas šautuvas — solidūs saugumo 
garantai. 

Bet kartą pasakęs, kad ketina pasilikti, Kupas nebegalėjo trauktis. 

Ir tikrai velniškai keista, svarstė jis, eidamas į virtuvę užsikaisti 
kavos, kai tamsoje tave pažadina džiunglių katės riaumojimas. 

Velniškai keista. 

Kupo manymu, Lilė prie to pripratusi, nes jis neišgirdo jos 
vaikštant net ir tada, kai buvo priverstas apsiauti batus ir išeiti lau- 
kan apsidairyti. 

Jis išsiaiškino tik tiek, kad Lilei reikia įsirengti daugiau žibintų, 
ir dar tai, jog tamsoje aidintys žvėrių riaumojimai ir riksmai grūmoja 
atavistinės baimės pirštu ir krečia šiurpu net ir žinant, kad visų gardų 
tvoros tikrai patikimai tvirtos. 

O dabar ji jau „gyva“, pagalvojo Kupas. Viršuje jis išgirdo Lilės 
žingsnius ir sugaudusius vamzdžius — ji prausiasi po dušu. 

Greitai bus šviesu, išauš dar vienas šaltas, baltumo persmelktas 
rytas. Pradės rinktis Lilės žmonės, o ir jam reikės imtis savų darbų. 

Kupas susižvejojo kiaušinių, duonos, susirado keptuvę. Gal Lilė 
ir nesutiktų, bet, jo manymu, už naktinį sargo darbą ji jam skolinga 
karštus pusryčius. Kai atėjo Lilė, Kupas vožė vieną ant kito sumuš- 
tinius su keptu kiaušiniu. Ji buvo susikėlusi plaukus, ant šiltų apati- 
nių drabužių užsimetusi flanelinius marškinius. Šįryt ji neką labiau 
džiaugėsi jį matydama nei iš vakaro. 

— Mums reikėtų sutarti dėl esminių taisyklių, — prabilo Lilė. 

— Puiku. Sudaryk sąrašą. Man reikia eiti prie darbų. Padariau 
du sumuštinius; gal norėtum to antro, — pridūrė Kupas vyniodamas 
savąjį sumuštinį į servetėlę. 

— Tu negali taip imti ir ateiti ir daryti savo tvarką. 

— Šitą taisyklę įrašyk sąrašo pradžioje, — pasiūlė Kupas, kai 
Lilė nusekė paskui jį į kambarį. Mėgindamas užsivilkti paltą Kupas 
perėmė sumuštinį į kitą ranką. — Maloniai kvepi. 

— Privalai gerbti mano privatumą ir įsikalti į galvą, kad man 
nereikia — aš nenoriu — sarginio šuns. 

— Aha. — Kupas užsidėjo kepurę. — Tau reikėtų atsinešti dau- 
giau malkų. Vėliau užsuksiu. 

— Kupai. Po velnių! 

Prie durų jis atsigręžė. 

— Tu man rūpi. Manykis. 

Lipdamas į sunkvežimį Kupas atsikando sumuštinio. 

Dėl esminių taisyklių Lilė teisi, mąstė jis. Dauguma dalykų 
rutuliojasi sklandžiau, kai yra kokios nors taisyklės ar nurodymai. 
Yra teisinga, yra klaidinga, ir tarp šių dviejų polių yra plati pilkumos 
plynė. Ir būtų labai gerai žinoti, kuris pilkumos atspalvis geriausiai 
tiktų kiekvienai konkrečiai situacijai. 

Ji turi teisę kurti taisykles, bent jau tol, kol supras, kad jis tikrai 
tirs ir aiškinsis tą pilkumą. 

Važiuodamas vingiuotu keliu vartų link Kupas valgė sumuštinį; 
nuvijęs mintis apie taisykles, nurodymus ir paslaptingas svajas apie 
tai, ko nori iš Lilės, jis ėmė dėliotis šios dienos darbus. 

Pašerti gyvulius, išmėžti arklides... Labai svarbus darbas — „už- 
kelti“ senelius ant arklių. Dar reikės nuvažiuoti į miestą apsipirkti, 

sutvarkyti verslo dokumentus. Jeigu nebus klientų, pageidaujančių 
žygio su palydovu, jis paprašys Galo imtis kokių nors kitų darbų. 

Kupas norėjo susidaryti kertinį planą, atlikti kainų analizę, pa- 
svarstyti, ar būtų galima išplėsti verslą pasijodinėjimui nuomojant 
ponius. Tereikia kelių arklių, tokių kaip Mažoji Sisė, svarstė jis, terei- 
kia kokį pusvalandį jais pajodinėti palei tvora aptvertą taką, ir jau 
galėtum... 

Staiga Kupo mintys nuo verslo reikalų peršoko prie pavojaus 
signalo. 

Gaišena buvo užmesta ant vartų. Apačioje sumintas sniegas 
suteptas krauju. Pora maitvanagių jau lasiojo pusryčiaudami, dar 
daugiau paukščių suko ratus rengdamiesi nutūpti. 

Kupas paspaudė signalą norėdamas nubaidyti paukščius, o 
paskui sulėtino greitį ir apžiūrinėjo medžius ir krūmus, už vartų 
besidriekiantį kelią. Blausioje ankstyvo ryto šviesoje sunkvežimio 
žibintai apšvietė negyvą vilką, žibintų nutviekstos jo akys atrodė 
klaikiai žalios. 

Kupas pasilenkė, atidarė daiktadėžę ir išsiėmė 9 mm revolverį 
ir prožektorių. Lipdamas iš sunkvežimio jis apšvietė prožektoriumi 
žemę. Žinoma, matėsi ir pėdos. Tarp jų ir jo paties, paliktos dar vakar 
vakare, kai atidarė vartus. 

Vidinėje teritorijos pusėje Kupas nepamatė jokių, jo manymu, 
naujų pėdsakų. Ir tai, kaip jam atrodė, šį tą reiškė. Taikydamas į savo 
paties pėdas Kupas nuėjo apžiūrėti vilko. 

Buvo paleisti du šūviai: vienas — į kūno vidurį, kitas — į galvą, 
tikintis patiesti vilką, bent jau tiek Kupas pamatė vos užmetęs akį. 
Palietus vilkas pasirodė šaltas, nedidelė kraujo balutė taip pat už- 
šalusi. 

Vadinasi, žinutė buvo pasiųsta prieš kelias valandas. 

Pasirūpinęs saugumu Kupas įsikišo revolverį į kišenę. Ieško- 
damas telefono jis išgirdo burzgiant atvažiuojantį automobilį. Nors 
ir abejodamas, kad paliktos žinutės autorius galėtų ilgai netrukęs 
sugrįžti arba vėl čia pasirodyti vairuodamas transporto priemonę, 
Kupas įkišo į kišenę ranką ir vėl suspaudė ginklą. 

Auštantis rytas buvo ūkanotas ir pilkas, nors rytiniame danguje 
jau žiebėsi ir vis labiau skleidėsi raudonis. Kupas grįžo prie sunkveži- 

mio, išjungė žibintus ir stovėdamas prie vartų įsitikino, jog neklydo. 
Visureigis sumažino greitį. Kupas iškėlė ranką norėdamas sustabdyti 
mašiną ir ją išlaikyti kiek įmanoma toliau nuo vartų, iškart už po- 
sūkio. 

Iš matymo Kupas pažino vairuotoją, šalia vežantį keleivę, bet 
nežinojo jo vardo. 

— Laikykitės atokiau nuo vartų, — paliepė jis. 

Iš visureigio išlipo Tensė ir stovėjo laikydamasi durų rankenė- 
lės, tarsi jai tikrai reikėtų atramos. 

— O, Dieve. 

— Noriu, kad liktumėte atokiau, — pakartojo Kupas. 

— Lilė. 

— Jai nieko nenutiko, — pasakė Tensei Kupas. — Ką tik ją pa- 
likau trobelėje. Man reikia, kad paskambintumėt šerifui Viliui. Lipkit 
į automobilį ir skambinkit. Pasakykit, kad ant vartų kažkas užmetė 
negyvą vilką. Mačiau dvi kulkų skyles. Noriu, kad lauktumėte auto- 
mobilyje; nieko nelieskit. Jūs, — Kupas parodė pirštu į vyruką. 

— Ee, Erikas. Aš esu praktikantas. Aš ką tik... 

— Likite automobilyje. Kai vėl sulėks maitvanagiai, paspauskite 
signalą. Važiuoju atsivežti Lilės. 

— Šįryt turėtų atvažiuoti keli savanoriai, — Tensė atsikvėpė iš- 
leisdama garų debesėlį, o paskui dar vieną, tik jau mažesnį. — Ir kiti 
praktikantai. Greitai jie turėtų būti čia. 

— Jeigu jie atvažiuos greičiau nei grįšiu aš, laikykite juos toliau 
nuo vartų. 

Kupas įlipo į sunkvežimį ir važiavo atbulas iki patogesnės vietos 
apsisukti, o tada skubiai apsisuko ir nurūko pas Lilę. 

Lilė jau buvo lauke — stovėjo ant tako, nuo jos trobelės vedan- 
čio į kitus kabinetus. Suraukusi antakius ji pliaukštelėjo rankomis 
per šlaunis. 

— Tai kas gi dabar? Rytais mes čia labai užsiėmę. 

— Tau reikia važiuoti su manim. 

Lilė nebesiraukė. Ji nieko Kupo neklausinėjo. Iš jo intonacijos ir 
akių buvo pakankamai aišku, kad nutiko bėda. 

— Pasiimk fotoaparatą! — sušuko Kupas, Lilei patraukus sunk- 
vežimio link. — Skaitmeninį. Pasistenk greičiau. 

Ir dabar Lilė nieko neklausinėjo, tik bėgte pasileido į trobelę. 
Mažiau nei po dviejų minučių ji grįžo nešina fotoaparatu ir šautuvu. 

— Tai sakyk, — pratarė ji įšokusi į sunkvežimį. 

— Ant tavo vartų kabo negyvas vilkas. 

Lilė giliai įkvėpė; akies krašteliu Kupas pamatė, kaip ji stipriau 
įsitvėrė šautuvo vamzdžio. Tačiau jos balsas išliko ramus. 

— Nušautas? Kaip puma? 

— Kiek mačiau, nušautas dviem šūviais. Kraujo nedaug, kūnas 
jau atšalęs. Jis vilką nušovė kažkur kitur, o paskui atvilko čia. Neat- 
rodytų, kad buvo įsigauta ar bandyta įsigauti į teritoriją. Bet aš labai 
gerai neapžiūrinėjau. Iškart po to, kai radau vilką, atvažiavo pora 
tavo žmonių. Jie skambina šerifui. 

— Kalės vaikas. Po velnių, kokia prasmė... Palauk! — sušuko 
Lilė didelį pavojų nujaučiančio Žmogaus balsu ir kone pašoko nuo 
sėdynės. — Grįžk, grįžk. O kas, jeigu jis pasinaudojo vilku kaip jauku 
mums privilioti? O kas, jei jis kaip nors įsigavo vidun? Mūsų gyvūnai 
visai bejėgiai. Kupai, grįžk. 

— Mes jau beveik prie vartų. Aš tave išleisiu, o pats grįšiu. 

— Greičiau. Greičiau. — Kupui sustojus prie vartų, Lilė atsigrę- 
žė. — Palauk manęs, — pareikalavo ji ir iššoko. — Erikai! 

Lilė plačiu ratu aplenkė vilką — sumani mergina, — ir Kupas 
pamatė, kaip kitoje vartų pusėje iš visureigio išlipo Erikas. 

— Gaudyk. Gaudyk! Kiek įmanydamas geriau nufotografuok 
vilką, vartus, viską. Palauk šerifo. 

— Kur tu... 

Lilė vėl įsiropštė į Kupo sunkvežimį ir neišklausiusi Eriko klau- 
simo užtrenkė dureles. 

— Judinkis! 

Kupas spustelėjo greičio pedalą, sunkvežimis truktelėjo atgal, o 
paskui net susimėtė apgręžiamas. Kupui paspaudus signalą Lilė pa- 
šoko ir įsistebeilijo į jį. 

— Nors taip negalėtų būti, bet jei kartais pasirodytų, kad tu teisi, 
jis išgirs, jog atvažiuojame, ir spruks. Mums nereikia su juo susidur- 
ti. — Dar ne dabar, pagalvojo Kupas. Dar ne dabar. — Mums reikia 
jį sutrikdyti. 

— Kodėl taip negalėtų būti? 

— Nemanyčiau, jog jis žinojo, kad vakar pas tave atvažiavau 
arba kad išvyksiu dar prieš atvažiuojant tavo žmonėms. Kitu atveju 
būtent jie būtų radę vilką, o tada būtų turėję įeiti pro vartus ir skubėti 
pranešti tau. Visi būtų čia, o ne prie vartų. 

— Gerai, gerai, turbūt tu teisus. — Tačiau Lilė neramiai alsavo 
tol, kol nepamatė pirmųjų savo gyventojų, kol neišgirdo įprasto ryti- 
nio triukšmo ir klegesio. — Turiu juos apžiūrėti. Visus. Jeigu eisi į tą 
pusę, tai tiesiog eik taku, o aš pasuksiu šiton pusėn ir apsuksiu ratą, 
tada mes... 

— Ne, — nutraukė ją Kupas ir sustojo. — Vis dėlto, jeigu kar- 
tais... — pakartojo jis. — Nerizikuosiu ir nepaleisiu tavęs vienos. 

Lilė kilstelėjo ant kelių padėtą šautuvą, bet Kupas papurtė galvą. 

— Kartu. — O kai jie apeis žvėris, mintyse planavo Kupas, jis 
patikrins abi trobeles ir visus pagalbinius pastatus. 

— Jie visada tikisi, kad ateisiu jų aplankyti, todėl pyktelėtų, jei 
nepasirodyčiau. 

Jiems einant palei aptvarus girdėjosi ir urzgimas, ir šnypštimas, 
pasigirdo ir keli protestuojantys balsai. Lilė Žingsniavo sparčiai, 
sulig kiekvienu akivaizdžiu patikinimu, jog viskas gerai, jusdama, 
kaip rimsta skaudžiai besidaužanti širdis. Akimirką širdis nusirito 
į kulnus tik priėjus prie Mažylio aptvaro. Lilė pakėlė akis — visi jo 
žaidimai jai buvo pažįstami — ir pamatė pumiuką tupintį ant storos 
medžio šakos. 

Mažylio šuolis žemyn buvo žavingas ir kupinas džiugesio. Jam 
sumurkus Lilė pasidavė ir pralindo pro apsauginį barjerą. 

— Aš tuoj, — sumurmėjo ji. — Mes tik truputėlį pažaisim. 

Ji glostė pumiuko kailį įkišusi pro virbus ranką, juokėsi pumiu- 
kui atsistojus ant užpakalinių kojų, paskui prisispaudė arčiau prie 
aptvaro, kad galėtų pakutenti Mažyliui pilvuką. 

— Aš tuoj, — pakartojo ji. 

Lilei vėl atsidūrus kitapus barjero, Mažylis garsiai išreiškė nusi- 
vylimą. Kupui įsispoksojus Lilė gūžtelėjo pečiais. 

— Jis — ypatingas atvejis. 

— Bet kai pasakojai apie egzotiškus augintinius perkančius 
žmones, tavo balse aiškiai girdėjau nepritarimą ir net pašaipias gai- 
deles. 


— Jis — ne augintinis. Ar kada matei, kad segčiau jam brangak- 
meniais nusagstytą antkaklį ar vedžiočiausi už pasaitėlio? 

— Būtent tokiam ir tiktų Mažylio vardas. 

— Pasirodo, tam tikriems dalykams skiri daugiau dėmesio nei 
maniau. Prieglaudoje jis gyvena nuo mažumės; jis pats pasirinko tokį 
gyvenimą. Žvėrims viskas gerai, — pridūrė Lilė. — Jei aplinkui vaikš- 
čiotų kas nors nepažįstamas, jie keltų triukšmą. Bet aš vis tiek turiu 
viską patikrinti. Šįryt laukiame atvykstančios jaunimo grupės. Be to, 
reikia apžiūrėti dvi kates su įaugusiais nagučiais. Ir dar — pašarinėje 
praktikantai turi sutvarkyti kelis šimtus svarų mėsos. Kupai, mūsų 
laukia kasdieniai darbai. Mes negalime leisti, kad tokie nutikimai 
kenktų mūsų gyvūnų sveikatai ar trukdytų prieglaudos darbui. Jeigu 
nerengsime žygių, mūsų biudžetas smuks. Be to, ir tau reikia tvarkyti 
reikalus, šerti gyvulius. 

— Apžiūrėk likusius plotus per kameras. Apeikime trobeles. 
Jeigu viskas gerai, galėsi grįžti prie gyvūnų. 

— Vilis turbūt leis atidaryti vartus, ką? Gal įleis mano žmones. 

— Jis neturėtų ilgai užtrukti. 
visai suaugęs. Tokį imti ir nušauti... Gal jis buvo atsiskyręs nuo būrio. 
Vienišas vilkas — lengvesnis grobis. Jis nori mane įvaryti į neviltį, 
išvesti iš pusiausvyros, jis nori, kad prieglaudoje kiltų sąmyšis. Esu 
lankiusi psichologijos kursus, — tęsė Lilė, o Kupas nieko nesakyda- 
mas žvelgė jai į akis. — Žinau, ką jis daro. Ne kodėl daro, bet ką daro. 
Kai dedasi tokie dalykai, galiu netekti kelių savanorių, gal net kelių 
praktikantų. O darbo su praktikantais programa mums yra labai 
svarbi, todėl per trumpą kasrytinį viso personalo susirinkimą man 
teks labai rimtai pakalbėti. 

Lilė atrakino trobelę, kurioje buvo kabinetai. Kupas pastūmė 
Lilę į šalį ir atlapojo duris. Viduje, atrodo, viskas ramu. Kupas žen- 
gė vidun, viską permetė akimis, o paskui dairydamasis ėjo iš vieno 
kambario į kitą. 

— Lik čia ir sėsk prie kompiuterio. Patikrinsiu kitus pastatus. 
Duok raktus. 

Lilė nieko neatsakė, tik padavė Kupui raktus. Kupui išėjus ji 
atsisėdo ir laukė, kol nušvis kompiuterio ekranas. 

Lilė žinojo, kad Kupas — policininkas. Tačiau iki šiandienos 
Kupo policininko ji nebuvo mačiusi. 

Kupas tarėsi žinąs, kokie darbai verda prieglaudoje. Tačiau 
dabar jis suprato, jog net ir po trumpos Lilės pateiktos apžvalgos 
nebuvo suvokęs viso tų darbų masto. Jam atsivėrė akys vien tik apsi- 
lankius pašarinėje su milžiniškais šaldytuvais ir šaldikliais, su didžiu- 
lėmis mėsos atsargomis ir įrenginiais, reikalingais mėsai apdoroti, ją 
išpjaustyti ir paruošti. 

Arklidėje buvo trys arkliai, įskaitant ir tą, kurį jis pardavė Lilei. 
Kadangi Kupui vis tiek teko ateiti į arklidę, jis arklius pašėrė ir pa- 
girdė, o paskui pažymėjo nudirbtus darbus ant sienos kabančioje 
lentelėje. 
įrenginiai, garažą, ilgą žemą trobelę, kurioje buvo įkurtas švietimo 
centras. Jis greitai permetė akimis trobelėje esančius eksponatus 
— nuotraukas, kailius, dantis, kaukoles, kaulus; iš kur, po velnių, ji 
šitai gavo? 

Nuostabu, pagalvojo Kupas tikrindamas abu poilsio kambarius 
įkurtą suvenyrų krautuvėlę, kurioje buvo pardavinėjamos gyvūnų 
iškamšos, marškinėliai, sportiniai nertiniai, kepuraitės, atvirukai ir 
plakatai. Viskas tvarkinga, organizuota. 

Taip, Lilė tikrai įsteigė ne bet ką. Apmąstė kiekvieną smulkme- 
ną, kiekvieną aspektą. Ir viskas tik gyvūnams, tik žvėrims; Kupas nė 
truputėlio tuo neabejojo. 

Grįždamas atgal jis išgirdo burzgiančius automobilius ir nu- 
žingsniavo pasitikti šerifo. 

— Čia viskas gerai. Ji — trobelėje, kur kabinetai, — pasakė Ku- 
pas Tensei, o paskui atsigręžė į Vilį. 

— Atrodo, jis vis dėlto nusprendė pasislėpti, — tarė Vilis. — Ne- 
galime kategoriškai tvirtinti, kad čia nebuvo kas nors kitas, atsitikti- 
nai pasirinkęs būtent šiuos vartus. O gal kas nors pasičiupo šią nuo- 
stabią mintį pamatęs, kas nutiko pumai. Tačiau neginčijamas faktas 
yra tai, jog čia negalima medžioti vilkų, ir žmonės tai Žino. Jie žino, į 
kokią bėdą gali patekti sumedžioję. Na, žinoma, jeigu vilką nušauna 
savo bandą ginantis ūkininkas — jau visai kitas reikalas. Bet šioje 

apygardoje pažįstu visus ūkininkus ir nemanau, kad kuris nors iš 
jų galėtų štai taip numesti gaišeną. Taip nepasielgtų net ir tie, kurie 
mano, kad Lilė pasirinko keistoką veiklą. 

— Vilko kūne rastos kulkos turėtų būti iš to paties ginklo, ku- 
riuo nušauta puma. 

— Taip, manau, taip ir yra. — Linktelėjęs Vilis kietai sučiaupė 
lūpas. — Ketinu pasikalbėti su parko tarnyba ir vyrukais iš valstijos 
policijos. Tu irgi gali pasikalbėti. Gal koks nors pėdsekys ar koks nors 
pažįstamas ką nors matė, ką nors pastebėjo. 

Atėjus Lilei Vilis kreipėsi į ją. 

— Labas rytas. Apgailestauju dėl šios bėdos. Ar veterinaras jau 
atėjo? 

— Ilgai netrukus bus čia. 

— Kaip ir tada, paliksiu savo žmogų. Darysime viską, ką galime, 
Lile. 

— Žinau, bet neką ir tegalite padaryti. — Lilė nulipo laipte- 
liais. — Viena puma, vienas vilkas. Deja, pasaulis negailestingas. O 
šios dvi rūšys gali būti romantizuojamos kur nors kitur, bet ne ten, 
kur jos gali nusileisti nuo kalnų ir pagrobti Žmogaus jautį ar įsigauti į 
vištidę. Vili, aš viską suprantu, aš gyvenu realiame pasaulyje. Manoji 
realybė — trisdešimt šeši gyvūnai, neskaičiuojant arklių, pasklidę po 
daugiau nei trisdešimt du akrus aptvarų ir gardų. Deja, galiausiai jis 
sumanys atnešti maitą čia; šiandien jis mums apie tai ir užsiminė. 
Jis ketina nudėti vieną iš čia gyvenančių žvėrių, vieną iš tų, kuriuos 
aš čia apgyvendinau. O gal dar blogiau — gal vieną iš čia dirbančių 
žmonių, vieną iš tų, kuriuos aš čia pasikviečiau. 

— Net nežinau, ką galėčiau pasakyti, kad tave nuraminčiau. 

— Kad net nėra ko nė sakyti; būtent tuo jis dabar ir naudojasi. 
Niekas nepalengvins užgulusio slogučio. Bet dirbti reikia. Ir dirbsi- 
me toliau. Turiu šešis praktikantus, kuriems reikia baigti programą. 
Šįryt, maždaug po dviejų valandų, atvyks aštuonerių dvylikos metų 
vaikų grupė, kuriems bus surengta ekskursija po prieglaudą ir semi- 
naras švietimo centre. Jeigu pasakysi, kad manai, jog tie vaikai nebus 
saugūs, renginį atidėsiu. 

— Lile, neturiu pagrindo manyti, kad laukinius žvėris žudantis 
žmogus pradės šaudyti į vaikus. 

— Puiku. Tada mes toliau darysime viską, ką galime. O tu tu- 
rėtum eiti, — Lilė kreipėsi į Kuperį. — Tau reikia žiūrėti savo verslo, 
savo gyvulių. 

— Aš grįšiu. Gal panorėsi sudaryti tą sąrašą. 

Lilė akimirką žvelgė nieko nesakančiu žvilgsniu, paskui papurtė 
galvą. 

— Dabar tasai sąrašas nėra mano prioritetas. 

— Tavo valia rinktis. 

— Taip. Mano. Ačiū, Vili. 

Lilei nuėjus į trobelę Vilis sučiaupė lūpas, o paskui pratarė: 

— Nujaučiu, kad judu kalbėjotės apie kažką kita, ne apie pri- 
baigtą vilką. O kad jau man taip atrodo, manau, jog šiąnakt liksi čia. 

— Teisybė. 

— Tai žinodamas jausiuosi geriau. O dabar pasiųsiu keletą žmo- 
nių apžiūrėti apylinkių, patikrinti kitų vartų, tvorose paieškoti kokių 
nors silpnų vietų. Jis kažkur slepiasi, — murmėjo Vilis žvelgdamas 
kalnų pusėn. 


Lilė žinojo, kad ši žinia pasklis labai greitai, todėl nenustebo, kai 
atvyko tėvai. Ji pasitraukė nuo užmigdyto tigro ir priėjo prie gardo 
tvoros. 

— Jam tik įaugo nagai. Įprastas dalykas. — Lilė palietė pro 
virbus prakištus motinos pirštus. — Man labai gaila, kad jums teko 
nerimauti. 

— Kalbėjai apie ketinimus porai savaičių vykti į Floridą padir- 
bėti panterų prieglaudoje. Tau taip ir reikėtų padaryti. 

— Kelioms dienoms, — pataisė Lilė. — Kitą žiemą. Dabar ke- 
liauti negaliu. Būtent dabar ir negaliu. 

— Galėtum grįžti namo, kol jį suras. 

— O ką paliksiu vietoj savęs? Mama, kam galėčiau pasakyti, jog 
bijau čia būti, todėl prašau, kad pabūtum tu? 

— Bet kam, kas nėra mano vaikas, — Džena spustelėjo Lilei 
pirštus. — Bet tu negali taip pasakyti ir nepasakysi. 

— Ar vakar Kupas liko nakvoti? — paklausė Džo. 

— Jis miegojo mano kambaryje ant sofos. Kupas nenorėjo iš- 

važiuoti, o dabar esu priversta jaustis dėkinga, kad jis nesileido iš- 
spiriamas iš mano namų. Yra daug žmonių, primygtinai besisiūlančių 
likti su manimi. Mes imsimės visų įmanomų atsargumo priemonių, 
pažadu. Ketinu užsisakyti daugiau kamerų ir jas įrengti, kad būtų dar 
įsigyti tokios, kuri apsaugotų visą teritoriją. Ne, — nukirto Lilė, kai 
Džo jau žiojosi kažką sakyti. — Patys žinote, kad ir jūs negalite sau 
leisti tokios nupirkti. 

— Mes negalime sau leisti tik vieno dalyko — kad kas nors nu- 
tiktų mūsų dukrai. 

— Aš labai pasistengsiu, kad nieko ir nenutiktų. — Lilė atsigręžė 
į Matą, palinkusį prie tigro. — Man reikia baigti dirbti. 

— Paskui pas tave sugrįšime; gal rasime dar žmonių, kurie tau 
padėtų. 

— Visada prašom. 


Iš savo vietelės aukštumoje pro galingų žiūronų lęšius jis stebėjo 
visą šeimynėlę. Svarbiausia — stebėti auką, perprasti jos įpročius, iš- 
siaiškinti jos teritoriją, dinamiką, stiprias vietas. Ir silpnybes. 

Kantrybė — kitas esminis dalykas. Jis turėjo pripažinti, kad kar- 
tais kantrybės trūkumas tampa viena iš jo silpnybių. Kita silpnybė 
— pyktis. Pyktis jam kainavo aštuoniolika mėnesių kalėjimo, kai bare 
apimtas įtūžio kone mirtinai sumušė žmogų. 

Tačiau jis išmoko valdyti nuotaikas, likti ramus ir objektyvus. 
Išmoko žudyti asmeniniam pasitenkinimui pasiekti. 

Niekada karštligiškai, niekada įsiutus. Šaltai ir ramiai. 

Puma pribaigta impulsyviai. Tiesiog ji pasitaikė, o jam norėjosi 
sužinoti, ką reiškia užmušti laukinį žvėrį su juo susidūrus akis į akį. 
Jis nusivylė. Nėra iššūkio, nėra medžioklės, vadinasi, nėra ir asmeni- 
nio pasitenkinimo. 

Jis buvo priverstas pripažinti, kad nužudęs pumą net pajuto 
lašelį gėdos. 

Ir kaip atsvarą šiam jausmui jis turėjo išlieti pyktį — tik truputį 
pašėlti — ir nuniokojo stovyklavietę. Bet jis viską atliko kuo tiksliausiai, 
o tai labai svarbu. Jis viską padarė taip, tarsi siųstų kokią nors Žinią. 


190 


Lilė. Liliana. Daktarė Čans. Ji tokia įdomi. Jis visada taip manė. 
Tik pažvelkite į ją šeimos rate: štai neabejotina silpnybė. 

Būtų smagu šią silpnybę panaudoti prieš ją. Prie medžioklės 
virpulio prisidėtų dar ir baimė. Jis norėjo, kad ji bijotų. Jis jau žinojo, 
jog viską patiri daug stipriau, kai yra dar ir baimė. Jis numanė, kad 
užuosti jos baimę bus dar maloniau, nes ji ne iš tų, kurie lengvai iš- 
sigąsta. 

Jis privers ją bijoti. 

Jis gerbė ją, gerbė jos gimines. Net jei ji pati negerbia savo pro- 
tėvių. Ji suteršė savo kraujo žmonių vardą šia vieta, šiais narvais, kur 
įkalinti laisvieji laukiniai. Ji suteršė šią šventą jo — ir jos — Žmonių 
vietą. 

Taip, jis privers ją bijoti. 

Ji bus puikus priedas prie jo laimikių. Didžiausia iki šiol pelnyta 
dovana. 

Jis pasidėjo žiūronus, pasislinko nuo gūbrio viršūnės ir tik tada 
atsistojo. Jis pakėlė nuo žemės lengvą kuprinukę ir stovėjo vėlyvos 
žiemos saulėje pirštais glostydamas kaklą juosiantį meškos dantų 
vėrinį — vienintelį daiktą, kurį buvo pasilikęs tėvui atminti. 

Jo tėvas jam aiškino apie protėvius, apie išdavystes. Jis mokė, 
kaip medžioti, kaip gyventi šventoje žemėje. Kaip be sąžinės grauža- 
ties ir gailesčio pasiimti tai, ko reikia. 

Jis svarstė, ką pasiims iš Lilės, kai ją nužudys, ką laikys ir brangins. 

Patenkintas šios dienos žvalgytuvėmis jis pradėjo Žygį į savo 
irštvą, kur ketino planuoti tolesnius sumanyto žaidimo žingsnius. 

ai atvyko Farlis, Lilė rengėsi vakariniam šėrimui. Jis atjojo 
raitas ir atrodė kaip žmogus, kuris, jeigu reikėtų, balne kuo 
puikiausiai praleistų visą dieną. 
Kaip niekada anksčiau Lilei šovė mintis, jog šiuo aspektu Farlis 
labai panašus į Kupą. Pora miesto vaikių, po truputį pavirtusių kau- 
bojais, balne atrodo taip, tarsi čia ir būtų gimę. 

Tačiau, Lilės manymu, tuo ir baigiasi jų panašumas. Farlis — at- 
viras ir paprastas, lengvai bendraujantis; Kupas — uždaras ir sunkiai 
suprantamas. 

O gal tik jai jie atrodo būtent taip. 

Lilė atsigręžė į Liucijų. 
pašarinėje? Ir aš tuoj ateisiu. 

Ji pakilo pasitikti Farlio ir paplekšnoti per nosį jo arkliui Hobui. 

— Sveiki, vyručiai. 

— Sveika, Lile. Aš tau kai ką turiu. 

Jis ištraukė iš balnakrepšio saulučių baltomis ir rausvomis gal- 
velėmis puokštelę. 

Lilė nušvito iš džiaugsmo ir iš nuostabos. 

— Tu atnešei man gėlių? 

— Pamaniau, gal nors truputį pragiedrėsi. 

Ji žvelgė į gėles — mielos, šviežios ir, taip taip, giedros. Ir Lilė nu- 
sišypsojo. Šypsodamasi ji pamojo pirštu prašydama Farlio pasilenkti. 

Guminė Farlio šypsena dar labiau išsiplėtė, kai Lilė garsiai pakš- 
telėjo jam į skruostą. Tada ji pakėlė antakį ir paklausė: 

— Ar iš balnakrepšio kyšo dar ir narcizai? 

— Taip, ir man atrodo, kad ten narcizai. 

Lilė bičiuliškai paplekšnojo jam per kulkšnį. 

— Ji vedžioja prieš valandėlę atvykusią grupę. Vienas tėvas yra 
aistringas „Dedvudo“ gerbėjas. Kalbu apie TV serialą. Taigi apžiūrėję 
Rašmorą jie ten ir nuvyko, o mieste išgirdo apie mus. Jis pamanė, kad 
vaikams pas mus bus labai smagu ir įdomu. 

— Galiu lažintis, kad taip ir bus. 

— Jeigu nori juos pasivyti, dabar jie turėtų būti nukeliavę pusę 
kelio. 

— Manau, aš juos pasivysiu. Lile, jei nori, šiąnakt galiu nakvoti čia. 

— Ačiū, Farli, bet aš jau saugoma. 

— Taip, girdėjau. — Kai Lilė į jį dėbtelėjo, Farlio skruostai tru- 
putį nuraudo. — Na, norėjau pasakyti, jog Džo minėjo, kad Kupas 
ketina likti. Ir viską prižiūrėti. Tai žinodamas tavo tėtis ramiau jau- 
čiasi, — pridūrė Farlis. 

— Būtent todėl ir leidžiu Kupui likti. Pasakyk Tensei, kad mes 
jau rengiamės vakariniam šėrimui. Šeimynėlė iš Omahos už tą pačią 
sumą galės patirti dar daugiau malonumo. 

— Pasakysiu. 

— Farli? — žvelgdama Farliui į akis Lilė vėl paglostė arklį. — Tu 
ir Tensė man esate patys mieliausi žmonės pasaulyje. Jūs man tarsi 
šeima, todėl aš pasakysiu, ką galvoju. 

Farlio veidas tapo apdairiai neįskaitomas. 

— Gerai, Lile. 

— Sėkmės. 

Farlis šyptelėjo, o paskui ir visai plačiai nusišypsojo. 

— Manau, man jos prireiks. 

Padrąsintas Farlis raitas nurisnojo pirmyn. Lilės nuomonė jam 
buvo labai svarbi, todėl jos pritarimas — atrodė, jog tai pritarimas 
— jam reiškė labai daug. Pasišvilpaudamas jis jojo kelio vingiu jau už 
prieglaudos teritorijos, o paskui pasuko pirmųjų aptvarų link. 

Kelias tai kilo į kalvą, tai leidosi, kaip buvo sumaniusi pati 
gamta. Kyšojo akmenų pakaušiai — vieni akmenys čia dunksojo nuo 
neatmenamų laikų, kiti buvo atitempti Lilei vadovaujant. Stiebėsi į 
viršų medžiai, siūlantys pavėsį ir kviečiantys į juos įlipti ar pasiga- 
ląsti nagus ir pasikasyti. Štai ir dabar, Farliui jojant pro šalį, į pušies 
kamieną galando nagučius grakščiai išsirietęs lūšiukas. 

Už posūkio, jau lygumoje, Farlis pastebėjo vežimėlį, kuriuo jie 
paprastai vežioja turistų grupes, bet įveikė sukilusį norą paraginti 
Hobą ir pasileisti šuoliais. Kai jis pagaliau prijojo, būrelis stovėjo prie 
rąžosi; Farlio manymu, tigras ką tik pakirdo iš snaudulio. 

Tikriausiai nujautė, kad artėja vakarienė. 

— Sveiki, žmogeliukai, — tarė Farlis, pridėjęs prie kepurės 
pirštą. — Lilė prašė, kad pasakyčiau, jog metas šertis, — kreipėsi jis 
į Tensę. 

— Ačiū, Farli. Išskyrus smulkesnių gyvūnų zoologijos sodo 
zoną, prieglaudoje laikomi žvėrys yra naktiniai. Mes juos šeriame 
vakarais, taip pastipriname įgimtus medžiotojų instinktus. 

Tokį Tensės balsą Farlis vadindavo oficialiuoju. Jis jo galėjo 
klausytis ištisą dieną. 

— Savo pašarinėje kas savaitę paruošiame šimtus svarų mėsos. 
Mėsą tvarko mūsų darbuotojai ir praktikantai — pirmiausia viščiu- 
kus, kuriuos dosniai aukoja Hansonšs Foods. Šiandieną jūs išties vyku- 
siai suplanavote ekskursijos laiką, nes stebėti, kaip mūsų gyventojai 
vakarieniauja — nuostabi patirtis. Jūs savo akimis pamatysite Čans 
laukinių gyvūnų prieglaudos žvėrių galią. 

— Pone, ar galėčiau pajodinėti ant jūsų arklio? 

Farlis pažvelgė į gražią kaip spindulėlis kokių aštuonerių metų 
mergaitę, apsirengusią rožiniu paltuku su gobtuvu. 

— Jeigu taviškiai sutinka, gali sėstis pas mane, ir mes pajodinė- 
sime kur nors netoliese. Hobas yra ramus arklys, ponia, — pasakė jis 
motinai. | 

— Prašau! Prašau! Jau geriau pajodinėsiu su arkliu nei žiūrėsiu, 
kaip liūtai ar visi kiti taršo viščiukus. 

Kilo trumpa diskusija. Farlis laikėsi atokiau ir su malonumu 
stebėjo, kaip Tensė pasakoja, Farlio manymu, kokių dvylikos metų 
berniukui apie tai, kaip tigrai sėlina ir puola iš pasalų. 

Galiausiai laimėjo mergaitė. Ji užsiropštė ant Hobo ir įsitaisė 
priešais Farlį. 

— Čia jau daug smagiau. Ar galite jį paraginti, kad jis labai grei- 
tai šuoliuotų? 

— Galėčiau. Bet, manau, jei taip ir padaryčiau, tavo mama pa- 
norėtų mano skūros. 

— Kas yra skūra? 

Farlis sukikeno. 

— Mano kailio. Jeigu pažadėjęs joti ramiai pasileisčiau šuoliais, 
ji nudirtų man kailį. 

— Norėčiau turėti arklį. — Mergaitė pasilenkė norėdama per- 
braukti ranka per Hobo karčius. — Ar jums tenka jodinėti visą laiką? 
Kasdien? 

— Manyčiau, taip. 

Mažoji mergaitė atsiduso. 

— Jūs toks laimingas. 

Jai už nugaros sėdintis Farlis linktelėjo. 

— Taip. Aš tikrai laimingas. 

Kadangi mažoji mergaitė Keisė tikrai nė trupučio nesidomėjo 
gyvūnų maitinimusi, Farlis sutiko jai aprodyti prieglaudą jojant ar- 
kliu. Romus ir pastovus kaip Gibraltaras Hobas ramiai kinkavo taku, 
o aplink urzgė, riaumojo, rėkė ir stūgavo žvėrys. 

Nusileidus prieblandai Farlis pamojavo atsisveikindamas. 

— Kaip gražiai pasielgei, Farli, — pratarė Tensė žiūrėdama į ke- 
liu tolstantį mikroautobusiuką. Gaišai laiką ir vargai, kad suteiktum 
jai pramogą. 

— Koks čia vargas. Daug lengviau jodinėti arkliu nei dalyti 
mėsą; jeigu nebūčiau buvęs užimtas, būčiau jautęs pareigą padėti. 

Farlis ištraukė iš krepšio narcizus. 

— Čia tau. 

Tensė žvelgė į ryškiai geltonus straubliukus. Farlis svarstė, ar 
ji pati numano, kaip aiškiai viskas atsispindi jos veide — nuostaba, 
džiaugsmas ir... nerimas. 

— Oi, Farli, tau nereikėtų... 

— Ši diena prasidėjo nemaloniai. Tikiuosi, leisi man pasistengti, 
kad ji baigtųsi geriau. Tense, kodėl tau su manimi kur nors nenu- 
ėjus? 

— Farli, jau sakiau, kad mes taip nebendrausime. Mes — drau- 
gai, ir viskas. Mes nepradėsime vaikščioti į pasimatymus. 

Farliui reikėjo pasistengti, kad nenusišypsotų. Ji vis dar kalbėjo 
„oficialiuoju“ balsu. 

— Tai kodėl man kaip draugui neleidi nupirkti mėsainio savo 
bičiulei, kurios darbo diena buvo tikrai sunki? Tiesiog per daug ne- 
galvok, štai ir viskas. 

— Aš nesu tikra, kad... 

— Tense, tik mėsainį, kad tau pačiai nereikėtų gaminti maisto ar 
sukti galvos, kur ką nusipirkti. Tik tiek, ir nieko daugiau. 

Tensė įbedė į Farlį akis ir ilgai žiūrėjo; jai tarp antakių įsirėžė 
raukšlelė. 

— Tik mėsainį? 

— Na, gal dar kokių skrudintų bulvyčių. Mėsainis be bulvyčių 
nelabai skanu. 

— Gerai. Gerai, Farli. Susitiksime mieste. Maždaug po valandos. 
Kaip „Salės mustangas'? 

— Puiku! — Ilgiau nebenorėdamas baidyti sėkmės, Farlis šoko 
į balną. — Tai susitiksime. 

Farlis jojo kuo plačiausiai šypsodamasis ir širdyje garsiai šūk- 
čiodamas iš džiaugsmo. 

Užsikėlusi ant stalo kojas ir įbedusi į lubas akis Lilė sėdėjo ka- 
binete, kuriuo dalijosi su Tense. Įėjus Tensei ji nužvelgė draugę ir 
nusišypsojo pamačiusi narcizus. 

— Gražu. 

— Nepageidauju jokių pastabų, — drėbė Tensė. — Tai tik gražus 
draugo gestas. Kad mane pralinksmintų. 

Lilė minutėlę pagalvojo, o paskui apsisprendė: jei negalima pa- 
traukti per dantį draugų, tai tada ką galima? 

— Žinau. Jis man atnešė saulučių. 

Tensės veidas apniuko. 

— Tikrai? — Paskui ji kiek atkuto ir kandžiai šyptelėjo. — Na, 
matai? Tik gražus gestas. Tos gėlės daugiau nieko ir nereiškia. 

— Tikrai daugiau nieko. Tau reikėtų jas pamerkti. Šlapias po- 
pierinis rankšluostis ir polietileno maišelis ilgiau negelbės. 

— Pamerksiu. Jei nėra nieko svarbaus, važiuosiu namo. Diena 
buvo ilga. Praktikantai irgi baigia darbą, todėl Eriką ir visus kitus, 
kam reikės, pavėžėsiu iki miesto. 

— Žinoma. Liucijus kažką dirba. Sakė, jog tikriausiai baigs per 
dvidešimt minučių, bet jo laiko matavimu tai reiškia gerą valandą. Jis 
ir galės viską užrakinti. 

— Po šio ryto neatrodytų, kad rakinimas labai padeda. 

— Suprantu, bet daugiau nieko negalime padaryti. 

Tensės žvilgsnį sudrumstė nerimas. 

— Ar Kuperis liks nakčiai? 

— Atrodo, balsų dauguma ne mano naudai. Beje, jokių pastabų. 
Akis už akį, dantis už dantį. 

Tensė kilstelėjo ranką. 

— Nė žodelio. 

— Girdžiu, ką galvoji, ir nekreipiu į tai dėmesio. Beje, dar vienas 
dalykas. Ką tik kalbėjausi telefonu su moterimi, gyvenančia netoli 
Bjuto. Ji turi aštuoniolikos mėnesių melanininį jaguarą, kuris gimė 
nelaisvėje ir buvo įsigytas kaip egzotiškas naminis gyvūnas. 

— Dėmėtas ar visai juodas? 

— Juodas. Jaguarą ji įsigijo dar visai mažą. Tai patelė, vardu 
Kleopatra. Prieš porą dienų Kleo, kaip atrodo, pasijutusi alkana pa- 
noro pašėlti ir suėdė Pjerą, nykštukinį pudelį. 

— Ohoho. 

— Taip, mažajam Pjerui tikrai „ohoho“. Savininkei nesibaigia 
isterija, jos vyras įtūžęs... Pjeras buvo jo motinos, atvykusios pasi- 
svečiuoti iš Fenikso. Jo nuomonė labai kategoriška — Kleo privalo 
dingti iš jų namų. 

— Kur mes ją dėsime? 

— Štai kur geras klausimas. Apie tai ir mąstau. Galėtume jai 
įrengti laikiną būstą atitvėrę dalį Šebos gardo. Ji vis tiek nesinaudoja 
visu gardo plotu — retai kada išeina iš savo būsto ir netoli tenueina. 

— Ar išgalėsime išlaikyti jaguarę? 

— Mąstau ir apie tai. — Atsilošusi Lilė barbeno pieštuku į stalo 
kraštą. — Manyčiau, Kleo savininkę galima lengvai įtikinti, jog Kleo 
laimei ir gerovei užtikrinti reikalinga dosni, riebi auka. 

— Konkrečiau apibrėžk, kas yra „dosni ir riebi“. 

— Tikiuosi sulaukti kokių dešimties tūkstančių. 

— Man patinka tokios tavo viltys. 

— Bet tai nėra neįgyvendinama svajonė, — atsakė Lilė. — Susi- 
siekiau su savininkais internetu. Jie maudosi piniguose. Jie pasirengę 
apmokėti visas jaguarės gabenimo išlaidas, sumokėti žmonėms, ku- 
rie ją paims iš Montanos ir veš čia; be to, jie mane patikino, kad, jei 
greitai apsisuksime, sulauksime ir premijos. Paprašiau vienos dienos, 
kad sutvarkytume pervežimo reikalus. 

Lilė numetė pieštuką; jos akys nušvito. 

— Tense, juodoji jaguarė. Jauna, sveika. Galėtume ją auginti. 
Dievas mato, ji čia bus daug laimingesnė, jai čia bus daug geriau nei 
kažkokioj rančoj Montanoje. Mes turime beveik visas medžiagas, 
kurių prireiks laikinam gardui įrengti. O pavasarį, kai išeis pašalas, 
galėsime gardą praplėsti, įrengti nuolatinį aptvarą. 

— Tai tu jau apsisprendei. 

— Net neįsivaizduoju, kaip būtų galima atsisakyti tokio siūlymo. 
Manau, pavyktų gauti ir jaguarę, ir penkiaženklę sumą. Man atrodo, 
jog mūsų dėka toji moteris pasijus tokia laiminga ir dėkinga, kad taps 

labai naudinga mūsų rėmėja. Ketinu rimčiau viską apsvarstyti. Siūly- 
čiau pamąstyti ir tau. Rytą pasikalbėsime ir ką nors nutarsime. 

— Gerai. Lažinuosi, kad ji graži. 

Lilė bakstelėjo į kompiuterio ekraną; Tensė apėjo aplink stalą. 

— Elektroniniu paštu ji man atsiuntė nuotraukų. Jaguarės kailis 
blizga kaip deimantas. Ji nuostabi. Tik pažvelk į akis. Esu tokių ma- 
čiusi miškuose. Jos dramatiškos, paslaptingos ir net kiek baisokos. Ji 
nuostabiai papildytų mūsų gyventojų būrį. Jai reikia priebėgos. Lau- 
kinėje gamtoje ji neišgyventų. O čia jai suteiktume gerus namus. 

Tensė paglostė Lilei petį. 

— O, taip, tu dar apie tai pagalvok. Pasimatysime rytą. 

Kai Lilė išėjo iš kontoros, buvo visai tamsu. Išėjusi į lauką ir 
pamačiusi Kupo sunkvežimį, ji gūžtelėjo pečiais. Lilė negirdėjo, kaip 
jis atvažiavo. Žingsniuodama prieglaudos teritorija ji mąstė, kad tik- 
riausiai buvo per daug įsigilinusi į savo darbus — mėgino atgaminti 
žinias apie jaguarus, aiškinosi pervežimo ir apgyvendinimo reikalus. 
Lilė mąstė, jog prireiks veterinaro pagalbos, kad jaguarę sutvarkytų. 
Šiuo atveju nederėtų pasikliauti dabartinės savininkės žodžiais. Taigi, 
jei paaiškės, jog jaguarė turi kokių nors medicininių bėdų, bus labai 
svarbu jai įrengti atskirą gardą. 

Lilė išgaus pinigų iš Kleo savininkės. Ji puikiai mokėjo traukti 
aukas. Gal tai ir toli gražu ne pats mėgstamiausias jos darbas, bet šitai 
ji sugeba labai gerai. 

Lilė žengė vidun. 

Židinyje linksmai spragsėjo ugnis. Kupas sėdėjo ant sofos, kojas 
užsikėlęs ant kavos stalelio, rankoje laikydamas alaus butelį. Kita ran- 
ka jis stukseno ant kelių padėto nešiojamojo kompiuterio klavišus. 

Lilė kiek garsiau nei reikėjo uždarė lauko duris. Kupas nesivar- 
gino — net nepakėlė akių. 

— Tavo mama atsiuntė kumpio gabalą, kažkokių bulvių ir, kaip 
man atrodo, artišokų. 

— Juk žinai, kad ir pati galiu ko nors pasigaminti. Tiesiog per 
pastarąsias kelias dienas neturėjau laiko nuvažiuoti į parduotuvę ir 
ko nors nusipirkti. 

— Aha. Jeigu nori alaus, atnešiau visą šešių butelių pakuotę. 

— Kupai, negalima... Visa tai nėra gerai, kad ir iš kurio kampo 

pažiūrėsi. — Lilė nusivilko paltą ir metė šalin. — Tu negali taip imti 
ir čia apsigyventi. 

— Ir neketinu. Turiu savo namus. Aš tik kurį laiką čia panak- 
vosiu. 

— Ir kaip ilgai yra „kurį laiką ? Kaip ilgai ketini miegoti ant 
mano sofos? 

Gurkštelėjęs alaus Kupas tingiai pažvelgė į Lilę. 

— Tol, kol tu atsileisi ir įsileisi mane į savo lovą. 

— Oo, jeigu taip, tai tada nedelskim. Eime, sumesime skudurus. 
O tada galėsime grįžti į kasdienį mums įprastą gyvenimą. 

— Puiku. Tik duok minutėlę, noriu baigti alų. 

Lilė susiėmė rankomis už galvos ir ėmė žingsniuoti po kambarį 
ratu. 

— Šūdas, — tarstelėjo ji. — Šūdas, šūdas, šūdas. 

— Aš būčiau galėjęs susitvarkyti subtiliau. 

Lilė sustojo ir pritūpė kitoje kavos stalelio pusėje. 

— Kuperi. 

Kupas vėl atsigėrė alaus. 

— Liliana. 

Ji minutėlę užsimerkė, nes šiame tamsiame smegenyse užviru- 
siame chaose turėjo rastis nors menkiausias sveiko proto grūdelis. 

— Toks sumanymas absurdiškas, nereikalingas ir daugiau negu 
keistas. 

— Kodėl? 

— Kodėl? Kodėl? Todėl, kad praeity — ištisa mūsų istorija, to- 
dėl, kad tarp mūsų... šis tas buvo. Tu ir pats supranti, kad visi šitoje 
prakeiktoje apygardoje įsivaizduoja, kad mes vėl miegam kartu. 

— Nemanau, kad mus pažįsta tikrai kiekvienas šios apygardos 
gyventojas, nemanau, kad mes kam nors rūpime. Na, kas dar? 

Lilė turėjo pasukti galvą ieškodama atsakymo. 

— Gal aš noriu miegoti su kuo nors kitu, o tu stovi man skersai 
kelio. 

Šįkart Kupas ilgai ir lėtai traukė iš butelio. 

— Tai kurgi jis yra? 

— Gerai, pamiršk. Tiesiog pamiršk, ką sakiau. 

— Mielai pamiršiu. Dabar tavo eilė šildyti maistą. 

— Matai? — Lilė pagrūmojo pirštu. — Štai. Ką čia paistai, kokia 
dar „eilė“? Čia mano namai. Mano, mano, mano. O aš grįžtu ir randu 
tave sėdintį ant mano sofos, užsikėlusį kojas ant mano kavos stalelio, 
geriantį mano alų... 

— Alaus atsinešiau pats. 

— Tu tyčia nenori suvokti esmės. 

— Aš suvokiu. Tau nepatinka, kad aš čia būnu. O tu nesuvoki, 
kad man tai visai nerūpi. Tu viena nebūsi, kol nebus išspręstos visos 
užgriuvusios bėdos. Pažadėjau Džo tavimi pasirūpinti. Štai ir viskas, 
Lile. 

— Jeigu nuo to jausiesi geriau, galiu paprašyti, kad gretimoje 
trobelėje apsigyventų koks nors praktikantas. 

Kupo veidu perbėgo vos matomas nekantros šešėlis. 

— Ar tavo praktikantų amžiaus vidurkis sieks bent dvidešimt 
metelių? Įdomu, kodėl man nepalengvėja pamėginus įsivaizduoti 
tave saugantį liesą, laibą vaikinuką iš koledžo? Tau pačiai būtų daug 
lengviau, jei įsisąmonintum, kad būsiu čia, kol viskas nurims. Tai ar 
sudarei sąrašą? 

„Kol“ ir yra prieitos aklavietės priežastis, svarstė Lilė. Jis bus čia, 
kol... Jam jau gana, jis vėl nusprendė kur nors keliauti, jis vėl ką nors 
susirado. 

— Lile? 

— Ką? 

— Ar sudarei žadėtą sąrašą? 

— Kokį sąrašą? 

Kupui šyptelėjus Lilė viską prisiminė. 

— Ne, nesudariau jokio prakeikto sąrašo. Šiandieną teko mąsty- 
ti apie keletą kitokių smulkmenų. — Nors ir suprasdama, kad viskas 
darosi panašu į kapituliaciją, Lilė klestelėjo ant grindų. — Iš pilkojo 
vilko ištraukėme dvi trisdešimt antro kalibro kulkas. 

— Girdėjau. 

— Dar reikia atlikti tyrimus, bet mes visi žinome, kad šauta iš to 
paties ginklo, kad tuo ginklu naudojasi tas pats žmogus. 

— Vadinasi, naujienos geros. Reikėtų labiau nerimauti, jei šau- 
liai būtų du. 

— Apie tai net nepagalvojau. Tada valio. 

— Tau reikia geresnės apsaugos. 

— Stengiuosi pasirūpinti. Daugiau kamerų, žibintų, signalizaci- 
jos įrenginių. Svarbiausia — mano žvėrių sveikata ir saugumas, bet 
aš juk negaliu taip paprastai įkišti į kišenę ranką, išsitraukti pinigų ir 
už viską sumokėti. 

Kupas timptelėjo kelnių juosmenį, įkišo ranką į kišenę ir išėmė 
čekį. 

— Aukoju. 

Lilė šyptelėjo. Po velnių, jis toks dėmesingas ir geras, o ji elgiasi 
kaip tikra bjaurybė niurzga. 

— Visos aukos su dėkingumu priimamos, bet šiandieną aš do- 
mėjausi kai kurių įrenginių ir sistemų kainomis, taigi... 

Lilė dirstelėjo į čekį. Ji prarado amą. Lilė sumirksėjo, paskui vėl 
sumirksėjo, tačiau nulių skaičius liko toks pats. 

— Kas čia, po velnių? 

— Pamaniau, kad mes jau sutarėme, jog čia auka. Tai ar pašildy- 
si pagaliau tą maistą, kur mama siuntė? 

— Kur, po velnių, gavai tiek pinigų? Ir tu negali taip imti ir juos 
atiduoti. Ar šis čekis tikras? 

— Tai šeimos pinigai. Patikos fondas. Mano tėvas laikė šiuos 
pinigus užspaudęs kiek įmanydamas ilgiau; kas penkeri metai vis po 
kažkiek prikapsėdavo. 

— Prikapsėdavo. — Lilė pašnibždom pakartojo Kupo ištartą 
žodį. — Manajame pasaulyje tai gerokai daugiau nei „prikapsėta“. 

— Kai man sukaks trisdešimt penkeri, jam teks vėl išmokėti tam 
tikrą sumą. Iki keturiasdešimtojo mano gimtadienio likusią sumą jis 
gali pasilaikyti sau; jis taip ir padarys. Beje, jį siutina, kad negalima 
nutraukti sutarties ir manęs sugniuždyti. Kad ir kaip Žiūrėsi, aš jį 
nuvyliau visomis prasmėmis. Bet kadangi šis nusivylimo jausmas 
abipusis, mes kažkaip ištveriame. 

Lilės akyse dosnios aukos įžiebtos ugnelės pavirto užuojauta. 

— Man labai gaila. Man išties labai gaila, kad tavo ir tėvo santy- 
kiai taip ir nepasitaisė. Aš net niekada tavęs nepaklausiau nei apie jį, 
nei apie tavo motiną. 

— Ji ir vėl ištekėjo. Jau trečią kartą. Šitas atrodo solidus. Jis — 
padorus vyrukas; žvelgiant iš šalies atrodo, kad ji laiminga. 

— Žinau, kad jie buvo atvažiavę į svečius. Dirbau miške, todėl jų 
nemačiau. Žinau, kad Semui ir Liusei jų viešnagė buvo labai svarbi. 

— Ji išsidangino, kai jis susižeidė. Nustebau, — prisipažino Ku- 
pas. — Manau, nustebo visi, taip pat ir ji pati. 

— Nežinojau. Kai grįžau iš Peru, tiek daug visko nutiko. Neži- 
nau daugelio smulkmenų. Vadinasi, dabar jau geriau? Na, kalbu apie 
tavo ir motinos santykius. 

— Na, mūsų santykiai gal ir neverti Normano Rokvelio teptuko, 
bet susitikę kažkaip bendraujame. 

— Tai gerai, — Lilė vėl pažvelgė į čekį. — Noriu to čekio. Galė- 
tume tikrai gerai juo pasinaudoti. Bet suma labai didelė. Didesnė už 
tą, kurią ketinau išmelžti iš jaguarės ponios; būtent apie tai šiąnakt ir 
rengiausi sapnuoti. 

— Jaguarės ponia? 

Lilė tik papurtė galvą. 

— Tai labai didelis įnašas. Tokių pinigų paprastai maldaute 
maldauju. 

— Pinigų turiu daug. Daugiau nei man reikia. Tu palengvinsi tą 
naštą, ir mano buhalteris bus laimingas. 

— Na, jei tavo buhalteris bus laimingas... Ačiū, net nežinau, 
kaip dėkoti. — Ji bičiuliškai patapšnojo per Kupo aulinuką, vis dar 
užkeltą ant kavos stalelio. — Tu pretenduoji į daugybę nuostabių pri- 
zų — pumos iškamšą, firminius Čans laukinių gyvūnų prieglaudos 
marškinėlius ir puodelį, mūsų naujienlaiškio prenumeratą, galimybę 
nemokamai lankytis mūsų prieglaudoje ir švietimo centre ir į visas 
kitas paslaugas... iki tau skirto gyvenimo galo. 

— Tik imk tuos pinigus. Bet su tam tikra sąlyga. 

— Ohohoo. 

— Toji sąlyga labai paprasta. Pinigus turi panaudoti saugumui 
stiprinti. Padėsiu tau išsirinkti tinkamą įrangą. Išmanau tuos reika- 
lus. O jeigu pinigų liks, daryk ką išmanai, kraustykis iš proto. Tačiau 
visa teritorija ir kiek įmanoma didesnis gyvūnų zonos plotas turi 
būti apsaugotas. 

— Kadangi prieš penkias minutes dar nelaikiau rankoje čekio, o 
dabar jį turiu, su sąlygomis sutinku. Man reikia naujo gardo. Reikia 
namų panterai. Melanininei jaguarei iš Bjuto. 

— Koks velnias yra „melanininis“ ir nuo kada Montanoje yra 
jaguarų, jeigu nekalbėsime apie tuos, kur su varikliais? 

— Melanininis reiškia turintis juodą ar beveik juodą pigmentą, 
nors juodi jaguarai gali atsivesti dėmėtų mažylių. Laukinėje Monta- 
nos gamtoje jaguarų nebėra. Jie gal ir galėtų grįžti, bet dabar Jung- 
tinėse Valstijose jaguarai veisiami nelaisvėje. Bjute gyvena moteris, 
norinti, kad mes priglaustume jos jaguarę, nes ji suėdė šunį. 

Kupas ilgokai žvelgė Lilei į akis. 

— Manau, reikėtų išgerti dar alaus. 

Lilė atsiduso. 

— Pašildysiu pietus ir viską paaiškinsiu. — Lilė pakilo, bet pas- 
kui stabtelėjo. Ji pamojavo gautu čekiu. — Matai? Aš šildau pietus. 

— Ne, tu tik stovi ir kalbi, kad pašildysi. 

— Tu man dovanoji didelę, riebią auką, o aš šildau pietus pamir- 
šusi piktintis, kad tupinėji mano kambaryje kaip koks naujakurys. 

— Lile, tasai čekis būtent tokių sąlygų nediktuoja. Aš tau išdės- 
čiau vienintelę sąlygą. 

— Nebūtina formuluoti, ir taip aišku. Prakeikimas. 

— Klausyk, grąžink tą čekį. Aš jį suplėšysiu. 
reikia nusistatyti tam tikras ribas, Kupai. Esmines taisykles. Negaliu 
taip gyventi. Viskas per daug permaininga ir kelia stresą. 

— Surašyk tas taisykles. Tada derėsimės. 

— Štai pirmoji. Jeigu ketini čia maitintis, žinok, kad vienas 
maistą gamins arba šildys, o kitas pavalgius plaus indus ir viską su- 
tvarkys. Tokios esminės taisyklės laikosi visi kambario draugai. 

— Puiku. 

— Ar kada nors turėjai kambario draugą? Na, kalbu apie gyve- 
nimo tarpsnį po koledžo ir akademijos. 

— Nori sužinoti, ar kada nors gyvenau su moterimi. Ne. Oficia- 
liai negyvenau. 

Kadangi Kupo žvilgsnis vėrė kiaurai, daugiau nieko nepasakiusi 
Lilė nuėjo šildyti mamos suruošto patiekalo. 

Valgant Lilė pasakojo apie Kleo, nes šia tema kalbėtis buvo pa- 
togiausia. 

— Ji džiaugiasi, kad jaguarė suėdė šunį, o ne jų mažylį. 

— Tiesą sakant, taip ir yra. Gali būti, kad iš pradžių Kleo tik 
žaidė. O paskui instinktai paėmė viršų. Laukinius gyvūnus galima 
išdresuoti, jie geba mokytis, bet jų negalima prijaukinti. Netikrais 
briliantais nusagstyti antkakliai ir atlasinės pagalvėlės nepavers Žvė- 
ries naminiu augintiniu net ir tada, jei jis gimęs ir augęs nelaisvėje. 
Mes ją atsigabensime, kaip reikiant pareklamuosime savo tinklala- 
pyje. Naujas gyvūnas visada pritraukia daugiau svetainės lankytojų, 
daugiau aukų. 

— Ar įjos biografiją įtrauksi ir pomėgį galabyti šuniukus? 

— Manau, šį faktą nutylėsime. O tu ką dirbai? Ką dirbai pasi- 
ėmęs kompiuterį? 

— Skaičiavau. Pagrindinės išlaidos, pajamos, planai... 

— Tikrai? 

— Atrodo, stebiesi, jog Žinau, ką reiškia vesti finansų apskaitą. 
Aš penkerius metus turėjau savo verslą. 

— Žinau. Tikriausiai tai ir yra vienas iš tų mano dar neperšoktų 
griovių. Privataus detektyvo darbas. Ar jis panašus į tai, ką rodo per 
televiziją? Prisimenu, klausiau ir anksčiau, bet tada atsakei labai pa- 
sipūtęs. 

— Atsimenu, kad atsakiau nuoširdžiai. Ne, tas darbas nepana- 
šus į tai, ką rodo per televiziją, bent jau nelabai panašus. Arba tenka 
daug visur lakstyti, arba dirbti nepakylant nuo darbo stalo. Kalbiesi 
su žmonėmis, dirbi kompiuteriu, tvarkai dokumentus. 

— Bet ir nusikaltimus narplioji? 

Ledo mėlynumo akis sušildė viltingo Lilės tono pažadintas 
linksmumas. 

— O čiajau televizija. Teko aiškintis daugybę ieškinių dėl drau- 
dimo, dėl galimų sukčiavimo atvejų, dėl skyrybų. Teko sekti neištiki- 
mus sutuoktinius, ieškoti dingusių žmonių. 

— Ar radai dingusius žmones? Kupai, tai svarbu. 

— Ne kiekvienas dingęs nori būti surastas. Taigi viskas sąly- 
giška. Ir viskas baigta. Dabar man svarbiausia — arkliai, pašarai, 
veterinaro atsiųstos sąskaitos, kalvio darbas ir sąskaitos, draudimas, 

pasėliai. Mano senelių ūkyje trūksta nuolat dirbančio padėjėjo. Jiems 
reikia Farlio. 

Lilė bakstelėjo į Kupą šakute. 

— Farlio gauti jums nepavyks. 

— Jeigu ir mėginčiau jį įkalbinėti, jis vis tiek atsisakytų. Jis įsi- 
mylėjęs tavo tėvus. 

— Jeigu neminėsime kitų. Jis rėžia sparną apie Tensę. 

— Tensę? — Kupas susimąstė. — Ji karšta. Farlis... — Kupas 
ieškojo tinkamo žodžio, — mielas ir malonus. 

— Ir dar žavus, patikimas ir labai labai patrauklus. Jis ją trikdo. 
Pažįstu Tensę nuo tada, kai mums buvo aštuoniolika. Dar niekada 
nebuvau mačiusi, kad koks nors vyras ją trikdytų. 

Suintriguotas Kupas pakreipė galvą. 

— Tu labai palaikai Farlį. 

— Mintyse aš šokinėju kaip jojo žaisliukas ir netveriu savo kai- 
lyje. 

— Įdomus palyginimas. — Kupas perbraukė ranka per Lilės 
kasą. — O kada tu, Lile, paskutinį kartą jauteisi sutrikdyta? 

Kadangi atsakymas turėjo būti tiesiog dabar, Lilė nusliuogė nuo 
suolo ir nunešė į kriauklę lėkštes. 

— Pastaruoju metu mane trikdo labai daug kas. Indai tavo. Einu 
į viršų. Turiu baigti straipsnį. 

Lilei praeinant Kupas sučiupo jos ranką ir trūktelėjo taip, kad 
Lilė prarado pusiausvyrą, ir jis galėjo ją pasičiupti į glėbį. Kupas ir 
vėl paėmė jos kasą, tik šįkart jau tvirčiau, ir timptelėjo taip, kad Lilės 
lūpos atsidūrė ties jo lūpomis. Kupas apžiojo jos burną. 

Įpykusi, kad įkliuvo praradusi budrumą, Lilė spurdėjo ir muis- 
tėsi. Kupas buvo daug stipresnis; dabar jo kūnas daug tvirtesnis nei 
kažkada, seniai seniai. 

O jo burna ir rankos gerokai sumanesnės. 

Geismas mėgino įveikti pyktį. Troškimas įžiebė ugnį kaitinda- 
mas ir viena, ir kita. 

Paskui Kupas ėmė bučiuoti švelniau, dar švelniau, kad suminkš- 
tintų besidaužančią Lilės širdį. 

— Labanakt, Lile, — prieš atsiplėšdamas sumurmėjo jis tebe- 
jausdamas Lilės lūpas. 

Lilė atsistojo. 

— Jokio fizinio ar seksualinio kontakto. Tai dar viena taisyklė. 

— Su šita nesutinku. Galvok kitą. 

— Taip neteisinga, Kupai. Negražu. 

— Nežinau, teisinga tai ar neteisinga. Man nerūpi, gražu ar 
negražu, — jo tonas prilygo gūžtelėjimui pečiais. — Aš tavęs noriu. 
Moku gyventi neturėdamas to, ko noriu, moku siekti to, ko noriu. 
Telieka apsispręsti. 

— O kur mano vieta taip apsisprendžiant? 

— Turėsi išsiaiškinti pati. 

— Tu su manimi taip nesielgsi. Tu man dar kartą širdies nesu- 
daužysi. 

— Niekada nedaužiau tau širdies. 

— Na, nebent tu įsitikinęs, jog esi visai kvailas arba emociškai 
neįgalus. Ir daugiau netrukdyk man šįvakar. Netrukdyk man. 

Lilė išėjo, pakilo laiptais, įėjo į miegamąjį ir užsitrenkė — o pas- 
kui ir užsirakino — duris. 

ytą, prieš nusileisdama laiptais, Lilė laukė, kol išgirs Kupo 

užvestą sunkvežimio variklį. Kiek padelsusi ji atsiliko nuo 

uplanuoto darbo grafiko, tačiau dėl galimybės išvengti streso 
delsti buvo verta. 

Užsirakinusi savo kambaryje ji visą naktį daug dirbo, daug mąs- 
tė. Darbas blaivia galva, nutarė Lilė. Mąstymas blaivia galva. 

Dar neįėjusi į virtuvę ji užuodė kavą ir nutarė, jog tai Kupo 
nakvynių privalumas. Taip, privalumų yra, ir juos vertėtų pasverti 
lyginant su sunkumais. 

Lilės virtuvė buvo švari. Šitas vyras — ne suskretėlis. O kava 
karšta ir stipri, tokia, kokią Lilė ir mėgsta. Likusi viena tyloje ji pri- 
sidėjo dubenėlį avižinės košės ir ėmė valgyti. Kol Lilė valgė, spėjo 
išaušti; naują darbo dieną ėmė rinktis praktikantai ir prieglaudoje 
dirbantys žmonės. 

Reikėjo išmėžti gardus ir aptvarus, gardus dar ir dezinfekuoti. 
Praktikantai surinks po truputį kiekvieno gyvūno išmatų, kad pa- 
tikrintų, ar nėra parazitų. 

Šis darbas visada būna labai „smagus“, mąstė Lilė darbuodamasi 
su žarna. 

Pagal kasdienių darbų planą atėjo metas apžiūrėti Ksenos koją, 
o tai reiškė, kad senąją vilkę reikės imobilizuoti ir nugabenti į medi- 
cinos punktą. Kol Lilė darbuosis kitur, vilkė bus kruopščiai apžiūrėta, 
atlikti jos kraujo tyrimai. 

Reikėjo pašerti ir mažojo zoologijos sodo gyvūnus, juos apžiū- 
rėti, pakreikti šviežio šieno. Reikėjo pašerti, pagirdyti, pramankštinti 
ir iššukuoti arklius. Įprasti rytiniai daug fizinių jėgų reikalaujantys 
darbai gyvūnų prieglaudoje nuveja bet kokią nemalonią įtampą. 

Įpusėjus rytui Lilė paprašė kelių praktikantų sudaryti būsimam 
laikinam jaguarės aptvarui reikalingų tinklų, stulpelių ir kitų me- 
džiagų sąrašą, o paskui nuėjo į savo kabinetą susisiekti su Bjutu. 

Atlikusi visus suplanuotus darbus ir sutvarkiusi kitokius reika- 
lus Lilė išėjo ieškoti Tensės. 

— Pradinės mokyklos moksleivių žygis, — paaiškino Tensė 
mostelėjusi į taku einantį vaikų būrį. — Paprašiau, kad juos palydėtų 
Erikas ir Džolė. Kartu jie dirba puikiai. Lile, galiu pasakyti, kad Eri- 
kas — vienas iš geriausių praktikantų, kada nors dirbusių pagal mūsų 
programą. 

— Sutinku. Jis sumanus, norintis dirbti, nebijantis klausinėti. 

— Jis nori likti dar vienam semestrui. Jis jau susisiekė su savo 
profesoriais ir pasiteiravo, ar jie pritaria. 

— Mes niekada nesame turėję praktikanto, dirbančio antrą 
semestrą. Galėtų būti naudinga, — svarstė Lilė. — Jis galėtų padėti 
mokyti naujokus, o pats mokytųsi pagal pasunkintą planą. Jeigu jis 
susitars su universitetu, aš jo apsisprendimui pritarsiu. 

— Gerai. Mes labai greitai baigsime — paleisime šitą grupę, 
tada priimsime naują, — Tensė pakreipė galvą. — Neatrodo, kad 
būtum gerai išsimiegojusi. 

— Neišsimiegojau. Dirbau, krapščiausi, rezgiau planus, sukau 
galvą. Ilgai netrukusi važiuosiu į miestą ir padėsiu į banką štai ką. 


207 


Lilė ištraukė iš kišenės čekį ir paėmusi už kampučio juo pamo- 
javo pirmyn ir atgal; čekis pleveno tarsi šoktų. 

— Kas... čia... Trauk velniai! 

Tensė apsikabino Lilę, ir juodvi susikibusios ėmė šokinėti ratu. 

— Lile, kaip nuostabu, žavu, lyg perkūnas iš giedro dangaus. 
Kupas? Kiek turėjai pasiūlyti ir/ar suteikti seksualinių paslaugų? Ar 
jis tikrai turi tiek pinigų? 

— Aš nesiūliau ir/arba nesuteikiau jokių seksualinių paslaugų. 
Bet už tiek pinigėlių būčiau turėjusi pasiūlyti. Taip, akivaizdu, kad jis 
turi tiek pinigų. Kas galėjo pagalvoti? 

— O galjis turi ir daugiau? Mes abi jam galėtume pasiūlyti ir/ 
arba teikti. Aš „pasirašau“. 

— Pasiliksime rezervą, — tebesvaigdama iš džiaugsmo Lilė dar 
kartą įsižiūrėjo į čekyje įrašytus nulius. — Per naktį aš jau dešimt 
kartų mintyse spėjau tą sumą išleisti. Išsiaiškinau apsaugos sistemų, 
signalizacijos, kamerų kainas. Sužinojau, kiek kainuotų nauji vartai. 
Pažiūrėsime, kiek išgalėsime. Be to, dar galima pridėti dešimties 
gabalų auką iš Montanos, tik iš tos sumos reikėtų išskaičiuoti dalį 
pinigų, kuriuos skirsime šio pavasario statyboms — naujiems praš- 
matniems Kleo namams. 

— Jau kai užlijo, tai pila kaip iš kibiro... 

— Mano mama visada sako, kad gyvenimas — tai nuolatiniai 
ciklai, viskas grindžiama savitarpio priklausomybės principais. Man 
malonu galvoti, kad ši dovana — tai atsvara visiems baisumams. Ma- 
tas kalbėjosi su veterinaru iš Bjuto; ten viskas gerai. Dabar tvarkau 
leidimus, dokumentus, pervežimo popierius. 

— Jėzau, Lile, mes gausime jaguarą. Mes tikrai gausime juodąjį 
jaguarą. 

— Ir man reikia, kad tu vyktum į Montaną ir atgabentum Kleo 
į naujus jos namus. 

— Žinoma, važiuosiu, bet paprastai tu pati apžiūri naujus gy- 
vūnus. 

— Dabar negaliu visko mesti, Tense, negaliu visko mesti net 
dviem ar trims dienoms, kurių prireiks, kol viską sutvarkysime. — 
Lilė nužvelgė visą teritoriją su besidarbuojančiais žmonėmis ir čia 
gyvenančiais žvėrimis. — Negaliu leisti, kad man išvykus kas nors 

nutiktų. O kadangi viskas vyksta labai greitai, noriu likti čia ir padėti 
įrengti laikiną būstą ir baigti nuolatinio gardo projektą. Jau sutariau 
dėl narvo ir specialiosios mašinos. 

— Tik bėda, kad aš niekada tokios mašinos nevairavau. 

— Tau ir nereikės vairuoti. Tu būsi atsakinga už jaguarę, būsi at- 
sakinga už jos saugumą — už visų saugumą, už jos sveikatą. Kelionė 
truks septynias, daugiausia aštuonias valandas. Farlis susidoros su 
sunkvežimuku. 

— Oo, Lile. 

— Štai tau bendras vaizdas, Tense: Farlis sugeba vairuoti sunk- 
vežimį, be to, jis — aukščiausios klasės savanoris. Jis tokiam darbui 
tinka geriausiai, jis — labiausiai patyręs tavo pagalbininkas visomis 
prasmėmis. Nemanau, kad galėtų kilti kokių nors rūpesčių. 

— Tavo nusakytas bendras vaizdas visai logiškas. O kaip tasai 
jo geismas? Kaip šitai? 

Lilė kuo puikiausiai žinojo, kaip užkalbėti dantį. Ji išpūtė akis. 

— Ar nori pasakyti, kad nesugebėsi susitvarkyti su Farliu ir jo 
geismu“ 

— Ne, tiesą sakant, nenoriu to pasakyti, — užspeista į kampą 
Tensė tik atsiduso. — Po velnių. 

— Jeigu viskas gerai, pirmyn būtų galima nusigauti per šešias 
valandas, — skubiai berdama žodžius tęsė Lilė. — Apžiūrėk Kleo, su- 
žavėk ir nuramink šeimininkę. Pernakvok, kitą rytą pasiimk jaguarę 
ir prieš šėrimąsi grįžk atgal. 

Tada Lilė begėdiškai paleido į darbą sunkiąją artileriją. 

— Tense, negaliu važiuoti pati, todėl man tikrai labai reikia, kad 
man padarytum didelę paslaugą. 

— Žinoma, aš tau padarysiu tą paslaugą. Bet kad toji situacija 
tokia... 

— Tai tada kodėl vakar vakare su juo pietavai? 

Suraukusi antakius Tensė susikišo rankas į palto kišenes. 

— Iš kur žinai, kad pietavau? 

— Na, ir praktikantai pietauja, o paskui kalba. 

— Tik valgėme mėsainių. 

— O aš kalbu tik apie pervežimą. Iki darbo dienos galo aš tau 
viską paruošiu, o Mato gali paprašyti bet kokių medicininių priemo- 

nių, kokių tik, tavo manymu, galėtų prireikti. Išvažiuoti galite rytą. 
Jeigu čia atvažiuosi šeštą, išvyksite anksti. 

— Su Farliu jau kalbėjai. 

— Taip. Šįvakar jis atvairuoja sunkvežimuką su gardu. 

— Pasakyk jam, kad rengtųsi išvažiuoti penktą ryto. Pradėjus 
anksčiau viskas klostysis geriau. 

— Sutarta. Dieve, Tense, tu parveši namo jaguarę... O dabar va- 
žiuoju į miestą padidinti mūsų iždo, kol dar nespėjau jo išeikvoti. 


Dedvude Lilė turėjo daug ką aplakstyti — ji apsilankė banke, 
parduotuvėje, pas rangovą, pašte. Norėdama sutaupyti laiko, apsirū- 
pino ir pašariniais grūdais. 

Vizitą pas Kupą ji pasiliko pabaigai; jo sunkvežimį Lilė pamatė 
prie jo arklidžių miesto pakrašty. 

Lilė pasiėmė segtuvą su informacija ir keliais internete išsi- 
rinktais prekių pavyzdžiais ir įžengė į arkliais, oda ir šienu sodriai 
kvepiančią patalpą. 

Kupą ji rado trečiame aptvare, sėdintį ant kėdutės ir tvarstantį 
dešinę priekinę kaštoninio kastruoto arklio koją. 

— Ar arkliui nieko bloga nenutiko? 

Kupas papurtė galvą, mikliai ir užtikrintai darbuodamasis pa- 
tyrusiomis rankomis. 

— Tik truputį pasitempė. 

— Mieste turėjau reikalų, o kai pamačiau tavo sunkvežimį, pa- 
maniau, kad vertėtų sutvarkyti dar vieną. Radau informacijos apie 
porą apsaugos sistemų, kurios, manyčiau, mums tiktų. Viską paliksiu 
ant suolo. 

— Gerai, palik. Aš jau kai kam paskambinau. Turiu kontaktų dar 
nuo savojo verslo laikų. Man patinka jų apsaugos sistema, be to, tas 
žmogus man dar šiek tiek nuleis. — Kupas pasakė sistemos markę. 

— Tai vienas iš pavadinimų, kurie minimi mano segtuve. 

— Šita apsaugos sistema gera. Jei apsispręsi ją įsigyti, jis mums 
pasakys artimiausio firmos atstovo adresą. Jų žmonės atvažiuos ir 
padės tau viską suprojektuoti ir įrengti. 

— Gerai. Tai su jais ir bendraukime. 

— Kai baigsiu, jam paskambinsiu ir pasakysiu, kad susisiektų 
su tavimi. 

— Gerai, sutinku. Taip pat prieglaudos vardu parašiau oficialų 
padėkos laišką už dosnią auką. Tavo buhalteris gali panorėti kokio 
nors oficialaus rašto. Beje, teritorijoje šiąnakt nakvos Farlis. 

Dabar Kupas pakėlė akis. 

— Gerai. 

— Galėsi grįžti prie savo darbų. 

— Lile, mums reikia apie daug ką pasikalbėti. 

— Manyčiau, taip. Anksčiau ar vėliau teks. 


Lilė atsikėlė dar su šalta tamsa, kad pamatytų Tensę ir Farlį. 
Nepaisant kartkartėmis metamo nieko gera nežadančio Tensės 
žvilgsnio, nerūpestingas Farlio linksmumas šypsena nušvietė visą 
prasidedančią dieną. 

— Stenkis išvengti baudų už greičio viršijimą, ypač grįždamas 
namo. 

— Nesijaudink. 

— Ir paskambink man, kai tik nuvažiuosite, arba kai susidursite 
su kokiais nors neaiškumais ar sunkumais, arba... 

— Gal dar priminsi nepalikti mašinoje raktelių ir prieš nuryjant 
kąsnį gerai jį sukramtyti. 

Lilė bakstelėjo pirštu Farliui į pilvą. 

— Nevažiuok labai greitai... ir kartkartėmis skambink. Tik tiek 
ir turiu pasakyti. 

— Tada riedėkim. Tense, ar pasirengusi? 

— Taip, — Tensė paskubom dalykiškai linktelėjo. 

O Farlis pažvelgė į Lilę, nusišypsojo ir pamerkė akį. 

Gerai juos abu pažinodama Lilė būtų galėjusi guldyti galvą, kad 
jau per pirmąsias šešiasdešimt mylių toks mirktelėjimas paims viršų 
prieš dalykišką linksėjimą. 

Mojuodama ji stovėjo ir klausėsi tilstančio į pagrindinį kelią 
įsukančio sunkvežimio gausmo. 

Lilė susivokė, jog nuo tada, kai kartu su Kupu buvo išsiruošusi į 

žygį, ji pirmą kartą liko viena visoje teritorijoje. Per artimiausias dvi 
valandas ji čia karaliaus visai viena. 

— Tik aš ir jūs, mano šaunuoliai, — sumurmėjo ji. 

Lilė klausėsi senojo liūto dainos; prieš aušrą jis dažnai „uždai- 
nuodavo“. Šiuose aptvertuose akruose laukiniai žvėrys tokiu metu 
nemiega. 

Beje, šie žvėrys yra jos, mąstė Lilė; jos, kiek tai įmanoma... 

Ji pakėlė akis į nakties dangų ir džiaugėsi ryškiomis žvaigždė- 
mis. Dangus — obuolio traškumo, žvaigždės — tarsi brangakmeniai, 
o Borisas riaumodamas pritaria Šebai... 

Šią akimirką Lilė suprato, kad nė negali jaustis labiau patenkinta. 

Sveiko proto moteris dar kokiai valandai grįžtų į patalus ar 
bent jau eitų vidun, į šilumą, ir išgertų dar vieną kavos puodelį, o 
gal ramiai papusryčiautų. Bet Lilė nenorėjo nei į patalus, nei vidun. 
Ne, jai norėjosi nakties, žvaigždžių, žvėrių ir šios nedidelės skiautelės 
vienumos. 

Ji grįžo namo, prisipylė termosiuką kavos, pasičiupo prožekto- 
rių ir iš įpročio įsimetė į kišenę mobilųjį telefoną. 

Apeis savo žemes, nutarė Lilė, savo vietas. Kol dar nepatekėjo 
saulė, kol viskas neišsprūdo iš jos vienos rankų, ji pereis prieglaudos 
gyventojų takais. 

Išėjusi į lauką ji sustojo kaip įkirsta, netikėtai išgirdusi aukštą 
garsą — pyyyP-PYYYP-pyyyp. Staiga pašokus pulsui Lilė pamanė, kad 
galbūt įsijungė narvo durų signalizacija. Pasileidusi laiptais žemyn ir 
lėkdama į kitą trobelę ji ištaškė kavą. 

— Kuris narvas? Kuris? 

Lilė skubiai įjungė Liucijaus kompiuterį, iš medicinos punkto pa- 
sičiupo vaistų pistoletą ir strėlyčių su migdomaisiais. Bijodama to, ką 
galbūt ras — arba neras, — ji įsimetė į kišenę daugiau raminamųjų. 

Lilė spragtelėjo lauko žibintų jungiklį, uždegė avarinės lempu- 
tes, tada nuskubėjo prie kompiuterio pažiūrėti, ką rodo kamera. 

— Gal čia tik koks nors klaidingas signalas, gal dar nieko nenu- 
tiko. Gal... O, Dieve. 

Tigro narvas buvo plačiai atidarytas. Geltoname avarinės lempu- 
tės šviesos rate ji pamatė taku ir į krūmynus vedančius kruvinus pėd- 
sakus. Dar toliau matėsi tigro šešėlis, tamsoje žybtelėjusios jo akys. 

O) dabar eik, kuo greičiau eik, paliepė sau Lilė. Jeigu lauksi, gali 
būti, kad jį prarasi. Net ir tokio amžiaus tigras gali keliauti greitai ir 
nukeliauti toli — per slėnį, į kalnus, į mišką, kur būna žmonių, žygei- 
vių, ūkininkų, iškylautojų. 

O dabar eik. 

Lilė giliai įkvėpė, kaip panirti besirengiantis naras, ir išėjo į 
lauką. 

Vos prieš kelias akimirkas tokia kerinti vienuma dabar pulsavo 
baime. Net oras tvinksėjo baime, atsiliepdamas širdies dūžiams; sulig 
kiekvienu įkvėpimu baimė smigo Lilės gerklėn mažytėmis aršiomis 
adatėlėmis. Be perstojo kvykianti narvo signalizacija sukėlė ant kojų 
kitus žvėris, todėl visoje prieglaudos teritorijoje aidėjo į dangaus 
skliautą atsimušantys riksmai, stūgavimas ir riaumojimas. Ir gerai, 
visa tai padės pasislėpti, pagalvojo Lilė; nesigirdės, kaip ji eina. 

Tigras ją pažinojo, bet dabar šitai neturėjo jokios reikšmės. Jis 
laukinis ir pavojingas, be to, dabar jau niekieno nevaržomas, sliūki- 
nantis kruvinu taku. Ir dar: kruvinas takas reiškė, jog tigras — ne 
vienintelis pulti galintis plėšrūnas. Lilė suprato, jog gali būti užpulta 
iš pasalų, nors dabar pati tyko žvėries. 

Ji privalėjo užgniaužti baimę; Lilė paliepė sau nekreipti dė- 
mesio į smilkiniuose tvinksintį kraują, besidaužančią širdį, nugara 
šliaužiančią prakaito gyvačiukę. Jos darbas — atsakomybė ir pareiga 
— užmigdyti tigrą. Greitai, taikliai, švariai. 

Lilė vylėsi, kad ilgos mokymosi valandos, patirtis ir instinktai 
neapvils. Tiesą sakant, šias apylinkes ji pažinojo geriau nei persekioja- 
masis. Lilė prisivertė stumtis pirmyn iš lėto, atsargiai, klausydamasi. 

Ji pasuko kita kryptimi. Kelias bus ilgesnis, bet dabar ji eis prieš 
vėją. Jeigu tigras nekantrauja susirasti iš narvo jį išviliojusį jauką 
— būtent tokia prielaida Lilei atrodė teisinga, — šis kelias ir kilęs 
triukšmas pasitarnaus jos labui. 

Ji ėjo pirmyn vengdama žibintų, slėpdamasi šešėliuose, nuolat 
vertindama situaciją, matuodama likusį atstumą, stengdamasi negal- 
voti apie nieką, tik apie tigrą, apie tai, kaip reikės jį užmigdyti. 

Pro žvėrių riksmus ji išgirdo gerai pažįstamus garsus — auką 
draskančias iltis ir nagus, traškančius kaulus, mėsą taršančio tigro 
žemą urzgimą. 

Lilei vėl pasisukus, smilkiniais ritosi prakaitas, šildydamas 
skruostus. Tigras puotavo atsigulęs. Kad tiksliai pataikytų, kad strė- 
lytė gerai įsmigtų į galingus tigro raumenis, Lilė turėjo išeiti į atvirą 
erdvę, vadinasi, atsidurti tigro regos lauke. 

Ji tvirčiau suspaudė vaistais užtaisytą pistoletą, žengė žingsnį į 
šalį ir, išėjusi iš medžių metamo šešėlio, atsidūrė vos už šešių pėdų 
nuo žvėries. 

Tigras pakėlė galvą ir suurzgė. Bebaigiamo ėsti briedžiuko 
kraujas varvėjo nuo jo ilčių, buvo sutepęs tigro snukį. Žvėris spigino 
į Lilę auksinėmis kraupiomis akimis. 

Lilė iššovė ir pataikė ties mentimi; įsiutęs tigras suriaumojo, 
Lilė rengėsi šauti dar kartą. Žvėris muistėsi ir blaškėsi mėgindamas 
išsivaduoti nuo strėlės. Lilė žengė žingsnį atgal, paskui — dar vieną, 
prieš tai gerai pagalvodama, kur stato koją. 

Vėl įbedęs snukį į kruviną mėsą tigras ją stebėjo, o Lilė mintyse 
skaičiavo sekundes klausydamasi griaudžiančio riaumojimo. 

Nors Lilę apėmusi baimė rėkte rėkė bėk!, ji puikiai žinojo, kad 
bėgdama pažadins tigro instinktą vytis ir pulti. Taigi Lilė traukėsi 
labai atsargiai ir iš lėto, virpėdama kiekvienu raumenėliu. Tereikia 
daryti duris. Galbūt atsidūrusi garde ji bus per toli, kad galėtų iššauti, 
bet gardas ganėtinai arti, kad ten įėjusi ji pasijustų saugiau, kol dar 
nepradėjo veikti vaistai. 

Arba, jei tigras puls, reikės iššauti dar kartą. 

Jis jau turėtų užmigti, tikrai turėtų. Po velnių, greičiau mik. Ne- 
leisk man suvaryti dar vienos dozės. Lilė girdėjo trūkčiojantį savo 
pačios kvėpavimą, kai jai po truputėlį traukiantis tigras vėl suurzgė; 
jam ruošiantis šuoliui Lilė buvo pasirengusi drebančiu pirštu nu- 
spausti pistoleto gaiduką. 

Siaubas buvo veriantis. Veriantis ir stingdantis. Jai niekaip nepa- 
vyks nusigauti iki narvo. 

Tačiau kai tigras prisiruošė, priekinės jo letenos neatlaikė. Lilė 
žengė žingsnį atgal, paskui dar žingsnį matuodama atstumą, mintyse 
jau regėdama gardą; tada tigras suklupo. Jis pasidriekė ant žemės, 

medžių priedangą, Lilė tebelaikė į žvėrį nutaikytą pistoletą. 

Dabar ji jau neis į gardą. Tigras nebepavojingas. 

Visur ramu, jokio judesio. Nutilo nakties paukščiai, o ryto gar- 
samas dar per anksti. Lilė užuodė žvėrį, kraują ir lipnų savo pačios 
prakaitą. 

Ji meldė, kad tasai, kuris galbūt irgi medžioja, dabar slapstytųsi. 
Nors Lilė buvo pritūpusi mėgindama atrodyti mažesnė, ji Žinojo: jei 
jis netoliese ir ginkluotas, ji pažeidžiama. 

Tačiau Lilė negalėjo palikti bejėgio tigro. Laisva ranka ji rausėsi 
kišenėje mėgindama ištraukti mobilųjį telefoną. 

Ji instinktyviai surinko Kupo numerį. 

— Klausau? 

— Pas mus įsilaužta. Man reikia, kad kiek galėdamas greičiau 
atvažiuotum. Neskambink mano tėvams. 

— Ar tu sužeista? 

— Ne. Viskas kontroliuojama, bet man reikia, kad atvažiuotum. 

— Po penkiolikos minučių būsiu, — pasakė Kupas ir baigė po- 
kalbį. 

Lilė paskambino šerifui ir nuėjo apžiūrėti tigro. Pamačiusi, kad 
žvėries kvėpavimas normalus, ji išėjo į šviesą ir vėl patraukė taku. 
likusias žymes. 

Lilė apsisuko išgirdusi kažkokį garsą — permetė akimis taką, 
krūmokšnius, medžius, žiūrėdama, ar nepamatys ko nors judant, bet 
paskui susivokė, jog tasai garsas sklinda iš jos pačios. Ji sunkiai ir 
tankiai alsavo vos spėdama įkvėpti, o vaistų pistoletą laikanti ranka 
gerokai drebėjo. 

— Gerai, gerai, labai gerai, kad palaukiau, kol jis užmigo. Gerai. 

Lilė susilenkė per pusiaują, įsirėmė rankomis į kelius mėginda- 
ma atgauti kvapą. Ji susivokė, jog kojos irgi dreba; lengvai palietusi 
riešą pasijuto ištikta lengvo šoko pamačiusi, jog nuo tos akimirkos, 
kai įsijungė signalizacija, tepraėjo šešiolika minučių. 

Tik minutės, ne valandos, ne dienos... Tik saujelė minučių. 

Lilė prisivertė išsitiesti. Kad ir kas sugadino spyną, jauku išvilio- 
jo iš narvo tigrą, dabar jau bus nuėjęs. Logiškai mąstant, turėtų taip 
būti. Jeigu jis būtų likęs pasižiūrėti, būtų pamatęs, kaip ji apsvaigina 
tigrą, kaip skambina telefonu. Jeigu jis ganėtinai sumanus — o taip ir 

yra, — tai supras, kad ji kviesis pagalbą, paskambins policijai. Kai toji 
pagalba atvyks, jam tikrai norėsis atsidurti kuo toliau. 

Kuo toliau, savo skylėje, savo irštvoje... 

— Eik šalin, pasitrauk nuo visko, kas yra mano! — sušuko Lilė 
apimta įtūžio, menkai tikėdamasi, kad jis ją išgirs. — Aš tave surasiu. 
Prisiekiu, surasiu, kaip Dievą myliu. 

Lilė žingsniavo taku tikrindama arčiausiai esančius narvus, 
skaičiuodama minutes. Praslinkus dar dešimčiai minučių ji surizi- 
kavo palikti užmigdytą tigrą. Ji nulėkė į pašiūrę pasiimti pakinktų ir 
virvių, paskui viską sumetė į vieną iš kartų. Išriedėjusi kartu iš pa- 
šiūrės ji išgirdo keliu riaumojantį sunkvežimį. Lilė iššoko iš savo ma- 
šinėlės ir, kai ją nušvietė sunkvežimio žibintai, ėmė mojuoti Kupui. 

— Man reikia greitai suktis. Viską paaiškinsiu. Lipk į mašiną. 

Kupas negaišo, nieko neklausinėjo. Jiedu sulipo į mašiną ir Lilė 
pasileido aptvarų link. 

— Kas nutiko? 

— Kažkas įsigavo vidun, sugadino tigro narvo spyną ir numetė 
jauką, kad išviliotų žvėrį. Tigrui viskas gerai. Aš jį užmigdžiau. 

— Jam viskas gerai? 

— Taip. Dabar man svarbiausia jį nugabenti atgal į narvą, už- 
daryti ir saugiai užkabinti spyną. Skambinau Viliui, bet geriau nesi- 
leisti į visokias „kodėl“ ir „kaip“ lenktynes. Jeigu tik bus įmanoma, 
norėčiau nugabenti tigrą į narvą, kol dar nesusirinko praktikantai. 
Nenorėčiau, kad koledžo studenčiokai imtų erzelioti. 

Lilė sustabdė kartą ir iššoko. 

— Pati viena jo nepakelsiu. Jis sveria beveik penkis šimtus sva- 
rų. Aš jam uždėsiu pakinktus, o tada privažiuosime kiek įmanydami 
arčiau. Mes dviese turėtume jį pakelti. 

— Kaip ilgai jis dar miegos? 

— Maždaug keturias valandas. Suleidau stiprią dozę. Kupai, 
praktikantams bus lengviau viską paaiškinti, jei tigras bus uždarytas; 
nieko gera, jei pradėję rinktis jie pamatys štai tokį vaizdą. 

Kupas, kaip ir Lilė, žvelgė į briedžiuko liekanas, į krauju sutep- 
tus tigro nasrus. 

— Tai ir tvarkykimės. O paskui, Lile, turėsiu daug ką tau pa- 
sakyti. 

Jie rengėsi uždėti miegančiam tigrui pakinktus. 

— Galiu lažintis, jog niekada nemanei, kad tau teks imtis tokių 
darbų. 

— Yra daug dalykų, kuriuos padariau nė nemanydamas, kad 
kada nors padarysiu. Atvarysiu kartą. 

Kupas patraukė mašinėlę prie tako gale, ant stataus upės kranto 
augančių medžių ir krūmynų. 

— Galėtume pasinaudoti šitomis virvėmis ir jį nuvilkti. 
vyzdžius. — Žvėris senas, o žemė kieta ir akmenuota. Jis nieko bloga 
nepadarė, aš nenoriu, kad jis susižeistų. Mes ir anksčiau esame gabe- 
nę žvėris iš jų aptvarų į medicinos punktą, bet reikia dviejų žmonių 
rankų. 

Trys ar keturi žmonės viską atliktų gerokai greičiau ir viskas 
būtų daug lengviau, pagalvojo Lilė. 

— Tigras — didžiausias iš visų keturių didžiųjų kačių, — kalbė- 
jo ji rišdama prie pakinktų virves. — Šitas — Sibiro tigras, saugomas. 
Jam dvylika metų; ilgą laiką jis gyveno cirke, antrarūšiame zoologijos 
sode. Kai jį gavome prieš ketverius metus, jis sirgo. Na, na, patikrink, 
ar gerai užveržta. 

— Aš ne idiotas. 

— Atleisk. Tau reikia paveržti tą suktuką, o aš priveršiu šitą. Ku- 
pai, stenkis, kad žvėris būtų daugmaž horizontaliai. Kai pakelsime, 
pamėginsiu įtaikyti į kartą. Pasirengęs? 

Kupui linktelėjus, jiedu ėmėsi darbo. Pakinktams įsitempus, 
Lilė erelio žvilgsniu stebėjo, ar tigras pririštas saugiai, ar pakinktai 
atlaikys. 

— Dar truputį, tik truputėlį. Aš savo pusę mėginsiu įkelti. O tau 
tikriausiai reikės kiek atleisti virves. Štai taip, štai taip, — atsistojusi 
prie karto, vis kartojo Lilė reguliuodama pakinktus ir virves. — Ku- 
pai, nuleisk savo galą, nuleisk keliais coliais. 

Jiems prireikė laiko ir pastangų, bet galiausiai tigras buvo įkel- 
tas į mašinėlę ir nugabentas į gardą. Kupui ir Lilei paguldžius tigrą 
visai prie pat jo guolio, pražydo pirmosios žaros. 

— Jo kvėpavimas geras, vyzdžiai irgi reaguoja į šviesą, — kons- 

tatavo Lilė pasilenkusi dar kartą paskubom apžiūrėti žvėries. — No- 
rėčiau, kad Matas atliktų visus tyrimus. Jaukas galėjo būti užnuo- 
dytas. 

— Lile, reikia naujos spynos. 

— Naują spyną atsinešiau iš pašiūrės. Turiu kišenėje. Šiam kar- 
tui bus gerai. 

— Eikim. 

— Taip. Taip. — Lilė perbraukė ranka tigrui per galvą, per šoną, 
tada atsistojo. Išėjusi iš gardo ji užkabino ant narvo durų naują spyną 
su grandine. — Greitai ims rinktis praktikantai ir mūsų darbuotojai. 
Atvažiuos ir policija. Man reikėtų išgerti kavos; tikrai labai reikėtų. 
Reikėtų kavos ir nors minutėlės kvapui atgauti. 

Kol Lilė vairavo kartą atgal į pašiūrę, Kupas tylėjo. Kartu su Lile 
pasukęs trobelės link jis mostelėjo smakru rodydamas į tolumoje 
kelyje sušvitusius žibintus. 

— Nepavyks nugvelbti minutėlės kvapui atgauti. 

— Bet kavos vis tiek noriu; stiprios kavos, galinčios atstoti šla- 
kelį viskio, į kurį tikrai nespjaučiau. Ar atrakinai vartus? 

— Ne, šįryt šis darbas nebuvo įrašytas į svarbiausių mano darbų 
sąrašą. 

— Taip ir maniau. Tikriausiai atvyksta teisėsauga, — tai pasa- 
kiusi Lilė kone išspaudė šypsenėlę. — Gal padarytum dar vieną pa- 
slaugą? Gal jo palauktum, kol užsiplikysiu kavos? Ir tau atnešiu. 

— Paskubėk. 

Juokinga, — pamanė Lilė stabtelėjusi savo virtuvėlėje, — rankos 
ir vėl dreba. Prieš pripildama du termosinius puodelius juodos ka- 
vos, ji pripuolė prie kriauklės ir apsišlakstė veidą šaltu vandeniu. 

Lilei grįžus, šalia Kupo stovėjo Vilis ir du jo pavaduotojai. 

— Lile, ar gerai laikaisi? — paklausė Vilis. 

— Dabar jau geriau. Bet, Jėzau, Vili, tas kalės vaikas visai pa- 
mišęs. Jeigu tigras būtų ištrūkęs iš teritorijos, nuo manęs pabėgęs... 
Vienas Dievas težino, kaip būtų buvę. 

— Man reikia rimčiau viską įvertinti. Kada įsijungė signaliza- 
cija? 

— Maždaug ketvirtis po penktos. Prieš išeidama iš trobelės 
dirstelėjau į laikrodį, o kai išgirdau signalizaciją, tebuvau nuėjusi iki 

priebučio. — Lilė žingsniavo pirma būrelio, rodydama kelią. — Ten- 
sė ir Farlis išvažiavo lygiai penktą, na, gal minutę ar dvi po penkių. 
Tensė nekantravo kuo greičiau važiuoti. 

— Ar tikrai esi įsitikinusi? Tu man paskambinai apie pusę šešių 
ir jau buvai užmigdžiusi tigrą. 

— Įsitikinusi. Žinojau, kur jį rasiu. Kai nubėgau pasiimti vaistų 
virą narvą, pamačiau tigrą, taigi žinojau, kur man eiti. Ilgai neužtru- 
kau, tik tos minutės vėliau atrodė kaip metai ar dveji. 

— Ar nepagalvojai, kad pirmiausia reikėjo paskambinti 
man? — neatlyžo Vilis. 

— Turėjau veikti greitai. Negalėjau laukti rizikuodama prarasti 
tigrą. Jeigu jis būtų ištrūkęs iš teritorijos... Kai nori, jie gali bėgti vel- 
niškai greitai, ir iki tol, kol būtum atvažiavęs... Jį reikėjo sugauti kiek 
įmanoma greičiau. 

— Vis tiek, Lile, jei dar kada nors pakliūsi į bėdą, noriu, kad 
prieš ką nors darydama skambintum man. O tu, Kupai, turėtum gerai 
pagalvoti prieš vaikštinėdamas pirmyn atgal po nusikaltimo vietą. 


— Tu teisus. 

Vilis išpūtė skruostus. 

— Man labiau patiktų, jei nors kiek pasiginčytum. — Jiems 
priėjus kruvinus pėdsakus Vilis nutilo. — Padaryk kelias nuotrau- 


dintą spyną. 

— Spyną palikau taip, kaip radau, — pasakė Lilė. — Ir kiek 
įmanydama laikiausi atokiau pėdsakų. Jauko nelietėme. Kol aš tigrą 
užklupau, jis teturėjo kokias dešimt minučių, bet, kiek mačiau, jaukas 
kone visai sudraskytas. Ten buvo mažas briedžiukas. 

— Dabar padaryk man paslaugą ir lik čia. — Vilis davė ženklą 
savo Žmonėms ir nėrė į krūmynus sekdamas karto vėžėmis. 

— Jis jaučiasi šiek tiek suerzintas, — atsiduso Lilė. — Tikriausiai 
ir tu taip pat. 

— Teisingai manai. 

— Dariau tik tai, ką maniau reikalinga padaryti; ir tebemanau, 
kad reikėjo elgtis būtent taip. Žinau, kad reikėjo taip. Bet... Praktikan- 
tai atvažiuoja, — išgirdusi sunkvežimius pasakė Lilė. — Reikia su jais 

pasikalbėti. Labai dėkoju, kad taip greit atvažiavai, Kupai. Dėkoju už 
viską, ką padarei. 

— Geriau pasitaupyk gerus žodžius; pažiūrėsiu, kokia jausiesi 
dėkinga, kai viską baigsim. Palauksiu Vilio. 

— Gerai. 

Susidorojau su pabėgusiu tigru, mąstė Lilė grįždama atgal, susi- 
dorosiu ir su įpykusiu vyriškiu. 


Pusę aštuntos ryto Lilė jautėsi taip, tarsi ištisą dieną būtų 
dirbusi sunkiausius darbus. Po skubiai sušaukto visų darbuotojų 
susirinkimo ji liko skaudančia galva, apsupta būrelio sunerimusių 
praktikantų. Ji net neabejojo — jei praktikantai nebūtų pasikeitę vos 
prieš kelias dienas, kai kurie iš jų būtų viską metę ir išėję. Nors Lilė 
norėjo pati padėti Matui apžiūrėti Borisą ir kartu daryti tyrimus, ji 
paskyrė kelis praktikantus. Dirbdami jie neturės kada mąstyti apie 
nerimą keliančius dalykus, labiau susikaups, įsisąmonins faktą, kad 
viskas kontroliuojama. Kitus praktikantus ji įdarbino prie laikino 
gardo statybų, bet vis tiek neabejojo, kad ištisą dieną kelios poros 
akių neramiai žvalgysis po aptvarus. 

— Bent pora praktikantų rytoj neatvyks pasakę, kad susirgo, — 
pratarė Lilei Liucijus, kai jiedu liko vieni. 

— Taip. O tie, kurie atvyks, neis dirbti į lauką. Jie atliks tyrimus, 
sėdės laboratorijose ir klasėse, bet į lauką neis. 

Droviai šypsodamasis Liucijus pakėlė ranką. 

— Ar rytoj ketini susirgti? 

— Ne, bet daugiausia laiko praleidžiu čia, kabinete. Galiu garan- 
tuoti, kad nebūčiau išėjęs medžioti Sibiro tigro, apsiginklavęs vaistų 
pistoletu. Lile, tu turėjai velniškai bijoti. Suprantu, susirinkime apie 
visa tai kalbėjai taip, tarsi šis tavo Žygis būtų įprastas kasdienis dar- 
belis, bet manęs neapgausi. 

— Velniškai bijojau, — prisipažino Lilė. — Bet labiau bijojau 
dėl to, kad gali nepavykti jo užmigdyti ir nugabenti į narvą. Dieve, 
Liucijau, kiek žalos jis būtų pridaręs, jei būtų pabėgęs. Nebegalėčiau 
toliau ramiai gyventi. 

— Bet juk ne tu jį paleidai, Lile. 

Na ir kas, svarstė Lilė eidama į lauką. Jai teko patirti gyvybiškai 
svarbią pamoką. Kad ir kiek viskas kainuotų, ji įsigis pačią geriausią 
apsaugos sistemą ir viską įrengs kiek įmanoma greičiau. 

Vilį ir Kupą ji sutiko grįžtančius iš, jų žodžiais tariant, nusikal- 
timo vietos. 

— Surinkome viską, kas liko iš sumaitoto jauko; patikrinsime, 
ar nebuvo užnuodyta, — pasakė Vilis.— Pasiunčiau žmones pasekti 
pėdsakais. Vėliau pasikviesiu daugiau. 

— Gerai. 

— Norėsiu išsamaus jūsų abiejų pareiškimo, — pridūrė Vilis 
kreipdamasis į Kupą. — Lile, kodėl mums nepasikalbėjus tavo tro- 
belėje? 

— Gerai. 

Prie kavos puodeliais nustatyto virtuvės stalo ji išdėstė kiekvie- 
ną smulkmeną. 

— Kas žinojo, kad šįryt Farliui išvažiavus liksi viena? 

— Nežinau, Vili. Tikriausiai pasklido kalbos, kad juodu su Tense 
šįryt važiuoja į Montaną. Tvarkiau kelionės reikalus ir nesistengiau, 
kad niekas apie tai nesužinotų. Net nežinau, ar šitai susiję. Jeigu Farlis 
būtų pasilikęs, vis tiek viskas būtų nutikę taip pat. Tik man nebūtų 
reikėję skambinti Kupui, kad padėtų nugabenti į narvą Borisą. 

— Tačiau aiškus faktas, kad narvo durys buvo atidarytos pra- 
ėjus vos kelioms minutėms po jų išvykimo ir likus kone dviem va- 
landoms iki tavo žmonėms atvykstant į darbą. Na, gal kažkam tiesiog 
aklai pasisekė, o gal kas nors viską stebi ir seka. 

Ir pati Lilė buvo apie tai pagalvojusi; taip, būtent apie tai. 

— Tada jis turėjo žinoti, kad prie narvų įrengtos signalizacijos; 
jos visada įjungtos, na, nebent kas nors iš mūsų tvarko gardą. Kitu at- 
veju būtų visai paprasta išvilioti tigrą pasinaudojus jauku; beje, toks 
ir buvo kažkieno tikslas. Galėjo praeiti dar dvi valandos, kol kas nors 
būtų pastebėjęs, kad narvas atviras; Borisas būtų galėjęs išeiti, o pas- 
kui kuo puikiausiai vėl grįžti į savo guolį. Į savo namus. Jeigu jau aš 
negaliu visu šimtu procentų nuspėti, kaip pasielgtų žvėris, su kuriuo 
jau seniai dirbu ir kurį gerai pažįstu, tasai, kas taip elgiasi, tikrai nieko 
negalėtų žinoti. 

— Tu čia darbuojiesi kokius penkerius metus, — tarė Vilis. — 
Dar niekada nesu gavęs tavo pareiškimo apie mėginimą išvilioti kokį 
nors tavo žvėrį. 

— Ne, anksčiau nieko panašaus nebuvo nutikę. Aš nesakau, jog 
tai sutapimas; man tik atrodo, kad svarbiausias kažkieno tikslas buvo 
išleisti vieną iš plėšriųjų kačių ir sukelti sumaištį. 

Vilis linktelėjo patikintas, jog Lilė jį suprato. 

— Mėginsiu suderinti to nusikaltėlio gaudynių veiksmus su 
parko direkcija. Lile, būdamas šerifas negaliu patarti, ką tau dabar 
daryti, bet kaip bičiulis sakau — nenoriu, kad prieglaudoje būtum 
viena. Nė valandą neturi likti viena. 

— Ji ir neliks, — įsiterpė Kupas. 

— Nesiginčysiu. Nenorėčiau, kad kas nors, įskaitant ir mane, 
liktų čia vienas, kol tas Žmogus nebus surastas ir patrauktas mums 
iš kelio. Dar šįryt ketinu susisiekti su apsaugos sistemų kompanija ir 
įsigyti pačią geriausią sistemą. Vili, mano tėvai gyvena mažiau nei už 
mylios. Todėl tikėk manim, kai sakau, jog labai stengsiuos, kad ne- 
liktų nė menkiausios galimybės viskam pasikartoti. 

— Tikiu tavim. Tačiau tu gyveni gerokai arčiau nei už mylios 
nuo aptvarų, be to, tu man tikrai labai miela. Būdamas šešiolikos aš 
ją beprotiškai mylėjau, — prisipažino Vilis Kupui. — Bet jei apie tai 
prasitarsi mano žmonai, pasakysiu, kad tu — šlykštus melagis. 

Vilis atsistojo. 
saugiai užrakinti. Neketinu siūlyti laikinai uždaryti prieglaudos. 
Nors galėčiau, — pridūrė šerifas, kai Lilė grėsmingai atsikrenkštė. — 
Bet tada tu priešintumeisi, ir galiausiai vis tiek liktume priešingose 
stovyklose. Noriu, kad paskambintum dėl tų apsaugos sistemų, ir dar 
noriu, kad nuolat apie viską mane informuotum. Lile, tu man labai 
miela, be to, mano darbas — ginti žmones. 

— Supratau. Nuo pat tos dienos, kai atsigabenome pirmą žvėrį, 
nesame pažeidę jokio potvarkio ar nusižengę saugos taisyklėms. 

— Žinau, širdele. Žinau. Aš ir pats du ar tris kartus per metus 
čia atvežu savo vaikus. Norėčiau, kad jie ir toliau čia lankytųsi, — še- 
rifas bičiuliškai paglostė Lilei galvą. — O dabar jau važiuosiu. Noriu 
priminti, kad nuo šiol pirmiausia turėsi skambinti man. 

Susirūpinusi Lilė liko sėdėti kur sėdėjusi. 

— Manau, dabar tu turi daug ką man pasakyti, — pratarė ji, kai 
jiedu su Kupu liko vieni. 

— Tau reikėjo likti trobelėje ir laukti pagalbos. Du žmonės su 
vaistų pistoletais yra geriau nei vienas. O dabar atsakysi, kad laukti 
nebuvo laiko. 

— Taip, nebuvo laiko. Ką žinai apie tigrus kaip biologinę rūšį? 
Apie Sibiro tigrus kaip porūšį? 

— Jie dideli, dryžuoti, manyčiau, kilę iš Sibiro. 

— Tikslus porūšio pavadinimas — Amūro tigras, nors dažniau 
jie vadinami bendru Sibiro tigrų vardu; beje, šis vardas klaidinantis, 
nes tigrai gyvena tolimuosiuose Rusijos rytuose. 

— Na va, viską ir išsiaiškinom. 

— Aš tik stengiuosi, kad tu viską gerai suprastum. Tigrai turi 
labai aiškias savo teritorijas. Jie sėlina iš pasalų ir puola, o bėgdami 
gali pasiekti trisdešimt penkių ar net keturiasdešimties mylių per 
valandą greitį. 

Lilė lengvai įkvėpė, paskui iškvėpė; nuo įvairiausių minčių jai 
vis dar traukė skrandį. 

— Net ir toks senukas kaip Borisas gali pridaryti bėdų kada 
panorėjęs. Jis stiprus ir gali panešti net šimtą svarų sveriantį grobį, 
o nešdamas įstengtų peršokti šešių pėdų aukščio tvorą. Žmogus 
nėra įprastas tigrų grobis, bet, kaip teigiama daugelyje gerai žinomų 
studijų, iš visų plėšriųjų kačių būtent tigrai yra nudobę daugiausia 
žmonių. 

— Lile, kaip suprantu, mėgini mąstyti už mane. 

— Ne. Ne. Paklausyk, — kalbėjo Lilė timpčiodama plaukus. — 
Dauguma žmogėdrų būna vyresni — Borisas ir yra vyresnis — ir 
dažnai puola žmogų todėl, kad tokią auką sučiupti lengviau nei di- 
desnį grobį. Kaip dauguma plėšriųjų kačių, tigras vienišas, pasalūniš- 
kas ir, užsigeidęs Žmogienos, paprastai medžioja retai gyvenamose 
vietose. Tigro dydis ir jėga aiškiai rodo, kad jis akimirksniu gali nu- 
dobti smulkesnį grobį. 

Desperatiškai stengdamasi įtikinti Kupą, ji sugriebė ant stalo 
besiilsinčią jo ranką. 

— Jeigu būčiau ilgiau palaukusi, tigras būtų galėjęs nuklysti 
mylių mylias arba būtų nupėdinęs į mano tėvų kiemą, į tavo senelių 
ganyklas. Jis būtų galėjęs nubėgti ten, kur Silversonų vaikai laukia 
mokyklinio autbuso. Ir taip galėjo nutikti man sėdint trobelėje ir 
laukiant kieno nors pagalbos. 

— Tau nebūtų reikėję laukti, jei nebūtum buvusi viena. 

— Ar nori, kad pripažinčiau, jog neįvertinau to šunsnukio? Taip, 
neįvertinau. — Lilės akyse švietė ir aistra, ir apgailestavimas. — Aš 
klydau. Siaubingai klydau, ir toji mano klaida galėjo kainuoti gyvybę. 
Niekada nieko panašaus nesitikėjau, niekada to nelaukiau. Kupai, po 
velnių, o tu ar tikėjaisi? Tu velniškai gerai žinai, kad aš buvau atsargi, 
juk pati tau pasakojau apie išsirinktas apsaugos sistemas. 

— Taip, pasakojai, kai buvai užėjusi pranešti, kad čia nakvos 
Farlis ir kad aš nereikalingas. 

Smilkiniuose pajutusi aštrius tvinksnius Lilė nuleido akis. 

— Natūralu, kad Farlis čia nakvojo, nes būtent iš čia rytą ir iš- 
važiavo. Štai ir viskas. 

— Paistalai. Lile, dėl Dievo, nejau manai, kad tave pasiguldyti 
man svarbiau nei žinoti, kad esi saugi? 

— Ne, aišku, kad taip nemanau, — ji vėl pažvelgė į Kupą. — Ne- 
manau. Kupai, juk aš tau paskambinau. Aš tau paskambinau anksčiau 
nei Viliui. 

— Tik todėl, kad gyvenu arčiau, kad tau taip buvo patogiau, kad 
nenorėjai gąsdinti tėvų. 

Lilė išgirdo Kupo balse nuskambėjusį apmaudą ir negalėjo dėl 
to jo kaltinti. 

— Visa tai tiesa, bet tiesa ir tai, kad į tave kreipiausi žinodama, 
jog galiu tavimi pasitikėti. Nė sekundės nesudvejojusi žinojau, kad 
galiu tavimi pasitikėti, kad tu man padėsi. 

— Taip, gali pasitikėti, ir stengdamasi to nepamiršti išbraukei 
seksą. 

— Atsiprašau? 

— Tu atsiprašai? — Kupui pakėlus akis ir papurčius galvą Lilė 
pajuto aštrų pykčio dyglį. 

— Taip. Ne. Na, aš nesuprantu, ką /u turi galvoje. 

— Viskas paprasta. Seksas išbraukiamas. Aš tavęs neliesiu. Nie- 

ko neprašysiu. Būsiu čia nuo saulėlydžio iki aušros, kiekvieną dieną. 
Jeigu pats būti negalėsiu, bus kas nors kitas. O dabar turiu eiti prie 
darbų, — stodamasis kalbėjo Kupas. — O tu geriau pati pasikalbėk 
su tėvais, kol ko nors nepripasakojo kiti. 

is būtų galėjęs ją pričiupti taip pat lengvai, kaip pričiupo brie- 

džiuką — tik nusitaikyk ir klok. O tada ją būtų puolęs tigras, 000, 

vaje vaje. Šūvis į koją, svarstė jis planuodamas. Ne mirtinas šūvis, 
O kulka, galinti ją patiesti. Ar tigras išmainytų briedžiuką į moterį? 

Jis būtų galėjęs lažintis iš pinigų, kad išmainytų. 

Ar ne puikus būtų reginys? 

Tačiau toks žaidimas nebūtų itin patrauklus. Be to, buvo labai 
įdomu ir smagu ją stebėti. Jis turėjo pripažinti, jog Lilė jį nustebino; 
nustebino nepaisant visko, ką jis apie ją žinojo, ką buvo išsiaiškinęs 
ją stebėdamas. Jis nesitikėjo, kad Lilė veiks taip greitai, taip ryžtingai, 
kad taip meistriškai pritykos prie tigro. 

Pačią Lilę — gyvybę ir mirtį — ir visą žaidimą jis atidavė liki- 
mui į rankas. Likimui ir tigrui. 

Ji pasirodė esanti drąsi — šitai jį žavėjo — ir šaltai mąstanti. 
Jeigu nebūtų kitų priežasčių, būtent šie jį dominantys Lilės bruožai 
išsaugojo jos gyvybę dar vienai dienai. 

Sumedžioti daugumą kitų aukų buvo stulbinamai lengva. Pir- 
moji auka — išties atsitiktinumas. Paprastas impulsas, atitinkamai 
susiklosčiusios aplinkybės. Tačiau tasai incidentas pačia tikriausia 
prasme jį ir nukreipė konkrečia linkme — nurodė tikslą, kurio jis 
niekada neturėjo, ir atskleidė būdus pagerbti savo kraujo brolius. 

Mirtis jam padėjo atrasti savo gyvenimą. 

Ši paskutinioji medžioklės fazė gerokai kilstelėjo kartelę. Dabar 
pasijuto išties pikantiškas prieskonis. Kai ateis laikas, ji jam suteiks 
tikrą pasitenkinimą, mes tikrą iššūkį. Net nekyla abejonių. Savaime 
suprantama, tada pojūčiai bus gerokai malonesni nei dabar, kai kažkur 
slankioja pora kaimiečių įgaliotinių, mėginančių sekti jo pėdsakais. 

Jis ir juos galėtų nukepti. Labai lengvai. Jis galėtų užeiti jiems už 
nugarų, apsukti ratą ir tykoti jų, kaip tykotų kokio nors nuo bandos 
atsiskyrusio elnio. Jis galėtų nukepti juos abu ir atsidurti už kelių 
mylių prieš kam nors susivokiant, kad kažkas ne taip. 

Ir šitai jį gundė. 

Šiandieną jis nešėsi šautuvą; šūvio atstumu jis pamatė iš pradžių 
vieną, paskui kitą įgaliotinį ir imituodamas šūvius tyliai supupsėjo 
lūpomis. Jis yra nudėjęs ir vyrų, bet žudyti moteris jam patiko labiau. 

Beveik visų rūšių patelės būna aršesnės medžiotojos. 

Jis paliko įgaliotinius gyvus pirmiausia todėl, kad du negyvi pa- 
reigūnai į kalnus pritrauktų dar daugiau policijos. O šitai sugadintų 
svarbiausiąją medžioklę. Jis nenorėjo prarasti didžiojo taikinio, ne- 
norėjo būti priverstas palikti savo teritorijos, kol nepasiekė tikslo. 

Kantrybės, priminė jis sau ir smuko į tankmę tyliai, kaip saulės 
metamas šešėlis. 


Po pokalbio su tėvais ir mėginimų prigesinti jų baimę Lilė pa- 
sijuto labai pavargusi. Tebesistengdama nuraminti sujudusius van- 
denis, įš tėvų virtuvės ji paskambino apsaugos sistemų kompanijai; 
sekretorė nedelsdama sujungė su kompanijos vadovu. 

Po dešimties minučių Lilė baigė pokalbį ir atsigręžė į tėvus. 

— Ar girdėjote, kaip kalbėjau? 

— Kažkas atvažiuoja tau įrengti apsaugos sistemos. 

— Ne kažkas, — pataisė tėvą Lilė, — o pats firmos vadovas. Jis 
laukė mano skambučio, nes prieš pusvalandį jam skambino Kupas ir 
viską trumpai išklojo. Dar šiandieną jis atskris lėktuvu. Pas mus bus 
apie pietus. 

— Kaip greitai jie gali įrengti viską, ko tau reikia? — toliau 
klausinėjo mama. 

— Nežinau. Išsiaiškinsim. O šiuo metu to vyrioko ieško polici- 
ninkai ir parko direkcijos žmonės. Būsiu labai atsargi ir, pažadu, prie- 
glaudoje tikrai nepasiliksiu viena. Nepasiliksiu nė dešimčiai minučių. 
Aš atsiprašau. Tikrai labai atsiprašau, kad nepagalvojau, jog jis gali 
padaryti ką nors panašaus į tai, ką padarė. Maniau, kad jis gali mė- 
ginti sužeisti kokį nors žvėrį, bet tikrai niekada nepagalvojau, kad ri- 

zikuotų ką nors išleisti iš narvo. Dabar man reikia grįžti į prieglaudą. 
Reikia, kad darbuotojai ir praktikantai mane matytų, kad įsitikintų, 
jog dirbu įprastus kasdienius darbus. 

— Džo, eik su ja. 

— Mama... 

Dženos akys užsiplieskė. To pakako, kad Lilė nurytų ant liežu- 
vio galo besisukančius protesto žodžius. 

— Liliana, aš jau labai seniai tave mokiau, kaip elgtis, ką daryti. 
Bet dabar sakau: tavo tėvas eis kartu ir bus su tavimi tol, kol jam 
atrodys reikalinga, kol man bus aišku, kad tu tikrai visiškai saugi. 
Viskas, tai paskutinis mano žodis. 

— Tik... Aš jau ir taip dviem dienoms pagrobiau iš jūsų Farlį. 

— Aš tikrai kuo puikiausiai galiu nudirbti visus ūkio darbus. 
Jau sakiau — tai paskutinis mano žodis. Pažvelk į mano veidą, — pri- 
merkusi užsiplieskusias akis Džena bakstelėjo pirštu į skruostikau- 
lį. — Taip atrodo žmogus, ištaręs paskutinį žodį. 

— Eime, Lile. Paskutinis tavo motinos žodis mums — įstatymas. 
Tu tai žinai taip pat gerai kaip ir aš. — Jis pasilenkė ir pabučiavo 
žmoną. — Nesijaudink. 

— Dabar jaudinsiuos mažiau. 

Pasidavusi Lilė laukė, kol tėvas apsivilks paltą; ji nieko nesakė 
pamačiusi, kaip jis atrakina seifą ir ima šautuvą. Lilė atsisėdo už 
sunkvežimuko vairo ir prieš pradėdama važiuoti pažvelgė į tėvą. 

— Kaip čia nutiko, kad tu manęs nelydėjai man vykstant atlikti 
lauko tyrimų? O gal mes matėmės Nepale? Juk žinai, kad laukinėje 
gamtoje sekiojau paskui tigrus, dirbdama pagal žymėtųjų antkaklių 
programą. 

— Bet tada niekas nesistengė visko pakreipti taip, kad tigras 
sekiotų paskui tave, tiesa? 

— Gerai, vienas — nulis tavo naudai. Bent pasinaudosiu tavo 
žiniomis planuodama naują gardą, — prunkštelėjusi Lilė užsidėjo 
saulės akinius, o paskui susinėrė rankas. — Tik nemanyk, kad už tai 
gausi nemokamus pietus. 

— Pavakarį tau priminsiu apie pietus. Kai einu į darbą, visada 
pasirūpinu sumuštiniu. 

Lilė nusijuokė; Džo suėmė ir spustelėjo ištiestą jos ranką. 

Kupas padėjo aštuonių vyrukų grupelei susiruošti į anksčiau 
planuotą trijų dienų žygį. Būrelis iš Fargo šį žygį sumanė kaip bern- 
vakario pramogą. Vis kitaip nei vakarėlis striptizo klube, mąstė Ku- 
pas. Jie nuolat pokštavo ir juokėsi vieni iš kitų, kaip įprasta tarp senų 
bičiulių, o alaus buvo atsigabenę tiek, kad jo būtų pakakę užtvindyti 
visai pėsčiųjų trasai. Kadangi arkliai buvo Kupo, jis kruopščiai pa- 
tikrino iškylautojų pasiruoštą įrangą, kurios prireiks įsikuriant sto- 
vyklavietėje, aprangą, maisto atsargas ir liko patenkintas, kad viskas 
taip, kaip turi būti. - 

Kupas ir Galas stebėjo taku tolstančią grupelę; Kupas svarstė, 
kaip jie būtų sureagavę, jei jis būtų užsiminęs apie kalnuose klai- 
džiojantį psichopatą. Tikriausiai jie vis tiek krėstų pokštus į nieką 
nekreipdami dėmesio; Kupui palengvėjo pagalvojus, kad iškylautojai 
nukeliaus ganėtinai toli nuo prieglaudos žemių. 

— Jie šauniai paiškylaus, — pratarė Galas. — Prisimeni Džeiką? 
Jis jau šešerius metus čia lankosi kasmet nuo tada, kai pradėjau dirbti 
su tavo seneliu. Jis žino, ką daro. 

— Šįvakar jie bus girti kaip dūmai. 

— Aha, — sutiko Galas, pamėgdžiodamas vyrukų akcen- 
tą. — Net neabejoju. O mes galėtume surengti ir daugiau tokių iš- 
kylų. — Galas stebėjo žingsniuojančius draugus žvelgdamas iš po 
sulamdytos rudos skrybėlės krašto. — Dabar, kai ateina pavasaris, 
galėtume daugiau jų priimti. 

— Pavasarį gal ir galėtume, bet dabar tie vyriokai nuleidinėda- 
mi išgertą alų nušals kankalus. 

Galas šyptelėjo. 

— Aha, tikrai. Tikėkimės, jaunikiui iki medaus mėnesio atšils. 
Na, bose, po valandos turiu išruošti į žygį kitus žmones. Pasijodinėti 
nori visa šeima. Tėtis sveria kokius gerus du šimtus aštuoniasdešimt 
svarų. Užkelsiu jį ant Saskvošo. 

— Tas arklys tiks. Galai, ar šiam vakarui esi ką nors suplanavęs? 

— Nepasakyčiau, kad būčiau, — mirktelėjęs Galas dar labiau 
išsišiepė. — Kvieti mane į pasimatymą, bose? 

— Kad per drovus, — atsakė Kupas priversdamas Galą nusi- 
kvatoti. — Prieglaudoje Lilė turi šiokių tokių bėdų. 

— Girdėjau. 

— Jai reikėtų pagalbos, na, jei vyras nepabūgtų nušalti kankalo. 

Galas santūriai brūkštelėjo per tarpkojį. 

— Pietų Dakotos kotai taip lengvai nenušąla, ne taip kaip Fargo 
girtuoklių. 

— Tikriausiai todėl, kad dažnai smaukomi, — garsiai pagalvojo 
Kupas vėl prajuokindamas Galą. — Gal galėtum šiąnakt pabudėti? 
Nuo kokios antros iki šeštos? 

— Aišku, bose, galėčiau. Gal dar ką nors pasikviesti? 

Jis nė nesudvejojo, svarstė Kupas. Nė nemėgino skųstis. 

— Nepakenktų dar du vyrai, kurie, tavo manymu, būtų patiki- 
mi— nenušautų vienas kito ar dar ir trečio. 

— Pažiūrėsiu, ką galima padaryti. Pagalvosiu. O dabar turėčiau 
eiti suruošti iškylautojams priešpiečių dėžutes. 

— Kai jie čia atjos, ir aš juos apžiūrėsiu. 

Jiems išsiskyrus Kupas nuėjo į savo biurą. Prie lango stovėjo 
senas darbo stalas; pro langą matėsi Dedvudo peizažas, kuris skyrėsi 
nuo Kupo įsivaizduoto paveikslo, kokį kažkada regėjo Aršioji Džeinė 
ir Laukinis Bilas. Tačiau, žvelgiant į stogines, senus žibintus ir na- 
melius, Vakarų prieskonis vis dėlto jautėsi. Verta kalbėti būtent apie 
pojūtį, svarstė Kupas žvelgdamas į miestą, kopiantį į kalnus. Kaubo- 
jai susimaišę su turistais, smuklės po savo stogu glaudžia suvenyrų 
krautuvėles... 

Norintieji palošti dieną naktį gali rasti kur pažaisti pokerį ar 
dvidešimt vieną. Tik lošėjai gali nesibaiminti, kad šeimininkas juos 
užmuš galiniame kambarėlyje, o paskui sušers kiaulėms. 

Progresas... 

Kupas tvarkė popierius, pildė įvairias formas, atsiskaitymo 
dokumentus, kad atvykus iškylautojų šeimai galėtų juos aptarnauti. 
Dabar jis galėjo skirti laiko savo reikalams. 

Jis išsitraukė iš šaltkrepšio imbierinio alaus, nes rytą gėrė tik 
kavos. Pro šalį žingsniavo žmonės; kai kurie dirstelėdavo pro langą vi- 
dun. O dirstelėję pamatydavo besidarbuojantį vyrą, stuksenantį kom- 
piuterio, kurį, Kupo manymu, kuo skubiau reikėtų pakeisti, klavišais. 

Kupas atvertė Lilės bylą. Taip, jis jau ne detektyvas, bet tai ne- 
reiškia, kad pamiršo, kaip tirti ir aiškintis. Kupui būtų ramiau tvirtai 
žinoti, kad Lilės darbuotojų, praktikantų ir savanorių sąrašas jau 
baigtas ir galutinis. Tačiau nusiraminti dar ne metas. Ankstesnis ir 
dabartinis prieglaudos personalas jokių naujų tyrimo kelių neat- 
skleidė. Taip, dabar Kupas žino apie juos visus daugiau nei jiems no- 
rėtųsi, bet, kita vertus, apie daugelį žmonių apskritai jis žino daugiau 
nei jiems norėtųsi. 

Nors Žanas Polis oficialiai nedirbo prieglaudoje, Kupas patikri- 
no ir jį. Nutrūkę santykiai — tarsi petri lėkštelės, kuriose bręsta bė- 
dos. Kupas žinojo, kad šis prancūzas, vos įkopęs į trečią dešimtį, buvo 
vedęs ir išsiskyrė. Atrodo, ši informacija Lilei buvo žinoma, ir kadan- 
gi šitai niekaip nesusiję su dabartiniais įvykiais, Kupas tas Žinias pa- 
prasčiausiai atmetė. Jis išsiaiškino, kad prancūzas nėra padaręs jokio 
nusikaltimo, ir sužinojo dabartinį jo adresą Los Andžele. 

Ten ir pasilik, pamanė sau Kupas. 

Jis atkapstė šiokius tokius kriminalinius personalo poelgius, bet 
nieko rimta — prieš penkiolika metų, protesto prieš testus su gyvuū- 
nais metu, veterinaras su kažkuo susipešė. 

Buvę praktikantai sudarė visai nemenką būrelį. Šie žmonės 
— ekonomine, geografine ir akademine prasme margaspalvis būrelis. 
Jis peržvelgė kelių žmonių biografijas nuo mokyklos, koledžo laikų 
iki susirastų darbų. Skubiai viską permetęs akimis Kupas išsiaiškino, 
kad daug procentų Lilės mokytų žmonių susirado darbus miškuose 
ar parkuose. 

Tikrindamas toliau jis rado šiokių tokių nusižengimų teisėsau- 
gai. Kvaišalai, vairavimas išgėrus, pora užpuolimų ir/arba suniokota 
nuosavybė; paprastai viskas — dėl per didelių kvaišalų ar alkoholio 
dozių. 

Į šituos reikės pažvelgti atidžiau. 

Kupas taip pat patikrino ir savanorius; vargu ar tie, kurių pa- 
vardės pateko į Lilės bylas, būtų dėl ko nors pikti. 

Jis atsirinko tuos, kurie gyveno ar neseniai buvo atsikėlę į Da- 
kotą. Artumas — rimtas faktorius; Kupo manymu, tas, kas kelia Lilei 
tiek daug rūpesčių, kalnus pažįsta taip pat gerai kaip ir ji. 

Nepabūgęs nuobodaus darbo Kupas ieškojo internetinių nuo- 


230 


rodų; visus užpuolimus, narkotikų bylas ir vairavimą išgėrus suderi- 
nęs su konkrečia geografine vietove jis gavo vienintelį atsakymą. 

Trisdešimt vienerių metų Etanas Ričardas Houvas. Jam būnant 
dvidešimties — teisėtvarkos pažeidimas Sturgyje, visai netoli; kalti- 
nimai panaikinti. Po dvejų metų — pažeidimas Vajominge: neteisė- 
tas draudžiamo ginklo (.22 revolverio) laikymas. Sulaukus brandaus 
dvidešimt penkerių metų amžiaus — užpuolimas, tarsi muštynės 
kažkokiame bare, po kurių jam skirta pusantrų metų kalėjimo Mon- 
tanoje. 

Paleistas anksčiau laiko už gerą elgesį. Žinoma, kai atveža naujų 
kalinių, senus reikia paleisti, mąstė buvęs policininkas. 

Trys kaltinimai, svarstė Kupas; vienas dėl to, kad jis atsidūrė ten, 
kur jam nederėjo būti, vienas dėl neteisėto ginklo, o paskutinis — dėl 
smurtavimo. Jam reikės atidžiau pažvelgti į Houvą. 

Kupas rengėsi ieškoti toliau, bet turėjo baigti ką sumanęs, nes 
užsiregistruoti atvyko Dobsonai — Tomas, Šeri ir dvi jų paauglės 
dukros. 

Kupas puikiai išmanė savo darbą; jam teks nuveikti daugiau nei 
paduoti pasirašyti keletą dokumentų, daugiau nei įsitikinti, kad jo 
klientai tikrai moka sėdėti ant arklio. Kupas plepėjo su tėvu, trumpai 
papasakojo apie kiekvieną arklį. Jis bendravo neskubėdamas, tarsi 
turėtų marias laiko. 

— Trasa tikrai gera, nesudėtinga, — patikino Kupas Šeri, kuri 
atrodė labiau susinervinusi nei maloniai susijaudinusi. — Nėra nieko 
šauniau už galimybę pamatyti kalnus jojant arkliu. 

— Bet mes grįšime dar gerokai iki saulėlydžio. 

— Galas jus parlydės dar prieš keturias. 

— Juk būna, kad žmonės pasiklysta. 

— Oi, Šeri, — įsiterpė Tomas. 

— Galas čia užaugo, — toliau ją įtikinėjo Kupas. — Jis gerai pa- 
žįsta visus kelius; arkliai — taip pat. Nė negalėtumėte tikėtis patekti 
į dar geresnes rankas. 

— Aš jau dešimt metų nesėdėjau ant arklio. — Šeri pasilypėjo 
ant Kupo pastumtos pakylėlės. — Man ims skaudėti tas vietas, kurias 
net pamiršau turinti. 

— Jeigu jums įdomu, mieste dirba tikrai gera masažuotoja. 

Šeri pažvelgė į Kupą, ir jos akyse pirmą kartą sušvito smagus 
žiburėlis. 

— Tikrai? 

— Jeigu jus domina, galėčiau užsakyti masažo seansą. Gal ko- 
kiai penktai valandai? 

— Jūs tikrai galite? 

— Mielai. 

— Masažas penktą valandą. Tikriausiai neverta tikėtis masažo 
su karštais akmenimis? 

— Gali būti ir toks. Penkiasdešimčiai ar aštuoniasdešimčiai 
minučių? 

— Aštuoniasdešimčiai. Dabar diena man atrodo gerokai švie- 
sesnė. Dėkoju, pone Salivanai. 

— Nėra už ką, ponia. Malonios kelionės. 

Kupas užsakė masažą, užsirašė visas smulkmenas. Jo verslui — 
papildomas pliusas, ir šitai kišenės nesuplėšys. Tada Kupas vėl ėmėsi 
Lilės bylos. 

Jis kibo į darbą ieškodamas moterų. Šiuo atveju jis įtarė vyrą, 
bet gerai žinojo, kad nereikėtų nurašyti ir moterų. Tą rytą jis nepa- 
kankamai gerai įžiūrėjo siluetą, todėl negalėjo būti absoliučiai įsitiki- 
nęs. Šiaip ar taip, moteris galėtų būti tam tikra jungtis. 

Kupas nugėrė pusę butelio imbierinio alaus ir suvalgė pusę 
močiutės įdėto sumuštinio su kumpiu. Jis niekaip negalėjo močiutės 
įtikinti, kad nebereikia ruošti priešpiečių lauknešėlių, nors, tiesą sa- 
kant, labai ir nesistengė. 

Išties malonu, kai kas nors dėl tavęs gaišta laiką, kas nors tavimi 
rūpinasi. 

Vedybos, skyrybos, vaikai, mokslo laipsniai. Viena iš pirmųjų 
prieglaudoje dirbusių praktikančių dabar gyvena Nairobyje, kita 
specializuojasi egzotiškų gyvūnų veterinarijos srityje Los Andžele. 

O dar kita, instinktyviai sunerimo Kupas, paprasčiausiai dingo. 

Dvidešimt trejų metų Karolina Li Roderik dingo prieš aštuonis 
mėnesius ir saujelę dienų. Paskutinį kartą ją matė Denalio nacionali- 
niame parke, kur ji atliko lauko tyrimus. 

Kupas pakluso instinktams ir ėmė kapstytis internete ieškoda- 
mas visos įmanomos informacijos apie Karoliną Roderik. 

Gyvūnų prieglaudoje Lilė paspaudė ranką Bradui Drombargui, 
firmos „Saugu ir patikima“ savininkui. Jis buvo išstypęs vyriokas 
trumpai kirptais tamsiai geltonais plaukais ir žaliomis akimis, pui- 
kiai besijaučiąs užsitempęs džinsus ir užsimetęs marškinėlius. Jis 
nerūpestingai nusišypsojo, tvirtai spustelėjo ranką ir prakalbo vos 
juntamu Bruklino akcentu. 

— Labai malonu, kad taip greitai atvykote iš taip toli. 

— Kupas liepė pasipustyti padus. Ar jis yra? 

— Ne. Aš... 

— Jis sakė, jog pasistengs viską sutvarkyti. Nebloga vietelė, po- 
nia Čans. — Jis stovėjo įsirėmęs rankomis į šonus, žvalgydamasis po 
prieglaudą, dairydamasis į aptvarus. — Nebloga vietelė. Kiek laiko 
čia dirbate? 

— Šią gegužę bus šešeri metai. 

Bradas mostelėjo rodydamas į tą pusę, kur keli praktikantai kalė 
stulpus naujam gardui. 

— Plečiatės? 

— Ruošiamės apgyvendinti juodąjį jaguarą. 

— Tikrai? Kupas sakė, kad turite šiokių tokių bėdų. Kažkas įsi- 
laužė į vieną narvą? 

— Taip, į tigro narvą. 

— Tikrai bėda, nieko negali sakyti. Gal galėtumėte mane pa- 
vedžioti po prieglaudą — norėčiau geriau pajusti, kokia čia vieta, ko 
jūs iš tikrųjų norėtumėte. 

Jis pateikinėjo Lilei klausimus, viską žymėjosi elektroninėje už- 
rašų knygelėje ir apžiūrinėdamas gyvūnų prieglaudą, tikrindamas 
gardų duris ir spynas atrodė ganėtinai ramus. 

— Štai koks didelis vyriokas, — pratarė jis pamatęs, kaip iš savo 
guolio išsliūkinęs Borisas ėmė rąžytis. 

— Taip. Visi keturi šimtai aštuoniasdešimt šeši svarai. 

— Tik labai didelis drąsuolis arba paskutinis kvailys vidury 
nakties galėtų atidaryti narvą taip rizikuodamas ir tikėdamasis, kad 
tasai milžinas susivilios jauku, o ne gyvu maistu. 

— Šiuo atveju viskas susiklostė to kvailio naudai, nors nužudyti 

pačiam plėšrūnui turėtų būti maloniau. Kiek man pavyko išsiaiškinti, 
Borisas buvo nelegaliai sugautas būdamas vos vienerių. Nuo tada gy- 
veno nelaisvėje ir priprato prie Žmogaus kvapo. Jis šeriamas vakarais, 
kad ir toliau būtų stimuliuojami nakties medžiotojo instinktai, bet 
vis dėlto jis pripratęs būti maitinamas. 

— Ir jis toli nenukeliavo. 

— Laimė, ne. Jis sekė kruvinu pėdsaku iki jauko ir ten sustojo 
kibęs į priešaušriu netikėtą kąsnį. 

— Tik labai didelis drąsuolis galėtų išeiti paskui ir įkalti kvai- 
šalų dozę. 

— Kaip sakoma, būtinybė — drąsuolių motina. 

Bradas nusišypsojo ir žengė žingsnį atgal. 

— O aš galiu atvirai pasakyti, jog džiaugiuosi, kad jis — viduje, 
o aš — šiapus grotų. Vadinasi, iš viso yra ketveri vartai, įskaitant ir 
įėjimo vartus, kurie darbo metu būna atviri visiems. Ir dar — daug 
neaptvertos žemės. 

— Negaliu aptverti visos nuosavybės. Jei ir galėčiau, tai būtų 
tikras košmaras žvelgiant grynai iš techninės pusės. Yra nemažai 
takų, vedančių per kalnus, kertančių mano, mano tėvų ir kitų žmonių 
žemes. Per visą sklypo perimetrą išstatėme ženklus su nuorodomis 
„Privatu', o įrengti vartai žmones turėtų sustabdyti. Man svarbiausia, 
kad visa teritorija ir visi jos gyventojai būtų apsaugoti. Pone Drom- 
bargai, mano žvėrys turi būti saugūs, be to, ir visi kiti turi būti saugūs 
žinodami, kad tie žvėrys jiems nieko bloga nepadarys. 

— Vadinkite mane Bradu. Turiu kelias idėjas ir tikrai šį tą pa- 
darysiu. Iškart galiu rekomenduoti vieną dalyką — prie gardų įrengti 
judesio daviklius. Juos reikėtų įrengti atitinkamu atstumu — kad 
žvėrims sujudėjus jie neįsijungtų, bet suveiktų prie gardo artinantis 
kam nors kitam. 

Lilė pajuto, kaip skausmingai susiraukia jos piniginė. 

— Kiek daviklių reikės? 

— Viską suskaičiuosiu. Norite daugiau šviesos; suveikus davik- 
liams, įsijungs signalizacija, ir visą plotą nutvieks šviesa. Taigi įsi- 
brovėliui teks gerai pamąstyti, ar bus verta dar kartą laužtis į narvą. 
Lieka spynos — tiek vartų, tiek ir visų gardų. Įdomi situacija, — pri- 
dūrė Bradas. — Tikras iššūkis. 

— Gal pasirodysiu netaktiška, bet tasai iššūkis dar ir brangus. 

— Aš suprojektuosiu dvi arba tris sistemas, kurios, mano many- 
mu, tiktų geriausiai, o tada pateiksiu abiejų sistemų sąmatą. Neme- 
luosiu, šlamančiųjų prireiks, bet vis tiek sutaupysite apvalią sumelę, 
nes apsaugos įrangą gausite už savikainą. 

— Už savikainą? Net nežinau, ką ir atsakyti. 

— Darau Kupui. 

— Ne, darysite man. 

— Man skambino Kupas. Jis nori, kad čia sumontuotume savo 
įrangą; mes ir sumontuosime. Už savikainą. 

— Bradai, prieglauda išlaikoma aukomis, stipendijomis, mes 
gyvuojame, nes sulaukiame dosnių labdarių paramos. Nesiruošiu 
atstumti jūsų pagalbos, bet kodėl jūs ketinate mums dirbti atsisaky- 
damas pelno? 

— Jei ne Kupas, nebūčiau apsiėmęs. Jis paskambino, vadinasi, už 
savikainą. Vilką mini, vilkas čia. 

Pamačius link jų taku žingsniuojantį Kupą, Brado veidas nu- 
švito. 

Bičiuliai nepaspaudė vienas kitam rankos. Jie pasisveikino taip, 
kaip mėgsta sveikintis vyrai — viena ranka apsikabindami ir pa- 
plekšnodami vienas kitam per nugarą. 

— Norėjau ateiti anksčiau, bet mane užlaikė. Kaip skrydis? 

— Ilgai skridau. Jėzau, Kupai, kaip gera tave matyti. 

— O aš, tau nė neapšilus, jau sumaniau darbų. Ar viską apžiū- 
rėjai? 

— Taip, tavo ponia man viską aprodė. 

Lilė jau žiojosi norėdama paprieštarauti, bet paskui užsičiaupė. 
Nėra prasmės trukdyti dviejų bičiulių susitikimo aiškinant, kad ji 
nėra Kupo „ponia“. 

— Turėsiu atsiprašyti. Metas šerti žvėris. 

— Rimtai? — paklausė Bradas. 

Jis tarsi vaikas, pamanė Lilė, kuriam ką tik buvo parodytas di- 
džiausias sausainis visoje dėžutėje. 

— Gal aš atnešiu judviem alaus, ir galėsite pasigėrėti įdomiu šou. 

Lilei nuėjus Bradas pasisupo ant kulkšnių. 

— Ji seksualesnė nei nuotraukoje. 

— Ten buvo sena nuotrauka. 

— Pamatęs ją gyvą galiu pasakyti, kad tavo šansai sugrįžti į Niu- 
jorką sumažėjo iki nulio. 

— Jie ir anksčiau buvo lygūs nuliui, o čia persikėliau ne dėl jos. 

— Gal ir ne dėl jos, bet rimtesnių priežasčių čia pasilikti ne- 
matau. — Bradas nužvelgė aptvarus, paskui nukreipė žvilgsnį į kal- 
nus. — Velniškai toli nuo Niujorko. 

— Kiek laiko gali pabūti? 

— Šįvakar turiu skristi atgal, todėl pakaks ir vieno butelio alaus. 
Kad galėčiau šiandien ištrūkti, teko atidėti keletą darbų. Tačiau per 
dieną ar dvi nubraižysiu porą projektėlių. Aš tau juos atsiųsiu ir bū- 
tinai pasistengsiu vėl atvykti, kai būsime pasirengę viską sumontuoti. 
Tau, Kupai, viską padarysim. 

— Tikiuosi. 

Lilė turėjo daug darbų ir Kupui nesimaišė. Jos manymu, se- 
niems bičiuliams reikia laiko pasikalbėti. 

Kažkada ji su Kupu buvo draugai. Galbūt ir vėl galėtų susi- 
draugauti. Galbūt šis jos juntamas skausmas ir yra jo ilgesys, draugo 
ilgesys. 

Jeigu jie negali grįžti atgal, gal galėtų drauge žengti pirmyn. At- 
rodo, Kupas stengiasi, tai kodėl nepamėginus ir jai? 

Lilei baigiant darbus savo kabinete įėjo Kupas. 

— Bradui jau reikėjo eiti. Jis prašė manęs už jį atsisveikinti; per 
kelias dienas jis parengs projektus, kuriuos tau atsiųs peržvelgti. 

— Gerai. Na, žinant, kaip prastai ši diena prasidėjo, galima sa- 
kyti, kad baigiasi labai gerai. Ką tik telefonu kalbėjau su Tense. Kleo 
tokia ir yra, kaip buvo nupasakota — nuostabiai graži, sveika. Rytoj ji 
bus pasirengusi kelionei. Kuperi, Bradas sakė, kad apsaugos sistemas 
įrengs už savikainą. 

— Taip, mes taip sutarėm. 

— Gerai būtų, kad kiekvienas turėtų tokių dosnių draugų. 

— Jam patinka galvoti, jog yra man skolingas. O man patinka 
leisti jam taip galvoti. 

— Mano skola tau nepaliaujamai auga. 

— Ne, niekas neauga. Man nereikia jokių sąskaitų ar skolos 
raštų. — Apmaudas aptemdė Kupo veidą; jis žengė žingsnį Lilės stalo 

link. — Tu buvai geriausia mano draugė. Gerą gyvenimo gabalą tu 
man buvai vienas iš nedaugelio žmonių, kuriais galėjau pasitikėti ar 
tikėti. Ir man tai buvo labai svarbu. Tas žinojimas mane keitė. Nieko 
nereikia, — pakartojo Kupas; Lilės akyse sužibo ašaros. 

— Tai ir gerai. — Lilė atsistojo ir priėjusi prie lango pažvelgė 
laukan mėgindama susitvardyti. — Ir tu man buvai svarbus. Aš tavęs 
ilgėjausi, ilgėjausi savo draugo. O dabar tu čia. Aš pakliuvau į bėdą, 
nors nė pati nežinau kodėl, o tu čia, šalia manęs. 

— Gali būti, kad užčiuopiau siūlo galą. Na, kalbu apie tą bėdą. 

Lilė atsigręžė. 

— Ką? Kokį siūlo galą? 

— Praktikantė vardu Karolina Roderik. Ar tu ją prisimeni? 

— Eee, palauk... — Lilė užsimerkė mėgindama prisiminti. — 
Taip, taip, manau... Prieš dvejus metus. Man atrodo, beveik prieš 
dvejus metus. Vasaros semestro metu, jau baigusi koledžą, taip? Na, 
nesu tikra, bet man atrodo, kad jau baigusi. Ji buvo labai gabi ir mo- 
tyvuota. Turėčiau peržvelgti užrašus, kad galėčiau pasakyti daugiau 
smulkmenų, bet prisimenu, kad ji buvo labai darbšti, rimta mokinė, 
būsima gamtosaugininkė. Graži. 

— Ji dingo, — bespalviu balsu pranešė Kupas. — Jau kokie aš- 
tuoni mėnesiai kaip ji dingusi. 

— Dingo? Kas atsitiko? Kur? Ar Žinai? 

— Aliaskoje. Denalio nacionaliniame parke. Su studentų grupe 
ji atliko lauko tyrimus. Vieną rytą jos tiesiog nerado stovykloje. Iš 
pradžių visi pamanė, kad ji nuėjo kur nors toliau pafotografuoti. 
Tačiau ji negrįžo. Jie jos ieškojo. Buvo paskambinta parko direkcijai, 
gelbėtojams. Niekas nerado jokio jos pėdsako. 

— Mokydamasi paskutiniuose kursuose ir aš esu atlikusi tyri- 
mus Denalio parke. Ten neįtikėtinai gražu, be to, parkas tikrai di- 
džiulis. Jeigu būsi neatsargus, gali lengvai pasiklysti. 

— Vadinasi, yra daugybė vietų, kur gali būti pagrobtas. 

— Pagrobtas? 

— Kaijos būrelio žmonės sunerimo, atidžiau apieškojo jos pala- 
pinę. Viskas buvo palikta — fotoaparatas, užrašai, diktofonas, GPS'as. 
Niekas nepatikėjo, kad ji būtų galėjusi išeiti tuščiomis rankomis, tik 
užsimetusi švarkelį, apsiavusi aulinukus ir pasiėmusi drabužių. 

— Manai, kad ji buvo pagrobta. 

— Ji draugavo su vaikinu, su juo susitikinėdavo gyvendama čia, 
Pietų Dakotoje. Kaip pasakoja jos draugai, su kuriais man pavyko 
susisiekti, niekas jo gerai nepažinojo. Jis buvo gana uždaras. Tačiau 
ir Karolina, ir jos draugas aistringai mylėjo laukinę gamtą, leisdavosi 
į Žygius pėsčiomis, stovyklaudavo. Vėliau jų santykiai pašlijo ir, likus 
porai mėnesių iki kelionės į Aliaską, Karolina jį paliko. Kaip pasakoja 
draugai, jų išsiskyrimas buvo bjaurus. Karolina iškvietė farus, jis pa- 
spruko. Jo vardas Etanas Houvas, kažkada čia dirbo savanoriu. Be 
to, yra šiek tiek sėdėjęs kalėjime už užpuolimą. Dar vis renku apie jį 
informaciją. 

Lilės mintys vijo viena kitą, kol galiausiai ji ėmė trinti smilki- 
nius mėgindama tas mintis nuraminti. 

— Kodėl manai, kad šitai susiję su tuo, kas čia dabar dedasi? 

— Jis girdavosi, kad kartais ištisus mėnesius gyvena miškuose. 
Jam patikdavo pasakoti, jog yra grynakraujis sju genties vado, kadai- 
se gyvenusio Juoduosiuose kalnuose, palikuonis. Juodieji kalnai jo 
žmonėms — šventa vieta. 

— Jeigu nors pusė Žmonių, tvirtinančių, jog yra grynakraujai 
sju vado ar „princesės palikuonys, iš tikrųjų būtų... — Dabar Lilė 
trynė kaktą. Ji kažką lyg ir prisiminė, lyg ir žinojo. — Atrodo, miglo- 
tai kažką prisimenu. Tik nematau ryškaus jo paveikslo. 

— Jis pasakojo ir apie šią vietą, kaip padėjo Karolinai, kai ji čia 
atliko praktiką. Dabar ji dingo, o ir jo pėdsako niekur nerandu. Nuo 
tada, kai jiedu išsiskyrė, niekas jo nematė. 

Lilė nuleido ranką ir vieną silpnumo akimirką trokšte troško 
nesuprasti, kas jai pasakojama. 

— Tu manai, kad ji nebegyva. Tu manai, kad jis ją pagrobė ir 
nužudė. O čia jis grįžo dėl prieglaudos. Arba dėl manęs. 

Kupas nieko nemėgino vynioti į vatą. Švelnumas čia tikrai ne- 
padės. 

— Manau, kad ji nebegyva, ir dėl to kaltas būtent jis. Manau, 
kad jis čia, gyvena miškuose. Tavo žemėje. Tai vienintelė rimta sąsaja, 
kurią man pavyko aptikti. Mes jį suseksim ir pričiupsim. O tada ir 
sužinosime, su kuo susidūrėm. 

ensė nugurgė dar vieną gurkšnį neapsakomai šlykštaus vyno; 
pošlykštis orkestrėlis už tinklinės tvoros trankiai plėšė kažką 
panašaus į Ye-haw Country. 

Čia susirinkusi klientūra — baikeriai, kaubojai ir juos mylinčios 
moterys — atrodė įgudusi mėtyti į sceną alaus butelius ir plastikines 
lėkšteles su sunkiai virškinamų nachų likučiais, tačiau šiuo metu to- 
kiam veiksmui niekam nepakako jėgų. 

Keli žmonės šoko, ir tai geras ženklas orkestrėlio muzikantams 
— nereikės mokėti už suteptų drabužių valymą. 

Neskaičiuojant koledže praleistų metų, Tensė jau ištisus penke- 
rius metus gyvena jos pačios taip meiliai vadinamuose Laukiniuose 
Vakaruose. Tačiau būna akimirkų, tokių kaip ši, kai ji pasijunta esanti 
turistė. 

— Ar tikrai nenori alaus? 

Tensė pažvelgė į Farlį ir pamanė, kad jis tai jau tikrai čia jaučiasi 
kaip namie. Tiesą sakant, tikriausiai nė nėra tokios vietos, kur jis ne- 
sijaustų kaip namie. 

— Geriau būčiau tavęs paklausiusi ir išgėrusi alaus pirmojoje 
užeigoje. — Tensė vėl nurijo mažutytį vyno gurkšnelį. — Bet dabar 
jau per vėlu. Be to, man reikės grįžti. 

— Vieną šokį. 

— Sakei, vieną bokalą. 

— Vieną bokalą ir vieną šokį, — pasakė Farlis, paėmė Tensę už 
rankos ir nutempė nuo baro kėdės. 

— Vieną, — sutiko Tensė, nes jiedu jau stovėjo šokių aikštelėje. 
Šiaip ar taip, diena buvo ilga, todėl nieko bloga, jei truputėlį pašoksi 
ir išgersi. 

Viskas buvo gerai, kol jis jos neapkabino. Kol tvirtai jos neprisi- 
spaudė, kol jai nepradėjo šypsotis jo akys. 

— Aš taip seniai svajojau su tavimi pašokti. 

Tik kuo lengviau, įspėjo save Tensė, nors pati tarsi subliūško, bet 
kartu lyg ir įsitempė. Laikykis ramiai ir gražiai. 

— Na, tu puikiai šoki. 

— Džena išmokė. 

— Tikrai? 

— Atrodo, kai buvau dar septyniolikos, ji man sakė, kad mergi- 
noms patinka šokti, todėl šaunūs vyrukai turėtų išmokti suktis šokių 
aikštelėje. Taigi ji mane ir išmokė. 

— Puikiai padirbėjo. 

Jis nuostabiai juda, mąstė Tensė. Švelniai, kaip per sviestą. Jai 
dar smarkiau suplazdėjo širdis, kai Farlis ją išsuko, o paskui vėl pa- 
sičiupo. Jis greitai apsisuko, praleido ją pro iškeltą ranką, savo nugara 
pajutęs jos nugarą, vėl ją prisispaudė. 

Tensė žinojo, kad šoka kiek nerangiai — Farlis velniškai geras 
šokėjas, daug geresnis nei ji, — bet tik nusijuokė apsisukusi ir atsilošė 
atsidūrusi veidas į veidą su savo partneriu. 

Prakeikimas, tasai vyriokas tikrai skriete skrieja. 

— Tikriausiai ir man reikėtų Dženos pamokų. 

— Ji gera mokytoja. O man atrodo, kad mudu šokame labai 
gerai, juk čia tik pirmas kartas. 

— Gal ir taip. 

— Tu tik šok su manimi ir tada, kai grįšim namo, Tense, tada 
bus dar geriau. 

Užuot atsakiusi Tensė vos pastebimai papurtė galvą, o nutilus 
muzikai tyčia žengė žingsnį atgal ištrūkdama iš Farlio glėbio, dar ne- 
spėjus prasidėti kitai dainai. 

— Man tikrai reikia grįžti ir įsitikinti, ar viską sutvarkiau. Rytoj 
anksti išvykstame. 

— Gerai. 

Jiems grįžtant prie staliuko Farlis paėmė Tensę už rankos. 

— Bet tau nereikia eiti su manim. Galėtum čia pasilikti, pasi- 
klausyti muzikos. 

O man reikėtų eiti, mąstė Tensė, ir palindus po šaltu dušu ilgo- 
kai pastovėti. 

— Net jei ir nebūtum pati gražiausia moteris visame bare, pa- 
lydėčiau tave atgal, kaip kad atlydėjau čia. 

Motelis, kuriame jie apsistojo, buvo vos už kelių minučių kelio 
einant skubiu žingsniu, bet Tensė per daug gerai pažinojo Farlį, kad 
ginčytųsi. Ji žinojo, kad tam tikrais atvejais jis tvirtai laikosi atitinka- 

mų elgesio normų — be jokių abejonių, šito jį taip pat išmokė Džena. 
Vyras turi palydėti moterį iki durų, štai ir viskas. 

Tensė susikišo rankas į palto kišenes, kol nė viena iš jų neatsi- 
dūrė Farlio delne. 

— Lilė bus labai laiminga pamačiusi jaguarę, — pareiškė Farlis. 

— Ją ištiks ekstazė. Taip, jaguarė, be jokių abejonių, — tikra gra- 
žuolė. Tikiuosi, kelionę ji atlaikys lengvai. Beje, Lilė sakė, kad jai bus 
paruoštas laikinas gardas, o nuolatiniai namai jau pradedami statyti. 

— Lilė negaišta, varnų negaudo. 

— Niekada negaišta. 

Tensė susisupo į paltą; kelias netolimas, bet vis tiek šalta. Farlis 
apsikabino ją per pečius ir lengvai prisiglaudė. 

— Tu drebi. 

Dabar jau ne nuo šalčio, pamanė sau Tensė. 

— Eee... manau, suspėsime parvykti, jei Kleo pasiimsime apie 
septintą. 

— Pirmiausia turėsime įsipilti degalų. Paskui galėsime mažiau 
stoviniuoti. Iš čia išvažiuosime apie šešias, tada pakaks laiko ir dega- 
lams įsipilti, ir papusryčiauti. 

— Man tinka, — giedriu balsu atsakė Tensė kovodama aršų 
mūšį su savo hormonais. — Galime susitikti prie užkandinės. Išsi- 
registruosime iš motelio ir iškart išvažiuosime, taip? 

— Galima ir taip. — Jiems perėjus motelio automobilių sto- 
vėjimo aikštelę Farlis perbraukė ranka Tensei per nugarą. — Arba 
galėtume kartu papusryčiauti. 

— Rytą gali pabelsti į mano kambario duris, — traukdamasi 
kambario raktą pasakė Tensė. 

— Nenoriu belsti į tavo duris. Noriu, kad įleistum mane vidun. 

Tensei pakėlus akis, Farlis ją apsuko taip pat švelniai, kaip šokių 
aikštelėje; Tensė atsidūrė tarp jo ir tarp durų. 

— Tense, leisk man užeiti ir pabūti su tavimi. 

— Farli, juk tai ne... 

Jo lūpos susirado Tensės lūpas. Jis bučiavo taip, kad Tensė pa- 
miršo sveiką protą, doriausius ketinimus ir tvirtą pasiryžimą. Ne- 
paisydama sveiko proto, ketinimų ir pasiryžimo ji taip pat bučiavo 
Farlį. 

O, velnias, prakeikimas, galvojo ji tvirtai apsikabindama Farlį. 
Toji guminė jo burna taip šauniai bučiuoja. 

— Toliau žengti negalime, — tarė ji Farliui. 

— Kaip tik dabar ir galime žengti vidun. Leisk man užeiti. — 
Farlis paėmė iš jos raktą, įkišo jį į spyną ir nenuleido žvilgsnio nuo 
Tensės akių. — Pasakyk „taip“. 

Ne, mintyse rimtai tarė Tensė, bet nesugebėjo ištarti garsiai. 

— Viskas bus taip, kaip su gėrimu ir šokiu. Tik vieną kartą. Turi 
tai suprasti. 

Farlis jai nusišypsojo ir pasuko rankenos burbulą. 


Jau vėliau, po daugiau nei vieno karto, Tensė spoksojo į tamsias 
lubas. Gerai, tarė sau; ji ką tik mylėjosi su Farliu Paketu; du kartus. 
Ką, po velnių, ji darys dabar? 

Bus geriausia, nusprendė ji, jei apie viską galvos kaip apie išimtį, 
nutikusią išvykus iš miesto. Kažkas nutiko, ir viskas. Kad ir kaip ten 
būtų, ji — subrendusi, išprususi ir patyrusi moteris. 

Dabar tereikia nekreipti dėmesio į tai, kad abu kartus seksas 
buvo neįtikimai geras, kad jis privertė ją pasijusti taip, tarsi ji būtų 
vienintelė jo moteris pasaulyje, kad ne jos hormonai, bet širdis pra- 
laimi mūšį. 

Ne, ji neturi pamiršti, jog yra vyresnė ir išmintingesnė, ir būtent 
jos valioje viską sustatyti į savo vietas. 

— Farli, mums reikia apie tai pasikalbėti. Mes turime suprasti, 
kad grįžus šitai neturi pasikartoti. 

Jis sunėrė savo ir jos pirštus ir priglaudęs prie lūpų švelniai pa- 
braukė. 

— Žinai, Tense, manau, turiu būti sąžiningas ir pasakyti, jog 
darysiu viską, ką įmanydamas, kad tai pasikartotų. Man buvo nutikę 
daug gerų dalykų, bet kas gali prilygti buvimui su tavimi? Su tavi- 
mi — visų geriausia. 

Tensė atsisėdo apdairiai prisidengdama antklode, kad Farliui 
nekiltų jokių minčių. 

— Tiesą sakant, mes kartu nedirbame, bet prieglaudoje darbuo- 
jiesi kaip savanoris. Lilė — artimiausia mano draugė. 

— Taip, teisybė. — Ir Farlis atsisėdo ramiai žvelgdamas jai į 
akis. — Bet ką tai turi bendra su mano meile tau? 

— Oi. Meile... Tik nekalbėk apie meilę. — Nuo panikos Tensei 
surakino galugerklį. 

— Bet aš tikrai tave myliu, — ištiesęs ranką Farlis perbraukė jai 
per plaukus. — Ir žinau, kad ir tu man šį tą jauti. 

— Aišku, kad jaučiu. Jeigu nejausčiau, mes čia taip nebūtume. 
Bet tai nereiškia, kad... 

— Manau, kad tavo jausmai stiprūs. 

— Na, gerai, taip. Sutinku. Bet, Farli, būkime realistai. Aš kele- 
riais metais už tave vyresnė. Dėl Dievo, skiriasi net mūsų amžiaus 
dešimtys. 

— Po kelerių metų abu kuriam laikui atsidursime toje pačioje 
dešimtyje, — jo akys linksmai sušvito. — Bet aš nenoriu taip ilgai 
laukti, kol galėsiu su tavimi būti. 

Atsidususi Tensė ištiesė ranką ir uždegė naktinę lemputę. 

— Farli, pažvelk į mane. Aš — trisdešimtmetė juodaodė moteris. 

Farlis pakreipė galvą ir apžiūrinėjo Tensę kaip paprašytas. 

— Dar daugiau karamelės. Rudenį Džena gamina karamelinius 
obuolius. Iš išorės jie būna rusvo aukso spalvos ir saldūs, o viduje 
rūgštoki. Labai mėgstu tokius karamelinius obuolius. Tense, man pa- 
tinka tavo odos spalva, bet tave myliu ne dėl spalvos. 

Nuo tokių žodžių ji ėmė virpėti. Jai pasidarė silpna. Ir ne dėl 
žodžių, bet išvydus Farlio žvilgsnį, tuos žodžius tariant. 

— Tu už mane šaunesnė. 

— Ne, Farli. 

— Aišku, kad taip. Būtent „todėl, kad esi šaunesnė, aš ilgai dėl 
tavęs nervinausi. Per daug nervinausi, kad būčiau išdrįsęs paprašyti 
kur nors su manimi nueiti. Man patinka, kad esi tokia šauni ir suma- 
ni, kad kartais pradedi apie ką nors kalbėtis su Lile, ir aš nesuprantu 
pusės jūsų pokalbio. O paskui pamaniau: velnias, bet juk aš nesu- 
prantu ne todėl, kad esu kvailas. 

— Tu nesi kvailas, — nuginkluota sumurmėjo Tensė. — Nė ištolo 
nesi kvailas. Tu — rimtas, gudrus ir geras. Jeigu viskas būtų kitaip... 

— Yra dalykų, kurių negalima pakeisti. — Farlis vėl paėmė 
Tensės ranką; šviesoje aiškiai matėsi odos spalvų kontrastas. — Ir 

yra dalykų, Tense, dėl kurių bet kokie skirtumai tampa nė velnio ne- 
reikšmingi. Kad ir šitas... 

„jis prisitraukė Tensę arčiau, įsisiurbė lūpomis ir parodė, ką 
turėjo galvoje taip sakydamas. 


Buvo keista žinoti, jog ties jos žemių ribomis budi ginkluoti 
žmonės. Tikrai keista, nors ir ji, jai pačiai primygtinai pareikalavus, 
— viena iš tų budinčiųjų. Jos žvėrys šmižinėjo po gardus ir riaumojo. 
Naktis — jų metas. Be to, kėlė nerimą žmogaus kvapas ir šviečiantys 
žibintai. 

Didžiam Mažylio džiaugsmui, dabar Lilė daugiau laiko leido 
su juo; Mažyliui žvelgiant į Lilę, jo akyse šviečianti meilė ramino 
jos nervus. Stovėdama, žingsniuodama ar gerdama dar vieną kavos 
puodelį ji kūrė tolimus ir artimus planus mėgindama apie ką nors 
mąstyti ir negalvoti apie priežastis, dėl kurių ji čia stovi, žingsniuoja 
ar geria dar vieną kavos puodelį. 

Jie išsikapstys iš šios situacijos, ji tikrai nepasiduos. Jeigu tasai 
žmogus, pridaręs tiek bėdų, yra Etanas Houvas, jie jį suras ir sustabdys. 

Dabar Lilė jį prisiminė kiek geriau. Norėdama kuo aiškiau pri- 
visas ataskaitas ir dokumentus. Tačiau viską peržvelgusi ji įstengė 
prisiminti vieną žmogų, kelis kartus siūliusį savo pagalbą ir flirtavusį 
su Karolina. 

Aukštesnis nei vidutinio ūgio, mąstė Lilė, grakščiai sudėtas, 
tvirtos nugaros. Daugiau nieko ypatinga neprisiminė. Menkai ką 
apie jį tegalima pasakyti, nebent vertėtų paminėti jo tvirtinimą, kad 
jis yra kilęs ne šiaip iš kokio nors karžygio, bet iš paties Patrakusio 
Arklio giminės. 

Lilė prisiminė, kad jai buvo įdomu klausytis tokių tvirtinimų, 
ir ji didžiai abejojo tokiais teiginiais. Jos manymu, jiedu su Etanu 
nebuvo apsikeitę daugiau nei dviem tuzinais žodžių. Kita vertus, juk 
tiesa, kad tokie žmonės labai vertina žemę, tiki jos šventumu ir savo 
pareiga ją gerbti ir saugoti vardan kraujo giminių. 

Lilė buvo išmetusi šitai iš galvos, buvo jį palaikiusi dar vienu 
nepavojingu keistuoliu. Bet dabar ji prisiminė, jog tada jautėsi jo 


244 


stebima. O gal dabar ji prisimena būtent taip tik todėl, kad jos nervai 
labai įsitempę? Gal dabar ji įsivaizduoja tai, ko nė nebuvo? 

Gal Tensė jį prisimins geriau. 

O gal jis neturi nieko bendra su tuo, kas čia vyksta. Tačiau Ku- 
pas instinktyviai jaučia, kad turi. Lilė pasitikėjo Kupo nuojauta. Visai 
nesvarbu, kokios bėdos ištiko asmeninį jų gyvenimą, — ji absoliučiai 
pasitiki Kupo nuojauta. 

Ir už tai ji tikriausiai turėtų būti dėkinga savo nuojautai. 

Lilė perkėlė kūno svorį nuo vienos kojos ant kitos, pamankštino 
po budėjimo šaltyje apstingusius pečius. Gerai nors tiek, kad apniu- 
kęs dangus neleidžia išsisklaidyti tiems menkiems šilumos likučiams, 
svarstė ji. Vis dėlto būtų geriau, jei šviestų žvaigždės ir mėnulis. 

Akį rėžiančioje avarinių lempų šviesoje Lilė pamatė jos pusėn 
žingsniuojantį Galą. Sveikindamasis jis plačiai mostelėjo rankomis. 
Lilė pamanė, jog šis gestas — tai tam tikra atsargumo priemonė sten- 
giantis, kad ji tikrai jį pažintų. 

— Sveikas, Galai. 

— Lile, Kupas sakė, kad turėčiau tave pakeisti. 

— Ačiū tau už viską, ką darai, Galai. 

— Ir tu dėl manęs darytum tą patį. Dar niekada nesu čia buvęs 
naktį. — Galas žvalgėsi po aptvarus. — Šaunu, sakyčiau. Neatrodytų, 
kad tie žvėrys norėtų miego. 

— Jie naktiniai gyvūnai. Be to, jiems įdomu, ką visi tie žmonės 
veikia tamsoje, nors iš tikrųjų jie geria per daug kavos ir baido miegą. 
Šiąnakt jis čia neateis. 

— Gal neateis būtent todėl, kad visi šitie žmonės baido miegą 
gerdami per daug kavos. 

— Gera mintis. 

— Eik vidun, Lile. Dabar aš pabudėsiu. Na, nebent norėtum dar 
kiek pavaikštinėti ir pabūti su Džesiu. Kaip senais laikais. 

Lilė stuktelėjo Galui į alkūnę. 

— Nemanau, kad Rėjai toks sumanymas patiktų, — atsakė ji 
kalbėdama apie seno savo bičiulio žmoną. 

— Viskas, kas nutinka gyvūnų prieglaudoje, prieglaudoje ir pa- 
silieka, — visiškai rimtai pasakė Galas. 

Kikendama Lilė pasuko į savo trobelę. Ji matė ir kitus, einančius 
link sunkvežimių ar automobilių, nes jų pakeisti jau rinkosi draugai 
ir kaimynai. Aplink skambėjo balsai, ji girdėjo, kaip žmonės apsikei- 
čia juokingomis frazėmis, mieguistai nusijuokia, linki vieni kitiems 
labos nakties. 

Pastebėjusi savo tėvus Lilė paspartino žingsnį. 

— Sakei, kad eisi į trobelę kiek numigti, — tarė Lilė kreipdamasi 
į mamą. 

— Pasakiau, kad liautumeisi mane graužusi. O dabar einu namo 
ir pamiegosiu. Ir tu padaryk tą patį, — ji paglostė pirštinėta ranka 
Lilei skruostą. — Suprantu, kad priežastis nėra iš pačių geriausių, bet 
vis tiek malonu matyti tiek žmonių, susirinkusių padėti. Vesk mane 
namo, Džo. Aš pavargau. 

— Eik truputį pamiegoti, — bakstelėjo pirštu Lilei per nosį 
Džo. — Pasikalbėsime rytoj. 

Be jokių abejonių, pagalvojo Lilė, kai jie išsiskyrė. Jie nesitrauks 
nuo jos tol, kol viskas nesusitvarkys. Tokie jau jie yra. O jeigu situaci- 
ja būtų susiklosčiusi atvirkščiai, lygiai taip pat elgtųsi ji pati. 

Įėjusi į trobelę Lilė pasidėjo šautuvą, nusivilko šiltus drabužius. 
Pažvelgusi į laiptus pagalvojo apie lovą. Ji per daug sunerimusi, nu- 
sprendė Lilė. Išgėrė per daug kavos. 

Lilė įkūrė židinyje ugnį, palaukė, kol įsiliepsnos. Jeigu Kupas 
nenorės, ugnį užgesins. Bet dabar liepsnelės skleidžia šilumą, ir laiki- 
name jo miegamajame linksmiau. 

Lilė vėl nuėjo į virtuvę, pagalvojo, ar nevertėtų užsiplikyti arba- 
tos. Galiausiai nusprendė, kad nepakaks kantrybės laukti, kol užvirs 
vanduo. Tada ji įsipylė pusę taurės vyno manydama, kad vynas įveiks 
kofeiną. 

Ji galėtų padirbėti, vis dar svarstė, ko nusitverti. Galėtų kokią 
valandą pasėdėti prie kompiuterio, kol atlėgs nerimas. Tačiau mintis 
apie tai, jog teks sėdėti vienoje vietoje, taip pat nepasirodė patraukli. 

Tada ji išgirdo, kaip atsidaro lauko durys; Lilė suprato, jog bū- 
tent to ir laukė. Laukė jo. 

Atėjusi į kambarį Lilė pamatė sėdintį Kupą, mėginantį nusi- 
traukti batus. Jai pasirodė, kad Kupas budrus, žvalus, o į ją žvelgian- 
čios akys skaidrios ir giedros. 

— Maniau, kad jau būsi viršuje. 

— Per daug kavos prisigėriau. 

Kupas tyliai kažką sumurmėjo pritardamas ir nusiavė antrą 
batą. 

— Tikriausiai jaučiu tokį pat nerimą kaip ir mano žvėrys. Ir aš 
nepratusi, kad tokiu nakties metu čia būtų žmonių. Negaliu nurimti. 

Lilė priėjo prie lango ir pažvelgė laukan. 

— Pasiūlyčiau sulošti kelias partijas kortomis, bet kad dabar 
nesu nusiteikęs. 

Lilė pažvelgė į jį per petį. 

— Ir aš galėčiau pasiūlyti. Gal padėtų pasiansas. 

— Dar galėtum pamėginti užgesinti šviesą ir užsimerkti. 

— Gal ir išmintingas pasiūlymas. — Lilė nurijo paskutinį vyno 
gurkšnį ir padėjo taurę. — Lipsiu į viršų, leisiu tau pamiegoti. — Ji 
pasuko laiptų link, paskui stabtelėjo ir atsigręžė. Kupas nė nekruste- 
lėjo. — O kas, jei į meniu panorėčiau įtraukti seksą? 

— Nori sekso ant stalo? 

— Sakei, kad seksas išbrauktas iš meniu. O gal aš vėl noriu 
jį įrašyti. Gal šiąnakt nenoriu miegoti viena. "Tu esi čia, aš esu čia. 
Mes — draugai. Juk taip sutarta, ką? Mes — draugai. 

— Visada buvome draugai. 

— Štai ir viskas. Draugai, o ne po vieną kas sau. Turime ką nors 
daryti, kad nugintume nerimą. 

— Išmintinga. O gal aš per daug pavargęs. 

Lilės lūpos kryptelėjo. 

— Velniškai pavargęs. 

— O galir nepavargęs. 

Tačiau Kupas sėdėjo kur sėdėjęs ir žiūrėjo į ją. Laukė. 

— Sakei, kad manęs neliesi. Dabar prašau, kad pamirštum šią 
taisyklę ar nuostatą, kad ir kaip tai pavadintum. Eikš su manim, 
miegok su manim, būk su manim. Man reikia užsimiršti, Kupai, dėl 
Dievo. Man reikia ramybės. Nors kelių valandų ramybės. Padaryk 
man paslaugą. 

Kupas priėjo prie Lilės. 

— Aš tau darau paslaugą iki antros valandos nakties stovėda- 
mas šaltyje. Nuvesti tave į lovą? — Kupas ištiesė ranką ir perbraukė 

Lilei per kasą. — Šitai nesiskaito. Lile, nesakyk, kad tau reikia ramy- 
bės. Pasakyk, kad nori manęs. 

— Noriu. Noriu tavęs. Nors rytoj tikriausiai gailėsiuosi. 

— Taip, bet bus per vėlu. — Kupas prisitraukė Lilę ir įsisiurbė 
burna jai į lūpas. — Jau per vėlu. 

Jis pasuko laiptų link, sučiupo Lilę už šlaunų, ir ji apsivijo kojo- 
mis jo liemenį, o rankomis — kaklą. 

Tikriausiai visada būdavo per vėlu, galvojo Lilė, kai Kupas nešė 
ją laiptais į viršų; ji vedžiojo lūpomis jam per skruostus, kaip kažka- 
da, labai seniai. Kelionė laiku, atgal į tai, kas pažįstama. Tarsi užsida- 
rytų ratas, tarė ji sau. Kitaip nė negalėtų būti. 

Lilė prisiglaudė skruostu prie jo skruosto ir atsiduso. 

— Jau dabar jaučiuosi geriau. 

Prie miegamojo jis apsigręžė ir prispaudė ją prie durų. Kupo 
akys, ledo mėlynumo akys, visada vėrusios jai širdį, susirado jos 
akis. 

— Karšta vonia padeda atsigauti. Bet šitai daug geriau, Lile. 
Mums abiem reikės daug ką įveikti. 

Kai jo lūpos atsidūrė ant Lilės lūpų, Kupas nemėgino jos pa- 
guosti, nuraminti; jis norėjo ją uždegti. Kad lengvas rusenimas, nie- 
kada taip ir neįpūstas, ūždamas suliepsnotų aršiomis, galingomis 
liepsnomis. 

Sielos ramybė? Nejau ji tikėjosi rasti ramybę čia, su juo? Nie- 
kada nebus ramybės, kai tarp jų, jos širdyje, vyksta karas. Apimta 
aistros Lilė atsidavė viskam, atsidavė jam. 

Gal šį kartą mūšis baigsis, gal nuolat joje degusios karo liepsnos 
galiausiai išsišėls ir užges. 

Lilė juto kylantį geismą, šiurpinantį odą, krūtis ir pilvą užlie- 
jantį kaitra. Tikriausiai pažįstama. Bet ne taip, kaip būdavo kažkada. 
Ar tada jo rankos buvo tokios išmanančios, jo lūpos — tokios ne- 
kantrios? 

Kai Kupas priėjo prie lovos, Lilė tebebuvo jį apsivijusi. Pro 
užuolaidų plyšius skverbėsi prieglaudą apšviečiančių žibintų švie- 
sa; ant lovos krito plonyčiai šviesos dryžiai, išmarginę ir paguldytą 
Lilę. Tarsi būčiau narve, pamanė Lilė. Na, taip, į narvą ji įžengė 
pati. 

Kupas čiupo jos batą ir nutraukė. Lilė išgirdo save nervingai 
nusijuokiančią; Kupas nutraukė ir antrą batą. Tada jis ištiesė ranką 
norėdamas atsegti flanelinius jos marškinius. 

— Išsipink plaukus. — Jis nuvilko marškinius. — Prašau. 

Lilė pakėlė rankas, iš įpročio užsimovė ant riešo kasą juosusį 
raištelį ir, kol Kupas vilkosi marškinius, pakedeno plaukus. 

— Ne, aš išpinsiu, — pratarė jis ir ėmė šukuoti pirštais jos plau- 
kų sruogas. — Galvodavau apie tavo plaukus, apie tai, kaip jie kvepia, 
kokie jie švelnūs, kaip jie atrodo man tarp pirštų. Vidurnakčio spal- 
vos plaukai... 

Kupas apsuko plaukus sau aplink riešą ir timptelėjo taip, kad 
jos veidas atsidurtų prie pat jo veido. Tasai gestas ir akyse degantis 
karštis bylojo ir apie aistrą, ir apie ūmų pyktį. 

— Matydavau tave, kai tavęs šalia manęs nebūdavo. Tarsi kokį 
nelemtą vaiduoklį. Šmėstelėdavai minioje, kliudydavau tave akies 
krašteliu, o paskui vėl dingdavai už kampo. Tu būdavai visur. 

Lilė buvo bepurtanti galvą, bet Kupas stipriau įtempė plaukus. 
Akimirką ji matė blykstelintį įniršį, bet paskui Kupas kasą paleido. 

— O dabar esi čia, — pasakė jis ir nutraukė jai per galvą šiltus 
marškinius. 

— Visada buvau čia. 

Ne, pagalvojo Kupas. Ne. Bet dabar ji čia. Susijaudinusi, truputė- 
lį įpykusi, visai kaip jis. Norėdamas pasimėgauti, norėdamas suteikti 
malonumą Lilei, jis vedžiojo pirštais jai per kaklą, link žavių jos krūtų 
iškilumų. Kažkada jo pažinota mergina buvo liauna kaip gluosnelis. 
Ji sužydėjo jam nematant. 

Lilė virpėjo nuo jo prisilietimų; jis to ir norėjo. 

Tada Kupas atgalia ranka lengvai spustelėjo Lilei kaktą ir pa- 
guldė ją ant nugaros. Ji ir vėl nusijuokė. 

— Pone Švelnusis, — tarstelėjo ji; Kupas atsidūrė ant jos, visu 
kūnu spausdamas ją prie čiužinio. — Tu priaugai svarą kitą. 

— Ir tu. 

— Tikrai? 

— Tokiose įdomiose vietose. 

Lilė šyptelėjo ir, kaip anksčiau Kupas, perbraukė pirštais jam 
per plaukus. 

— Taip, praėjo šiek tiek laiko. 

— Man atrodo, prisimenu, kaip viskas būna. Kaip būna tau. 

Jis perbraukė lūpomis per Lilės lūpas, paskui skverbėsi vis 
giliau, dar giliau, kol pasiekė gelmę. Jo rankos glamonėjo Lilę pri- 
mindamos, kaip viskas buvo, stebindamos ir trikdydamos tuo, kaip 
viskas yra dabar. 

Ją glamonėjo stiprios, tvirtos, nudirbtos rankos — spaudančios, 
glostančios tol, kol sutankėjo kvėpavimas, kol praeitis ir dabartis 
tapo vienu galingu jutimu. 

Kupas atsegė jos liemenėlę, numetė šalin ir taip glamonėjo ran- 
komis, burna, dantimis ir liežuviu, kad dažnas Lilės alsavimas per- 
apatinius marškinius mėgindama juos nuplėšti, nekantraudama pa- 
justi jo kūną. Stipri nugara, raumenų kalnai... Nauja ir žavinga... 

Kai paskutinį kartą jį šitaip lietė, jis buvo berniukas, tikrai, tik 
berniukas. Dabar rankomis ji užčiuopė vyrą — vyrą, kurio kūnas 
spaudėsi prie jos kūno. 

Šviesos dryžiais išmargintoje tamsoje jie atrado vienas kitą iš 
naujo. Įlinkis, iškilumas, naujas malonumo taškas. Lilė pirštais perbė- 
go per randą, kurio anksčiau nebuvo. Ji šnabždėjo jo vardą, jo lūpos 
karštligiškai lakstė po visą jos kūną. 

Kupui atsagsčius džinsus ji suvirpėjo, kilstelėjo klubus, kad jam 
būtų patogiau ją nurengti. Skubėdami pašalinti visas kliūtis jie riti- 
nėjosi lovoje. 

Už lango suriko laukinė katė; laukinis garsas perskrodė tamsą. 
Kupas nuskraidino ją ten, į tamsą, ir joje ėmė rėkti visa laukinės gam- 
tos galia, ištrūkusi pirmapradžio pasitenkinimo šūksniu. 

Lilė siūbavo jam, su juo, šešėliuose degė jos akys. Jis turėjo viską, 
ką buvo atradęs ir pametęs, viską, be ko jam teko gyventi. Viskas čia, 
dabar. Kupo jutimai atliepė Lilės pojūčiams — moters gūsis, jos oda, 
jos aromatas, viskas drėgna ir šilta. Alkana burna jis jaučia jos širdies 
plakimą, nekantrios rankos — jos odos glotnumą. 

Kupas juto jos kūną užliejančius potvynius ir atoslūgius, juto, 
kaip ji pati patvinsta ir vėl atslūgsta. 

Jo vardas. Ji vis kartojo ir kartojo jo vardą. 

Ji kartojo jo vardą jam įsismelkus. Kupas delsė ties palaimos 
slenksčiu, jusdamas drėgmę ir šilumą, laukė, kol juodu ėmė drebėti. 
O paskui teliko judesys — beprotiškas, pašėlęs. Ir kai Lilė vėl atsidūrė 
ant devintos bangos keteros, Kupas kartu su ja dužo į šipulius. 

Lilė norėjo jį apsivyti, įsispausti į jo kūną taip, tarsi jiedu būtų 
du dėlionės gabaliukai. Tačiau ji tik tyliai gulėjo trokšdama kuo il- 
giau išlaikyti užplūdusį malonumą ir kartu su juo galiausiai atėjusią 
ramybę. 

Ji galėtų miegoti. Jeigu užsimerktų, apie nieką negalvotų, ji ga- 
lėtų miegoti. Kad ir ką reikėtų pasakyti, kad ir ką reikėtų padaryti, 
viską bus galima pasakyti ir padaryti iš ryto. 

— Sušalsi. 

Tikrai? 

Lilės smegenims nespėjus susisiekti su visu kūnu, Kupas pagul- 
dė ją patogiau. Kada jis spėjo užsiauginti tokius raumenis? — stebė- 
josi Lilė. Kupas timptelėjo antklodę ir apklostė Lilę, o paskui prisi- 
traukė ją arčiau savęs. 

Lilė buvo bepradedanti atsitokėti ir ketino nors truputėlį atsi- 
traukti. Juk jai reikia erdvės, reikia šiokio tokio atstumo, tiesa? Tačiau 
Kupas laikė ją prisiglaudęs kaip tik taip, kaip ji ir norėjo būti. 

— Miegok, — pasakė jis. 

Būdama per daug pavargusi, per daug priveikta, kad ginčytųsi, 
ji taip ir padarė. 


Nubudusi dar prieš saulėtekį Lilė gulėjo labai ramiai. Visą trum- 
pą naktį Kupas laikė ją apsikabinęs, ji — taip pat. 

Kodėl tokie esminiai žmogiški dalykai taip drasko širdį? 

Ramybės, priminė sau Lilė. Galiausiai jis jai suteikė taip trokšta- 
mos ramybės. O gal ir ji nors šiek tiek jam atsilygino tuo pačiu. 

Nieko daugiau ir nereikėtų. 

Ji mylėjo Kupą visą gyvenimą, ir nėra prasmės mėginti save įti- 
kinti, kad kada nors kas nors pasikeis. Tačiau seksas — tik gaivališkas 
aktas; kalbant apie juodu — tai tarsi draugų dovana vienas kitam. 

Viengungių suaugusių, subrendusių draugų dovana vienas 
kitam. 

Lilė pakankamai stipri, sumani ir supratinga, kad šitai įsisą- 
monintų ir nepamirštų. Pirmas žingsnis — išsivaduoti iš jo glėbio ir 
išlipti iš lovos. 

Lilė kiek įmanydama atsargiau ėmė vaduotis iš Kupo rankų, tar- 
si pati būtų apsivijusi miegančią kobrą. Jai nepavyko pasitraukti nė 
per colį, kai tiesiai jai į akis susmigo atmerktų Kupo akių žvilgsnis. 

— Atsiprašau. — Lilė nė pati gerai nesuprato, kodėl sušnabždėjo 
šitą Žodį; tiesiog taip atrodė protingiausia. — Nenorėjau tavęs žadin- 
ti. Man jau reikia keltis. 

Kupas tebelaikė ją prisiglaudęs, tik kilstelėjo jos ranką apsukda- 
mas riešą, kad pažvelgtų į šviečiantį jos laikrodžio diską. 

— Taip, manau, mums abiem metas keltis. Dar porą minučių. 

Lilei nespėjus susivokti, Kupas ant jos užsirito ir atsidūrė joje. 

Jis neskubėjo. Pajutęs užvaldytą grobį jis niekur nebelėkė. Lilė 
glebo ir svaigo nuo tingių, lėtų ir ramių jo judesių. Pasijutusi visai 
bejėgė ji atsidavė malonumui. Prispaudusi veidą Kupui prie kaklo ji 
patyrė orgazmą. 

Lilė atsiduso ilsėdamasi, prisispaudusi prie jo ilgiau nei buvo 
išmintinga ilsėtis. 

— Tikriausiai esu skolinga tau pusryčius. 

— Dėl pusryčių niekada nesiginčiju. 

Galiausiai ji prisivertė nusisukti ir kalbėti giedriu balsu. 

— Jeigu į dušą nori pirmas, eisiu užkaisti kavos. 

— Gerai. 

Lilė sugraibė chalatą ir išskubėjo rengdamasi. 

Ji vengė pažvelgti į savo atvaizdą veidrodyje ir mėgino susi- 
kaupti galvodama apie konkrečius realius darbelius — ketino išvirti 
stiprios juodos kavos ir pagaminti sočius kaimiškus pusryčius. Gal ji 
ir neturi apetito, bet tikrai pavalgys velniškai gerai. Niekas nesužinos, 
kad ji susirgo meile. Dar kartą. 

Geriau mąstyti apie teigiamus dalykus, priminė sau Lilė. Per 
keturias valandas ji pailsėjo geriau nei per pastarąsias kelias dienas. 
O dabar, be jokių abejonių, ta zvimbianti seksualinė įtampa, tvyrojusi 
tarp jos ir Kupo, gerokai sumažės. 

Žygdarbis atliktas. Jie abu liko gyvi. Jie abu gyvens toliau. 

Kol orkaitėje šilo bandelės, ketaus keptuvėje čirškė kumpis. Lilė 
prisiminė, jog Kupas mėgsta nesukepusius kiaušinius. Bent anksčiau 
taip mėgdavo. 

Kai jos muilu kvepiantis Kupas nusileido į virtuvę, Lilė mušė į 
keptuvę kiaušinius. Kupas įsipylė kavos, iki viršaus pripildė ir Lilės 
puodelį, tada pasirėmė ant stalo ir įsižiūrėjo į ją. 

— Kas? 

— Gerai atrodai. Smagu į tave žiūrėti prie puodelio rytinės ka- 
vos. — Jis pažvelgė į Lilės sausinamą kumpį, į skrudėsius, spirgančius 
aplink čirškančius kiaušinius. — Tikriausiai tu alkana. 

— Pamaniau, jog esu tau skolinga sočius pusryčius. 

— Mielai papusryčiausiu, bet atlygio nelaukiu. 

— Ir vis dėlto... Šiaip ar taip, tikiuosi, kad tą apsaugos sistemą 
įrengs greitai. Juk negaliu tikėtis, kad žmonės ir toliau taip saugos 
prieglaudą, tarsi ji būtų koks nors apačų fortas. Juk kiekvienas turi 
savų darbų, įskaitant ir tave. 

— Pažvelk į mane. 

Apvertusi kiaušinius Lilė pakėlė nuo keptuvės akis. 

— Kodėl tu nesėdi? Kiaušiniai jau beveik iškepė. 

— Jeigu mąstai apie žingsnį atgal, gerai pamąstyk dar kartą. 

Stebėtinai mikliai, nė truputėlio nedrebančiomis rankomis Lilė 
išgriebė iš keptuvės nuodėguliukus. 

— Kupai, seksas — ne geležinis bumbulas su grandine. Žengsiu 
ten, kur norėsiu. 

— Ne, nežengsi. Daugiau nebežengsi. 

— Daugiau? Aš niekada... — ji pakėlė ranką tarsi mėgindama 
save sustabdyti. — Aš daugiau į visa tai nesivelsiu. Per daug turiu 
visokiausių reikalų. 

— Lile, reikalai niekur nepabėgs; ir aš nepabėgsiu. 

— Tu buvai pabėgęs daugiau nei dešimt metų. Praėjo vos keli 
mėnesiai nuo tada, kai grįžai. Nejau manai, nejau tu tikrai manai, kad 
ten, kur pasisuki, viskas susiklosto taip, kaip tu nori, ir taip būna tiek, 
kiek tau reikia? 

— Ar nori išgirsti, ką manau ir ko noriu? Ar pasirengusi išgirsti? 

— Ne, tiesą sakant, nenoriu, nesu pasirengusi. — Lilė nemanė, 
kad jos širdis galėtų tiek atlaikyti. Ne dabar. — Manęs nedomina 

jokios diskusijos, ginčai ar pastangos ką nors atgaivinti. Mes gali- 
me būti draugai, arba gali mane spausti tol, kol liausimės draugauti. 
Viskas priklauso nuo tavęs. Kuperi, jeigu tai, kas tarp mūsų nutiko, 
sugriaus mūsų draugystę, man bus gaila. Tikrai gaila. 

— Lile, aš neieškau sugulovės. 

Lilė atsiduso. 

— Tada gerai. 

Kupas žengė žingsnį jos link, Lilė — žingsnį atgal. Ir tada pra- 
sivėrė durys. 

— Labas rytas. Norėjau pasakyti... — Galas nebuvo iš tų, kurie 
labai greitai susiorientuoja, tačiau net ir jis suprato, kad pataikė ne 
pačiu geriausiu laiku. — Atsiprašau, kad sutrukdžiau. 

— Nesutrukdei, — paskubėjo atsakyti Lilė. — Tiesą sakant, at- 
ėjai pačiu laiku. Kupas rengėsi pusryčiauti. Gali palaikyti jam draugi- 
ją ir taip pat papusryčiauti. 

— Oi, na, aš nenoriu jums... 

— Įsipilk kavos. — Lilė atnešė dvi lėkštes. — Man reikia lipti į 
viršų apsirengti. Ar lauke visiems viskas gerai? 

— Taip. Taip. Eee... 

— Sėskis ir kirsk. Po kelių minučių grįšiu. 

Lilė pasiėmė savo kavos puodelį ir nuėjo neatsigręždama. 

Galas atsikrenkštė. 

— Atleisk, bose. 

— Tu niekuo dėtas, — sumurmėjo Kupas. 

virtuvę. Ji nusiprausė po dušu, apsirengė ir išėjo pro kitą tro- 
belės galą. 

Ji kažko vengia? Be jokių abejonių, pripažino sau Lilė. Tačiau 
dabar ji negalėjo sau leisti kažkur įklampinti minčių, širdies ir dva- 
sios. Kol grįš Tensė, už visus praktikantus atsakinga ji, o kai draugė 
sugrįš, jie turės dar vieną plėšrią katę. 


D. kelių minučių Lilė negrįžo. Tiesą sakant, ji visai negrįžo į 

Lilė mėgino ko nors nusitverti — patikrino laikiną gardą, ap- 

Saulėta padangė ir kylanti temperatūra reiškė, kad galima dirbti 
vienais marškiniais, o tai jau šioks toks pasikeitimas. Greičiau tirps 
sniegas, bus daugiau purvo. Permainingas kovas rengėsi užleisti vietą 
kaprizingajam balandžiui; besiskleidžiantis pavasaris atves daugiau 
lankytojų, mecenatų, pritrauks daugiau aukų internetu. 

Rytinės ruošos metu padariusi pertraukėlę Lilė aplankė Mažylį; 
jie abu džiaugėsi ilgu žaidimu su daugybe paplekšnojimų, paglosty- 
mų, pakasymų. 

— Prisiekiu, šitas — tikras didelis naminis katinas, — Lilei iš- 
ėjus iš gardo ir du kartus patikrinus spynas kraipė galvą Merė. — Tik 
jis ne toks arogantiškas kaip manoji rainiukė, tai jau tikrai. 

— Bet tavoji rainiukė įpykusi negalėtų perkąsti tau gerklės. 

— Čia mane ir pričiupai. Tačiau šito didelio katino niekaip ne- 
įsivaizduoju įpykusio. Jis jau nuo pirmos dienos buvo labai mielas. 
Gražus oras, ką? — Įsirėmusi rankomis į šonus Merė užvertė galvą 
žvelgdama į vaiskią dangaus mėlynę. — Mano darželyje jau prasikalė 
svogūninės gėlės. Ir krokai jau žydi. 

— Aš pasirengusi pavasariui. Šauniai pasirengusi. 

Norėdama apžiūrėti visus gyvūnus, Lilė pasuko aplinkiniu taku. 
Merė žingsniavo greta. 

Savo „kieme“ tarsi pora atostogaujančių berniūkščių ritinėjosi 
ir ėjo imčių pora rudųjų lūšių, o savo medyje tupinti didžioji lūšis jas 
stebėjo su lengva panieka. 

— Žinau, kad jaguarė ir nauja apsaugos sistema gerokai ištuš- 
tins mūsų biudžetą. Bet mes išsiversime, ką, Mere? 

— Išsiversime. Šią žiemą aukų nebuvo daug, na, jei neminėsime 
pinigų, kuriuos davė Kupas. Toji suma gerokai viršija praėjusių metų 
pirmo ketvirčio pinigus. 

— Dabar reikėtų nerimauti dėl antro ketvirčio. 

— Mes su Liucijumi mėginame sugalvoti kokių nors naujų gud- 
rybių finansams pagausinti. Atšils orai, padaugės žmonių. 

— Man neramu, kad mus ištikusios bėdos neatbaidytų žmonių 
ir labai neapkarpytų lankytojų mokesčių ar aukų internetu. Kalbos 
greitai pasklinda. — Realybė užklumpa dolerių ir centų pavidalu, pa- 

galvojo Lilė. — Mums reikės maitinti, apgyvendinti ir rūpintis dviem 
naujais žvėrimis — Ksena ir Kleo. Maniau, jog šią vasarą galėsime 
Matui nusamdyti nors ir nevisą darbo dieną dirbantį veterinaro asis- 
tentą. Bet dabar net nežinau, ar leis mūsų kišenė. 

— Vilis turi kuo greičiau sugauti tą kalės vaiką. Matas tikrai 
persidirbęs, bet, kita vertus, čia visi persidirbę. Taip jau yra. Viskas 
gerai, Lile, mums ir toliau bus viskas gerai. Na, o kaip tu laikaisi? 

— Gerai. Puikiai. 

— Na, jei paklaustum manęs — nors tu, aišku, nepaklausi, bet 
aš vis tiek pasakysiu, — atrodai prislėgta. O kad jau prakalbome apie 
persidirbimą — tau tikrai reikėtų laisvos dienos. Tikros laisvos die- 
nos. Ir kokio nors pasimatymo. 

— Pasimatymo? 

— Taip, pasimatymo, — akivaizdžiai suirzusi Merė pervertė 
akis. — Turbūt prisimeni, kas yra pasimatymas. Pietūs, kinas, šokiai. 
Nuo tada, kai grįžai, nebuvai pasiėmusi nė vienos laisvos dienos; kad 
ir kaip tau patiko toji kelionė į Pietų Ameriką, Žinau, kad ir ten dirbai 
kiekvieną nelemtą dieną. 

— Man patinka dirbti. 

— Gali būti, bet laisva diena ir pasimatymas tau tikrai išeis į 
gera. Turi pasikviesti mamą ir vienai dienai išvažiuoti į Rapid Sitį. 
Nueik apsipirkti, pasidaryk manikiūrą, o paskui grįžk, ir tegu tasai 
gražuolis Kuperis Salivanas pietums tau nuperka kepsnį, išveda pa- 
šokti, paskui palydi namo. 

— Mere. 

— Jeigu būčiau trisdešimčia metų jaunesnė ir netekėjusi, tikrai 
pasirūpinčiau, kad pietums jis man nupirktų kepsnį, o paskui suteik- 
tų ir visa kita, — Merė nekantraudama spustelėjo Lilei ranką. — Man 
neramu dėl tavęs, širdele. 

— Nereikia. Nereikia nerimauti. 

— Pasiimk laisvą dieną. Na, pertrauka baigėsi, — Merė dirstelė- 
jo į laikrodį. — Po poros valandų turėtų atvažiuoti Tensė ir Farlis. O 
tada galėsime pasidžiaugti. 

Ji nenori jokios laisvos dienos, mąstė Lilė Merei nuėjus. Ji nenori 
eiti apsipirkti — tai jau tikrai ne. Nenori manikiūro. Lilė pažvelgė į 
nagus ir susiraukė. Na, gerai, manikiūras gal ir nepakenktų, bet juk 


256 


dabar nėra jokių paskaitų, susitikimų, nenumatyta jokių renginių. Dar 
anksti mušti būgnais ir rinkti lėšas. Kai reikia, ji puikiai susitvarko. 

O panorėjusi kepsnio ir pati gali jį nusipirkti. Ir visų mažiausiai 
jai reikia pasimatymo su Kupu; pasimatymas tik dar labiau kompli- 
kuotų situaciją, kurią ji ir taip komplikavo su juo pasimylėjusi. 

Lilė pripažino, kad dėl to kalta tik ji. 

Šįryt jis buvo teisus dėl vieno dalyko. Jai reikia su viskuo susi- 
taikyti. 

Kodėl ji nesudarė to žadėto sąrašo? 

Lilė sustojo priešais tigro narvą. Tigras prisimerkęs gulėjo savo 
guolio prieangyje. Jis nesnaudžia, pagalvojo Lilė, dar nesnaudžia. 
Žvėris tingiai suplakė uodega; iš akių plyšelių, kaip Lilei pasirodė, 
sklido aiškus nuovokumas. 

— Tu jau nebepyksti ant manęs, ką? — Lilė palinko ant turėklo 
kad tau kas nors nutiktų, nenoriu, kad kas nors nutiktų dėl tavo kal- 
tės. Nors mes ir niekuo dėti, bet patys būtume už viską atsakingi. 

Borisas suriaumojo, ir šis garsas nuskambėjo kaip nenorom iš- 
tartas sutikimas; Lilė nusišypsojo. 

— Tu gražus. Didelis gražus vaikinas, — Lilė atsiduso. — Man 
atrodo, kad ir mano pertrauka baigėsi. 

Atsistojusi ji nužvelgė aptvarus, medžius, kalnus. Lilė pagalvo- 
jo, kad tokią dieną kaip ši visame pasaulyje negalėtų nutikti nieko 
bloga. 


Jis žiaumojo jau antrą sausainį. Jis mokėjo gyventi iš žemės, bet, 
kita vertus, kodėl kartkartėmis nepasilepinus malonumais iš Išo- 
rinio Pasaulio. Žodžiu, iš stovyklos jis pasivogė dėžutę užkandinių 
sausainių, bet juos valgydamas teoriškai vis tiek gyveno iš žemės. Jis 
taip pat nugvelbė bulvių traškučių maišelį ir šešių butelių pakuotę 
Heineken alaus. 

Jis apsiribojo vienu buteliu kas dvi dienas. Medžiotojas nė va- 
landėlę negali leisti alkoholiui sulėtinti smegenų veiklos. Todėl alų jis 
gerdavo prieš miegą. 

Taip, jis turėjo pripažinti, kad gėrimas — silpnoji jo vieta; jo 

tėčio — taip pat. Jo tėtis dažnai kartodavo, kad šitai jų Žmonėms 
būdinga. Alkoholis — dar vienas ginklas, kurį prieš juos naudodavo 
baltieji. 

Gėrimas įklampino jį į bėdą — patraukė baltojo žmogaus teisė- 
saugos dėmesį. 

Tačiau šalto alaus skonis jam tikrai patinka. 

Jis neatims iš savęs šio malonumo. Jis mokės save kontroliuoti. 

Kontroliuoti save jis išmoko pats. Kad ir daug ko jį išmokė tė- 
vas, savikontrolės sąraše nebuvo. 

Viskas priklauso nuo savikontrolės, mąstė jis. Ir stovyklautojus 
jis paliko gyvus tik dėl kontrolės ir galios pojūčio. Juos žudyti — tas 
pats, kas įsisukti į silkių statinę, ir tai nėra verta jo talento. Jis svarstė, 
ar nereikėtų nudėti trijų iš keturių, o paskui sumedžioti paskutinįjį. 

Praktikos niekada nebūna per daug. 

Tačiau nukepus keturis stovyklautojus farai ir parko direkcijos 
žmonės užplūstų kalnus kaip skruzdėlės. Taip, jam pavyktų jų iš- 
vengti, kaip kad iki šiol pavykdavo jo protėviams. Kada nors jis taps 
vieno žmogaus kariuomene, medžiojančia ir žudančia tuos, kas iš- 
niekina jam priklausančią žemę. 

Ateis diena, kai jo vardą jie tars su baime ir pagarba. 

Tačiau dabar jis turi pagauti stambesnę žuvelę, visai nepanašią 
į silkes statinėje. 

Jis išsiėmė žiūronus ir ėmė žvalgytis po apačioje plytinčią prie- 
glaudą. Jis vis dar juto pasididžiavimą, užplūdusį pamačius aplink 
visą teritorijos perimetrą nakčiai išstatytus sargybinius. 

Ir viskas tik dėl jo. 

Jo auka jį užuodė ir jo bijojo. Dar niekas jam nėra suteikęs tokio 
pasitenkinimo. 

Kaip lengva ir kaip smagu būtų juos nugalabyti. Visus. Jis at- 
slinktų tyliai kaip vaiduoklis, visiems iš eilės perpjautų gerkles, ant 
rankų pajustų šiltą jų kraują. 

Visas žaidimas truktų vieną naktį. 

Ir koks malonus atlygis jo lauktų rytą, kai išėjusi iš savo trobelės 
ji pamatytų jo išskerstus žmones? 

Ar ji bėgtų, bėgtų ir rėktų iš siaubo? 

Jam patiko, kai jie bėgdavo ir rėkdavo. Dar labiau patiko, kai 
pritrūkę kvapo nebeįstengdavo rėkti. 

Tačiau jis rimtai suėmė save į rankas. Dar ne metas. 

Taip, svarstė jis, būtų galima jai nusiųsti kokią žinutę. Taip, ga- 
lima. Ką nors, kas būtų labai asmeniška. Kuo daugiau pastatysi ant 
kortos, tuo, atėjus laikui, rimtesnės varžybos. 

Vien tik jos baimės jam nepakako — baime pasimėgauti ir taip 
labai lengva. 

Jis dar minutėlę ją stebėjo, matė, kaip ji eina link trobelės, kurio- 
je įrengti kabinetai. 

Ne, vien tik jos baimės nepakanka, mąstė jis nuleidęs žiūronus, 
laižydamas nuo pirštų šokoladą. Jis norėjo, kad ir ji įsitrauktų į jo 
žaidimą, kaip nebuvo įsitraukęs dar niekas kitas. Nes niekas kitas to 
nenusipelnė. 

Jis apsigręžė ir, užsimetęs ant pečių kuprinę, švilpaudamas ra- 
tais patraukė atgal į savo irštvą. 

Kai jo kelyje pasimaišė kiek uždusęs vienišas žygeivis, jis nusi- 
šypsojo. 

— Pasiklydai? — paklausė. 

— Ne. Ne visai. Vis dėlto džiaugiuosi matydamas bičiulišką vei- 
dą. Buvau prie Varnos kalno, norėjau įkopti į viršūnę. Tikriausiai šiek 
tiek išsimušiau iš kelio. — Iš kapšelio, parišto prie diržo, jis išsitraukė 
vandens butelį. — Tikriausiai reikėjo pasirinkti kokią nors lengvesnę 
trasą. Užtrukau. 

— Mmm-hmm. — Šitas žygeivis atrodė gana sveikas, gerai su- 
dėtas. Ir pakankamai pasiklydęs. — Ar vienas keliauji? 

— Taip. Ties kryžkele žmona pasuko atgal. Ir aš būčiau padaręs 
tą patį, tik ji pasakė, jog septynių mylių neįveiksiu. Žinai, kaip būna. 
Norėjau įrodyti, kad ji neteisi. 

— Ir aš einu į tą pusę. Galiu užvesti tave ant tako. 

— Būtų šaunu. Ir draugija nepamaišytų. Džimas Taileris, — iš- 
tiesęs ranką prisistatė žmogus. — Iš San Paulo. 

— Etanas Vikrioji Katė. 

— Malonu susipažinti. Tu iš šitų vietų? 

— Taip. Aš iš šitų vietų. 

Jis pasileido tolyn, vesdamas Džimą Tailerį iš San Paulo dar 


259 


toliau nuo trasos tako, toliau nuo ryškių žymų, užbrėžtų ant pušų ka- 
mienų, nuo ženklų ir nuorodų, gilyn į mišką. Jis stengėsi žingsniuoti 
ramiai, vidutinišku greičiu, nenorėdamas Džimo nuvarginti Žaidi- 
mams dar neprasidėjus. Jis stebėjo, ar nepamatys kokių nors kitų 
žmonių pėdsakų, klausėsi, kaip žmogus pasakoja apie žmoną, vaikus, 
savo verslą — nekilnojamo turto reikalus — San Paule. 

Jis rodė Džimui žvėrių pėdsakus, kad šis jaustųsi pramogaująs, 
laukė, ko! Džimas juos nufotografuos mažu dailiu skaitmeniniu Ca- 
non fotoaparatu. 

— Tu žinai daugiau nei parašyta mano kelionių vadove, — pa- 
tenkintas kalbėjo Džimas. — Palauk, kai parodysiu šitas nuotraukas, 
kai žmona pamatys, ką prarado... Džiaugiuosi, kad taip netikėtai tave 
sutikau. 

— Ir aš džiaugiuosi. — Prieš išsitraukdamas revolverį jis plačiai 
nusišypsojo. — Bėk, triuši, bėk, — išsišiepęs pasakė jis. — Bėk. 


Atvažiavus Farliui, Lilė išskubėjo iš trobelės. Visi darbuotojai, 
savanoriai, praktikantai metė ką veikę ir sulėkė prie mašinos. Dar 
Farliui visai nesustojus Lilė pasilypėjo ant laiptelio iš Tensės pusės ir 
nusišypsojo draugei. 

— Kaip sekėsi? 

— Puikiai. Gerai. Paskui ji pradėjo nerimauti. Tarsi būtų nujau- 
tusi, jog jau nebetoli. Tu ja labai džiaugsiesi, Lile. Ji — tikra gražuolė. 

— Ar jos medicininė kortelė sutvarkyta? — pasidomėjo Matas. 

— Taip, aš asmeniškai kalbėjausi su jos veterinaru. Jos kortelėje 
nėra jokių įrašų apie ligas. Prieš kelis mėnesius jai buvo diagnozuotas 
kažkoks žarnyno sutrikimas. Jos šeimininkei patikdavo vaišinti au- 
gintinę šokoladiniais triufeliais, kaip mane gyvą matai, šokoladiniais 
triufeliais, o ypatingomis progomis — eršketo ikrais. Pasirodo, Kleo 
labai mėgsta juodąjį šokoladą su riešutų įdaru, o ikrus reikia užtepti 
ant lengvai paskrudintų skrebučių. 

— Gerasis Dieve... — tepasakė Matas. 

— Ji prarado aukštuomenės gyvenimą, bet, manau, prisitai- 
kys. — Lilė vargais negalais susilaikė neįlipusi į priekabą pasižiū- 

rėti. — Nugabenk ją į laikiną gardą, Farli. Paleiskime ją iš narvo į 
naujuosius namus. Galiu lažintis, kad jai labai norisi ištiesti kojas. 

Lilė pažvelgė per petį, kur du praktikantai ir toliau vedė ekskur- 
siją nedidelei grupelei. 

— Ana, — kreipėsi ji į netoliese stovinčią jauną moterį. — Būk 
gera, pasakyk tai grupelei, kad skubėtų prie gardo. Šis reginys jiems 
turėtų būti tikra pramoga. 

Tebestovėdama ant laiptelio Lilė nuvažiavo su Tense ir Farliu. 

— Mes jūsų laukėme jau prieš valandą, — pasakė ji. 

Tensė neramiai sukrutėjo sėdynėje. 

— Ee, mes išvažiavome truputį vėliau nei planavome. 

— Bet jokių bėdų? 

— Ne. Ne. — Tensė vėl įbedė akis į priekį. — Jokių bėdų. Ke- 
lionės metu Kleo laikėsi kuo puikiausiai. Beveik visą kelią miegojo. 
Turiu visus reikalingus dokumentus; gal norėsi juos peržvelgti, kai ją 
apgyvendinsim. 

Vos pažvelgus į jaguarę, Lilei užėmė kvapą. Žvilganti, raume- 
ninga, gelsvai rusvai žiburiuojančiomis akimis Kleo tupėjo kelioni- 
niame narve lyg karalienė soste. 

Ji nužvelgė žmones žvilgsniu, Lilės supratimu, neabejotinai by- 
lojančiu apie jos viršenybę, ir kimiai suriaumojo, jeigu kartais kam 
nors dar nebūtų aišku, kas čia bosas. 

Lilė taip priėjo prie narvo, kad jaguarė galėtų užuosti jos kvapą. 

— Sveika, Kleo. Taip, tu žavinga. Stipri, galinga, ir tu tai Žinai. 
Bet aš čia svarbiausia. Tavo valgiaraštyje daugiau nebus nei šokolado, 
nei pudelių. 

Lilei vaikštant aplink narvą, jaguarė ją sekiojo egzotiškomis 
akimis. 

— Išleiskime ją. Patraukite rankas nuo virbų. Gal ir tiesa, kad la- 
biausiai jai patinkantis žudymo metodas — suknežinti kaukolę, bet ji 
taip pat nepraleistų progos įsikibti kokiam nors neapdairiam žmogui 
į riešą ar ranką. Nesinorėtų kelionių į ligonines. Ir nesileiskite mulki- 
nami jos pomėgio šokoladui. Jaguarų labai galingi nasrai, tikriausiai 
galingiausi iš visų kačių šeimos žinduolių. 

Naudodamiesi keltuvu jie nuleido narvą, o paskui, kai turistų 
grupė sočiai prisifotografavo, pastatė jį prie gardo durų. 


Kleo nepatenkinta suurzgė; Lilė numanė, kad jaguarei nepatin- 
ka žmonių minia, jų kvapas, kitų žvėrių kvapas. Iš kitos pusės pasi- 
girdo liūto riaumojimas. 

Lilė atrakino narvo duris, jas atidarė ir pasitraukė į šalį. 

Jaguarė uodė orą, apžiūrinėjo naująją erdvę, medį, akmenis, ap- 
tvarą, toliau esančius kitus gyvūnus. 

Kai gretimame aptvare gyvenanti liūtė praėjo palei bendrą jų 
gardų tvorą ir paženklino savo teritoriją, jaguarė sumosavo uodega. 

— Ši juodojo jaguaro patelė dar nėra visai subrendusi, — pra- 
dėjo pasakoti turistams Lilė. — Ji yra būtent tokios spalvos dėl do- 
minuojančių alelinių — unikaliai susijungusių — genų. Tačiau jei 
atidžiau pažiūrėsite, jos kailyje pamatysite rozetes, tokias dėmeles. Ši 
jaguarė — viena iš keturių plėšriųjų didžiųjų mūsų kačių; dar turime 
liūtą, tigrą ir leopardą. 

Kalbėdama Lilė stebėjo Kleo reakcijas. 

— Kaip matote, ji dar jauna, nedidelė, kūnas raumeningas. 

— Ji panaši į leopardą. 

Lilė linktelėjo pritardama vienam vyrui iš būrelio. 

— Jūs teisus. Iš išvaizdos ji panaši į leopardą, nors suaugusi bus 
didesnė ir tvirčiau sudėta. Tačiau jos elgesys labiau panašus į tigro; 
tiesą sakant, kaip ir tigrai, jaguarai labai mėgsta plaukioti. 

Kleo žengė kelis žingsnius narvo durų link. Lilė labai ramiai 
stovėjo kur stovėjusi ir pasakojo toliau. 

— Kaip ir tigrės, atsivedusios jauniklių jaguarės pavaro patinus. 

Turistų grupelė nusijuokė, o paskui ėmė ieškoti patogesnių vie- 
tų fotografuoti. 

— Jaguarai — pasalūniški plėšrūnai, ir šiuo atžvilgiu jiems nė iš 
tolo negali prilygti jokia kita rūšis. Laukinėje gamtoje ši jaguarė būtų 
pati didžiausia plėšrūnė, esanti mitybos grandinės viršūnėje. Ją me- 
džioja tik žmogus. Jaguarų populiacijos nyksta, nes kertami miškai, 
braunamasi į jų teritorijas, ardomi jų namai, brakonieriaujama. Ši 
rūšis laikoma esanti ties išnykimo riba. Gamtosaugininkų pastangos 
padės šią rūšį išsaugoti, kartu bus išsaugotos ir kitos, smulkesnės, 
gyvūnų rūšys. 

Jaguarė pritūpusi, uosdama Žemę ir orą, išėjo iš narvo. Tada Lilė 
nuleido gardo duris ir jas užrakino. 

Būrelis turistų pradėjo ploti. 

— Čia ji bus apsaugota, — pridūrė Lilė. — Ja rūpinsis Čans 
laukinių gyvūnų prieglaudos darbuotojai, praktikantai ir savanoriai, 
naudodamiesi mūsų globėjų ir lankytojų suaukotomis lėšomis, — 
pridūrė Lilė, jeigu kartais kas nors būtų pamiršęs. — Čia jai bus gerai, 
ir gali būti, kad ji išgyvens ilgiau nei dvidešimt metų. 

Lilė žiūrėjo, kaip juodoji katė slenka prisispaudusi prie žolės, 
kaip ją uodžia, kaip paskui uodžia orą, sėlina atsistojusi, pritūpia 
nusišlapinti ir pasiženklinti teritoriją, kaip kad savąją visai neseniai 
pasiženklino liūtė. 

Jaguarė vis suko ir suko ratus; ir net tada, kai sustojo atsigerti iš 
latakėlio, Lilė matė, kaip trūkčioja jos raumenys. 

Jaguarė ir toliau žingsniavo, sėlino, kartkartėmis kimiai suriau- 
modama. Kai ji atsistojo ant užpakalinių kojų į medį pasigaląsti prie- 
kinių letenų nagų, Lilė pajuto, kaip nuo grakščių jaguarės kūno linijų 
grožio ir nujaučiamos jėgos įsitempė ir jos pačios raumenys. 

Lilė žiūrėjo į jaguarę ir tada, kai visi kiti nuėjo; ji stebėjo naująją 
gyventoją kokią valandą ir nusišypsojo, kai Kleo įšoko į medį ir visu 
raumeningu kūnu pasidriekė ant storos šakos. 

— Sveika atvykusi namo, Kleo, — garsiai pratarė Lilė. 

Paskui ji paliko naująją viešnią vieną ir pasuko į savo biurą per- 
žvelgti dokumentų. 

Pirmiausia ji užėjo į Mato kabinetą; veterinaras skaitė įrašus 
medicininėje naujosios gyventojos kortelėje. 

— Viskas taip, kaip buvo pasakyta? 

— Sveika juodojo jaguaro patelė, dar nesulaukusi poravimosi 
amžiaus. Jai buvo reguliariai daromi tyrimai, paskiepyta, kaip pri- 
dera. Bet jos maistas man kelia įtarimų. Tensė atvežė kraujo mėginių, 
bet aš pats norėčiau ją ištirti. 

— Supratau. Gal leiskime jai dieną ar dvi priprasti prie nau- 
jos aplinkos; dabar jai nereikėtų kelti dar daugiau streso. Jeigu nori 
pradėti anksčiau, be didelio vargo galėčiau gauti išmatų ir šlapimo 
tyrimams. 

— Kuo greičiau, tuo geriau. 

— Aš tuo pasirūpinsiu. 

Lilė nuėjo į kabinetą, kuriuo dalijosi su Tense, ir uždarė duris. 

Tensė pakėlė nuo klaviatūros akis. 

— Viskas gerai? 

— Apie tai pasikalbėsime po minutėlės. O dabar sakyk, kas tau 
yra? 

— Nieko. Dabar nenoriu apie tai kalbėti. Apie tai norėčiau pasi- 
kalbėti vėliau, — apsisprendė Tensė. — Prie alkoholio taurės. 

— Gerai, pasikalbėsime po vakarinio šėrimo. Trumpai paposė- 
džiausime su vyno taure. Bet yra šis tas, ką turėtum išgirsti dabar. 

Lilė atsisėdo ir papasakojo Tensei, kas nutiko, kol ji buvo iš- 
važiavusi. 

— Dieve, Lile. Dieve, Dieve. Tave galėjo rimtai sužeisti. Tave 
galėjo užmušti. — Tensė užsimerkė. — Jeigu vienas kuris vaikas... 

— Vidury nakties... Vaikų ten nebūna. Mes jau ėmėmės veiks- 
mų. Visų veiksmų, kokių tik įmanoma griebtis. Įdiegus naują apsau- 
gos sistemą bus apsaugoti ir gyvūnai, ir darbuotojai, ir visi kiti. Man 
jau anksčiau reikėjo pratuštinti sąskaitą ir pasirūpinti nauja sistema. 

— Viskas buvo gerai, Lile. Viskas buvo gerai, kol nepasirodė 
kažkoks beprotis. Tik beprotis gali taip imti ir atidaryti narvą. Kad 
ir kas taip padarė, gerokai rizikavo tapti tokia pačia šviežiena kaip ir 
tasai briedžiukas. Ir farai jo negali surasti? Neranda jokių pėdsakų? 

— Iki šiol neranda. Kupas mano, kad jau sučiupo siūlo galą. 
Tense, ar prisimeni Karoliną Roderik? 

— Aišku. O kuo ji čia dėta? 

— Ji dingo. Jos nėra jau ištisus mėnesius; ji dingo, kai kartu su 
grupe dirbo Aliaskoje. 

— Dingo? O, ne. Jos šeima... Kai Karolina gyveno čia, esu porą 
kartų kalbėjusi su jos mama. 

— Ji turėjo vaikiną, na, buvusį. Kai ji pas mus atliko praktiką, jis 
irgi čia lankydavosi. 

— Tasai kaip kalnietis? Edas? Ne, ne Edas. 

— Etanas. 

— Taip, Etanas, nuolat paistantis visokias nesąmones apie tai, 
jog yra Patrakusio Arklio palikuonis. 

— Tu viską prisiminei greičiau nei aš, — atsakė Lilė. 

— Kelis kartus esu pietavusi su Karolina ir kitais praktikantais; 
tada ir jis buvo atėjęs. Jis trykšte tryško pasitenkinimu savimi, pasidi- 
džiavimu savo paveldu, nors man tos jo kalbos atrodė kaip kliedesiai. 
Bet jai patiko; ir jis jai patiko. Jis atnešdavo jai lauko gėlių, savanoriš- 
kai dirbo. Vesdavosi ją į šokius. Ji buvo įsimylėjusi iki ausų. 

— Paskui jų santykiai pašlijo. Karolina jį paliko, o žmonės, su 
kuriais Kupas susisiekė, sakė, jog, jų manymu, jis buvo labai aršus. — 
prisiminiau, kaip jis tvirtindavo esąs sju, kaip girdavosi, kad gali ilgai 
gyventi miškuose, na, kaip koks Aršusis Arklys. Jis labai griežė dantį 
ant parko direkcijos. Jo manymu, šie plotai — šventa žemė. 

— Manai, kad tai jis? Kad jis nudaigojo pumą ir vilką? Kodėl jis 
turėtų čia grįžti ir tave trikdyti? 

— Nežinau. Bet ir jis pradingo. Kupas nesugebėjo išsiaiškinti, 
kur jis yra. Dar nespėjo. Jeigu tu dar ką nors apie jį atsimeni, na, bet 
ką, turėtum papasakoti Kupui ir Viliui. 

— Gerai. Pagalvosiu. Dieve, tu manai, kad jis Karolinai ką nors 
padarė? 

— Norėčiau taip nemanyti. — Apie tai galvojant Lilei darydavo- 
si bloga ir liūdna; ji jausdavosi kalta. — Dabar net nežinau, ar tikrai 
prisimenu, ar tik įsivaizduoju, bet man atrodo, kad jis buvo kažkoks 
baugus. Lyg prisimenu, kaip jis mane stebėdavo. Dažnai. Ir gal tada 
nieko bloga nepagalvodavau, nes savanoriai ir praktikantai yra linkę 
mane stebėti. Jie nori žinoti, ką darau, kaip darau. Juk pati supranti. 

— Žinoma. 

— Ir dabar man atrodo, kad tada jam stebint jausdavausi kitaip. 
Jausdavausi nejaukiai, bet nekreipiau į tai dėmesio. 

— Aš taip gerai jo neprisimenu. Tiesiog tada į jį žiūrėjau kaip 
į paprasčiausią paistalių, bet jis mums padėdavo, be to, atrodė labai 
susidomėjęs žaviąja Karolina. 

— Gerai. 

— Ką dar galėčiau padaryti? 

— Pasikalbėk su praktikantais, nuramink juos. Papasakojau 
jiems viską, ką tik galėjau, susisiekiau su universitetais ir pasikalbė- 
jau dėl naujokų. Nutariau, kad nieko neslėpsiu. Nemanau, kad kam 
nors grėstų pavojus; mes ir toliau turime dirbti, kaip esam įpratę. Vis 

dėlto reikia kalbėti atvirai, nieko neslepiant. Gali būti, kad kai kurie 
praktikantai ims nervintis. 

— Gerai. Dauguma jų turėtų būti pašarinėje; metas ruoštis va- 
kariniam šėrimui. Eisiu patikrinti. 

— Būtų gerai. 

— Pasikalbėsime vėliau, — Tensė atsistojo. — Ar nori, kad šią- 
nakt pasilikčiau? 

Bailė, tarė sau Lilė kone sutikusi su pasiūlymu. Tačiau ji būtų su- 
tikusi ne todėl, kad bijo kažkokio po kalnus besibastančio maniako. Ji 
būtų sutikusi ketindama išvengti Kuperio Salivano. 

— Ne. Mes čia pakankamai gerai apsaugoti. Norėčiau kiek gali- 
ma mažiau nukrypti nuo įprasto kasdienio gyvenimo. 

Tensei išėjus, į durų staktą pabeldė Liucijus. 

— Elektroniniu paštu tau išsiunčiau Kleo nuotraukas; šį tą su- 
montavau iš jos pergabenimo kadrų. Kai tik peržvelgsi, viską galėsiu 
įkelti į mūsų tinklalapį. 

— Pasižiūrėsiu. — Susikaupk, paliepė sau Lilė ir persijungė į 
darbinį režimą. — Dar šį tą parašysiu, kad įkeltum prie nuotraukų. 
Reikės parašyti konkrečiai apie ją, paskui — apie jaguarus apskritai, 
dar paskelbti kokios nors „užkulisinės“ medžiagos. Tada viską įkel- 
sime į Priimtų naujokų puslapį. Ar Merė jau pasidomėjo juodųjų 
jaguarų žaisliukais, kuriais apdovanosime aukotojus ir papildysime 
suvenyrų parduotuvės asortimentą? 

— Man atrodo, ji išsiuntė elektroniniu paštu keletą tinkamų 
variantų. 

— Gerai. Pažiūrėsiu. 

— Ar nori, kad uždaryčiau duris? 

— Ne, tegu būna praviros. 

Mėgindama įveikti kofeino poveikį ji pasiėmė gaiviojo gėrimo 
buteliuką ir kibo į darbą. 

Lilė dirbo per visą šėrimą, bet vis tiek neliko patenkinta. Visą 
savo darbą ir nuotraukas ji įrašė į atmintuką ir įsimetė į kišenę. Grį- 
žusi namo, po ilgesnės pertraukos, ji viską peržiūrės dar kartą. Viską 
įvertins blaivia galva. 

Lilė gerai žinojo, kad rėmėjai nori informacijos, bet jiems reikia 
dar ir įdomios istorijos. Naujas žvėris reiškė naują susidomėjimą, ir 

Lilė ketino šią situaciją išnaudoti. Nusileidus prieblandai, sklindant 
vakarienės meto garsams, ji sutvarkė likusius dokumentus. 

Lilė išėjo į lauką ir, išleidusi namo paskutinį praktikantą, už- 
rakino vartus. Vis dėlto ateis tokia diena, kai ji turės pakankamą biu- 
džetą, kad pastatydintų bendrabutį, svarstė Lilė. Praktikantai turės 
savo kambarius, savo virtuvę. Jos apskaičiavimu, turėtų praeiti kokie 
dveji metai, nes dabar reikės leisti pinigus pasiūlytajai apsaugos sis- 
temai ir naujo gardo statybai. 

Tensę Lilė rado kambaryje, sėdinčią su vyno buteliu ir sūdytų 
kviečių maišeliu. 

— Už alkoholį ir druską, — pasiūlė tostą Tensė. — Būtent to 
man dabar labiausiai reikia. 

— Dievų maistas. — Lilė numetė švarką ir kepurę, įsipylė taurę 
vyno. — Atrodai pavargusi. 

— Praėjusią naktį mažai miegojau. — Tensė nurijo didelį gurkš- 
nį vyno. — Nes neturėjau kada; mylėjausi su Farliu. 

— Oo. — Lilė nusprendė, kad išgirdus tokią Žinią vertėtų atsi- 
sėsti. — Puiku. Taigi taigi, tokią naujieną geriausia pateikti su suau- 
gusiųjų gėrimu. Ohoho. 

— Mes išties labai gerai pasimylėjom. — Suraukusi antakius 
Tensė kramsnojo kviečius. — Tai ką man dabar daryti? 

— Eee, dar kartą pasimylėti? 

— Oo, gerasis Dieve, Lile, ką aš padariau? Turėjau apie viską pa- 
galvoti, bet tiesiog taip jau nutiko. — Ji vėl atsigėrė vyno. — Keturis 
kartus. 

— Keturis? Keturis kartus per vieną naktį. Dievulėliau. Štai tau 
ir Farlis. 

— Čia ne pokštas. 

— Ne, ne pokštas, o rimtas laimėjimas. 

— Lile. 

— Tense, tu suaugus, jis irgi suaugęs. 

— Jis mano, kad yra mane įsimylėjęs. — Tensė triauškė kvie- 
čius. — Ar žinai, ką jis man pasakė praėjusią naktį? 

— Prieš mylėdamasis ar po? 

— Po, trauk tave velniai. Prieš — irgi. Aš stengiuosi, aš tikrai 
stengiuosi blaiviai mąstyti, būti teisinga ir realistė. 

— Ir dar apsinuoginusi. 

— Užsičiaupk. Be to, jis į mane žiūri. Klausyk, jis tikrai gali į 
mane žiūrėti. 

Tensė papasakojo viską, ką jai sakė Farlis; kone žodis žodin. 

— Ooo, — Lilė vos tvėrė savo kaily. Ji prispaudė prie širdies ran- 
ką. — Kaip gražu. Ir taip panašu į Farlį, taip, tai jis, tikrasis gražusis 
Farlis. 

— Žinau. Žinau, bet, Lile, šįryt, per pusryčius užkandinėje, aš vis 
veblenu kažką, mėginu... net nežinau, kažkaip viską pristabdyti, nu- 
raminti. Stengiuosi blaiviai mąstyti. O jis tik žiūri į mane ir šypsosi. 

— Na, po keturių kartų kiekvienas vyriokas šypsotųsi. 

— Liaukis! Jis sako: „Tense, aš ketinu tave vesti, bet tu dar turi 
šiek tiek laiko, kad prie tos minties priprastum. 

— Ohoho, — Lilė net prasižiojo ir sunkiai begalėjo susičiaupti, 
kad gurkštelėtų vyno. — Na, galiu tik pakartoti: ohoho. 

— Ir visai nesvarbu, ką sakau. Jis tik šypsosi ir linkčioja, o kai 
išeiname į kiemą, jis vėl mane griebia ir užbučiuoja mirtinai. Tiesiog 
juste jutau, kaip per ausis išvarva smegenys. Man atrodo, Montanoje 
išdrabsčiau pusę smegenų. 

— Arjau numatėte datą? 

— Ar liausiesi! Tokios tavo kalbos man tikrai nepadeda. 

— Atleisk, Tense, bet tu štai sėdi sau, iš streso kremti traškučius 
ir pasakoji, kaip geras žmogus, tikrai geras žmogus tave myli ir tavęs 
nori. Žmogus, su kuriuo, kaip supratau, patyrei daugybę orgazmų. 

— Taip, kad daugybę, tai jau tikrai. Jis labai... dėmesingas ir 
energingas. 

— O dabar tu tiesiog giriesi. 

— Gal šiek tiek. Dieve, Lile, jis nuoširdus ir mielas, gal dar tru- 
putį baisus. Aš visai susipainiojau, visai įklimpau. 

— Ir tai visa ko pradžia. Man patinka, kad tu jį įsimylėjai; tai la- 
bai gerai, daugiau nieko nė nesugalvosi. Tiesiog gerai. Ir man telieka 
džiaugtis ir truputėlį pavydėti. 

— Man nereikėjo su juo miegoti, — toliau varė savo Tensė. — 
Dabar tik dar labiau komplikavau situaciją, nes anksčiau man atrodė, 
kad jo geidžiu, o dabar žinau, kad geidžiu, kad einu dėl jo iš proto. Ko- 
dėl mes taip elgiamės? Kodėl galiausiai imame ir su jais sugulame? 

— Nežinau. Aš miegojau su Kupu. 

Tensė suvalgė dar žiupsnį kviečių ir nuplovė juos vynu. 

— Maniau, kad atsilaikysi ilgiau. 

— Ir aš taip maniau, — prisipažino Lilė. — O dabar mes grie- 
žiame vienas ant kito dantį. Bent jau aš šįryt jį užsipuoliau ir rėkiau. 
Nors jau rėkdama žinojau, kad šis mano poelgis — devyniasdešimt 
procentų gynybos ir dešimt procentų tiesos. 

— Jis tau sudaužė širdį. 

— Į nesuskaičiuojamą daugybę gabaliukų. Farlis tau niekaip ne- 
galėtų taip padaryti. 

Gilios tamsios Tensės akys sušvelnėjo. 

— Tai aš galėčiau sudaužyti jam širdį. 

— Taip, tu galėtum. Ar sudaužysi? 

— Nežinau, štai kur bėda. Nenoriu. Jis — ne tas, kurio ieškojau. 
Kai mąstydavau apie tą, kurio galbūt ieškočiau, tikrai nepagalvoda- 
vau, kad jis galėtų būti liesas baltaodis kaubojus. 

— Nemanau, kad galėtume rinktis pagal tai, kaip numanome, 
jog rinksimės. — Susimąsčiusi Lilė įniko į traškučių pakelį. — Jei- 
gu aš galėčiau rinktis, pasirinkčiau Žaną Polį. Jis man geriau tiktų. 
Tačiau jis nebuvo tasai tikrasis, ir aš jau nieko nebegalėjau padaryti. 
Todėl galiausiai jį įskaudinau, nors ir nenorėjau. 

— Dabar tikrai jaučiuosi prislėgta. 

— Atleisk. Daugiau jokių kalbų apie sudaužytas širdis. — Lilė 
nusipurtė, tarsi mėgindama nusimesti kokią nors naštą. — Pakalbė- 
kime apie seksą su Farliu. Nepraleisk jokios smulkmenos. 

— Ne, — pralinksmėjusi Tensė bakstelėjo pirštu į Lilę. — Bent 
jau ne dabar, išgėrus vos vieną vyno taurę. O kadangi aš už vairo, 
vyno nebegersiu. Važiuosiu namo ir pamąstysiu apie ką nors kita. 
Apie bet ką. Ar nieko, kad liksi viena? 

— Lauke mane saugo pustuzinis ginkluotų vyrų. 

— Gerai. Bet klausiau turėdama galvoje Kuperį. 

Lilė atsiduso. 

— Ketinu budėti vėlyvojoje pamainoje ir taip išvengti nema- 
lonumų, o jis budės rytą, pirmojoje. Tai ne sprendimas, o ketinimas. 
Tense, tik vienas klausimėlis. Tu negalvok, atsakyk iš karto. Ar myli 
Farlį? Neklausiu, ar kraustaisi dėl jo iš proto, klausiu, ar myli. 

— Manau, kad taip. O dabar jaučiuosi dar labiau prislėgta. — 
Tensė atsistojo. — Važiuoju namo pamąstyti. 

— Sėkmės mąstant. Iki rytojaus. 

Likusi viena Lilė susitepė sumuštinį ir užsiplikė mažą kavos 
puodelį. Ji atsisėdo prie virtuvės stalo, pietavo ir redagavo tinklala- 
piui rengiamas pastraipas. 

Kai atsidarė durys, Lilė pajuto, kaip įsitempė net menkiausias 
raumenėlis. Paskui ji lengviau atsipūtė pamačiusi, jog atėjo mama. 

— Juk prašiau, kad šįvakar neitum. 

— Tavo tėvas čia — aš čia. Turi su tuo susitaikyti. — Jausdamasi 
kaip namie Džena atidarė šaldytuvą, atsiduso pamačiusi jo turinį ir 
išėmė vandens butelį. — Tu dirbi, aš trukdau. 

— Viskas gerai. Tvarkau tinklalapio straipsnius apie mūsų nau- 
jąją princesę. 

— Mačiau ją. Lile, ji graži. Tokia elegantiška ir paslaptinga. Ji 
pritrauks daugybę žmonių. 

— Ir aš taip manau. Be to, čia ji bus laiminga. Kai baigsime 
nuolatinį jos aptvarą, ji turės daug vietos. Tinkama mityba, tinkama 
priežiūra. Kitais metais paieškosime jai patino. 

Džena linktelėjo ir atsisėdo. 

— Na, gal ir nieko bloga... 

— Na, na?.. 

— Pažįsti Alaną Tobiasą, eigulį. 

— Žinoma. Jis čia atveda savo vaikus. 

— Šįvakar jis čia, mums padeda. 

— Labai miela. Turėčiau eiti jam padėkoti. 

— Taip, gal ir reikėtų. Jis mums sakė, kad dingo žygeivis. 

— Kaip ilgai dingęs? 

— Turėjo grįžti apie ketvirtą. Iki penktos jo žmona dar taip 
labai nesinervino. 

— Na, dabar jau beveik aštunta. 

— Ir sutemę. Jis neatsiliepia mobiliuoju telefonu. 

Lilės nervai buvo labai įtempti, bet ji kalbėjo ramiai. 

— Čia prastas ryšys. Juk pati žinai. 

— Žinau; tikriausiai nieko bloga nenutiko. Turbūt jis išklydo iš 
kelio ir, jeigu labai greitai nesusiras pagrindinės trasos, gali būti, jog 

jam teks praleisti neramią naktelę miške. Bet, Lile, jis keliavo Varnos 
kalno link, vadinasi, visai netoli tos vietos, kur tu su Kupu sučiupai 
pumą. 

— Iki kalno ir atgal — visos dienos kelias, ir trasa tikrai ne- 
lengva. Jeigu Žygeivis nepatyręs, užtruks ilgiau, gal net ilgiau nei jam 
galima. Kodėl jis keliavo vienas? 

— Nežinau. Smulkmenų nežinau. — Džena pažvelgė pro langą 
į tamsą. — Jie jo ieško. 

— Neabejoju, kad suras... 

— Jie ieškojo ir Žmogaus, nušovusio pumą, žmogaus, kuris čia 
lankėsi. Bet nerado. 

— Jis nenori būti surastas, — pareiškė Lilė. — O žygeivis — 
nori. 

— Praneša, kad rytą lis. Smarkiai lis. — Džena vėl pažvelgė pro 
langą. — Uoste užuodi lietų. Lile, man dėl viso to labai neramu. Man 
taip spaudžia paširdžius, ir atrodo, kad artinasi kažkas daugiau nei 
smarkus lietus. 

ietus prapliupo; prapliupo tikra liūtimi. Auštant Lilė paršlep- 
sėjo į trobelę, padžiovė neperšlampamą lietpaltį, nusitraukė 
permirkusius purvinus batus. 

Jai norėjosi dar kokią valandėlę numigti. Jeigu pavyktų, gal net 
dvi; o paskui ji dvi paras stovėtų po karštu dušu ir prisišlamštų kaip 
medkirtys. 

Iki aušros žygeivis — Lilės duomenimis, tai Džeimsas Taileras 
iš San Paulo — nebuvo surastas. Ji vylėsi, jog blogiausia, kas jam ga- 
lėjo nutikti, tai vargana nakvynė po atviru dangumi ir dar prastesnė 
naktelė nei jos. 

Lilė tyliai išslinko basomis iš virtuvės ir pasuko laiptų link. 
Tačiau pažvelgusi į kambarį pamatė, kad sofa tuščia. Išėjo namo, pa- 
manė ji. Ji nematė jo sunkvežimio, bet, kita vertus, pliaupiant lietui ji 
apskritai menkai ką tematė. Atsikvėpusi ji užlipo laiptais. 

Įsijunk žadintuvą, tarė ji sau. Devyniasdešimt minučių bus pats 
geriausias kompromisas. Ir į lovą. Šiltą, minkštą, sausą lovą. 

Įėjusi į miegamąjį Lilė pamatė, kad šilta, minkšta ir sausa lova 
jau užimta. 

Ji sugriežė dantimis prarydama ant liežuvio pasisukusį keiks- 
mažodį; Lilei žengus atgal Kupas atsimerkė. 

— Nemiegosiu ant tos prakeiktos kušetės. 

— Puiku. Jau rytas, todėl gali keltis ir eiti. Jei nori, išsivirk kavos, 
tik tyliai. Man reikia pamiegoti. 

Perėjusi kambarį Lilė įėjo į vonią ir trinktelėjo durimis. 

Vadinasi, iš pradžių dušas, pagalvojo ji. Paskui geriau miegos. Ma- 
lonus karštas dušas, o paskui — lova. Menka bėda. Ir nieko keista, kad 
žmogus, kelias valandas išstovėjęs tamsoje, atsigulė į lovą pailsėti. 

Lilė nusirengė, sumetė drabužius į balutę ant grindų ir atsuko 
dušo čiaupą paleisdama karšto vandens čiurkšles; vanduo buvo toks 
karštas, kad ji vos iškentė. Tiesą sakant, palindusi po dušu ir pajutusi 
šaltą odą ir šaltus kaulus smelkiančią šilumą ji kone suaimanavo. 

Ir sušnypštė išgirdusi, kaip sučeža atitraukiama užuolaidėlė. 

— Po velnių! 

— Noriu po dušu. 

— Čia mano dušas. 

Kupas kuo ramiausiai atsistojo Lilei už nugaros. 

— Daug vietos, daug vandens. 

Lilė nusibraukė nuo veido šlapius plaukus. 

— Tu per daug sau leidi, Kuperi. 

— Per daug sau leisčiau, jei kiščiau prie tavęs rankas. Bet dabar 
nekišu. 

— Aš pavargusi. Neketinu su tavimi ginčytis. 

— Gerai. Ir aš nenusiteikęs ginčams. — Kupas įsipurškė muilo ir 
ėmė muiluotis. — Jeigu taip lis, sulauksime potvynio. 

Lilė nusispaudė plaukus. Kalbėtis ji taip pat nenorėjo. 

Iš dušo ji išėjo pirma, susisupo į rankšluostį, į kitą rankšluostį 
susisuko plaukus. Miegamajame užsivilko flanelines kelnes ir marš- 
kinėlius, tada atsisėdo ant lovos krašto įjungti žadintuvo. 

Iš dušo išėjo ir Kupas — šlapi plaukai, džinsai, marškiniai, kurių 
jis nesivargino užsisagstyti... 

— Ar rado žygeivį? 

— Ne. Dar nerado. Prieš man grįžtant dar nebuvo radę. 

Kupas linktelėjo, tada atsisėdo užsimauti kojinių ir žiūrėjo, kaip 
Lilė smunka į jo sušildytą lovą. 

— Tavo plaukai šlapi. 

— Na, ir kas. Aš pavargusi. 

— Žinau. — Kupas atsistojo ir nuėjo prie lovos. Pasilenkęs jis 
švelniai prispaudė lūpas prie Lilės lūpų, lyg bučiuotų mieguistą vai- 
kelį. — Grįšiu vėliau. 

Prieš eidamas durų link jis perbraukė pirštu Lilei per skruostą. 

— Lile, ne vien tik seksas. Niekada nebuvo vien tik seksas. 

Lilė gulėjo užsimerkusi, klausydamasi, kaip jis lipa laiptais. Ji 
palaukė, kol išgirs prasiveriančias lauko duris, palaukė, kol jos užsi- 
trenkė. 

O tada atsidavė sukilusiam kunkuliuojančiam nerimui. Pliau- 
piant lietui ji verkė, kol užmigo. 


Lijo visą rytą; lietus pakeitė planus — buvo atšaukti numatyti 
žygiai, nuplaukė planuotos pajamos. Kupas darbavosi savo ūkyje, bet, 
keiksnodamas lietų ir vėją, pasidavė jau po valandos. 

Nėra prasmės dirbti. 

Senelis valo ir tvarko jodinėjimo reikmenis, močiutė apsivertusi 
dokumentų kalnais; jiedu abu — ten kur šilta ir sausa; Kupas įvedė į 
priekabą dar du arklius. 

— Kalnuose yra daug vietų, kur galima pasislėpti, — suruošusi 
Kupui priešpiečius pasakė Liusė. — Meldžiuosi, kad tas vargšas žmo- 
gus rastų kur prisiglausti. Dievas žino, kaip tokiu oru jį surasti. 

“ — Savanoriai išjojo su šešiais arkliais. Ir šituos arklius nuvešiu 
į miestą, jeigu kartais prireiktų daugiau. Staigus potvynis gali pri- 
daryti bėdų. 

— Daug bėdų. Per daug bėdų. Aišku kaip dieną. 

— Prasiblaivys. Jeigu prireiks daugiau žmonių paieškoms, pa- 
sakysiu. Jei ne — grįšiu po kelių valandų. 

— Šįvakar vėl liksi pas Lilę. 

Kupas stabtelėjo, vieną ranką uždėjęs ant durų rankenos. 

— Taip. Kol viskas susitvarkys. 

— O kaip tau su Lile? — Liusė pažvelgė į Kupą skvarbiu, daly- 
kišku žvilgsniu. — Ar ir šiuo klausimu žadi susitvarkyti? 

— Dabar tvarkausi. 

— Nežinau, kas prieš daugelį metų tarp jūsų nutiko, ir neklau- 
sinėju. Bet jei tą mergaitę myli, liaukis švaistęs laiką. Norėčiau tave 
pamatyti susitvarkiusį ir laimingą. Po velnių, tikrai norėčiau savo 
namuose matyti lakstančius mažylius. 

Kupas pasitrynė sprandą. 

— Apie tai kalbėti dar per anksti. 

— Man tikrai ne per anksti. Jeigu ir tu eisi ieškoti, pasiimk šau- 
tuvą. 

Liusė padavė Kupui ryšulėlį su priešpiečiais, tada paglostė jam 
skruostus. 

— Tegu mano berniukas būna labai atsargus, nes jis man labai 
brangus. 

— Nesijaudink. 

Nėra ko jaudintis, mąstė Kupas prastu keliu važiuodamas į 
Dedvudą. Jis ne vienintelis, kurio ieškoma, ne vienintelis, pasiklydęs 
kažkur kalnuose. Svarbu, kas bus toliau. Jis nugabens arklius, jeigu 
prireiks, pasiūlys dar vieną porą akių. O kaip Lilė? Jis tegalėjo su ja 
pabūti; daugiau nieko. 

Ar jis ją myli? 

Jis visada ją mylėjo. Jis ir tada galvojo, kas bus toliau, gyveno be 
jos. Tik pažiūrėkite, kur ji įsikūrė. Būtent ten, kur ir norėjo būti, kur 
jai reikėjo būti. Ji daro tai, apie ką svajojo. Ji įgyvendino tai, ką plana- 
vo, jis savo ruožtu — taip pat. 

O dabar jam tereikia žiūrėti, kaip bus toliau. Tik bėda, kad jis 
nežino, kas jam yra Lilė. 

Draugė? Atsitiktinė meilužė? Uostas siaučiant audrai? 

Trauk devynios. Jam to negana, tik ne dabar ir ne jam. Taigi jis 
ją paspaus, nes viskas kažkaip klostysis ir toliau. Tada jie abu pama- 
tys, kas jis toks ir kur jo vieta. 

O dabar jis turi padaryti viską, kad ją apsaugotų. Ir ji privalo su 
tuo susitaikyti. 

Kupui privažiavus, iš arklidės išėjo Galas. Nuo jo skrybėlės 
krašto sruveno vanduo ir bėgo tiesiai už lietpalčio apykaklės. Galas 
padėjo išvesti iš priekabos arklius. 

— Jo dar nerado, — mėgino perrėkti šniokščiantį lietų Galas. — 
Taip pilant niekaip jo nesuseksim. Dar likę sniego, o dabar lyja; bus 
potvynis. Ten, kalnuose, labai prastai, bose. 

— Jiems prireiks daugiau arklių. — Kupas pažvelgė į juodą 
piktą dangų. Net jei ir galėtų pakilti sraigtasparniai, kokį velnią jie 
pamatytų? Geriausia ieškoti raitų gelbėtojų komandai. 

— Jį mėginama susekti pagal mobiliojo telefono buvimo vietą ar 
kaip ten... Mėginama aptikti signalą. — Galas vedė savo arklį į sausą 
tvartą. — Nežinau, kaip jie visa tai daro. Bet jei aš dabar tau nereika- 
lingas, manau, galėčiau pakeisti ką nors iš tų, kas jau seniai ieško. 

— Imk kurį nori arklį ir pirmyn. Susisieksime, Galai. 

— Gerai. Gal jam pakaks proto susirasti kokią priebėgą aukštu- 
mose. Tik štai, nesu tikras, ar jis apskritai to proto turi. Kaip girdėjau, 
visi kiti, kurie buvo išsirengę į Žygį ar stovyklavo, jau sugrįžo. Tik 
tasai vyrukas iš San Paulo — ne. 

— Kai toks oras, tiek laiko nerasti kelio — jau per ilgai. 

— Tu velniškai teisus. Kalbama, jog dar niekas nerado jokio 
ženklo, kad jo kur nors būta, — pasakodamas Galas balnojosi didelį 
bėrą arklį. — Pora iškylautojų jį matė ir net persimetė su juo keliais 
žodeliais prie kryžkelės į Varnų kalną. Iškylautojai patraukė pietine 
tako atšaka, o jis ketino eiti į šiaurę, kalno link, bent jau taip sakė. Bet 
tai nutiko vakar, priešpiet. 

— Ar iškylautojai matė dar ką nors? 

— Taip, matė, prie kryžkelės, o paskui ir šalutiniame take. Bet ne 
keliaujant kalno pusėn. Jis ėjo vienas pats. 

— Tada tikėkimės, kad jam pakaks proto. Jeigu prireiks daugiau 
pagalbos, pasakyk, jog aš čia pat. O tu man skambink. 

Kupas nuvažiavo į savo biurą, užsiplikė kavos puodelį. Kol bus iš- 
kviestas, jis ketino susirasti daugiau informacijos apie Etaną Houvą. 

Kupas įjungė kompiuterį ir pasiėmė telefoną. 

Visą valandą jis bendravo su policininkais ir detektyvais iš 
Aliaskos, Šiaurės Dakotos ir Niujorko, po truputį nuobodžiai pil- 
dydamas dokumentus. Jis kalbėjosi su pareigūnu, paleidusiu Houvą 

lygtinai, su buvusiais jo šeimininkais, į sąrašą žmonių, kuriems turėjo 
paskambinti, įtraukė dar keletą vardų. 

Atrodo, Houvas draugų ar partnerių turėjo nedaug, su jais ben- 
dravo retai. Vyriškis vienišius, klajūnas, mėgstantis mažai apgyventas 
vietas; kiek Kupui pavyko išsiaiškinti, jis retai kada išbūna vienoje 
vietoje ilgiau nei šešis mėnesius. Dažniausiai gyvena įsikurtose sto- 
vyklose, kartkartėmis apsistoja moteliuose ar savaitei išsinuomotuo- 
se kambariuose. Už nuomą sumoka grynaisiais. 

Dirba nepastoviai — padieniu darbininku, ūkio darbų pagalbi- 
ninku, vedliu. 

Uždaras. Tylus. Darbštus, bet nepatikimas. Čia jis yra, čia jo 
nėra. 

Kupas kapstė dar giliau, nusikasė iki baro Vais Riveryje, Mon- 
tanoje. 

Tuščias reikalas, mąstė sau Kupas rinkdamas telefono numerį. 
Lyg būčiau šuo, besivejantis savo paties uodegą. Aklai mesdamas į 
žemėlapį strėlytę peščiau tiek pat. 

— Benderio baras. 

— Ieškau savininko arba vadybininko. 

— Aš Čarlis Benderis. Baras mano. 

— Ar prieš ketverius metus, liepos ir rugpjūčio mėnesiais, šis 
baras taip pat priklausė jums? 

— Jis man priklauso jau šešiolika metų. Kokios bėdos? 

— Pone Benderi, esu Kuperis Salivanas. Aš — privatus detekty- 
vas, dirbantis pagal Niujorke išduotą licenciją. 

— Tai kodėl skambini iš Pietų Dakotos? Aš matau skambinan- 
čiojo numerį, drauguži. 

— Aš ir esu Pietų Dakotoje. Jeigu norite patikrinti, galiu pa- 
sakyti licencijos numerį. — Taip, Kupas pardavė savo verslą, tačiau 
licencija tebegaliojo. — Mėginu surasti žmogų, kuris 2005-ųjų vasarą 
porą mėnesių pas jus dirbo. 

— Kas jis? 

— Etanas Houvas. 

— Dabar taip greitai neprisiminsiu. Ketveri metai — jau gaba- 
liukas, o pas mane dirba daug žmonių — tai ateina, tai išeina. Kodėl 
jo ieškai? 

— Jis gali būti susijęs su mano tiriama dingusio žmogaus byla. 
Tada jis turėjo būti bebaigiąs trečią dešimtį, — pasakė Kupas ir pa- 
mėgino apibūdinti Houvą. 

— Atrodo visai toks pat kaip kiti. 

— Jis turėjo būti neseniai paleistas iš kalėjimo, kur sėdėjo už 
užpuolimą. 

— Vis tiek negaliu jo išskirti iš viso būrio. 

— Jis tvirtina, jog yra sju palikuonis, giriasi ypatingais kalnų 
gyventojo sugebėjimais. Jis uždaras, bet bendraudamas su moterimis 
būna labai mandagus ir žavus. Bent jau iš pradžių. 

— Vadas. Mes jį praminėme Vadu, nes išgėręs porą alaus bokalų 
imdavo pasakoti, jog yra Patrakusio Arklio kraujo giminaitis. Pa- 
prasčiausias subingalvis. Prisimenu, jis nešiojo, kaip pats sakė, meš- 
kos dantų karolius; vis pasakodavo, kaip kartu su tėvu medžiodavo 
meškas, ir dar visokias kitokias nesąmones. Čia būdamas jis dirbo 
pakankamai gerai, tik neilgai užsibuvo. Galiausiai jis išdūmė su ge- 
riausia mano padavėja. 

— Prisimenate jos vardą? 

— Taip. Molė Pikens. Prieš ateinant Vadui, ji pas mane dirbo 
ketverius metus. Paskui ji su juo pabėgo, ir man trūko dviejų žmonių. 
Vietoj padavėjos turėjo dirbti mano Žmona, ir aš neturėjau ramybės 
ištisas savaites. Todėl viską ir prisimenu. 

— Gal žinote, kaip galėčiau susisiekti su Mole? 

— Nuo to rugpjūčio jos nemačiau ir nieko apie ją negirdėjau. 

Kupas pajuto, kaip kažkur pakaušyje ėmė zvimbti. 

— Ar ji turi šeimą? Draugų? Ar yra kas nors, su kuo galėčiau 
susisiekti? 

— Klausyk, drauguži, aš žmonių neseku ir jų nekontroliuoju. 
Ji pas mane atėjo ieškodama darbo. Aš jai darbą daviau. Jai puikiai 
sekėsi, sutarė su klientais. Ji žiūrėjo savo reikalų, o aš — savo. 

— Iš kur ji? 

— Dieve Dieve, koks landus paršas. Kažkur iš rytų. Pasakojo, 
kad jai ėmė lįsti per gerklę jos senis — negaliu pasakyti, ar vyras, ar 
tėvas, — tai ji ir išėjo. Kol nesusidėjo su Vadu, su ja neturėjau jokių 
bėdų. 

— Ji jus paliko neįspėjusi. Ar pasiėmė kokių nors savo daiktų? 

— Nedaug ką teturėjo. Susirinpko drabužius, išsituštino banko 
sąskaitą ir išrūko savo senučiu Ford Bronco. 

— Arjai patiko gamta? Žygiai, iškylos? 

— Kokį šūdą mali? Ar ieškai jo, ar jos? 

— Dabar? Abiejų. 

Benderis garsiai atsiduso. 

— Kad jau paklausei, sakyčiau, jai patikdavo kur nors išeiti. Ji 
buvo gera stipri mergina. Laisvadieniais jai patikdavo kur nors iš- 
trūkti, fotografuoti parke. Ji sakė, kad nori būti fotografė. Turistams 
pardavinėdama nuotraukas ji užsidirbdavo šiek tiek papildomų pini- 
gų. Tikiuosi, kur nors įsikūrusi ji pagaliau atsistojo ant kojų. 

Kupas nebuvo tuo tikras. Jis paklausė Benderio apie vieną kitą 
smulkmeną, viską užsirašinėjo. 

Surinkęs visus faktus Kupas atsilošė ir užsimerkė, atsidavė sū- 
kuriuojančioms mintims. Modeliai, mąstė jis. Modeliai, ratai ir ciklai. 
Visada yra tam tikra struktūra — jeigu tik paieškosi, rasi. 

Kupas išjungė kompiuterį ir ėmė ruoštis pas Vilį. 

Šerifo veidas buvo papilkėjęs iš nuovargio, akys paraudusios, o 
balsas sklido lyg iš žvyrduobės dugno. 

— Kažką susičiupau. — Jis galingai nusičiaudėjo prisidengęs 
raudona skarele. — Prakeiktas pavasaris. Prieš pusvalandį grįžau iš 
paieškų. — Jis kilstelėjo baltą masyvų puodelį. — Sultinys. Negaliu 
pakęsti to velnio, bet mano mama visada sako, kad peršalus būtinai 
reikia išgerti vištienos sultinio. Tai ir maukiu. 

— Jūs jo neradot. 

Vilis papurtė galvą. 

— Taip dangui maišantis su žeme vyriokas ir savo koto nepa- 
matytų. Paieškas reikia atidėti rytojui. Jeigu tasai vargšas kliunkis 
gyvas, aš jį užjaučiu. — Vilis raukydamasis gėrė sultinį. — Jaučiuosi 
taip, tarsi į gerklę būtų prigrūsta švitrinio popieriaus. Praėjo tik vie- 
na diena. Jeigu jis nesužeistas ir nenumiręs, jeigu rado kur pasislėpti 
nuo lietaus, viskas bus gerai. Kuprinėje jis turėjo maisto — energinių 
batonėlių, vandens, turistų užkandžių ir viso kito. Nebadaus. Labiau- 
siai nerimaujame dėl to, kad jis nebūtų nuskendęs. 

— Ar jums reikia daugiau pagalbininkų? 

— Visas apylinkes prašukavome. Tiesą sakant, dabar man ne- 
ramu ir dėl to, kad dar kas nors nepaskęstų ar nenusiristų nuo ko- 
kios velnio uolos. Du iš paieškos komandos reikėjo atleisti. Vienas 
susilaužė kulkšnį, o kitą, kaip manėme, ištiko širdies smūgis. Paskui 
paaiškėjo, jog jam tik nevirškino. Jeigu rytoj vėl tęsime paieškas, pri- 
reiks kitų arklių. 

— Arklių gausite. Vili... 

Prie durų priėjus moteriai Kupas nutilo. 

— Šerife... 

— Ponia Tailer, užeikite ir sėskitės, — švokšdamas ir gargaliuo- 
damas Vilis atsistojo ir nuvedė ją prie kėdės. — Tokiu oru neturėtu- 
mėte eiti į lauką. 

— Tiesiog negaliu sėdėti viešbučio kambaryje. Kraustausi iš 
proto. Turiu žinoti, kas vyksta. Turiu ką nors žinoti. 

— Darome viską, ką galime. Ponia Tailer, jūsų vyro ieško daug 
žmonių. Tie žmonės gerai pažįsta visus takus; mes ir anksčiau esame 
daug ką išgelbėję. Jūs sakėte, kad jūsų vyras — protingas žmogus. 

— Dažniausiai taip. 

Ji delnu prisidengė paraudusias akis. Žvelgdamas į jos akis 
Kupas suabejojo, ar dingus vyrui jai teko nusnūsti kiek ilgiau nei 
valandą. 

— Jis turėjo blaiviau pamąstyti prieš užsigeisdamas leistis į tokį 
žygį. — Ji lingavo sėdėdama ant kėdės, tarsi šis judesys padėtų aprim- 
ti. — Jau penkeri metai, kaip jis keliauja tik treniruoklio bėgtakiu. 

— Sakėte, kad jis sportuoja. 

— Taip. Turėjau eiti kartu. — Prikandusi lūpą ji ėmė linguoti 
greičiau ir smarkiau. — Neturėjau jo paleisti vieno. Tiesiog nenorė- 
jau ištisą dieną slampinėti kažkur aplinkui. Norėjau išsinuomoti ar- 
klius, bet Džimas bijo arklių. Maniau, kad priėjus kryžkelę įkalbėsiu jį 
grįžti kartu su manimi. Ir taip supykau, kai jis atsisakė. Aš jį aprėkiau. 
Prieš mums išsiskiriant aš jį aprėkiau. Oo, Dieve. 

Vilis leido jai išsiverkti; jis davė ženklą Kupui pasilikti, o pats 
prisitraukė kėdę, kad paglostytų moteriai ranką. 

— Suprantu, kad jūs išsigandusi; gaila, kad dar neturiu ko pa- 
sakyti, kad jus apraminčiau. 

— Jo telefonas... Sakėte, kad pamėginsite atsekti, kur jo telefonas. 

— Mėginau. Žmonės mėgino. Nerandame signalo. Gal išsikrovė 
elementai. 

— Jis būtų paskambinęs. Būtų mėginęs skambinti, — kalbėda- 
ma drebančiu balsu ji šluostėsi veidą servetėle. — Jis nenorėtų, kad 
jaudinčiausi. Tą rytą, prieš iškeliaudami, įkrovėme mobiliuosius. 
Sako, kad ten potvynis. Per žinias girdėjau. 

— Jis — protingas žmogus. Protingas žmogus laikysis aukštu- 
mų. Ponia Tailer, mes jo neradome, bet neradome ir jokių ženklų, 
rodančių, kad jam kas nors negera atsitiko. Dabar apie tai ir galvo- 
kime. 

— Stengiuosi. 

— Paprašysiu, kad kas nors jus nuvežtų į viešbutį. Jeigu norite, 
galiu paprašyti, kad kas nors su jumis pabūtų; gal nenorite būti viena. 

— Ne. Ne, man viskas bus gerai. Neskambinau berniukams, 
mūsų sūnums. Aš buvau taip įsitikinusi, kad iš ryto jis sugrįš, o da- 
bar... jis turėjo grįžti jau prieš dvidešimt keturias valandas. Manau, 
turėčiau paskambinti berniukams. 

— Šiuo atveju jūs geriau žinote, kaip pasielgti. 

— Džimas tiesiog įsikalė į galvą, kad jam reikia įveikti šią trasą. 
Laukinis Bilas, Pašėlusi Džeinė, Patrakęs Arklys, Juodieji kalnai... Tu- 
rime trejų metukų vaikaitį, laukiame dar vieno. Jis sakė, jog turime 
treniruotis, kad galėtume ir juos vestis į žygius. Jis nupirko viską, ko 
reikia Žygeiviams. 

— Jūs sakėte, kad jis susiruošė viską, ką rekomendavo kelionių 
vadovai, — vesdamas ją durų link kalbėjo Vilis. — Jis turėjo žemėla- 
pį, prožektorių... 
laukė, kol grįš Vilis ir uždarys kabineto duris. 

— Dar viena miškuose praleista naktis Džimui Taileriui neišeis 
į gera. 

Kupas atsigręžė. 

— Jeigu jis susidūrė su Etanu Houvu, antros nakties gali ir ne- 
sulaukti. 

— Kas yra Etanas Houvas* 

Kupas jam papasakojo viską, ką žino, trumpai, glaustai ir aiškiai 
išdėstydamas visą informaciją, kaip buvo išmokęs dirbdamas polici- 
ninku ir detektyvu. 

— Jį menkai galima susieti su Lile ir jos žvėrimis, bet vis dėlto 
galima, — sutiko Vilis. — Bet, kiek pats žinai, kiek prisimena Lilė, ji 
ir tasai Houvas niekada neturėjo jokių bėdų, nesisvaidė nemaloniais 
žodeliais? 

— Ji vos jį prisiminė; beje, prisiminė tik dėl vienos praktikantės. 
Jis — gyva bėda, Vili. Klajūnas, vienišius, visada išvengia grotų — iš- 
skyrus vieną rimtą policijos antpuolį. Jis daug išgėrė. Tada ir suklupo. 
O šiaip būdamas tarp žmonių jis vaikšto nuleidęs galvą. Jam patinka 
pasakoti apie savo giminystę su vietiniais indėnais, bet jis maišosi. Jis 
piktas, ūmus, savimyla; tai ir yra jo silpnybės. 

— Pažįstu daug Žmonių, turinčių tokių savybių. 

— Bet, kaip pasakoja draugai ir šeimos nariai, jam pakako pyk- 
čio tai Karolinai Roderik išgąsdinti, — pridūrė Kupas. — Ji buvo tokia, 
kaip toji mergina iš Montanos. Atletiška, graži, stipri, vieniša. Molė 
Pikens pasiėmė iš savo banko sąskaitos pinigus ir iškeliavo su juo. 

Vilis atsilošė kėdėje tebelaikydamas baltą puodelį su sultiniu, 
linktelėjo ir atsigėrė. 

— Savo laisva valia. 

— Čia ir baigiasi visos žinios apie ją — kai ji su juo išvažiavo 
laisva valia. Nuo to rugpjūčio nebesinaudojama kreditine kortele, 
nors iki tol ji nuolat naudojosi MasterCard. Ji nebepratęsė vairuotojo 
pažymėjimo galiojimo, nebemoka mokesčių. 1996-aisiais ji išvyko iš 
Kolumbo, Ohajo valstijos. Tada jai buvo aštuoniolika. Sklinda kalbos 
apie priekabiautoją jos tėvą, kuris neparašė pareiškimo dėl dingusios 
dukters. Liko vienas kitas jos dokumentas. Šį tą pasiėmiau. Tačiau jai 
išvykus su Etanu Houvu, neliko nieko. Jokio pėdsako. 

Vilis susimąstęs atsiduso sušvokšdamas visa krūtine. 

— Tu manai, kad jis nužudė tą padavėją ir praktikantę. 

— Po velnių, taip, manau. 

— Ir tu manai, kad jis — tasai pats, kas drumsčia Lilei ramybę. 

— Įžvelgiu sąsajas, o Lilė atitinka jo tipo merginą. 

— Ir jeigu Taileris su juo susidūrė... 

— Galjis nenori būti pamatytas, nenori, kad koks nors vyriokas 
grįžęs pasakotų apie kažkokį pakeliui sutiktą žmogų. O gal Taileris 
užtiko jo stovyklavietę, pričiupo brakonieriaujantį. O gal jam tiesiog 
patinka žudyti. Yra ir šis tas daugiau. 

— Jėzau! — Vilis gnaibė nosies kuprelę. — Tada dėstyk. 

— Melinda Baret. Dvidešimties metų. 

Vilis suraukė kaktą. 

— Tai toji mergina, kurią radote abu su Lile. 

— Stipri, graži, atletiška. Viena kelyje. Galiu lažintis, kad ji jam 
ir buvo pirmoji. Tada jis turėjo būti tokio paties amžiaus. Buvo ir 
kitų. — Kupas numetė Viliui ant stalo segtuvą. — Padariau tau savo 
surinktos bylos kopiją. 

Vilis spoksojo ne į segtuvą, bet į Kuperį. 

— Jergutėliau, Kupai, tu kalbi apie žudiką maniaką. Tu kalbi 
apie tuziną metų žudymo. 

— Ir tasai žudymas, kiek man pavyko nustatyti, buvo nutrūkęs 
tik pusantrų metų, kol Houvas sėdėjo kalėjime. Dėl ilgos pertraukos 
man buvo sunku susieti pirmą nužudymą su kitais mano atsektaisiais, 
panašiais į pirmąjį. Bet kai sudėlioji dingusius žmones, atsitiktinai ar 
jo valia taip ir nesurastus kūnus... Viskas atsistoja į savo vietas. 

Vilis pažvelgė į segtuvą, pradėjo kalbėti, bet paspringo sausu 
kosuliu. Jis mojo ranka mėgindamas atgauti kvapą. 

— Prakeiktas pavasaris, — skundėsi jis. — Peržvelgsiu viską, ką 
atnešei. Viską perskaitysiu; kad ir kaip viskas pasibaigtų, norėsiu su 
tavimi pasikalbėti. 

Vilis nugurgė paskutinį dabar jau vos drungno sultinio gurkšnį. 

— Nori darbo? 

— Jau turiu, dėkoju. 

Vilis nusišypsojo. 

— Apsigimęs faras. 

— Man reikia tik arklių, tai faktas. Bet šiuo atveju aš esu su- 
interesuotas asmuo. Jis negaus progos paliesti Lilės. Jis negaus tokios 
progos. — Kupas atsistojo. — Labiausiai tikėtina, kad būtent pas ją ir 
būsiu, kai jausiesi pasirengęs viską aptarti. 

Kupas grįžo namo pasiimti švarių drabužių. Jis apsidairė po 

pertvarkytą darbininkų namelį ir pagalvojo, kad dabar čia miega 
rečiau nei ant Lilės kušetės. Arba nei jos lovoje. 

Taip ir turėtų būti, nutarė Kupas ir, prieš užsukdamas į senelių 
namus, nuplumpavo per nesiliaujantį lietų įmesti į sunkvežimį dra- 
bužių ryšulio. 

Jis susodino senelius už virtuvės stalo ir viską jiems papasakojo. 

Kupui baigus, Liusė atsistojo, nuėjo prie spintelės ir ištraukė 
viskio butelį. Ji pripylė tris mažytes taureles. 

Atsisėdusi ji nė nemirktelėjusi išlenkė savąją. 

— Ar pasakojai Dženai ir Džo? 

— Užsuksiu važiuodamas pas Lilę. Aš negaliu įrodyti... 

— Tau ir nereikia įrodinėti, — Kupui nespėjus baigti sakinio 
pertarė Semas. — Tu taip manai. Ir to pakanka. Mes melsimės, kad 
dėl to ieškomo žmogaus būtum suklydęs. Mes melsimės, kad būtum 
neteisus, kad jis būtų tik pasiklydęs, kad atsipirktų kiauru peršlapimu 
ir geru išgąsčiu. 

— O kol melsitės, norėčiau, kad būtumėte namuose. Gyvuliai 
pašerti ir paruošti nakčiai. Grįšiu prieš auštant. O jūs būkite čia, už- 
sirakinkite duris, užsidarykite langus, pašonėje turėkite šautuvą. No- 
riu, kad prižadėtumėte, — Kupas juos spaudė ir spaudė, senelio veide 
matydamas užsispyrėlišką išraišką. — Jeigu nepažadėsite, negalėsiu 
išeiti. Negalėsiu saugoti Lilės. 

— Tu mane mygte mygi, — sumurmėjo Semas. 

— Taip, pone, mygiu. 

— Gerai, pažadu, jeigu jau tau taip reikia. 

— Gerai. Jeigu ką nors išgirsite, ką nors pajusite, paskambinkite 
man ir iškvieskite policiją. Ilgai negalvokit, imkit ir skambinkit, nesi- 
jaudinkit manydami, jog gal be reikalo panikuojate. Ir šiuo klausimu 
man reikia jūsų pažado, nes kitaip teks pakviesti porą vyrų jūsų na- 
mams saugoti. 

— Manai, kad jis čia ateis? — paklausė Liusė. 

— Ne, nemanau. Man atrodo, kad jis vykdo misiją. Nemanau, 
kad jis čia ateitų, nes tai nėra jo sumanyto plano dalis. Bet aš vis tiek 
neišeisiu, kol neišgausiu jūsų pažado. Gal jis panorės maisto ar sausos 
vietelės išsimiegoti. Jis — psichopatas. Neketinu prognozuoti, ką jis 
galėtų padaryti. Bet nenoriu rizikuoti nė vienu iš jūsų. 

— Važiuok pas Lilę, — pratarė Semas. — Pažadu, kad padary- 
sime viską, ko prašei. — Semas pažvelgė į žmoną, ir šioji linktelė- 
jo. — Džo ir Džena jau turbūt pakeliui pas Lilę arba greitai bus ten. 
Galėsi su jais pasikalbėti. O dabar aš pati jiems paskambinsiu, jeigu 
jie dar namie. Pasiūlysiu jiems tą patį, ką siūlei mums. 

Linktelėjęs Kupas paėmė viskio taurelę ir išgėrė. Paskui pažvel- 
gė į taurelės dugną. 

— Viskas, kas man tikrai svarbu, yra čia, šiuose namuose; dar 
Džo ir Džena Lilės namuose. Štai ir viskas. 

Liusė ištiesė ranką ir suėmė Kupo delną. 

— Taip jai ir pasakyk. 

Kupas pakėlė akis, pažvelgė į Liusę ir pagalvojo apie rytinį po- 
kalbį. Jis šyptelėjo ir atsakė tą patį, ką buvo minėjęs anksčiau: 

— Dabar tvarkausi. 


Kai Kupas nuvažiavo pas Lilę, buvo pats šėrimo įkarštis. Kupas 
ir anksčiau buvo matęs, kaip viskas vyksta, bet dar niekada vakarienės 
metu taip baisiai nepliaupė. Juodais lietpalčiais vilkintys prieglaudos 
darbuotojai sukosi kaip vijurkai traukdami ar stumdami karučius su 
didžiulėmis maisto pintinėmis, kuriose riogsojo viščiukai, jautienos, 
žvėrienos gabalai, sukapoti krautuvėlėje. Kupas numanė, kad kas va- 
karą paruošiama, nuplaunama ir išdalijama šimtai svarų mėsos. 

Kad ir koks oras būtų, vakaras po vakaro išpilama, paberiama ar 
išmėtoma tonų tonos vitaminizuotų pašarų, grūdų, šieno glėbių. 

Kupas svarstė, ar nevertėtų pasiūlyti savo pagalbą, nors nė ne- 
numanė, kokio velnio jam reikėtų griebtis. Be to, jis jau ir taip visas 
permirkęs, o vėliau lietaus gaus daugiau nei priklausytų. 

Jis nunešė į trobelę močiutės įsiūlytą jautienos troškinio katiliuką. 
Taip jis pasitarnaus labiau, nutarė Kupas dėdamas ant stalo maistą. 

Kupas atkimšo raudonojo vyno butelį ir paliko jį „pakvėpuoti“, 
o pats ėmėsi šildyti troškinį ir bandeles su pasukomis. 

Darbuodamasis jaukioje virtuvėje, stogą ir langus plakant lietui, 
tamsoje sklindant laukinių žvėrių riksmams, jis pajuto keistą ramy- 
bę. Kupas atnešė iš Lilės kambario dvi žvakes, pastatė jas ant stalo ir 
uždegė. 

Kai grįžo iki siūlelio permerkta ir paniurusi Lilė, Kupas jau buvo 
padengęs stalą, pašildęs troškinį ir bandeles ir į taurę pylė vyno. 

— Aš ir pati galiu pasigaminti tuos prakeiktus pietus. 

— Tai pirmyn. Man daugiau liks troškinio. 

— Rytoj, jeigu tik leis orai, jie ketina įrengti apsaugos sistemą. 
Tada galėsime baigti tas kvailas nesąmones. 

— Puiku. Nori vyno? 

— Čia mano vynas. 

— Tiesą sakant, šitą atsivežiau pats. 

— Turiu savo. 

— Tai ir gerk, — paragavęs gurkšnelį jis žiūrėjo į Lilę. — Bet 
šitas labai skanus. 

Lilė dribtelėjo ant suolo ir nužvelgė piktu žvilgsniu žvakes. 

— (Čia neva romantiška? 

— Ne. Jei nutrūks elektros tiekimas, vis tiek bus šviesu. 

— Turime generatorių. 

— Vis tiek praeis kokia minutė, kol jis įsijungs. Užpūsk, jei tau 
trukdo. 

Lilė atsipūtė, bet neketino užpūsti liepsnelių. 

— Negaliu pakęsti, kad tau taip pavyksta. Tu sugebi ramiai, pro- 
tingai ar atsainiai kalbėti, kai būnu bjauriai priekabi. 

Kupas pripylė antrą taurę vyno ir pastatė ant stalo. 

— Gerk tą prakeiktą vyną, kale. Ar dabar geriau? 

Lilė atsiduso ir kone nusišypsojo. 

— Gal šiek tiek. 

— Taip pliaupiant pašerti visą zoologijos sodą — didelis darbas. 

— Jiems reikia ėsti. Taip, darbas nemenkas. — Lilė perbraukė 
delnais per veidą. — Aš pavargusi. Suirzusi. Ir alkana, todėl tą troški- 
nį — tikriausiai jį gamino Liusė — mielai suvalgysiu. To sąrašo dar 
nesudariau, bet mintyse jau viską susidėliojau, mums tereikia aptarti. 
Aš viską pakeičiau. Mano sprendimai, mano veiksmai, mano pasi- 
rinkimas... Atleisk, jei tai buvo klaida, jei tai kaip nors paveikė mūsų 
draugystę. Aš to nenorėjau. 

— Ir pirmą kartą tu viską pakeitei. Tavo pasirinkimas, tavo 
veiksmai, tavo sprendimai... 

— Turbūt tavo tiesa. 

— Lile, negali visą laiką būti taip, kaip nori tu. 

— Nekalbu apie savo ar tavo norus. Beje, tikrai ne visada buvo 
taip, kaip aš norėjau. O dabar aš tik noriu, kad mudu tvirtai atsisto- 
tume ant žemės, Kupai. Todėl... 

— Gali būti, jog teks palaukti, kol bus galima viską išsiaiškinti. 
Turiu tau papasakoti, ką dar sužinojau apie Etaną Houvą. 

— Apie tą, kuris, tavo manymu, pagrobė Karoliną Roderik. 

— Taip. Apie tą, kuris, mano manymu, pagrobė ir kitas moteris, 
nužudė ir kitas moteris. Apie žmogų, kuris, manau, nužudė Melindą 
Baret. 

Lilė nutilo ir sėdėjo apmirusi. 

— Kodėl manai, kad ją nužudė jis? Tai nutiko beveik prieš dvy- 
lika metų. 

— Mes valgysim, ir aš tau pasakosiu. Lile? Jeigu tame mena- 
mame sąraše yra koks nors punktas, prieštaraujantis mano buvimui 
čia stengiantis užtikrinti, kad tau nieko bloga neatsitiktų, geriau kuo 
greičiau tą punktą išbrauk. 

— Neketinu atsisakyti pagalbos ar siūlymų apginti mane, mano 
žmones, mano žvėris. Visus. Bet juk tu nesi už mane atsakingas, Ku- 
peri. 

— Atsakomybė čia niekuo dėta. 

Jis padėjo ant stalo troškinį ir bandeles. Kupui atsisėdus ir pra- 
dėjus pasakoti apie žmogžudystes, tarp jų pleveno žvakių liepsnelės. 

ilė išklausė Kupo retai teįsiterpdama, o jis dėstė faktus vieną 
po kito juos siedamas, ausdamas ištisą teoriją. Lilė dar kartą 
mintyse pamėgino susidaryti aiškų Žmogaus, apie kurį Kupas 
kalba, paveikslą. Tačiau ji tematė blankius kontūrus, miglotas detales, 
tarsi Žvelgtų į išblukusį pieštuku pabrėžtą eskizą. 
Jis jai nieko nereiškė, nedarė jokio realaus įspūdžio. Kai jis at- 
eidavo savanoriškai padirbėti ar aplankyti Karolinos, jie yra kalbėjęsi 
tik kelis kartus. 

— Prisimenu, kaip jis manęs klausinėjo apie mano protėvius, 
apie Lakotos sju giminę. Apie tai manęs gana dažnai klausinėja žmo- 
nės, kurių visai nepažįstu. Aš miniu tuos faktus savo biografijoje, nes 
žmonėms įdomu, be to, tada visiems tampa aišku, kad ištisos mano 
giminės, mano šeimos kartos gyveno čia, kalnuose. Bet jis norėjo su- 
žinoti daugiau smulkmenų ir man sakė, kad pats yra iš sju, Patraku- 
sio Arklio giminės palikuonis. 

Lilė iškėlė rankas. 

— Būna ir taip. Yra žmonių, norinčių visiems papasakoti apie 
savo paveldą, na, o kad jau pasakoji, kodėl nepamėginus, kaip sako- 
ma, pagražinti? Aš, galima sakyti, nekreipiau į jį dėmesio, nes kalbos 
apie Patrakusį Arklį ar Tupintį Bulių paprastai mane erzina. 

— Vadinasi, tu atsainiai jo klauseisi ir taip pat atsainiai jį vertinai. 

— Tikriausiai buvau mandagi. Nesu įpratusi įžeidinėti žmonių, 
ypač savanorių ar potencialių aukotojų. Bet nesisiūliau nupirkti alaus 
ir pasikalbėti apie mūsų protėvius. 

— Tu jį atstūmei, — pakartojo Kupas. — Mandagiai. 

Lilė pyktelėjusi atsiduso. 

— Galbut. Tiesiog gerai neprisimenu. Paprasčiausiai jis mane 
šiek tiek erzino, bet tik todėl, kad daugiau klausinėjo visokių tokių 
dalykų, o ne domėjosi prieglaudos reikalais. Kupai, aš kiekvieną sa- 
vaitę tuzinus kartų kalbuosi su nepažįstamais žmonėmis, todėl visko 
gerai neprisimenu. 

— Dauguma jų nežudo žmonių. Pamėgink prisiminti. 

Lilė užspaudė pirštais akis ir galvojo, galvojo, mėgindama min- 
timis nusigauti atgal į tą vasarą, į tą trumpą laikotarpį. Karšta, mąstė 
ji. Tą vasarą buvo karšta; jie nuolat kovojo su vabzdžiais — su para- 
zitais ir ligomis, kurias jie galėjo išplatinti. 

Valymas, dezinfekcija. Sužeistas švilpikas. O gal taip buvo dar 
viena vasara anksčiau? 

Kvapai. Prakaitas, mėšlas, saulės kaitra. 

Daug turistų. Vasara turizmui tinkama. 

Ji miglotai prisiminė, kaip stovi garde, kaip dar kartą viską per- 
plauna po valymo ir dezinfekcijos. Aiškina jam? Taip, būtent jam 
aiškina apie procedūras ir protokolus, reikalingus tam, kad žvėrims 
būtų užtikrinta saugi, švari ir sveika aplinka. 

— Pumos narvas, — sumurmėjo Lilė. — Valiau žaislus — Ma- 
žylio ypač mėgstamą mėlyną kamuolį, oranžinį stulpą, raudoną 
kamuolį. Viską išvaliau ir gražiai sudėjau, perploviau, aiškinau visus 
kasdienio valymo žingsnius. Ir... 

Lilė labai stengėsi, bet vis tiek negalėjo jo pamatyti iš tikrųjų. 
Tiesiog paprasčiausias vyrukas su auliniais, kaubojaus skrybėle, 
džinsais. Bet... 

— Kažkurią akimirką jis paklausė, ar man neatrodo, kad aš 
išnaudoju mano žmonėms ir jų dvasiniams vadovams — žvėrims 
— šventą žemę. Buvau užsiėmusi. Tiksliai neprisimenu, ką atsakiau. 
Tikriausiai pasakiau, kad labiau domiuosi dabartiniais gyvūnais, jų 
apsauga ir žmonių švietimu, o ne dvasiniais vadovais. 

Kupas linktelėjo. 

— Vadinasi, tu dar kartą jį atstūmei. 

— Prakeikimas, — Lilė perbraukė ranka per plaukus. — Dabar 
viskas skamba taip, tarsi būčiau kalbėjusi kaip kokia kalė. Bet tada 
nesierzinau ir nepykau. Jis man padėjo. Nebūčiau galėjusi pykti. Ir 
tai, ką kalbėjau, iš tikrųjų nė nebuvo gryna tiesa. Puma mano. Mano 
dvasinis vadovas, talismanas ar dar kas nors, nesvarbu, kaip pavadin- 
si. Bet tai labai asmeniška, privatu. Tokiais dalykais nespekuliuoju. 

— Ar dar ką nors prisimeni? Ką jis sakė, ką darė? Kaip surea- 
gavo“ 

— Mes buvome užsiėmę. Sirgo Čiči, leopardė, kurios netekome 
praėjusį rudenį. Ji buvo sena ir sirgo, man sunkiai sekėsi susikaupti. 
Net nežinau, gal man tik dabar atrodo, kad tada taip maniau, bet 
jis man nelabai patiko. Jis buvo iš tų, kuriuos vadiname pilypais iš 
kanapių. Tiesiog iš kažkur ima ir atsiranda. Jis praleido daug laiko 
vaikštinėdamas tarp gardų, stebėdamas žvėris ir mane. 

— Tave? Būtent tave? 

— Dabar man taip atrodo. Bet žmonės taip daro, juk čia mano 
prieglauda. Aš už viską atsakinga, prieglauda pavadinta mano vardu. 
Tik... jo nemėgo Mažylis. Buvau pamiršusi. Mažyliui patinka dėme- 
sys, bet kai tas vyrukas būdavo netoliese, jis neprieidavo prie tvoros. 
Jis nemurkdavo. Tiesą sakant, kai netoliese buvo pasirodęs Etanas, 
Mažylis porą kartų net trenkėsi įpykęs į aptvaro tinklą. Nors papras- 
tai jis taip nesielgia. Jis neagresyvus, jam patinka Žmonės. 

— Bet tas Žmogus jam nepatiko. 

— Manau, kad ne. Kita vertus, Etanas čia lankydavosi nedažnai, 
būdavo neilgai, mes mažai bendravome. Jis nenešiojo jokių meškos 
dantų karolių ar ko nors panašaus. Būčiau pastebėjusi ir prisiminusi. 

— Tokioje vietoje kaip ši meškos dantų karoliai būtų badę akis. 
Juk čia gyvūnų prieglauda. Būtum pastebėjusi tokį papuošalą ir pa- 
žėrusi pastabų, — Kupas tyrinėjo Lilės veidą, — tau nebūtų patikę. 

— Tu teisus. Kupai, nejau rimtai manai, kad tas žmogus nužudė 
visus tuos žmones? Kad būtent jis nužudė Melindą Baret? 

— Įrodymų nėra. Viskas paremta šalutiniais faktais. Galima tik 
spėlioti. 

— Aš ne to klausiau. Ar tu tikrai taip manai? 

— Taip. Kodėl nebijai? 

— Bijau. — Netikėtai Lilė pajuto virpulį, tarsi Kupui pateikto 
atsakymo įrodymą. — Bet iš tos baimės nieko gera. Man reikia pasi- 
kalbėti su tėvais. Jie turi žinoti. 

— Tuo pasirūpins mano senelis. Maniau, kad tavo tėvai bus čia. 

— Paprašiau, kad šįvakar jie liktų namie. Pasistengiau, kad jie 
jaustųsi kalti, — pridūrė Lilė šykščiai šyptelėjusi. — „Jūs dėl manęs 
nerimaujate? O jei ir aš dėl jūsų nerimauju? Man bus labai neramu, 
jei žinosiu, kad patogiai neišsimiegosite'; ir panašiai. Mano tėtis šian- 
dieną šešias valandas dirbo kartu su gelbėtojais, ieškojo dingusiojo. 
Mano mama irgi budėjo, Džeris Tobiasas budėjo su ja, nors jau pen- 
kerius metus nėra daręs nieko panašaus. O dabar gailiuosi, kad ne- 
leidau jiems ateiti. Jeigu jie būtų čia, jaustųsi pavargę, bet aš žinočiau, 
kad jiems nieko bloga nenutiko. 

— Paskambink jiems. Pasijusi geriau. 

Lilė linktelėjo. 

— Jeigu tu teisus, galima sakyti, kad jis pradėjo žudyti dar bū- 
damas beveik vaikas. Niekaip negaliu suprasti, kas žmones pastumia 
į tai, kaip gali būti, kad mirtis jiems tampa svarbiausiu darbu gyve- 
nime. 

Kupas atsilošė ir sėdėjo stebėdamas Lilės akis. 

— Būtent taip ir yra — gyvenimo darbas. Gal tu ir nesupranti, 
kas jį verčia taip elgtis, bet Žinai, kad jis elgiasi būtent taip. Žinau 
kelias esmines jo gyvenimo detales. Vaikystėje jam teko gyventi 

paklūstant atitinkamoms struktūroms. Kartkartėmis jis būdavo ati- 
mamas iš tėvų ir apgyvendinamas globos namuose. Jo tėvas kažkada 
kalėjo, nors ir neilgai. Kartkartėmis mušdavo jį ir motiną. Ji niekada 
nepateikė savo vyrui kaltinimų. Jie daug keliavo. Paskui jį kuriam 
laikui išleido iš kalėjimo. Atrodo, jie dirbo Žygeivių vadovais šituose 
kraštuose, Vajominge, Montanoje. Jo senis buvo pričiuptas būtent čia 
už brakonieriavimą valstybiniame miške. 

— Čia? 

— Kai Etanui buvo kokie penkiolika. Nuo tada nėra jokių duo- 
menų apie jo motiną. 

— Galbūt esu jį sutikusi, — sumurmėjo Lilė. — Aš jo neprisi- 
menu, bet gali būti. Arba prasilenkiau su juo mieste arba miško take, 
išsiruošusi į Žygį. 

— Arba ir jis galėjo tave stebėti. Tavo šeimą. Gal jis ir jo tėvas 
buvo užėję ieškodami darbo. 

— Neprisimenu, — pykdama ant savęs Lilė atsiduso, o paskui 
atsistojo paimti trapučių. Kalbėdama ji išėmė iš šaldytuvo gabalėlį 
čederio. — Mano tėvai niekada nesamdo klajūnų — laikosi nusista- 
tytos taisyklės. Manau, kad dėl manęs. Jie dosnūs, bet ir atsargūs. Jie 
nebūtų samdę nepažįstamųjų, tik jau ne tada, kai buvau kokių tryli- 
kos, o juk kalbame apie vyrą ir paauglį jo sūnų. 

Lilė nutilo ir, dėdama ant stalo užkandį, išspaudė šypsenėlę. 

— Prisimenu ūkyje dirbusį penkiolikmetį vaikinuką; tuo metu 
ir aš buvau tokio paties amžiaus. Nuo tada ir pradėjau domėtis ber- 
niukais. 

— Kad ir kaip ten būtų, iš visos surinktos informacijos galiu da- 
ryti išvadą, kad Etanas ėmė reikštis būtent tada; nuo to laikotarpio aš 
gal porai metų pametu jo pėdsakus. O paskui vėl jį aptinku dirbantį 
žygeivių vadovu Vajominge. Tada jam turėjo būti aštuoniolika. Jis ten 
dirbo šešis mėnesius. Paskui iškeliavo pasiėmęs arklį, kelis reikalin- 
gus daiktus ir maisto atsargų. 

— Leisdamasis į paprastą kelionę žmogus nevogs arklio. Vogs 
tuo atveju, jei ketins keliauti miško takais. 

Linktelėjimu išreikšdamas pritarimą Kupas uždėjo ant trapučio 
sūrio riekelę ir padavė Lilei. 

— Iš tavęs būtų išėjęs visai pusėtinas faras. 

— Tai tik paprasta logika; o kaip jo tėvai? Gal daug kas pasida- 
rytų aiškiau, jei galėtume su jais pasikalbėti? 

— Jo tėvas mirė prieš aštuonerius metus Ošote. Komplikacijos, 
kilusios dėl besaikio alkoholio vartojimo. Apie motiną jokių duo- 
menų nerandu. Per pastaruosius septyniolika metų — visai nieko. 
Paskutinis jos pėdsakas — išgrynintas čekis Kodyje, Vajominge, kur 
vienoje užkandinėje ji dirbo pagalbine virtuvėje. Niekas jos neprisi- 
mena. Septyniolika metų, — pakartojo Kupas truktelėjęs pečiais. — 
Bet iki tol ji dirbo. Po kelias savaites, po kelis mėnesius, tarp darbų 
darydama pertraukas. Bet vis dėlto imdavosi darbo, kad ir kur būtų. 
O paskui viskas nutilo. 

— Manai, kad ji mirė. 

— Pakankamai motyvuoti ar pakankamai įsibaiminę žmonės 
žino, kaip slėptis. Ji galėjo pasikeisti pavardę. Velnias, ji galėjo per- 
sikelti į Meksiką, dar kartą ištekėti; gali būti, kad dabar ji čiūčiuoja 
riebų laimingą vaikaitį. Bet aš — taip, tu teisi — manau, kad ji mirusi. 
Gal nutiko kokia nors nelaimė, o gal jos vyras vieną kartą ėmė ir 
persistengė. 

— Tada jis buvo dar visai berniukas. Na, tasai Etanas. Jeigu tik- 
rai taip nutiko, jeigu jis matė, kaip viskas buvo... 

Kupo veidas surūstėjo, nuo jo padvelkė šalčiu. 

— Būtent taip kalbėtų jo advokatas. Vargšas skriaudžiamas ber- 
niukas, sugadintas ar palaužtas alkoholiko tėvo ir pasyvios motinos. 
Taip, žinoma, jis nužudė visus tuos žmones, bet už tai nėra atsakin- 
gas. Po velnių tokias kalbas. 

— Išmoktas elgesys būdingas ne tik gyvūnams. Kupai, aš nesi- 
ginčiju. Mano manymu, žudymas — konkretus asmeninis apsispren- 
dimas: Tačiau viskas, ką pasakojai, byloja apie tai, kad jis buvo iš 
anksto nuteiktas, o paskui pats pasirinko atitinkamą gyvenimo dar- 
bą. Jeigu visa tai tiesa, vadinasi, dėl tokio jo pasirinkimo žuvo daug 
žmonių, sielvartauja daugybė tų, kurie juos mylėjo. Man jo negaila. 

— Gerai, — trumpai atsakė Kupas. — Negailėk. 

— Man jo negaila, — pakartojo Lilė, — bet manau, kad dabar 
geriau jį suprantu. Kaip manai, ar jis ir kitų taip tykojo ir taip erzino 
kaip dabar mane? 

— Manau, Baret buvo nužudyta impulsyviai, pasinaudojus ati- 
tinkama proga. Molė Pikens, kaip pasakoja jos bosas, su juo išvyko 
laisva valia. O Karolina Roderik? Man atrodo, kad šiuo atveju jau 
galima kalbėti apie pasalą, apie persekiojimą. Manau, viskas priklau- 
so nuo to, kaip gerai jis pažįsta būsimą auką. Ir kiek jam pačiam to 
norisi. 

— Jeigu Džimas Taileris nebegyvas nuo jo rankos, vadinasi, jis 
gavo naujų impulsų žudyti. 

— Arba sulaukė tam tikro palengvėjimo. Nė viena iš moterų, 
kurių kūnai rasti, nebuvo išprievartauta. Jokių seksualinio smurto 
žymių, jokių kankinimų ar luošinimų. Jį ramina pats žudymas. 

— Negaliu apie tai mąstyti ieškodama geresnių šių baisybių pu- 
sių. Dabartiniai jo veiksmai kelia nerimą ir man, ir visiems kitiems, 
todėl dabar mes visi esame budrūs. Dabar jam beveik neįmanoma 
prisikasti iki manęs ar mano žvėrių. Vadinasi... — Lilė kuo puikiau- 
siai skaitė Kupo veidą, — aš jį tik dar labiau provokuoju, atrodau kaip 
dar didesnis iššūkis? 

— Galbūt. Jeigu neklystu, šiose vietose jis apsistojęs mažiausiai 
ketvirtą kartą. Gal ir anksčiau yra čia buvęs, gal jūs nesusidūrėte, gal 
tu buvai išvykusi. Jis galėjo kur nors susirasti darbą — kokiame nors 
ūkyje, kokioje nors kontoroje. Jis gerai pažįsta šiuos kraštus. 

— Ir aš pažįstu. 

— Šitai jis irgi žino. Jeigu jis būtų norėjęs taip paprastai tave nu- 
žudyti, jau būtum negyva. 

Nuo ramaus ir šalto tono, kokiu buvo ištarti šie žodžiai, Lilė vėl 
sudrebėjo. 

— Mano pasitikėjimas savimi stiprėja... 

— Jis būtų galėjęs tave pričiupti tą naktį, kai išleido tigrą. Arba 
bet kurį kitą kartą, kai buvai pasilikusi viena; jis galėjo išspirti duris 
ir tave pagrobti. Jis gali tave pagrobti tau jojant pas tėvus. Scenarijų 
daug, bet jis nė vieno iš jų nesirenka. Dar nesirenka. 

Lilė paėmė vyno taurę ir gurkštelėjo. 

— Mėgini mane įbauginti. 

— Tu velniškai teisi, mėginu. 

— Nebūtina. Aš jau pakankamai įsibauginusi ir ketinu būti at- 
sargi. 

— Galėtum vėl išsiruošti į kokią nors kelionę. Juk turbūt yra 
vietų, kur galėtum padirbėti kelias savaites ar porą mėnesių. 

— Žinoma. Aš, galima sakyti, jau pagarsėjusi. O jis galėtų mane 
susirasti, galėtų mane sekti ir nukeliauti ten, kur, gerai nepažinoda- 
ma apylinkių, jausiuosi daug prasčiau. Arba jis tiesiog galėtų manęs 
laukti — laukti, kol atsipalaiduosiu, kol prarasiu budrumą. Bet juk tu 
ir pats apie tai mąstei. 

— Gal net geriau nei pusėtinas faras, — pripažino Kupas. — 
Taip, mąsčiau. Bet mąsčiau ir apie būdus, kaip tau nesant būtų galima 
jį susekti. Man patinka tokie žaidimai. 

— Kupai, aš niekur nevažiuosiu. 

— Ką pasakytum, jei kelioms savaitėms kur nors išgabenčiau ir 
tavo tėvus? 

Lilė padėjo taurę ir barbeno pirštais į stalą. 

— Kaip žema naudotis mano tėvais. 

— Naudosiuosi bet kuo, kad tik būtum saugi. 

Tada Lilė atsistojo ir nuėjo užkaisti kavos. 

— Aš niekur nevažiuosiu, — pakartojo ji. — Niekur nebėgsiu iš 
savo vietos, kurią pati ir įkūriau. Neketinu slėptis, pavojuje palikusi 
savo žmones ir žvėris. Taip ir Žinok; arba tu visai manęs nepažįsti... 

— Vertėjo pamėginti įtikinti. 

— Tu per daug laiko ir darbo skiri įtikinėjimams. 

— Nori, kad pateikčiau sąskaitą? 

Lilė dėbtelėjo į Kupą. 

— Neketinu tavęs siutinti. Nors anksčiau stengiausi tikėdamasi, 
kad užpyksi ir išeisi, duosi man šiek tiek erdvės. Kupai, net nežinau, 
ką man su tavimi daryti, tai jau tikrai. Tiesiog nežinau. Suprantu, kad 
mums reikia daug ką išsiaiškinti, bet dabar ne laikas. Nėra laiko, — 
pasitaisė Lilė. — Man reikia paskambinti tėvams ir eiti budėti. 

— Lauke yra pakankamai Žmonių. Tau nereikia budėti. Tu per- 
vargusi, Lile. Aiškiai matyti. 

— Iš pradžių pastiprini mano pasitikėjimą savimi, dabar stip- 
rini mano ego. — Lilė paėmė termosą. — Tikriausiai draugai tam ir 
reikalingi. 

— Pailsėk vieną naktį. 

— O tu? Ar galėtum ilsėtis būdamas mano vietoje? Juk vis tiek 
nemiegosiu. 

— Galėčiau į tave pykštelėti migdomųjų pistoletu. Pailsėtum 
kelias valandas. Kam gi dar tie draugai reikalingi? — pridūrė Kupas, 
kai Lilė nusijuokė. 

Ji pripylė termosą ir padavė Kupui. 

— Štai. Kai paskambinsiu namo, eisiu. 

Kupas atsistojo, padėjo termosą ant stalo ir suėmė Lilę už rankų. 

— Pažvelk į mane. Aš niekada neleisiu, kad tau kas nors atsi- 
tiktų. 

— Vadinasi, mums nėra dėl ko jaudintis. 

Jis prispaudė lūpas Lilei prie lūpų. Jos širdis ėmė vartytis kūliais. 

— Tiksliau, yra ir kitų dalykų, dėl kurių reikėtų jaudintis. Imk 
kavą. 

Kupas užsivilko neperšlampamą lietpaltį ir paėmė termosą. 

— Ant kušetės nemiegosiu. 

— Nemiegosi. 

Kupui išėjus, Lilė atsiduso. Galimi variantai, pagalvojo ji. Atro- 
do, ji jau pasirinko savąjį. 


Lilė atėjo į savo postą ir vaikštinėjo palei smulkiųjų kačių sklypo 
tvorą. Nors smarkiai pliaupė, Mažylis ir jo bendrai žaidė su dideliu 
raudonu kamuoliu, persekiodami ir puldami menamą grobį. Lūšys 
viena už kitą greičiau sliuogė į medį urgzdamos ir šnypšdamos, er- 
zindamos viena kitą. Lilė pamanė, jog katės tikrai ieškotų priebėgos 
nuo lietaus, jeigu ne plieskiančios šviesos ir aplink šmirinėjančių 
žmonių skleidžiami garsai ir kvapai. 

Kitame aptvare naujausia prieglaudos gyventoja kartkartėmis 
keistai suriaumodavo, tarsi mėgindama pasakyti, jog dar nenutuokia, 
kur, po velnių, pateko, bet vis tiek yra velniškai svarbi. 

— Tarsi vyktų šaunus vakarėlis. 

Lilė nusišypsojo Farliui, sustojusiam šalia pažiūrėti. 

— Tikrai. Jiems patinka žiūrovai. Šiąnakt čia jaučiuosi kvai- 
lai, — atsakė jam Lilė. — Kai dangus maišosi su žeme, niekas neateis 
manęs gąsdinti. 

— O man atrodo, kad būtent dabar ir turėtum būti atsargiausia. 
Kai manai, kad esi saugi. 

— Na, taip. Nori kavos? — Lilė pasiūlė termosą. 

— Jau gėriau, bet negaliu atsisakyti. — Farlis įsipylė lašelį. — 
Man atrodo, kad Tensė tau viską papasakojo. 

— Papasakojo. — Lilė palaukė, kol Farlis pakėlė į ją akis. — Man 
atrodo, kad ji labai laiminga. 

Farlis po truputį šiepėsi. 

— Smagu, kad taip sakai. 

— Kad du mano mylimi žmonės vienas kitam tapo mylimais 
žmonėmis? Nieko neigiama neįžiūriu. 

— Ji mano, kad visa tai laikina. Na, ji nori taip manyti. Gal ji taip 
manys tol, kol susilauksime poros vaikučių. 

Lilė paspringo gurkšniu kavos. 

— Jėzau, Farli, kai jau prisiruoši pulti, puoli kaip nelemtas ge- 
pardas. 

— Kai randi, ko nori, kas tau tinka, tai ir puoli. Lile, aš ją myliu. 
Ji dėl to sutrikusi, nesusivokia savo pačios jausmuose. Bet man ir ne- 
labai rūpi. Tiesą sakant, net glosto savimeilę. 

Farlis gėrė kavą; nuo skrybėlės krašto sruveno vanduo. 

— Beje, tikiuosi, kad padarysi man paslaugą. 

— Kalbėjausi su ja, Farli. Sakiau, jog, mano manymu, tu jai esi 
pats tas. 

— Malonu girdėti. Bet ne tokios paslaugos norėjau paprašyti. 
Maniau, gal važiuosi su manim ir padėsi išrinkti žiedą. Apie tokius 
dalykus nieko neišmanau. Nenoriu nupirkti netinkamo. 

Minutėlę Lilė tik spoksojo. 

— Farli, aš... Tiesiog taip paprastai? Rimtai? Tu ketini nupirkti 
žiedą ir jos paprašyti už tavęs tekėti? Tiesiog taip? 

— Aš jai jau sakiau, kad ją myliu ir ketinu vesti. Aš ir į lovą ją 
įsiviliojau. — Lilė net tamsoje pastebėjo, kaip Farlis truputį nurau- 
do. — Nenoriu apie tai kalbėti taip tiesmukai, bet tu sakei, kad ji pati 
viską papasakojo. Noriu jai nupirkti tai, kas jai patiktų, o tu tikrai 
turėsi minčių. Juk taip? 

— Turbūt taip. Dar niekada nesu rinkusi sužadėtuvių žiedo, bet, 
manau, žinočiau, kas jai patiktų, jei pamatyčiau. Pošimts, Farli. 

— Kaip manai, ar Dedvude rastume tinkamą? Jeigu ne, galėtu- 
me nuvažiuoti į Rapid Sitį. 

— Paieškokime Dedvude. Mums reikėtų... Dar negaliu visko 
sukimšti į galvą. — Lilė įdėmiai žvelgė į Farlį pro lietaus uždangą. — 
Farli, — nusijuokusi ji pasistiebė ant pirštų galų ir smagiai pakštelėjo 
jam į skruostą. — Ar sakei mamai ir tėčiui? 

— Džena apsiverkė. Na, iš gerumo. Tai ji man patarė paprašyti 
tavęs važiuoti kartu rinkti žiedo. Paprašiau, kad jie pažadėtų nieko 
niekam nesakyti, kol visko nesutvarkysiu. Ir tu nieko niekam ne- 
sakysi, Lile? 

— Mano burna užrakinta. 

— Pirmiausia norėjau pasikalbėti su jais. Na, kad... net neži- 
nau... gali kvailai nuskambėti. 

— Kas? 

Farlis mindžikavo ant ilgų žiogiškų kojų. 

— Sakyčiau, norėjau gauti jų palaiminimą. 

— Nieko kvaila. Prisiekiu Dievu, Farli, tu — tikras radinys. Kaip 
čia buvo, kad neįsimylėjai manęs? 

Jis šyptelėjo ir panarino galvą. 

— Lile, bet tu, galima sakyti, mano sesuo. 

— Farli, ar galiu tavęs kai ko paklausti? 

— Žinoma. 

Lilė žingsniavo šalia Farlio, ir jei ne šautuvai, kuriuos abu buvo 
pasiėmę, būtų galima pamanyti, kad du žmonės sumanė pavaikšti- 
nėti lietuje. 

— Vaikystėje tau buvo nelengva. 

— Tai jau tikrai. 

— Žinau. Man atrodo, kad labai gerai žinau, nes mano vaikystė 
buvo kitokia. Mano vaikystė buvo velniškai šauni. Kai pradėjai gy- 
venti vienas pats, savarankiškai, buvai dar vaikas. 

— Nepasakyčiau, kad jaučiausi esąs vaikas. 

— Kodėl taip padarei? Na, kodėl nusprendei išeiti? Juk tai dide- 
lis bauginantis žingsnis. Net ir netikusi šeima vis dėlto yra šeima. 

— Su ta moterimi buvo labai sunku gyventi, ir aš galiausiai pa- 
vargau nuo nuolatinio tąsymo — tai pas nepažįstamus Žmones, tai 
vėl pas ją ir dar kažką, su kuo ji tuo metu susimetusi. Kiek prisime- 

nu, nedaug buvo tokių naktų, kai niekas nerėkdavo ir nesimušdavo. 
Kartais ji pati užkurdavo peklą, kartais kitas žmogus, kuris su ja gy- 
vendavo. Bet aš, anksčiau ar vėliau, vis tiek būdavau sukruvinamas. 
Kartą, kai vienas vyriokas sumušė mus abu, ketinau paimti jam lazdą. 
Bet jis buvo labai stambus, ir aš išsigandau, kad jis neatimtų lazdos ir 
nepradėtų manęs skalbti. 

Farlis stabtelėjo. 

— Dieve, Lile, tu nemanai, kad aš mušiu Tensę, kad ir aš taip pat 
elgsiuosi? 

— Ne, per milijoną metų taip nepamanyčiau. Mėginu išsiaiškin- 
ti kai ką kita, mėginu kai ką suprasti. Kai čia pakliuvai, tu irgi buvai 
palūžęs, alkanas, dar visai jaunas vaikinukas. Tačiau niekšiškumo 
ar menkumo tavyje nebuvo. Mano tėvai būtų pastebėję. Gal jie ir 
minkštaširdžiai, bet turi gerą nuojautą. Tu nevogei, nesivaidijai, ne- 
apgaudinėjai. Nors galėjai. 

— Tada būčiau neką geresnis nei buvau išeidamas iš namų, 
taip“? 

— Bet nutarei būti geresnis nei buvai tada, kai išėjai. 

— Dievas mato, Lile, iš tikrųjų mane išgelbėjo Džena ir Džo. 
Nežinau, kuo būčiau baigęs, jei jie nebūtų manęs priėmę. 

— Man atrodo, jog mes visi džiaugiamės, kad tą dieną, kai pro 
šalį važiavo mano tėtis, tu pakėlei ranką. To žmogaus, kuris, kaip ma- 
nome, mums kenkia, vaikystė taip pat buvo nesaldi. 

— Na, ir kas? Dabar jis jau nebe vaikas, tiesa? 

Lilė papurtė galvą. Farlio logika paprasta; nors Lilei toji logika 
patiko, ji gerai žinojo, kad žmonės tikrai daug sudėtingesni. 

Jau po antros valandos Lilė grįžo į trobelę. Padėjusi šautuvą ji 
užlipo į viršų. Nuo Žano Polio laikų jai dar buvo likę gražių apatinių 
drabužėlių. Bet jai atrodė negražu prieš Kupą puoštis tuo, kuo puo- 
šėsi prieš kitą vyrą. 

Taigi ji apsivilko paprastas flanelines pižamines kelnes ir marš- 
kinėlius ir atsisėdo ant lovos krašto šukuotis plaukų. 

Pavargusi? — pagalvojo ji. Taip, pavargusi, bet ne mieguista. Ji 
norėjo, kad jis prisiliestų; po ilgos ir sunkios dienos ji norėjo būti su 
juo. Ji norėjo su juo mylėtis barbenant lietui, traukiantis nakčiai ir 
auštant rytui. 

Lilė norėjo, kad jos gyvenime būtų nors lašelis šviesos; net men- 
kutė šviesa geriau už prieblandą ir tamsą. 

Ji girdėjo, kaip jis įeina, ir atsistojo padėti ant spintelės šukų. Tebes- 
vajodama ji grįžo prie lovos ir atsigręžusi pamatė įėjusio Kupo veidą. 

— Mums reikia pasikalbėti, — pasakė ji. — Daug ką reikia pa- 
sakyti. Bet jau antra ryto. Kalbas reikėtų palikti dienos metui. Aš tik 
noriu su tavimi miegoti. Noriu pajusti, žinoti, kad po tokios niūrios 
dienos yra kažkas geras ir stiprus. 

— Vadinasi, pasikalbėsime dieną. 

Kupas priėjo prie Lilės, perbraukė pirštais per plaukus, atlošė 
galvą. Jo lūpos prisiglaudė prie jos burnos taip švelniai ir buvo tokios 
kantrios... Lilė net buvo pamiršusi, kad jis taip moka. 

Lilė vėl pajuto labai seniai jų abiejų kopinėtą saldumą. 

Ji atsigulė su juo į vėsius švelnius patalus ir atvėrė jam savo 
kūną, sielą ir širdį. Lėtos, švelnios glamonės, tarsi jis žinotų, ko jai 
dabar labiausiai reikia... Įtampą nuplukdė malonumas. Po jos kūną 
klydinėjo švelnios rankos, tvirti delnai. Atsidususi iš begalinio geru- 
mo ji pasuko galvą; Kupo lūpos tyrinėjo jos burną ir skruostus. 

Nereikia skubėti; šį kartą nereikia tik imti ir imti. Tik šilkas ir 
aksomas, šiluma ir švelnumas. Dabar jau ne tik pojūčiai, ne tik dviejų 
žmonių geismas, bet ir jausmai... Lilė nutraukė jo marškinius ir per- 
braukė pirštais per šone užčiuoptą randą. 

— Nežinau, ar būčiau ištvėrusi, jei... 

— Ššš, — jis priglaudė jos ranką sau prie lūpų, išbučiavo pirštus, 
paskui lūpas. — Negalvok. Nesijaudink. 

Šiąnakt jis galėjo jai suteikti ramybę ir šiek tiek jos pasisemti 
pats. Šiąnakt jis norėjo jai parodyti ne tik aistrą, bet ir meilę. Dar 
daugiau: šiąnakt jie skonėsis vienas kitu. Odos švelnumas, atodūsiai, 
aromatai... 

Ji kvepėjo lietumi, tamsiu ir gaiviu. Jos skonis buvo kaip lietaus. 
Jis nubraukė Lilės drabužius, lietė ir ragavo apnuogintą kūną vis pa- 
delsdamas jai suvirpėjus. 

Ir Lilę margino randai — randai, kurių nebuvo, kai jie mylėjo- 
si pirmą kartą; tada graži jos oda buvo visai lygi. Dabar Lilės kūne 
matėsi jos darbo žymės. Kaip kad kulkos paliktas randas — jo darbo 
ženklas, mąstė Kupas. 

Dabar jie kitokie nei anksčiau, abu kitokie. Ir vis dėlto Lilė buvo 
vienintelė moteris, kurios jis kada nors geidė. 

Kiek kartų jis apie tai svajojo? Apie tai, jog myluoja Lilę ištisą 
naktį? Kad jį glamonėja jos rankos, kad jos kūnas siūbuoja jo kūno 
ritmu? 

Lilė pasisuko, kilstelėjo galvą braukdama lūpomis jam per krū- 
tinę, paskui susirado jo lūpas ir skendo, skendo, skendo bučinyje; jos 
plaukai apkrito Kupą tarsi tamsios užuolaidos. Po jos delnais, po jos 
lūpomis krūpčiojo ir spurdėjo jo širdis. Kupas apsivijo rankomis jos 
liemenį ir burna ieškodamas krūtų laikė tvirtai priglaudęs. 

Skandinantis malonumas, lėtas judesys, įsijautrinęs kiekvienas 
nervas... 

Lilė žvelgė Kupui į akis jį priimdama, žvelgė giliai alsuodama ir 
drebėdama. Jos virpančios lūpos siurbėsi į jo burną, kūnas išsirietė, 
žvilgsnis nuplaukė... 

Ji sūpavosi švelniai švelniai, siurbdama kiekvieną malonumo 
lašelį. Iš lėto ir švelniai... Šilkinio malonumo grožis ėmė gniaužti ger- 
klę. Kūną užliejusiam potvyniui atslūgus širdis tebebuvo sklidina. 

Lilė ilsėjosi padėjusi jam ant peties galvą, o paskui vėl pasidavė 
bangai. Kupas įsikniaubė veidu jai į kaklą. 

— Lile, — pratarė jis. — Dieve, Lile. 

— Nieko nesakyk. Prašau, nereikia. — Jeigu jis ką nors pasaky- 
tų, ji tikriausiai prikalbėtų per daug. Dabar ji nebegalėtų apsiginti. 
Lilė pakreipė galvą norėdama paliesti jo skruostą. — Kalbas palikim 
dienos metui, — pakartojo ji. 

— Gerai. Diena išauš visai netrukus. 

Kupas gulėjo šalia Lilės, prisiglaudęs. 

— Turiu išeiti dar prieš auštant, — pratarė jis. — Bet aš grįšiu. Lile, 
mums reikia laiko pabūti vieniems. Kad niekas mūsų nepertrauktų. 

— Čia tiek daug visko dedasi. Negaliu blaiviai mąstyti. 

— Netiesa. Tu mąstai blaiviau už bet ką kitą. 

Šitai negalioja mąstant apie tave, tyliai pripažino sau Lilė. Nie- 
kada negalioja. 

— Lietus rimsta. Ryt turėtų būti giedra. Rytoj viską išsiaiškin- 
sim. Dienos šviesoje. 

Bet dienos šviesa atnešė mirtį. 

žimą Tailerį rado Galas. Kad jis, jo brolis Džesis ir vienas iš 

naujokų įgaliotinių nuklydo iki ištvinusio Buržuvės upelio 

vingio, buvo daugiau laimės dalykas, o ne patirties ir iš- 
manymo išdava. Jie ragino arklius klampodami per purvą, brisdami 
per neperregimą rūką, primenantį aprasojusį dušo kabinos stiklą. 
Susimaišęs lietaus ir ištirpusio sniego vanduo šniokštė ir daužėsi 
kaip būgnas, o virš garmančio upelio ilgais, pilkais kaspinais driekėsi 
tirštos miglos sruogos. 

Jie buvo gerokai nuklydę nuo kelio, kurį, remdamasis logika, 
būtų pasirinkęs į Varnos kalną susiruošęs Taileris, tuo pačiu keliu 
ketinęs grįžti į pagrindinį trasos taką. Tačiau paieškos būrys pasklido 
po visus medžiais apaugusius kanjono šlaitus; mažos grupelės šuka- 
vo uolėtas aukštumas ir nurudusias, sausuoliais apėjusias žemumas. 

Galas nesitikėjo ko nors rasti ir jautėsi truputį kaltas dėl to, kad 
mėgaujasi tokiu padriku pasijodinėjimu. Pavasaris jau skleidėsi ir 
rengėsi sužydėti, lietus spėjo iššukuoti kalnus nuklojusią taip labai 
Galui patinkančią žalumą. Į dangų šovė kėkštas — mėlyna kulka, 
perskrodusi miglas, — o zylės čiauškėjo tarsi žaidimų aikštelėje 
krykštaujantys vaikai. 

Lietus suplakė ir išjudino vandenis, bet kai kur upelis tebebuvo 
skaidrus kaip džinas taurėje. 

Galas vylėsi greitai sulaukti žvejoti norinčių turistų grupės, taigi 
bus galima skirti laiko ir upėtakių žvejybai. Galo manymu, jo darbas 
— pats geriausias visame nelemtame pasaulyje. 

— Jeigu tasai žmogus išklydo iš nužymėto tako, vadinasi, jo 
orientacija ne geresnė už aklo genio, — pareiškė Džesis. — Tik gaiš- 
tame laiką. | 

Galas pažvelgė į brolį. 

— Diena graži, galime gaišti. Be to, gali būti, kad jis pasiklydo 
užėjus audrai ir sutemus. Vietoj vieno ženklo jam pasirodė kitoks, 
todėl ir ėjo ne tuo keliu, todėl ir nuklydo taip toli. 

— Jeigu tasai idiotas susiras kokią olą ir ramiai ten sėdės, gal ir 
aptiksime varganą jo subinę, — neramiai pasimuistė balne Džesis. 

Jis gerokai daugiau laiko praleidžia kaustydamas arklius, o ne jais 
jodinėdamas, todėl dabar būtent jo skaudanti subinė buvo vargšė. — 
Daugiau nebegaliu taip jodinėti ieškodamas kažko, kam nepakanka 
sveiko proto stengtis, kad jį surastų. 

Įgaliotinis Kajus Flečeris — pirmosios krūtų poros, kurią Galas 
laikė rankose, savininkės jaunesnysis brolis — pasikasė pilvą. 

— Manau, mums reikėtų dar truputį pasistūmėti palei upelį, o 
paskui apsisukti ir grįžti. 

— Man tinka, — sutiko Galas. 

— Kai toks rūkas, nepamatysi nė šūduko ant pagaliuko, — 
skundėsi Džesis. 

— Saulė rūką prasklaidys, — gūžtelėjo pečiais Galas. — Jis jau 
vietomis plyšta. Džesi, kokį velnią dabar veiktum? 

— Kalčiau pinigus, gal neaišku? Manęs netraukia tinginio dar- 
bas kiaurą dieną jodinėti su tešlagalviais turistais. 

Ši tema buvo abiejų brolių nesantaikos obuolys; jie taip ir „baks- 
nojo“ vienas kitą, kol skaisčiau suspindo saulė ir suplonėjo rūkas. 
Prijojus vieną iš kriokliukų, pasidarė labai sunku svaidytis įžeidinėji- 
mais mėginant perrėkti kliokiantį ir ūžiantį vandenį. 

Aprimęs Galas vėl mėgavosi jojimu ir mąstė apie šėlstančių 
upių pramogas pamėgusių žmonių priėmimą; greitai jis sulauks ir 
tokių turistų. Oras gali pasikeisti; sniegas tiek pat tikėtinas, kiek ir 
pražystantys narcizai, bet žmonėms vis tiek smagu prisirišti prie gu- 
minių valčių ir šauti upeliu žemyn. 

Jo tokios pramogos nežavėjo. 

Jodinėti kaip dabar arba žvejoti — visai kas kita. Jeigu tik jis 
rastų moterį, kuriai patiktų ir viena, ir kita, kuri turėtų gražią porelę 
krūtų, jis ją vestų akimirksniu. 

Patenkintas Galas giliai įkvėpė gaivaus šylančio oro ir smagiai 
išsišiepė pamatęs šokinėjantį upėtakį. Žuvis šovė aukštyn švytėdama 
kaip geras sidabras, kuriuo jo mama serviruodavo stalą Kalėdų pie- 
tums, ir vėl pliumptelėjo į sūkuriuojantį vandenį. 

Galas sekė žvilgsniu iki baltai putojančio kriokliuko nuvilniju- 
sius ratilus. Jis pašnairavo ir pajuto, kaip ant sprando piestu stojasi 
plaukai. 

— Man atrodo, ten kažkas yra; ten, apačioje, krioklyje. 


— Nė velnio nematau. 

— Kad tu nematai, nereiškia, jog aš nematau. 

Nepaisydamas brolio Galas paragino arklį risnoti arčiau kranto. 

— Įkrisi į vandenį; aš tavęs netrauksiu. 

Gal ten paprastas akmuo, pamanė Galas; tada jis jausis kaip 
koks kiaušingalvis ir visą kelią kęs Džesio pajuokas. Bet vis dėlto ne- 
atrodo, kad būtų akmuo. Panašu į bato nosį. 

— Man atrodo, kad ten batas. Kajau, matai? 

— Negaliu pasakyti, — Kajus dirstelėjo skrybėle prisidengęs 
akis, per daug nesusidomėjęs radiniu. — Tikriausiai akmuo. 

— Manau, kad batas. 

— Pranešk mulkiams žurnalistams, — pareiškė Džesis pasikel- 
damas balne ir trindamas nudaužytą užpakalį. — Kažkoks šiknius 
stovyklautojas Buržuvės upelyje pametė batą. 

— Jeigu koks nors šiknius stovyklautojas upelyje pametė batą, 
kodėl tasai batas ten tebėra? Kaip gali būti, kad jo nenunešė nuo 
krioklio garmantis vanduo? Subinė, — sumurmėjo Galas traukda- 
mas žiūronus. 

— Aišku, kad čia koks nors sušiktas akmuo. Arba kokio nors šik- 
niaus batas, užkliuvęs už sušikto akmens. Po velnių viską. Užkniso. 

Per žiūronus žiūrinčio Galo veidas išbalo kaip vaškas. 

— Oo, Jėzau, Motina Dievo. Man atrodo, tame bate kažkas yra. 
Velnias, Džesi... Po vandeniu kažką matau. 

— Oi, Galai, paistalai. 

Galas nuleido žiūronus ir spoksojo į brolį. 

— Ar aš panašus į paistalių? 

Žvelgdamas broliui į akis Džesis sukando dantis. 

— Turbūt reikėtų apžiūrėti iš arčiau. 

Jie pririšo arklius. 

Galas pažvelgė į liesutį įgaliotinį ir labai gailėjosi, kad niekaip 
neįveikia pareigos jausmo. 

— Aš iš mūsų visų geriausiai plaukiu. Aš ir eisiu. 

Kajaus atodūsis reiškė ir susitaikymą, ir nervinimąsi. 

— Bet čia mano darbas. 

— Gal darbas ir tavo, — imdamas virvę kalbėjo Džesis, — bet 
Galas plaukia kaip kokia prakeikta ūdra. Vanduo labai neramus, to- 

dėl pasirūpinsime tavo saugumu. Galai, tu šiknius, bet vis tiek mano 
brolis; neketinu žiūrėti, kaip skęsti. 

Tramdydamas nervus Galas nusirengė iki apatinių ir leido bro- 
liui aprišti aplink juosmenį virvę. 

— Galiu lažintis, kad vanduo velniškai šaltas. 

— Bet būtent tu kažką pamatei. 

Negalėdamas dėl to ginčytis Galas ėjo per akmenis ir skalūną, o 
paskui įsispoksojo į marmantį vandenį. Jis atsigręžė norėdamas įsi- 
tikinti, ar brolis tikrai tvirtai laiko virvę. 

Galas brido į vandenį. 

— Velniškai šaltas! — šūktelėjo jis. — Atleisk truputį virvę. 

Galas plaukė prieš sraunią srovę įsivaizduodamas, kaip mėlsta ir 
nukrenta kojų pirštai. Net ir aprištas virve jis daužėsi į akmenis, bet 
kiekvienąkart sėkmingai nuo jų atsistumdavo. 

Kovodamas su srove jis nuolat niro po vandeniu; šiame džino 
skaidrumo vandenyje jis įsitikino, jog buvo teisus. Batuose kažkas yra. 

Kosėdamas ir mosuodamas rankomis jis vėl iškilo į paviršių. 

— Trauk mane atgal. Oi, Dieve Dieve, trauk mane atgal. 

Panika spaudė smilkinius, blogumas suko pilvą. Plakdamas, taš- 
kydamas, rydamas vandenį ir jį iškosėdamas Galas pasikliovė broliu 
— jis jam padės pasiekti krantą. 

Galas užšliaužė ant akmens, išvėmė vandenį ir pusryčius ir gu- 
lėjo sunkiai alsuodamas. 

— Aš jį mačiau. Aš jį mačiau. O, Dieve, jį jau apėdusios žuvys. 
Visą veidą. 

— Skambink, Kajau. Skambink. 

Slidinėdamas Džesis bėgo prie brolio ketindamas jį apgaubti 
gūnia. 


Kalbos pasklido greitai. Viliui dar nespėjus arklidėse susime- 
džioti Kupo, šis jau iš trijų šaltinių buvo girdėjęs apie Galo radinį; visi 
pasakojimai šiek tiek skyrėsi. 

— Tu jau girdėjai. 

— Taip. Ketinu vykti pas Galą jo aplankyti. 

Vilis linktelėjo. Jis tebebuvo užkimęs, bet jautėsi geriau. 

— Galas labai sukrėstas. Dabar važiuoju pas jį, paprašysiu, kad 
parašytų oficialų pareiškimą; jei nori, važiuojam abu. Tiesą sakant, 
Kupai, labai norėčiau, kad važiuotum. Ne tik todėl, kad jis pas tave 
dirba. Aš esu tyręs žmogžudysčių, bet tik ne tokių. Čia daug kam teks 
prikišti pirštus. Norėčiau, kad prisidėtum ir tu, na, neoficialiai. 

— Važiuosiu su tavim. Ar jau pranešei Tailerio žmonai? 

Vilis suspaudė lūpas. 

— Taip. Tai ir yra sunkiausia. Tikriausiai dirbdamas rytuose jau 
atsiėmei savąją tokių pranešimų dalį. 

— Tai ir yra sunkiausia, — sutiko Kupas. — Girdėjau kelias ver- 
sijas. Ar žinoma mirties priežastis? 
išbuvo vandenyje; juk žinai, kaip tada būna. Bet gerklę jam perpjovė 
tikrai ne krioklys ir ne žuvis. Ne krioklys ir ne žuvis nugramzdino jo 
kūną. Jeigu ne potvynis, jeigu ne aštrios Galo sakalo akys, dievai žino, 
kada jį būtume radę. 

— Kuo buvo pasinaudota? 

— Nailonine virve ir akmenimis. Žinai, sprendžiant iš to, kaip 
kūnas buvo įmestas, atrodytų, jog tas gyvulys turėjo bristi į vandenį, 
kad jį nuskandintų. Nesveikas kalės vaikas. Paėmė jo piniginę, laikro- 
dį, kuprinę, švarką, marškinius. Paliko tik su kelnėmis ir batais. 

— Tikriausiai netiko dydis. Kitaip būtų paėmęs ir batus. Niekas 
negali prapulti be naudos. 

Galas turėjo nedidelį būstelį kitame miesto gale, virš baro ir 
kepsninės. Siauras kambarys kvepėjo kaip jo šeimininkas — arkliais 
ir oda — ir buvo apstatytas tarsi koledžo bendrabučio kambarėlis 
— tėvų, brolio ar kitų žmonių, panorusių pasikeisti kėdę ar stalą, pa- 
naudotais baldeliais. 

Zirzdamas, kad reikia kalti pinigus, duris atidarė Džesis. Jis ne- 
sitraukė nuo brolio nė per dešimt pėdų nuo tada, kai šis išsiropštė iš 
Buržuvės upelio. 

— Jis vis dar truputį dreba. Sakau, gal vertėtų jį nugabenti pas 
mamą, kad ji jam kurį laiką galvelę paglostytų. 

— Gal ir būtų teisinga taip padaryti, — sutiko Vilis. — Dabar 
noriu užrašyti jo parodymus. Tavo jau turiu, bet gal dar ką nors su- 
galvosi. 

— Turime kavos. Jis siurbia tą savo Mountain Dew. Dievai žino, 
kaip jis gali tą šlykštynę nuryti, bet daugiau nieko neturim. 

— Kavos neatsisakyčiau. 

Vilis nuėjo prie pledu apdengtos įdubusios kušetės, ant kurios 
sėdėjo rankomis už galvos susiėmęs Galas. 

— Man viskas dar stovi akyse. Niekaip negaliu to vaizdo atsi- 
kratyti. 

— Šiandien nudirbai didelį darbą, Galai. Gerą darbą. 

— Negaliu liautis gailėjęsis, kad kas nors kitas nepamatė to pra- 
keikto iš vandens kyšančio bato. — Pakėlęs galvą Galas pažvelgė į 
Kupą. — Labas, bose. Ketinau ateiti, bet... 

— Nesijaudink. Papasakok viską Viliui. Klok tiesiai šviesiai. Pas- 
kui pasijausi ramiau. 

— Jau pasakojau, — tarė Galas Viliui. — Ir eiguliams pasako- 
jau. — Jis atsiduso ir pasitrynė veidą. — Gerai. Jojome palei upe- 
lį, — pradėjo Galas. 

Kupas tylėjo leisdamas Viliui pateikti klausimus, kai reikėdavo 
ko nors paklausti. Galui stengiantis išpasakoti visas smulkmenas, jis 
gurkšnojo kaubojišką kavą. 

— Juk žinot, koks skaidrus tas vanduo. Net po audros jis būna 
geras ir skaidrus. Panėriau po vandeniu, nes kliokiant kriokliams ir 
Žinot, viena jo koja buvo iškilusi. Turbūt dėl lietaus ir besiplakančio 
vandens. Jis buvo be marškinių, tik su kelnėmis ir batais. Prie jo buvo 
žuvis. Jo veidas... 

Kai Galas vėl pažvelgė į Kupą, jo akys buvo pasruvusios aša- 
romis. 

— Niekada nieko panašaus nesu matęs. Ir filmuose taip nerodo. 
Niekur taip nerodo. Net negalėjau pasakyti, ar ten tikrai jis, tas pats 
žmogus, kurio ieškom. Jis buvo visai nepanašus į tą nuotraukoje, ku- 
rią turėjom. Ir viskas per tą žuvį. Išnirau, bet gurkštelėjau vandens. 
Tikriausiai po vandeniu rėkiau kaip mergiotė, todėl ir gavau gurkšnį. 
Nebegalėjau irtis kojomis. Džesis ir Kajus turėjo mane ištraukti už 
virvės. 

Galas blausiai nusišypsojo broliui. 

— Vėmiau kaip paršas, na, gal ir ne taip baisiai, kaip tu, bose, kai 

prisikramtei, bet tikrai velniškai šlykščiai. Tikriausiai atrodžiau labai 
apgailėtinai, nes net Džesis nesišaipė. 

— Aš norėjau apsigręžti, — įsiterpė Džesis. — Aš zirziau ir 
skundžiausi. Sakiau, kad tasai vyrukas, kurį Galas rado negyvą, yra 
šiknius. Labai dėl to atsiprašau. 

Jau lauke Vilis išpūtė žandus ir giliai atsiduso. 

— Tarp trasos tako ir tos vietos, kur Teiloras baigė kelionę, ne- 
menkas atstumas. Teritorija, kurioje jis galėjo sutikti savo žudiką, 
labai didelė. 

— Ar manai, kad jis pats taip toli nuklydo nuo tako? 

— Ne, nemanau. Tik jau ne savo valia, jei būtent tai turi galvoje. 
Žinoma, šiek tiek galėjo nuklysti, bet juk jis turėjo žemėlapį, turėjo 
mobilųjį telefoną. Man atrodo, kad taip toli jis buvo kažkieno nu- 
vestas. 

— Sutinku su tavim. Jis nenorėjo, kad kūną surastų per grei- 
tai, jis nenorėjo, kad kūnas būtų rastas šalia jo teritorijos. Nutempk 
laimikį toliau nuo savo... būsto, — kalbėjo Kupas galvodamas apie 
Lilę. — Nužudyk, susitvarkyk, o tada grįžk į savo plotus. 

— Jis turėjo užtrukti. Gal net ištisas valandas. Tam galvijui pa- 
sisekė, kad pradėjo lyti. 

— Bet taip ilgai sektis negali. 

— Dabar mes ieškome neidentifikuoto subjekto. Tailerio nu- 
žudymo negalime sieti su tuo, kas dedasi Lilės prieglaudoje, arba su 
kitomis tavo atkapstytomis žmogžudystėmis. Ketinu paskelbti Etaną 
Houvą ieškomu asmeniu. Mano vaikinas Kajus kaip įmanydamas 
stengėsi saugoti įvykio vietą. Jis žalias kaip salota, bet nekvailas. Pa- 
darėme nuotraukų; manau, labai nesipriešinsi, jei tau jas įbruksiu. 

— Nesipriešinsiu. 

— Dabar apylinkes šukuoja Kriminalinių tyrimų padalinio 
žmonės. Jie irgi nekvaili. Jeigu tas žaltys ką nors pametė, kad ir 
dantų krapštuką, jie suras. Kai sužinosime apytikrį mirties laiką, 
bus lengviau. Galime rekonstruoti porą scenarijų. Paklausyčiau bet 
kokių tavo minčių. Trauk mane velniai, jei kam nors leisiu terorizuoti 
draugus ar žudyti turistus. 

— Tada aš jau dabar papasakosiu porą scenarijų. Jis slepiasi. Jis 
turi savo vietą, gal net ne vieną, ir vienoje iš jų laiko visas savo atsar- 

gas. Jų neturėtų būti daug. Jam reikia dažnai keliauti, todėl jis negali 
sunkiai nešti. Kai jam ko nors prireikia arba kai jis ko nors užsinori, 
eina vogti. Vagia iš namelių ant ratų, vasarnamių, tuščių namų. Ži- 
nome, kad jis turi bent vieną ginklą, vadinasi, jam reikia šaudmenų. 
Jis medžioja maistui arba vagiliauja stovyklavietėse. Manau, kad jis 
labai budrus ir viską atidžiai seka. Jis išsiaiškins, kad radote kūną. 
Protingiausia jam būtų pakeisti gyvenamąją vietą — nukeliauti iki 
Vajomingo ir kuriam laikui dingti. Bet nemanau, kad jis taip ir pa- 
darys. Jis turi planą, kurio dar neįgyvendino. 

— Ieškosime ore ir ant žemės. Jeigu tik jis iškiš nors savo kan- 
kalo galiuką, imsim jį ir pričiupsim. 

— Ar negauta pranešimų apie apvogtus stovyklautojus, žygei- 
vius, namus, parduotuves? 

— Tokių pranešimų visada būna. Peržvelgsiu visus pastarųjų 
šešių mėnesių įrašus. Gal leistum tave nors trumpam įdarbinti? 

— Ne. Nebenoriu policininko ženklelio. 

— Kupai, vieną gražią dieną mes susėsime prie alaus bokalo, ir 
tu man papasakosi, kodėl taip yra. 

— Galbūt. Man reikia važiuoti pas Lilę. 

— Jei važiuosi pro šalį, paimk tas nuotraukas. Su ženkleliu ar be 
ženklelio, bet aš vis tiek tavimi naudosiuosi. 

Šį kartą pas Lilę atvažiavęs Kupas revolverį laikė pasikišęs po 
švarku. Jis nusinešė į trobelę nešiojamąjį kompiuterį, Vilio duotas by- 
las ir tris šovinių apkabas. Po trumpų debatų vieną apkabą jis įsimetė 
į kišenę, o kitas dvi padėjo į vieną komodos stalčių. 

Kilstelėjęs antakius jis ištraukė iš stalčiaus trumpučius šilkinius 
juodus naktinukus, įdomiose vietose puoštus plonyčiais nėriniais. 

Kupas pasvarstė, kodėl ji visada miega su flaneline pižama. 

Paskui jis dirstelėjo į kažką raudona ir peršviečiama, papurtė 
galvą ir numetė juodus naktinukus atgal į stalčių. 

Virtuvėje Kupas padėjo ant stalo kompiuterį, iš Lilės atsargų pa- 
siėmė porą vandens butelių ir išėjo pasižiūrėti, kaip vyksta apsaugos 
sistemos įrengimas. 

Jis pasikalbėjo su vyriausiuoju montuotoju iš Rapid Sičio ir iš- 
siaiškinęs, jog šis žmogus tikrai šį tą išmano apie apsaugos sistemas, 
pasistengė dingti, kol dar niekas nespėjo paprašyti pagalbos. 

Kupas pastebėjo, kad geras oras išviliojo žmones į lauką. Jis 
suskaičiavo po prieglaudą vaikštančias tris grupes. Didelis geltonas 
mokyklinis autobusas reiškė, jog teritorijoje yra dar daugiau lanky- 
tojų. Tikriausiai jie švietimo centre, svarstė Kupas. 

Lilė turi daug darbo, ir tai gerai. Arba per daug blogai, kaip gali 
pasirodyti jai. Tačiau po kelių valandų jau pradės temti, o jie buvo 
sutarę susitikti. 

Kupas prikabino prie savo sunkvežimio priekabą arkliams ga- 
benti ir įvedė į ją savo paties Lilei parduotą arklį. Tada jis pasirinko 
jaunesnį ir stipresnį iš arklidėje likusių arklių ir taip pat įvedė jį į 
priekabą. 

Kupui buvo smagu, kad jo niekas nieko neklausinėja. Arba jis 
žmonėms atrodo per gerai pažįstamas, arba per daug grėsmingas, 
bet praktikantai ir toliau dirbo savo darbus, o tolėliau besisukiojusi 
Tensė bičiuliškai pamojavo. 

Pateikęs vienintelį klausimą pro šalį einančiam prieglaudos dar- 
buotojui Kupas išsiaiškino, kad Lilė savo biure. Jis nuvairavo sunkve- 
žimį iki jos trobelės ir įėjo vidun jos paimti. 

— Kupai, — prie darbo stalo sėdinti Merė išsiblaškiusi linktelėjo 
sveikindamasi. — Ji kalba telefonu, bet, manau, greitai baigs. — Merė 
dirstelėjo į kitą kabinetą ir nuleido balsą. — Ar girdėjai apie žmogžu- 
dystę? Ar Žinai, jog tai tiesa? 

— Taip, tiesa. 

— Vargšas žmogus. Vargšė žmona. Atvyko čia paatostogauti, 
o namo grįžta būdama našlė. Aš visada manau, kad visi žmonės iš 
esmės yra geri ir padorūs, bet visada nutinka kas nors tokio, kas vis 
labiau mane įtikina, jog daugybė Žmonių geri nėra. 

— Tu visiškai teisi. 

— Tai ir yra didžioji bėda, ką? Aa, skambino tavo draugas, tasai 
apsaugos sistemų specialistas. 

— Kalbėjau su juo. Dar per dvi dienas montavimo darbai turėtų 
visai pasibaigti, būsite saugūs. 

— Džiugu girdėti, bet kartu ir blogai. Gėda, kad turime taip 
vargti ir išlaidauti tik todėl, kad kai kurie žmonės yra velniškai ne- 
geri. 

— Investuojama tinkamai. 


308 


— Na, gerai. Štai, ji jau baigė kalbėti. Geriau iškart eik, kol ji ne- 
pradėjo dar kam nors skambinti. 

— Mere, ar tau nekils jokių sunkumų, jei porai valandų Lilę iš- 
sivešiu? 

— Nekils, jei jos neveši ten, kur jai tektų dirbti ir nervintis, nes 
pastarąsias kelias savaites ji tik tuo ir užsiima. 

— Vadinasi, sutarėme. 

— Neleisk jai atsisakyti, — Kupui pasukus link Lilės kabineto 
paliepė Merė. 

Lilė sėdėjo žvelgdama į monitorių, rankas uždėjusi ant klavia- 
turos. 

Kupas svarstė, ar ji pati Žino, kokia yra išblyškusi, kokie tamsūs 
ratilai jai po akimis. 

— Gavau žinių apie tigrę. 

— Tokius žodžius girdi ne kiekvieną dieną. 

— Borisas vienišas. Naktinis striptizo klubas Sju Sityje pasiro- 
dymams naudojo Bengalijos tigrę. 

— Ar ji nusirenginėjo? 

— Cha cha. Ne, jie laikė ją narve arba surakintą grandinėmis. 
Galiausiai juos uždarė nubaudę už gyvūnų kankinimą. Jai buvo pa- 
šalinti nagai, leidžiami vaistai ir dar daroma dievai žino kas. Mes 
ketiname ją paimti. 

— Gerai, važiuok ir pasiimk. 

— Dabar mėginu padaryti taip, kad mums ją atvežtų. Bet pake- 
liui labai jau daug spygliuotų tvorų. Mėginu „išmušti“ daugiau aukų. 
Apie tigrę buvo rašoma žiniasklaidoje, ir dabar galėčiau tuo pasinau- 
doti, kad pajudinčiau savo reikalus. Man tik reikia... 

— Eime su manim. 

Kupas matė, kaip ji įsitempė. 

— Ar kas nors negerai? Dar kas nors atsitiko? 

— Artimiausią valandą ar dvi nieko nenutiks. Tigrė gali palauk- 
ti. Viskas gali palaukti. Dabar dar dienos metas. 

— Kuperi, aš dirbu. Švietimo centre — visas autobusas viduri- 
nių klasių moksleivių, tarp apsaugos sistemų darbininkų šmirinėja 
būriai lankytojų. Matas ką tik baigė siūti automobilio partrenkto 

elniuko žaizdą, o aš organizuoju Delilos kelionę, numatytą kitos 
savaitės pradžioje. 

— Kiek suprantu, Delila — tai tigrė, o ne viena iš šokėjų. Ir aš 
turiu darbų, Lile, ir tie darbai niekur nepabėgs, aš juos ir grįžęs rasiu. 
Eime. 

— Kur? Dieve, Kupai, kažkoks vargšas žmogus buvo užmuštas 
ir įmestas į Buržuvės upelį. Net negaliu pagalvoti, kad reikės su tavim 
vaikštinėti aptarinėjant... na, nesvarbu. 

— Mes nevaikštinėsime. Tikriausiai reikės imtis griežtesnių 
priemonių. 

Kupas apėjo stalą, pakėlė Lilę nuo kėdės ir užsimetė ant peties. 

— Ooi, dėl Dievo, — Lilė tvatino kumščiu jam per nugarą. — 
Liaukis. Kažkoks absurdas. Nereikia! Juk neisi taip mane... 

Pakeliui Kupas nučiupo Lilės kepurę. 

— Mere, užtruksime kelias valandas. 

Merė pažvelgė į juos besijuokiančiomis akimis ir vos pastebimai 
linktelėjo. 

— Gerai. 

— Ar galėsi uždaryti biurą, jei negrįšim? 

— Žinoma, anokia čia bėda. 

— Liaukis. Čia mano prieglauda. Tu nieko negali paliepti mano 
darbuotojams... Tik neišeik iš trobelės. Kuperi, tu trikdai mus abu. 

— Aš visai nesutrikęs. — Kupas išėjo į lauką ir žingsniavo sunk- 
vežimio link. — Bet tu jausiesi sutrikusi, jei nesėdėsi ten, kur tave 
pasodinsiu, nes tada vėl tave pagausiu ir pasodinsiu atgal. 

— Tu mane siutini. 

— Išgyvensiu ir įsiutinęs. — Kupas atidarė keleivio dureles ir 
klestelėjo Lilę ant sėdynės. — Nejuokauju, Lile, aš tave sugausiu ir 
pasodinsiu atgal. — Pasilenkęs jis prisegė Lilę saugos diržu ir numetė 
jai į skreitą kepuraitę. Ledo mėlynumo akys susidūrė su švelnaus ru- 
dumo žvilgsniu. — Lik čia, kur pasodinau. 

— Oo, taip, aišku, kad čia ir sėdėsiu. Sėdėsiu, nes neketinu vai- 
dytis. Neketinu kelti dar vieno skandalo. 

— Ir gerai. — Kupas užtrenkė dureles, pradarė stoglangį ir įsi- 
taisė prie vairo. — Pajodinėsime. Negrįšim, kol tavo skruostai ne- 

įgaus nors šiek tiek spalvos, — jis pažvelgė į Lilę. — Aš nekalbu apie 
kokią nors suknistą spalvą. 

— Kad viskas ir yra suknista. 

— Matysim. — Kupas nuvairavo sunkvežimį keliu. — Važiuosi- 
me į Rimroką. Ten, galima sakyti, neutrali žemė. 

Ir mylių mylios nuo tos vietos, kur buvo rastas Tailerio kūnas. 

— Kokia viso to prasmė? 

— Ogi tokia, kad tau reikia padaryti pertrauką, man — taip pat. 
Lile, mes ir taip per ilgai atidėliojome. 

— Aš pati sprendžiu, kada man reikia pertraukos. Po velnių, 
Kupai, nesuprantu, kodėl tu taip nori mane išvesti iš kantrybės. Man 
ir be vaidų su tavimi visko iki kaklo, o jau buvo viskas gerai... Naktį 
buvo taip gerai. 

— Naktį buvai per daug nuvargusi, kad įsiustum. O man jau ge- 
riau tave siutinti nei matyti, kaip apsipili ašaromis vien nuo minties, 
jog reikės su manimi kalbėtis. 

— Jau prisikalbėjau. — Lilė atsilošė ir užsimerkė. — Jėzau Kris- 
tau, Kuperi, žmogus nebegyvas. Miręs. O tu varinėji tokias kalbas? 
Apie ką tu kalbi? Apie tai, kas padaryta ir ko nepakeisi? 

— Taip, teisybė, žmogus nebegyvas. O tasai, kas taip padarė, da- 
bar galvoja apie tave. Tau reikia pagalbos, bet tu manimi nepasitiki. 

Staigiais, nervingais judesiais Lilė čiupo kepuraitę ir užsimauk- 
šlino ant galvos. 

— Netiesa. 

— Tu manimi pasitiki, kai padedu apsaugoti prieglaudą. Ma- 
nimi pasitiki, kai kartu miegi. Bet iš esmės nepasitiki. Ir mes abu tai 
žinome. 

Kupas pastatė sunkvežimį stovyklavietėje. Tylėdami jie išvedė 
arklius. 

— Nuo čia galėtume joti žemutiniu vingiu. Ten kelias trumpesnis. 

— Man nepatinka, kai su manimi taip elgiamasi. 

— Aš tavęs nekaltinu. Ir man nerūpi. 

Lilė sėdo ant arklio ir pasuko tako link. 

— Gal moterys, prie kurių esi pripratęs, šitai toleruoja. Nežinau. 
Bet aš netoleruosiu. Gausi šitas dvi valandas, nes esi didesnis ir stip- 

resnis, nes savo darbuotojų, savo praktikantų ir svečių akivaizdoje 
nenorėjau kelti skandalo. Štai ir viskas, Kuperi. Tik tiek. 

— Tavo skruostai įgaus spalvą, iš tavo akių dings nerimas, ir 
tarp mūsų tvyrantis slogutis prasisklaidys. O tada, jei sakysi, kad vis- 
kas, vadinasi, bus viskas. 

Kupas atidarė Lilei vartus, ją praleido, tada vėl uždarė. 

— Gali man pasakoti viską, ką žinai apie Džeimsą Tailerį. Dau- 
giau apie nieką negaliu galvoti. Neįsivaizduoju, kaip galėtum tikėtis, 
kad galėčiau. 

— Gerai, pakeliui pasikalbėsime. 

Jiems jojant kanjono krašto link, Kupas išklojo Lilei kiekvieną 
smulkmeną, viską, ką prisiminė. Jis pasakojo apie žmogžudystę ir 
mirtį, o takas leidosi vis žemiau, vingiuodamas tarp pušų ir drebulių, 
kur tarp medžių nardė geniai. 

— Ar Galui viskas gerai? 

— Kai tik jis nors trumpam užsimerkia, iškyla Tailerio tokio, 
kokį rado, vaizdas. Dabar jis nemiegos, o jei ir užmigs, sapnuos koš- 
marus. Paskui viskas praeis. 

— Ar ir tau taip buvo? 

— Aš dar ilgai mačiau Melindą Baret. Kai jau uniformuotas 
pirmą kartą pamačiau lavoną, buvo taip pat siaubinga. O paskui... — 
Kupas truktelėjo pečiais. 

— Visa tai tampa kasdienybe? 

— Ne. Visa tai tampa darbu, bet kasdienybe — niekada. 

— Ir aš kartais ją matau. Matydavau dar prieš užverdant šitam 
pragarui. Jau pamanau, kad viskas praėjo, bet paskui vėl nubundu iš- 
pilta šalto prakaito apie ją galvodama. — Kiek aprimusi Lilė atsigręžė 
į Kupą. Jų akys susitiko. — Būdami dar visai jauni patyrėme siaubą. 
Mes daug ką kartu patyrėme. Tu klysti sakydamas, kad tavimi nepa- 
sitikiu. Taip pat klysti galvodamas, kad taip mane tampydamas gausi 
viską, ko nori. 

— Aš noriu tavęs, Lile. Visada norėjau tik tavęs. 

Kai Lilė vėl atsigręžė į Kupą, jos skruostai buvo nuraudę. 

— Eik po velnių. 

Ji paragino arklį bėgti risčia. 


TRECIA DALIS 


DVASIA 


Nėr pasaulyje vienatvės; 
Dėsnių dieviškų valia 
Vienoj dvasioj viskas skleidžias... 


PERCY BYSSHE SHELLEY 

upas pamanė: šūdas. Ir leido Lilei atsiplėšti tolėliau. Gal jos 

apmaudas išgaruos, gal neišgaruos, bet apmaudas vis tiek 

geriau nei mirtinas nuovargis. Jai reikia pajodinėti, mąstė 
Kupas, reikia nors trumpam tiesiog laisvai pakvėpuoti. Ore skleidė- 
si šalavijų ir kadagių aromatai, virš galvos ratus suko medžiojantis 
erelis. Tuo tuoj praskleisti žalius pumpurus besirengiančių krūmų 
tankmėje Kupas išgirdo kurtinių kalenimą. 

Įsiutino jis ją ar neįsiutino, Kupas žinojo, kad ji įsiklausė į jo 
žodžius ir gal dabar bus sukalbamesnė. 

Lilė nepakėlė akių pasigrožėti ereliu, bet ji gerai žinojo, kad jis 
padangėje. 

Kai ji galiausiai pristabdė arklį, Kupas prisigretino. Ne, nuspren- 
dė jis; Lilė dar nenuleido garo. Ji pakluso apmaudui lygiai taip, kaip 
pakluso Rokio žinginei. 

— Kaip tu gali taip sakyti? — nerimo ji. — Tik manęs ir norėjai? 
Tu mane palikai. Tu sudaužei man širdį. 

— Mes viską skirtingai prisimenam; aš neprisimenu, kad kas 
nors būtų ką nors palikęs. Ir tada, kai nusprendėme, jog gyvenimas 
dideliu atstumu vienam nuo kito nieko gera neduoda, tu tikrai ne- 
sielgei kaip žmogus sudaužyta širdimi. 

— Tai tu taip nusprendei. Aš atkakau net į Niujorką, kad tik 
tave pamatyčiau, kad tik su tavimi būčiau. Man nebuvo sunku įveikti 
tokį kelią, kad tik su tavimi pabūčiau tavo mieste. Tavo namuose. 
Bet tu nesutikai. — Tamsios akys vėrė Kupą tarsi mirtį nešantys pei- 
liai. — Tikriausiai manei, kad man įsikūrus tavo bute Niujorke tau 
bus sunkiau mane mesti. 

— Lile, Dieve brangus, aš tavęs nemečiau. — Tos akys Kupą 
kiaurai vėrė ir skaudžiai žeidė. — Viskas buvo visai ne taip. 

— Tai kaip, po velnių, viskas buvo žiūrint tavo akimis? Tu man 


315 


sakei, kad negali taip gyventi, kad tau reikia susitelkti į savo gyveni- 
mą, į savo karjerą. 

— Aš sakiau, kad mes negalime, kad mums reikia. 

— Oi, paistalai! — Išgąsdintas Lilės tono ir pykčio Rokis pasi- 
baidė. Lilė jį suvaldė be jokių pastangų ar vargo. — Neturėjai teisės 
kalbėti už mane, už mano jausmus. Neturėjai tada, neturi ir dabar. 

— Bet tada tu man tikrai šito nepasakei. — Ir Kupo arklys su- 
nerimęs pašoko taip pat kaip Rokis. Kupas jį pristabdė ir būtų atsi- 
sukęs taip, kad gerai matytų Lilės akis, bet ji nurisnojo tolyn. Ir vėl 
nuo jo atsiplėšė. Kupas sukando dantis ir paraginęs arklį jojo iš pas- 
kos. — Tu su manimi sutikai, — prisivijęs pridūrė jis pyktelėjęs, kad 
savo balse išgirdo gynybiškas gaideles. 

— O ką, po velnių, turėjau daryti? Mestis į tavo glėbį ir maldau- 
ti, kad būtum su manimi, kad mane mylėtum? 

: — Tiesą sakant... 

— Aš visą kelią iki to prakeikto motelio Ilinojuje vairavau taip 
susijaudinusi... Atrodė, kad nuo mūsų paskutinio susitikimo praėjo 
metų metai; nerimavau, kad tau gali nepatikti mano plaukai, mano 
drabužiai. Kvailystės. Aš iki skausmo norėjau tave pamatyti. Tikra to 
žodžio prasme. Man skaudėjo net kojų pirštus. 

— Lile... 

— Ir tą pačią minutę, kai tik tave pamačiau, supratau, kad kaž- 
kas ne taip. Tu ten atvažiavai anksčiau nei aš, prisimeni? Mačiau, kaip 
išeini iš tos nedidelės užkandinės, kaip kerti automobilių stovėjimo 
aikštelę. 

Lilės balsas pasikeitė. Prasiveržęs pyktis nupurslojo išstumtas 
kančios. Pyktis Kupą žeidė, bet kančia tiesiog žlugdė. 

Jis nieko nesakė, leido Lilei baigti. Nors galėjo pasakyti, kad 
tikrai viską prisimena. Jis prisiminė, kaip ėjo per tą duobėtą automo- 
bilių aikštelę, prisiminė ir pirmą jų susitikimo akimirką. Jis prisiminė 
perbėgusį virpulį, geismą, užplūdusią neviltį. 

Viską prisiminė. 

— Iš pradžių tu manęs nematei. Ir aš tai žinojau. Mėginau save 
įtikinti, kad man taip atrodo susinervinus, iš jaudulio, kad vėl tave 
pamačiau. Tiesiog... tu atrodėi kitaip. Tvirtesnis, griežtesnis. 

— Aš ir buvau kitoks. Tada mes abu jau buvome kitokie. 

— Mano jausmai nebuvo pasikeitę, ne taip kaip tavo. 

— Luktelėk, — Kupas ištiesė ranką mėgindamas sučiupti Lilės 
arklio apynasrį. — Luktelėk. 

— Kai tik uždarėme motelio duris, kone tą pačią minutę puolė- 
me mylėtis. Supratau, kad ketini viską baigti. Nejau manai, jog nenu- 
tuokiau, kad traukiesi? 

— Aš traukiausi? O kiek kartų traukeisi tu? Kodėl mes taip ilgai 
vienas kito nebuvome matę? Tau visada sutrukdydavo kokie nors 
projektai, lauko tyrimai... 

— Tu mane kaltini? 

— Čia ne kaltinimai, — atsakė Kupas, bet Lilė nusliuogė nuo 
arklio ir nuėjo sau. 

Mėgindamas surankioti paskutinius kantrybės trupinius Kupas 
taip pat šoko iš balno ir pririšo abu arklius. 

— Tu turi išklausyti. 

— Aš tave mylėjau. Aš tave mylėjau. "Tu buvai vienintelis, vienų 
vienintelis. Aš dėl tavęs, dėl mudviejų būčiau padariusi bet ką. 

— Tai ir yra dalis tos bėdos. 

— Mylėti tave — bėda? 

— Bėda, kad būtum padariusi bet ką. Lile, po velnių, tu tik 
pabūk ramiai... — Kupas stvėrė ją už peties, kai ji vėl rengėsi nu- 
eiti. — Tu žinojai, ko sieki gyvenime. Žinojai, ko nori, ir darei tai, ko 
nori. Tu buvai geriausia tarp savų, buvai gerbiama, galėjai rinktis iš 
daugelio galimybių. Tada tu tarsi atgijai, Lile. Buvai tiksliai ten, kur 
tau ir reikėjo būti, darei tai, ką tau ir reikėjo daryti. Negalėjau būti 
viso to dalis ir velniškai gerai žinojau, kad negaliu tau trukdyti. 

— Dabar tu tvirtini, jog mane palikai ir mano širdį sutrypei tik 
todėl, kad man būtų geriau? Pasirinkai būtent tokią poziciją? 

— Taip buvo tada, taip yra dabar. 

— Aš niekada tavęs nepamiršau, gyvuly! — Lilė liepsnojo pyk- 
čiu ir apmaudu, tykštančiu iš akių, viso kūno ir balso. — Tu mane 
sunaikinai. Tu kažką iš manęs atėmei, kažką, ko niekada nebegalėjau 
susigrąžinti, niekada negalėjau perduoti kam nors kitam. Aš įskau- 
dinau gerą žmogų, labai gerą žmogų, nes negalėjau jo mylėti, nes 
negalėjau jam duoti to, ko jis buvo nusipelnęs, ką tu iš manęs atėmei. 
Aš stengiausi. Žanas Polis man buvo labai tinkamas žmogus, ir aš tu- 

rėjau pasistengti, kad viskas būtų gerai. Bet negalėjau, nes jis — ne tu. 
Ir jis suprato, jis visada suprato. O dabar tu imi ir pasakai, kad mane 
palikai mano pačios labui. 

— Lile, mes buvome vaikai. Tada buvom tik vaikai. 

— Bet dėl to, kad tada buvau devyniolikos, nepradėjau mažiau 
tavęs mylėti; kančia dėl to irgi netapo lengvesnė. 

— Tu kažkur vis keliaudavai. Tu sėkmingai skyneisi kelią. O 
man reikėjo skintis savąjį. Taigi tikrai, aš taip elgiausi tavo ir savo 
paties labui. Tada aš tau nieko negalėjau duoti. 

— Paistalai. 

Lilė ketino sprukti, bet Kupas ją sulaikė ir grąžino. 

— Aš nieko neturėjau. Aš buvau niekas. Jaučiausi palūžęs, gy- 
venau nuo atlyginimo iki atlyginimo, vos galą su galu sudurdamas. 
Gyvendavau kažkokiose lindynėse, nes tik tiek teišgalėdavau, kai tik 
pasitaikydavo proga, dirbdavau nelegaliai. Negalėdavau dažnai lan- 
kytis pas senelius, nes neturėdavau pinigų kelionei. 

— Tu sakei... 

— Melavau. Sakydavau, kad neturiu laiko, negaliu prašyti atos- 
togų. Beveik viskas buvo tiesa, nes jeigu pavykdavo gauti papildomo 
darbo, dirbdavau dviejuose darbuose, ir jeigu tik galėdavau, dirb- 
davau viršvalandžius. Bet ne todėl negrįždavau dažniau. Pardaviau 
motociklą, nes nebeįstengiau jo išlaikyti. Pardavinėdavau kraują, kad 
turėčiau kuo susimokėti už kelių mėnesių buto nuomą. 

— Kupai, dėl Dievo, jei viskas klostėsi taip blogai, kodėl tu... 

— Kodėl nesikreipiau į senelius? Nes jie jau buvo davę pinigų 
pradžiai, ir daugiau iš jų imti neketinau. 

— Galėjai grįžti namo. Tu... 

— Grįžti kaip nevykėliui, vos sukrapščius pinigų autobuso bi- 
lietui? Turėjau kažkuo tapti, turėtum tai suprasti. Sulaukęs dvidešimt 
vienerių turėjau gauti pinigų iš patikos fondo. Man reikėjo pinigų, 
kad galėčiau susirasti padorią vietą gyventi, kad šiek tiek atsikvėp- 
čiau, o paskui kibčiau į darbą ir šį tą užsitarnaučiau. Mano tėvas 
pinigus užraukė. Aš jį įsiutinau, nes nepaklusau jo sprendimams, ne- 
įgyvendinau jo sumanytų planų. Turėjau šiek tiek pinigų, tiek, kiek 
buvo likę nuo senelių duotos sumos, kiek buvo likę iš mano santau- 
pų. Tėvas įšaldė mano sąskaitas. 

— Kaip? 

— Savais būdais. Jis pažįsta daug Žmonių, gerai išmano sistemą. 
O kur dar faktas, kad susimoviau koledže, kur švaisčiausi pinigais 
kaip konfeti popierėliais. Čia tik aš kaltas ir niekas kitas, bet buvau 
jaunas, kvailas, prasiskolinęs, ir jis pakabino mane už kiaušių. Jis ti- 
kėjosi, kad grįšiu į jo numatytas vėžes. 

— Ar nori pasakyti, kad tavo tėvas nebedavė tau pinigų ir at- 
ėmė net tai, kas tau priklausė, vien todėl, jog norėjo, kad taptum 
teisininku? 

— Ne. — Gal Lilė niekada to nesupras. — Jis taip pasielgė, nes 
norėjo kontroliuoti, nes nenorėjo ir negalėjo toleruoti nė vieno, tai 
kontrolei nepaklūstančio. 

Kadangi Lilė klausėsi, Kupas jau ramiau tęsė toliau: 

— Pinigai — tai ginklas, o jis išmano, kaip juo naudotis. Jis būtų 
leidęs man prieiti prie dalies pinigų, jeigu aš... na, jis buvo parengęs 
visą sąrašą sąlygų, kurios dabar jau nieko nereiškia. Aš turėjau tapti 
teisininku, o tam būtų prireikę nemažai laiko ir pinigų. Todėl net ir 
tada, kai gavau tai, kas man priklausė, turėjau sumokėti daug mokes- 
čių. Negalėjau tau leisti atvykti į Niujorką ir pamatyti, kaip gyvenu. 
Viską, ką turėjau, privalėjau investuoti į darbą. Turėjau tapti detek- 
tyvu ir įrodyti, jog dirbu ganėtinai gerai. O tu, Lile, skrajojai. Rengei 
straipsnius spaudai, keliavai, puikavaisi geriausių studentų sąraše. Tu 
buvai nuostabi. 

— Privalėjai man viską papasakoti. Turėjau teisę žinoti, kas 
vyksta. 

— Ojei būčiau papasakojęs? Būtum norėjusi, kad grįžčiau, o gal 
ir būčiau grįžęs. Be nieko. Nebūčiau to pakentęs. Anksčiau ar vėliau 
būčiau pradėjęs tave kaltinti. Arba tu būtum viską metusi ir važiavusi 
į Niujorką. Tada daug anksčiau būtume pradėję vienas kito nekęsti. 
Lile, jeigu aš būčiau viską tau papasakojęs, jeigu būčiau prašęs likti 
su manimi, kol ko nors pasieksiu, nebūtų Čans laukinių gyvūnų prie- 
glaudos. Nebūtum tapusi tuo, kuo dabar esi. Ir aš nebūčiau. 

— Visus sprendimus priėmei pats vienas. 

— Pripažįstu. Bet tada tu jiems pritarei. 

— Sakiau, kad pritariu, nes man tebuvo likęs išdidumas. 

— Tada turėtum suprasti, kad ir man buvo likę tik tai. 

— Tu turėjai mane. 

Kupas norėjo ją paliesti, perbraukti pirštų galiukais jai per 
skruostą, kaip nors ištirpdyti akyse sustingusią nuoskaudą. Tačiau 
nebuvo taip paprasta. 

— Turėjau kuo nors tapti, man to labai reikėjo. Turėjau kuo 
nors didžiuotis. Pirmus dvidešimt savo gyvenimo metų nugyvenau 
trokšdamas, kad tėvas — turbūt ir mama — mane mylėtų ir manimi 
didžiuotųsi. Tėvas sugebėdavo padaryti taip, kad tu trokšte trokštum 
jo pritarimo, bet to pritarimo nesulaukdavai, todėl dar labiau trokš- 
davai ir pasijusdavai... menkesnis, nes niekada nieko taip ir nepasiek- 
davai. Tu nežinai, ką tai reiškia. 

— Ne, nežinau. 

Lilė labai aiškiai išvydo berniuką, su kuriuo susitiko pirmą kar- 
tą. Tos akys, tos liūdnos išsigandusios akys... 

— Iki tos vasaros, kai atvažiavau pabūti pas senelius, niekada 
nežinojau, ką reiškia, kai tavimi kas nors rūpinasi, kai dėl tavęs sten- 
giasi, kai dėl ko nors tavimi didžiuojasi. O po vasaros taip nutiko, 
kad man pasidarė dar svarbiau to paties sulaukti ir iš tėvų. Labiau- 
siai — iš tėvo. Tačiau man niekada nebuvo lemta to sulaukti. 

Kupas gūžtelėjo pečiais tarsi primindamas sau, jog viskas baig- 
ta, tarsi visa tai jau nebesvarbu. 

— Šitai suvokus daug kas pasikeitė. Ir aš pasikeičiau. Taip, Lile, 
gal tapau kietesnis, bet pradėjau siekti to, ko noriu aš pats, o ne jis. 
Buvau geras policininkas, ir šitai man daug reiškė. Kai nebegalėjau 
būti faras, susikūriau verslą; buvau geras detektyvas. Viską dariau ne 
dėl pinigų, nors, patikėk, velniškai bjauru jų neturėti ir bijoti, kad kitą 
mėnesį nebus kuo sumokėti už nuomą. 

Lilė nužvelgė kanjono platybes, kur tylios galingos uolos kilo į 
vaiskią gilaus dangaus žydrynę. 

— Nejau manei, kad šito nesuprasiu? 

— Aš ir pats pusės to nesupratau ir neišmaniau, kaip tau pa- 
pasakoti. Mylėjau tave, Lile. Mylėjau tave kiekvieną dieną nuo tada, 
kai sulaukiau vienuolikos. — Kupas įkišo į kišenę ranką ir ištraukė 
monetą, kurią jam buvo dovanojusi Lilė pasibaigus jų pirmai vasa- 
rai. — Kiekvieną savo gyvenimo dieną nešiojausi tave su savimi. Bet 
buvo metas, kai nemaniau, jog tavęs nusipelniau. Gali dėl to mane 

kaltinti, bet tiesa ta, jog mes abu turėjome eiti savais keliais. Jeigu ne- 
būtume vienas kitam to leidę, nieko nebūtume pasiekę. 

— Negali žinoti. Ir tu neturėjai teisės spręsti už mane. 

— Aš nusprendžiau už save. 

— O dabar, po ištiso dešimtmečio, gali grįžti, dabar, kai esi pasi- 
rengęs? Ir aš turėčiau su viskuo susitaikyti? 

— Maniau, kad esi laiminga... Patikėk, man būdavo labai ne- 
gera pagalvojus, jog tu gyveni ir darai tai, kas tau patinka, be manęs. 
Kai tik apie tave ką nors sužinodavau, suprasdavau, kad tu garsini 
savo vardą, statai prieglaudą, rengiesi į Afriką ar į Aliaską. Kai man 
pavykdavo tave pamatyti, visada būdavai užsiėmusi. Vis kažkur sku- 
bėdavai, ruošdavaisi. 

— Nes negalėdavau ištverti būti su tavim. Man skaudėdavo. Po 
velnių... 

— Tu buvai susižadėjusi. 

— Niekada nebuvau susižadėjusi. Žmonės manė, kad mes susi- 
žadėję. Gyvenau su Žanu Poliu; kartais, jeigu sutapdavo mūsų darbo 
grafikai, kartu keliaudavome. Norėjau susikurti gyvenimą. Norėjau 
turėti šeimą. Bet man nepavyko. Nei su juo, nei su kuo nors kitu. 

— Jeigu nuo to jausiesi geriau, kiekvienąkart apie jį išgirdęs 
arba sužinojęs, jog susitikinėji su kuo nors kitu, apmirdavau. Daugy- 
bę varganų naktų ir dienų, valandų ir metų pragyvenau gailėdamasis, 
kad padariau tai, kas, tuometiniu ir dabartiniu mano manymu, buvo 
teisinga. Kai pamanydavau, kad galbūt su kitu tau bus gerai, imdavau 
tavęs nekęsti. 

— Nežinau, ką norėtum, kad pasakyčiau ar padaryčiau. 

— Ir aš nežinau. Tik sakau, kad dabar jau žinau, kas esu, koks 
esu, ir mane šitai tenkina. Padariau, ką turėjau padaryti, o dabar? Ir 
dabar darau tai, ką noriu. Seneliams ketinu atiduoti viską, ką turiu 
geriausia, nes ir jie visada man dovanodavo tą patį. Ir tau ketinu ati- 
duoti viską, ką turiu geriausia, neleisiu tau dar kartą išeiti. 

— Tu manęs neturi, Kupai. 

— Tada pasistengsiu padaryti viską, kad turėčiau. Dabar aš 
tegaliu tau padėti, rūpintis tavo saugumu, su tavimi miegoti ir tau 
garantuoti, jog neketinu niekur eiti; ir gerai. Anksčiau ar vėliau tu ir 
vėl būsi mano. 


— Mes jau ne tie, kokie buvom. 

— Mes esame daugiau nei tie, kokie buvom. O kas mes esam, 
Lile? Vis tiek panašūs. 

— Šįkart vien tavo sprendimo nepakaks. 

— Tu mane tebemyjli. 

— Taip, myliu. — Lilė vėl tiriamai pažvelgė į Kupą skaidriomis, 
neišmatuojamos gelmės akimis. — Ir ilgai gyvenau žinodama, kad 
vien meilės nepakanka. Tu įskaudinai mane labiau nei kas kitas būtų 
galėjęs. Dabar žinau kodėl. Bet negaliu pasakyti, ar nuo to man ge- 
riau, ar blogiau. Nėra paprasta išsiaiškinti. 

— Aš ir nesitikiu paprastumo. Atvažiavau čia todėl, kad manęs 
prireikė seneliams. Buvau pasirengęs smūgiui. Tikėjausi rasti tave iš- 
tekėjusią. Tariau sau, kad teks viską iškęsti. Bet man pasitaikė proga. 
Žvelgiant iš mano taško, tokią pačią progą turi ir tu, Lile. Neskubėk, 
jeigu tau reikia laiko. Aš niekur nepabėgsiu. 

— Ir toliau šneki tą patį. 

Lilė žengė žingsnį atgal ketindama eiti prie arklių, bet Kupas 
paėmė ją už rankos ir apgręžė. 

— Tikriausiai teks, kol manimi nepatikėsi. Tai viena iš galimy- 
bių, Lile. Ar Žinai, kaip įvairiai meilė gali ištikti? Ar ji padaro žmogų 
laimingą, ar kenčiantį? Arba tau ima traukti skrandį, arba veria širdį. 
Arba viskas ima atrodyti ryškiau ir aiškiau, arba viskas išblėsta ir iš- 
nyksta. Jautiesi kaip karalius arba kaip kvailys. Kad ir kaip toji meilė 
ištiktų, kai ji tave aplankys, pajusiu ir aš. 

Kupas prisitraukė Lilę arčiau norėdamas pajusti jos lūpas, atsi- 
duoti begaliniam troškimui; padvelkęs vėjas atnešė lengvą šalavijų 
aromatą. 

— Meilė tau iš manęs padarė žmogų, — pasakė Kupas ją pabu- 
čiavęs. — Ir tasai Žmogus pas tave sugrįžo. 

— Man ir dabar žiūrint į tave linksta kojos, man ir dabar norisi 
justi tavo rankas. Bet tik dėl šių pojūčių ir esu tikra. 

— Nebloga pradžia. 

— Man reikia grįžti. 

— Tavo skruostai įgavo šiokią tokią spalvą, ir dabar neatrodai 
tokia pavargusi. 

— Tai gerai. Bet šitai nereiškia, kad nesijaučiu supykusi, kad 
mane išsitempei. — Lilė užlipo ant arklio. — Tu mane įsiutinai pa- 
čiais įvairiausiais būdais, įvairiausiais lygmenimis. 

Lilei įsitaisius balne Kupas žvelgė jai į akis. 

— Bet pirmą kartą mes tiek daug nekariavom. Buvom per jauni 
ir per daug susijaudinę. 

— Ne, mes tiek nekariavom, nes tu nebuvai toks šiknius. 

— Nemanyčiau. 

— Turbūt tu teisus. Tikriausiai ir tada buvai toks pat šiknius. 

— Tau patiko gėlės. Tau visada patikdavo, kai žydėdavo lauko 
gėlės, o mes išsiruošdavom į žygius pėsčiomis arba pajodinėti. Reikės 
tau priskinti puokštelę gėlių. 

— O taip, tada tikrai viskas bus puiku. — Lilės tonas buvo dygus 
kaip kadagys sausros metu. — Aš nesu viena iš tų tavo miestiečių 
moterų, kurias galima nupirkti už gražių rožių puokštę. 

— Apie mano miestietes moteris tu nieko nežinai. Ir tas nežino- 
jimas tau kaip ašaka gerklėj. 

— Kodėl taip manai? Aš turėjau daug vyrų... kurie jau po tavęs 
man nešdavo gėles. 

— Puiku. Ir už tai tau vienas taškas. 

— Čia ne žaidimas, ne pokštas ir ne varžybos. 

— Taip, tiesa. — Bet vis dėlto Lilė su juo šnekasi, ir šitai Kupas 
įvertino kaip savo laimėjimą. — Šiuo metu man norisi tikėti, jog tai 
likimas. Kol gyvenau be tavęs, man teko labai sunkiai dirbti. O dabar 
jaučiuosi grįžęs tiksliai ten, nuo ko ir pradėjau. 

Kol jų arkliai brido per aukštą žolę pagrindinio tako link, Lilė 
tylėjo. 

Kupas laukė, kol jie įvedė į priekabą arklius, kol kruopščiai už- 
darė dureles. Jau atsisėdęs prie vairo Kupas užvedė sunkvežimį ir 
pažvelgė į Lilės profilį. 

— Atsivežiau keletą savo daiktų. Ketinu pas tave pagyventi, bent 
jau tol, kol jie suims Houvą. Rytoj atsivešiu dar šį tą. Man reikia ko- 
modos, kokios nors spintos. 

— Gali atsivežti ir komodą, ir spintą. Tik nemanyk, kad tai ką nors 
reiškia; aš tik noriu, kad tau būtų patogu, nes esu dėkinga už pagalbą. 

— Ir dar tau patinka seksas. 

— Ir dar man patinka seksas, — labai šaltai atsakė Lilė. 

— Kol gyvensiu tavo trobelėje, turėsiu dirbti. Jeigu dirbdamas 
prie virtuvės stalo tau trukdysiu, nešiojamąjį kompiuterį reikės nu- 
sinešti kur nors kitur. 

— Gali neštis į didįjį kambarį. 

— Gerai. 

— Ar tu nepasakoji, kaip buvo nužudytas Džeimsas Taileris, tik 
todėl, jog manai, kad aš neatlaikysiu? 

— Norėjau pakalbėti ir apie kitus dalykus. 

— Aš nesu tokia jau trapi. 

— Nesi, bet juk viskas nusėda. Reikės palaukti skrodimo, tačiau 
Vilis sako, kad jam buvo perpjauta gerklė. Jis buvo išrengtas ir pa- 
liktas tik su kelnėmis ir batais; manau, kad jo žudikas tarėsi galėsiąs 
dėvėti jo marškinius, švarką ir kepurę, naudotis jo laikrodžiu ir pi- 
nigine. Žudikas tikriausiai sudaužė jo mobilųjį telefoną, o gal pats 
Taileris pametė keliaudamas. Žudikas tikriausiai pats turėjo virvę, 
kuria pasinaudojo. Jis nugramzdino kūną pririšęs akmenis. Prireikė 
laiko ir pastangų, kad būtent toje vietoje kūnas būtų pastebėtas ir iš- 
trauktas. Po liūties pakilo vanduo, todėl Galas jį ir pamatė. 

— Tikriausiai atsikratyti kitais kūnais jam sekdavosi geriau. 

— Taip, ir man taip atrodo. 

— Vadinasi, jeigu jis ir nužudė Molę Pikens, jis nėra kalėjime ir 
nėra miręs, kaip kad manei; jo neuždarė ilgiems metams, kaip įsivaiz- 
davai. Jis tik mėtė pėdas. Kai kuriuos kūnus palikdavo žvėrims — la- 
vonai galėjo būti atrasti ar buvo atrasti, o dar kitus paslėpdavo. 

— Atrodo, viskas taip ir buvo. 

Lilė iš lėto lingavo galva; Kupas žinojo, jog ji taip daro tada, kai 
įtemptai galvoja. 

— Ir taip besielgiantys serijiniai žudikai, tie, kurie klajoja ir 
keliauja, kurie išmano, kaip paslėpti ir užmaskuoti, kurie sugeba val- 
dytis, ne visada pagaunami. 

— Jau kažko prisiskaitei. 

— Kai prireikia informacijos, skaitau. Galiausiai jie būna pa- 
vadinami kokiu nors menišku vardu, gal net susukamas filmas. 
Zodiakas, Žalioji Upė. Vis dėlto paprastai jiems reikia pasišaipyti iš 
policijos, pasinaudoti žiniasklaida. Jis to nedaro. 

— Kalba sukasi ne apie šlovę ar pripažinimą, o apie darbą. Vis- 
kas labai asmeniška, tokiu būdu jis patiria pasitenkinimą. Kiekviena 
žmogžudystė įrodo, kad jis yra geresnis nei auka. Geresnis nei jo 
tėvas. Jis kažką įrodinėja. Žinau, ką tai reiškia. 

— Kupai, ar tu tapai policininku norėdamas tapti didvyriu? 

Kupo lūpos kryptelėjo. 

— Iš pradžių? Taip, turbūt. Tą trumpą laiką koledže jaučiausi sė- 
dįs ne savo ratuose. Nesistengiau ieškoti tikrosios savo vietos, tiesiog 
žinojau, kad ji ne čia. Vienintelis dalykas, kurio išmokau studijuoda- 
mas teisę, buvo žinojimas, jog nenoriu būti teisininkas, tačiau pati 
teisė žavėjo. Vadinasi, lieka įstatymo priežiūra. 

— Kovos su nusikalstamumu urbanistiniuose kanjonuose. 

— Mylėjau Niujorką. Ir dabar myliu, — nerūpestingai kalbėjo 
Kupas. — Taip, žinoma, įsivaizdavau, kaip medžiosiu blogus berniu- 
kus, kaip ginsiu žmones. Bet greitai man paaiškėjo, kad bus labai 
daug trypčiojimo vietoje, sėdinėjimo, beldimo į duris ir popierizmo. 
Nuobodybės yra kur kas daugiau nei tikro siaubo akimirkų. Išmokau 
būti kantrus. Išmokau laukti, sužinojau, ką reiškia ginti ir tarnauti. 
Paskui, rugsėjo vienuoliktąją, viskas pasikeitė. 

Lilė ištiesė ranką ir trumpam lengvai uždėjo delną Kupui ant 
rankos. Tačiau šis prisilietimas reiškė viską — paguodą, užuojautą, 
supratimą. 

— Mes visi labai išsigandome ir kamavomės, kol nesužinojome, 
kad tu saugus. 

— Tądien manęs ten nebuvo. Kai atvykau, nebebuvo ir antro 
bokšto. Tiesiog reikėjo daryti tai, ką privalėjai, ką galėjai. 

— Kai išgirdome, kad į vieną iš bokštų įsirėžė lėktuvas, sėdėjo- 
me auditorijoje. Iš pradžių niekas nežinojo, kas ten dedasi. O paskui... 
viskas sustojo. Daugiau nieko, visiškai nieko. 

Kupas papurtė galvą bijodamas prisiminimų; jeigu jis pasiduos, 
mintyse vėl iškils matyti vaizdai, bylojantys apie tai, ką jis padarė ir 
ko negalėjo padaryti. 

— Pažinojau kelis vidun ėjusius policininkus, kelis gaisrininkus. 
Tai žmonės, su kuriais dirbau, pramogavau, žaidžiau beisbolą. Jų ne- 
bėra. Paskui maniau, kad niekada nemesiu savo darbo. Jis man tapo 
tarsi misija. Mano žmonės, mano miestas. Bet kai buvo nužudyta 

Dorė, viskas lyg nutrūko. Tarsi kažkas būtų perpjovęs virvę. Nebe- 
galėjau dirbti. Šis praradimas buvo pats blogiausias dalykas mano 
gyvenime po to, kai praradau tave. 

— Galėjai persikelti į kitą vietą. 

— Taip ir padariau. Tikriausiai man reikėjo kažką atstatyti; iš 
mirties ir sielvarto reikėjo kažką išpešti. Nežinau, Lile. Ėmiausi kitų 
darbų. Ir man padėjo. 

— Ir dabar ten dirbtum, jeigu ne Semo nesėkmė. 

— Nežinau. Miestas grįžo į savo vėžes, grįžau ir aš. Savo jau bu- 
vau padaręs ir dar prieš tą nelaimingą atsitikimą kūriau planus apie 
grįžimą pas senelius. 

— Priešė 

— Taip. Norėjau ramybės. 

— Turint galvoje tai, kas nutiko, galima sakyti, kad viskas susi- 
klostė kitaip nei norėjai. 

Kupas pažvelgė į Lilę. 

— Taip, dar negavau to, ko noriu. 

Kai jie įsuko į kelią, buvo beveik sutemę. Baigiantis ilgai dienai 
driekėsi ilgi šešėliai. 

— Eisiu padėti šertis, — pratarė Lilė. — Tada turėsiu baigti kelis 
darbus. 

— Ir aš turiu darbų. — Lilei nespėjus praverti durelių, Kupas iš- 
tiesė ranką ir permetė ją Lilei per kaklą. — Galėčiau sakyti, jog daug 
ko gailiuosi, bet nesakysiu, nes tu esi čia. Galėčiau pažadėti, jog dau- 
giau niekada tavęs neskaudinsiu, bet turbūt skaudinsiu. Taigi tegaliu 
patikinti, jog mylėsiu tave visą likusį gyvenimą. Gal to ir nepakanka, 
bet būtent dabar tik tiek ir tegaliu. 

— O aš tau pasakysiu, kad man reikia laiko pamąstyti, laiko nu- 
rimti, laiko išsiaiškinti, ko šiuo metu noriu. 

— Aš laiko turiu. Man reikia nulėkti iki miesto. Gal atvežti ko- 
kių nors produktų? 

— Ne, visko turiu. 

— Grįšiu po valandos. — Kupas prisitraukė Lilę arčiau ir pri- 
spaudė lūpas prie jos lūpų. 

Gal tikrai darbas gydo, svarstė Lilė. Nusitvėrusi darbo ji turėjo 
kuo pasiremti, kad šiaip taip pašlubčiotų po gero spyrio. Darbai pa- 
tys nenusidirbs. Taigi žvėrims dainuojant vakarinę dainelę ji dalijo 
maistą. Lilė stebėjo, kaip Borisas šoka prie pietų ir gardžiuodamasis 
ėda. Beje, jeigu viskas gerai, po savaitės jis sulauks draugės. 

Taip, prieglaudos dirželį teks suveržti dar per vieną skylutę, 
mąstė ji. Tačiau svarbiausia, kad dar vienas skriaudžiamas gyvūnas 
gaus namus ir laisvę — tokią, kokią Lilė išgalės suteikti — ir bus 
globojamas. 

— Na, kaip nuotykis? 

Iš Tensės veide žaidžiančios šypsenos Lilė suprato, kad jos bi- 
čiulė matė žeminamą jos pagrobimą. O tie, kurie visko nematė savo 
akimis, tikrai išgirdo iš mačiusiųjų. 

Už tai ji Kupui nedovanos. 

— Vyrai yra idiotai. 

— Dažniausiai tai tiesa, bet už tai juos ir mylime. 

— Jis nutarė pasielgti kaip urvinis žmogus tik tam, kad man 
pasakytų, kodėl kažkada smogė tiesiai į širdį. Minėjo vyrišką iš- 
didumą, mano pačios gerovę ir visokias kitokias kvailas priežastis, 
kurių, savaime suprantama, tada dar negalėjau apmąstyti ar suprasti, 
nes buvau per jauna ir per daug atitrūkusi nuo gyvenimo. Vadinasi, 
geriau mane sudraskyti į prakeiktus gabalėlius nei tiesiai šviesiai su 
manimi pasikalbėti, taip? Kvailas kiaulė. 

— Ohoho. 

— Ar jis kada nors pagalvojo, ką man padarė? Kaip man skau- 
dėjo? Juk tada maniau, kad manęs jam nepakanka, kad jis susirado 
kokią nors kitą. Pusę suknisto gyvenimo nugyvenau mėgindama iš- 
mesti jį iš galvos. O dabar jis vėl sugrįžo; girdi, ei, Lile, juk viskas tik 
dėl tavęs... Dabar turėčiau šokinėti iš džiaugsmo ir jaustis... tikriau- 
siai dėkinga? 

— Negaliu tau atsakyti. O jei ir galėčiau, tikriausiai neturėčiau. 

— Jis visada mane mylėjo. Visada mane mylės, ir tralialia... 
Vadinasi, jis gali užsiversti mane kaip maišą ant kupros, kada nori 
numesti, kada nori pakelti — ir viskas tik mano pačios labui, — o pas- 
kui viską supilti man į smegeninę. Jeigu būčiau prasčiau išauklėta, 
spirčiau už tai jam į subinę. 

— Bent jau šią akimirką neatrodai labai išauklėta. 

Lilė garsiai atsiduso. 

— Gal ir neatrodau, bet vis dėlto esu, todėl kitaip negaliu. Be to, 
tada ir aš nusileisčiau iki jo neandertalietiško lygio. O aš esu moksli- 
ninkė. Turiu mokslų daktaro laipsnį. Ir dar Žinai ką? 

— Ką, daktare Čans? 

— Užsičiaupk. Aš jau seniai su šituo kovojau, kovojau su juo ir 
su savimi. O dabar net neišmanau, kokį velnią galvoti. 

— Jis sakė, kad tave myli. 

— Ne čia šuo pakastas. 

— Tada kur? Tu jį myli. Juk pati man sakei, kad nutraukei san- 
tykius su Žanu Poliu tik todėl, kad vis dar myli Kupą. 

— Tense, jis mane įskaudino. Jis ir vėl suplėšė mane į gabalėlius 
pasakodamas, kodėl taip elgėsi. Bet jis to nemato. Jis to nesupranta. 

Tensė apsikabino Lilę ir prisiglaudė. 

— O aš, širdele, suprantu. Tikrai suprantu. 

— Protu aš pajėgiu viską suprasti. Jeigu atsitraukčiau ir į viską, 
ką jis pasakė, pažvelgčiau objektyviai, galėčiau išmintingai palinksėti. 
Taip, žinoma, žvelgiant šiuo konkrečiu aspektu, jis elgėsi protingai. 
Bet aš nesu objektyvi. Negaliu būti. Man nerūpi, protingai jis elgėsi 
ar ne. Aš buvau taip beviltiškai įsimylėjusi. 

— Tau ir nereikia gilintis, protingai jis elgėsi ar neprotingai. 
Tau turi rūpėti tik tavo pačios jausmai. Jeigu jį myli, atleisi, nes ir jis 
prisikentėjo. 

— Jis ir turėtų kentėti, — pareiškė Lilė. — Nenoriu būti maloni 
ir atlaidi. 

— Tai jau taip, po velnių. Kodėl mes neinam vidun? Galėčiau 
sutaisyti kelias margaritas, pavadintas „Vyrai užkniso juodai“. Galė- 
čiau likti pas tave nakvoti ir pati išvengdama bepročio savo vyrioko. 
Pasigertume ir pagalvotume, kaip sukurti moterų valdomą pasaulį. 

— Taip gražiai skamba... Tikrai mielai pasinaudočiau tavo pa- 
siūlymu. Bet jis grįžta. Kol prieglaudoje nesijausime saugūs, tol jis čia 
ir gyvens. Man reikės kaip nors prisitaikyti. Be to, negaliu pasigerti 
nuo margaritų „Vyrai užkniso juodai, nors tu jas gamini dieviškai — 
man reikia dirbti. Turiu dirbti, nes kažkoks šiknius mane ištempė 
nežinia kur ištisoms dviem valandoms. 

Lilė pasisuko ir abiem rankom apsikabino Tensę. 

— Dieve Dieve, žuvo Žmogus, jo žmona tikriausiai visai palūžu- 
si. O štai aš stoviu ir savęs gailiuosi. 

— To, kas nutiko, nebepakeisi. Ir šiuo atveju tu tikrai nekalta. 

— Protu pajėgčiau suprasti. Ne aš kalta, ne aš už tai atsakinga. 
Bet, Tense, širdis sako visai ką kita. Džeimsas Taileris netinkamu laiku 
atsidūrė netinkamoje vietoje. O toji vieta ir laikas buvo netinkami tik 
todėl, kad tas maniakas nusitaikęs į mane. Ne, čia ne mano kaltė. Bet... 

— Kai tu mąstai būtent taip, jis pelno taškus. — Tensė ryžtingu 
judesiu stumtelėjo Lilę, kad įsižiūrėtų jai į akis. — Tai teroras. Psicho- 
loginis karas. Jis tave spendžia į kampą. Jam Taileris buvo tas pats, kas 
puma ar tasai vilkas — dar vienas gyvis, kurį reikėjo sumedžioti ir 
panaudoti prieš tave. Neleisk jam tavęs palaužti. 

— Žinau, kad esi teisi. — Lilė ir vėl norėjo pasakyti „bet“, tačiau 
tik dar kartą apsikabino Tensę. — Tu man baisiai gera. Net ir nesu- 
taisiusi margaritos. 

— Mes — šaunios merginos. 

— Taip, šaunios. O dabar važiuok namo ir tvarkykis su savo 
bepročiu vyru. 

— Tikriausiai teks. 

Lilė apžiūrėjo sužeistą elniuką — pagydytas, pašertas ir ap- 
rūpintas, apgyvendintas augintinių zonoje zoologijos sode. Jeigu 
elniukas pagis, bus paleistas atgal į miškus. Jeigu ne... na, tada jo 
namai bus čia. 

Laikas parodys. 

Lilė dar valandą praleido savo kabinete. Ji girdėjo išvažiuojan- 
čius ir atvažiuojančius sunkvežimius. Prieglaudos darbuotojai skirs- 
tosi namo, savanoriai sargybiniai atvyksta. Greitai bus baigti naujos 
apsaugos sistemos įrengimo darbai, ir ji nebepiktnaudžiaus kaimynų 
ir draugų geranoriškumu, svarstė Lilė. O dabar ji tegali jaustis jiems 
dėkinga. 

Lilė išėjo į lauką ir iškart pamatė Galą. 

— Galai, niekas nemanė, kad šįvakar ateisi. 

— Vis tiek neužmigčiau. Jau geriau ką nors veikti. 

Jis gal ir atrodė kiek papilkėjęs, bet akys — visai kaip sveiko 
žmogaus, trykštančios pykčiu ir veriančios. 


329 


— Aš turiu vilčių, kad tas kalės vaikas šiąnakt čia pasirodys. 

— Suprantu, kad tai siaubinga, bet jo žmona viską sužinojo tik 
tavo dėka. Ji jau nebesvarsto ir nebesiblaško. Jei nebūtum jo radęs, 
būtų dar blogiau. Ji ir dabar nieko nežinotų. 

— Vilis man sakė, kad atvyksta jos berniukai, — klaidžiodamas 
žvilgsniu Galas kietai sučiaupė lūpas. — Atvykus sūnums ji nesijaus 
tokia vieniša. 

— Tai gerai. Ji neturėtų būti viena, — prieš nueidama Lilė pa- 
tapšnojo Galui per ranką. 

Įėjusi į trobelę ji rado Kupą įsitaisiusį ant sofos, nešiojamąjį 
kompiuterį pasidėjusį ant kavos stalelio. Jai įžengus jis atsainiai — 
per daug atsainiai — kažką apvertė. 

Nuotrauka, — vos užmetusi žvilgsnį pamanė Lilė. 

— Galiu sutepti sumuštinį, — pasakė ji. — Tik tam ir pakaktų 
laiko. Noriu eiti į lauką pabudėti. 

— Mieste nupirkau picą. Dabar šyla orkaitėje. 

— Gerai. Pica irgi tiks. 

— Tuoj baigsiu. Kartu užkąsime ir eisime į pirmą pamainą. 

— Ką čia dirbi? 

— Šį bei tą. 

Pyktelėjusi, kad nesulaukė atsakymo, Lilė nuėjo į virtuvę. 

Virtuvėje ant stalo stovėjo vaza, pilna geltonų tulpių. Kadangi 
nuo gėlių jai ėmė perštėti akys ir suminkštėjo širdis, Lilė suskubo 
ieškoti lėkščių. Traukdama iš orkaitės picą ji išgirdo ateinantį Kupą. 

— Ačiū, gražios gėlės. Bet jos nepataisys susiklosčiusios situa- 
cijos. 

— Gerai, kad bent gražios. — Kupui teko ilgai zirzti, kad gėlių 
parduotuvės šeimininkė vėl atidarytų krautuvėlę ir parduotų jam gė- 
lių. Tačiau pastaba, kad gėlės gražios, jau pakankamai gerai. — Nori 
alaus? 

— Ne, pakaks vandens. — Lilė atsigręžė su dviem lėkštėm ran- 
kose ir kone atsitrenkė į Kupą. — Kas? 

— Rytoj galėtume padaryti pertrauką. Galėčiau nuvežti tave 
pietų, gal nueitume į kiną. 

— Pasimatymai irgi nepataisys situacijos. Ir aš nesijausiu gerai 
per ilgai kur nors užtrukusi. Tik ne tokiu metu. 

— Gerai. Kai tik bus įrengta ir paleista apsaugos sistema, galėsi 
pagaminti pietus, o aš išnuomosiu kokį nors filmą. 

Kupas paėmė lėkštes ir nunešė jas ant stalo. 

— Ar tau nesvarbu, kad aš taip labai ant tavęs pykstu? 

— Ne. Tiksliau, tas faktas man nėra svarbesnis už tai, kad tave 
myliu. Aš labai ilgai šito laukiau. Galiu palaukti, kol liausiesi ant ma- 
nęs pykusi. 

— Gali tekti labai ilgai laukti. 

— Na, — Kupas atsisėdo ir paėmė picos gabaliuką, — dar kartą 
pakartosiu — aš niekur nesiruošiu vykti. 

Lilė atsisėdo ir taip pat paėmė gabalėlį. 

— Aš vis dar pykstu — beprotiškai, bet dabar esu per daug al- 
kana, kad dėl to sukčiau galvą. 

Kupas nusišypsojo. 

— Gera pica. 

Gera, pamanė Lilė. 

Po velnių, o tulpės tikrai gražios. 

oli kalnuose, savo urve, jis apžiūrinėjo grobį. Jo manymu, 

laikrodis — geras, kone prabangus — galėjo būti dovana 

gimtadienio arba Kalėdų proga. Jis mėgavosi fantazuodamas, 
kaip gerasis senasis Džimas atidaro dėžutę, nusistebi ir apsidžiaugia, 
paskui dėkodamas bučiuoja žmoną, kuri taip pat atrodo labai šauni, 
bent jau sprendžiant iš piniginėje rastos nuotraukos. 

Po šešių mėnesių, gal po metų, prireikus grynųjų, jis galės laik- 
rodį įkeisti. O dabar — ačiū gerajam senajam Džimui — jis praturtė- 
jo visais 122 doleriais ir 86 centais, iškrapštytais iš Džimo kišenių. 

Jis laimėjo dar ir šveicarišką peiliuką — peilių niekada nebūna 
per daug, — viešbučio kambario kortelę, pusę pakelio kramtomosios 
gumos su cinamonu ir gvazdikėliais ir skaitmeninį Canon Powershot 
fotoaparatą. 


331 


Valandėlę jis aiškinosi, kaip tasai fotoaparatas veikia, paskui 
peržvelgė Džimo tądien padarytas nuotraukas. Daugiausia peizažai, 
kelios Dedvudo nuotraukos ir pora dailiosios ponios Džim atvaizdų. 

Jis išjungė fotoaparatą taupydamas bateriją, nors Džimas buvo 
apdairus ir kuprinėje turėjo atsarginę. 

Kuprinė puikios kokybės, naujutėlaitė. Keliaujant labai pravers. 
Joje buvo ir žygeivių pamėgtų užkandžių, vandens atsargų, pirmo- 
sios pagalbos vaistinėlė. Jis įsivaizdavo Džimą skaitantį kelionių 
vadovą, sudarinėjantį sąrašą, ką reikėtų pasiimti į tądien sumanytą 
žygį. Degtukai, tvarstis ir marlė, skausmo malšinamosios tabletės, 
užrašų knygelė, švilpukas, trasos planas ir, savaime suprantama, ke- 
lionių vadovas. 

Ir nė vieno iš šių daiktų Džimui neprireikė, nes jis buvo mėgėjas. 
Įsibrovėlis. 

Mėsos gabalas. 

Bet vis dėlto žvitrus, svarstė jis žiaumodamas Džimo užkandė- 
les. Galėjo pabėgti, šiknius. Tačiau tą galviją buvo taip paprasta ap- 
mauti, nuvilioti toli nuo trasos, ginti upės link. 

Geras metas. 

Beje, kaip iš dangaus nukrito geri marškiniai ir naujas džempe- 
ris. Tik su batais prastai išėjo. Tasai gyvulys buvo apsiavęs puikiais 
Timberland aulinukais, tik kad jo pėdos labai mažos. 

Trumpai tariant, medžioklė buvo gera. Džimą jis įvertintų še- 
šiais balais iš dešimties. O laimikis irgi šaunus. 

Lietus jam padėjo. Kvaišos farai ir eiguliai, vietiniai stuobriai 
kaimiečiai neras jokio gerojo senojo Džimo pėdsako, nes lietus nu- 
plovė viską. 

Bet jis ir tie, kurie čia gyveno prieš jį, rastų. Rastų tie, kurie šei- 
mininkavo šioje šventoje žemėje. 

Jis sutaupė laiko — dabar jam nereikėjo prakaituoti traukiantis, 
mėtant pėdas, skinant naujus takus per brūzgynus. Nors ir padirbėti 
nebūtų buvę labai blogai. Juk tai viso sumanyto darbo dalis ir taip pat 
teikia šiokio tokio pasitenkinimo. 

Bet, kai Gamta tau pasiūlo dovaną, priimi su dėkingumu. 

Tik bėda, kad kartais toji dovana tampa paguodos prizu. 

Jeigu ne lietus, ne potvynis, senasis Džimas būtų likęs kur 
numestas, beje, likęs labai ilgam. Ne, pone, jis nepadarė klaidos. 
Laukinėje gamtoje klaidos gali kainuoti gyvybę. Štai kodėl jo senis 
mušdavo jį iki kraujo, kai jis suklysdavo. Ne, klaidos jis nepadarė. 
Jis Džimą gerai paskandino, patikimai pririšo ir paliko po kriokliais. 
Tiesa, užgaišo. (Slaptoje sąmonės kertelėje jam kirbėjo nerami min- 
tis, jog galbūt to laiko skyrė per mažai. Gal jis paskubėjo genamas po 
medžioklės atsiradusio alkio. Galbūt...) 

Jis nuvijo nemalonias mintis. Klaidų jis nepadarė. 

Taigi jie jį surado. 

Suraukęs antakius jis pašnairavo į imtuvą, kurį buvo pavogęs 
prieš kelias savaites. Jis girdėjo, kaip pasklidę po apylinkes jie ben- 
drauja radijo siųstuvais. Ir skaniai juokėsi. 

Kol tam subingalviui galiausiai pasisekė. 

Galas Nodokas. Gal artimiausiu metu jam vertėtų kur nors pa- 
tykoti to šikniaus Galo. Tada jis nebūtų toks velniškai patenkintas. 

Tačiau šitai turės palaukti, kol pasitaikys tinkama proga. Dabar 
— mąstymo metas. 

Dabar jam reikėtų susikrauti daiktus ir keliauti. Nusigauti iki 
Vajomingo ir kelias savaites ten pratupėti. Tegu viskas aprimsta. 
Kvaišos farai į negyvą turistą pažiūrės rimčiau nei į nudėtą vilką ar 
plėšrią katę. 

Jo manymu, vilkas ir plėšri katė yra velniškai daug vertesni nei 
kažkoks suknistas turistas iš San Paulo. Taip, vilkas buvo sumedžiotas 
tinkamai. O štai dėl pumos jam vis dar nemaloniai perštėjo. Jį vis dar 
lankė negeri sapnai apie tai, kaip pumos dvasia grįžta jo medžioti. 

Bet jis tik norėjo sužinoti, koks apima jausmas nužudžius lauki- 
nį laisvą padarą, patekusį į narvą. Jis nežinojo, kad tasai jausmas bus 
toks nemalonus, kad jį persekios plėšriosios katės dvasia. 

Toji dvasia jį medžiojo. Ji pasalūniškai tykojo sapnuose, švie- 
čiant pilnačiai, kibdama į gerklę klaikiai rėkdavo... 

Sapnuose jo nudėtos pumos dvasia spoksodavo į jį šaltomis 
akimis, ir jis nubusdavo drebėdamas, išpiltas prakaito, besidaužančia 
širdimi. 

Kaip mažas vaikas, pasakytų tėvas. Kaip mergiotė. Žliumbianti, 
drebanti ir bijanti tamsos. 

Nesvarbu, kas padaryta, tas padaryta, priminė jis sau. Juk ir 
gražiajai Lilei kaip reikiant įvarė baimės, ką? Reikėtų pasverti, ko 
daugiau — pliusų ar minusų. 

Dabar dėl to gerojo senojo Džimo: jo ieškos rimtai. Būtų iš- 
mintinga — kaip mėgdavo sakyti jo senis — būtų tikrai išmintinga 
sukarti mylią kitą ir laikytis toliau nuo šitų medžioklės plotų. 

Po mėnesio ar, jei karštis neatslūgs, po šešių jis galėtų grįžti pas 
Lilę ir varžytis toliau. Farai ir eiguliai galėtų sau bergždžiai šukuoti 
miškus. 

Tik bėda, kad čia nebūdamas jis to nematys. Jokio smagumo, 
jokio azarto, jokio virpulio... 

Jokios prasmės. 

Jeigu pasiliktų, mėgautųsi jų medžiokle. Gal ir jis juos imtų 
medžioti. Nugnybtų bent porą. Taip, Žygis būtų vertas rizikos. O juk 
būtent rizika ir varinėja kraują, tiesa? 

Būtent noras rizikuoti įrodo, kad nesi mažas vaikas, kad nesi 
mergiotė. Tu nė velnio nebijai. Rizika, medžioklė, žudymas įrodo, kad 
tu — vyras. 

Jis nenorėjo laukti Lilės šešis mėnesius. Jis ir taip labai ilgai 
laukė. 

Jis pasiliks. Dabar čia jo žemė, jo protėvių žemė. Niekas ne- 
privers jo bėgti. Jis laikysis savo. Jeigu jam nepavyks nudėti būrelio 
uniformuotųjų, vadinasi, jis varžytuvių nevertas. 

Jo lemtis čia, o jis — Lilės lemtis; ir visai nesvarbu, žino ji tai 
ar ne. 


Atvykus Bradui Drombargui darbai prieglaudoje klostėsi labai 
sklandžiai — žvelgiant Lilės akimis, tiesiog virte virė. Jis nepliaukšėjo 
botagais, nebadė pirštais, bet atrodė, kad jam esant viskas stūmėsi 
pirmyn daug greičiau. 

Vienintelis Lilės rūpestis buvo išmokti, kaip veikia beveik baig- 
ta įdiegti sistema. 

— Bus ir netikrų aliarmo signalų, — Bradas dėstė Lilei žings- 
niuodamas greta. — Patarčiau bent jau kurį laiką apriboti galimybę 
prieiti prie valdymo įrenginių; tokią teisę reikėtų suteikti tik vado- 

vaujančiam personalui. Kuo mažiau žmonių žinos jūsų kodus ir iš- 
manys, kaip viskas veikia, tuo mažesnė klaidos tikimybė. 

— Ar tikrai viską įrengsite iki darbo dienos galo? 

— Turėtume spėti. 

— Greitai dirbate. Kiek žinau, greičiau nei įprastai; ir sklan- 
džiau, nes darbus prižiūrite pats. O tai labai daug, Bradai. Esu tikrai 
dėkinga. 

— Viskas kaip priklauso. Be to, turėjau kelias dienas vadinamų- 
jų atostogų darbo metu, galėjau pasidžiaugti bendravimu su bičiuliu 
ir nuostabiausiu pasaulyje viščiuku su kukuliais. 

— Tai Liusės šedevras. — Lilė stabtelėjo paglostyti ją pakvietu- 
sio švelniaakio asiliuko, o paskui vėl nužingsniavo. — Turiu pasakyti, 
jog nustebau sužinojusi, kad apsistojote pas Kupą, o ne viešbutyje. 

— Viešbutyje galiu apsistoti bet kada. Labai dažnai tenka. O 
kaip dažnai vyrukas iš miesto gali pagyventi perstatytame arklių 
fermos darbininkų namelyje? 

Lilė pažvelgė į jį ir nusijuokė, nes dabar Bradas buvo labai pa- 
našus į vaiką, netikėtai gavusį atostogų. 

— Sakyčiau, nedažnai. 

— Dabar lyg ir supratau, kodėl mano bičiulis miestietis plieno 
kanjonus iškeitė į Juoduosius kalnus. Čia viskas taip, kaip jis man 
pasakodavo, — pridūrė Bradas žvelgdamas į besiskleidžiančio pava- 
sario žaluma apėjusius kalnus. 

— Vadinasi, jis pasakojo apie tai, kaip čia atvykdavo dar vaikys- 
tėje? 

— Pasakojo, kaip čia viskas atrodo, kaip kvepia. Pasakojo, ką 
reiškia dirbti prie arklių, žvejoti su jūsų tėvu. Man buvo visiškai aiš- 
ku — nors jis gyvena Niujorke, namais laiko būtent šias vietas. 

— Keista. O aš visada maniau, kad namais jis laiko Niujorką. 

— Žinot, kaip man atrodo? Niujorkas buvo tai, ką Kupas turėjo 
užkariauti. O čia jis visada jausdavosi... na, turbūt ramiai. Gal ir per 
stipriai pasakiau... Man atrodo, kad kalbėdamas apie šias vietas jis 
viską romantizuodavo, viską pagražindavo, kaip kad būna ką nors 
prisimenant iš vaikystės. Turiu pasakyti, jog maniau, kad jis viską pa- 
gražina ir pasakodamas apie jus. Vis dėlto abiem atvejais klydau. 

— Gražus komplimentas, bet, man atrodo, visi kažkiek roman- 
tizuoja ar „demonizuoja“ vaikystę. Man sunku įsivaizduoti Kupą 
tiek daug apie mane pasakojantį. O žvejyba — savaime supranta- 
ma, — skubiai pridūrė Lilė. — Ir dabar prisimenu, kaip ruošdavausi 
meškerę ir tvirtindavau ritę. 

— Jis turėdavo daug ko papasakoti iš jūsų vaikystės ir iš vė- 
lesnių laikų, kai jau nebebuvote vaikai. Jis man rodė jūsų parašytus 
straipsnius. 

— Na, — sutrikusi Lilė tik žiūrėjo įbedusi į Bradą akis. — Ne- 
profesionalui galėjo būti įdomu. 

— Tiesą sakant, taip ir buvo. Lankėtės laukinėje Aliaskos gamto- 
je, Evergleidso pelkynuose, Afrikos lygumose, Amerikos vakaruose, 
domėjotės Nepalo paslaptimis. Matėte daug pasaulio. O jūsų straips- 
niai apie šias vietas man padėjo suprojektuoti apsaugos sistemą. 

Minutėlę Bradas žingsniavo tylėdamas. 

— Tikriausiai pažeisiu nerašytą bičiulių taisyklę viską išplepė- 
damas, bet savo piniginėje jis nešiojasi jūsų nuotrauką. 

— Bet jis pasitraukė. Apsisprendė būtent taip. 

— Negaliu ginčytis. Jūs niekada nematėte jo tėvo, tiesa? 

— Nemačiau. 

— Jis — kietaširdis žmogus. Kietas ir šaltas. Ir aš su savo tėvu 
esu susikivirčijęs. Bet kad šitaip? Visada žinojau, kad tėvui esu svar- 
bus. O Kupas žinojo, kad vienintelis su juo susijęs dalykas, kuris rūpi 
jo tėvui — tai pavardė. Reikia nemažai laiko, kad pakeltum savivertę, 
kurią nuolat smukdė žmogus, turėjęs besąlygiškai tave mylėti. 

Liūdnas ir išsigandęs, prisiminė Lilė. Kiekvienas turėtų būti 
liūdnas ir tarsi išsigandęs. 

— Žinau, kad jam buvo sunku. Ir man, turinčiai geriausius is- 
torijoje tėvus, buvo sunku iki galo suprasti, ką reiškia augti tokioje 
aplinkoje. 

Ir vis tiek, po velnių viską, galvojo Lilė. 

— Bet, pasakykite, ar tai vyriška? Atsiskirti nuo Žmonių, kurie 
tave myli ir vertina, grumtis vienam pačiam nuolat stumdantis su 
tais, kurie tavęs nemyli ir nevertina? 

— O kaip sužinosi, kad nusipelnei būti mylimas ir vertinamas, 
jeigu nemėginsi to įrodyti? 

— Vadinasi, vyriška. 

— Tikriausiai. Kita vertus, štai dabar aš stoviu ir kalbuosi su 
moterimi, kuri visai neseniai šešis mėnesius praleido Anduose, labai 
toli nuo namų. Taip, žinoma, toks darbas, — nespėjus įsiterpti Lilei 
pridūrė Bradas. — Darbas, kuriam esate atsidavusi. Bet juk leisdama- 
si į kelionę nepaėmėte apsauginio tinklo, tiesa? Manau, jūs daug ke- 
liavote ir daug laiko praleidote pati viena todėl, jog norėjote įrodyti 
esanti verta savosios vietos. 

— Tiesa, nors ir apmaudi. 

— Po to, kai buvo nušauta jo partnerė, o jis pats pašautas, Kupas 
mėgino susitaikyti su motina. 

Oo, po to, galvojo Lilė. Žinoma, tik po to. Tikras Kuperis Sali- 
vanas. 

— Ir jam puikiai pavyko, — tęsė Bradas. — Jis pamėgino sušil- 
dyti santykius ir su tėvu. 

— Tikrai? — nusistebėjo Lilė. — Na, žinoma, turėjo pamėginti. 

— Kupas nieko nepešė. Tada jis susikūrė labai rimtą verslą. Jei- 
gu paklausite, atsakysiu, jog taip jis norėjo įrodyti, kad gali gyventi ir 
be fondo pinigų. 

— Tikriausiai jo tėvas būtent apie tai ir būtų kalbėjęs. Taip, aš 
niekada nesu jo mačiusi, bet įsivaizduoju jų pokalbį Kupui pamė- 
ginus taikytis: be pinigų Žmogus yra niekas. Be šeimos pinigų. Be 
pinigų, suteiktų tėvo. Taip, kuo puikiausiai girdžiu jį tariantį šiuos 
žodžius. Įsivaizduoju Kupą dar kartą pasiryžusį įrodyti, kad tėvas 
klysta. 

— Jis ir įrodė, kad tėvas klysta. Daugiau nei kartą. Bet, sakyčiau, 
būtent nuo tada Kupui nebereikėjo tėvo pritarimo jokiais atvejais, 
niekur ir niekada. Jis man niekada to nesakė, gal ir nesutiktų su 
manimi, bet aš jį pažįstu. O štai jūsų pritarimo jam visada reikėjo ir 
reikės. 

— Jis niekada manęs neklausinėjo, ką manau, ar sutinku... 

— Tikrai? — nerūpestingai tarstelėjo Bradas. 

— Aš ne... — Lilė nusisuko išgirdusi šūksnį ir pamačiusi priešais 
pirmąją trobelę sustojusį furgoną. — Tai mūsų tigrė. 

— Nejuokaujat? Tigrė iš striptizo klubo? Galiu pažiūrėti? 

— Žinoma, bet dabar ji nešoks. Mes ją nuvesime į gardą, — pa- 
sakojo Lilė kartu su Bradu žingsniuodama furgono link. — Ją apgy- 
vendinsime šalia Boriso, už tvoros. Jis senas, bet vaidingas. Ji jauna, 
bet dabar jau be nagų. Beveik visą gyvenimą jai buvo leidžiami rami- 
namieji, ji buvo laikoma prirakinta grandinėmis arba įkišta į narvą. 
Jai neteko gyventi tarp savų, tokių kaip ji. Stebėsime, kaip jie vienas į 
kitą reaguos. Nenoriu, kad vienas kuris iš jų būtų sužeistas. 

Lilė sustojo norėdama pasisveikinti ir paspausti ranką vairuo- 
tojui ir kaubojui. 

— Mūsų vadybininkė Merė Blant. Merė sutvarkys dokumentus. 
Norėčiau pamatyti tigrę. 

Lilė įlipo į priekabą ir pasilenkė, kad apsiblaususios tigrės akys 
susitiktų su jos žvilgsniu. Palaužta, pamanė Lilė, susitaikiusi. Metų 
metai baisaus elgesio su žvėrimi numarino išdidumą ir nuožmumą. 

— Sveika, gražuole, — tyliai pratarė Lilė. — Sveika, Delila. Svei- 
ka atvykusi į visai naują pasaulį. Nuveskime ją namo! — šūktelėjo 
Lilė. — Aš važiuosiu su ja. 

Lilė sėdėjo sukryžiavusi kojas ant furgono grindų, atsargiai pri- 
spaudusi prie virbų delną. Delila beveik nekrutėjo. 

— Daugiau niekas tavęs neskaudins ir nežemins. Dabar tu turi 
šeimą. 

Kaip ir atgabenę lepūnėlę Kleo, jie atidarė narvą ir gardo duris. 
Kitaip nei Kleo, tigrė nė nemėgino eiti iš narvo. 

O Borisas prisliūkino prie aptvaro tinklo uosdamas orą. Lilė 
pastebėjo, kaip jis išdidžiai paženklino savo teritoriją, nors jau labai 
seniai nebuvo to daręs. Išpūtęs krūtinę jis suriaumojo. 

Truktelėjo narve tupinčios Dalilos raumenys. 

— Pasitraukime. Ji nervinasi. Garde yra maisto ir vandens. Bo- 
risas su ja šnekasi. Ji įeis, kai panorės. 

Liucijus nuleido fotoaparatą. 

— Ji atrodo labai sugniuždyta. Sakyčiau, emociškai sugniuždyta. 

— Paprašysime Tensės su ja padirbėti. Jeigu reikės, pasikviesi- 
me psichologą. 

— Jūs turite tigrų psichologą? — apstulbęs paklausė Bradas. 

— Bihevioristinės psichologijos specialistą. Ekstremaliais at- 
vejais esame kartu dirbę. Tikriausiai jį būtų galima vadinti egzotiškų 

gyvūnų informatoriumi, — nusišypsojo Lilė. — Jį galima pamatyti 
Animal Planet kanalo laidose. Bet man atrodo, kad ir mes galėsime 
tinkamai ja pasirūpinti. Ji pavargusi ir... šlubuoja jos savivertė. Mes 
pasistengsime, kad ji pajustų, jog čia yra mylima, vertinama ir saugi. 

— Man atrodo, kad tasai vyrukas jau įsimylėjęs iki ausų, — tarė 
Bradas žiūrėdamas, kaip Borisas trinasi į aptvaro tinklą. 

— Jis buvo vienišas. Tigrų patinai gerai sutaria su patelėmis. Jie 
didesni riteriai nei liūtai. — Lilė žengė kelis žingsnius ir atsisėdo ant 
suolelio. — Dar valandėlę pažiūrėsiu, ką jie darys. 

— O aš eisiu pažiūrėti, kiek pasistūmėta dirbant prie vartų. Po 
poros valandų tikriausiai jau galėsime išmėginti naująją sistemą. 

Maždaug po pusvalandžio prie Lilės prisidėjo Tensė ir pasiūlė 
vieną iš dviejų atsineštų dietinės kolos buteliukų. 

— Tigrė buvo veikiama elektros srove ir kitokiomis galvijams 
skirtomis priemonėmis, — pasakė Tensė. 

— Žinau. — Tebestebėdama nejudančią tigrę Lilė gurkštelėjo 
kolos. — Ji mano, kad išėjusi iš narvo bus nubausta. Anksčiau ar vė- 
liau ji išeis paėsti. Jeigu iki rytojaus tigrė nepajudės, turėsime patys 
kaip nors išgabenti. Bet tikiuosi, kad to neprireiks. Reikia, kad ji savo 
noru išeitų iš narvo ir už tai nebūtų nubausta. 

— Borisui jau žiba akys. 

— Taip. Labai miela. Gali būti, kad ji pasiduos Boriso gundy- 
mams — didžiajai visa ko esmei — anksčiau, nei ją įveiks alkis. Be to, 
jai reikės išsituštinti. Anksčiau tigrė turbūt tuštindavosi narve, bet, 
turėdama iš ko.rinktis, daugiau nebenorės taip daryti. 

— Su skriaudžiamais gyvūnais dirbęs veterinaras gydė tigrę 
nuo šlapimo pūslės infekcijos ir dar turėjo ištraukti du dantis. Matas 
tikrina visus veterinaro įrašus ir nori pats ją apžiūrėti. Bet jis, kaip ir 
tu, mano, jog pirmiausia tigrei reikia pabūti vienai ir šiek tiek apsi- 
prasti. Kaip tau sekasi su Kupu? 

— Sakyčiau, mes paskelbėme moratoriumą. Mums reikia baigti 
instaliuoti apsaugos sistemą ir ją paleisti. Be to, manau, kad jis dirba 
su policija. Jis turi bylų, kurių nenori man rodyti. Dabar tiesiog mė- 
ginu nesikišti. 

— Kaip toji tigrė. 

— Jeigu tai mano ir Kupo santykių metafora, tai visai įdomi. 

Viskas labai netvaru, su mirtino smūgio perspektyva. Komodoje, 
kur laikau apatinius, radau dvi revolverio šovinių apkabas. Kodėl, po 
velnių, jis jas ten padėjo? 

— Sakyčiau, jis tikrai nepamirš, kur tuos šovinius padėjo. Ar 
toje komodoje laikai kasdienius apatinius, ar iš serijos „išdulkink 
mane“? 

— Iš serijos „išdulkink mane“. Nepadorūs. Ketinau atsikratyti 
kone visų. Keista, kad apskritai juos tebeturiu. Primena Žaną Polį. 
Daugumą drabužėlių pirko jis, paskui pats jais mėgavosi. 

— Išmesk juos. Kitus nusipirk pati. 

— Taip, tik nesu tikra, ar dabar norėčiau investuoti būtent į 
drabužėlius. Juk jie siunčia tam tikrą signalą. 

— Taip, siunčia. Neseniai nusipirkau dvejus stulbinamus nak- 
tinius iš serijos „nurenk mane, mano berniuk“. Internetinė parduo- 
tuvė — geriausia mano draugė. Aš dar dabar stebiuosi, kodėl nesu- 
silaikiau. 

— Farlis praris liežuvį. 

— Aš vis kartoju sau, jog turiu viską nutraukti, kol neįklimpau 
dar giliau. O paskui įsisuku į pavasarinę Victorias Secret liniją... Lile, 
man negerai su galva. 

— Širdele, tu įsimylėjai. 

— Manau, čia tik geismas. Geismas yra gerai. Niekam jokios 
žalos. Ir greitai praeina. 

— Aha. Tik geismas. Bobutei papasakok... 

— Gerai, liaukis mane erzinti, nevidone. Žinau, kad tai daugiau 
nei geismas. Tiesiog dar neišsiaiškinau, kaip man tvarkytis. Todėl 
baik tuos klastingus kankinimus. 

— Gerai, kad jau taip prašai. Pažvelk. Pažvelk. — Lilė pliaukšte- 
lėjo Tensei per kelį. — Ji eina. 

Joms stebint Delila pašliaužė prisispaudusi prie žemės gerą colį, 
paskui ir antrą. Borisas suurzgė ją drąsindamas. Nušliaužusi pusę 
kelio tigrė vėl sustingo kaip statula, ir Lilė išsigando, kad ji grįš atgal. 
Paskui tigrė suvirpėjo, susigūžė ir šoko tiesiai ant viščiuko, palikto 
jos garde, ant betoninių grindų. 

Tigrė čiupo viščiuką letenomis ir sukiodama galvą pažvelgė 
dešinėn, kairėn, į priekį. Jos akys sutiko Lilės žvilgsnį. 

Na, pirmyn, ėsk, — mintyse ragino Lilė. Dabar jau ėsk. 

Tigrė pakreipė galvą ir tebežiūrėdama suleido dantis į mėsą. 

Ji draskė ir beveik nekramtydama ėdė jai paliktą maistą. Lilė 
spustelėjo Tensei kelį. 

— Ji būgštauja, kad kas nors ją puls ir ims mušti. Dieve, norė- 
čiau pati elektros srove pamokyti tuos išgamas Sju Sityje. 

— Pritariu. Vargšė mergaitė. Taip ji galėjo ir susirgti. 

Tigrė taršė toliau. Užuot nusivaliusi letenas, ji prislinko prie 
lovelio su vandeniu ir gėrė, gėrė... 

Kitoje tvoros pusėje Borisas atsistojo ant užpakalinių letenų ir 
ėmė šaukti Delilą. Tigrė ir dabar buvo nuolankiai prisispaudusi prie 
žemės, bet vis dėlto prišliaužė prie tvoros apuostyti kaimyno. Borisui 
nusileidus ant visų keturių tigrė nuskubėjo atgal prie narvo ir sustojo 
prie pat įėjimo. 

Lilė suprato, kad narvas tigrei asocijuojasi su saugumu. Ne- 
rimstantis Borisas vėl ją pašaukė, ir Delila vėl prislinko prie tvoros, 
virpėjo ir drebėjo, kol tigras uostė jos snukį ir priekines letenas. 

Kai Borisas ją lyžtelėjo, Lilė nusišypsojo. 

— Mums reikėjo jį pavadinti Romeo. Nustumkime narvą ir už- 
darykime gardą. Borisas ją nuramins. 

Dirstelėjusi į laikrodį Lilė atsistojo. 

— Pats laikas. Man reikia nuvažiuoti į miestą. 

— O aš maniau, kad mes jau apsirūpinome produktais. 

— Turiu sutvarkyti kelis reikalus. Pakeliui dar norėčiau užsukti 
pas tėvus. Grįšiu prieš saulėlydį. 


Lilė neketino sustoti prie Vilksų arklidžių, bet atvažiavo per 
anksti, o jie kaip tyčia buvo būtent čia. Šiaip ar taip, pamačiusi Kupą 
su maža mergyte, Lilė neįstengė atsispirti pagundai; mergytė sėdėjo 
ant tvirto bėro ponio, kurį Kupas vedžiojo aplink aptvarą. 

Mergytė atrodė taip, tarsi kas nors jai būtų davęs raktus nuo 
didžiausios visatoje žaislų parduotuvės. Ji šokinėjo balne negalėda- 
ma ramiai nusėdėti, o rožine kaubojiška skrybėle pridengtas veidelis 
švietė kaip vasaros saulutė. 

Išlipusi iš sunkvežimio Lilė išgirdo, kaip mergytė linksmai 
čiauška su Kupu, kaip juokiasi jos motina, pamatė, kaip tėtis fotogra- 
fuoja. Susižavėjusi Lilė priėjo prie tvoros ir atsirėmė pažiūrėti. 

Ji pamatė, kad Kupas ir pats velniškai patenkintas — mergytei 
buvo labai dėmesingas, ir kol mažasis arkliukas kantriai kinkavo 
ratu, atsakinėjo į nesibaigiančius jos klausimus. 

Kiek tai mergytei galėtų būti metų? — svarstė Lilė. Gal ketveri? 
Iš po skrybėlės matėsi ilgos geltonos kasytės, o džinsų klešnių atvar- 
tai buvo išsiuvinėti spalvotomis gėlytėmis. 

Nepaprastai gražu, nusprendė Lilė. Jai smarkiai suspurdėjo šir- 
dis pamačius, kaip Kupas ištiesia rankas ketindamas iškelti mergytę 
iš balno. 

Tiesą sakant, ji niekada negalvojo apie Kupą kaip apie tėvą. 
Kartą ji mąstė apie tai, jog jiedu bus šeima ir susilauks vaikų, bet tos 
mintys atrodė miglotos ir nerealios. Tiesiog gražios svajonės apie tai, 
kas nutiks „vieną gražią dieną . 

Lilė prisiminė visus prabėgusius metus. Jie jau būtų galėję turėti 
mažą mergytę. 

Kupas leido mergaitei paglostyti ponį, paskui maiše sužvejojo 
morką. Jis parodė mergaitei, kaip morką laikyti, ir galiausiai ant di- 
džiulio laimės torto užbėrė cukrinukų — leido mažylei ponį pašerti. 

Lilė palaukė, kol Kupas pasikalbėjo su tėvais, stebėjo, kaip jis 
nusišypso, kai mergytė apsiveja rankytėmis jo kojas. 

— Ji tave prisimins visą likusį gyvenimą, — pasakė Lilė, kai 
Kupas priėjo. 

— Arkliuką tai jau tikrai prisimins. Niekas nepamiršta pirmojo 
jojimo. 

— Nežinojau, kad pas tave galima pajodinėti poniais. 

— Tiesiog taip jau nutiko. Mergaitė mirtinai norėjo pajodinė- 
ti. Bet aš jau anksčiau mąsčiau apie tokią paslaugą. Nedaug išlaidų, 
puikus pelnas. Tėvas nenurimo, kol man neįbruko dešimties dolerių 
arbatpinigių, — nusišypsojo Kupas ištraukęs iš kišenės banknotą. — 
Gal nori padėti juos išleisti? 

— Puikus pasiūlymas, bet turiu su kai kuo susitikti. Tu gražiai 
elgeisi su mergyte. 

— Nebuvo sudėtinga. Beje, aš apie tai mąsčiau, — kai Lilė klau- 

siamai pakėlė antakius, Kupas uždėjo delnus jai ant rankų, įsikibusių 
į tvorą. — Mąsčiau, kokie galėtų būti mūsų vaikai. 

Lilei pamėginus patraukti rankas, jis jas suėmė dar tvirčiau. 

— Tavo akys. Visada krausčiausi iš proto dėl tavo akių. Svars- 
čiau, koks aš būčiau tėvas. Manau, geras. Taigi. 

— Nesvaigčiau dėl įsivaizduojamų vaikų, Kupai. 

— Čia gera auginti vaikus, gerus vaikus. Abu tai žinome. 

— Tavo mintys per toli siekia. Aš miegu su tavim todėl, kad 
taip noriu. Bet man reikia išspręsti daugybę klausimų, turiu daug ką 
apgalvoti, o tik paskui mąstyti, į ką gali pavirsti šita nereikšminga 
draugystė. 

— Sakiau, kad lauksiu, vadinasi, lauksiu. Bet tai nereiškia, kad 
neketinu imtis jokių priemonių, kad tave susigrąžinčiau. Žinai, Lile, 
man šovė į galvą mintis, kad anksčiau nieko nedariau, kad tave pa- 
lenkčiau. Galėtų būti visai įdomu pamėginti. 

— Aš čia atėjau ne tam, kad apie tai kalbėčiau. Dieve, tu mane 
siutini. — Lilė ištraukė rankas iš po Kupo delnų. — Norėjau tau pasa- 
kyti, jog Bradas mano, kad baigiantis darbo dienai apsaugos sistema 
jau veiks. 

— Šaunu. Gerai. 

— Ketinu visiems pranešti, kad budėtojų nebereikės. Šitai ga- 
lioja ir tau. 

— Pas tave gyvensiu tol, kol Houvas sės į cypę. 

— Kaip nori. O aš neapsimetinėsiu tvirtindama, jog puikiai jau- 
siuosi nakvodama viena. Gali naudotis komoda ir puse spintos. Aš su 
tavimi miegosiu. O dėl viso kito — nežinau. — Lilė jau apsigręžė eiti, 
bet paskui stabtelėjo. — Noriu žinoti viską, ką tau pasakoja Vilis, nes 
numanau,jog jis įtraukė tave į tyrimą, į gaudynes. Noriu pamatyti tas 
bylas, kurias taip stropiai nuo manęs slepi. Šįkart nori mane palenkti, 
Kupai? Tada turėtum suprasti, jog laukiu tavo pasitikėjimo ir pagar- 
bos. Visais atvejais. Gero sekso ir geltonų tulpių tikrai nepakanka. 


Kai pasirodė Lilė, prie juvelyrinių dirbinių parduotuvės Farlis 
jau buvo išstovėjęs grindinyje duobutę. 
— Be tavęs nenorėjau eiti vidun. 


343 


— Atleisk, kad vėluoju. Užtrukau. 

— Nieko. — Sukišęs rankas į kišenes jis žŽvangino pinigėlius — 
anksčiau gautą grąžą. — Tu nevėluoji. Aš atėjau anksčiau. 

— Nerviniesi? 

— Šiek tiek. Tik noriu būti tikras, kad išrinksime tinkamą. 

— Eime ieškoti. 

Viduje buvo vienas kitas pirkėjas ir daug blizgesio. Lilė kilstelėjo 
ranką pamodama pažįstamai pardavėjai ir įsikibo Farliui į parankę. 

— O ką tu esi sumanęs? 

— Tai kad dėl to tave ir pasikviečiau. 

— Ne, tu man tik pasakyk, ką pats manai. 

— Aš... Na, jis turėtų būti ypatingas, kažkoks kitoks. Nesakau, 
kad labai jau įmantrus ar... 

— Unikalus. 

— Taip, unikalus. Kaip ir ji pati. 

— Būdama geriausia jos draugė galiu pasakyti, jog tu teisus. — 
Lilė nusivedė Farlį prie sužadėtuvių žiedų vitrinos. — Kokio aukso 
norėtum — balto ar geltono? 

— Oo, Lile, šūdas, — Farlis supanikavo taip, tarsi ji būtų paklau- 
susi, ko jam įpilti į kavą — arseno ar cianido. 

— Sutinku, klausimas suktas. Turint galvoje jos odos spalvą ir 
jos asmenybę — ir dar polinkį į unikalumą — manyčiau, turėtum 
rinktis rožinį auksą. 

— Kas čia per velnias? 

— Va, — Lilė parodė žiedelį. — Matai, jis šiltas ir švelnus. Saky- 
čiau, ne žiba, o švyti. 

— Bet jis vis tiek auksinis, taip? Na, toks pat geras, ne koks 
nors... net nežinau, ne prastesnis? Neturėtų būti prastesnis. 

— Taip, čia irgi auksas. Jeigu tau nepatinka, galime apžiūrėti 
geltono aukso žiedelius. 

— Man jis patinka. Jis kitoks ir, taip, tavo tiesa, šiltas. Tarsi roži- 
nis. Rožinis auksas, cha, štai kodėl. 

— Farli, atsipalaiduok, visi jie geri. 

— Tai gerai. 

— Užmesk žvilgsnį ir išsirink tą, kuris pirmas kris į akį. 

— Eee... Tas? Su tokiu gražiu apvaliu deimantuku. 

— Žiedas gražus, tik nėra gerai, kad labai iškili akutė. — Lilė 
parodė tarpelį tarp nykščio ir smiliaus mėgindama vaizdingiau iš- 
reikšti savo mintis. — Tensė daug dirba fiziškai, prižiūri gyvūnus. 
Akutė visur klius. 

— Gerai sakai. Vadinasi, ji norėtų ko nors, kas taip labai ne- 
kliūtų. — Farlis pakėlė kepurę ir pasikasė pakaušį. — Tokios spalvos 
žiedų nėra labai daug, bet vis tiek galima pasirinkti. Tas gražus — su 
išraitytu ornamentu, tik deimantukas labai jau mažas. Nenoriu tokio 
pigaus. 

Lilei pasilenkus geriau pažiūrėti, prie jų prišoko pardavėja. 

— Sveikučiai! Gal judu turite man ką nors pasakyti? 

— Ilgiau nebegalime laikyti paslaptyje savo didžiosios meilės 
vienas kitam, — pragydo Lilė priversdama Farlį raudonuoti. — Kaip 
laikaisi, Ela? 

— Puikiai. Vadinasi, atsitempei Farlį kaip priedangą? Jeigu pa- 
matysi, ko nori, apsidžiaugsiu galėdama Kupui patarti, kai tik jis čia 
pasirodys. 

— Ką? Ne. Ne ne. 

— Visi tik ir laukia, kol judu pranešite apie sužadėtuves. 

— Jokio pranešimo nebus. Visi turėtų... atsiknisti. — Sutrikusi 
Lilė pajuto, jog ir pati ima rausti. — Aš tik konsultantė. Tai Farlis pa- 
kėlė sparnus. 

— Tikrai? — net suspigo Ela. — Tyli kiaulė gilią šaknį knisa. 
Visada taip. Kas toji laimingoji? 

— Ašjai dar nepasipiršau, todėl... 

— Ar tik ne toji egzotiška gražuolė, kurią kartą ar du mačiau su 
tavimi šokančią? Toji, kuri gyvena už poros kvartalų, kur pastarosio- 
mis savaitėmis labai dažnai būna pastatytas tavo sunkvežimis? 

— Eeee... — Šį kartą Farlis ėmė neramiai trypčioti. 

— Oo, Dievuli, taip ir yra! Nuostabu. Palauk, kai pasakysiu... 

— Negalima. Niekam negalima sakyti, Ela. Aš jai dar nepasi- 
piršau. 

Ela pridėjo prie širdies ranką, o kitą iškėlė pasirengusi prie- 
saikai. 

— Nė žodelio. Mes esame tikri paslapčių saugojimo specialistai. 

Nors, sakau, prileisiu į kelnes iš smagumo; negaišk ir kuo greičiau 
pasipiršk. O dabar — prie reikalo. Sakykite, ką esate sumanę. 

— Lilė mano, kad tiktų rožinis auksas. 

— Oi, tikrai puikus pasirinkimas; jai tiktų. 

Ela atrakino vitriną ir ant aksominio padėkliuko ėmė dėlioti 
nedidukę kolekciją. 

Jie diskutavo ir ginčijosi, Lilė paslaugiai matavosi visus „pre- 
tendentus“. Po valandėlės nerimo ir jaudulio Farlis pažvelgė į Lilę 
skausmingu žvilgsniu. 

— Jeigu aš neteisus, tai taip ir sakyk. Man patinka šitas. Man pa- 
tinka paties žiedo plotis, žinai, atrodo toks tvirtas. Ir dar man patin- 
ka, kaip apie tą vidurinį deimantą susispietę kiti mažyčiai. Jai turėtų 
patikti. Ji supras, kad aš išrinkau. 

Lilė pasistiebė ir pakštelėjo Farliui į skruostą, o už prekystalio 
stovinti Ela atsiduso. 

— Vyliausi, kad tą ir išrinksi. Farli, jai tikrai patiks. Kuo puikiau- 
sias pasirinkimas. 

— Ačiū Viešpačiui, nes mane jau pylė prakaitas. 

— Labai gražus, Farli. Neįprastas, modernus ir vis dėlto roman- 
tiškas. — Ela padėjo atgal kitus žiedus. — Kokio dydžio ji nešioja? 

— Oo, velnias... 

— Maždaug šešto, — atsakė Lilė. — Man tinka penktas, o mes 
esame apsimainiusios žiedeliais. Jos žiedai truputį didesni už mano, 
juos mūviu ant viduriniojo piršto. Manyčiau... — Lilė paėmė žiedą ir 
užsimovė ant didžiojo piršto. — Šitas dydis turėtų tikti. 

— Matyt, taip jau lemta. Jeigu kas nors netiks, tu tik ją atsivesk, 
ir mes viskuo pasirūpinsim. Arba ji galės pakeisti žiedą, jei pamatys 
ką nors, kas jai dar labiau patiks. O dabar, Farli, sutvarkysiu visus po- 
pierius, ir bus baigta. 

Ela pamojo pirštu, kad Farlis pasilenktų. 

— O kadangi kartą stadione leidau tau mane pabučiuoti, pen- 
kiolika procentų nuleisiu. Tik pažadėk, kad grįši pas mane vestuvinių 
žiedų. 

— Tikrai neisiu niekur kitur. — Farlis apstulbusiomis akimis 
pažvelgė į Lilę. — Aš perku Tensei žiedą. Tik nereikia, — tarstelėjo 

jis pamatęs, jog Lilės akys patvino ašaromis. — Nes ir pats tuoj ap- 
siašarosiu. 

Lilė jį apsikabino ir priglaudė galvą prie krūtinės, o Farlis glostė 
jai nugarą. Pasirinkimai ir galimybės, svarstė ji. Kažkas pasinaudojo 
puikiausia proga ir pasirinko tai, kas geriausia. 

bėdama, kaip jis rodo sužadėtuvių žiedą tėvams. Buvo bičiuliš- 

kų paplekšnojimų per petį, truputis ašarų ir išgautas pažadas 
atsivesti Tensę draugiškam šeimos pasisėdėjimui iškart po to, kai ji 
priims siūlymą tekėti. 

Farliui paprašius Džo išeiti pasivaikščioti — net nekyla abejo- 
nių, kad jam reikėjo vyriškų patarimų, — Lilė atsisėdo pasišneku- 
čiuoti su mama. 


2 palydėjo Lilę iki fermos, todėl Lilė galėjo pasidžiaugti ste- 


— Dievuli, prieš penkias minutes jis buvo dar visai berniu- 
kas, — atsiduso Džena. 

— Tu iš jo padarei vyrą. 

Dženai vėl sudrėko akys. 

— Mes tik suteikėm jam galimybių, o tikru vyru jis tapo pats. 
Jeigu Tensė sudaužys jam širdį, aš taip spirsiu jai į subinę, kad ji ne- 
atsisės. 

— Ir aš pridėsiu. Bet nemanau, kad sudaužytų. Nemanau, kad jis 
jai leistų. Farlis turi planą; man atrodo, kad būtent dabar jiedu su tėte 
apie tai ir kalba. Jis apsuko jai galvą. 

— Tik pagalvok apie vaikučius, kurių jie susilauks. Suprantu, 
suprantu, — juokdamasi Džena mostelėjo ranka. — Tipiška reakci- 
ja. Bet norėčiau, kad čia lakstytų vaikai. Tebeturiu lopšį, kurį man 
padarė tavo senelis; tame lopšyje gulėjai ir tu, o dabar palėpėje jis 
laukia naujos pamainos. Tačiau apie tai bus galima pamąstyti vėliau, 
nes dabar reikia galvoti apie vestuves. Tikiuosi, jie leis mums iškel- 
ti vestuves. Norėčiau prikišti savo rankas. Gėlės, suknelės, pyragai 
ir... — Džena nutilo. 

— Aš tau tokios galimybės nesuteikiau. 

— Gal tik taip nuskambėjo, bet aš tikrai nenorėjau to pasakyti. 
Tikriausiai man nereikia priminti, kaip labai tavimi didžiuojamės, ką? 

— Ne, nereikia. Kartą ir aš turėjau planų, bet nieko neišėjo. Tada 
susiplanavau kitaip, ir man pavyko. O dabar? Jaučiuosi kažkaip keis- 
tai įstrigusi. Galėčiau pasinaudoti kokiu nors papildomu impulsu. 

— Kuperiu. 

— Kuperis buvo visada. Bet jau labai seniai viskas tapo ne taip 
paprasta. 

— Jis taip tave įskaudino. — Pasilenkusi I)žena abiem rankom 
suėmė Lilės delną. — Žinau, mažute. 

— Jis tarsi išplėšė dalelę manęs. O dabar vėl nori suklijuoti, bet 
aš nežinau, ar toji dalelė dabar tiks taip, kaip tiko tada. 

— Netiks. Negali tikti. — Prieš atsilošdama Džena spustelėjo 
Lilei ranką. — Bet tai nereiškia, kad netiks kaip nors kitaip. Gal tiks 
dar geriau. Lile, tu jį myli. Ir šitai žinau. 

— Anksčiau vien meilės nepakako. Jis man aiškino — gaišo 
brangų laiką, kad papasakotų, — kodėl meilės nepakako. 

Prisimindama Kupo istoriją ir ją perpasakodama Lilė atsistojo, 
nuėjo prie lango, paskui atidarė lauko duris, kad įleistų daugiau oro. 
Judėti, žingsniuoti, nesėdėti... kol mama ramiai sėdi ir klauso. 

— „mano pačios labui, nes jam reikėjo kažką įrodyti, nes jis 
buvo palūžęs, nes jautėsi esąs nevykėlis. Ir kas iš viso to išėjo? Be 
to, aš turėjau žinoti priežastis. Juk pati buvau tų santykių dalis. Juk 
negalima kalbėti apie kokius nors santykius, jei sprendimus priima 
vienas žmogus. Tiesa? 

— Tiesa, apie harmoningus santykius kalbėti negalima. Supran- 
tu, ką jauti, kodėl pyksti. 

— Aš daugiau nei pykstu. Vienas iš svarbiausių sprendimų 
mano gyvenime buvo priimtas man nedalyvaujant. O priežastis, dėl 
kurios buvo nuspręsta būtent taip, nuo manęs nuslėpta. Kodėl turė- 
čiau tikėti, kad tai vėl nepasikartos? Nenorėčiau kurti savo gyvenimo 
su žmogumi, galinčiu taip pasielgti. Negalėčiau. 

— Taip, negalėtum. Tik jau ne tu. O dabar aš tau pasakysiu kai 
ką, kas gali tave nuvilti. Man gaila, tikrai labai gaila, kad buvai taip 
įskaudinta. Ir man dėl tavęs skaudėjo, Lile. Tikrai. Ir man, kaip ir tau, 

plyšo širdis. Bet aš esu jam labai dėkinga už tai, kad jis pasielgė taip, 
kaip pasielgė. 

Lilė net krūptelėjo ir pasitraukė kone ištikta šoko. 

— Kaip tu gali taip kalbėti? Kaip man suprasti? 

— Jeigu jis nebūtų taip pasielgęs, būtum atsisakiusi visko, ko 
norėjai; būtum pamiršusi visas kitas aistras ir atsidavusi tai vienin- 
telei aistrai — Kupui. Jeigu tau būtų iškilęs klausimas, ką rinktis — jį 
ar asmeninius ir profesinius tikslus, būtum pasirinkusi tik jį, nes per 
daug jį mylėjai. 

— Nori pasakyti, kad nebūčiau galėjusi turėti ir viena, ir kita? 
Po velnių! Kur kompromisas, kur bendros pastangos? 

— Gal tau ir būtų pavykę, bet tuometinė situacija tau nebuvo 
palanki. Oi, Lile, — Džena kalbėjo su tokia užuojauta, jog Lilė pa- 
juto, kaip ima degti ir perštėti akys. — Tada tau nebuvo nė dvide- 
šimties; tau prieš akis — ištisas pasaulis. Jis — kone dvejais metais 
vyresnis, turintis siaurutį nesvetingą pasaulėlį. Jam reikėjo grumtis, 
o tau — augti. 

— Taip, mes buvome jauni. Bet ir jūs su tėčiu buvote jauni, kai 
susituokėte. 

— Taip, mums pasisekė. Bet ir mes norėjome to paties, net ir 
tada. Tai, ko norėjome, buvo mūsų panosėje, todėl mūsų situacija 
buvo geresnė. 

— Vadinasi, tu manai, kad turėčiau tiesiog nusipurtyti viską, ką 
teko ištverti pastaruosius dešimt metų. Kupai, viskas atleista, aš tavo. 
Taip? 

— Manau, kad turėtum neskubėti ir viską gerai apmąstyti, išsi- 
aiškinti, ar gali jam atleisti. 

Lilė giliai atsiduso pajutusi, kaip sklaidosi krūtinę slėgęs sun- 
kumas. 

— Man atrodo, kad anksčiau jam reikėjo kažką įrodyti pačiam 
sau, O šįkart jis nori kažką įrodyti tau. Tai ir leisk. O kol mąstai, pa- 
klausk savęs, ar kitus dešimt metų norėtum gyventi be jo. 

— Jis pasikeitė, o koks jis yra dabar... Jeigu tik dabar būčiau 
su juo susipažinusi, jeigu praeityje nieko nebūtų nutikę? Visai pra- 
skysčiau. Nors tai ir labai baisu. O jeigu praskysčiau, jis ir vėl galėtų 
išplėšti dalelę manęs. 

— Širdele, ar nepavargai nuo tokių vyrų, kurie nieko panašaus 
negalėtų? 

— Atvirai kalbant, net nežinau, gal aš pati tą dalelę atidaviau 
žinodama, kad tik jis taip tegalėtų, — Lilė trynė rankas tarsi mėgin- 
dama sušilti. — Ar šiaip galvosi, ar taip, pasirinkimas baugina. Reikia 
apie viską pagalvoti. Turiu grįžti. Neketinau tiek užtrukti. 

— Svarbus reikalas, — Džena atsistojo ir apglėbė Lilę per pe- 
čius. — Rasi savo kelią, Lile. Net neabejoju. Noriu, kad pasakytum, ar 
šiąnakt tau tikrai neprireiks mūsų pagalbos. 

— Prieš man išvažiuojant apsaugos sistema buvo beveik baigta. 
Jeigu jiems netikėtai kas nors ėmė ir sugedo, paskambinsiu. Pažadu. 
Gal aš ir jaučiuosi sutrikusi dėl savęs pačios ir dėl Kupo, bet prieglau- 
doje mąstau blaiviai. Jokios rizikos. 

— Tai ir gerai. Daugelis mano, kad jis paspruko, kad neužsibus 
tose vietose, kur jį gaudo. 

— Tikiuosi, žmonės neapsirinka. — Lilė prisiglaudė skruostu 
prie Dženos skruosto. — Žinau dar ir tai, jog niekas neketina atsipa- 
laiduoti, kol jis nebus sučiuptas. Ir tu nerizikuok. 

Išėjusi į priebutį Lilė pamatė tarp ūkinių pastatų vaikštinėjantį 
Farlį ir tėtį; aplink juos lakstė šunys. 

— Pasakyk Farliui, kad palaikau jį. — Lilė pasuko savojo sunk- 
vežimio link, paskui apsigręžė ir žengė kelis žingsnius atbula stebė- 
damasi, kokia jos mama graži, štai taip stovinti seno namo priebuty- 
je. — Jis man padovanojo geltonų tulpių. 

O dabar, kai šypsosi, ji dar gražesnė, pamanė Lilė. 

— Ar suveikė? 

— Geriau nei leidau jam suprasti. Ką pasakysi apie tipišką reak- 
ciją? 


Lilė grįžo prieš pat uždarant prieglaudą ir naujuosius vartus 
rado pravirus. Ji nužvelgė įrengtą kamerą, skląstelius, pultelį su kodų 
mygtukais. Po darbo valandų čia nepateks jokia transporto priemo- 
nė. Tačiau kalnuose signalizacijos neįrengsi. 

Ji iš lėto važiavo keliu apžiūrinėdama savo žemę, medžius. 

Ji rastų būdų, kaip įsigauti į teritoriją, svarstė Lilė. Čia jai buvo 
pažįstamas kiekvienas colis; nepabūgusi sugaišto laiko ir vargo, labai 
panorėjusi, ji rastų, kaip išvengti kamerų, ir prasmuktų pro apsaugą. 

Tačiau tai suvokusi ji pasijuto dar sumanesnė. 

Važiuodama Lilė atidžiai stebėjo pakeles. Čia buvo pristatyta 
dar daugiau kamerų, stebinčių prieglaudos teritoriją ir kelią. Būtų 
sunku išvengti jų visų. Be to, viską išryškintų naujai įrengti žibintai. 
Dabar patekęs į prieglaudą tamsoje niekaip nepasislėpsi. 

Ji sustojo priešais trobelę ir apsidžiaugė pamačiusi, jog tarp 
aptvarų vaikštinėja trys atskiros svečių grupelės. Tolimame vakari- 
niame kampe ji pamatė Bradą, besišnekučiuojantį su vienu iš savo 
darbininkų. Tačiau daugiausiai Lilės dėmesio sulaukė naujausia Čans 
šeimos narė. 

Lilė labai susijaudino. Delila gulėjo palei tvorą, o kitoje tvoros 
pusėje buvo pasidriekęs Borisas. Būtent šią vietą ji pasirinko pir- 
miausiai. 

Lilei priėjus tigrė nepakėlė galvos. Ji gulėjo susigūžusi, bet at- 
merktomis akimis. Vis dar labai atsargi, mąstė Lilė. Žinoma, tikriau- 
siai ji visada saugosis Žmonių. Tačiau dabar ją guodė jos giminės 
atstovas. 

— Manau, ilgai netrukę mes pašalinsim tą kliūtį, — ramiu balsu 
pratarė Lilė, iš lėto eidama arčiau. — Puikiai padirbėjai, Borisai. Jai 
reikia draugo; visas viltis dedu į tave; turi ją ištraukti. 

— Atleiskite, panele? 

Lilė pažvelgė į keturių žmonių būrelį, susispietusį kitoje apsau- 
ginio barjero pusėje. 

— Klausau? 

— Už barjero eiti negalima. 

Lilė išsitiesė ir nuėjo pasikalbėti su ją įspėjusiu žmogumi. 

— Aš esu Lilė Čans, — ji ištiesė ranką. — Ši prieglauda mano. 

— Oi, atleiskite. 

— Nieko baisaus. Žiūrėjau, kaip laikosi naujausia mūsų gyven- 
toja. Dar nepakabinome prie jos gardo lentelės. Tai Dalila; šiandieną 
pirmoji jos diena mūsų prieglaudoje. Ji — Bengalijos tigrė, — pradė- 
jo pasakoti Lilė leisdamasi į ekskursijų vadovui įprastas kalbas; tiesa, 
dabar jai retai kada tenka vedžioti svečius. 


Baigusi pasakoti ir porai praktikantų patikėjusi dar vieną būrelį 
Lilė galėjo pabendrauti su Bradu. 

— Viskas įjungta, Lile. Viskas kuo puikiausiai veikia. Norėčiau, 
kad jūs ir vyresnieji jūsų darbuotojai apeitumėte visą teritoriją ir ap- 
žiūrėtumėte visą sistemą. 

— Aš tik juos įspėsiu, kad šįvakar reikės užtrukti ilgiau. Jeigu jūs 
neprieštaraujate, būtų gerai palaukti, kol baigsis prieglaudos darbo 
laikas. 

— Man tinka, neprieštarauju, be to, Liucijus sakė, kad šįvakar 
galėsiu padėti šerti, jei galima. 

— Bus daug darbo. 

— Grįžęs į Niujorką norėčiau pasigirti, jog šėriau liūtą. Tada 
mane dar ilgai visi kviestų pietų. 

— Vadinasi, padėti galėsite. Aš jums viską paaiškinsiu ir paro- 
dysiu, o paskui jūs mums parodysite, kokią sistemą įrengėte. — Lilė 
pasuko gardų link. — Nors ir mačiau tuos įrenginius, baiminausi, 
kad čia jie atrodys agresyviai, provokuojamai ir, na, tarsi per daug 
oficialiai. Bet taip nėra. Viskas puikiai suderinta, užmaskuota. Niekas 
niekur nebado akių. 

— Estetinis vaizdas svarbu, tačiau sistemos efektyvumas mums 
rūpi ne menkiau. Manau, įsitikinsite, kad mes jums suteikėme ir vie- 
na, ir kita. 

— Aš jau įsitikinau. O dabar eime į krautuvę. 


Pašėrusi žvėris, uždariusi prieglaudą, vedžiojama ir mokoma 
Brado Lilė apžiūrinėjo įrengtą apsaugos sistemą. Sukvietusi vėlyvą 
darbuotojų susirinkimą ji atkimšo alaus ir visus pavaišino vištiena 
su salotomis. Gal reikalas ir rimtas, bet nėra jokios priežasties, dėl 
kurios jos žmonės negalėtų džiaugtis. 

Jau ir taip visiems pakako streso. 
gino uždegti žibintus, avarines lempas, įjungti signalizacijas, atrakin- 
ti ir vėl užrakinti spynas, stebint monitorių keisti kamera fiksuojamą 
vaizdą. 

— Egzaminas išlaikytas, — tarė Lilei Bradas. — Na, gal ir ne taip 
greitai, kaip jį išlaikė Liucijus. Rekordas vis dar priklauso jam. 

— Apkiautėlė, — erzino Lilę Tensė. 

— Didžiuojuosi tokia įranga. Lile, vienu metu ekrane matai ke- 
turis skirtingus vaizdus. — Liucijus atsikando šlaunelės ir pasitaisė 
nusmukusius akinius. — Na, pažiūrėkim, iš kokio molio esi drėbta. 

— Manai, kad man nepavyks? 

— Statau dolerį, kad iš pirmo karto nepavyks. 

— Statau du, kad pavyks, — paprieštaravo Tensė. 

Lilė pasitrynė rankas ir greitai permetė mintyse visus kodus ir 
skaičių sekas. Kai ekrane pasirodė visi keturi skirtingi vaizdai, ji nu- 
silenkė. 

— Sėkmės kūdikis. Statau penkis dolerius, kad Merei nepavyks 
teisingai surinkti visos skaičių sekos. 

Merė tik pažvelgė į Liucijų ir atsiduso. 

— Lažinuosi, kad pavyks. Elektroninės kortelės, saugos kodai... 
Kitą kartą prireiks ir akių rainelės duomenų. — Tačiau Merė ryžtin- 
gai ėmėsi užduoties. Po trisdešimties sekundžių cypė visos signaliza- 
cijos. — Trauk jas velniai! 

— Ačiū Dievui. — Matas perbraukė ranka per kaktą. — Net 
palengvėjo. 

Kol Bradas dar kartą aiškino įtūžusiai Merei, ką reikia daryti ir 
ką spausti, Lilė kalbėjosi su Tense. 

— O tujau viską perpratai. Galėsi bet kada sistemą išjungti. 

— Norėčiau dar kartą viską pakartoti. Beje, — Tensė pakėlė po- 
pierinę lėkštelę, — bulvių salotų. Aš niekur neskubu. Kas yra? — pa- 
klausė Tensė, kai Lilė pažvelgė į ją suraukusi kaktą. 

— Nieko. Atleisk. Galvojau apie kai ką kita. — O iš tikrųjų Lilė 
mąstė apie Farlio kišenę deginantį žiedą. — Žinai, šiąnakt čia bus 
ramu. Niekas nebebudės. 

— Tai gerai, — įėjus Kupui Tensė kilstelėjo antakius, — tam 
tikra prasme... Gal tau vis dėlto reikėtų dar kartą užsivilkti tuos be- 
gėdiškus apatinius. 

Lilė bakstelėjo alkūne Tensei į pašonę. 

— Raminkis. 

Tensė susilaikė garsiai nenusikvatojusi; Merei pagaliau pavyko 
išjungti monitorių. . 

— Vis dėlto man prireiks šiek tiek laiko. 

— Jeigu visą apsaugos sistemą būtų galima suvesti į skaičiuoklę, 
jai būtų gerai. 

— Bet dabar... — Lilė prisėdo ant Liucijaus stalo ir įniko į alų. 

Kai Lilė išlydėjo paskutinį darbuotoją, buvo visai tamsu; danguje 
švietė priešpilnis. Ji vylėsi, kad rytą visi mokės tinkamai pasinaudoti 
elektroninėmis kortelėmis ir sėkmingai atsirakins vartus, o dabar ji 
norėjo kuo greičiau imtis darbų, kuriems nerado laiko dieną. 

— Užsuksiu rytoj, — pasakė Lilei Bradas. Jis lūkuriavo priebu- 
tyje, o Kupas sėdėjo ant tvorelės. — Dar truputį padirbėsiu su Mere, 
kad įsitikinčiau, jog tikrai nebebus jokių klaidingų signalų. 

— Esu labai dėkinga už viską, ką padarėte. — Lilė nužvelgė 
gardus, šviesos pluoštus, raudonai mirkčiojančius judesio davik- 
lius. — Man tikrai palengvėjo žinant, kad visi žvėrys saugūs. 

— Jeigu bus kokių nesklandumų, skambinkite vietiniu numeriu. 
Turite ir mano telefoną. 

— Tikiuosi, jūs dar grįšite, jei ir nebus jokių bėdų. 

— Galite neabejoti. 

— Pasimatysime rytoj. 

Lilė nuėjo į savo trobelę. Kadangi jau buvo vėlu, ji užsiplikė ar- 
batos, ketindama valandėlę ar dvi padirbėti. 

Virtuvėje, ant masyvaus stalo, stovėjo vazelė su spalvotomis 
saulutėmis. Gražiomis kaip vaivorykštė. 

— Prakeikimas. 

Ar ji tokia silpna, ar primityvi, kad taip lengvai pasiduoda sen- 
timentams? Nors, kita vertus, ar gali būti kas nors iškalbingiau už 
gėles, vyro pamerktas ant moters stalo? 

Tiesiog grožėkis ir džiaukis, tarė sau Lilė kaisdama arbatinį. Pri- 
imk viską labai paprastai — kaip gražų gestą. 

Lilė užsiplikė arbatos, iš dėžutės pasiėmė porą sausainių ir pasi- 
ėmusi kompiuterį atsisėdo prie gėlėmis papuošto stalo. 

Pirmiausia ji perskaitė prieglaudos adresu siųstus laiškus; jai 
visada buvo smagu skaityti vaikų rašytas Žinutes, ji džiaugdavosi 

potencialių aukotojų laiškais, kuriuose jie klausinėdavo įvairiausių 
smulkmenų apie tam tikras jų vykdomas programas. 

Lilė atsakinėjo į visas žinutes iš eilės, kiekvienam rašiusiajam 
skirdama po lygiai dėmesio. 

Pradėjus skaityti kitą žinutę jai užėmė kvapą. Paskui ji iš lėto 
viską perskaitė antrąkart. 


sveika lile. senei matemes nors cia daugiau kalbant 
apie tave. daug visko pridarei pas save, mane juokas ima 
ziurint. turbut mum reiks atnaujinti pazinti. norejau 
padaryti siurpriza bet panasu kad vietinei suprato kad 
as kazkur cia. man tai juokinga ziuret kaip jie valkioja 
savo storas siknas po kalnus ir greitai paliksiu jiems 
dovanele. turiu pasakiti kad man gaila del pumos nu 
bet jos negalima taip uzdaryti i narva. tai tu pati ir kalta 
kad ji nebegiva. tu nepamirsk kad givunai ira laisvos 
sielos ir musu senelei tai zinojo ir juos gerbe. tu pazeidei 
sventa tikejima ir tada norejau tave uzmusti tik kad 
pasitenkinau karolina. ji buvo gera ir galejau smagei 
pazaist ir mire ji gerai. gerai mirti irgi svarbu. man atrodo 
kad ir tu taip mirsi. kai viska baiksim as islaisvinsiu tavo 
uzdarytus zveris. jeigu ir su tavim bus gerai zaisti tai as 
juos islaisvinsiu tavo garbei. Lik sveika ir stipri nes tada 
susitiksim kaip lygus su lygiu. geras senas dzimas buvo 
geras acitikimas bet svarbeuses nuotikis busi tu. tikiuosi 
kad perskaitisi viska nes nelabai moku kompiuteriu ir 
sita tik pasiskolinau zinutei parasyti. visada tavo etanas 
miklioji kate 


Lilė atsargiai išsaugojo žinutę ir ją nukopijavo. Paskui luktelėjo mi- 
nutėlę, kad įsitikintų, jog tikrai dar kvėpuoja, o tada nuėjo ieškoti Kupo. 

Lilė tepamatė nuomoto Brado automobilio užpakalinius žibin- 
tus; Kupas jau traukė atgal į trobelę. 

— Bradas norėjo laiku grįžti į sodybą, kad dar įkalbėtų močiutę 
jį pavaišinti pyrago gabaliuku. Jis... — lempos šviesoje išvydęs Lilės 
veidą Kupas nutilo. — Kas atsitiko? 

— Jis man atsiuntė elektroninę žinutę. Tau reikia ją perskaityti. 

Kupas nedelsė; stumtelėjęs Lilę jis šovė pro duris ir nulėkė tie- 
siai į virtuvę; pripuolęs prie kompiuterio jis perskaitė žinutę stovė- 
damas. 

— Ar nusikopijavai? 

— Taip. Žinutė išsaugota standžiajame diske ir dar atmintuke. 

— Prireiks ir popierinių kopijų. Ar tau pažįstamas elektroninio 
pašto adresas? 

— Ne. 

— Turėtų būti paprasta susekti. — Jis nuėjo prie telefono. Po 
minutėlės Lilė išgirdo, kaip Kupas ramiu, bejausmiu balsu ir tokiu 
pat veidu kuo smulkiausiai viską dėsto Viliui. — Aš tau persiųsiu 
žinutę. Pasakyk savo elektroninio pašto adresą. — Kupas brūkštelėjo 
adresą ant bloknoto lapelio, rasto prie telefono. — Užsirašiau. 

Kupas perdavė ragelį Lilei, o pats grįžo prie kompiuterio. 

— Vili? Taip, jaučiuosi gerai. Ar ruošiesi atvažiuoti? Mano tė- 
vai, — kalbėdama ji dirstelėjo į kompiuterio klavišais stuksenantį 
Kupą. — Ir Kupo seneliai. Jausčiausi geriau, jei... Dėkoju. Taip, mes 
pasistengsime. Gerai. 

Lilė padėjo ragelį ir vos tvardėsi negrąžydama rankų. 

— Jis sakė, kad atseks adresą ir kuo greičiau viską patikrins. Kai 
tik ką nors sužinos, paskambins arba atvažiuos. 

— Jis žino, jog Taileris buvo klaida, — murmėjo Kupas tarsi kal- 
bėdamas pats su savimi. — Jis supranta, kad jį identiikavome. Kaip 
sužinojo? Kažkokiu būdu gauna informaciją. Gal turi radijo imtuvą. 
O gal rizikuoja ir ateina į miestą pasiklausyti, ką kalba žmonės. 

Prisimerkęs Kupas dar kartą perskaitė žinutę. 

— Mieste yra kelios vietos, kur galima gauti panašių paslaugų, 
bet... Būtų kvaila rizikuoti. Rasime šaltinį, tada rasime ką nors, kas 
jį matė ir su juo kalbėjosi. Tada sužinosime dar daugiau. Labiausiai 
tikėtina, kad jis kur nors įsilaužė. Žinutė išsiųsta devynioliktą trisde- 
šimt aštuonios. Palaukė, kol sutems. Nusižiūrėjo namą. Gal tokį, ku- 
riame buvo koks vaikas ar paauglys. Dažniausiai jie palieka įjungtus 
kompiuterius. 

— O galjis dar ką nors nužudė. Jis galėjo ką nors nužudyti — ir 
net ne vieną — tik tam, kad pasiųstų man žinutę. O, Dieve, Kupai. 

— Mes niekur nejudėsim, kol būtinai neprireiks. Mesk šitai iš 
galvos, — šaltai paliepė Kupas. — Reikia susitelkti į faktus, kuriuos 
žinome, o žinome tai, kad jis padarė dar vieną klaidą. Jis išėjo iš prie- 
dangos todėl, kad buvo priverstas su tavimi susisiekti. Jis suprato, 
jog žinome, kas jis, todėl pasijuto galįs užmegzti su tavimi ryšį ir 
pabendrauti. 

— Bet tai ne aš. Tai tik iškreiptas manęs suvokimas. Jis kalbasi 
pats su savimi. 

— Tu visiškai teisi. Tęsk. 

— Jis, eee... — Lilė pridėjo prie kaktos ranką, paskui perbraukė 
delnu plaukus. — Jis neišsilavinęs, nemoka dirbti kompiuteriu. Jis tu- 
rėjo užtrukti, kol tiek parašė. Jis norėjo, kad aš — jo įsivaizduojamoji 
aš — žinočiau, jog jis mane stebi. Jis norėjo truputį pasigirti. Jis sakė, 
kad juokėsi iš to, ką mes čia padarėme. Iš naujos apsaugos sistemos. Iš 
jo gaudynių. Jis įsitikinęs, jog niekas jam nesutrukdys pasiekti tikslo. 
Žaidimas. Jis sakė, kad smagiai pažaidė su Karolina. 

— O Taileris buvo tarsi praktika. Galima daryti išvadą, kad 
jis nuviliojo Tailerį nuo pagrindinio tako, paklaidino, nuvedė prie 
upės. Taileris buvo sveikas, tvirtas žmogus. Didesnis ir stipresnis už 
Houvą. Išvada paprasta — Houvas turėjo ginklą. Jeigu tik Taileriui 
būtų pavykę tolėliau pasitraukti, peilis jam nebūtų padėjęs. Koks čia 
žaidimas — mylių mylias prievarta varytis kažkokį vyruką? 

Dabar Lilė aiškiai įsivaizdavo visus galimus jo žingsnius ir 
veiksmus. Ir tai įsivaizduodama pasijuto ramiau. 

— Žinome, kad jis turi ginklą, kad gerai pažįsta kalnus. Jis moka 
sekti pėdsakais. Jis... jis medžioja. 

— Taip, tu tikrai daug prisidėtum prie rimtų tyrimų. Štai tau ir 
žaidimas — medžioklė. Pasirink grobį, prisėlink prie aukos ir nudėk. 

— O mane jis pasirinko todėl, kad mano, jog čia pastačiusi 
prieglaudą aš išniekinau šventą Žemę ir pamyniau šventus priesa- 
kus. Jam atrodo, kad mes turime tą pačią globojančią sielą — pumą. 
Kvailystė. 

— Jis tave pasirinko dar ir todėl, kad tu gerai pažįsti šias žemes. 
Tu moki persekioti, medžioti ir likti nepastebėta. Vadinasi, tu — di- 
džioji jo premija. 

— Gali būti, kad jis ir anksčiau buvo atėjęs manęs, bet Karolina 
nukreipė jo dėmesį. Ji buvo jauna, graži, jis jai patiko. Ji klausėsi jo 
išvedžiojimų ir teorijų, savaime aišku, su juo miegojo. O kai atitoko 
ir ėmė bijoti ar nerimauti, kai nutarė santykius nutraukti, jis ėmė ją 
persekioti. Ji tapo jo auka. 

Sukrėsta Lilė prisėdo ant suolo. 

— Ne, Lile, tu nekalta. 

— Žinau, bet vis tiek jos nebėra. Galima tvirtai sakyti, kad jos 
nebėra. Gali būti, kad šįvakar dar kas nors mirė tik todėl, kad jis galė- 
tų prikišti prie kompiuterio nagus ir man parašyti. Jeigu jis puls dar 
ką nors, ką nors iš mano žmonių, nežinau, ką padarysiu. Nežinau. 

— O man dabar jau ne taip neramu. Jis atkreipė tavo dėme- 
sį, — kalbėjo Kupas, kai Lilė pakėlė į jį akis. — Dabar jam jau nieko 
nereikia įrodinėti. Jam nebereikia jokių jaukų, jokių provokacijų. 

Lilė atsiduso. 

— Pasakyk man, ar Bradas gyvena pas tavo senelius todėl, kad 
jam patinka Liusės gaminamas maistas, ar tu jo paprašei pas juos pa- 
būti, kad jis stebėtų situaciją? 

— Naminis maistas — tai premija. 

Kupas paėmė vandens butelį, atsuko kamštelį ir padavė Lilei. Ji 
atsigėrė. 

— Jis — geras draugas. 


— Taip, geras. 
— Man atrodo... — Lilė mėgino apsiraminti dar kartą giliai 
įkvėpusi. — Man atrodo, apie žmogų gali susidaryti nuomonę pa- 


žindamas jo draugus. 

— Lile, tau dar reikia apie mane susidaryti kokią nors nuomonę? 

— Reikia, kai mąstau apie pastaruosius dešimtį metų. — Lilė 
dirstelėjo į telefoną trokšdama, kad žvilgsniu priverstų jį suskambėti, 
kad paskambintų Vilis ir pasakytų, jog niekas nesužeistas, kad nėra 
užmuštų. — Kaip tu ištveri taip laukdamas? 

— Nes nieko kita ir nelieka. Prieglauda užrakinta. Jeigu jis 
mėgins čia patekti, įsijungs signalizacija. Tu saugi. Tu su manimi. 
Vadinasi, galiu laukti. 

Mėgindama išlikti rami Lilė ištiesė ranką ir švelniai perbraukė 
pirštu per saulutės žiedelį. 

— Vėl atnešei gėlių. Kodėl? 

— Manau, kad esu tau skolingas gėlių už visą dešimtį metų. Už 
ginčus, praėjusius gimtadienius, už viską. 

Lilė įdėmiai žvelgė Kupui į akis, o paskui neatlaikė. 

— Duok man savo piniginę. 

— Kam tau? 

Ji ištiesė ranką. 

— Nori atgauti mano palankumą? Duok. 

Nesumodamas, ar juoktis, ar stebėtis, Kupas įkišo ranką į kišenę 
ir ištraukė piniginę. Lilė pamatė prie šono prisegtą revolverį. 

— Nešiojiesi ginklą. 

— Turiu leidimą, — Kupas padavė jai piniginę. 

— Mano komodos stalčiuje laikei apkabas. Ten jų nebėra. 

— Nes dabar turiu savo komodą. Gražūs apatiniai, Lile. Kodėl 
niekada neužsivelki? 

— Juos man pirko kitas vyras. — Lilė nelinksmai šyptelėjo pa- 
mačiusi Kupo veidu nuslinkusį apmaudo šešėlį. — Bent jau kai ku- 
riuos. Nemanau, kad būtų gražu juos vilkėti būnant su tavimi.. 

— Bet aš čia. O jo nėra. 

— Įsivaizduok, jei užsivilkčiau, pavyzdžiui, tuos raudonus dra- 
bužėlius, ar mane nurenginėdamas nepagalvotum, jog kažkada tą 
patį darė kitas? 

— Išmesk juos. 

Dėl kažkokių smagių priežasčių šis trumpas Kupo pasiūlymas 
privertė Lilę nusišypsoti ir apsispręsti būtent taip ir padaryti. 

— Jeigu išmesčiau, tu pamanytum, kad esu pasirengusi tave pri- 
imti ir viską pamiršti. O ką tu dėl manęs išmesi, Kupai? 

— Tik pasakyk, ką. 

Lilė papurtė galvą ir atsegė piniginę. Kurį laiką ji su pasiten- 
kinimu apžiūrinėjo vairuotojo pažymėjimą, privataus detektyvo 
licenciją. 

— Tu visada buvai fotogeniškas. Tos vikingo akys ir jose žiban- 
čios grėsmingos ugnelės... Ar pasiilgsti Niujorko? 

— Pasiilgstu „Jankių“ stadiono. Kada nors nuvešiu tave pažiūrė- 
ti rungtynių. Pamatysi tikrą beisbolą. 

Gūžtelėjusi pečiais Lilė naršė po skyrelius, kol rado nuotrauką. 

Ji prisiminė, kada ją fotografavo — tą vasarą, kai jie tapo meilužiais. 
Dieve, kokia jaunutė, pagalvojo Lilė. Kokia atvira ir pašėlusiai lai- 
minga. Ji sėdėjo prie upokšnio, aplink žydėjo lauko gėlės, už nugaros 
stūksojo žaliuojantys kalnai. Pritraukti keliai, kelius apsivijusios ran- 
kos, pečius apkritę palaidi plaukai... 

— Tai pati mėgstamiausia mano nuotrauka. Nuostabios dienos, 
nuostabios vietos, nuostabios merginos prisiminimai. Aš visa širdimi 
tave mylėjau, Lile. Tik man kai ko trūko. 

— Ojai užteko visko, — tyliai atsakė Lilė. 

Suskambo telefonas. 

askambinęs Vilis vis tiek atvažiavo. Pasinaudojusi nuotolinio 

valdymo pulteliu Lilė atidarė vartus ir pagalvojo: taip saugiau 

ir paprasčiau. Išgėrusi arbatą ji išvirė kavos ir, Kupui nuėjus 
prie durų įleisti svečio, pripylė puodelį Viliui. 

Nuėjusi į didįjį kambarį ji padavė jam kavą. 

— Ačiū, Lile. Pamaniau, jog pati norėsi išgirsti visas smulkme- 
nas. Jis pasinaudojo Mako Gudvino sąskaita. Pažįsti Gudvinus, Lile, 
jų sodyba prie 34 kelio. | 

— Taip, kartu su Liza lankiau mokyklą. — Tada ji buvo Liza 
Grinvald, sporto aistruolių vadovė, kurios ji baisiai nemėgo, nes Liza 
visada labai pūtėsi. Lilei net sutraukė skrandį prisiminus, kaip dažnai 
ji šaipydavosi Lizai už akių. 

— Makas man paskambino praėjus vos penkioms minutėms po 
tavo skambučio. Pranešė apie įsilaužimą. 

— Ar jie... 

— Jiems nieko nenutiko, — paskubėjo atsakyti Vilis. — Jie buvo 
išėję pietauti ir pasiklausyti vyriausio sūnaus orkestrėlio koncerto. 
Grįžę jie rado išlaužtas galines duris. Jie labai protingai pasielgė iš- 
kart išėję ir paskambinę man iš mobiliojo. Vis dėlto man pasirodė 
per daug sutapimų, todėl paklausiau, ar jų elektroninio pašto adresas 
yra toks pat kaip tas, kurį man atsiuntėt. Be abejo, taip ir buvo. 

— Jų nebuvo namie. Jie nesužeisti. 

Lilei drebėjo keliai, todėl ji atsisėdo. 

— Jiems viskas gerai. Prieš kelis mėnesius nusibaigė senasis jų 
šuo; dabar jie turi įsigiję naują augintinį; jis buvo uždarytas skal- 
bykloje. Ir jam nieko nenutiko. Nuvažiavau su jais pasikalbėti, viską 
rodo, jis įsilaužė ir rado kompiuterį. Prieš išeidamas Makas nebuvo 
jo išjungęs. Jis pasakojo, jog prie kompiuterio sėdėjo vaikai; jie ir pa- 
miršo išjungti. Žmonėms taip nutinka. 

— Taip. Žmonėms nutinka. Jie kartu mokėsi vidurinėje mo- 
kykloje. Makas ir Liza, Liza ir Makas. Ir susituokė kitą pavasarį po 
mokyklos baigimo. Jie turi du berniukus ir mergaitę. Mergaitė dar 
visai kūdikis. 

Ar ne juokinga, svarstė apstulbusi Lilė, kad ji tiek daug žino apie 
kažkada taip nemėgtą Lizą. 

— Teisybė, ir jiems viskas gerai. Greitai viską apžiūrėję jie galėjo 
pasakyti tik tiek, kad jis pasiėmė maisto — duonos, konservų skar- 
dinėlių, pyrago, kelias alaus ir sulčių dėžutes. Paliko suverstą virtuvę. 
Dar paėmė du šimtus dolerių, kuriuos Makas laikė darbo stalo stal- 
čiuje, ištuštino vaikų taupykles ir dar paėmė šimtą dolerių, kuriuos 
Liza buvo paslėpusi šaldiklyje. 

Vilis stebėjo Lilės veido išraišką, paskui pažvelgė į Kupą, o tada 
tokiu pat nerūpestingu tonu kalbėjo toliau. 

— Atrodo, žmonės nenutuokia, kad kiekvienas vagis, vertas 
vagies vardo, pirmiausia ir apieško tokias vietas. Vėliau, kai truputį 
aprims, jie dar kartą viską apžiūrės; tada ir paaiškės, ar netrūksta dar 
ko nors. 

— O kaip ginklai? — paklausė Kupas. 

— Makas savo šautuvus laiko seife. Jie patikimai užrakinti. Ir tai 
tikra palaima. Radome pirštų atspaudų. Atmesime Gudvinų atspau- 
dus, o tada paprašysiu vieno prakeikto stuobrio, kad kitus atspaudus 
palygintų su Etano Houvo atspaudais. Rytą ketinu paskambinti 
FTB. 

Vilis pakreipė galvą išvydęs atitinkamą Kupo žvilgsnį. 

— Manęs nežavi mintis apie bendrą darbą su Federalinio tyri- 
mo biuro agentais, taip pat nenorėčiau, kad jie perimtų tyrimą. Bet 

faktas yra vienas — atrodo, turime įrodymų, jog susidūrėme su seri- 
jiniu žudiku, be to, Lilė gavo grasinamą elektroninį laišką. Taigi čia ir 
„kibernetinis“ nusikaltimas. Be to, visiškai aišku, kad to pimpio — at- 
leisk, Lile, — kad jo teritorija apima ir nacionalinį parką. Aš kovosiu 
dėl galimybės tirti šį nusikaltimą, bet nenorėčiau turėti nemalonumų 
dėl bendrosios tvarkos pažeidimų. 

— Kai įsitikinsi, kad atspaudai sutampa, tau reikės išplatinti 
žiniasklaidoj Houvo nuotrauką, — pasakė Kupas. — Kiekvienas, kas 
tik lankysis šiose vietose, keliaus trasomis, kiekvienas vietinis gyven- 
tojas turėtų iš matymo jį atpažinti. 

— Taip, ir aš apie tai galvojau. 

— Jeigu jis ir kitiems prisistato kaip Vikrioji Katė, gal rastume 
papildomos informacijos. 

— Trisdešimt penkios mylios per valandą, — sumurmėjo Lilė 
ir papurtė galvą, kai Kupas į ją atsigręžė. — Tai didžiausias pumos 
išvystomas greitis, jei ji lekia kiek įkabindama. Tačiau tokiu greičiu 
jos ilgai nepabėgs ir neįveiks didelio nuotolio. Yra ir greitesnių kačių, 
daug vikresnių ir greitesnių kačių nei pumos. Aš tik noriu pasaky- 
ti... — Lilė nutilo ir prispaudė prie vokų pirštus, tarsi mėgindama 
tvarkingiau surikiuoti mintis. — Iš tikrųjų jis gerai nepažįsta žvėries, 
kuris, jo įsitikinimu, yra jo siela vedlė. Manau, kad jis pasirašė pasi- 
rinktu vardu todėl, jog mano, kad mes turime bendrą vedlį. Abejoju, 
ar anksčiau jis kam nors minėjo tą vardą, nemanau, kad būtų dažnai 
jį vartojęs. 

— Vis tiek pamėginsime patikrinti, — pasakė Vilis ir pastatė 
puodelį su kava. — Lile, žinau, kad turi naują apsaugos sistemą, kad 
šalia tavęs — buvęs Niujorko detektyvas, bet galėčiau tau parūpinti 
apsaugą. 

— Kur? Kaip? Tas vyrukas geba įveikti didelį atstumą, jis moka 
ir gali slėptis, todėl lauks manęs, jei kur nors išvyksiu. Jis stebi šią vie- 
tą ir žino, kas čia vyksta. Vienintelė galimybė jį sučiupti — leisti jam 
manyti, jog esu pasiekiama. 

— Lilė turi savanorių ir praktikantų, — įsiterpė Kupas. — Kas 
tau trukdo šiltai aprengti porą pareigūnų ir paleisti juos dirbti kur 
nors netoliese. 

— Galėčiau tuo pasirūpinti, — linktelėjo Vilis. — Dirbtume 
su valstijos vaikinais, parko tarnyba. Manau, rastume porą vyrukų, 
kurie pabudėtų. 

— Sutinku, aš juos priimčiau, — akimirksniu pagyvėjo Lilė. — 
Vili, aš nesu drąsi. Tiesiog nenoriu kur nors slapstytis, o paskui, po 
šešių mėnesių arba po metų, arba dar kada nors, vėl išgyventi to pa- 
ties. Noriu, kad viskas baigtųsi. | 

— Rytą čia jau bus du vyrai. Šįvakar pasistengsiu padaryti viską, 
ką galiu. Rytoj susitiksime. 

Lilė pastebėjo žvilgsnius, kuriais apsikeitė abu vyrai. 

— Aš tave palydėsiu, — pasisiūlė Kupas. 
ma. — Jeigu judu dar turite ką nors pasakyti, privalau žinoti ir aš. 
Slėpdami nuo manęs informaciją jūs manęs neapsaugosit. Ir šitai 
mane baigia užknisti. 

— Išsiaiškinau, jog tada, kai dingo Karolina Roderik, Houvas 
buvo Aliaskoje. — Kupas pažvelgė į Lilę. — Taigi informacija vis kau- 
piasi. Radau sporto prekių parduotuvę, kurios savininkas jį prisiminė 
ir atpažino, kai faksu nusiunčiau jo nuotrauką. Šeimininkas prisi- 
mena Houvą todėl, kad jis pirko Stryker arbaletą, žiūronus, strėlyčių, 
lyno ritinį ir šovinių trisdešimt antro kalibro revolveriui. Jis išleido 
kone du tūkstančius ir sumokėjo grynaisiais. Houvas pasakojo, kad 
rengiasi pasikviesti į medžioklę savo merginą. 

Lilė tyliai sudejavo galvodama apie Karoliną. 

— Po nelaimės su Taileriu išplėčiau savo mėgėjiškos paieškos 
lauką, — tęsė Kupas. — Po keturių mėnesių Montanoje rastas trečią 
dešimtį įpusėjusio vyro lavonas buvo paliktas žvėrims ir jau gerokai 
apiręs. Tačiau atlikus skrodimą paaiškėjo, kad kojoje būta žaizdos — 
gilios, iki kaulo; teismo medicinos ekspertai padarė išvadą, jog Žaizda 
padaryta strėlės. Jeigu jis tebeturi lanką... 

— Galėtume jį susieti su Roderik dingimu ir žmogžudyste 
Montanoje, — padarė išvadą Vilis. — Tikrai gali būti, kad taip ir yra. 
Tik grynųjų suma labai didelė. 

— Jau vien šįvakar įsilaužęs jis nugvelbė daugiau nei tris šimtus, 
o kur dar iš Tailerio pagrobti pinigai. Turint galvoje jo darbo meto- 
dus, jis gali greitai sukaupti grynųjų atsargas. 

— Papildysiu jo portretą arbaletu ir strėlėmis. Puikiai padirbė- 
jai, Kupai. 

— Jeigu paskambini visiems, kuriems reikia, gali tikėtis; kad 
galiausiai pasiseks. 

Kai jie liko vieni, Lilė nuėjo prie židinio pamaišyti Žarijų; ga- 
liausiai liepsnos vėl šoktelėjo. Ji matė, jog Kupas atsinešė savo beis- 
bolo lazdą — tą pačią, kurią prieš daugelį metų jam išdrožė Semas. 
Lazda stovėjo atremta į sieną. 

Todėl kad dabar čia jo namai, mąstė ji. Bent jau tol, kol viskas 
nurims, jo namai čia. 

Bet Lilė negalėjo apie tai nė pagalvoti; dar ne dabar. 

— Arbaletą paslėpti sunkiau nei revolverį. — Ji stovėjo prie Ži- 
dinio stebėdama plazdančias liepsneles. — Gali būti, kad arbaletą jis 
nešiojasi tada, kai tikrai rengiasi medžioti. Gal vakarėjant, gal prieš 
aušrą. 

— Gal. 

— Pumą jis nušovė ne arbaletu. Jeigu būtų pasinaudojęs arba- 
letu, jei būtų jį turėjęs, jam būtų prireikę daugiau laiko pasitraukti ir 
panaikinti pėdsakus. Taigi arbaletu jis nepasinaudojo. 

— Ir nebūtum išgirdusi šūvio, — pareiškė Kupas. — Tikriausiai 
būtent todėl jis ir pasirinko revolverį. 

— Kad išgirsčiau ir pulčiau dėl pumos į paniką. — Lilė apsi- 
gręžė atsukdama nugarą šviesai ir šilumai. — Ką dar Žinai, bet man 
nepasakojai? 

— Tai tik prielaidos, spėliojimai... 

— Noriu pamatyti bylas, kurias užvertei man įėjus. 

— Nėra prasmės. 

— Prasmė yra. 

— Lile, po velnių, ką gera peši pažvelgusi į Tailerio nuotraukas 
prieš įmetant jį į upę ir jį ištraukus, kai juo jau buvo pasimaitinusi 
žuvis? Ir kam tau skaityti visas skrodimo ataskaitos smulkmenas? 
Kokia prasmė visa tai laikyti galvoje? 

— Taileris — tik pratybos. Svarbiausias tikslas esu aš, — cituo- 
dama žinutę atsakė Lilė. — Jeigu tau neramu dėl mano jautrumo, tai 
nurimk. Taip, aš niekada nesu mačiusi lavono nuotraukų. Bet ar tu 
esi matęs, kaip iš tankmės iššoka liūtas ir galabija antilopę? Sutinku, 

antilopė — ne žmogus, bet, patikėk, toks vaizdas — ne silpnai šir- 
džiai. Liaukis mane saugojęs, Kupai. 

— Visada saugosiu, bet bylas parodysiu. 

Kupas atrakino lagaminėlį ir ištraukė segtuvus. 

— Nuotraukos tau nepadės. Teismo medicinos ekspertai nuro- 
dė mirties laiką — tarp penkioliktos ir aštuonioliktos valandos. 

Lilė atsisėdo, atsivertė segtuvą ir įsistebeilijo į kraupią juodai 
mėlyną Džeimso Tailerio nuotrauką. 

— Tikiuosi, Dievas apsaugojo jo žmoną ir ji nepamatė jo tokio. 

— Buvo padaryta viskas, kas tik įmanoma. 

— Perrėžė jam gerklę. Tai susiję su asmeniškumais, tiesa? Bent 
jau tiek siekia mano žinios apie policijos tyrimus. 

— Tenka arti prieiti, prisiliesti, susikruvinti rankas. Peilis papras- 
tai intymesnis už kulką. Tailerį jis užpuolė iš nugaros, rėžė iš kairės į 
dešinę. Ant kūno rasta sumušimų ir įpjovimų, įgytų dar prieš mirtį, 
tikriausiai suklupus ar nuslydus. Sužeisti keliai, rankos, alkūnės. 

— Sakei, kad jis mirė tarp trečios ir šeštos. Tuo metu dar būna 
šviesu arba tik pradeda temti. Nukakti iš tos trasos vietos, kur buvo 
pastebėtas Taileris, iki upės reikia kelių valandų. O gal ir daugiau, jei 
sutiksime, kad jis vedėsi Tailerį kitu keliu, atokesnėmis vietomis, kur 
menkai tikėtina sutikti kokį žygeivį ar prisišaukti pagalbos. Taileris 
turėjo kuprinę. Jei mėgini išsaugoti gyvybę, papildomą svorį numesi, 
tiesa“ 

— Jo kuprinės nerado. 

— Galiu lažintis, kad ją rado Etanas. 

— Sutinku. 

— Ir nusivedęs Tailerį į reikiamą vietą jis jo nenušauna. Jis ne- 
sportuoja. Jis renkasi kontaktą — asmeninį žudymą. 

Lilė vertė lapus, kol pamatė aukos žmonos sudiktuotą daiktų, 
kuriuos Taileris turėjo su savimi pradėjęs žygį, sąrašą. 

— Geras laimikis, — pridūrė ji. — Pergalės gadina. Laikrodžio 
jam nereikia. Jis moka nustatyti laiką žvelgdamas į dangų, spręsda- 
mas iš oro. Gal jis pasiliks laikrodį kaip trofėją arba kada nors, kai 
panorės daugiau grynųjų, jį įkeis nusibastęs už kelių valstijų. 

Lilė vartė toliau. 

— Jis iš kiekvienos savo aukos ką nors paimdavo, tiesa? 

— Atrodo, kad taip. Jis ima papuošalus, pinigus, maistą, drabu- 
žius. Jis — maitėda. Bet nėra toks kvailas, kad naudotųsi aukų kredi- 
tinėmis ar tapatybės kortelėmis. Nė vienos jo aukos sąskaita nebuvo 
pasinaudota savininkui dingus. 

— Jokių dokumentų, padedančių jį susekti... Be to, gali būti, kad 
kreditines korteles jis laiko baltųjų išmone, baltųjų silpnybe. Abejoju, 
ar jo tėvai turėjo nors vieną kreditinę kortelę. Galiu lažintis, kad ne- 
turėjo. 

— Susilažinusi laimėtum. Tu sumani, Lile. 

— Taip, mes šaunios ir sumanios merginos, — abejingai atsakė 
Lilė. — Bet vis dėlto jis nusiperka arbaletą, o ne tradicinę čiabuvių 
amerikiečių ginkluotę. Jis renkasi ir išsirenka. Ką pasakysi, jis sklidi- 
nas paties bjauriausio mėšlo. Šventa žemė... bet jis ją teršia medžio- 
damas beginklį žmogų. Dėl sportinio intereso. Kad pasipraktikuotų. 
Jeigu jis tikrai turi sju kraujo, vadinasi, suteršė ir jį. Jis nesupranta, 
kas yra garbė. 

— Sju tikėjo, kad Juodieji kalnai yra šventas pasaulio centras. 

— Axis mundi, — patvirtino Lilė. — Jie tikėjo — ir dabar tiki, — 
jog Juodieji kalnai yra visa ko širdis. Paha Sapa. Šventos ceremonijos 
prasidėdavo pavasarį. Jie gindavo per kalnus bizoną išmindami bi- 
zono galvos pavidalo taką. Pagal sutartį buvo pažadėta šešiasdešimt 
milijonų akrų kalnų. Bet vėliau ten buvo rasta aukso. Sutartis nieko 
nebereiškė, nes baltasis žmogus norėjo tos žemės ir joje esančio auk- 
so. Auksas buvo vertesnis už garbę, už sutartį, už pažadą gerbti tai, 
kas šventa. 

— Bet šiuo klausimu vis dar polemizuojama. 

— Vis dėlto kažkada kalei istoriją? — paklausė Lilė. — Taip, 
1877-aisiais Jungtinės Valstijos pažeidė Laramio forto sutartį ir per- 
ėmė žemes, bet Lakotos sju niekada su tuo nesusitaikė. Pralėkė šim- 
tas metų, ir Aukščiausiasis Teismas nusprendė, kad Juodieji kalnai 
buvo atimti neteisėtai, ir paliepė valdžiai išmokėti pradinę pažadėtą 
kainą ir palūkanas — virš šimto milijonų, tačiau šios išmokos buvo 
atsisakyta. Jie norėjo atgauti žemes. 

— Palūkanos labai didelės, ir dabar tektų išmokėti daugiau nei 
septynis šimtus milijonų. Domėjausi šiais faktais. 

— Pinigų jie neims. Tai garbės klausimas. Mano prosenelis buvo 

sju. Mano prosenelė buvo baltoji. Aš esu maišyta, ir manyje liko kelių 
kartų gerokai atmieštų sju savybių. 

— Bet tu supranti, kas yra garbė, supranti, kodėl atsisakyta šim- 
tai milijonų dolerių. 

— Pinigai — ne Žemė, o žemė buvo atimta, — Lilė prisimer- 
kė. — Gal tu ir manai, kad Etanas taip elgiasi savitai kerštaudamas 
dėl sulaužytų sutarčių, dėl šventos žemės vagystės, bet aš taip nema- 
nau. Jis taip giliai nekapsto. Tai tik pretekstas, leidžiantis jam galvoti 
apie save kaip apie karžygį ar maištininką. Abejoju, ar jam Žinoma 
visa ši istorija. Gal yra girdėjęs nuotrupų, o gal ir tos nuotrupos iš- 
kraipytos. 

— Ne, jis žudo todėl, kad jam patinka. Tačiau tave ir šias vietas 
jis pasirinko todėl, kad šitai atitinka jo suprantamą skolos grąžinimo 
idėją; taip jis patiria dar didesnį pasitenkinimą ir medžioklės jaudulį. 
Jo garbės supratimas iškreiptas, bet savitas. Jis tavęs nesučiups einan- 
čios per savo teritoriją. Anoks tai būtų žaidimas, anoks malonumas; 
taip tave sučiupdamas jis neįgyvendintų savo tikslo. 

— Ir tai guodžia. 

— Jeigu aš tuo netikėčiau, dabar sėdėtum užrakinta kur nors už 
tūkstančio mylių. Aš tik mėginu būti atviras ir sąžiningas, — pridūrė 
Kupas Lilei dėbtelėjus. Aš jau susikūriau šiokį tokį jo paveikslą ir esu 
įsitikinęs, kad jis nori, jog jį suprastum, stotum prieš jį akis į akį ir 
būtum jo verta varžovė. Jis lauks tinkamos progos, bet jo kantrybė 
jau senka. Šitai išduoda ir elektroninė žinutė. 

— Tai iššūkis. 

— Galima sakyti ir taip; ir dar — deklaracija. Lile, man reikia, 
kad pažadėtum, jog nesuteiksi jam jokio preteksto, nepaliksi jokios 
galimybės. 

— Pažadu. 

— Jokių ginčų? Jokių sąlygų? 

— Jokių. Man nepatinka medžioti; žinau, kad man tikrai nepa- 
tiktų būti medžiojamai. Aš nenoriu nieko įrodinėti nei jam, nei tuo 
labiau sau ir neketinu kur nors eiti ieškodama galimybės stoti aki- 
staton su žmogžudžiu maniaku. 

Lilė toliau vartė bylos lapus. 

— Žemėlapiai. Gerai gerai, galime pasigilinti. 

Ji atsistojo ir nukraustė kavos stalelį. 

— O tu neblogai padirbėjai, — pratarė Lilė pamačiusi žemė- 
lapyje pažymėtas vietas, kur buvo įvykdyti Etanui Houvui priskirti 
nusikaltimai. — Mėgini apibrėžti vietas, kur gali būti jo irštva. 

— Labiausiai tikėtini plotai jau buvo apieškoti. 

— Beveik neįmanoma išnaršyti kiekvienos kvadratinės pėdos, 
ypač kai ieškoma žmogaus, puikiai išmanančio, kur jam sprukti ir 
kaip panaikinti pėdsakus. Čia. Čia radome Melindą Baret. Beveik 
prieš dvylika metų. Tačiau tuo metu nebuvo jokių ženklų, rodančių, 
kad jis ją medžiojo. Jokių ženklų, kad ji bėgo, ar ją vijosi. Iš visko 
buvo galima spręsti, kad jis ją sekė trasos taku. Tikriausiai sėlino iš 
paskos. O gal jis tiesiog netikėtai su ja susidūrė. Bet kas atsitiko, kad 
jis ją nužudė? 

— Jeigu žudyti nebuvo jo tikslas, gal jis norėjo pinigų ar sekso. 
Ant merginos dvigalvių raumenų buvo rastos mėlynės, tarsi kažkas 
būtų stipriai ją sučiupęs, o ji būtų mėginusi ištrūkti. Tada jis trenkia 
ją į medį taip stipriai, kad praskelia galvą, atsiveria žaizda, ima krau- 
juoti... 

— Kraujas... Gal jam to kraujo ir pakako. Užuodę kraują lau- 
kiniai gyvūnai pajunta stimulą. — Lilė linktelėjo viską įsivaizduo- 
dama, suprasdama, kaip viskas galėjo būti. — Ji grumiasi, gal rėkia, 
gal kaip nors įžeidinėja jį patį ir jo vyriškumą Jis ją nužudo — peilis, 
prisilietimas, asmeniškumas. Jeigu tai buvo pirmas kartas, jis turėjo 
būti labai sukrėstas, sujaudintas; be to, jis buvo toks jaunas. Jaudulys, 
skuba ir panika. Jis ją nutempia, palieka žvėrims. Jis galėjo pamany- 
ti — tikriausiai taip ir manė, — kad dėl jos mirties bus apkaltinta 
puma ar vilkas. 

— Kai mūsų turimomis žiniomis jis grįžo dar kartą, pasirodė 
būtent čia, prieglaudoje, — Kupas bakstelėjo pirštu į žemėlapį. — Jis 
užmezgė su tavimi pažintį, mėgino sužaisti bendro jums priklausan- 
čio palikimo korta. 

— Ir tada susipažino su Karolina. 

— Jis jai pasirodo patrauklus, įdomus, ji maitina jo ego. Be to, ji 
tikriausiai galėjo jam daugiau papasakoti apie tave, apie prieglaudą. 
Ji tenkina jo poreikius, seksualinius geismus, dar labiau augina jo 
pasididžiavimą, todėl jis įsitraukia į jos gyvenimą. Tačiau Karolina 

supranta, kad jų santykiai gerai nesiklostys, ji pamato tikrąjį jo veidą, 
nes dabar jis nebesijaučia esąs savo kailyje. Jis keliauja paskui ją į 
Aliaską, kad užvertų dar vienas duris, kad patenkintų net už seksua- 
linį geismą stipresnį poreikį, o paskui vėl grįžta pas tave. 

— Bet aš esu Peru. Jam tenka laukti. 

— Laukdamas jis čia apsilanko naktį — bent jau vieną kartą. 

— Kai Matas čia nakvojo vienas. Taip. Ir jis sugadino čia buvu- 
sią kamerą likus vos kelioms dienoms iki man grįžtant. 

— Nes jis žinojo, kad grįžti. Jeigu kas nors kitas būtų ėjęs tvar- 
kyti, jis būtų ją sugadinęs dar kartą. Būtų gadinęs, kol būtum atėjusi 
tvarkyti pati. 

— Jis manė, kad ateisiu viena, — tęsė Lilė. — Man patinka ke- 
liauti po kalnus ir stovyklauti vienai. Taip ir ketinau daryti. Jei būčiau 
išėjusi viena, jis būtų galėjęs pradėti žaidimą ir tikriausiai būtų lai- 
mėjęs. Taigi aš tau skolinga. 

— Pamatęs, jog tu ne viena, jis tikriausiai mąstė, kaip mane iš- 
braukti; kaip pašalinti mane ir paimti tave. Sakyčiau, mes abu esame 
skolingi budėtojams už nesuskaičiuojamas naktis ir galimybę ramiai 
miegoti. Štai čia jis ateina į stovyklą. — Kupas vėl sutelkė dėmesį į 
žemėlapį. — Paskui eina prie kameros štai čia, tada grįžta į stovyklą. 
Paskui jis atsiduria prie pagrindinių prieglaudos vartų, kad numestų 
vilką. Ir vėl įsibrauna į prieglaudą, kad paleistų tavo tigrą. 

— Paskui jis eina link Varnų kalno, kur sutinka Tailerį, tada — 
link upės, kur palieka Tailerio lavoną. Įsibrauna į Gudvino sodybą, 
kuri yra maždaug šioje vietoje. Didžiuliai plotai. Visos Buržuvės upe- 
lio apylinkės, o čia jis jaučiasi kaip namuose. Na, aš irgi. 

Lilė pažvelgė į tuščią kavos puodelį gailėdamasi, kad jis negali 
stebuklingai prisipildyti pats. 

— Čia daug urvų, — pridūrė ji. — Jam reikia pastogės, ir tikrai 
nemanau, kad jis kur nors statytųsi palapinę. Jam reikia irštvos. Čia 
daug žuvų ir laukinių paukščių. Geriausios priedangos ir geriausios 
vietos galėtų būti čia, — žemėlapyje Lilė apibrėžė pirštu apskriti- 
mą. — Tokiai daugybei akrų, olų ir slėptuvių apieškoti prireiktų 
ištisų savaičių. 

— Jeigu audi mintį apie tai, jog galėtum išeiti ir pabūti jauku, 
kad jis greičiau užkibtų, gali pamiršti. 

— Tokią mintį audžiau gal dvi minutes. Manau, galėčiau jį 
susekti ar bent jau sugebėčiau ieškoti ne prasčiau už kitus. — Lilė 
pasitrynė sprandą, nes būtent šioje vietoje kaupėsi ją užgrobusi įtam- 
pa. — Bet nenorėčiau, kad kas nors būtų nužudytas kartu su manimi. 
Todėl sakau ne; neketinu tapti jauku. 

— Žvelgiant į pažymėtas vietas turėtų būti galima numanyti, 
kur jis trauks toliau arba kur keliaus, kai pasieks savo tikslą. Turėtų 
būti kokia nors schema, bet dabar aš jos nematau. 

Lilė užsimerkė. 

— Turi būti koks nors būdas jį išvilioti ir įvaryti į spąstus, užuot 
įkliuvus į jo pinkles. Bet ir aš dar nieko nematau. 

— Gal nematai todėl, kad šiandien tau ir taip visko iki kaklo. 

— Ir tu norėtum padėti man atsipalaiduoti. 

— Šmėstelėjo tokia mintis. 

— Teisybės dėlei turiu pasakyti, kartą iš man šmėstelėjo. — Lilė 
atsisuko į Kupą. — Kupai, mano smegenys virte verda. Reikia ką nors 
daryti, kad prasiblaškyčiau. 

— Manau, galėčiau tau padėti. 

Lilei ištiesus ranką Kupas, atsistojo nuo jos išsisukdamas. 

— Iškart į viršų, ką? Pamaniau, gal ir čia galėtum mane mažu- 
mėlę sušildyti. 

— Mes nelipsime į viršų. 

Kupas išjungė šviesą, kad kambarį apšviestų tik židinio ugnis, 
o tada priėjo prie grotuvo ir spustelėjo mygtuką. Pasigirdo tyli jaus- 
minga muzika. 

— Nežinojau, kad turiu Persio Sledžo įrašų. 

— Neturi. — Kupas priėjo prie Lilės ir padavęs jai ranką pa- 
kvietė šokti. — Pamaniau, gal prireiks. — Jis priglaudė Lilę ir ėmė 
linguoti pagal muziką. — Mes niekada taip nešokome. 

— Nešokom. — Lilė užsimerkė, o stebuklingas Persio balsas jai 
pasakojo, ką gali padaryti moterį mylintis vyras. — Mes beveik ne- 
šokom. 

— Mums reikėtų pradėti šokti, — Kupas brūkštelėjo lūpomis 
Lilei per smilkinį. — Čia kaip su gėlėmis. Aš tau skolingas kelerius 
metus šokių. 

Lilė priglaudė skruostą prie Kupo skruosto. 

— Tų metų nebesugrąžinsi, Kupai. 

— Nesugrąžinsi, bet galime juos užpildyti. — Jis glostė įsi- 
tempusią Lilės nugarą vedžiodamas ranka aukštyn žemyn, aukštyn 
žemyn. — Būdavo naktų, kai nubudęs įsivaizduodavau, kad tu čia, 
lovoje, šalia manęs. Būdavo naktų, kai visa tai atrodydavo taip tikra, 
jog net girdėdavau tavo alsavimą. Užuosdavau tavo plaukus. O dabar 
būna naktų, kai nubudęs pajuntu, kad tu šalia manęs, ir akimirką 
mane apima panika, nes girdėdamas tavo alsavimą ir uosdamas tavo 
plaukus pamanau, jog viską tik įsivaizduoju. 

Lilė stipriai užmerkė akis. Ar čia jai skauda, ar ji jaučia, kaip 
skauda jam? 

— Noriu, kad vėl mumis patikėtum. Kad patikėtum manimi ir 
šituo. — Jis atlošė Lilės galvą ir susirado jos lūpas. Jie šoko auksinėje 
židinio liepsnų šviesoje, ir Kupo bučiniai gniaužė jai kvapą. — Pa- 
sakyk, kad mane myli. Tik tiek. 

Lilei suvirpėjo širdis. 

— Myliu, bet... 

— Tik tiek, — pakartojo Kupas ir vėl ėmė ją bučiuoti. — Tik 
tiek. Pasakyk. 

— Myliu tave. 

— Myliu tave, Lile. Tu dar negali patikėti mano žodžiais, todėl 
aš nesiliausiu tau įrodinėjęs, kol patikėsi. 

Jo rankos slydo jos šonais. Jo burna skonėjosi jos lūpomis. Ir dėl 
jo virpėjusi širdis dabar ėmė plakti lėčiau ir galingiau. 

Vilionės. Švelnus bučinys ir ryžtingos rankos. Lengvi lengvi 
judesiai auksinėje šviesoje ir aksominiuose šešėliuose. Ramiai šnabž- 
dami žodžiai. 

Kapituliacija. Jos kūnas jam pasiduoda. Jos lūpos atsako į švelnų 
atkaklų puolimą. Ilgas ilgas malonumo atodūsis. 

Susiglaudę jie parklupo ant grindų. 

Šoko klūpodami. 

Jis nuvilko jai marškinius, priglaudė jos rankas sau prie lūpų, 
bučiavo delnus. Savo rankose ji laiko visa, kas jis yra, mąstė Kupas. Ir 
kaip ji gali šito nesuprasti? 

Tada jis uždėjo Lilės delną sau ant širdies ir pažvelgė jai į akis. 

— Ji tavo. Kai būsi pasirengusi ją paimti, priimti mane tokį, koks 
esu, žinok, kad ji tavo. 

Kupas priglaudė Lilę, ir šįkart jo lūpos nebuvo tokios švelnios 
ir kantrios. 

Lilė pajuto užplūdusį veriantį geismą; po delnais kaip pašėlusi 
daužėsi Kupo širdis. Jis atsegė Lilės džinsų užtrauktuką; ji pasijuto 
skriejanti aukštyn tarsi sūpuoklėse, jis skraidino ją aukštyn žemyn, o 
jai surikus išsviedė dar aukščiau. 

Kai Lilė sutirpo ir tarsi balutė pasklido ant grindų, Kupas pri- 
dengė ją savo kūnu ir besotiškai ėmė dar. 

Ją išrengė jo rankos ir lūpos, palikusios virpančią, atvirą, silpną 
ir apsvaigusią. Viena aimana vijo kitą; jis suėmė jos delnus ir nepa- 
leido; jų pirštai susipynė. 

— Pažvelk į mane. Pažvelk į mane. Lile... 

Ji atsimerkė, liepsnų aukse ir raudonyje pamatė jo žvilgs- 
nį — veriantį ir pašėlusį, kaip širdies plakimas. Kupas smelkėsi į Lilę, 
kol jai ėmė lietis vaizdas, kol dviejų kūnų ritmas ėmė skambėti kaip 
muzika. 

Kol ji jam atidavė viską. 

Lilė nesipriešino, kai Kupas nešė ją laiptais. Ji nesipriešino, kai 
jis atsigulė šalia ir tvirtai ją apkabino. 

Kai jis dar kartą ją pabučiavo, bučinys buvo švelnus, saldus ir 
gundantis, kaip pirmasis bučinys šokant. 

Lilė užsimerkė ir atsidavė sapnams. 

kais iš vonios grįžo Kupas. 

— Man atrodo, galėjai ir ilgiau pamiegoti. 

— Negaliu. Daug darbų. 

— Taip, man irgi. Po kokio pusvalandžio turėtų pradėti rinktis 
tavo Žmonės, tiesa? 

— Taip, maždaug po pusvalandžio, jeigu visi prisimins, kaip ati- 
daryti naujuosius vartus. 

Kupas priėjo prie Lilės ir nykščiu perbraukė jai per skruostą. 

— Galiu palaukti, kol kas nors atvažiuos. 

— Manau, kad tą pusvalandį galiu pabūti ir viena. 

— Palauksiu. 

— Ar todėl, kad tau dėl manęs neramu, ar todėl, kad tikiesi gauti 
pusryčių? 

— Ir dėl to, ir dėl to. — Dabar Kupo nykštys keliavo palei Lilės 
skruostikaulį. — Kol tavęs nebuvo, atnešiau kumpio ir kiaušinių. 

— Ar tau niekada nešauna mintis apie cholesterolį? 

— Kai mėginu tave įkalbėti iškepti kiaušinienės su kumpiu, ne- 
šauna. 

— Gerai. Dar paskrudinsiu bandelių. 

— O aš vakare iškepsiu porą jautienos kepsnių ant grotelių. 
Radome kompromisą. 

— Žinoma, kiaušiniai, kiauliena, raudona mėsa... Trauk devy- 
nios tas kraujagysles. 

Kupas ją apglėbė ir karštai pabučiavo linkėdamas labo ryto. 

— Tai tikra jaučių fermos savininko dukters kalba. 

Lilė nusileido laiptais mąstydama, jog toks pokalbis apie pusry- 
čius, apie būsimus pietus, apie šiandien laukiančius darbus yra kone 
normalu, turėtų būti įprasta. Bet iš tikrųjų normalu nėra. Saugumu 
ir ramybe nė nekvepia. 

Lilei nereikėjo priminti, kad kambaryje ant grindų liko pa- 
skleisti drabužiai. 

Pirmiausia ji ten ir nuėjo, surinko drabužius ir visą glėbį nunešė 
į skalbyklą. 

Kol brendo užplikyta kava, ji užkaitė keptuvę. Palikusi čirškan- 
tį kumpį Lilė atidarė lauko duris ir išėjo į priebutį pakvėpuoti ryto 
oru. 

Rytuose aušo; skaidrioje nedrąsioje šviesoje ryškėjo švelnūs 
kalnų siluetai. Aukštybėse viena po kitos lyg žvakės geso paskutinės 
žvaigždės. 

Lilė užuodė lietų. Taip, ji — ūkininko dukra, pamanė sau. Po 
lietaus pražys dar daugiau lauko gėlių, išsprogs dar daugiau lapų, o 
ji ims galvoti apie galimybę nusipirkti naujų augalų prieglaudai pa- 
puošti. 

Įprasti dalykai. 


373 


Ji žiūrėjo, kaip kyla saulė, ir svarstė, kiek ilgai jis lauks. Kiek ilgai 
jis stebės, lauks ir svajos apie mirtį? 

Ji grįžo vidun ir uždarė duris. Priėjusi prie viryklės nupylė rie- 
balus ir sumušė kiaušinius. 

Įprasti dalykai. 

ensė buvo be žiedo. Lilės nuotaika iškart krito; ji tikėjosi iš- 

girsti gerų žinių. Tačiau kai Tensė atskubėjo ten, kur Lilė ir 

Mažylis džiaugėsi rytiniu pokalbiu, jos kairės rankos bevardis 
pirštas buvo plikas. 

Žvelgdama į Lilę liūdnomis akimis Tensė ją apkabino ir stipriai 
prisispaudė. 

Lilė tepasakė „uch“. 

— Norėjau vakar vakare paskambinti. Aš taip sielojausi. Bet 
paskui pamaniau, kad ir be manęs turi ką veikti, ir mano kalbų tau 
tikrai nereikia. 

— Sielojaisi? Oi, Tense. — Kadangi Lilės nuotaikai nebebuvo 
kur kristi dar Žemiau, jai teliko atsakyti Tensei tuo pačiu — tvirtai ją 
apkabinti. — Suprantu, jauti tai, ką jauti, turi įsiklausyti į savo jaus- 
mus, bet man tikrai labai nepatinka, kad dėl to susisielojai. 

— Aišku, kad susisielojau. — Tensė atsitraukė ir lengvai kreste- 
lėjo Lilę. — „Sielotis — per silpnas žodis, kai grasinama geriausiai 
draugei. Nuo dabar pradėsime filtruoti tau siunčiamas elektronines 
žinutes. Tiesą sakant, filtruojame visas žinutes. 

— Elektronines žinutes? 

— Širdele, ar tu šįryt gėrei kokių nors vaistų? 

— Ką? Ne! Žinutės. Aa, toji elektroninė žinutė... Atleisk, mačiau, 
kaip ką tik atvažiavai, todėl nemaniau, kad apie tai jau Žinai. 

— Tai apie kokį velnią, manei, kalbu? 

— Eee... — sutrikusi Lilė pamėgino nusijuokti. — Pričiupai 
mane. Šįryt dar kažkaip neįsivažiavau. Kaip tu taip greitai sužinojai? 

— Vakar vakare mes su Farliu sutikome šerifą iškart po to, kai 

jam paskambinai. Jis — Vilis — žinojo, kad nerimauji dėl tėvų, ir no- 
rėjo, kad Farlis išsiaiškintų, kaip jie ten. Jis nuvažiavo tiesiai namo. 

— Farlis nuvažiavo tiesiai namo? 

— Aišku, kad Farlis. Lile, gal tau reikėtų dar valandėlei prigulti. 

Jis jai nieko nesakė, sumezgė Lilė, kol Tensė tikrino jos kaktą, ar 
nekaršta. Tiesiog neturėjo progos paprašyti jos rankos. 

— Ne, viskas gerai. Tiesiog galva visko prikimšta; bet pamėgin- 
siu imtis įprastų darbų. Tikiuosi, padės. 

— Kas ten buvo rašoma? Ne, — Tensė papurtė galvą. — Pati pa- 
skaitysiu. Iškart turėjau pasakyti, kad tavo tėvams viskas gerai. Šįryt, 
prieš pat man išvažiuojant, skambino Farlis ir papasakojo. 

— Aš su jais kalbėjausi, bet vis tiek ačiū. Tu ir Farlis — labai 
šaunu. 

— Aš ir Farlis — labai keista. Tikriausiai šaunu ir keista. — Ten- 
sė žiūrėjo, kaip Lilė paima ryškiai mėlyną kamuolį ir meta jį per tvo- 
rą į aptvarą. Mažylis ir jo sėbrai džiugiai suspigę vienas per kitą ėmė 
jį vytis. — Jie jį suras, Lile. Jie greitai jį suras ir viskas baigsis. 

— Tikiuosi. Tense, elektroninėje žinutėje jis užsiminė apie Ka- 
roliną. 

— Oo, — sublizgėjo tamsios Tensės akys. — Oo, Dieve. 

— Kai apie tai pagalvoju, ima spausti štai čia, — Lilė stuktelėjo 
kumščiu į krūtinę. — Taigi... rutina. — Ji žvelgė į kamuolį gainiojantį 
Mažylį ir jo draugus. — Ir nusiraminimas. 

— Kasdienių darbų niekada netrūksta. 

— Žinai, Tense, ko norėčiau? Žinai, kas suteiktų nusiraminimą? 

— Ledai su karšta karamele? 

— Tokio skanėsto niekada neatsisakyčiau, bet ne. Ir aš norėčiau 
būti kalnuose ir jį medžioti. Apsiraminčiau, jei būčiau kalnuose ir jį 
persekiočiau. 

— Ne. 

— Bet negaliu, — Lilė truktelėjo pečiais; jos žvilgsnis klaidžiojo 
po kalnus. — Tada ir kitiems imtų grėsti pavojus. Bet mane graužia 
dar ir kitkas — aš turiu laukti, tiesiog laukti, kol kiti gaudo visą šią 
suirutę sukėlusį žmogų. — Lilė garsiai atsiduso. — Eisiu pažiūrėti 
Delilos ir Boriso. 

— Lile! — šūktelėjo jai pavymui Tensė. — Ar tu neiškrėsi jokios 
kvailystės? 

— Ar aš? Rizikuodama prarasti šaunios ir sumanios merginos 
statusą? Ne. Tik darbai, rutina, — pakartojo Lilė. — Tik rutina. 


Jis turėjo planą, ir planas buvo išties mielas malonus. Jis įsi- 
vaizdavo, kad šis planas jam nušvito kaip regėjimas ekstazės metu; 
jis save įtikinėjo, kad jį veda didysis protėvis, apsireiškęs pumos pa- 
vidalu. Jis jau taip ilgai visiems tvirtino, kad Pašėlęs Arklys yra jo 
giminaitis, jog ir jam pačiam šis ryšys ėmė atrodyti realus. Kuo ilgiau 
jis gyveno kalnuose, tuo tikresnė rodėsi toji tiesa. 

Šis planas pareikalaus daug pastangų ir kruopštumo, bet juk jis 
ne koks nerūpestingas medžiotpalaikis. 

Jis pažįsta savo Žemę, turi savo vietą. Bus šokama pagal jo dūde- 
lę. Jis ras tinkamą jauką. 

O atėjus tinkamam metui užsklęs spąstus. 

Iš pradžių jis ilgokai žvalgėsi; prieš įsikurdamas negilioje oloje 
jis apsvarstė ir atmetė keletą kitų vietų. Kurį laiką šitai tiks siekiant 
numatytų tikslų. Vieta tikrai tinkama — tarsi dviejų esminių jo su- 
manymų kryžkelė. 

Ola jam atstos narvą. 

Patenkintas jis ėjo suktu taku parko teritorijos link, kol galiausiai 
įsuko į populiarųjį trasos taką. Jis vilkėjo vieną iš kažkada pavogtų 
džemperių, buvo užsidėjęs lakūnų nešiojamus saulės akinius ir užsi- 
maukšlinęs Čans laukinių gyvūnų prieglaudos kepuraitę. Puiki min- 
tis, mąstė jis. Tokia maskuote ir užželdinta barzda akylesnių farų ilgai 
nekvailinsi, bet taip žingsniuojant atvira vieta ir fotografuojant gero 
seno Džimo mažuoju Canon aparatu jį krėtė malonūs virpuliukai. 

Jis tarp jų maišosi, bet jie jo neatpažįsta, mąstė sau. Jis net 
svarstė, ar nevertėtų pakalbinti kitų žygeivių, kokio nors dar vieno 
šikniaus, trypiančio šventą Žemę, tarsi turėtų tam teisę. 

Kai jis įgyvendins savo planus, visi žinos, kas jis toks, ko jis ver- 
tas, ką sugeba. Jis taps legenda. 

Jis jau ima suprasti, jog būtent tam ir gimė. Jis niekada anksčiau 
taip aiškiai šito nesuvokė. Visus prabėgusius metus jo veidas buvo 

niekam nepažįstamas, niekas nežinojo jo vardo. O dabar visa tai jam 
turi padėti grįžti į tikrąsias nulemto gyvenimo vėžes. 

Jis nebegali stumtis pirmyn taip, kaip stūmėsi kažkada, kai jautė 
į nugarą dvelkiantį karštą persekiotojų alsavimą ar bijojo — dabar 
jis susigyveno su baime — būti sučiuptas. Jam lemta būti čia, šiuose 
kalnuose, šioje žemėje. 

Gyventi arba mirti. 

Jis stiprus, išmintingas ir teisus. Jis tikėjo, jog gyvens. Jis nugalės, 
ir dėl šios pergalės jo vardas atsidurs šalia visų kitų prieš jį gyvenu- 
siųjų... 

„„Pašėlusio Arklio, Sėdinčio Jaučio, Raudonojo Debesies. 

Labai seniai, dar prieš jam viską suvokiant, jis paaukojo šiai že- 
mei auką. Viskas prasidėjo tada, kai jo ranka praliejo moters kraują. 
Jis tikėjo, jog tai nebuvo nelaimingas atsitikimas. Dabar jis suprato, 
kad jo ranka buvo vedžiojama. Tą auką palaimino jo sielos vedlė 
puma. Ji priėmė auką. 

O ji tą auką paniekino. Liliana Čans. Ji atėjo į aukojimo vietą, į 
šventą jo Žemę, ten, kur praliejęs moters kraują jis tapo vyru, kariu. Ji 
iškvietė valdžią policijos pavidalu. 

Ji išdavė jį. 

Dabar viskas įgavo prasmę, viskas tapo aišku. 

Dabar turi būti pralietas jos kraujas. 

Jis keliavo su nedidele grupele, įsimaišęs tarp Žmonių, o virš gal- 
vų burzgė sraigtasparnis. Manęs ieško, — pamanė jis ir pajuto, kaip 
krūtinę užplūsta pasididžiavimas. Kai prie siauručio upeliuko būrelis 
priėjo dar vieną kryžkelę, jis pamojavo atsisveikindamas. 

Metas vėl sprukti. 

Jeigu jis įvykdys nulemtą programą, valdžia neabejotinai turės 
atskleisti visuomenei, ką kažkada pavogė. Ir galbūt vieną dieną tei- 
singi žmonės šioje žemėje pastatys jam paminklą, kaip kad pastatė 
Pašėlusiam Arkliui. 

O dabar jų atlygis bus medžioklė ir kraujas. 

Jis Žingsniavo greitai, vikriais žingsniais matuodamas žemę 
— kalvos, lygumos, aukšta žolė, seklūs upokšniai. Nors jis keliavo 
greitai ir buvo įgudęs Žygeivis, sumėtyti pėdas paliekant išmintą taką, 

neva vedantį į vakarus, Vajomingo sienos link, jam prireikė kone vi- 
sos dienos; tokiais aiškiais pėdsakais galėtų sekti ir aklas, su pašaipa 
svarstė jis. Prieš pasukdamas atgal, sumanytą klastą jis „pasaldino“ 
numetęs Džimo Tailerio piniginę. 
Jis vėl patraukė rytų pusėn uosdamas pušimis kvepiantį orą. 
Greitai patekės pilnatis, ir šviečiant pilnačiai jis leisis į medžioklę. 


Netoli Kleo narvo esančioje lysvėje Lilė savo rankomis sodino 
našlaites. Šios gėlės atlaikys šalnas, kurios, aišku, neišvengiamos, iš- 
kęs pavasarinį sniegą, kuris, labai tikėtina, iškris per artimiausias 
savaites. 

Buvo gera įkišti į žemę rankas, gėrėtis patiškusiomis spalvomis. 
Kadangi ją atidžiai stebėjo jaguarė, Lilė kirto taką ir priėjo prie gardo. 

— Na, ką manai? 

Atrodo, Kleo neturėjo aiškios pozicijos našlaičių atžvilgiu. 

— Jeigu tu tebesitiki sulaukti šokolado, turiu tave nuvilti. 

Jaguarė prisispaudė prie tvoros ir pasitrynė šonu. Atitinkamai 
išsiaiškinusi jos judesius, Lilė pralindo pro apsauginį barjerą. Priėjusi 
prie pat tvoros ji pažvelgė Kleo į akis ir pro tinklą ją paglosčiusi ir 
pakasiusi žiūrėjo, kaip jaguarė užsimerkia iš malonumo. 

— Tau šito trūko, tiesa? Šokolado ar pudelio negausi, bet kart- 
kartėmis galėsime tau pasiūlyti nors truputį išskirtinio dėmesio. 

— Kad ir kaip dažnai tave matyčiau taip darančią, pats niekada 
nesusigundyčiau pamėginti. 

Atsigręžusi Lilė nusišypsojo Farliui. 

— Tu glostai arklius. 

— Arklys gali kaip reikiant įspirti, bet niekada neperkąstų ger- 
klės. 

— Ji įpratusi prie prisilietimų, prie kalbinimų, prie žmonių kva- 
pų ir balsų. Fizinio kontakto reikia ne tik žmonėms. 

— Gali apie tai papasakoti Rojui arba Zigfridui. Jie abu žino, kas 
yra fizinis kontaktas su tigru. 

— Klaidos kainuoja. — Lilė pasitraukė nuo tvoros ir pralindusi 
pro barjerą atsidūrė šalia Farlio. — Net ir kačiukas drėks arba kąs, jei 

supyks arba jam pasidarys nuobodu. Niekas iš bendraujančiųjų su 
katėmis neapsieina be daugiau ar mažiau randų. Ar Tensės ieškojai? 

— Ir tave norėjau pamatyti. Tik norėjau, kad žinotum, jog laiky- 
siuosi netoli namų, taigi tau nėra ko nerimauti. 

— Vakar buvo sugadinti visi tavo planai. 

— Maniau, gal pavyktų surengti kokią iškylą. Juk būtų roman- 
tiška, tiesa? 

— Toks sumanymas įeina į būtiniausių sąlygų dešimtuką. 

— Bet pavasarį ir fermoje, ir čia labai daug darbų. 

— Bėk į mano trobelę ir pasisukiok podėlyje. Vietelę iškylai rasi 
ir pas mus. 

— Čia? — dėbtelėjo į ją Farlis. — Dabar? 

— Galiu lažintis iš savo penkerių metų biudžeto, kad ir dabar 
kišenėje turi žiedą. 

— Aš nesilažinsiu. Turiu taupyti pinigus. — Susijaudinęs ir su- 
sirūpinęs Farlis apsižvalgė. — Manai, kad aš jai ir čia galėčiau pasi- 
piršti? 

— Farli, šiandien tokia graži popietė. Ši vieta jai patinka taip 
pat kaip ir man, todėl manau, kad taip, tu galėtum jai pasipiršti ir čia. 
Pasirūpinsiu, kad visi jus paliktų ramybėje. 

— Tik niekam nesakyk, kam to reikia. 

— Tikėk manim. 

Farlis tikėjo Lile, ir kuo daugiau apie tai mąstė, tuo labiau toks 
sumanymas jam atrodė teisingas. Galiausiai jiedu su Tense būtent 
prieglaudoje ir susipažino. Čia jis ją įsimylėjo. Ir Tensė jį įsimylėjo 
— Farlis jau lyg ir buvo pasirengęs tai pripažinti. 

Lilė menkai ko teturėjo iškylai surengti, tačiau Farlis rado šio to 
keliems sumuštiniams sutepti. Jis pasiėmė obuolių, traškučių maišelį 
ir du dietinės kolos butelius; daugiau nieko Lilė ir neturėjo. 

Tada jis įkalbėjo Tensę prisėsti prie iškylautojams pastatyto 
stalo. 

— Turiu tik neilgą pertraukėlę. 

— Ir aš neturiu daug laiko, bet tiek, kiek turiu, norėčiau praleisti 
su tavimi. 

Jis matė, kad Tensė „minkštėja'. 

— Farli, tu mane pribaigsi. 

— Vakar vakare labai tavęs ilgėjausi. 

Prieš siūlydamas jai prisėsti ant jau nuvalyto suolelio Farlis kils- 
telėjo jos veidą norėdamas pabučiuoti. 

Tensė atsiduso. 

— Ir aš tavęs ilgėjausi. Tikrai ilgėjausi. Bet džiaugiuosi, kad grį- 
žai. Taip ir turėjai pasielgti. Visi kažkaip stengiasi nesinervinti, o aš 
dėl to dar labiau nervinuosi. Daug laiko praleidžiu dirbdama tokioje 
vietoje, kurią daugelis žmonių vadina pavojinga zona. Žinoma, aš 
šiek tiek rizikuoju. Bet čia viskas apskaičiuota, visi gerbiami, viskas 
suprantama. Tačiau kai ko niekaip negaliu suprasti — sakyčiau, žmo- 
nės yra labiausiai neprognozuojami iš visų gyvūnų. 

— Turi randą. 

Farlis perbraukė pirštu per žymę ant lensės rankos. 

— Liko nuo gepardės, pamaniusios, kad aš pavojinga. Daugiau 
būta mano, o ne jos kaltės. Ir dėl viso šito, kas dedasi dabar, Lilė nėra 
kalta. Dėl nieko nekalta. 

— Mes neleisime, kad jai kas nors nutiktų. Neleisiu, kad tau kas 
nors nutiktų. 

— Ašjo nedominu. — Tensė uždėjo delną Farliui ant rankos. — 
Be to, aš gadinu šią trumputę iškylą. Ką mes čia turim? — Paėmusi 
sumuštinį Tensė nusijuokė. — Riešutų sviestas ir džemas? 

— Lilės meniu buvo skurdokas. 

— Bet riešutų sviesto ir džemo ji turi visada. — Tensė atsikando 
sumuštinio. — Kaip fermos reikalai? 

— Daug darbų. Jau beveik metas pavasariniam arimui. Be to, 
kelis veršiukus greitai paversime jaučiais. 

— Į... oi... — Tensė pakėlė ranką ir pirštais pavaizdavo kerpan- 
čias žirkles. — Čiaukšt čiaukšt? 

— Taip. Man visada truputį skauda. 

— Bet ne tiek, kiek veršiukams. 

Jis nusišypsojo. 

— Tai vienas iš darbų, kuriuos vis tiek kažkaip reikia nudirbti. 
Gyvenimas fermoje beveik toks pat kaip čia. Viską matai taip, kaip 
yra iš tikrųjų. Turi dirbti lauke, pasijusti esąs visa ko dalimi. Tau pa- 
tiktų gyventi fermoje. 

— Galbūt. Kai atvykau padėti Lilei, tikrai maniau, kad padirbė- 
siu laikinai. Maniau, padėsiu jai įsikurti ir įsibėgėti, pamokysiu dirbti 
jos žmones, o paskui susirasiu darbą kokioje nors stambioje firmoje, 
išgarsėsiu. Bet ši vieta mane tarsi pririšo. 

— Dabar tu namie. 

— Atrodo, kad taip. 

Farlis ištraukė iš kišenės žiedą. 

— Susikurkime savo namus, Tense. 

— Farli. Oo! — Ji iškėlė ranką, o kitą priglaudė prie krūtinės. — 
Nebegaliu kvėpuoti. Negaliu kvėpuoti. 

Farliui iškilo keblumų — Tensė nusisuko ir įspraudė galvą tarp 
kelių. 

— Ramiau... 

— Beprotybė. — Ji vos gaudė kvapą. 

— Kelis kartus ramiai įkvėpk ir iškvėpk. 

— Farli, ką tu padarei? Ką padarei? 

— Nupirkau žiedą moteriai, kurią ketinu vesti. Dar porą kartų 
įkvėpk ir iškvėpk. 

— Vedybos yra didelis dalykas! Didžiulis. O mes juk ką tik pra- 
dėjome susitikinėti. 

— Bet jau seniai vienas kitą pažįstame, o pastaruoju metu dar 
ir miegame kartu. Aš tave myliu. — Farlis glostė jai nugarą mėginda- 
mas padėti nusiraminti. — O jei manęs nemylėtum, dabar neslėptum 
tarp kelių galvos. 

— Tai šitaip tu matuoji meilę? Myliu, nes svaigstu, ir man trūks- 
ta oro? 

— Taip, geras ženklas. Na, ar jau pasirengusi žmoniškai atsisėsti, 
kad galėtum apžiūrėti žiedą? Lilė padėjo išrinkti. 

— Lilė? — Tensė iškart pašokusi išsitiesė. — Ji apie tai žino? Kas 
dar žino? 

— Na, turėjau pasakyti Džo ir Dženai. Jie man kaip tėvai, ką čia 
ir kalbėti. Ir dar žino Ela iš juvelyrikos parduotuvės. Sunku nupirkti 
žiedą jai nežinant. Ir daugiau niekas. Norėjau tau padaryti staigmeną. 

— Padarei. Didelę. Bet... 

— Tau patinka? 


Gal kai kurios moterys būtų galėjusios atsispirti pagundai ati- 
džiai apžiūrėti žiedą, bet Tensė buvo ne tokia. 

— Gražus. Oooi, jis nuostabus. Tikrai. Bet... 

— Kaip ir tu. Nebūčiau drįsęs prašyti, kad nešiotum žiedą, jei jis 
būtų kitoks. Tai rožinis auksas. Todėl ir žiedas truputį kitoks. Tu ne 
tokia kaip kitos, todėl norėjau tau padovanoti ką nors ypatinga. 

— Farli, galiu nuoširdžiai tau pasakyti, jog ir tu ne toks kaip 
kiti. 

— Todėl mes ir tinkame vienas kitam. "Tu tik prieš ką nors at- 
sakydama minutėlę paklausyk. Žinau, kaip reikia dirbti, kaip uždirbti 
patogiam gyvenimui. Ir tu žinai. Mes abu dirbame tai, ką išmanome, 
kas mums patinka. Manau, tai svarbu. Čia mūsų vieta — tavo ir 
mano. Šitai irgi svarbu. Bet svarbiausia, kad aš tave myliu. 

Jis paėmė Tensės ranką ir žvelgė jai į akis giedru ir rimtu 
žvilgsniu. 

— Tavęs niekada niekas taip nemylės kaip myliu aš. Džo ir 
Džena padarė iš manęs vyrą. Ir kiekvieną kartą į tave Žiūrėdamas 
suprantu kodėl. Tense, aš labiau už viską pasaulyje noriu kartu su 
tavimi susikurti gerą gyvenimą ir kiekvieną dieną daryti tave lai- 
mingą. Na, beveik kiekvieną, nes kartais tu ant manęs pyksi. Kartu su 
tavimi aš noriu susikurti namus ir šeimą. Manau, man seksis. Jeigu tu 
dar nepasirengusi jo užsimauti, galiu palaukti. "Tol, kol tau bus viskas 
aišku. 

— Įsiminiau visus tavo argumentus. Racionalūs, svarūs argu- 
mentai. Bet kai į tave Žiūriu, kai tu Žiūri į mane, visi tie argumentai 
pasirodo silpni. Tarsi pasiteisinimai. Farli, tu neturėtum būti tasai 
vienintelis, ir nežinau, kodėl esi. Bet esi. 

— Tense, ar myli mane? 

— Farli, tikrai myliu. 

— Ar tekėsi už manęs? 

— Tikrai tekėsiu. — Tensė nustebusi trumpai nusijuokė. — Taip, 
tekėsiu. 

Ji ištiesė ranką. Farlis užmovė žiedą. 

— Tinka, — trumpas Tensės žodelis buvo ištartas virpančiu 
balsu ir labai tyliai. 

— Mes susižadėję. 

— Taip. — Dabar Tensė nusijuokė visa krūtine ir jį apsikabi- 
no. — Taip, susižadėję. 

Lilė kiek įmanydama stengėsi, kad jos žmonės eitų dirbti į kitą 
teritorijos pusę. Ji turėjo pakeisti ir savo darbo vietą, kad matytų iš- 
kylautojų stalą, nes po prieglaudą praktikantai vedžiojo lankytojų 
grupę. 

Ji įtikinėjo save, kad tai joks ne šnipinėjimas. Ji tik... stebi, kaip 
viskas vyksta. Ir pamačiusi, kaip Tensė puola Farliui į glėbį, Lilė ne- 
suspėjo užgniaužti linksmo šūksnio. 

— Atsiprašau, kaip? — paklausė Erikas. 

— Nieko, nieko. Eee, gal galėtum pažiūrėti, ar viskas parengta 
rytoj rytą atvyksiančiai moksleivių grupei? Jie bus švietimo centre. 
Pasiimk dar porą praktikantų. 

— Gerai, būtinai. Šiandien popiet Matas ketina apžiūrėti naująją 
tigrę. Norėjau stebėti, kaip jis dirba, o gal net ir asistuoti. 

— Jeigu Matas sutinka... 

— Sklinda kalbos, kad ketinate išardyti gardus skiriančią tvorą. 

— Taip, kai Matas baigs apžiūrą. Dabar ji vis tiek narve, Erikai. 
Narvas didesnis, švarus, saugus. Bet kai išardysime tvorą, ji galės lais- 
vai bendrauti su savo rūšies atstovu, o kai bus pasirengusi, galės vaikš- 
tinėti po žolę, po savo teritoriją, galės bėgioti, tikiuosi, dar ir Žaisti. 

— Aš tik norėjau įsitikinti, kad tai ne gandai. Man net baisu 
pagalvoti, ką jie jai padarė. Kleo buvo kitokia. Ji buvo tokia daili, 
išpuoselėta, arogantiška. O šitoji atrodė liūdna ir pavargusi. Aš ją 
užjaučiu. 

— Štai kodėl tau vis geriau sekasi darbas — tu juos užjauti. 

Eriko akys sušvito. 

— Dėkoju. 

Ar ir ji kažkada buvo tokia jauna? — svarstė Lilė. Ar ir jai, iš- 
girdus vadovo ar mokytojo komplimentą, taip nušvisdavo akys, o 
žingsniai tapdavo tokie lengvi? Tikriausiai taip. 

Bet ji buvo labai susikaupusi, nepajudinamai pasiryžusi pra- 
minti savo pačios kelią. Jai rūpėjo ne tik pasiekti tikslą, bet ir kom- 
pensuoti sau už tai, ką prarado — už Kupą. 

Stebėdama prieglaudos žemes ji giliau įkvėpė. Galiausiai ji turi 
pripažinti, kad viskas pavyko. O dabar tereikia pačiai nuspręsti ir 
pasirinkti — ar verta grįžti atgal, ar verta susigrąžinti tai, kas buvo 
prarasta. 

Lilė išgirdo žvyru gurgždančius lėtus žingsnius ir atsisuko ke- 
tindama gintis. Matas taip greitai šoko atatupstas, kad paslydo ir vos 
nepargriuvo. 

— Jėzau, Lile! 

— Atsiprašau, atsiprašau. — Ar tikrai ji visą dieną tokia įsitem- 
pusi, pagalvojo Lilė. — Tu mane išgąsdinai. 

— Na, o aš būdamas tarp žvėrių kenčiu baimę ištisus penkerius 
metus, vadinasi, mes atsiskaitę. Norėčiau apžiūrėti tigrę. 

— Gerai. Erikas nori asistuoti. 

— Puiku, — Matas labai lengvai patapšnojo jai per petį. Lilė 
žinojo, kad Matui šis gestas prilygsta šiltam apkabinimui. 

— Kabinete irgi yra daug darbų. Juos ir galėtum dirbti. 

— Jis turi mane matyti. Jeigu jis stebi, jeigu tupi kur nors netoli, 
turi mane matyti. Jis turi matyti, kad aš darau tai, ką darau visada. 
Kalbu apie galią. — Lilė prisiminė, ką jai buvo sakęs Kupas. — Kuo 
daugiau slepiuosi, tuo daugiau jam suteikiu galios. Velnias, Matai, — 
pridūrė ji pamačiusi, kaip Farlis ir Tensė bučiuojasi prie sunkveži- 
mio, — šiandien tikrai puiki diena. 

— Tikrai? 

— Palauk ir pamatysi. 

Lilė susikišo rankas į užpakalines kišenes ir, Farliui nuvažiavus, 
nužingsniavo pasitikti Tensės. 

Tensė atsigręžė; jai einant Lilės link nuo tankaus alsavimo kil- 
nojosi pečiai. 

— Tu žinojai. 

— Parodyk, kaip atrodo ant piršto, — Lilė čiupo Tensės ran- 
ką. — Stebuklingai. Nuostabiai. Aš šauni. Nors, tiesą sakant, jis pats jį 
išrinko, na, nebent jam persidavė mano mintys. 

— Tai štai kodėl tu šįryt taip keistai veblenai. Manei, jog kalbu 
apie tai, kaip Farlis prašė už jo tekėti, o ne apie elektroninę žinutę. 

— Akimirką sutrikau, — pritarė Lilė, — bet neveblenau. 

— Dabar jis man pasakė, jog ketino pasipiršti vakar vakare. 
Turėjo paruošęs šampano butelį ir žvakių. Jis ketino įvykdyti savo 
sumanymą mano bute. 

— Bet, užuot taip padaręs, išvažiavo pasirūpinti šeima. 

— Taip, išvažiavo. — Tensės akys sudrėko. — Toks jau jis yra, 
ir tai viena iš priežasčių, kodėl ant mano piršto jo žiedas. Dabar jau 
supratau. Jis už mane jaunesnis, jo oda šviesesnė. Bet jis geras geras. 
Jis — mano žmogus. Lile? Aš ketinu tekėti už Farlio. 

Juokdamasi ir šūkčiodama Lilė čiupo Tensę į glėbį ir ėmė ją 
sukti ratu. 

— Koks velnias čia dedasi? — nesuprato Matas. 

— Juk sakiau, kad šiandien išties puiki diena. 

— Todėl judvi šūkaujate ir straksite? 

— Taip! — Tensė pribėgo prie jo, šoko jam ant kaklo ir vos ne- 
nuvertė apsikabindama. — Aš susižadėjau. Pažvelk, pažvelk, pažvelk 
į mano žiedą! 

— Labai gražus. — Matas lengvai stumtelėjo Tensę patraukda- 
mas iš asmeninės erdvės ir nusišypsojo. — Sveikinu. 

— Oi! Turiu bėgti parodyti Merei. Ir Liucijui. Na, labiausiai tai 
Merei. 

Tensei nubėgus, Lilė tebesišypsojo. 

— Matai? Išties puiki diena. 


Svarbiausia — šeima, priminė sau Lilė ir sėdėdama tėvų valgo- 
majame už stalo stengėsi nesijaudinti. Jos mama norėjo — primygti- 
nai reikalavo — šventinių pietų šeimos rate, taigi dabar Lilė buvo ten, 
kur ir turėjo būti: su jais, su Farliu ir Tense, su Liuse ir Semu, kurie 
neoficialiai buvo laikomi Farlio seneliais. Ir, savaime suprantama, su 
Kupu. 

Tačiau Lilės mintys nuolat sukosi apie prieglaudą. Ji priminė 
sau, kad apsaugos sistema įjungta ir veikia. Matas, Liucijus ir du 
praktikantai viską atidžiai stebi. 

Viskas gerai. Jiems gerai, žvėrims gerai. Bet jei kas nutiktų bū- 
tent tada, kai jos ten nėra... 

Įsisiūbavus šnekoms, Kupas pasilenkė ir sušnabždėjo Lilei į 
ausį: 

— Liaukis nerimauti. 

— Stengiuosi. 

— Labiau pasistenk. 

Lilė pakėlė vyno taurę ir pasirūpino šilta šypsenėle. 

Vestuvės vėlyvą vasarą. Šitai Lilė išgirdo ir suprato. Dabar jau 
balandis, ir tiek daug visko reikia padaryti. Buvo tariamasi dėl šven- 
tės vietos — fermoje ar prieglaudoje; dėl laiko — dienos metu ar 
vakare. 

Ar jis žino, kad ji čia? — svarstė Lilė. Ar jis mėgins kam nors 
pakenkti tik tam, kad įrodytų, jog sugeba? 

Po stalu Kupas paėmė jos ranką ir spustelėjo. Spustelėjimas 
buvo ne palaikantis ar meilus, bet reiškiantis vieną dalyką — baik. 

Lilė lengvai spyrė jam į koją, bet pamėgino susikaupti. 

— Jeigu man reikėtų balsuoti, pasisakyčiau už vestuves čia, fer- 
moje, dienos metu. Tada galėtume švęsti iki pat vakaro. Visai dienai 
uždarytume prieglaudą. Čia daugiau vietos, o jeigu kartais nepasi- 
sektų su oru... 

— Prikąsk liežuvį, — paliepė Džena. 

— Na, šis namas patogesnis nei trobelės. 

— Uždaryti prieglaudą visai dienai? — Tensė užkabino svar- 
biausią klausimą. — Tikrai? 

— Liaukis, Tense. Juk ne kasdien išteka geriausios draugės. 

— Jergutėliau, reikės apsipirkti! — Džena mirktelėjo Liusei. — 
Suknelės, gėlės, maistas, tortas... 

— Mes norėjome visko kuo paprasčiau, — įsiterpė Farlis. 

Į šią pastabą Džo tik sumurmėjo: 

— Pasvajok, sūnau. 

— Paprasčiau tai paprasčiau, anokia čia bėda. Bet ir „paprasčiau“ 
turi būti kiek galima geriau ir gražiau, — savo žodžiams norėdama 
suteikti dar daugiau svorio Džena įbedė pirštą Džo į ranką. — Tense, 
tikriausiai greitai atvyks tavo mama, todėl turime suremti pečius ir 
pasukti galvas. 

— Jos niekas nesulaikys. Nuo tada, kai viską jai pasakiau, ji man 
skambino tris kartus; ji jau turi visą nuotakos suknelių žurnalų šūsnį. 

— Kai ji atvyks, pradėsime mergaičių žygį. Oi, kaip bus smagu! 
Liuse, surengsime apsipirkinėjimo safarį. 

— Ašjau įsivaizduoju... Džena, prisimeni gėles per Vendžio Rir- 
derio dukters vestuves? Mes galime juos nurungti. 

— Kuo paprasčiau, — pašnairavo į Farlį Semas. 

— Kol jūs, moteriškės, per daug neįsismarkavote ir nepradė- 
jote kalbėti apie į padangę paleistą šimtą balandžių ir šešis baltus 
arklius... 

— Arkliai, — apsidžiaugusi ir suplojusi delnais pertraukė vyrą 
Džena. — Oi, mes galėtume išpuošti arklio traukiamą vežimaitį. Ga- 
lėtume... 

— Patylėk, Džena. Farlis jau visas išblyškęs. 

— Bet jam tereikės būti, ir viskas. Visa kita paliekate mums, — 
pasakė Džena žvelgdama į Farlį. 

— O dabar apie kitką, — tildydamas žmoną pagrūmojo pirštu 
Džo. — Mes su Džena aptarėme kelis praktinius klausimus. Na, gal 
judu mąstote ką nors kita, o gal dar apie tai negalvojote, bet mudu su 
Džena norime jums padovanoti tris akrus. Jums pakaks vietos namui 
pasistatyti, susikurti savo vietelę. Namai būtų pakankamai arti jūsų 
abiejų darbų. Na, jei tik tu, Farli, ketini likti čia, fermoje, o tu, Tense, 
ir toliau dirbsi su Lile. 

Farlis spoksojo į Džo. 

— Bet... teisėtai žemė turėtų pereiti Lilei. 

— Farli, nebūk kvailas, — tarstelėjo Lilė. 

— Aš... aš nežinau, ką ir kaip dabar pasakyti. 

— Tikriausiai apie tai norėtum pasikalbėti su savo nuotaka, — 
pasakė Džo. — Jeigu nuspręsi, kad žemės nori, ji tavo. O jei nuspręsi, 
kad nenori, niekam neliks jokių nemalonių nuosėdų. 

— Nuotaka nori šį tą pasakyti. — Tensė atsistojo ir iš pradžių 
nuėjusi prie Džo, o paskui prie Dženos juos abu pabučiavo. — Ačiū. 
Nuo tada, kai mes su Lile koledžo laikais tapome kambario draugės, 
jūs elgiatės su manimi kaip su šeimos nare. Taigi dabar aš ir esu šei- 
ma. Net nežinau, ar gali būti kas nors geriau nei turėti namus čia, 
šalia jūsų, šalia Lilės. — Ji plačiai nusišypsojo Farliui. — Aš — laimin- 
giausia moteris pasaulyje. 

— Tai, sakyčiau, viskas sutarta. — Džo uždėjo delną Tensei ant 
rankos, spaudžiančios jam petį. — Pirmai progai pasitaikius eisime 
apžiūrėti sklypo. 

Per daug priblokštas, kad galėtų kalbėti, Farlis tik linktelėjo. Jis 
atsikrenkštė. 

— Aš tik noriu... — Atsistojęs jis spruko į virtuvę. 

— Štai dabar galima pakalbėti apie šį tą tikrai įdomaus, — trynė 
rankas Semas. — Turime pastatyti namą. 

Džena susižvalgė su Tense ir nusekė paskui Farlį. 

Farlis stovėjo priebutyje, rankomis įsitvėręs turėklo. Lilės už- 
uostas lietus tekšėjo į balutes, girdė orės laukiančius laukus. Kai Dže- 
na paglostė jam nugarą, jis atsitiesė ir atsisukęs stipriai ją apkabino. 
Stipriai stipriai. 

— Mama... 

Prisiglausdama Farlį Džena šniurkštelėjo susigraudinusi taip 
pamaloninta. Farlis retai kada ją taip vadindavo, o kai pavadindavo, 
dažniausiai juokaujamu tonu. Bet dabar tuo vieninteliu žodžiu buvo 
pasakyta viskas. 

— Mano mielas berniuk... 

— Net nežinau, ką man daryti su visa šita laime. Tu man sa- 
kydavai: „Farli, susirask savo laimę ir jos nebepaleisk.“ Dabar aš jos 
turiu tiek, kad net nebegaliu visos išlaikyti. Net nežinau, kaip tau 
dėkoti. 

— Tu jau padėkojai. Didesnės padėkos nė nebūna. 

— Kai buvau vaikas, man buvo kalama, jog niekada nieko ne- 
turėsiu, niekada nieko nepasieksiu, niekuo netapsiu. Ir aš lengvai tuo 
patikėjau. Man buvo sunkiau patikėti tuo, ką sakėte judu su Džo. Jūs 
nuolat man kartojote, kad galiu būti kuo tinkamas, galiu tapti, kuo 
tik noriu, galiu turėti viską, kam tik užsidirbsiu. Jūs privertėte mane 
tuo patikėti. 

— Tensė sakė, jog yra laimingiausia moteris pasaulyje; taip, ji 
išties velniškai laiminga. Bet ir aš lygiai taip pat laiminga. Čia pat yra 
abu mano vaikai. Galiu stebėti, kaip jie kuriasi savo gyvenimus. Be to, 
galėsiu ruošti vestuves. — Ji atšlijo ir paglostė Farliui skruostus. — Aš 
būsiu tikra rakštis uodegoj... 

Farlio veide vėl nušvito šypsena. 

— Labai laukiu. 

— Tai dabar taip sakai. Palauk, kai pradėsiu, gręšiu iki kaulų 
smegenų... Ar jau galime grįžti? Jeigu per ilgai čia užsibūsi, Semas su 
Džo suprojektuos namą tau nė nespėjus pasakyti „tprū“. 

— Jau dabar? — Farlis apkabino Dženą per pečius. — Aš viskam 
pasirengęs. 

isą naktį trankėsi baisios vėtros su žaibais ir perkūnais, besi- 
daužančiais iki ryto. Paskui oras dar labiau subjuro. 

Pirmos krušos atakos buvo tarsi žirnių didumo žvyras, 
spirgantis ant takų, čirškantis ant stogų. Gerai išmananti pavasa- 
rinių orų kaitą Lilė paliepė nugabenti į stogines visas transporto 
priemones, kurias tik buvo įmanoma įtalpinti. O savo sunkvežimį 
ji vairavo per klampynę kaip tik tada, kai iš dangaus pasipylė golfo 
kamuoliukai. 

Žvėrims pakako proto sulįsti po stogais, tačiau Lilė matė, kaip 
keli praktikantai laksto juokdamiesi, samstydami saujomis ledukus 
ir jais mėtydamiesi. Tarsi koks linksmas vakarėlis, pagalvojo ji; juodą 
dangų raižantys žaibai — tarsi įmantrūs šviesos efektai. 

Pamačiusi Eriką, šaudant perkūno patrankoms žongliruojantį 
trimis ledo kamuoliukais, tarsi būtų koks gatvės artistas, Lilė tik pa- 
purtė galvą. 

Vis tiek kas nors gaus per makaulę, galvojo ji. 

Lilė nusikeikė išgirdusi, kaip gražaus persiko dydžio ledo ga- 
balas trinktelėjo į sunkvežimio stogą. Mašiną pastačiusi sandėlyje ji 
piktai suniurnėjo pamačiusi naują įlinkį. 

Dabar jau nesijuokia, pamanė ji žiūrėdama, kaip praktikantai 
neria į arčiausiai pasitaikiusią pašiūrę. Lilė žinojo, kad bus dar dau- 
giau įlenkimų ir nubraukimų, sumaitotų sodinukų ir krūvų krūvos 
ledų, kuriuos reikės nukasti ir nugrandyti. Tačiau dabar ji šilumoj ir 
sausumoj, todėl ir nutarė palūkėti prie sunkvežimio. 

Bet tada ji pamatė, kai į vienos bėgančios merginos nugarą 
smogė beisbolo kamuoliukas; mergina neišsilaikė ir krito į purvą. 

— Mėšlas. 

Lilė išlėkė iš sandėlio ir pasileido merginos link, nors kiti vaiki- 
nai irgi puolė kelti nukritusiąją. 

— Veskite ją vidun. Vidun! 

Atrodė, kad kamuoliukais svaidosi visa įtūžusi beisbolo žaidėjų 
komanda. 

Sučiupusi merginą Lilė pusiau nunešė, pusiau nutempė ją link 
trobelės priebučio. Jie visi buvo šlapi ir purvini, o mergina — išblyš- 
kusi kaip prieglaudą plakantis ledas. 

— Ar susižeidei? 

Mergina papurtė galvą ir sunkiai alsuodama apsikabino ranko- 
mis kelius. 

— Visą dūšią iš manęs išmušė. 

— Aš manau. — Virš kalnų tarsi puolantiems liūtams riaumo- 
jant griaustiniui, Lilė naršė po sujauktus smegenų stalčiukus mėgin- 
dama prisiminti dviejų naujų praktikantų vardus. — Tik nusiramink. 
Ridai, eik ir atnešk Lenai vandens. Nusišluostyk kojas, — pridūrė ji. 
Priminti nepakenks. 

— Viskas nutiko taip greitai. — Lena drebėjo žvelgdama purvi- 
name veide žibančiomis akimis. — Iš pradžių krito ledinės skiedrelės, 
o paskui — stalo teniso kamuoliukai. O tada... 

— Sveika atvykusi į Pietų Dakotą. Paprašysim, kad Matas tave 
apžiūrėtų. Ar tu įsitikinusi, kad nesusižeidei? 

— Eeee... Ne. Tik tarsi... būčiau gavusi per galvą. Ačiū, Ridai. — Ji 
paėmė vandens butelį ir godžiai gėrė. — Išsigandau. Ir vis dėlto... — Ji 
žvelgė Lilei per petį į Žemę daužančius ledo kamuoliukus ir iš debesų 
besišakojančius nuožmių žaibų raizginius. — Keistai gražu. 

— Prisimink, ką pasakei, kai reikės viską kuopti. Kruša ilgai nesi- 
tęs, — jau slopsta, nusprendė Lilė. — Audra dabar slenka į vakarus. 

— Tikrai? — Lena sumirksėjo žvelgdama į Lilę. — Galite prog- 
nozuoti? 

— Vėjas gena debesis. Gali eiti į mano dušą. Paskolinsiu dra- 
bužių. Kai viskas baigsis, visi kiti ateikite į mano kabinetą. Bus daug 
darbo. Eime, Lena. 

Lilė nusivedė merginą į viršų, mostelėjo ranka vonios pusėn. 

— Gali nusimesti drabužius. Įdėsiu juos skalbti. 

— Atleiskite, kad pridariau tiek rūpesčių. Nenorėjau į save at- 
kreipti jūsų dėmesio būtent taip — gavusi smūgį krušos ledu. 

— Atsiprašau? 

Lilė atsigręžė stovėdama prie komodos, iš kur jau buvo ištrau- 
kusi naujus džinsus ir medvilninį nertinį. 

— Norėjau pasakyti, kad nuo tada, kai čia atvykau, daugiausia 
dirbome su Tense ir Matu. Kai čia tokia situacija, dar nepasitaikė 
progos dirbti tiesiogiai su jumis. 

— Tai pasitaikys. 

— Aš čia atvykau būtent dėl jūsų. Būtent dėl jūsų studijuoju 
laukinių gyvūnų biologiją ir gamtosaugą. 

— Tikrai? 

— Dieve, gal ir pasirodysiu nevykėlė. — Lena atsisėdo ant 
klozeto dangčio norėdama nusitraukti batus. — Mačiau dokumen- 
tinį filmą apie tai, kaip čia darbuojatės. Filmas trijų serijų. Sėdėjau 
namie mirtinai užknista mokyklos ir nuobodžiavau. Na, žinote, 
junginėjau kanalus, ir tiek. Netyčia pamačiau gabaliuką apie jus ir 
jūsų prieglaudą. Kitų dviejų serijų nemačiau, nes, — na, supranta- 
te, — turėjau grįžti į mokyklą. Bet įsigijau DVD, tą patį, kurį galima 
nusipirkti mūsų suvenyrų krautuvėlėje. Tikrai labai įsijaučiau į viską, 
ką čia darote, įsiklausiau į tai, ką pasakojate, ką čia kuriate. Pamaniau 
sau — štai kuo norėčiau būti užaugusi. Mama sakė, kad mano pasi- 
rinkimas puikus, bet manė, jog kol baigsiu mokyklą, dar tuziną kartų 
keisiu savo nuomonę. Tačiau nepakeičiau. 

Suintriguota Lilė padėjo ant stalelio džinsus, megztuką ir porą 
šiltų kojinių. 

— Negi vienas dokumentinis filmas galėtų padaryti tiek daug. 

— Jūs kalbėjote taip aistringai, — tęsė Lena atsistodama ir seg- 
damasi purviną megztuką su gobtuvu. — Viską dėstėte taip aiškiai ir 
įsijautusi. Anksčiau niekada nesidomėjau mokslu. Tačiau jums kal- 
bant žodžiai skambėjo, na, net nežinau, kažkaip seksualiai, šauniai ir 
svarbiai. Bet dabar jums atrodys, kad mėginu įsiteikti. 

— Kiek tau tada buvo metų? 

— Šešiolika. Iki tol maniau, kad būsiu roko žvaigždė. — Ji nu- 
sišypsojo ir nusimovė šlapius džinsus. — Man neatrodė didelė bėda, 
kad nemoku dainuoti ar groti kokiu nors muzikos instrumentu. Tada 
per televiziją pamačiau jus ir pamaniau — štai kur roko žvaigždė. 
Štai taip čia ir atsidūriau — nusirenginėjanti jūsų vonios kambaryje. 

— Kai kreipeisi į mus su prašymu atlikti praktiką, tavo vadovas 
labai gerai tave įvertino. 

Akivaizdžiai nemirsianti iš drovumo Lena stovėjo vienais apati- 
niais ir žvelgė į Lilę didelėmis vilties kupinomis akimis. 

— Jūs skaitėte mano bylą? 

— Čia mano prieglauda. Pastebėjau, kad uoliai dirbi, įdėmiai 
klausai. Rytais visada atvyksti laiku, kai reikia, pasilieki ilgiau. Tu ne- 
siskundi, kai reikia dirbti juodus darbus, o tavo raštiškos ataskaitos 
išsamios ir nuoseklios, na, gal kiek per manieringos. Pastebėjau, kad 
randi laiko pasikalbėti su žvėrimis, nebijai klausinėti. Vienu metu čia 
dirbama daug darbų, todėl lieka mažiau laiko pabendrauti akis į akį, 
ko aš ir siekiau kurdama praktikantų mokymo programą. Bet tave 
pastebėjau dar prieš tau išsitiesiant veidu į purvą. 

— Kaip manote, ar turiu viską, ko reikia tokiam darbui? 

— Pasakysiu, kai baigsime mokymo programą. 

— Baugu, bet teisinga. 

— Eik praustis. — Lilė jau rengėsi išeiti, bet paskui sudvejo- 
jo. — Lena, ką kiti kalba apie tai, kas čia vyksta? Kaip jūs, jaunuoliai, 
į tai reaguojate? Juk pasikalbate, — klausinėjo Lilė. — Ir pati kažkada 
buvau praktikantė, viską prisimenu. 

— Visi šiek tiek sudirgę ir susijaudinę. Bet, kita vertus, grėsmė 
neatrodo labai reali. 

— Būtų gerai, jei visi laikytumėtės kartu. Kiek tik įmanoma. Kai 
susitvarkysi, išeik pro anas duris. 

Lilė nulipo į apačią ketindama įmesti į skalbyklę drabužius, 
prisakiusi sau nepamiršti jau išskalbtus sudėti į džiovintuvą. Aidint 
tolstančiam griaustiniui ji mąstė apie duše besiprausiančią merginą 
ir suprato, jog Lena jai primena Karoliną. 

Nuo tokios minties ją nukrėtė šiurpas; paskui ji išėjo į lauką 
kasti krušos pažertų ledų. 

Fermoje Kupas ir Semas išleido į ganyklą arklius. Semas truputį 
šlubčiojo — tikriausiai geriau jau nebus, — bet atrodė ganėtinai su- 
stiprėjęs ir tvirtas. Kupui pakako vien to, kad dabar jau nebereikėjo 
sekti kiekvieno senelio žingsnio. 

Jiedu stebėjo, kaip arkliams pašiojant žolę linksmai žaidė ku- 
meliukai. 

— Gerai nors tiek, kad neturėjome žiemkenčių. Galėjo būti dar 
blogiau. — Pasilenkęs Semas pakėlė beisbolo kamuoliuko dydžio 
ledo gabalą. — Na, tai kaip tavo rankelė? 

— Dar galinga. 

— Pažiūrėkim. 

Kupas patenkintas paėmė ledo kamuoliuką ir pasipustęs delną 
sviedė tolyn aukštai išmetęs. 

— O kaip tavo? 

— Dabar jau taip toli nenumesčiau, bet tikrai galiu pataikyti 
ten, kur ir taikau. — Semas pakėlė dar vieną ledinį kamuoliuką, nusi- 
taikė į pušį ir sutrupino ledą tiesiai į kamieno vidurį. — Vis dar turiu 
gerą akį. 

— Bėgikas iš antros bazės bėga toliau. Atmušėjas praleidžia 
smūgį. Bėgikas lekia. — Kupas čiupo dar vieną ledo kamuoliuką ir 
nusitaikė į įsivaizduojamą trečią bazę. — Jis iškrenta. 

Semui kikenant ir ieškant tinkamo leduko, pasigirdo Liusės 
balsas. 

— Arjūs, kvailiai, malsitės mėtydami ledus, ar imsitės darbo? 

Ji pasirėmė ant kauptuko, kuriuo mėgino nubraukti nuo daržo 
lysvių ledus. 

— Mums galas, — pratarė Kupas. 

— Ji įsiutusi, nes kruša išdaužė lapinių kopūstų sodinukus. Man 
tai gerai. Negaliu tų kopūstų pakęsti. Tuoj ateinam, Liuse! — Jiems 
apsisukus grįžti Semas nusišluostė į kelnes delnus. — Mąsčiau apie 
tavo pasiūlymą pasitelkti daugiau pagalbos. Ketinu paieškoti talkos. 

— Tai gerai. 

— Na, tai nereiškia, kad ir pats nesusidoročiau su darbais. 

— Suprantu, pone. 

— Tik pamaniau, kad tada tu daugiau laiko galėtum skirti 
verslui. Jeigu rastume ką nors, kas mums padėtų ūkyje, turėtume 
daugiau laiko dirbti su turistais ir nuomoti arklius. Taip būtų prak- 
tiškiau. 

— Sutinku. 

— Kaip suprantu, nebeilgai gyvensi tame darbininkų namelyje. 
Na, jeigu tau pakaks sveiko proto ir tvirto stuburo. Jei sveiko proto 
vis dėlto pakaks, tau labiau rūpės Lilės trobelė. Kai susitvarkysi ir su- 
kursi šeimą, norėsi daugiau vietos. 

— Tai mane išspiri? 

— Paukštis turi palikti gimtą lizdą, — šyptelėjo Kupui Se- 
mas. — Bet iš pradžių mes tau duosime šiek tiek laiko. Žiūrėk, kad 
negaištum. 

— Tačiau dabar situacija sudėtinga, seneli. 

— Vaike, situacija visada būna sudėtinga. Judviem abiem kartu 
reikėtų atnarplioti vieną kitą mazgą. 

— Man atrodo, kad mes tą ir darome, na, bent jau pradedame. 
O dabar man labiausiai rūpi, kad ji būtų saugi. 

— Manai, kad šitai pasikeis? — Semas minutėlę stabtelėjo ir 
žvelgdamas į Kupą papurtė galvą. — Dievo valia, greitai nebebus 
taip, kaip yra dabar, bet tu visą gyvenimą stengsiesi, kad ji būtų saugi. 
Jeigu Dievas susimylės ir susilauksite vaikų, stengsiesi, kad ir jie būtų 
saugūs. Tau nekyla keblumų su ja miegant? 

Kupas vos susilaikė nenuleidęs galvos. 

— Jokių keblumų. 

— Tada gerai, — tarsi tai būtų svarbiausias jam rūpėjęs dalykas, 
Semas nužingsniavo toliau. 

— O dėl verslo reikalų, — pradėjo Kupas, — ruošiausi pasikal- 
bėti su tavim ir močiute. Ketinu investuoti. 

— Ką investuoti? 

— Pinigus, seneli. Tuos, kuriuos gavau. 

Semas vėl stabtelėjo. 

— Verslas sekasi gana gerai. Juk nereikia... na, kaip ten sakoma... 
injekcijos. 

— Jeigu plėstumėmės, reikėtų. Reikėtų pristatyti arklidžių, 
įrengti ponių maniežą, nedidelę parduotuvėlę. 

— Parduotuvėlę? Suvenyrų? 

— Ne visai. Mąstau apie Žygeivių prekes ir maisto produktus. 
Sulaukiame daug klientų, kurie viską perka kur nors kitur. Kodėl 
jiems iš mūsų nenusipirkus turistų užkandžių, geriamojo vandens, 
kelionių vadovo ar vienkartinio fotoaparato, jeigu jie netikėtai pa- 
stebėtų, kad išsikrovė jų aparato baterija? Įsigiję naują kompiuterį ir 
spausdintuvą galėtume daryti nuotraukas, spausdinti jas kaip atvi- 
rukus. Kiekviena mama norėtų turėti atviruką, kuriame pavaizduota 
ant ponio sėdinti jos mažoji dukrelė. Tikriausiai ji panorėtų viso 
tuzino tokių atvirukų. 

— Prireiktų daug papildomos įrangos. 

— Apie tai mąstau kaip apie natūralią plėtrą. 

— Natūrali plėtra, — suprunkštė Semas. — Gali pribaigti, Ku- 
pai. Manau, mes apie tai pagalvosim. Atvirukai... — sumurmėjo jis ir 
pakraipė galvą. 

Suraukęs antakius Semas prisidengė akis nuo saulės spindulių, 
praspindusių pasibaigus audrai. 

— Vilis atvažiuoja. 

Liusė irgi jį pamatė ir atsitiesusi ėmė traukti nuo rankų pirštines 
ir tvarkytis vėjo ištaršytus plaukus. 

— Ponia Liuse, — Vilis pakėlė ranką prie skrybėlės. — Kruša 
kaip reikiant pasidarbavo jūsų darže. 

— Galėjo būti dar blogiau. Atrodo, stogas nenukentėjo, ir tai jau 
tikra Dievo palaima. 

— Taip. Semai, Kupai... 

— Vili... Ar ir tave kruša užklupo kelyje? — paklausė jo Semas. 

— Didžiausios bjaurasties pavyko išvengti. Sinoptikai nė žode- 
liu neužsiminė apie šiandieninę krušą. Nesuprantu, kodėl apskritai 
jų klausausi. 

— Pusę informacijos jie pasako teisingai. 

— Menka paguoda... Vis dėlto atrodo, kad po audros atšilo. Gal 
šiluma dar pasilaikys. Kupai, gal galėčiau persimesti su tavim keliais 
Žodeliais. 

— Viljamai Johansenai, jei turi ką nors pasakyti apie tą nužu- 
dymą, tai iškart ir sakyk. — Liusė įsirėmė kumščiais į šonus. — Mes 
turime teisę žinoti. 

— Tikriausiai jūs teisi. Važiuosiu pasikalbėti su Lile, vadinasi, 
anksčiau ar vėliau ir jūs viską išgirsit. — Vilis bakstelėjo krumpliais 
skrybėlę ją taisydamasis. — Radome Tailerio piniginę. Na, bent jau 
manome, jog tai Tailerio piniginė. Joje yra vairuotojo pažymėjimas 
ir kitas tapatybės dokumentas. Nėra pinigų ir nuotraukų, kurios, jo 
žmonos teigimu, turėjo ten būti. Tačiau yra visos jos minėtos kredi- 
tinės kortelės. 

— Kur? — paklausė Kupas. 

— Matai, štai čia ir slypi visas įdomumas. Gerokai į vakarus nuo 
čia, vos penkios mylios iki Vajomingo sienos. Atrodo, jis keliavo Kar- 
son Drovo link. Lietus nuplovė dalį pėdsakų, bet kai mūsų žmonės 
juos aptiko, paskui ir nepametė iš akių. 

— Tai labai toli nuo čia, — tarė Liusė. — Tikrai labai toli. 

Už dabartinės jo teritorijos ribų, pagalvojo Kupas. Už jo me- 
džioklės plotų ribų. 

— Nuotraukas paėmė, o tapatybės kortelę paliko. 

— Faktas. Galima laikytis versijos, kad jis tarėsi esąs ganėtinai 
toli nuo apieškomų vietų, todėl ir numetė piniginę. Kita versija — pi- 
niginę jis išmetė netyčia. 

— Jeigu jis būtų norėjęs išmesti piniginę, būtų galėjęs įmesti ją 
į upę arba užkasti. 

Vilis linktelėjo pritardamas Kupui. 

— Ir šitai faktas. 

— Bet tai gera žinia, taip? Jeigu jis taip toli vakaruose ir eina dar 
toliau, vadinasi, jis traukiasi. — Liusė įsikibo Kupui į parankę. — Su- 
prantu, jį reikia pagauti, sustabdyti, bet tikrai nesigailėsiu, jei visa tai 
įvyks už daug daug mylių. Vadinasi, naujienos geros. 

— Gal ir taip. 

— Tai jau tikrai ne blogos, — atkirto Liusė žvelgdama į Vilį. 

— Matote, ponia Liuse, susiklosčius tokioms aplinkybėms, aš 
vis tiek būčiau atsargus. 

— Ir būk atsargus. O aš šiąnakt miegosiu ramiau. Užeik ir pa- 
sėdėk su mumis minutėlę kitą. Turiu šaltos vaisinės arbatos ir karštos 
kavos. 

— Tikrai mielai išgerčiau, bet turiu važiuoti. Norėčiau, kad šią- 

nakt ramiau miegotumėt, bet taip pat prašyčiau, kad ir toliau rakin- 
tumėte duris. O dabar nepersidirbkite. Ponia Liuse, Semai... 

— Aš greitai grįšiu. — Kupas nuėjo kartu su Viliu. — Kaip ilgai 
užtruks įrodyti, jog tai tikrai Tailerio piniginė, kad ant piniginės yra 
jo pirštų atspaudų? 

— Tikiuosi, atsakymas bus jau rytoj. Bet galiu lažintis iš pinigų, 
kad piniginė Tailerio, o ant jos bus Houvo pirštų atspaudų. 

— Ar gali kirsti iš tų pačių pinigų, jog jis ją išmetė ar pametė? 

— Ne apie lažybas dabar kalbame. 

— O aš statyčiau už tai, jog jis piniginę „pakišo“. 

Vilis kietai sučiaupė lūpas ir linktelėjo. 

— Vadinasi, mes nė žingsnio nepasistūmėjome. Kitaip viskas 
būtų per daug paprasta. Mes ištisas dienas neradome jokio to galvi- 
jo pėdsako. O paskui jis ima ir palieka pėdsakus, kurių nenuplauna 
net lietus, kuriuos pastebėtų ir trumparegė mano močiutė. Gal aš ir 
smulki žuvelė, bet ne toks kvailas, kaip jam atrodo. 

— Jam reikia šiek tiek laiko ir erdvės, kad pasirengtų tam, ką yra 
sumanęs. Turėtum garantuoti, kad Lilė šitai supras. Kai ją pamatysiu, 
irgi pasikalbėsiu, bet norėčiau, kad pirmiausia ji viską išgirstų iš tavo 
lūpų. 

— Aš pakalbėsiu. — Vilis atidarė policijos automobilio dure- 
les. — Federalinio tyrimų biuro agentai telkiasi Vajominge. Gal jie ir 
teisūs. 

— Neteisūs. 

— Visi įkalčiai veda ton pusėn, o jie vadovaujasi įkalčiais. Bet 
man atrodo, kad jis vedžioja mus už nosies. Tą Lilei ir pasakysiu. 

Vilis įlipo į automobilį, pridėjęs prie skrybėlės ranką atsisveiki- 
no su Kupu ir nuvažiavo sodybos keliu. 


Kai Kupas atvažiavo į prieglaudą, jau degė naktiniai žibintai. Iš 
žvėrių skleidžiamų garsų jis suprato, kad jie vakarieniauja. Į visureigį 
lipo dienos darbus baigę praktikantai. Akimirksniu mašinoje pasi- 
girdo muzika. 

Metęs žvilgsnį į trobelę, kurioje buvo įrengta kontora, Kupas 

suprato, jog ji jau užrakinta nakčiai. Tačiau jis vis tiek numynė Žvy- 
ruotais, betonuotais ir purvinais takeliais kontoros link, apėjo visas 
pašiūres, arklides, švietimo centrą ir parduotuvę, kad įsitikintų, jog 
niekur nieko nėra, jog visur ramu. 

Švietė Lilės trobelės langai. Sukdamas ratus jis ją matė — matė 
aukštyn į uodegą sukeltus plaukus, ryškiai mėlyną medvilninį jos 
megztuką, net ausyse siūbuojančių auskarų sidabro švytėjimą. Jis 
gurkšnodama ir kažką darydama prie viryklės. 

Jis matė kylančius garus, garų debesėlyje — griežtą jos profilį. 

Meilė persmelkė visą jo kūną, užliejo galinga, tvindančia banga. 

Jis jau turėtų būti pripratęs, mąstė Kupas. Po tiek daug laiko, 
įskaičiuojant ir metus, pragyventus be Lilės, turėtų būti prie jos 
pripratęs. Tačiau niekada taip ir nepriprato. Niekada neįstengė šio 
jausmo pergalėti. 

Gal senelis ir teisus. Jis švaisto laiką. 

Kupas žengė į priebutį, pravėrė duris. 

Prie viryklės stovinti Lilė atsigręžė čiupdama ilgą dantytą peilį. 
Vieną akimirką Kupas pamatė ir baimę, ir narsą. 

Jis iškėlė abi rankas. 

— Atėjome nusiteikę taikiai. 

Dedant peilį į vietą Lilės ranka vos pastebimai suvirpėjo. 

— Negirdėjau, kaip atvažiavai, nemaniau, kad eisi pro galines 
duris. 

— Vadinasi, turėtum pasirūpinti, kad tos durys būtų užrakintos. 

— Tu teisus. 

Gal jis ir švaisto laiką, bet dabar tikrai neturi teisės jos spausti. 

— Ar Vilis jau buvo? — paklausė Kupas pamatęs antrą taurę. 

— Taip. 

Kupas nužvelgė viryklę, gero baltojo vyno butelį. 

— Lile, jeigu mąstai apie šventinius pietus... 

— Ir nuo kada gi man pasimaišė protas? — Lilė kapojo žodžius. 
Pakėlusi keptuvės dangtį ji pašlakstė skrudinamą viščiuką geruoju 
vynu, priversdama Kupą kilstelėti iš nuostabos antakius. — Vajo- 
minge jis yra tiek, kiek aš ten esu. Jis pasistengė palikti pakankamai 

ženklų, kad priverstų juos sekti; jis dar galėjo įsmeigti prie piniginės 
rodyklę su užrašu „Įkaltis yra čia“. 

— Gerai. 

— Nieko ne gerai. Jis mėgina mus apkvailinti. 

— O tai blogiau nei mėginti mus nužudyti? 

— Šitai žeidžia. Aš įžeista. — Lilė čiupo vyno taurę ir atsigėrė. 

— Vadinasi, kepi viščiuką pašlakstydama dvidešimt penkis do- 
lerius už butelį kainuojančiu vynu? 

— Jeigu ką nors išmanytum apie maisto gaminimą, žinotum, 
kad neskanus gerti vynas nebus tinkamas ir kepimui. O aš norėjau 
ką nors pagaminti. Juk sakiau, kad moku gaminti. Bet niekas tau ne- 
liepia valgyti. 

Kai Lilė vėl uždengė keptuvę, Kupas prie jos priėjo. Netardamas 
nė žodžio jis ją apsikabino ir dar tvirčiau prisispaudė, kai Lilė pamė- 
gino pasitraukti. Jis laikė ją apglėbęs visai nieko nesakydamas. 

— Jis kažkur kalnuose, jis juokiasi. Ir tai dar blogiau. Man ne- 
svarbu, jog tai menka; vis tiek taip tik dar blogiau. Mane tuoj už- 
knis. 

— Ir gerai, tegu užknisa. Arba į viską žiūrėk taip: jis mano, 
kad mes kvailiai, kad tu kvaila. Jis mano, kad mes įsitraukėme į jo 
žaidimėlį, nors mes neįsitraukėme. Jis tavęs gerai neįvertino, ir tai 
jo klaida. Jam prireikė daug laiko ir pastangų išminti taką, „pakišti“ 
piniginę. Ir tą laiką jis gaišo dėl tavęs. 

Lilė truputį aprimo. 

— Na, kai taip išvedei... 

Kupas pakėlė jos galvą ir pabučiavo. 

— Sveika. 

— Sveikas. 

Kupas perbraukė ranka per visą Lilės kasą trokšdamas papra- 
šyti, pareikalauti, net maldauti. O paskui ją paleisti. 

— Ar kruša pridarė daug bėdų? 

— Didelių bėdų nepridarė. O kaip tavo senelių sodyboje? 

— Slaptam senelio džiaugsmui, buvo iškapoti beveik visi lapi- 
niai kopūstai. 

— Mėgstu lapinius kopūstus. 

— Kodėl? 

Lilė nusijuokė. 

— Nėra svarios priežasties. Šįvakar beisbolo varžybos. Torontas 
prieš Hiustoną. Nori pažiūrėti? 

— Žinoma. 

— Gerai. Gali paruošti stalą. 

Kupas išėmė lėkštes ir išdėliojo mėgaudamasis pasklidusiu 
kepsnio kvapu, Lilės aromatu. Jo manymu, vienas paprastas klausi- 
mas nenuskambės kaip spaudimas. 

— Ar tie seksualūs apatiniai tebėra tavo komodos stalčiuje? 

— Tebėra. 

— Gerai. — Kupas pažvelgė į ją atidarydamas stalčių ir ketin- 
damas išimti stalo įrankius. — Turėtum pasirinkti kokią nors dieną 
šią vasarą. Duosiu tau rungtynių „Jankių“ stadione tvarkaraštį; galėsi 
pasirinkti, kokias varžybas norėtum stebėti. Galėčiau paprašyti Bra- 
do, kad atsiųstų lėktuvą. Galėtume dvi dienas papramogauti, apsistoti 
Palace arba Waldorfe. 

Lilė patikrino, ar dar neiškepė orkaitėn įkištos bulvės su roz- 
marinais. 

— Privatūs lėktuvai, prabangūs viešbučiai... 

— Aš tebeturiu abonementą parteryje viso sezono rungty- 
nėms. 

— Aaa, dar ir vietos parteryje. Matai, koks tu turtingas, Kuperi? 

— Tikrai. 

— Gal man reikėtų tave įkalbėti paaukoti dar. 

— Duosiu penkis tūkstančius už tai, kad iš komodos stalčiaus 
išmestum raudonąjį komplektėlį. 

— Mėginimas papirkti. Pasvarstysiu. 

— Pirmasis mėginimas papirkti buvo Niujorkas ir „Jankių“ sta- 
dionas. Praleidai pro ausis. 

Lilė suprato, jog ir šito buvo labai pasiilgusi — smagumo trau- 
kiant vienas kitą per dantį. 

— O kiek būtų sudėjus abu kyšius į vieną? 

— Sakyk kainą. 

— Hmm. Išeitų nemenka sumelė. Noriu pastatyti bendrabutį 
praktikantams. 

Kupas atsigręžė ir pakraipė galvą. 

— Gera mintis. Jie galėtų gyventi prieglaudos teritorijoje. Turė- 
tų daugiau laiko, gal net daugiau galimybių bendrauti vienas su kitu 
ir su čia dirbančiais žmonėmis. O tu visada būtum tarp žmonių. 

— Paskutinė sąlyga nebuvo numatyta. Ir dabar apie tai nenorė- 
čiau kalbėti. Apgyvendinimas ir nuvežimas ar atvežimas nėra didelė 
bėda, bet vis tiek reikia papildomo darbo. Noriu pastatyti šešių kam- 
barių bendrabutį su virtuvėlėmis ir vienu bendru kambariu. Turėtu- 
me vietos tuzinui praktikantų. Paklok apvalią sumelę, ir bendrabutį 
pavadinsiu tavo vardu. 

— Mėginimas papirkti. Pasvarstysiu. 

Lilė nusišypsojo. 

— Koks jausmas? Na, kai esi pinigingas. 

— Geresnis nei sėdint be pinigų. Augau aptekęs pinigais, todėl 
niekada apie tai nemąsčiau. Ir koledže dariau tą pačią klaidą. Man 
tada neteko galvoti, iš kur reikės gauti maisto, kaip susimokėti už 
batus ar panašiai. Prašvilpiau visas savo santaupas. 

— Buvai dar labai jaunas. 

— Tu irgi buvai dar labai jauna, bet planavaisi biudžetą ir iš to 
gyvenai. Prisimenu. 

— Aš augau nematydama didelių turtų. Bet ir tada daug išleis- 
davai man. Neprieštaraudavau. 

— Kad ir kaip ten būtų, apsigyvenęs toje lindynėje, kurią su- 
siradau pasipriešinęs tėvo valiai ir metęs koledžą, kad tapčiau faru, 
jaučiausi kaip danguj. Maniau, kad man turi pasisekti. 

Kupas gurkštelėjo vyno ir truktelėjo pečiais, tarsi kalbėtų apie 
nereikšmingus dalykus. Tačiau Lilė žinojo, kad yra kitaip. 

— Ilgai netrukus man turėjo išmokėti fondo pinigus, todėl kurį 
laiką ketinau pagyventi kukliau. Nežinojau, ką tai reiškia. Bet greitai 
išsiaiškinau. 

— Tikriausiai išsigandai. 

— Kartais būdavo baisu. Jausdavausi sugniuždytas ir piktas. 
Tačiau dariau tai, ką turėjau daryti, ir man puikiai sekėsi. Tapau geru 
faru. Kai jis užblokavo fondo išmokas ir įšaldė kitas sąskaitas, puoliau 
į neviltį. Turėjau darbą, todėl žinojau, kad gatvėje neatsidursiu, tačiau 


401 


ir taip kuklus gyvenimas tapo dar kuklesnis. Man reikėjo advokato, 
gero advokato, o geri advokatai nori gero atlygio. Turėjau skolintis 
pinigų. Bradas paskolino. 

— Taip ir maniau, kad jis man patiks. 

— Prireikė ištisų mėnesių, beveik metų, kad grąžinčiau skolą. 
Nutraukęs tėvo sudarytas sulaikytų patikos fondų mokėjimų sutartis 
laimėjau ne tik pinigų, Lile. Pagaliau išsivadavau iš jo gniaužtų. 

— Ojis prarado. Ne, kalbu ne apie kontrolę. Jis prarado tave. 

— O aš praradau tave. 

Lilė papurtė galvą ir nusisuko į viryklę. 

— Kad galėčiau būti su tavimi, turėjau daug ką sau įrodyti, o kol 
įrodinėjau, su tavimi būti negalėjau. 

— Bet dabar mes kartu. 

— Ir dabar jau tau turiu daug ką įrodyti. 

— Visai ne, — jos balse suskambo nauja apmaudo gaidelė. — 
Netiesa. 

— Aišku, kad tiesa. Ir taip teisinga. Apmaudu, bet teisinga. Kai 
dirbi su arkliais, turi daug laiko apmąstymams. Labai daug apie tai 
mąsčiau. Tu mane mėgini, ir tai skaudina. Nori įsitikinti, kad daugiau 
niekada tavęs nepaliksiu, nori įsitikinti, kad nori, jog pasilikčiau. 
Tačiau dabar aš galiu su tavimi miegoti, kartkartėmis gaunu karšto 
maisto, kurio man nereikia gamintis pačiam. Ir dar galiu į tave Žiūrėti 
pro virtuvės langą. Ir šitai yra teisinga. 

— Seksas, maistas, kartais — vujarizmas? 

— Ir dar galiu žvelgti tau į akis ir matyti, jog mane myli. Žinau, 
jog galiausiai neatlaikysi. 

— Ir nesistengiu atlaikyti. Aš... 

— Tu tik nori įsitikinti, — baigė jos mintį Kupas. — Tai tas 
pats. 

Kupas skubiais, lengvais žingsniais priėjo prie Lilės ir apsi- 
kabinęs ėmė bučiuoti apgaubęs ją šiluma. Jis bučiavo lėtai, švelniai, 
kartkartėmis lengvai krimstelėdamas. 

— Viščiukas skaniai kvepia. 

Lilė pasitraukė nuo jo tolėliau. 

— Sėskis. Jau turėtų būti iškepęs. 

Jie valgė ir, laikydamiesi nebylios sutarties, šnekėjosi apie pa- 
prastus dalykus — apie orą, arklius, naujosios tigrės sveikatą. Pavalgę 
jie kartu suplovė indus. Kupui patikrinus užraktus — vienintelius 
tykančio pavojaus ženklus — jiedu susėdo žiūrėti beisbolo rungty- 
nių. Pilnėjančiam mėnuliui pro langus skleidžiant blausią šviesą, jie 
mylėjosi. 

Vis dėlto naktį Lilė sapnavo, kad bėga. Panika ją ginė mėnulio 
nušviestu mišku, krūtinėje daužėsi siaubas, dusliai aidėjo sunkus al- 
savimas. Ji juto iš baimės ir didžiulių pastangų žliaugiantį prakaitą. 
Skindamasi kelią ji brovėsi pro odą dreskiančius spyglius ir užuodė 
savo pačios kraują. 

Ir jis jautė tą patį. 

Ji buvo medžiojama. 

Jai pribėgus lygumą, aukštoje žolėje ėmė pintis kojos. Ji girdėjo 
persekiotoją, kuris vis artėjo, kad ir kaip greitai ji bėgtų, kad ir kur 
pasuktų. Mėnulio nedengė nė mažiausias debesėlis, jis švietė ne- 
gailestingai ryškiai, ir ji neturėjo kur slėptis. Ją galėjo išgelbėti tik 
bėgimas, tik lėkimas. 

Tačiau ją prislėgė šešėlis, kone prispaudė prie žemės visu svoriu. 
Atsigręžusi pasižiūrėti ir pamėginti grumtis, ji pamatė, kaip iš aukš- 
tos žolės iššoka puma, iltimis besitaikanti tiesiai jai į gerklę. 

raėjo diena, paskui kita. Pasigirsdavo pranešimų, kad Etanas 
pastebėtas Vajomingo pietuose arba toli šiaurėje, prie Šošonų. 
Tačiau niekam iš to nebuvo jokios naudos. 

Buržuvės upelio paieškos būrys gerokai praretėjo, kalbos mieste 
ir atokesnėse sodybose ėmė suktis apie kitus dalykus — pavasarinę 
orę ir sėją, ėriavimąsi, apie pumą, įsliuogusią į kieme augančią obelį 
vos už ketvirčio mylios nuo Dedvudo centro. 

Šnekučiuodamiesi prie torto gabalėlio pietų metu, pasirėmę 
prie langelio pašte, bare, prie alaus bokalų, žmonės sutarė, jog tas, 
kuris nužudė vargšą vyruką iš San Paulo, pabėgo. 

Jo ir pėdos atšalo. 

Tačiau Lilė prisiminė sapną ir žinojo, kad jie klysta. 

Aplink ją gyvenantys žmonės atsipalaidavo ir prarado budru- 
mą, bet Lilė tapo dar budresnė. Kiekvieną rytą ji įsikišdavo už bato 
aulo peilį. Pajutus peilio svorį jai pasidarydavo ramiau, nors Lilė ir 
nenorėjo to pripažinti. 

Geri orai priviliojo dar daugiau turistų, o turistai reiškė gauses- 
nes aukas. Merės apskaičiavimais, pirmą ketVirtį septyniais procen- 
tais padidėjusios pajamos liko nepakitusios ir pirmas antro ketvirčio 
savaites. Lilė sutiko, jog naujienos tikrai geros, bet neįstengė išreikšti 
entuziazmo. 

Kuo labiau viskas rimo ir gulė į savo vėžes, tuo labiau jai kriko 
nervai. Ir ko gi ji laukia? 

Lilė užduodavo sau šį klausimą nešdama pašarų pintines, plau- 
dama gardus, kraudama iš mašinos maisto produktus. Kiekvieną 
kartą jai vaikštant tarp aptvarų raumenys tarsi patys susitraukdavo 
pasirengę puolimui. 

Ji tikrai laukė, kad šitai kuo greičiau ateitų. Ji būtų mieliau pa- 
mačiusi iš miškų iššokantį iki dantų ginkluotą Etaną nei laukusi, 
kada užsisklęs tie nematomi spąstai. 

Lilė stebėjo besiglaustančius Borisą ir Delilą, matė, kaip Borisas 
ją kviečia, o ji nedrąsiai seka paskui per aukštą žolę džiaugdamasi, 
jausdama tikrą palaimą. Tačiau Lilės širdyje kunkuliavo nerimas ir 
įtampa. 

Ji turėtų padėti Merei ir Liucijui projektuoti specialias atviras 
vasarines patalpas arba kaip nors prisidėti prie Tensės vestuvių pla- 
navimo. Tačiau Lilė tegalėjo mąstyti apie viena: kada? Kada jis ateis? 
Kada viskas baigsis? 

— Laukimas varo mane iš proto. 

Nauju papratimu Lilė ir Kupas suko ratus aplink aptvarus jau 
po darbo valandų, išsiskirsčius prieglaudos darbuotojams. 

— Bet tik laukti ir belieka. 

— Tačiau tai nereiškia, kad man taip patinka. 

Po senu džemperiu Lilė buvo pasivilkusi vieną iš naujų Čans 
laukinių gyvūnų prieglaudos bluzonų su gobtuvu ir niekaip negalėjo 
liautis žaidusi su raišteliais. 

— Bet juk tai ne tas pat, kaip pusę nakties sėdėti džipe laukiant, 
kol ateis atsigerti liūtų būrys, arba murksoti prie kompiuterio sekant 
pažymėtą pumą, apie kurią reikės parašyti straipsnį. Juk tu kažką 
darai. 

— Gal mes klydom. Gal jis tikrai patraukė į vakarus. 

— Juk žinai, kad taip nėra. 

Kupas gūžtelėjo pečiais. 

— Vilis daro viską, ką gali, bet jo ištekliai riboti. Platybės dide- 
lės, daug Žygeivių, turistų, stovyklautojų. Ir visi jie palieka pėdsakus. 

— Vilis jo neras. Manau, mes abu šitai žinom. 

— Ir sėkmė svarbu, Lile, o sėkmė dažniau nusišypso tiems, ku- 
rie būna atkaklūs. Vilis velniškai atkaklus. 

— Tačiau daugiau šansų, kad sėkmė nusišypsos būtent tau, būna 
tada, kai pasinaudoji savo šansu. Kupai, čia jaučiuosi kaip užrakinta; 
dar blogiau — jaučiuosi taip, tarsi bėgčiau vietoje. Man reikia judėti, 
reikia veikti. Man reikia eiti ten, į kalnus. 

— Ne. 

— Neprašau tavo leidimo. Jei apsispręsiu taip padaryti, negalėsi 
manęs sulaikyti. 

— Galėsiu. — Kupas pažvelgė į Lilę. — Ir sulaikysiu. 

— Neketinu ginčytis, neketinu bartis. Tu buvai išėjęs. Žinau, 
kad pastarąsias porą dienų vadovavai trasomis keliaujantiems turis- 
tams. Mes abu žinom, kad jis būtų labai patenkintas galėdamas tave 
pričiupti vien tam, kad pakenktų man. 

— Rizika apskaičiuota. Nepradėk, — Lilei nespėjus įkaitinti 
ginčo paliepė Kupas. — Jeigu jis būtų mėginęs mane pulti, būtų iš 
naujo sukėlęs ant kojų visą paieškos komandą. Jis gaišo laiką ir dėjo 
daug pastangų, kad rodyklę nukreiptų vakarų kryptimi, o FTB ten 
ir patraukė. Kodėl jam reikėtų juos grąžinti? Antra — jeigu jis būtų 
toks impulsyvus ar kvailas, kad vis tiek norėtų pamėginti mane nu- 
gnybti, jam tektų pašalinti ne tik mane, bet ir visą mano vedamą 
grupę, nes aš nešiojuosi radijo stotelę ir kiekvienam grupės nariui 
parodau, kaip ja naudotis nelaimingo atsitikimo atveju. Taigi rizika 
apskaičiuota, — pakartojo Kupas. 

— Be to, tu joji raitas. Gali ramiau kvėpuoti. 


405 


Kupas perbraukė delnu jai per plaukus subtiliai reikšdamas 
užuojautą. 

— Taip, teisybė. 

— Žinau, kad į tuos žygius leidiesi tikėdamasis aptikti kokius 
nors pėdsakus, kokius nors ženklus. Nieko nerasi. Tu turi įgūdžių, bet 
jie atbukę. Be to, tu niekada nebuvai pasiekęs mano lygio. 

— Ir vėl grįžtame prie sėkmės ir atkaklumo. 

— Galėčiau keliauti su tavimi, galėčiau kartu su tavim vadovau- 
ti grupei. 

— Tada, jei tik jis mus ar tave pastebėtų, stengtųsi mane paša- 
linti. Paskui jis galėtų tave nusivesti grasindamas šautuvu, ir kol kas 
nors iš likusių gyvųjų pasiųstų radijo signalą prašydamas pagalbos, 
jūsų ir pėdos būtų ataušusios. Būtų gerai, jei jis naudotųsi arkliais. 
Jeigu jis laukia, vadinasi, pirmas ėjimas bus jo. Jis pirmas išeis iš prie- 
dangos. 

Lilė vaikščiojo taku pirmyn ir atgal. Savo garde Mažylis atkarto- 
jo jos judesius. Kupas šyptelėjo pamatęs tokį veidrodinį atspindį. 

— Toji puma — tikras meilės tau vergas. 

Lilė pakėlė akis ir pati kone nusišypsojo. 

— Šįvakar kamuolio nebus, Mažyli. Pažaisim rytą. 

Pumiukas suriko; šį garsą Kupas būtų pavadinęs verkšlenimu, 
jei pumos mokėtų verkšlenti. 

Lilė pralindo pro apsauginį barjerą ir paglostė Mažylį pro gardo 
virbus; ji leidosi baksnojama snukučiu ir laižoma. 

— Ar jam labai nepatiks, jei ir aš prieisiu? 

— Ne. Jis gana dažnai mane mato su tavim. Uosdamas mane jis 
jaučia ir tavo kvapą, uosdamas tave — jaučia manąjį. Pumos nėra itin 
jautrios kvapams, bet mano kvapą Mažylis pažįsta. Prieik. 

Kupui priėjus Lilė paėmė savo ranka jo ranką ir uždėjo Mažy- 
liui ant kailiuko. 

— Dabar tu jam asocijuosiesi su manimi. Jis supranta, kad aš 
tavęs nebijau, kad tu man nekeli pavojaus. Jam labai patinka, kai jį 
glosto. Mes ir kaktomis pasibaksnojame. Pasilenk ir priglausk kaktą 
prie manosios. 

— Jis uodžia tavo plaukų kvapą, — sumurmėjo Kupas priglau- 

dęs kaktą prie Lilės kaktos. — Kaip ir aš. Jie kvepia kalnais. Gaiviai ir 
kažkaip gaivališkai. 

— O dabar priglausk kaktą prie virbų. Tai kvietimas draugauti, 
pasitikėti. 

— Pasitikėti. — Kupas stengėsi negalvoti apie tai, ką gali tie aš- 
trūs dantys. — Ar tu įsitikinusi, kad jis nėra pavydus? 

— Jis nenuskriaus to, kuriuo aš rūpinuosi. 

Kupas priglaudė prie tvoros kaktą. Minutėlę Mažylis jį stebėjo. 
Paskui pakilo ant užpakalinių letenų ir bakstelėjo galva Kupui į kaktą. 

— Ar dabar mes paspaudėme vienas kitam letenas ar bičiuliškai 
pasibučiavome? — paklausė Kupas. 

— Galima sakyti ir taip. Aš tris kartus mėginau jį paleisti į miš- 
kus. Kai pirmą kartą jį ir kitus jo vados jauniklius nunešiau į kalnus, 
jis atsekė paskui mane pas mano tėvus. Buvau atvažiavusi jų aplan- 
kyti. Ar gali įsivaizduoti, kaip nustebome, kai išgirdę kažkokį triukš- 
mą atidarėme galines duris ir pamatėme jį tupintį priebutyje. 

— Jis atsekė pagal tavo kvapą. 

— Mylių mylias, nors neturėjo norėti, neturėjo tiek keliauti. 

— Meilė atveria naujas galimybes, sustiprina troškimus. 

— Nemoksliška, bet... Antrą kartą jis atsekė paskui mane į prie- 
glaudą, o kai grįžo paskutinį kartą, atgal jį nugabenti turėjau prašyti 
Tensės ir praktikanto. Jaučiausi kalta. Nenorėjau jo paleisti, bet jau- 
čiau, kad turiu pamėginti tai padaryti. Jis juos apstūmė. Grįžo namo. 
Toks jo pasirinkimas. Labanakt, Mažyjli. 

Lilė vėl patraukė taku. 

— Aną naktį sapnavau, kad mane medžioja. Bėgau ir bėgau, bet 
jis vis artėjo ir artėjo. O kai supratau, jog nebepabėgsiu, kai turėjau 
atsisukti ir grumtis, iš žolės iššoko puma ir kibo man į gerklę. 

Lilė prisiglaudė prie Kupo, švelniai apkabinusio ją per pečius. 

— Niekada nesu sapnavusi, kad mane puola plėšrioji katė. 
Niekada. Net ir tada, kai man įkando, net po kelių labai pavojingų 
situacijų. Bet šįkart mane priveikė. Nebegaliu ir toliau taip bijoti. Ne- 
begaliu sėdėti čia užrakinta. 

— Bet yra ir kitų vietų kur išeiti. 

— Ką? Važiuoti į miestą apsipirkti? 

— Viena iš išeičių. 

— Dabar kalbi kaip mano mama. Šitai man išeitų į naudą, pra- 
blaškytų... Ji man nuolat tai kartoja tada, kai nepasakoja apie tai, kaip 
Tensė trokšta su geriausia savo drauge ir vyriausiąja pamerge išsi- 
rinkti vestuvinę suknelę. 

— Vadinasi, tu važiuoji. 

— Aišku, kad važiuoju, — bet Lilė atsiduso. — Šiandieną at- 
skrenda Tensės motina, rytoj leidžiamės į safarį. O aš jaučiuosi kalta, 
kad visa tai mane erzina. 

— Galėtum nusipirkti naujus seksualius apatinius. 

Lilė žvilgtelėjo į Kupą. 

— Tavo mintys sukasi vien apie tą patį. 

— Laikykis savo ir galiausiai kirsi finišo liniją. 

— Kupai, man reikia kalnų. — Jos pirštai vėl tampė ir suko 
gobtuvo raištelius. — Kiek ilgai galima taikstytis su tuo, kad jis juos 
iš manęs atėmė? 

Šįkart Kupas pasilenkė ir prispaudė jai prie plaukų lūpas. 

— Į Kasterį gabensime arklius. Visą dieną josime kalnais. 

Lilė norėjo pasakyti, kad tai ne jos kalnai, bet tada pasirodytų 
priekabi niurzga. 

Ji pažvelgė į nakties danguje juoduojančius kalnų siluetus. Grei- 
tai, pagalvojo ji. Turi būti greitai. 


Lilė dar kartą sau priminė, kad apsipirkinėti jai patinka. Geo- 
grafinė padėtis ir atitinkamos aplinkybės nulėmė tai, kad dažniausiai 
ji apsipirkinėja internetu, todėl pasitaikius progai realiai panirti į 
trijų dimensijų apsipirkinėjimo spalvas, formas, faktūras ir kvapus ji 
neria stačia galva. 

Jai patiko moterų draugija, ypač šitų moterų. Sjunė Sperdž buvo 
tikrai žavi ir linksma; ji lipte prilipo prie Dženos ir Liusės. 

Jai patiko ir miestas. Na, paprastai patikdavo. Lilė džiaugdavosi 
pasikeitusiu ritmu, vaizdais, parduotuvėmis, žmonių miniomis. Nuo 
vaikystės kelionė į Rapid Sitį jai būdavo ypatinga dovana — linksmy- 
bių ir skubos diena. 

Tačiau dabar triukšmas pykdė, žmonės tiesiog painiojosi po 

kojom, ir ji daugiau nieko nenorėjo, kaip tik grįžti atgal į prieglaudą, 
kuri dar vakar vakare atrodė kaip kalėjimas. 

Lilė sėdėjo gražiame nuotakų salono kambaryje gurkšnodama 
gazuotą vandenį, paskanintą plonyčiu citrinos griežinėliu, ir mąstė 
apie tai, kokiais takais keliautų, jei jai būtų leista medžioti Etaną. 

Medžioklę ji pradėtų lygumoje, ten, kur jis nusuko kamerą. Tos 
vietos jau buvo apieškotos, bet nesvarbu. Galbūt jie ką nors pražiūrė- 
jo. Jis ten žudė mažiausiai du kartus. Nužudė žmogų ir pumą. Tai jo 
medžioklės plotų dalis. 

Nuo ten ji eitų taku link Varnų kalno, kur, labiausiai tikėtina, 
jis susitiko su Džeimsu Taileriu. Iš ten — link upės, kur buvo rastas 
kūnas. Nuo tos vietos... 

— Lile... 

Lilė taip staiga loštelėjo atgal, jog kone paliejo vandenį. 

— Ką? 

— Suknelė. 

Tensė perbraukė rankomis per įmantrų pečių nedengiantį 
dramblio kaulo spalvos nėriniuotą šilko drabužį. 

— Atrodai nuostabiai. 

— Visos nuotakos atrodo nuostabiai, — Tensės balse nuskam- 
bėjo nekantros gaidelė. — Mes dabar kalbame apie suknelę. 


— Eee... 
— Ji man labai patinka! — Sjunė suplojo rankomis ir prispaudė 
jas prie krūtinės žvelgdama ašarotomis akimis. — Vaikeli, atrodai 


kaip princesė. 

— Tau labai tinka ta spalva, Tense, — įsiterpė Džena. — Tokia 
šiltai balta. 

— Ir kirpimas, — Liusė glostė Sjunei nugarą. — Labai roman- 
tiška. 

— Nuostabi suknelė, — galiausiai pralemeno Lilė. 

— Bet vestuvės vyks lauke, kaime. Nejau niekam neatrodo, kad 
šita nuostabi suknelė per prašmatni paprastoms kaimo vestuvėms? 

— Bet vis tiek į tave visi žiūrės, — neatlyžo Sjunė. 

— Mama, suprantu, kad tu svajoji apie princesę Tensę, ir už tai 
aš tave labai myliu. Ir suknelė man patinka. Tačiau galvodama apie 
savo vestuves ją įsivaizdavau kitokią. 

— Oo, na, taip, — aiškiai nukabinusi nosį Sjunė išspaudė blausią 
šypsenėlę. — Suknelė turi būti tavo. 

— Kodėl mums dar kur nors nenuėjus pamedžioti? — pasiūlė 
Liusė. — Lilė gali jai padėti nusivilkti šitą ir užsivilkti kitą iš išsirink- 
tų. Bet gal tos tobuliausios nė nepastebėjome. 

— Puiki mintis. Eime, Sjune, — Džena paėmė už parankės nuo- 
takos mamą ketindama išsivesti. 

— Man ji patinka, tikrai patinka, — Tensė sukiojosi priešais 
trijų dalių veidrodį. — Ir kas čia gali nepatikti? Jeigu būtume sumanę 
ką nors oficialiau, griebčiau ją tą pačią minutę, bet... Lile! 

— Hmm. Po velnių. Atleisk. Atleisk. — Pastačiusi vandens stik- 
linę Lilė atsistojo atsegti suknelės. — Aš tiesiog baisi draugė. Aš pras- 
čiausia vyriausioji pamergė visoje vyriausiųjų pamergių istorijoje. Aš 
nusipelnau dėvėti rožinio muslino suknelę su dviem tuzinais volanų 
ir pūstomis rankovėmis. Prašau, neversk manęs dėvėti muslino suk- 
nelės. 

— Dar pagalvosiu, — niauriai atsakė Tensė. — Todėl žiūrėk 
man. Žinau, kad šiandien visai nenorėjai važiuoti. 

— Visai ne. Tiesiog nepajėgiau susikaupti. Bet dabar jau susi- 
kaupiau. Galva vietoj. Iškilmingai prisiekiu. 

— Tada padėk man apsivilkti tą, kurią paslėpiau už suknelės 
su milžinišku sijonu. Žinau, kad mama nori mane matyti vilkinčią 
didelę pūstą baltą suknelę; o dar geriau būtų, jei nuo jos driektųsi 
dvidešimties pėdų šleifas ir žėrėtų šeši milijonai blizgių žvynelių. Bet 
aš jau mačiau tokią vieną, kuri man labai patiko. Manau, ji ir bus ta 
manoji. 

Suknelė buvo šiltos sodrios medaus spalvos, daili iškirptė siu- 
vinėta mažyčiais perliukais. Nuo juosmens suknelė subtiliai platėjo 
krisdama lengvomis klostėmis, o nugaroje iki juosmens buvo suvars- 
tyta juostelėmis, subėgančiomis į prašmatnų kaspiną. 

— Oi, Tense, atrodai taip... kad tave norisi suvalgyti. Jeigu ne 
Farlis, pati tave vesčiau. 

— Aš spinduliuoju. — Tensė švytinčiu veidu sukiojosi prieš 
veidrodį. — To ir norėjau. Noriu ir iš išorės spinduliuoti taip, kaip 
spinduliuoju viduje. 

— Tikrai spinduliuoji. Net nesakyčiau, jog atrodai žaviai. Atro- 
dai stulbinamai, ir čia tikrai esi tu. 

— Tai mano vestuvinė suknelė. Tik turėsi padėti įtikinti mamą. 
Nenoriu jos nuvilti, bet čia mano suknelė. 

— Manau... 

Lilė nutilo pamačiusi, kaip vadovaudama visam paradui vėl įsi- 
veržia Sjuni. Ji įsistebeilijo į Tensę ir prisidengė rankomis burną. Iš 
akių jai pasipylė ašaros. 

— Oi, vaikuti. Oi, mano mažoji mergyte. 

— Nemanau, kad ją reikėtų įtikinėti, — padarė išvadą Lilė. 

Galiausiai apsipirkinėjimas pravėdino jai galvą. Niekas negali 
prilygti mergaičių bastymuisi po parduotuves kiaurą dieną. Gražios 
suknelės, gražūs bateliai, gražios rankinės — viskas įsigyta nejaučiant 
jokios kaltės tik todėl, kad greitai Tensės vestuvės. 

Per pertrauką buvo prašmatniai papietauta; Sjunė primygtinai 
pareikalavo dar ir šampano butelio. Smagiai purslojančios kaip iš- 
gertas vynas jos vėl ėmėsi svarbiausių reikalų — ieškodamos naujų 
idėjų ir įkvėpimo aplėkė gėlininkus ir kepėjus. 

Triumfuodamos, su kalnais krepšių jos susigrūdo į Dženos 
visureigį. Kai Tensė ir jos mama išlipo Dedvude, jau degė gatvės 
žibintai. 

— Galiu lažintis, kad sukorėme kokias dvidešimt mylių, — tyliai 
sudejavusi Liusė ištiesė kojas. — Prieš eidama miegoti pasilepinsiu 
puikia vonia. 

— Aš išbadėjau. Vaikščiodama po parduotuves labai išalkstu. 
Man skauda kojas, — pridūrė Džena. — Įdomu, ko galėčiau užkrims- 
ti mirkdama vonioje. 

— Viskas tik todėl, kad po parduotuves vaikščiojai avėdama 
naujais bateliais. 

— Negalėjau susilaikyti. — Džena sulenkė ir vėl ištiesė skau- 
dančius kojų pirštus. — Negaliu patikėti, kad vienu kartu nusipirkau 
tris batų poras. Tu man darai blogą įtaką. 

— Bet juk išpardavimas. 

— Nupiginta tik viena pora. 

— Pirkdama vieną porą sutaupei, vadinasi, nė nepirkai. 

— Tikrai? 


— Tikrai, — išmanančio žmogaus tonu patikino Liusė. — Ga- 
lima sakyti, tikrai sutaupei. Taigi mąstyk taip: tu pirkai tik dvi poras. 
O vieną iš jų — vestuvėms. Tuos tai jau būtinai turėjai pirkti. Matai, 
iš tikrųjų nusipirkai tik vieną porą. 

— Tavo logika išmintinga. Ir trikdanti. 

Sėdėdama ant galinės sėdynės Lilė klausėsi dviejų senų draugių, 
besidžiaugiančių viena kitos draugija, ir šypsojosi. 

Ji pripažino, jog pati tokiems reikalams neturėjo laiko. Ji netu- 
rėjo laiko sėdėti ir klausytis, kaip kalba motina, neturėjo laiko su ja 
būti, neturėjo laiko būti su Liuse. Ji ir šitai leido pagrobti tam bjaury- 
bei, net šias trumputes malonias akimirkas. 

Viskas baigsis. 

— Paskirkime vieną dieną spa procedūroms. 

Džena dirstelėjo į galinio vaizdo veidrodėlį. 

— Kam? 

— Spa procedūroms. Nuo tada, kai išvykau į Pietų Ameriką, 
man niekas nedarė veido masažo ar manikiūro. Pažiūrėkim, kada 
galėtume paimti laisvą dieną ir išsipirkti vieną kitą procedūrą spa 
centre. 

— Liuse, kažkas; sėdintis ant galinės sėdynės, dedasi esantis 
Lilė. 

Lilė pasilenkė ir kumštelėjo mamai į petį. 

— Kai tik peržvelgsiu savo ir Tensės darbo grafiką, paprašysiu 
Merės paskambinti ir viską užsakyti; taigi jei kuri nors kitos savaitės 
diena tau netinka, tai geriau iškart jai pasakyk. Antraip tau bus labai 
negerai. 

— Kažkodėl man atrodo, kad įstengsiu susiderinti darbus. O 
kaip tu, Liuse? 

— Gal ir reikės šį tą pakeisti, bet, manau, būsiu pasirengusi. Argi 
ne smagu? — ji atsigręžė nusišypsoti Lilei. 

— Taip, bus smagu. 

Ir gerokai pavėluota. 

Privažiavus Liusės namus Lilė išlipo pramankštinti kojų ir per- 
sėsti į priekį. 

— Leisk, padėsiu nunešti. 

— Aš prisipirkau, aš ir nusinešiu, — atsakė Liusė. 

Visureigio gale trijulė rausėsi po krepšius. 

— Čia mano, — pareiškė Liusė. — Šitas — tavo motinos. O 
šitas... taip, šitas mano. Ir anas. Ir dar... vaje vaje, aš truputį persi- 
stengiau. 

Juokdamasi Liusė pabučiavo Dženai į skruostą. 

— Neprisimenu, kada paskutinį kartą man buvo taip smagu. 
Labanakt, brangute, — palinkėjo Lilei pakštelėdama į žanduką. — Iš 
pradžių išklausysiu Semo klausimų apie tai, kam man reikalinga dar 
viena batų pora, jei turiu tik dvi kojas, o paskui pamerksiu savo senus 
kaulus į vonią. 

— Rytoj pasikalbėsime! — šūktelėjo Džena ir, prieš pasukdama 
į sodybos kelią, palaukė, kol Liusė įeis vidun. 

— O kaip tu? Ar lįsi į vonią, ar eisi valgyti? 

— Mąstau apie tai, kaip nusiausiu batus, iškelsiu kojas ir valgy- 
siu didelį riebų sumuštinį. 

— Ir tau diena buvo gera, be to, būsi labai graži vyriausioji pa- 
mergė. 

— Suknelė nuostabi, — atsidususi Lilė atlošė galvą. — Jau daug 
metų neteko patirti tokio parduotuvių maratono. Tikrai labai daug 
metų. 

— Suprantu, kad tau nebuvo lengva štai taip ištrūkti visai die- 
nai. O dabar planuoji visą dieną spa centre. Tu — gera draugė. 

— Dėl manęs ji padarytų tą patį. Be to, nuostabi suknelė, ste- 
buklingi bateliai ir daugybė kitų daikčiukų, kurių iš tikrųjų man nė 
nereikėjo. 

— Jeigu nereikia, vadinasi, dar smagiau. 

— Tikra tiesa. — Lilė vartė tarp pirštų ką tik nusipirktus auska- 
rėlius; kaip ir batų prisipirkusi jos mama, Lilė jautėsi pavargusi nuo 
parduotuvių. — Bet kodėl taip? 

— Pirkdamas tai, ko tau reikia, pamatai savo sunkaus darbo 
rezultatą. Pirkdamas tai, ko nereikia, gauni premiją už sunkų darbą. 
O tu širdele, dirbi sunkiai. Džiaugiuosi, kad nors trumpam ištrūkai. 
Smagu žiūrėti, kokia laiminga ir susijaudinusi Sjunė, tiesa? Apie Farlį 
ji kalba ir neatsikalba. 


413 


— Ir tu tuo didžiuojiesi. 

— Tikrai didžiuojuosi. Taip malonu klausytis, kai kiti žmonės 
tau pasakoja, koks geras tavo vaikas. Man taip gera Žinoti, jog ir ano- 
je šeimoje jis bus labai laukiamas. Ir tu džiaugsiesi, jei ji gyvens taip 
netoli. 

— Nori lažintis, kad tėtis ir Farlis nežaidė šachmatais, bet kiaurą 
vakarą projektavo namą? 

— Net neabejoju. Tikriausiai jie nusimins pamatę, kad jau 
grįžau. 

Joms privažiavus prie vartų Džena sustojo, kad Lilė perbrauktų 
kortele ir surinktų reikiamą kodą. 

— Net negaliu apsakyti, kaip džiaugiuosi žinodama, jog įsiren- 
gei šią apsaugos sistemą. Man beveik taip pat gera, kaip Žinant, jog 
grįžti ne į tuščius namus. 

— Taip, situacija keista; Kupas mano namuose. Aš noriu, kad jis 
čia būtų, bet kartu ir mėginu prie to nepriprasti. 

— Tu per daug atsargi. 

— Tikrai. Vienoje širdies kertelėje jaučiu, kad galbūt jį baudžiu 
už kažką, ką jis padarė ar ko nepadarė, pasakė ar nepasakė būdamas 
dvidešimties. Nenoriu taip elgtis. O kitoje širdies kertelėje dvejoju: 
gal mes esame kartu tik dėl atitinkamai susiklosčiusios situacijos, tik 
todėl, kad pakliuvau į bėdą, o jis nori padėti. 

— Ar abejoji, kad jis tave myli? 

— Ne. Ne, neabejoju. 

— Bet? 

— Bet jei aš nesuvaldysiu savo jausmų, o jis vėl mane paliks, 
nežinau, ar atlaikysiu. 

— Negaliu pasakyti, ką tau daryti. Na, gal ir galėčiau, bet ne- 
sakysiu. Žinok tik viena: niekas šiam pasauly nepateikia garantijų. 
Kalbant apie žmones, apie meilę, turėtų pakakti pažado. Jeigu to pa- 
kanka — pirmyn. 

— Man sunku blaiviai mąstyti ar supaisyti, ką jaučiu, kai virš 
galvos kabo šitas debesis. Nenoriu priimti jokio sprendimo ar žengti 
kokio nors žingsnio, kai viskas aplinkui taip sujaukta. 

— Labai protinga. 

Dženai sustabdžius automobilį priešais trobelę Lilė pažvelgė į ją 
gudriai prisimerkusi. 

— Ir klaidinga? 

— Aš taip nesakiau. 

— Ne, sakei. Tik ne garsiai. 

— Lile, tu — mano dukra. Mano skaisčiausia Žvaigždė. — Ištie- 
susi ranką Džena paėmė Lilės plaukų sruogą ir paleido tarp pirštų. — 
Noriu, kad jaustumeisi saugi ir laiminga. Nenurimsiu, kol nežinosiu, 
kad tikrai taip ir jautiesi. Myliu Kuperį, todėl labai apsidžiaugsiu, 
jeigu nuspręsi, kad jis gali tapti tavosios laimės ir saugumo dalimi. 
Bet kad ir kaip nuspręstum, labiausiai tau trokštu saugumo ir laimės. 
O dabar?.. Džiaugiuosi čia matydama jo sunkvežimį, šviesius tavo 
trobelės langus. Ir... smagu jį matyti išeinantį į priebutį ir sveikinantį 
tave sugrįŽusią namo. 

Džena išlipo iš mašinos. 

— Sveikas, Kupai. 

— Ponios, — jis priėjo arčiau. — Kaip sekėsi? 

— Apie tai galima spręsti iš automobilyje likusių krepšių. Svars- 
tėme, ar mums nereikėtų nusisamdyti vilkiko grobiui pargabenti, bet 
paskui kažkaip įstengėme viską sukimšti į galą ir dar pačios įtilpom. 
Vargais negalais. 

Atidariusi galines dureles ji ėmė traukti krepšius. 

— Ar kitiems valstijos gyventojams ko nors palikote? 

— Ne, žinoma. Štai. Visa kita mano, viskas mano. — Džena ap- 
sigręžė ir apsikabino Lilę. — Juk nedažnai taip... 

— Teks pasistengti, kad tokių pramogų būtų dažniau. 

— Paskambink rytoj. 

— Paskambinsiu. 

— Pasirūpink mano mergaite, Kuperi. 

— Pirmas punktas sąraše. 

— Ar čia viskas gerai? 

— Puikiai. 

— Norėčiau pažiūrėti, ar niekas man nepaliko kokių nors Žinučių. 

— Kai grįžau namo, Matas ir Liucijus tebebuvo. Jie prašė, kad 

pasakyčiau, kad be tavęs čia viskas klostėsi puikiai. Net jei tau ir ne- 
patiktų tai išgirsti. 

— Aišku, kad man džiugu tai girdėti. 

— Tai kodėl raukai kaktą? Aš viską sunešiu į vidų. 

— Tiesiog nesu pratusi ištisą dieną nebūti namuose. 

Dabar, jau sugrįžusi, Lilė svarstė, kas ją patraukė už liežuvio pa- 
siūlyti dar vieną išvyką. 

— Peru išbuvai šešis mėnesius. 

— Tai visai kas kita. Nesvarbu, kad skamba nelogiškai, bet tai 
kas kita. Reikėtų apeiti aptvarus. 

— Ašjau apėjau. — Kupas numetė krepšius ant laiptelių. — Ma- 
žylis su manim pažaidė. 

— Oo. Ir šitai gerai. Tikriausiai apie Etaną ar dar ką nors iš tos 
pusės nieko negirdėti. 

— Jeigu būtų girdėti, papasakočiau. — Kupas pasilenkė ir ją 
pabučiavo. — Kodėl tau neatsipūtus? Ar švariai siaubdamos parduo- 
tuves moterys pailsi? 

— Diskriminuojama, bet labai teisinga pastaba. Mirsiu iš bado. 

— Suvalgiau visus likučius. 

— Noriu sumuštinio. Labai didelio sumuštinio. 

— Vadinasi, gerai, kad ir aš buvau apsipirkti, — kartu su Lile 
eidamas į virtuvę kalbėjo Kupas. — Todėl kad nebeturėjai duonos ir 
nieko, išskyrus riešutų sviestą, ką būtų galima ant tos duonos uždėti. 

— Ooo... Na, labai ačiū. — Lilė atidarė šaldytuvą ir stovėjo spok- 
sodama išpūtusi akis. — Ohoho... Kiek maisto... 

— Dviem žmonėms dviem kartams per dieną — visai nedaug. 

Gūžtelėjusi pečiais Lilė ištraukė delikatesinio maisto pakelius. 

— Per pietus pasilepinome. O tai reiškia, kad valgyti baigėme 
užsisakiusios salotų. Nuostabių salotų. Dar norėjau užsakyti sumuš- 
tinį su ryžių paplotėliais ir jautiena, bet paskui pamaniau, kad bus 
blogai, kadangi gėrėm šampaną. Nemanau, kad sumuštinis su šam- 
panu — tinkamas pasirinkimas. 

Kupas sėdėjo ant suolo ir žvelgė į Lilę. 

— Puikiai praleidai laiką. Matosi. 

— Taip. Šiek tiek užtrukau, kol „perjungiau pavaras“, perėjau į 

kitas vėžes, ar kaip ten tiksliau pasakyti. Bet, dėkui Dievui, vis dėlto 
perėjau, ir dabar per Tensės vestuves manęs niekas nebevers užsi- 
vilkti raukiniuoto rožinio muslino. 

Kupas pakraipė galvą. 

— O kas tasai rožinis muslinas? 

— Klaikiausias kiekvienos pamergės košmaras. Tensė išsirinko 
nuostabią suknelę — suknelę žudikę, kurią puikiai papildys manoji. 
Paskui rinkomės batelius. Stebi Liusę ir mano mamą batų skyriuje ir 
mokaisi, ir tau šiurpai laksto... Aš palyginti su jomis — vargana sava- 
mokslė. Paskui ėmėmės rankinių... 

Lilė plepėjo apie rankines, paskui — apie gėlių parduotuves; 
įsipylusi stiklinę pieno ji stengėsi atpasakoti linksmiausius dienos 
nuotykius. 

— Mes lakstėme po parduotuves kaip išbadėjusių elnių banda. 
Tikriausiai į dienos pabaigą mano kreditinė kortelė tegalėjo gailiai 
aimanuoti. — Lilė padėjo ant stalo sumuštinį ir klestelėjo ant suo- 
lo. — Dieve, mano kojelės! 

Atsikandusi sumuštinio ji nusiavė batus. 

— Žinai, tai tikras darbas. Na, tasai apsipirkinėjimo safaris. Fizi- 
nis darbas, nes šluoji prekystalius. 

— Aha, — Kupas užsikėlė Lilės kojas ant kelių ir ėmė masažuoti 
krumpliais glostydamas keltis. 

Lilei ėmė lipti ant kaktos akys. 

— Ooo, tikriausiai taip jautiesi būdamas rojuje — milžiniškas 
sumuštinis, stiklinė šalto pieno ir kojų masažas. 

— Tau tiek nedaug reikia, Lile. 

Ji nusišypsojo ir atsikando dar. 

— Kelis iš mano pasakotų apsipirkinėjimo nuotykių iš tikrųjų 
girdėjai? 

— „Atsijungiau“ batų parduotuvėje. 

— Taip ir maniau. Džiaukis, kad tavo masažas nuostabus. 

Jau vėliau, pakabinusi į spintą naująją suknelę, Lilė pamanė, kad 
diena buvo išskirtinė: be jokio streso — kai tik ji įstengė jį įveikti, — 
kupina tikro džiaugsmo ir nuostabių kvailiojimų akimirkų. 

Ir mama buvo teisi, mąstė Lilė, kai Kupas ėmė klausytis skelbia- 

mų beisbolo rezultatų. Šaunu, kai kas nors išeina į priebutį pasitikti 
tavęs grįžtančios namo. 

ilė pajuto jo prisilietimą — lengvutį prisilietimą, švelnų brūkš- 
telėjimą per petį ir ranką. Tarsi keldamasis priešaušrio tamsoje 
jis norėtų pasitikrinti, kad ji čia, šalia. 

Lilė jau nemiegojo, tik gulėjo jo prišildytoje lovoje ir klausėsi 
ošiančio dušo, į plyteles ir vonią teškančio vandens. 

Ji svarstė, kad reiktų keltis, užsikaisti kavos, po truputį ruoštis 
dienos darbams. Tačiau šis saldumas gulėti sau ir klausytis bėgančio 
vandens atrodė toks paprastas, toks raminamas. 

Sugurgė vamzdžiai; Lilė nusišypsojo išgirdusi, kaip už vonios 
durų tyliai nusikeikė Kupas. Jis mėgo ilgai lepintis po dušu, tiek ilgai, 
kad nedidukas vandens šildytuvas imdavo protestuoti. 

Dabar jis skusis; arba ne, nelygu nuotaika. Apsijuosęs rank- 
šluosčiu, vis dar varvančiais plaukais jis valysis dantis. Paskui greitai, 
nekantraudamas rankšluosčiu nusisausins plaukus, gal net kelis kar- 
tus juos pakedens sukišęs pirštus. 

Oo, kaip būtų gerai turėti plaukus, kuriems nereikia skirti daug 
laiko ar triūso. Kad ir kaip ten būtų, tuštybe jo neapkaltinsi. Jis jau 
galvoja apie tai, ką šiandien reikia padaryti, kokių dienos darbų 
stvertis pirmiausia. 

O tų darbų daug, mąstė Lilė. Ūkis, verslas, be to, turint galvoje 
visas jo savybes, dar ir atsakomybė už tai, kad į kasdienius darbus 
įsisukę seneliai nepersidirbtų. 

O dabar dar ir ji, svarstė Lilė. Jis ne tik stengiasi ją atsikovoti, 
bet ir padeda įveikti tikrą jai ir jos artimiesiems kilusią grėsmę. Šitai 
kasdien iš jo pareikalauja papildomų valandų, rūpesčių ir darbo. 

Beje, jis jai atnešė gėlių. 

Kupas tyliai grįžo į miegamąjį. Lilė žinojo, jog tai ne tik įgimta 
jo savybė, bet ir atidumas kitiems. Jis stengėsi jos nepažadinti, rengėsi 
tamsoje, nesiavė batų. 

Lilė pajuto nuo jo sklindantį muilo ir vandens kvapą, ir šitai 
dar labiau ramino. Ji girdėjo, kaip Kupas tyliai atidaro ir vėl uždaro 
komodos stalčių. 

Jau vėliau, mąstė Lilė, ji nusileis į apačią atviliota kavos aromato 
ir draugijos troškimo. Kažkas ja rūpinasi ir apie ją galvoja. Tikriausiai 
jis įkurs židinį, kad namuose nebūtų žvarbu, nors pats greit išeis. 

Jeigu jai bet kuriuo dienos metu Kupo prireiktų, ji galėtų jam 
paskambinti. Jis rastų, kaip jai padėti. 

Jis priėjo prie lovos, pasilenkė ir pabučiavo jai į skruostą. Lilė 
jau rengėsi ką nors pasakyti, bet pamanė, kad žodžiai sugadintų šią 
akimirką, išblaškytų tai, kas dabar dedasi širdyje. Kupui išsėlinus iš 
kambario ji tyliai tebegulėjo. 

Vakar vakare jis išėjo į priebutį jos pasitikti. Jis suvalgė viską, 
kas buvo likę, o paskui nuvažiavo į parduotuvę. Vakarais jis vaikšti- 
nėja kartu su ja apžiūrinėdamas žvėris. 

Kupas laukia jos, pripažino sau Lilė. Bet ko laukia ji? 

Pažadų, garantijų, patikinimų?.. Jis sudaužė jai širdį ir paliko 
nenusakomai vienišą. Na, ir kas, kad ketinimai buvo geri; jai vis tiek 
skaudėjo. Ir tebeskauda. To skausmo ji bijojo kone taip pat, kaip bi- 
jojo Etano. 

Iš tikrųjų Kupas buvo vienintelis toks galingas, kad įstengė su- 
daužyti jai širdį ar priversti ją bijoti. Ar ji norėjo gyventi be tokios 
rizikos? Bet su Kupu rizikuoti neteks. Be Kupo ji niekada niekada 
nesijaustų tokia saugi, laiminga ir maloniai susijaudinusi. 

Languose sušvitus aušrai Lilė išgirdo, kaip jis išeina. Užsidarė 
durys, o po akimirkos pasigirdo sunkvežimio variklio garsas. 

Lilė atsikėlė, priėjo prie komodos ir atidarė apatinį stalčių. 
Paieškojusi po keliais megztukais ji ištraukė dar vaikystėje Kupo iš- 
drožtą pumą. 

Sėdėdama ant grindų sukryžiavusi kojas ji perbėgo pirštais per 
visas figūrėlės linijas, kaip kad nesuskaičiuojamai daug kartų buvo 
dariusi per visus prabėgusius metus. Taip, ji paslėpė figūrėlę. Tačiau 
pumą ji pasiimdavo kiekvieną kartą susiruošusi kelionėn, o namuose 
laikydavo ją stalčiuje. Tai jos talismanas. Ir apčiuopiama Kupo dalelė, 
kurios ji niekada nesugebėjo išmesti. 

Šio negrabiai išdrožto simbolio pavidalu Kupas keliavo su ja į 
Peru, į Aliaską, į Afriką, Floridą ir Indiją. Jis buvo jos palydovas visais 
gyvenimo atvejais. 

Dvidešimt metų, svarstė Lilė... prabėgo dvidešimt metų nuo 
tada, kai jis paėmė medžio gabalėlį ir išdrožė atvaizdą to, ką ji labiau- 
siai vertino. 

Kaip ji galėtų be šito gyventi? Kodėl turėtų rinktis būtent tokį 
gyvenimą“ 

Atsistojusi ji padėjo pumą ant komodos, tada atidarė kitą stalčių. 

Lilė pajuto Žano Polio dvelktelėjimą. Ji vylėsi, kad jam sekasi 
puikiai, kad jis laimingas. Ji troško jam meilės, kurios jis nusipelnė. 
Tada Lilė iškraustė stalčių. 

Drabužėlius ji nusinešė į apačią. Židinyje traškėjo ugnis, šner- 
ves kuteno kavos aromatas. Virtuvėje ji sukišo apatinius į maišelį ir 
vos vos šypsodamasi nunešė į skalbyklą. 

Visa tai palauks, kol jis grįš namo, nes dabar namai čia. Jų abiejų 
namai. Jeigu pasiseka, namai ten, kur tu myli, kur kas nors įkuria 
židinį ir laukia tavęs sugrįžtant. 

Namai yra ten, kur laikai brangiausius daiktus — beisbolo laz- 
dą, išdrožtą pumą. 

Lilė įsipylė kavos ir nešina puodeliu užlipo laiptais apsirengti. 
Gera diena, mąstė ji, kai atsiveri meilės teikiamiems džiaugsmams ir 
rizikai. 


Rytą mėšdamas arklides Kupas jau braukė pirmąjį prakaitą. 
Šiandienai užsiregistravo trys turistų grupės; dviem grupėms reikės 
vadovo, taigi jam teks paruošti dar porą arklių ir pasiruošti pačiam. 
Dar reikia susitarti dėl vizitų su veterinaru ir arklių kaustytoju — 
juos kviesis ir į arklides, ir į senelių ūkį. Paskui reikėtų eiti į kontorą 
ir peržvelgti elektronines žinutes, ar nėra naujų užsakymų. 

Ir dar Kupas norėjo gerą valandą skirti bylų, užrašų ir žemėla- 
pio studijoms, kad niekieno netrukdomas mėgintų paieškoti naujų 
galimybių susekti Etaną Houvą. 

Jis čia, Kupas žinojo, kad jis tikrai čia. Bet kažkodėl nepagauna- 

mas. Saujelė vyrų niekaip neapieškos šimtų akrų kalnų, miškų, olų ir 
lygumų. Šunys irgi negali suuosti to, kieno kvapo nepažįsta. 

Reikia jauko. Etanas kaip nors turėtų būti išviliotas ir įgintas į 
spąstus kiek įmanoma toliau nuo čia. Bet kadangi vienintelis galimas 
jaukas, užtikrinantis sėkmingą finalą, buvo Lilė, Kupui reikėjo surasti 
kokį nors kitą būdą. 

Reikėjo į viską pažvelgti kitaip. 

Kupas įmetė į karutį dar vieną mėšlinų šiaudų glėbį, o tarpdu- 
ryje pasirodžius seneliui pasirėmė ant šakių. Dabar beveik nešlubuo- 
ja, pamanė Kupas, nors apskritai raišumas „išlįsdavo“ tada, kai Semui 
tekdavo išbūti ant kojų kelias valandas. 

Kupas žinojo, kad geriausia leisti šiam žmogui kartkartėmis 
pailsėti, bet taip, kad Semas nesuprastų, jog tai apdairiai sumanytos 
pertraukėlės. 

— Kaip tik su šiuo žmogum ir norėjau susitikti. — Kupas pa- 
skubėjo atsistoti tarp karučio ir Semo, kad šis nesumanytų griebti 
šakių ir kibti į mėšlo krūvą. — Gal gali padaryti man paslaugą? 
Mums reikia susitarti su veterinaru ir kalviu, jų reikės ir sodyboje, ir 
arklidėse. Jeigu galėtum šį reikalą sutvarkyti, sutaupyčiau laiko. 

— Žinoma. Juk sakiau, kad padėsiu mėžti. 

— Tikrai. Turbūt pamiršau. Na, aš jau beveik baigiau. 

— Nė velnio tu nepamiršai, vaike. Nagi, duok šakes. 

— Klausau, pone. 

— Jeigu dabar suki galvą ieškodamas būdų prirakinti mane prie 
supamojo krėslo, gali nesivarginti. — Per ilgus metus puikiai įvaldęs 
šį darbą Semas nuėjo į paskutinį aptvarą. — Džo ir Farlis šiandieną 
pažadėjo padėti man tvarkyti tvoras. Ketinu pasisamdyti Hosendže- 
rio jaunylį, prieš pamokas ir po pamokų padėtų apsidirbti. Jeigu jam 
seksis, palaikysiu per vasarą. Jis įsikalęs į galvą, jog nori dirbti su 
arkliais. Leisime pamėginti. 

— Puiku. 

— Jis tvirtas ir nekvailas. Vakar kalbėjausi su Bobu Braunu. Jis 
sako, kad jo anūkė ieško darbo. Mergaitė moka jodinėti; ji norėjo 
tavęs paklausti, ar tau nereikia dar vieno turistų vedlio. 

— Gal ir reikėtų, ypač artėjant sezonui. Ar ji pažįsta visus takus? 

— Bobas sako, kad pažįsta. Ji turi galvą ant pečių. Pats gali su ja 
pasikalbėti ir nuspręsti. 

— Taip ir padarysiu. 

Semas išpūtė skruostus. 

— Džesė Klimp dirba pradžios mokykloje; ji taip pat vasarai 
ieško darbo. Gal ir su ja norėtum pasikalbėti. Ji visą gyvenimą sukio- 
jasi apie arklius, puikiai moka bendrauti su vaikais. Gal ji tiktų tavo 
sumanytiems pasijodinėjimams poniais. 

Kupas nusišypsojo. Vadinasi, jie jau aptarė jo pasiūlytus poky- 
čius ir papildomas paslaugas. 

— Aš su ja pasikalbėsiu. 

— Naujus kompiuterius ir visa kita palieku tau ir Liusei. Su ta 
technika nenoriu terliotis daugiau nei tenka dabar. 

— Pirmai progai pasitaikius apsižiūrėsiu. 

— O dėl plėtros, tai pasišnekėsiu su Kvintu, gal jis ką nors nu- 
pieštų. Tariausi su Mere Blant dėl prekybos; ji man sakė, kad Lilės 
prieglauda visai neblogai gauna už visokius atvirukus ir panašias 
smulkmenas. 

— Laiko veltui neleidai. 

— Vakar buvau pas gydytoją. Jis sako, kad esu tvirtas ir laikausi 
šauniai. Koja sugijo. — Norėdamas šitai įrodyti Semas pliaukštelėjo 
delnu per koją. — Na, kadangi mano toks amžius, turėsiu ją kiek pa- 
lepinti, bet vis dėlto galiu vaikščioti, stovėti, galiu joti raitas ir arti. 
Beje, aš vėl galėsiu padirbėti su turistais. Tu čia ne tam, kad dirbtum 
iki devinto prakaito; mes su močiute to visai nenorime. 

— Iki devinto prakaito man dar toli. 

Semas, kaip ir Kupas, pasirėmė ant šakių. 

— Nenorėjau nė klausyti apie samdymą. Nemėgstu pokyčių. 
Bet, nori tu to ar nenori, viskas keičiasi; faktas, kad turizmo verslas 
mums sekasi. Sekasi geriau nei kada nors tikėjomės. Taigi turime pa- 
sisamdyti daugiau rankų. Reikia daugiau pagalbininkų ūkyje, kad tu 
galėtum daryti tai, dėl ko čia ir atvažiavai, na, o jei nori plėstis, jei 
nori ką nors keisti, kitaip ir neišsiversim. 

— Taip, kelios poros rankų ir man nepamaišytų, bet aš ir taip 
darau tai, dėl ko čia atvažiavau, nesvarbu, ar plėsiu verslą ir ką nors 
keisiu, ar ne. 

— Tu atvažiavai padėti luošam seneliui. — Semas pašoko ir spy- 
rė koja prajuokindamas Kupą. — Ar aš panašus į luošį? 

— Ne, bet ir neatrodai kaip Fredas Asteris. 

Semas sumosavo šakėmis. 

— Tu grįžai, kad prisiliestum prie šaknų, kurias čia suleidai dar 
vaikystėje — kad imtumeisi arklių verslo ir padėtum ūkyje. 

— Tai ir sakau — aš darau tai, dėl ko čia atvažiavau. 

— Ne visai, — šįkart Semas bakstelėjo į Kupą pirštu. — Ar vedei 
tą merginą? O gal pamiršai mane pakviesti į vestuves? 

— Aš čia atvažiavau ne tam, kad vesčiau Lilę. Maniau, kad ji 
ketina tekėti už ko nors kito. 

— Ar praėjus vos dešimčiai minučių po to, kai vėl ją pamatei, 
pradėjai mąstyti, kokiais būdais ją paveržti iš to prancūzo? 

— Gal ir taip. 

Patenkintas Semas palinksėjo. 

— Būtum padaręs ir šitai. Kad ir kaip ten būtų, nusisamdysim 
daugiau žmonių, prasiplėsim. Mes su tavo močiute jau apsisprendėm. 

— Puiku. Pasistengsiu, kad tau patiktų, seneli. 

— Jeigu tau viskas patiks, manau, patiks ir man. Turėsi laiko 
visiems darbams, dėl kurių ir atvažiavai. Aš čia pabaigsiu. O tu eik ir 
maloniai pakalbink močiutę, gal duos pusryčių. Šiandieną ji ketina 
pradėti pavasarinius valymus ir plovimus; taigi, Dieve, padėk. Tų 
žmonių, apie kuriuos kalbėjau, telefonų numerius ir vardus turiu 
virtuvėje. 

— Bet pirmiausia išmėšiu, kas liko. 

— Ar manai, kad tokiam darbui mano raumenys per silpni? 

— Seneli, aš suprantu, kad gali iškabinti ir savo, ir kitų šūdą, bet 
juk pridergta ant mano tako. 

Semui kvatojantis Kupas nustūmė karutį. Šypsodamasis jis pa- 
traukė prie mėšlo krūvos. 


Čansų virtuvėje garavo pusryčiai. Apsvaigęs iš laimės Farlis 
lapnojo avižinius sklindžius. Dar buvo dešros ir skrudintų bulvyčių. 
Karališki pusryčiai, nors dar tik savaitės vidurys, pagalvojo jis. 

— Kadangi vakar Džena pratuštino mano piniginę, šiandien 
galime prisikimšti pilvus. 

Džena bakstelėjo alkūne Džo į petį ir įpylė jam kavos. Dabar 
kaltė dėl aimanuojančios kreditinės kortelės slėgė kiek mažiau. 

— Piniginė mūsų, pone. 

— Bet vis tiek tuščia. 

Džena nusijuokė ir atsisėdusi peržvelgė būsimų darbų, reikalin- 
gų maisto produktų ir pašarų sąrašą. 

— Šiandien turgaus diena, todėl ir vėl teks apmažinti grynųjų 
atsargas, kurias laikai užkasęs alavinėje skrynutėje. 

— Anksčiau maniau, kad tokia skrynutė tikrai yra, — kramty- 
damas pratarė Farlis. 

— O kodėl manai, kad nėra? Farli, paklausyk mano patarimo, su- 
sirask tokią skrynutę ir užsikask. Vedusiam vyrui reikia turėti atsargų. 

Nors Džena klastingai prisimerkė, pro akių plyšelius tryško 
smagi nuotaika. 

— Aš žinau viską, kas kur pakasta. Taip pat žinau, kur pakasti 
tave, kad niekas niekada nerastų; todėl būk atsargus. 

— Jeigu ir verta turėti moterį, tai tik tokią, kuri grasina atimti 
gyvybę nė nespėjus papusryčiauti, — pasakė Džo Farliui. 

— Tokią jau susiradau. Aš — laimingas žmogus. 

— Na, judu, laimingi žmonės, greičiau baikit valgyti ir eikit iš 
čia, jei norite laiku baigti darbus; paskui reikės padėti Semui. 

— Puikiai pasidarbuosim. Jeigu tau ko nors prireiks, turėsime 
radijo aparatėlį. 

— Ir aš turiu daug darbų. Liusė judviem suruošė priešpiečius, 
todėl nebadausite ir nereikės grįžti nebaigus tvarkytis. Vėliau nu- 
važiuosiu į miestą, grįždama užsuksiu pas Liusę. Ji pradeda didžiąją 
pavasarinę ruošą; turguje pažadėjau nupirkti visko, ko reikia. 

— Gal užsuktum ir į metalo dirbinių skyrių. Man reikia poros 
daiktelių. 

— Užrašyk. 

Baigdamas gerti kavą Džo užrašė, ko jam reikia. 

— Galime tau palikti šunis, gal tau šiandien jų prireiks. 

— Vis tiek po poros valandų išvažiuosiu. Tegu jie gerai pasilaks- 
to keliaudami su jumis. Ar grįši vakarieniauti, Farli? 

— Na, šiandien išvyksta Tensės mama, todėl pamaniau... 

— Žinau, apie ką galvoji. Vadinasi, susitiksime rytoj rytą. 

Kol Farlis šluostė stalą, Džena pildė sąrašą. 

— Einu susidėti įrankių, — pasakė Farlis. — Ačiū už pusryčius, 
Džena. 

Farliui išėjus, Džo mirktelėjo žmonai. 

— Šįvakar namuose būsime vieni, todėl pamaniau... 

Džena nusijuokė. 

— Žinau, apie ką galvoji tu. — Ji pasilenkė ir pabučiavo Džo. — 
Eik ruoštis, kad greičiau grįžtum. Ir nepersidirbk, kad liktų jėgų tam, 
apie ką galvoji. 

— Tam reikalui jėgų visada pasilieku. 

Virtuvės tyloje baigdama sudarinėti sąrašą ji šypsojosi, nes tai, 
ką pasakė Džo, buvo tikra tiesa. 


Prieš eidama į biurą Lilė padėjo valyti ir plauti gardus. Prie- 
glaudoje šiandien dantų valymo diena, todėl Matui ir dar keliems 
praktikantams teks migdyti žvėris ir valyti jiems dantis. Be to, iš 
ryto turi būti atgabenta didelė vištienos siunta. Prireiks dar daugiau 
praktikantų, kad viską iškrautų ir sudėtų į sandėlius. Anksti rytą ati- 
darydama liūtės gardą ir išleisdama Šebą į didesnį aptvarą, kad galėtų 
išvalyti ir dezinfekuoti guolį, Lilė išgirdo, kaip nemaloniai sucypė 
skląstis. Teks tvarkyti užraktą, pamanė Lilė; telieka prašyti Dievulio, 
kad nereikėtų jo pakeisti. 

Gal ir ateis diena, kai ji išgalės įrengti hidraulinius vartus, tačiau 
šiandieną yra kitaip. 

— Šįryt atrodai švytinti ir laiminga, — pareiškė Merė. 

— Tikrai? 

— Taip, tikrai. — Merė nusileido ant nosies akinius. — Turi gerų 
naujienų“ 

— Jokių naujienų — tai turbūt gerai. Šiandieną mus užplūs di- 
delė karščio banga. Sinoptikai tvirtina, jog karštis išsilaikys ir rytoj, o 
paskui kokiais dvidešimčia laipsnių nukris. Smulkiųjų gyvūnų zoo- 
logijos sodui reikia pašarų. 

— Vakar užsakiau. 

— Turiu naujienų. — Liucijus mojavo raudona saldymedžio 
lazdele. — Ką tik peržvelgiau mūsų tinklalapį. Delilai paaukoti dar 
penki tūkstančiai dolerių. Žmonės ja susižavėję — ja ir Borisu. Ma- 
nau, kad tinkamai suveikė meilės istorija. 

— Jeigu taip ir yra, kiekvienam gyvūnui turėtume padėti už- 
megzti romaną. 

— Šią savaitę žmonės daugiausia domėjosi būtent jais, daugiau- 
sia peržiūrėta būtent jų vaizdo įrašų; jie sulaukė daugiausia komen- 
tarų. Man atrodo, galėtume atnaujinti visų gyvūnų biografijas ir jas 
kiek pagardinti. Dar reikėtų pakeisti kai kurias nuotraukas, galbūt 
įkelti kelis trumpus filmukus. 

— Gera mintis. Žinai, Liucijau, gal galėtum pafilmuoti, kaip 
Matas ir jo praktikantai valo žvėrims dantis. Tai nėra seksualu, bet 
žmonės pamatys, kaip mes rūpinamės savo gyventojais, kiek reikia 
įdėti darbo. Žmonės daugiau sužinotų, be to, gal imtų dosniau aukoti 
tie, kurie nežino, ką reiškia globoti gyvūnus. 

— Žinoma, bet būtų dar geriau, jei viską keliais sakiniais apra- 
šytum. Na, kaip nors juokingai, paminėdama ir tai, kaip žmonės bijo 
eiti pas stomatologus ar panašiai... 

— Ką nors sugalvosiu. 

Lilė nuėjo į savo kabinetą ketindama parašyti straipsnį apie 
Delilos išgelbėjimą ir padengti tigrės gabenimo išlaidas. Ji nutarė, 
jog straipsnį papuoš Delilos ir Boriso romanu. Geras maitinimas, 
gera priežiūra ir gyvenimo sąlygos labai svarbu, mąstė Lilė, tačiau 
gyvenimas tampa gerokai įdomesnis tada, kai užmezgamas ryšys su 
kita gyva būtybe. 

Palinksėjusi galva ji sėdo darbuotis; taip, ore išties tvyro roman- 
tiškos nuotaikos. 


Jis pasirengęs, viskuo pasirūpinęs. Jam teko dirbti valandų 
valandas, bet dabar viskas, ko reikėjo ir ko jis norėjo, paruošta. Dėl 
laiko neaišku, laikas — rizikos faktorius, bet rizikuoti verta. Tiesą 
sakant, esant vienam nežinomajam, bus daugiau malonaus jaudulio 
ir viskas atrodys dar svarbiau. 

Jis buvo pasirengęs žudyti čia ir dabar, pasirengęs rizikuoti. Ta- 
čiau tūnodamas slėptuvėje ir stebėdamas jis nuleido lanką. Gal jam 
ir nereikia žudyti mėginant gauti jauką. Būtų geriau, jei susitvarkytų 
švariai. Pakaktų mažiau laiko ir energijos. 

O tada ir tikroji medžioklė ir žudymas suteiktų daugiau malo- 
numo. 

Tik pažvelkite, mąstė jis, tik pažvelkite, kaip jie kimba į įprastus 
darbus, į tuščius darbeliūkščius nė nenumanydami, kad jis netoliese. 
Jie nė nenutuokia, kad jis juos stebi. 

Jis taip lengvai galėtų juos nudėti. Taip lengvai — ir dar leng- 
viau, — kaip elnią prie girdyklos. 

Bet jei jis pasigailės varganų jų gyvybių, ji stengsis dar labiau, 
bėgs dar greičiau ir grumsis dar aršiau. Per daug kraujo — ir jos šir- 
dis gali neatlaikyti. 

O jam to nesinori. Jis per ilgai laukė ir per sunkiai dirbo. 

Taigi jis stebėjo, kaip jie kraunasi tvoros remontui reikalingus 
įrankius ir tvoros tinklą. Suknisti ūkininkai; ant žemės kuriasi kam- 
barius. Ant jo žemės. Ir laiko čia kvailus savo galvijus, gyvius, kurie 
neverti net medžioti. 

Pirmyn, pirmyn, ragino juos grieždamas dantimis, kai jo ausis 
pasiekė jų balsai ir juokas. Pirmyn. Kai grįšite, viskas bus kitaip. Taip, 
geriau palikti juos gyvus, tegu jie kenčia suvokę, ką jis padarė pačioje 
jų panosėje. 

Jų ašaros bus saldesnės už kraują. 

Jis šypsojosi žiūrėdamas, kaip atskuodžia ir linksmai ant jų 
šokinėja šunys. Jis sutiktų nudėti nors tuos šunis, bet paskui vis tiek 
gailėtųsi taip padaręs. Vis dėlto ir jų kraują verta patausoti. 

Jie išjojo; smagiai pasišokinėdami šunys nubėgo paskui. Kalnų 
slėnyje įsikūrusi sodyba nutilo. Jis tebelaukė. Jis norėjo, kad jie ge- 
rokai nutoltų, dingtų iš akių, kad nesigirdėtų, kaip jis sėlina iš prie- 
dangos. 

Anksčiau jis daug kartų stebėjo moteris, stebėjo sodyboje dir- 
bamus kasdienius darbus, kaip stebėtų bet kurią persekiojamą ban- 
dą. Ji buvo stipri; jis žinojo, kad namuose yra ginklų. Kai jau ims, tai 
paims greitai. 

Jis apėjo daržinę, žingsniavo sparčiai ir tyliai. Įsivaizdavo vilkįs 
elnenos kelnes ir avįs mokasinais. Jo veidas neva buvo išmargintas 
karį puošiančiais simboliais. 

Čiulbėjo paukščiai, mykė kelios karvės. Jis girdėjo cypsinčius 
viščiukus, o priėjęs prie pat namo išgirdo ir moterišku balsu trau- 
kiamą dainą. 

Jo motina nedainuodavo. Ji vaikščiodavo nudūrusi galvą, pri- 
kandusi liežuvį. Arba ji darydavo tai, kas būdavo liepiama, arba 
gaudavo su batu. Galiausiai jo tėvui neliko kito pasirinkimo, kaip tik 
ją nudėti. Paskui jis paaiškino, kad ji iš jo vagiliavo. Neatiduodavo 
surinktų arbatpinigių. Ji kaupė pinigus. Melavo. 

Niekam tikusi baltaodė kalė, pasakė jam tėvas, kai jie ją giliai gi- 
liai pakasė. Klaida. Moterys — velnio neštos ir pamestos, o baltosios 
moterys — blogiausios iš blogiausiųjų. 

Tai buvo labai svarbi pamoka. 

Jis prislinko prie šoninio lango, prisiminė, kaip atrodo daug 
kartų stebėta virtuvė. Jis girdėjo tarškėjimą ir barškėjimą. Plauna in- 
dus, pamanė ir, surizikavęs dirstelėti, patenkintas pamatė, kad ji stovi 
atsukusi į jį nugarą ir deda į indaplovę indus. Puodai tebestovėjo ant 
stalo; dainuodama ji siūbavo klubais. 

Jis svarstė, koks jausmas būtų ją išprievartavus, bet paskui šios 
minties atsisakė. Žaginimas jam per žema. Ir ji nė iš tolo jo neverta. 
Jis ja nesusiteps. 

Ji — jaukas. Ir niekas daugiau. 

Į kriauklę teškėjo vanduo, barškėjo puodai. Pasinaudodamas 
virtuvės triukšmu jis lengvai prisėlino prie durų ir pamėgino pa- 
sukti rankeną. 

Truputį nusivylęs, kad durys neužrakintos, jis papurtė galvą. Jis 
jau įsivaizdavo, kaip išspiria duris, matė šoko ištiktos moters veidą. O 
dabar jis paprasčiausiai jas atidarė ir įėjo vidun. 

Ji atsigręžė rankose laikydama keptuvę. Dženai pakėlus keptuvę 
ketinant ją mesti ar ja trenkti, jis pakėlė lanką. 

— Aš niekur neisiu, bet tu išeisi, jei nenori, kad tavo pilve atsi- 
durtų šita strėlė. 

Ji išbalo; akys dabar atrodė dar juodesnės. Tada jis prisiminė, 

kad ir ji kažkiek turi jo kraujo. Bet ji leido sau išblykšti. Ji ignoravo 
paveldą. Ji iš lėto padėjo keptuvę. 

— Labas, Džena, — pratarė jis. 

Jis stebėjo, kaip ji žiopčioja nepratardama žodžio, ir mėgavosi 
baime. 

— Labas, Etanai. 

— Į lauką. — Jis ištraukė iš jos mobiliojo telefono kroviklio lai- 
delį ir įsimetė telefoną į kišenę. — Galiu paleisti vieną strėlę į kojas 
ir tave nusitempti, — Dženai nė nekrustelėjus pasakė jis, — bet gali 
eiti ir pati. Rinkis. 

Laikydamasi nuo jo kiek įmanydama atokiau, Džena nuėjo prie 
durų, išėjo į priebutį. Jis uždarė duris. 

— Eik. Viską darysi tiksliai taip, kaip pasakysiu, tiksliai tada, 
kada pasakysiu. Jeigu mėginsi bėgti, sužinosi, jog strėlės už tave daug 
greitesnės. 

— Kur mes einam? 

— Sužinosi, kai nueisim. — Nutaręs, jog ji eina per lėtai, jis ją 
pastūmė. 

— Etanai, jie tavęs ieško. Anksčiau ar vėliau vis tiek suras. 

— Jie — idiotai. Niekas manęs nesuras, jei pats nepanorėsiu. 

Jis varė Dženą per visą sodybą, medžių link. 

— Kodėl taip darai? 

Jis matė, kaip ji dairosi į kairę ir į dešinę, suprato, kad ji ieško 
vietelės, kur galėtų sprukti, apmąsto visas galimybes. Jis kone troško, 
kad ji surizikuotų. Kaip Karolina. Šitai buvo labai įdomu. 

— Toks jau esu. Tuo verčiuosi. 

— Žudai? 

— Medžioju. Nužudymas — žaidimo pabaiga. Prie medžio, 
veidu į priekį, — stūmė jis Dženą. Ji vos suskubo įsitverti kamieno; 
į kamieno žievę nusibraukė delnus. — Tik pasijudink, ir tau labai 
skaudės. 

— Ką mes padarėm? — Džena stengėsi ką nors sugalvoti, rasti 
kokią nors išeitį, bet nesugebėjo įveikti baimės. Baimė įsigavo į jos 
širdį, užvaldė ją visą, nepalikdama vietos niekam kitam. — Ką mes 
tau padarėm? 

— Ši žemė šventa. — Jis aprišo Dženos juosmenį virve ir taip 

suveržė, kad jai buvo sunku įkvėpti. — Ji mano. O tu, tu — baisesnė 
už visus kitus. Tu turi sju kraujo. 

— Aš myliu žemę, — mąstyk, mąstyk, mąstyk! — Aš... mano šei- 
ma visada ją brangino ir gerbė. 

— Melagė. — Jis pastūmė Dženą veidu į kamieną ir nubrozdino 
skruostą. Dženai surikus jis stvėrė ją už plaukų. — Užsivilk ir užsi- 
sek. — Jis metė jai į rankas tamsiai mėlyną striukę. — Ir užsitrauk 
gobtuvą. Leisimės į žygį, Džena. Atidžiai klausyk. Jeigu ką nors su- 
tiksim, nedrįsk prasižioti, stovėk nuleidusi galvą ir vykdyk, ką liepsiu. 
Jeigu tik sukrutėsi, ieškosi pagalbos, užmušiu tą, su kuriuo kalbėsiesi. 
Tada žiūrėsim. Supratai? 

— Taip. Kodėl nenori manęs nudėti dabar? 

Jis plačiai išsišiepė. 

— Turime daug kur apsilankyti ir daug ką aplankyti. 

— Ketini manimi pasinaudoti, kad prisiviliotum Lilę, bet aš tau 
neleisiu. 

Jis vėl stvėrė Dženą už plaukų ir taip truktelėjo, kad akyse jai 
ėmė suktis Žvaigždutės. 

— Galiu tavim pasinaudoti tiek gyva, tiek mirusia. Gyva pa- 
sinaudoti būtų smagiau, bet mirusia — įspūdingiau. — Jis paglostė 
prie diržo prisegtą peilį. — Kaip manai, ar ji atpažintų tavo ranką, jei 
ją nukirsčiau ir nusiųsčiau? Galime pamėginti. Kaip sakai? 

— Ne. — Bejėgystės ir skausmo išsunktos ašaros tekėjo Dženos 
skruostais. — Prašau. 

— Tada daryk, ką liepiu. Užsidėk, — jis padavė jai nutrintą kup- 
rinę. — Mes — porelė žygeivių. — Jis truktelėjo virvę. — Ir vienas iš 
mūsų laikomas ant trumpo pavadžio. O dabar eik. Niekur nesuk, nes 
teks už tai sumokėti. 

Jis kiek įmanydamas vengė takų, žingsniavo per grumstuotą 
žemę. Dženai suklupus jis ją truktelėdavo arba vilkdavo. Ir kadangi 
jam tai patiko, Džena liovėsi mėginusi jį pristabdyti. 

Džena suprato, kad jie eina jos dukters valdų pakraščiais, ir jai 
ėmė dar smarkiau daužytis širdis. 

— Kodėl nori nuskriausti Lilę? Tik pažvelk, ką ji padarė. Ji sau- 
go žemę, rūpinasi žvėrimis ir suteikia jiems prieglobstį. Tu esi sju. Tu 
gerbi Žvėris. 

— Ji sukiša juos į narvus, kad žmonės galėtų paspoksoti. Už 
pinigus. 

— Ne,ji visą savo gyvenimą paskyrė tam, kad juos gelbėtų, kad 
šviestų Žmones. 

— Maitina juos kaip naminius gyvūnėlius. — Dženai stabtelėjus 
jis vėl ją patraukė. — Ji sučiumpa tuos, kurie turėtų būti laisvi, ir su- 
kiša į narvus. Tą patį jie nori padaryti ir su manimi. Uždaryti mane į 
narvą už tai, kad darau viską, dėl ko gimiau. 

— Viskas, ką ji daro, yra dėl laukinės gamtos išsaugojimo ir dėl 
žemės. 

— Čia ne jos žemė! Ne jos žvėrys! Kai su ja susidorosiu, visus 
juos išlaisvinsiu, ir jie medžios taip, kaip medžioju aš. Sudeginsiu 
prieglaudą iki pamatų. Tada ir tavo trobas, ir visų kitų. 

Jo veidas plieskė beprotybe ir ryžtu. 

— Apsivalysiu. 

— Tai kodėl nužudei visus kitus? Džeimsą Tailerį? Kodėl? 

— Medžioklė. Kai medžioju, kad pavalgyčiau, išreiškiu pagarbą. 
Visi kiti? Tai sportas. Bet kalbant apie Lilę bus ir viena, ir kita. Aš ją 
gerbiu. Mes susiję. Mus sieja kraujas ir lemtis. Ji rado pirmąjį mano 
nužudytą grobį. Supratau, kad vieną dieną mes susirungsime. 

— Etanai, buvai dar visai vaikas. Mes galim... 

— Aš buvau vyras. Iš pradžių pamaniau, jog tai tik atsitiktinu- 
mas. Ji man patiko. Norėjau su ja pasikalbėti, ją paliesti. Bet ji mane 
atstūmė. Ji ant manęs rėkė keikdamasi. Ji man trenkė. Ji neturėjo 
teisės. 

Jis taip patraukė virvę, kad suklupusi Džena į jį atsitrenkė. 

— Neturėjo jokios teisės. 

— Taip, — palinksėjo Džena stojančia širdimi. — Jokios teisės. 

— Tada ant mano rankų pasirodė jos kraujas, ir aš išsigandau. 
Prisipažįstu. Bijojau. Bet buvau vyras ir žinojau, kas turi būti pada- 
ryta. Aš ją palikau laukiniams žvėrims kaip ženklą, ir jos atėjo puma. 
Mano sielos vedlė. Ir viskas buvo gražu. Grąžinau žemei tai, kas buvo 
atimta. Tada ir tapau laisvas. 

— Etanai, man reikia pailsėti. Turi leisti man pailsėti. 

— Pailsėsi tada, kai pasakysiu. 

— Nesu tokia stipri kaip tu. Dieve, aš jau tokio amžiaus, kad 
tikčiau tau į motinas; nebespėju su tavim. 

Jis stabtelėjo, ir jo veide Džena pamatė šmėstelėjusią dvejonę. Ji 
pamėgino nuryti išdžiūvusioje gerklėje įstrigusį gumulą. 

— Etanai, kas nutiko tavo motinai? 

— Ji gavo tai, ko nusipelnė. 

— Ar tujos ilgiesi? Ar tu... 

— Užsičiaupk! Užsičiaupk ir jos neminėk. Man jos nereikėjo. 
Aš — vyras. 

— Net ir vyrai iš pradžių būna berniukai, kuriems... 

Džena nutilo, nes Etanas užčiaupė jai burną. Jo žvilgsnis klai- 
džiojo tarp medžių. 

— Kažkas artinasi. Nuleisk galvą. Užsikimšk. 

žena juto liemeniu slystančią Etano ranką; ji suprato, kad jis 
[) mėgina paslėpti iš po striukės kyšančią virvę ir kartu tvirtai 

ją laikyti. Ji meldė, kad tik pasirodytų kas nors gyvas, kad 
tik sutikti Žmonės pajustų, jog ją ištikusi didelė bėda. Ji neišdrįs jiems 
pasiųsti kokio nors ženklo, bet juk žmonės turėtų užuosti baimę, tu- 
rėtų pajusti ją laikančio žmogaus beprotybę. 

Beprotybė degė jo akyse. Kaip galima jo akyse nepamatyti žu- 
diko ir beprotybės? 

Jie galėtų iškviesti pagalbą. Dabar ir yra proga sulaukti pagal- 
bos. Ir tada Etanas niekada nebepasiektų Lilės. 

— Labas rytas! 

Džena išgirdo linksmą palabinimą ir surizikavo kelis colius 
pakelti akis. Pamačius aulinius batus ir uniformines kelnes jai ėmė 
tankiau plakti širdis. Čia ne žygeivis, pamanė ji, bet eigulys. 

Jis turėtų būti ginkluotas. 

— Labas rytas, — atsakė Etanas. — O rytas tikrai gražus! 

— Puiki diena leistis į žygį. Bet jūs šiek tiek išklydote iš kelio. 

— Ai... Mes čia šį tą žiūrinėjame. Pamatėme elnių ir pamanėme, 
kad būtų įdomu juos pasekti. 

— Nereikėtų nuklysti per toli. Jeigu išsuksite iš pažymėtos tra- 
sos, lengvai pasiklysite. Išsirengėte vienai dienai, tiesa? 

— Taip, pone. 

Nejau negirdi beprotybės? Nejau negirdi, kad jis kalba nenatūra- 
liai linksmai? Beprotybė trykšta iš kiekvieno jo žodžio. 

— Na, jūs jau tikrai gerokai pasistūmėję nuo trasos pradžios. 
Jeigu ir toliau eisite šiuo keliu, prieisite labai statų šlaitą, bet atsiver- 
siantys vaizdai bus verti pastangų. 

— Todėl ir keliaujame. 

— Jei grįžtumėte į pažymėtą taką, sutaupytumėte laiko. 

— Tada taip ir padarysime. Ačiū. 

— Geros dienos, pasidžiaukite nuostabiu oru. O dabar eiki- 
te... — Eigulys kiek padvejojo. — Džena? Džena Čans? 

Sulaikiusi kvapą ji papurtė galvą. 

— Ką, po šimts, tu veiki... 

Akimirksniu jai pasidarė viskas aišku. Ji instinktyviai pakėlė 
galvą ir visu kūnu stumtelėjo Etaną. Bet jis vis tiek suskubo nusi- 
taikyti lanku. 

Džena suriko, mėgino ištrūkti. Bet jis buvo teisus. Strėlė skriejo 
slą, ir eigulys krinta ant nugaros. 

— Ne. Ne. Ne. 

— Pati kalta. — Jis trenkė atgalia ranka ir parbloškė Dženą ant 
žemės. — Žiūrėk, ką padarei, kvaila kale! Tik pažiūrėk į tą betvarkę, 
kurią reikės suvalyti. Ar nesakiau, kad laikytum prikandus liežuvį? 

Jis spyrė Dženai, sunkus batas smigo į nugarą, ir ji susirietė mė- 
gindama apsisaugoti. 

— Aš nieko nesakiau. Aš nieko nesakiau. Dieve Dieve, jis turi 
žmoną, turi vaikų. 

— Tada jam reikėjo žiūrėti savo reikalų. Šikniai. Visi jie šik- 
niai. — Jam priėjus ištraukti iš eigulio krūtinės dantytos strėlės, 
Džena ėmė žiaukčioti. — Tik pažiūrėk, turėsiu ir šiokios tokios nau- 
dos. — Jis ištraukė iš dėklo revolverį ir juo sumojavo. — Trofėjus. — 

Pavertęs kūną ant šono, jis išėmė piniginę. Paskui vėl įkišo revolverį 
į dėklą, nusegė jį nuo diržo ir, prieš įsikišdamas piniginę į kuprinę, 
prisisegė ginklą prie savo diržo. — Stokis ir padėk jį nutempti. 

— Ne. 

Jis priėjo prie Dženos, vėl išsitraukė revolverį ir prispaudė jai 
prie smilkinio vamzdį. | 

— Arba stokis, arba ir pati tokia liksi. Jūs abu galite tapti vilkų 
ėdalu. Gyvybė arba mirtis, Džena. Spręsk. 

Gyvybė, pagalvojo ji. Džena norėjo gyventi. Grumdamasi su 
blogumu, vos bekvėpuojanti iš nugarą varstančio skausmo, perkreip- 
tu veidu ji vis dėlto atsistojo. Gal jis nenumirė. Gal kas nors jį suras ir 
jam padės. Jis vardu Derikas Morganstonas. Jo žmona Ketė. Turi du 
vaikus — Brentą ir Lorną. 

Vykdydama nurodymus, imdama kūną už kojų ir tempdama 
toliau nuo tako ji kartojo eigulio ir jo šeimos narių vardus. 

Ji nieko nesakė, kai jis pasiėmė virvę ir pririšo ją prie medžio, 
kad pasiimtų Deriko radijo stotelę, dar kartą apieškotų jo kišenes, 
tikėdamasis rasti ką nors naudinga. 

Jiems patraukus toliau, Džena tebetylėjo. Kad ir nebėra ko sa- 
kyti, mąstė ji. Džena mėgino apeliuoti į jo sąžinę, bet nepavyko. Jo 
širdyje daugiau niekam nebebuvo vietos, ieškok neieškojęs. 

Jis nemėgino mėtyti pėdų ar slėpti pėdsakų, ir Džena svarstė, ką 
tai galėtų reikšti. Ji mąstė, ar išgyvens šią gražią pavasario dieną, ar 
kada nors dar pamatys savo vyrą ir namus, ar apkabins savo vaikus. 
Ar ji dar kada nors kalbėsis su draugėmis? Ar galės apsiauti naujuo- 
sius batelius? 

Kai ji plovė keptuvę, pasikeitė jos gyvenimas. Ar jai kada nors 
dar teks kepti kiaulieną? 

Jos gerklė degė, skaudėjo kojas, tvinkčiojo į medžio žievę nu- 
brozdinti delnai. Tačiau šie nemalonūs pojūčiai bylojo, kad ji gyva. 
Dar gyva. 

Jeigu jai pasitaikytų proga jį užmušti ir pabėgti, ar ji taip ir pa- 
darytų? Taip. Taip, ji galėtų jį užmušti. Ji net galėtų išsimaudyti jo 
kraujyje, jeigu tai padėtų išgelbėti Lilę. 

Jeigu tik ji pačiuptų jo peilį, revolverį ar akmenį; jeigu tik jai 
pasitaikytų proga mikliai pasinaudoti plikomis rankomis. 

Džena susitelkė būtent į tokias mintis, stebėjo, kuria kryptimi 
eina, kaip krinta spindulių pluoštai, kas yra palei kelią. Štai, mąstė 
ji, tik pažvelkite į šias drąsiai žydinčias šilagėles. Mielos, teikiančios 
vilčių. Ir gyvos. 

Ji pati bus šilagėlė. Atrodys miela ir graži, bus drąsi. 

Džena ėjo nuleidusi galvą, dėliodama pėdas vieną priešais kitą. 
Tačiau akys ir visas kūnas buvo budrus, tykantis menkiausios gali- 
mybės bėgti. 

— Mes namie, — pareiškė jis. 

Sutrikusi ji sumirksėjo nubarstydama nuo blakstienų prakaito 
merkta akis. Anga atrodė kaip mirtis. 

Džena apsisuko ir puolė jį pasiryžusi grumtis. Kumščiu smogu- 
si jam į veidą ji pajuto skausmą ir pasitenkinimą. Rėkdama ji draskė 
jį nagais, kandžiojo dantimis kaip žvėris. Pajutus kraujo skonį ją nu- 
tvilkė virpulys. | 

Tačiau gavusi smūgį į pilvą, ji vos gaudė kvapą. Kai Etano kumš- 
tis trenkė jai į veidą, saulė apsitraukė tamsiai raudona migla. 

— Kalė! Kalė, kekšė! 

Tarsi iš tolo Džena girdėjo švokščiantį jo alsavimą. Ji sužeidė 
Etaną. Ir tai šį tą reiškia. Ji suteikė jam skausmo. 

Traukdamas virvę jis vilko Dženą grumstuota žeme ir įgrūdo į 
tamsą. 

Kai jai rišo rankas ir kojas, ji grūmėsi, rėkė, spjaudėsi ir keikėsi, 
kol galiausiai jis užkimšo jai burną. Uždegęs nediduką žibintą jis lais- 
va ranka tempė Dženą gilyn į urvą. 

— Dabar galėčiau tave užmušti. Sukapočiau gabalais ir vieną iš 
jų nusiųsčiau jai. Ką apie tai manai? 

Ji gerokai jį paženklino, mąstė Džena, daugiau apie nieką negal- 
vodama. Nagais išakėtais jo skruostais ir rankomis sruveno ir lašėjo 
kraujas. 

Paskui jis jai plačiai ir plėšriai nusišypsojo, ir Džena prisiminė, 
jog bijo. 

— Kalnuose yra daugybė urvų. Keliais iš jų naudojuosi nuolat. 
Šitas tavo. 

Jis padėjo žibintą ir prieš atsitūpdamas išsitraukė peilį. Ašmenis 
jis pasuko taip, kad šie sublizgo blausioje šviesoje. 

— Man dar reikia iš tavęs poros dalykų. 

Džo, pagalvojo Džena. Džo. Lilė. Mano vaikas. 

Ir užsimerkė. 


Viskas užtruko ilgiau nei jis tikėjosi, bet vis dar pagal sumanytą 
grafiką. Skuba, netikėtas nužudymas, netikėtos senos kalės grum- 
tynės jam suteikė naujų impulsų ir smagumo. Laukia maloniausia 
dalis — nueiti tiesiai į prieglaudą kaip paprastam už įėjimą susi- 
mokėjusiam lankytojui. Tai didžiausia rizika ir labiausiai jaudinantis 
nuotykis. 

Jis neabejojo, kad Lilė jam suteiks dar daugiau džiaugsmų. 

Per žiemą užsiaugintos barzdos pridengta burna jis nusišypso- 
jo gražiai jaunutei praktikantei. Barzda pridengė senos kalės nagų 
žymes. Norėdamas paslėpti apdraskytas rankas, jis mūvėjo senas 
jojimo pirštines. 

-— Ar liūtei kas nors nutiko? 

— Ne, nieko. Jai tik bus valomi dantys. Kačių šeimos gyvūnams 
ypač svarbu nuolat tikrinti dantis, nes jie linkę kristi. 

— Todėl kad žvėrys laikomi narvuose. 

— Tiesą sakant, gyvendami prieglaudoje jie ilgiau išlieka su 
dantimis nei gyvendami laisvėje. Kartą per savaitę mes jiems duoda- 
me kaulų, o kaulai yra labai svarbu palaikant dantų higieną. Plėšriųjų 
kačių nasruose veisiasi daug bakterijų, tačiau nuolat valant dantis, 
gerai šeriant, kas savaitę duodant kaulų galima jiems padėti išsaugoti 
šypsenas, — mergina ir pati nusišypsojo. — Mūsų veterinaras ir jo 
asistentas garantuoja, kad Šebos dantys bus sveiki. 

Jam darėsi bloga, jis vis labiau tūžo. Laukiniams žvėrims valyti 
dantis, tarsi jie būtų per daug saldumynų valgantys vaikai... Jam norė- 
josi nusitempti šią besišypsančią merginą ir suvaryti jai į pilvą peilį. 

— Ar jūs gerai jaučiatės? — paklausė ji. 

— Gerai, tiesiog puikiai. O aš maniau, kad jūs juos saugojate 
natūraliai. Kaip čia nutiko, kad to natūralumo nėra? 

— Dalis mūsų atsakomybės, kurią prisiimame laikydami gy- 
vūnus, yra suteikti jiems nuolatinę medicininę priežiūrą, įskaitant ir 
dantų priežiūrą. Beveik visi Čans prieglaudoje laikomi gyvūnai buvo 
išgelbėti nuo kokios nors prievartos arba paimti ligoti ar sužeisti. 

— Jie laikomi narvuose. Kaip nusikaltėliai. 

— Taip, tiesa, jie uždaryti. Tačiau čia tikrai stengiamasi jiems 
suteikti natūralią aplinką, tenkinti jų poreikius. Vargu ar kuris nors iš 
čia gyvenančių žvėrių išgyventų laukinėje gamtoje. 

Merginos akyse jis išvydo susirūpinimą ir net įtarumą; jis su- 
prato, kad nužengė per toli. Jis čia atėjo ne tam. 

— Aišku. Jūs geriau žinote. 

— Mielai atsakysiu į visus jūsų klausimus apie prieglaudą arba 
čia gyvenančius žvėris. Taip pat galite apsilankyti mūsų švietimo 
centre. Ten galėtumėte pasižiūrėti filmą apie prieglaudos istoriją, 
apie daktarės Čans nudirbtus darbus. 

— Gal taip ir padarysiu. 

Jis nuėjo nepasakęs dar ko nors, dėl ko mergina galėtų sunerim- 
ti ar net pasikviesti pagalbos. Arba kol nepasidavė pagundai mirtinai 
ją sudaužyti. 

Jis atpažino šį poreikį. Jis kruopščiai nusiprausė, bet vis dar už- 
uodė eigulio kraują. Ir tos senos kalės. Jos kraujas dar saldesnis, o 
saldumas jį užvesdavo. 

Jam reikėjo padaryti tai, dėl ko jis čia atėjo, ir išsinešdinti, kol 
nepadarė klaidos. 

Jis vaikštinėjo sustodamas prie kiekvieno gardo, o įtūžis ir 
toliau deginte degino. Priėjęs prie pumos jis tikėjosi vėl atgauti 
pusiausvyrą, pažvelgti į savo sielos vedlio akis ir išvysti pritarimą. 
Palaiminimą. 

Tačiau jam priėjus puma suurzgė parodydama iltis. 

— Per ilgai buvai uždarytas narve, broli. Vieną dieną aš pas tave 
sugrįšiu. Pažadu. 

Po šių žodžių pumiukas grėsmingai suriko ir metėsi ant tvoros. 
Sukluso visi prieglaudos darbuotojai ir svečiai. Etanas sparčiai nuėjo; 
puma rėkė jam pavymui. 

Ji sugadino pumą, mąstė Etanas kunkuliuodamas pykčiu. Pa- 

vertė ją naminiu gyvūnėliu, ne geresniu už sarginį šunį. Puma jo, bet 
puolė jį tarsi priešą. 
Ir už šią nuodėmę jai reikės sumokėti. Greitai. 


Erikas skubėjo patikrinti, kas nutiko Mažyliui. Paprastai mielai 
žaidžiantis pumiukas ir toliau neramiai vaikščiojo po aptvarą. Jis įšo- 
ko į medį, perėjo per savo namelio stogą, paskui vėl nušoko žemyn ir 
atsistojo ant galinių letenų įsiremdamas į gardo vartus. 

— Ei, Mažyli, ei, nurimk. Kas tave taip suneramino? Negaliu 
tavęs išleisti palakstyti. Pirmiausia reikės tau patikrinti dantis. 

— Viskas per tą vyrioką. — Prie Eriko pribėgo Lena. — Prisie- 
kiu, kad dėl to vyrioko. 

— Kokio vyrioko? 

— Va to. Dabar jis eina į švietimo centrą. Matai? Beisbolo kepu- 
raitė, ilgi plaukai, barzda. Jo veidas visas sudraskytas. Iš čia nesimato, 
bet po ta bjauria barzda matosi rėžiai. Prieš kelias minutes su juo kal- 
bėjausi ir... net nežinau, apėmė kažkoks keistas, nemalonus jausmas. 
Jo akys kažkokios... | 

— Einu jo pažiūrėti. 

— Gal mums reikėtų pasakyti Lilei? 

— O ką sakysim? Kad po prieglaudą vaikštinėja kažkoks vyrio- 
kas keistomis akimis? Aš jį stebėsiu. 

— Būk atsargus. 

— Duodu žodį. — Jis pasuko atgal. — Centre yra pora grupių ir 
dar keli mūsiškiai. Nemanau, kad tasai keistaakis pridarytų bėdų. 

Etanas nenuėjo į švietimo centrą, bet sutrumpinęs kelią grįžo 
prie Lilės trobelės, kad ant priebutyje stovinčio stalo paliktų atsineštą 
dovanėlę. 

Kol Erikas perėjo per galą prieglaudos teritorijos, Etanas jau 
buvo ištirpęs tarp medžių. O jau tada jis pasileido sparčiu žingsniu. 
Atėjo laikas dar vienai žaidimo fazei. Priėjęs stebėjimo postą jis apsi- 
ramino, išsiėmė žiūronus. Turistų užkandį nuplovęs vandeniu jis ėmė 
žaisti su Dženos mobiliuoju telefonu. 

Jis niekada tokio neturėjo, niekada nenorėjo turėti. Tačiau jam 
teko praktikuotis su pavogtais arba iš nužudytųjų atimtais mobiliai- 

siais. Jis spaudė mygtukus, kol galiausiai rado adresatų sąrašą, ir nu- 
sišypsojo pamatęs užrašą Lilės mobilus. 

Ilgai netrukus ji sulauks tokio skambučio, kurio niekada neuž- 
mirš, pagalvojo jis. 


Sėdėdama savo kabinete Lilė atsakė į paskutinę elektroninę 
žinutę. Prieš eidama pažiūrėti, kaip sekasi Matui, ji ketino užsukti į 
krautuvę ir įsitikinti, kad paukštiena sudėta tinkamai. Lilė pažvelgė į 
laikrodį ir nustebo pamačiusi, jog jau beveik trečia. 

Ji prašė Mato neskubėti apžiūrinėti Mažylio ir kitų pumų, ko! 
ji bus laisva ir galės padėti. Mažylis nepakentė dantų higienos dienų. 
Taigi Lilė nutarė, kad vis dėlto pirma nueis pas Matą. 

Jai atsistojus į durų staktą pabeldė Lena. 

— Atleiskite, Lile, kad trukdau. Tiesiog... Mažylis nerimsta. 

— Tikriausiai nujaučia, kad bus užmigdytas, kad teks valyti 
dantis. 

— Galbūt, bet... Ten buvo toks vyrukas, na, labai keistas, ir bū- 
tent tada Mažylis sunerimo. Erikas nuėjo paskui jį į centrą. Bet mane 
kamuoja negera nuojauta, todėl ir norėjau jums pasakyti. 

— Kodėl jis keistas? — paklausė Lilė jau eidama iš kabineto. 

— Man jis pasirodė nemaloniai keistas. Jis vis kartojo, kad lai- 
kome žvėris uždarę narvuose kaip nusikaltėlius. 

— Kartais tenka išklausyti ir tokių kalbų. Kaip jis atrodė? 

— Ilgais plaukais, su barzda. Su beisbolo kepuraite, džinsiniu 
švarku. Veidas kažkieno šviežiai apdraskytas. Jis šypsojosi, bet kažko- 
dėl nuo tos šypsenos man visa nugara nuėjo pagaugais. 

— Gerai. Dėl visa ko nueisiu į centrą. Gal gali man padaryti pa- 
slaugą? Pasakyk Matui, kad kai tik sutvarkysiu šį reikalą, ateisiu jam 
padėti pas Mažylį ir kitus. 

— Žinoma. Gal ten ir nieko baisaus. Gal tik man pasirodė įtar- 
tinai keistas. 

Jos išsiskyrė; Lilė pasuko švietimo centro link. Suskambo jos 
telefonas, ir išsiblaškiusi ji ištraukė iš kišenės mobilųjį. Pamačiusi 
mamos numerį Lilė spustelėjo mygtuką. 

— Sveika, mama, gal galėčiau tau perskambinti vėliau? Man 
reikia... 

— Ir ji dabar negali kalbėti. 

Lilę nusmelkė šaltis. Kadangi jai ėmė drebėti pirštai, ji tvirčiau 
suspaudė telefoną. 

— Sveikas, Etanai. 

— Įdomu, bet ir ji pasakė tą patį. Kokia motina, tokia ir dukra. 

Lilė ėmė tirtėti nusmelkta klaikios baimės, tarsi būtų panirusi 
į ledinę upę. Tačiau ji iš paskutiniųjų stengėsi kalbėti lygiu ramiu 
balsu. Ramiai, paliepė ji sau, svarbu išlikti ramiai, tarsi susidūrus su 
kokiu nors mirtį nešančiu kraugeriu. 

— Noriu su ja pasikalbėti. 

— Geriau panorėk likti toje pačioje vietoje, kur esi dabar. Dar 
vienas žingsnis biuro link, ir aš jai nupjausiu vieną pirštą. 

Sustojusi Lilė apmirė. 

— Gera mergaitė. Nepamiršk, aš tave matau. Vilki raudonus 
marškinius, žvelgi rytų pusėn. Vienas netinkamas krustelėjimas, ir ji 
praras pirštą. Supratai? 

— Taip. 

— O dabar eik link savo trobelės, eik iš galinės pusės. Jeigu kas 
nors prie tavęs eis ar tave pašauks, mostelėjusi paliepk, kad tau ne- 
trukdytų. Tu užsiėmusi. 

— Gerai. Bet gal tu paprasčiausiai pavogei mano motinos tele- 
foną? Turi man suteikti daugiau informacijos, Etanai. Leisk man su 
ja pasikalbėti. 

— Jau sakiau, kad dabar ji negali kalbėtis. Bet tu eik, nesustok. 
Aš kai ką tau palikau galiniame priebutyje. Rasi ant stalo. Taip, tei- 
singai. Bėk. 

Lilė apibėgo trobelę ir užlėkė kelis laiptelius. Vieną kraupią 
akimirką joje viskas apmirė — širdis, plaučiai, smegenys. Paskui ji 
prisivertė paimti mažą plastikinį maišelį. 

Maišelyje buvo motinos plaukų sruoga ir jos vestuvinis žiedas. 
Auksas buvo sukruvintas. 

— Turbut atpažinai, vadinasi, supratai, kad šūdo nemalu. 

Lilė neišsilaikė ant drebančių kojų ir suklupo priebutyje. 

— Leisk man su ja pasikalbėti. Po velnių, leisk su ja pasikalbėti. 

— Ne. 

— Kaip man sužinoti, kad ji dar gyva? 

— Nesužinosi, bet galiu garantuoti, kad po dviejų valandų jos 
nebebus, jei nesurasi. Eik vakarų kryptimi. Palikau pramintą kelią. 
Jeigu juo ir eisi, motiną rasi. Jeigu ne... Jei kam nors pasakysi, mėginsi 
ieškoti pagalbos, ji mirs. Telefoną mesk į kiemą. Dabar pat. 

Jis ją mato, svarstė Lilė, tačiau priebučio tvorelė gali atstoti šiokią 
tokią priedangą. Ji susirietė į kamuoliuką ir atsirėmė į trobelės sieną. 

— Prašau, nieko jai nedaryk. Nežalok mano motinos. Prašau, 
prašau, padarysiu viską, ką tik pasakysi, ko tik paprašysi. Tik ne... 

Lilė spustelėjo mygtuką nutraukdama pokalbį. „Dieve, prašau“, 
— sušnabždėjo ji rinkdama Kupo numerį. Lilė lingavo pirmyn atgal 
apsipylusi ašaromis, net krūpčiodama nuo verksmo. „Atsiliepk, atsi- 
liepk, atsiliepk.“ Išgirdusi įsijungusį balso paštą ji net užsimerkė. „Jis 
pagrobė mano mamą. Aš einu vakarų kryptimi, žvelgiant nuo mano 
trobelės. Jis mane mato, man liko vos kelios sekundės. Jai surasti jis 
man davė dvi valandas. Ant tako paliksiu kokius nors ženklus. Ateik 
manęs gelbėti. Dieve... Ateik manęs gelbėti.“ 

Baigusi kalbėti ji atsistojo. Atsigręžusi į vakarus Lilė vylėsi, 
kad Etanas mato jos ašaras ir baimę. Ji išmetė telefoną, o tada puolė 
bėgti. 

Lilė iškart pamatė nužymėtą kelią — išmindžioti krūmokšniai, 
nulaužytos šakelės, minkštoje Žemėje įspaustos pėdos. Jis nenori, kad 
ji paklystų, mąstė Lilė. Gali būti, kad šis takas ją nuves už daugelio 
mylių nuo motinos, bet ji neturi iš ko rinktis. 

Mamos vestuvinis žiedas suteptas krauju. Pridėta ir gražiųjų jos 
plaukų sruoga. 

Lilė prisivertė sulėtinti tempą, giliau įkvėpti. Jeigu skubės, gal 
nepastebės kokio nors ženklo, gal pasuks ne tuo keliu. Gal jis ir dabar 
ją stebi, vadinasi, jai reikės labai apdairiai palikti kokius nors ženklus 
Kupui. 

Etanas jai davė dvi valandas. Ar jis pagrobė mamą iš namų? 
Tokia versija atrodė logiškiausia — palaukti, kol ji liks viena, o tada 
pagrobti. Ar jie pėsti, ar raiti? 


Labiausiai tikėtina, kad pėsti. Patogiau valdyti pėsčią įkaitą. Ne- 
bent jis jėga įsodino ją į automobilį ir... Ne ne, nereikia taip galvoti, 
paliepė sau Lilė pajutusi, kaip panika gniaužia gerklę. Reikia mąstyti 
paprasčiau. Jis pats yra paprastas. 

Dviejų valandų atstumas nuo trobelės... jis nori ją priveikti, 
nori, kad ji būtų arčiau. Mintyse Lilė tyrinėjo žemėlapį. Toji vieta 
turi būti atoki, bet pasiekiama tiek nuo trobelės, tiek nuo sodybos. 
Jeigu ji gyva... ji gyva, ji turi būti gyva. Jis turėjo ją paslėpti. Geriausia 
slėptuvė būtų urvas. Jeigu jis... 

Lilė stabtelėjo apžiūrėti tako — bet kaip išmindžiotų lauko gė- 
lių. Jis grįžo tuo pačiu keliu atgal. Lilė giliai įkvėpė, paskui įkvėpė dar 
kartą mėgindama nurimti; iš paskutiniųjų tvardydamasi ji dairėsi 
Etano palikto netikro tako, kol galiausiai jį rado. 

Ji nutrynė Etano pėdas ir lenktiniu peiliuku paliko žymes me- 
džio kamieno žievėje, kad Kupas nepadarytų tokios pačios klaidos. 
Lilė vėl susirado teisingą kelią ir paspartino žingsnį. Ji jau nutuokė, 
kur tas kelias veda, ir žinojo, kad prireiks beveik viso jai skirto laiko. 


Džena ropojo ir ridenosi. Ji visai prarado orientaciją ir tegalėjo 
melstis, kad stumiasi į reikiamą pusę — link urvo angos. Prieš išei- 
damas jis užrišo Dženai akis, todėl dabar ją gaubė aklina tamsa. Kai 
jai reikėdavo pailsėti, ramiai gulėdama ji mėgindavo pajusti, ar oras 
neatrodo gaivesnis. Tačiau Džena teužuodė purvą, savo pačios pra- 
kaitą ir kraują. 

Ji išgirdo, kaip jis ateina, suriko užkimšta burna, stengėsi nepa- 
siduoti veržiančiai virvei. 

— Oi, Džena, tik pažvelk į save. Atrodai baisiai. O juk pas tave 
ateina svečių. 

Kai jis nutraukė jai nuo akių raištį, Dženą apakino žibinto šviesa. 

— Nesijaudink, ji greitai bus čia. Truputį apsitvarkysiu. 

Jis atsisėdo sukryžiavęs kojas urve ant žemės ir, pasiėmęs veid- 
rodžio šukę ir kelioninį skustuvą, ėmė skustis. 


* 

Prieglaudoje likusi Lena pamojo Erikui. 

— Ei! Ką manai apie tą keistuolį? 

— Daugiau jo nemačiau. Tikriausiai jis nuėjo tiesiai į centrą 
arba persigalvojo. 

— Oo, na, o ką sakė Lilė? 

— Apie ką? 

— Apie tą vyruką. Na, kai atėjo. 

— Aš ir jos nemačiau. 

— Bet... Ji ketino eiti į centrą. Nesuprantu, kaip galėjai jos ne- 
pastebėti. | 

— Gal ją kas nors užlaikė, — gūžtelėjo pečiais Erikas. — Ji no- 
rėjo padėti Matui valyti pumoms dantis. Klausyk, man reikia grįžti 
pas... 

Lena stvėrė Eriką už marškinėlių rankovės. 

— Aš ką tik buvau pas Matą. Jos ten nėra, ir jis jos laukia. 

— Vadinasi, ji kažkur kitur. Na, gerai, apsižvalgysime. Aš einu į 
pašarinę, o tu paieškok jos trobelėje. 

— Ji žino, kad Matas laukia, — neatlyžo Lena, bet vis dėlto nu- 
skubėjo trobelės link. Ji pabeldė, paskui atidarė duris ir šūktelėjo: 

— Lile? Lile? 

Sumišusi ji perėjo per visą trobelę ir išėjo pro galines duris. Gal 
ji biure? — pamanė sau. 

Nulėkusi laiptais ji išgirdo skambantį telefoną. Atlėgusia širdimi 
ji atsigręžė tikėdamasi pamatyti atžingsniuojančią Lilę su mobiliuoju 
prie ausies. Tačiau ten nieko nebuvo. Lena apsisuko ieškodama, iš 
kur sklinda telefono garsas. 

Ji čiupo nuo žemės telefoną ir atvožė dangtelį. 

— Labas, Lile, ką tik išlydėjau mamą, todėl... 

— Tense, Tense, čia Lena. Man atrodo, kad čia kažkas tikrai labai 
negerai. — Ji puolė bėgti link trobelės, kurioje įrengti biurai. — Ma- 
nau, reikėtų kviesti policiją. 


Kelio atkarpoje tarp sodybos ir arklidžių Kupas baigė veržti 
mikroautobusiuko atsarginės padangos veržlę. Mašinoje sėdintys 

du mažyliai, čiulpiantys buteliukų žindukus, smalsiai jį stebėjo lyg 
apuokiukai. 

— Tikrai labai dėkinga... Ir pati galėjau pasikeisti, bet... 

— Atrodo, jūsų rankos tikrai užimtos. — Kupas linktelėjo rody- 
damas į mikroautobusiuko langus. — O man visai nesunku. 

— Jūs mane išgelbėjote nuo daugybės keiksmažodžių. — Jauna 
mama plačiai nusišypsojo. — Užtrukote turbūt pusę tiek, kiek būčiau 
užtrukusi aš, ką jau kalbėti apie peštynes autobusiuke. Mes visą dieną 
ant ratų, todėl jie net nepamiegojo pietų miego. — Jos akyse sužibo 
linksmos ugnelės. — Žinote, aš — taip pat. 

Mirktelėjęs vaikams Kupas nurideno prakiurusią padangą link 
automobilio galo, kad padėtų į vietą. Moteriai pasiūlius dešimties 
dolerių banknotą, jis papurtė galvą. 

— Ne ne, užteks ir „ačiū“. 

Moteris pasilenkė ir ėmė raustis pirkinių krepšiuose. 

— Tai gal nors bananą? 

Kupas nusijuokė. 

— Paimsiu. — Jis sudėjo įrankius, mostelėjęs bananu atidavė 
mažyliams pagarbą, priversdamas juos kikenti, ir uždarė dureles. — 
Gero kelio. 

— Dar kartą ačiū. 

Kupas grįžo prie sunkvežimio ir palaukė, kol moteris nuvažiavo. 
Paskui apsigręžė, kad grįžtų visą atkarpą atgal į tą patį kelią, kuriuo ir 
važiavo, kol pamatė šalikelėje stovintį mikroautobusiuką. Pavažiavęs 
kokį pusmyjlį jis išgirdo balso pašto signalą. 

— Taip, močiute, gavau tuos tavo tvirtus maišus, — sumurmėjo 
jis. — Ir didelį pūstą lizolio butelį. 

Bet Kupas vis tiek nuspaudė mygtuką, kad išklausytų žinutės. 

Jis pagrobė mano mamą. 

Kupas paspaudė stabdžių pedalą, pasuko į kelkraštį. 

Po pirmos karščio bangos Kupą sukaustė ledinis šaltis. Jis pa- 
spaudė greičio pedalą ir surinko šerifo numerį. 

— Sujunk su juo. Kuo greičiau. 

— Šerifo Johanseno biure nėra. 

— Sujunk mane su juo, kad ir kokioj uodegoj jis lindėtų. Čia 
Kuperis Salivanas. 

— Labas, Kupai, čia Si. Tikrai negaliu. Nesu įgaliota... 

— Paklausyk. Etanas Houvas pagrobė Dženą Čans. 

— Ką? Ką? 

— Gal dabar jau turi ir Lilę. Surask Vilį ir nugabenk į prieglau- 
dą. Dabar. Po velnių, dabar pat. 

— Aš jį surasiu, Kupai, Jėzau, gerasis Dieve, aš jį surasiu. Ką 
turėčiau... 

— Dabar važiuoju į prieglaudą. Noriu, kad ir Vilis ten atvyktų, 
kad surinktų tiek žmonių, kiek tik įmanoma. Oro pajėgų pagalbos 
nereikia, — skubiai bėrė Kupas stengdamasis nesiblaškyti. — Pama- 
tęs sraigtasparnius jis jas nužudys. Pasakyk jam, jog Lilė sakė, kad 
pakeliui paliks ženklus. Paskui juos ir seksiu. Vykdyk. 

Kupas padėjo telefoną ir nurūko į Lilės prieglaudą. 


Lilė pamatė jį sėdintį sukryžiuotomis kojomis urvo angoje; ant 
kelių jis buvo pasidėjęs lanką. Atšiaurų jo veidą vagojo bjaurūs rėžiai, 
ant kurių jis buvo dažais užtepęs kelis dryžius — kario simbolius. Lilė 
galvojo apie barzdotą žmogų, kurį matė Lena. 

Ant galvos jis ryšėjo pintą odinį raištį, per kurį buvo perkišta 
vanago plunksna. Jis avėjo minkštos odos aulinius iki kelių, ant kaklo 
buvo pasikabinęs meškos dantų karolius. 

Šis beprotiškas žaidimas indėnais būtų juokingas, jeigu ji ne- 
žinotų, kaip visa tai mirtinai rimta, mąstė Lilė. 

Sveikindamasis jis kilstelėjo ranką, o paskui smuko į urvą. Lilė 
priėjo arčiau, sulaikė kvapą ir nusekė paskui Etaną. 

Už kelių pėdų urvas buvo erdvesnis, bet vis tiek ganėtinai že- 
mas, todėl Lilei teko susilenkti. Urvas ilgas, pamanė ji išvydusi blau- 
sią žibinto švieselę. 

Jis sėdėjo toje šviesoje laikydamas prie motinos gerklės peilį. 

— Etanai, aš čia, tau nereikia jos skriausti. Jeigu ją sužeisi, nieko 
iš manęs negausi. 

— Sėskis, Lile. Paaiškinsiu, kaip viskas vyks. 

Ji atsisėdo drebėdama. Motinos veidą ir rankas margino pjūviai 
ir mėlynės. Riešus ir kulkšnis veržianti virvė buvo kruvina. 

— Man reikia, kad nuo mamos gerklės patrauktum tą peilį. Aš 
padariau, ko prašei, darau ir toliau. Bet jeigu dar labiau ją sužeisi, 
daugiau nieko nedarysiu. 

— Juk beveik dėl visų žaizdų ji pati ir kalta. Tiesa, Džena? 

Dženos akys viską pasakė. Bėk. Bėk. Aš tave myliu. 

— Prašau patraukti nuo mano mamos peilį. Kam tau to reikia. 
Aš čia. Viena. To ir norėjai. 

— Tai tik pradžia, — pasakė jis, bet patraukė peilį per colį. — Ir 
visa kita buvo tik pradžia. Finišas čia. Tu ir aš. 

— Tu ir aš, — sutiko Lilė. — Tai ir paleisk ją. 

— Nebūk kvaila. Negaištu laiko kvailystėms. Duodu tau dešimt 
minučių. Tam, kas pažįsta kalnus, tai labai gera pradžia. Tada aš tave 
medžiosiu. 

— Dešimt minučių. Ar aš turėsiu ginklą? 

— Tu — grobis. 

— Puma ar vilkas turi iltis ir nagus. 

— Tu turi dantis, jei tik prieisi tiek arti, kad galėtum jais pasi- 
naudoti. 

Lilė mostelėjo rodydama į lanką. 

— Koks čia žaidimas, kai esi akivaizdžiai pranašesnis. 

— Mano žaidimas, mano ir taisyklės. 

Lilė pamėgino kitaip pasukti kalbą. 

— Ar būtent taip sju kariai demonstruoja garbingumą ir drąsą? 
Medžiodami moteris? 

— Tu — daugiau nei moteris. O šita? — jis atlošė Dženos galvą 
sugriebęs už plaukų, kone priversdamas Lilę pašokti. — Šita pusindė- 
nė? Dabar ji teisėtai priklauso man. Paėmiau ją į nelaisvę, kaip mūsų 
protėviai imdavo į nelaisvę baltuosius ir paversdavo juos vergais. 
Galėčiau ją dar pasilaikyti. Arba... 

Jis tiek mažai žino apie tuos, kuriuos tvirtina esančius jo pro- 
tėviais, pagalvojo Lilė. 

— Sju buvo jaučių, elnių ar meškų medžiotojai. Jie medžiojo, 
kad turėtų ko valgyti ir kuo rengtis. Kaip tikiesi pagerbti savo giminę 
nužudydamas surištą bejėgę moterį? 

— Nori, kad ji gyventų? Medžiosim. 

— Ojei laimėsiu? 

— Nelaimėsi. — Jis palinko į priekį. — Tu suteršei savo kraują, 
savo sielą. Tu nusipelnei mirti. Tačiau aš tau suteikiu medžioklės gar- 
bę. Mirsi šventoje žemėje. Jeigu gerai Žaisi, gal ir paliksiu tavo motiną 
gyvą. 

Lilė papurtė galvą. 

— Aš visai nežaisiu, jei jos nepaleisi. Anksčiau žudei, žudysi ir 
vėl. Toks jau esi. Netikiu, kad paliksi ją gyvą, kad ir kaip tą tavo žaidi- 
mą sužaisčiau. Taigi pirmiausia turėsi ją paleisti. 

Jis vėl prikišo Dženai prie gerklės peilį. 

— Tada aš ją nužudysiu dabar. 

— Tai ir mane turėsi nužudyti čia pat, kur sėdime. Nežaisiu tavo 
žaidimo ir nesilaikysiu tavo taisyklių, jei jos nebebus. O tu sugaišai 
tiek laiko, padėjai tiek pastangų. 

Lilė be galo norėjo pažvelgti į motiną, ją paliesti, bet ji nenu- 
leido nuo Etano akių. 

— Ir tada būsi ne kas kitas kaip mėsininkas. Ne karys. Nuo tavęs 
nusigręš Pašėlusio Arklio siela. 

— Moterys yra niekas. Menkesnės už šunis. 

— Tikras karys gerbia motiną, nes iš jos ateina gyvybė. Paleisk 
mano motiną. Tu nieko nebaigsi, Etanai. Niekas nesibaigs, kol ne- 
susirungsime. Tiesa? Tau jos nereikia. O man jos reikia, kad būčiau 
verta žaidimo. Aš tau padovanosiu didžiąją gyvenimo medžioklę. 
Prisiekiu. 

Išgirdus Lilės pažadą, jo akys sublizgo. 

— Vis tiek iš jos jokios naudos. 

— Tai ir paleisk ją. Tik tu ir aš. Taip, kaip tu nori. Toks sandėris 
vertas kario, vertas didžiojo vado kraujo. 

Jis nupjovė Dženos riešus veržusias virves. Norėdama pakelti 
skaudančias rankas ir išsiimti iš burnos kamšalą Džena sudejavo. 

— Lile. Ne, Lile. Aš tavęs nepaliksiu. 

— Kaip jaudina, — pratarė jis ir nusispjovė pjaudamas kulkšnis 
veržiančias virves. — Ta kalė turbūt nebegalės paeiti. 

— Paeis. 

— Niekur neisiu. Aš jam tavęs nepaliksiu. Vaikeli... 

— Viskas gerai. — Lilė švelniai prisiglaudė Dženą. — Dabar jau 
viskas gerai. Pasitrauk, — pratarė Lilė Etanui. — Ji tavęs bijo. Pasi- 
trauk, kad ją apraminčiau ir atsisveikinčiau. Juk mes tik moterys. 
Beginklės. Negali mūsų bijoti. 

— Trisdešimt sekundžių, — Etanas pasitraukė tris žingsnius 
atgal. 

— Lile, ne. Negaliu tavęs palikti. 

— Laukiam pagalbos, — sušnabždėjo Lilė Dženai į ausį. — 
Man reikia, kad išeitum, man reikia žinoti, kad esi saugi, nes kitaip 
negalėsiu mąstyti ir nelaimėsiu. Žinau, ką daryti. Turi išeiti, antraip 
jis užmuš mus abi. Duok jai vandens, — pasibaisėjusi pareikalavo 
Lilė. — Kokia čia garbė sumušti moterį, o paskui neduoti jai van- 
dens. 

— Ji gali ryti savo spjaudalus. 

— Duok mano motinai vandens ir galėsi nubraukti penkias 
minutes nuo man skirto laiko. 

Jis paspyrė butelį. 

— Man nereikia tų penkių minučių, kad tave įveikčiau. 

Lilė atsuko butelį ir prikišo motinai prie lūpų. 

— Iš lėto, po truputį. Ar rasi namus? 

— Aš... Lile. 

— Ar rasi? 

— Taip. Taip, aš manau. 

— Ji tau nepadės. Kol nusigaus namo, jeigu nusigaus, kol jie pra- 
dės tavęs ieškoti, būsi nebegyva. O aš — išnykęs kaip dūmas. 

— Dabar imk vandenį ir eik. 

— Lile... 

— Jeigu neisi, jis užmuš mus abi. Vienintelis šansas man likti 
gyvai — tavo pasitraukimas. Turi manimi patikėti. Turi man suteikti 
tą šansą. Aš padėsiu jai išeiti iš urvo, Etanai. Gali laikyti nutaikęs į 
mane lanką. Niekur nebėgsiu. 

Lilė padėjo motinai atsistoti ir nusikeikė, kai Džena pravirko iš 
skausmo ir sielvarto. Atsitūpusi ankštame urve ji padėjo Dženai nu- 
slinkti iki angos. 

— Laukiame pagalbos, — sušnabždėjo Lilė dar kartą. — Kol jie 
ateis, sugebėsiu nuo jo atsiginti. Grįžk namo kiek įmanydama grei- 
čiau. Pažadėk. 

— Lile... O, Dieve, Lile... 

Už kalnų leidosi saulė; Džena stipriai ją apkabino. 

— Ketinu jį nuvilioti į aukštupio pievas, — tarsi sielvartingai 
atsisveikindama Lilė įsikniaubė veidu motinai į plaukus ir šnabždėjo 
į ausį. — Ten, kur pamačiau pumą. Nepamiršk šito. Ten ir siųsk pa- 
galbą. 

— Užsičiaupk! Užsičiaupi, o ji iškart eina sau arba tą pačią se- 
kundę miršta, o paskui ir tu. 

— Eik, mama. — Lilė atplėšė subraižytas ir sumuštas Dženos 
rankas. — Eik, nes kitaip jis mane užmuš. 

— Vaikeli, myliu tave, Lile. 

— Myliu tave. 

Lilė žiūrėjo, kaip motina eina klupinėdama ir šlubčiodama, jai 
atsigręžus matė sumuštame veide susitelkusią kančią. Jau vien už tai 
jam teks sumokėti, mąstė Lilė. Kad ir kiek jėgų šitai kainuotų. 

— Gali bėgti, — paliepė Etanas. 

— Ne. Medžioklė neprasidės, kol neįsitikinsiu, kad ji nuėjo. Kol 
neįsitikinsiu, kad pirmiausia nepulsi jos. Kur skubi, Etanai? — Lilė 
tyčia prisėdo ant akmens. — Tu taip ilgai šito laukei. Gali ir dar tru- 
putį palaukti. 

rieglaudoje siautė tikras chaosas. Kupui iššokus iš sunkveži- 
mio iš visų pusių pasipylė tuzinas Žmonių, ir visi jie kalbėjo 
vienu metu. 
— Liaukitės! Tu, — Kupas dūrė pirštu į Matą. — Viską dėstyk, 
tik greitai. 
— Niekur nerandame Lilės. Už trobelės, kieme, Lena rado jos 
telefoną. O kai aš ten nuėjau, radau štai ką. — Jis padavė Kupui plas- 

tikinį maišelį su Dženos plaukais ir vestuviniu žiedu. — Prieglaudoje 
vaikščiojo kažkoks tipas, neva paprastas lankytojas. Lenai jis pasiro- 
dė įtartinas. Jis ir Mažyliui nepatiko. Niekas niekur jo neranda. Mes 
baiminamės, kad jis gali būti pagrobęs Lilę. Merė viduje, skambina 
policijai. 

— Aš jiems jau paskambinau. 

— Man atrodo, kad tai Dženos žiedas. — Tensės skruostais rie- 
dėjo ašaros. 

— Taip, Dženos. Jis ją pagrobė, ir Lilė išėjo jos ieškoti. Užsi- 
čiaupkit ir klausykit, — paliepė Kupas, kai visi vienu metu prapliupo 
kalbėti. — Man reikia žmonių, mokančių naudotis šautuvu nekeliant 
pavojaus savo gyvybei. Lilei liko gera valanda; ji sakė pažymėsianti 
kelią. Mes eisime paskui. 

— Aš moku, — Lena žengė žingsnį į priekį. — Aš moku šau- 
dyti. Esu šaudymo į judančius taikinius čempionė. Trejus metus iš 
eilės. 

— Lilės trobelėje. Šratinis šautuvas sieninėje spintoje, šaudme- 
nys — viršutinėje lentynoje. Eik. 

— Aš niekada gyvenime nesu šaudęs, bet... 

— Lik čia, — nutraukė Matą Kupas. — Palauk policijos, o tada 
užrakink prieglaudą. Tense, eik į Čansų sodybą. Jeigu Džo dar nie- 
ko apie tai negirdėjo, viską papasakok. Paklausyk manęs. Pasakyk, 
jog labiausiai tikėtina, kad Džena buvo pagrobta iš namų. Jis, Farlis 
ir visi kiti, kas tik gali, turėtų pradėti ieškoti būtent nuo tos vietos. 
Jis mokė Lilę sekti pėdsakais, vadinasi, ras tikrą kelią. Mums reikia 
radijo aparatų. 

Iš trobelės išėjo Merė, du praktikantai nuskuodė aparatų. 

— Policija jau važiuoja. Bus po penkiolikos minučių. 

— Pasiųsk juos mums pavymui. Mes jų nelauksim. Bėk į viršų, į 
miegamąjį, atidaryk viršutinį kairį stalčių. Ten yra trys šaudmenų ap- 
kabos. Atnešk jas. Palauk! — Dingtelėjus kažkokiai minčiai jis iškėlė 
ranką ir pažvelgė gardų pusėn. — Man reikia kokio nors Lilės daikto, 
kokio nors drabužio, kurį ji vilkėjo. 

— Biure yra jos megztukas, — pasakė Merė. — Palauk. 

— Puma ją myli. Ar ji aptiktų jos pėdsakus? 

— Taip! Dieve, taip. — Tensė prisidengė ranka burną. — Ma- 
Žylis atsekdavo paskui ją kiekvieną kartą, kai tik Lilė mėgindavo jį 
paleisti. 

— Mes jį išleisim. 

— Bet jis nebuvo išėjęs iš aptvaro nuo tada, kai jam sukako šeši 
mėnesiai, — purtė galvą Matas. — Net jei Mažylis ir išeitų iš savo 
gardo, niekas nežino, ką jis sumanys. 

— Jis ją myli. — Kupas paėmė Merės atneštą megztuką. 

— Kitus turėsime atskirti. — Tensė ir Kupas nuskubėjo prie 
aptvaro. 

— Daryk, ką turi daryti. Tik greičiau. 

Jis laikė prie virbų megztinį. Prisėlinęs Mažylis suurzgė, pasi- 
trynė snukiu į megztinį, sumurkė. 

— Taip, teisingai. Tu ją pažįsti. Tu ją rasi. 

Erikui atidarius duris, praktikantai kitoms pumoms mėtė jaukus 
— viščiukus. Mažylis pakėlė galvą ir apsižvalgė; jo draugai nedelsda- 
mi pradėjo puotą. Mažylis apsigręžė ir įbedė į megztinį snukutį. 

— Beprotybė, — tarstelėjo Matas, stovėdamas atokiau su mig- 
domųjų pistoletu. — Pasitrauk toliau, gerokai toliau, Tense. 

Ji atrakino narvą. 

— Mažyli, surask Lilę. Tu surasi Lilę. — Tensė iš lėto atkėlė nar- 
vo dureles. 

Mažylis išsliūkino į nežinią, traukiamas Lilės kvapo. Kai puma 
ėmė artintis, Kupas iškėlė ranką duodamas ženklą Matui. 

— Jis mane pažįsta. Jis žino, kad aš Lilės. 

Puma dar kartą pasitrynė į megztinį, o tada ėmė sekti pėdsa- 
kais. 

— Bet Lilė yra visur, štai kur bėda. Ji visur. 

Mažylis užšoko ant Lilės trobelės priebučio ir rėkė, rėkė; paskui 
nušoko žemyn ir ėmė vaikščioti aplinkui. 

— Suruošiau tau kuprinę. — Merė įbruko Kupui į rankas ne- 
šulį. — Būtiniausi daiktai. Įdėk megztinį į tą plastikinį maišą, nes 
megztinis jį trikdys. Parvesk ją, Kupai. 

— Parvesiu. — Jis žiūrėjo, kaip puma vaikšto po kiemą, o paskui 
puola bėgti medžių link. — Skubėkim. 


Gęstant dienai sėdėdama ant akmens su žmogumi, norinčiu ją 
nužudyti, Lilė matavo laiką ir mintyse rinkosi tinkamus kelius. 

Sulig kiekviena praeinančia minute jos nervai vis labiau rimo. 
Sulig kiekviena minute vis labiau tolsta jos motina ir artėja Kupas. 
Kuo ilgiau jai pavyks jį čia išlaikyti, tuo didesnės jos galimybės. 

— Ar tavo tėvas mokė tave žudyti? — prabilo ji kalbindama 
Etaną, įbedusi akis į vakarus, į besileidžiančią saulę. 

— Mokė medžioti. 

— Vadink šitai kaip nori, Etanai. Tu paleidai žarnas Melindai 
Baret ir palikai ją žvėrims. 

— Atėjo puma. Ženklas. Manasis. 

— Pumos nemedžioja genamos sportinio intereso. 

Jis gūžtelėjo pečiais. 

— Aš — Žmogus. 

— Kur palikai Karoliną? 

Jis nusišypsojo. 

— Grizliams buvo tikra puota. Iš pradžių mes smagiai pažai- 
dėme. Man atrodo, tu žaisi geriau. Su tavimi gali prireikti kone visos 
nakties. 

— O kur tada eisi? 

— Pavėjui. O paskui grįšiu. Nužudysiu tavo tėvus ir iki pamatų 
sudeginsiu jų sodybą. Tą patį padarysiu ir su tavo zoologijos sodu. 
Sumedžiosiu visus, kas tik yra kalnuose, ir gyvensiu laisvas, taip, kaip 
mano žmonės būtų gyvenę. 

— Įdomu, kaip labai tavasis sju įsivaizdavimas atitrūkęs nuo 
tikrosios tiesos ar tavo tėvo pripaistytų nesąmonių. 

Raudonis trenkė jam į veidą — tarsi įspėjimas, kad nevertėtų 
per ilgai mėginti jo kantrybės. 

— Mano tėvas nebuvo paistalius. 

— Aš ir nenorėjau to pasakyti. Ar manai, kad Lakota pritartų 
tavo veiksmams? Nekaltų žmonių medžioklei ir skerdynėms? 

— Jie nėra nekalti. 

— Ką padarė Džeimsas Taileris, kad užsitarnavo mirtį? 

— Jis čia atėjo. Jo žmonės žudė mano žmones. Iš jų vogė. 

— Jis buvo nekilnojamojo turto agentas iš San Paulo. Etanai, 
čia esame tik tu ir aš, todėl nėra jokios priežasties apsimetinėti; va- 
dinkime viską tikraisiais vardais. Tau patinka žudyti. Tau patinka te- 
rorizuoti, persekioti. Tau patinka ant rankų jausti šiltą kraują. Todėl 
žudai peiliu. Nes kitaip būtų kvaila sakyti, kad Tailerį nužudei dėl su- 
laužytų sutarčių, melo, nepagarbos ir godulio, apnikusio žmones, mi- 
rusius daugiau kaip prieš šimtą metų. O tu juk nesi kvailys, Etanai? 

Jo akyse sužibo ir užgeso kažkokia klastinga ugnelė. Paskui jis 
sugriežė dantimis. 

— Jie atėjo. Jie žudė. Jie skerdė. Dabar jų kraujas girdo žemę taip, 
kaip kadaise girdė mūsų kraujas. Stokis ir pirmyn. 

Lilę vėl pervėrė ledinis siaubas. Dešimt minučių, prisiminė ji, 
jeigu jis laikysis sumanytų taisyklių. Per dešimt minučių ji galėtų 
daug apibėgti. Lilė atsistojo. 

— Bėk. 

Jai ėmė linkti keliai. 

— Vadinasi, tau galima žiūrėti, kur bėgu? Ar taip tu seki pėdsa- 
kais? O aš maniau, kad esi puikus pėdsekys. 

— Dešimt minučių, — pasakė jis ir įlindo į urvą. 

Lilė negaišo laiko. Svarbiausia — greitis ir atstumas. Visos 
gudrybės palauks. Sodyba buvo arčiau, bet jai reikia nuvilioti jį kuo 
toliau nuo motinos. Kuperis ateis iš rytų. Lilė ropštėsi šlaitu žemyn 
stengdamasi būti atsargi, nepulti kaip akis išdegus ir nerizikuoti susi- 
laužyti kulkšnį. Baimė ją vertė pasirinkti trumpiausią ir tiesiausią ke- 
lią į prieglaudą, bet ji pagalvojo apie lanką. Jeigu ji leisis tuo keliu, jis 
ją labai lengvai suseks, o turėdamas lanką galės suluošinti ir iš toli. 

Be to, Etanas galėtų sekti vadovaudamasis Kupui paliktais žen- 
klais. 


Lilė pasuko į šiaurę ir lėkė aplenkdama tamsą. 


Čansų sodyboje Džo kimšo į kišenes šaudmenų atsargas. 
— Vis labiau temsta. Kol nepatekės mėnulis, naudosimės žibin- 
tuvėliais. 

— Džo, noriu eiti su tavimi, — Semas čiupo Džo už peties. — 
Bet per mane tektų stumtis lėčiau. 

— Susisieksime per radiją. — Liusė padavė jam kuprinę. — 
Lauksim žinių. Parvesk jas namo. 

Džo linktelėjo ir išėjo pro duris pirma Farlio. 

— Būk atsargus. — Tensė apsikabino Farlį ir prisiglaudė. — 
Saugokis. 

— Nesijaudink. 

Kieme Farlis prisidėjo prie Džo ir dar trijų ginkluotų vyrų, su- 
tikusių pagelbėti ieškoti. Skalijo kovingai nusiteikę šunys. 

— Jeigu jis ją sužeis, — tyliai tarė Farliui Džo, — jeigu sužeis 
vieną kurią iš jų, aš jį užmušiu. 

— Mes užmušim. 


Už kelių mylių Kupas tyrinėjo Lilės paliktus ženklus. Jis pumos 
nebematė nuo tos akimirkos, kai ji nėrė į mišką. Su Kupu ėjo dar du 
koledžo jaunuoliai; sparčiai leidosi prieblanda. 

Jam reikėjo eiti vienam, svarstė jis. Nereikėjo gaišti ir tų kelių 
minučių, kurias jie užtruko burdami pastiprinimą ir paleisdami iš 
narvo pumą. 

Kiti nuo jo atsiliko gal dešimčia minučių — vieni ėjo į pietus, 
kiti — į šiaurę. Iš radiju gautos informacijos Kupas suprato, jog Džo 
veda dar vieną grupelę iš vakarų. 

Ir vis dėlto reikia prašukuoti nesuskaičiuojamą daugybę akrų. 

— Judu laukite čia, kol ateis kiti. 

— Tu nerimauji, kad mes galime viską sugadinti, arba mus 
gali sužeisti. Nieko panašaus nenutiks. — Lena pažvelgė į savo ben- 
drą. — Tiesa, Čakai? 

— Tiesa. 

— Jeigu atsiliksi, grįžk atgal. Per radiją pranešiu, kuria kryptimi 
keliaujame, — paliepė Kupas Čakui ir patraukė pietų pusėn. 

Ji paliko aiškius ženklus, mąstė Kupas prisiversdamas nelėkti 
kaip akis išdegęs, kad nė vieno ženklo nepražiopsotų. Ji juo pasiklio- 

vė. Jeigu jis nebūtų sustojęs ir vaidinęs gerojo samariečio, būtų atsi- 
liepęs į jos skambutį, būtų įtikinęs ją palaukti, kol jis pas ją atvažiuos. 
Jis būtų... 

Nėra prasmės, nėra prasmės. Jis ją suras. 

Kupas galvojo apie Dorę. Gera draugė, gera policininkė. Jis mąs- 
tė apie ilgas tąsias sekundes, kurių jam prireikė išsitraukti ginklui. 

Šį kartą jis nepavėluos. Tik ne tada, kai pavojus gresia Lilei. 


Lilė bėgo iki upokšnio palikdama pėdsakus, paskui grįžo tuo 
pačiu keliu atgal. Nusileidus saulei oras atvėso. Nors nuo įtampos 
ir baimės ją pylė prakaitas, jai buvo šalta. Nusiaudama batus ir nu- 
simaudama kojines ji mąstė apie megztuką, kurį popiet paliko savo 
biure. 

Eidama ir naikindama paliktus pėdsakus Lilė grįžo prie upokš- 
nio ir brisdama lediniu vandeniu kaleno dantimis. Netikri pėdsakai 
gali jį suklaidinti, bet gali ir nesuklaidinti. Vis dėlto mėginti verta. Ji 
dešimt jardų brido pasroviui, paskui — dar dešimt jardų, o tada ėmė 
dairytis į krantą. Kai Lilė pamatė akmenų sąvartą, jos kojos buvo 
visai sustingusios. Šitie akmenys tiks. 

Išlipusi iš vandens ji vėl užsimovė kojines, apsiavė batus ir pa- 
sileido per akmenis, kol pasiekė minkštesnę Žemę. Ji bėgo vis labiau 
toldama nuo vandens, aplenkdama brūzgynus, kol galiausiai buvo 
priversta brautis kiaurai jų. Ropšdamasi į šlaitą apsiavusi aulinukus 
ji negalėjo kopti tyliai. 

Lilė ieškojo medžių priedangos norėdama dar kartelį pailsėti, 
įsiklausyti. 

Virš kalnų tarsi žibintas kybojo mėnulis. Jis padės tamsoje nesu- 
klupti ant iškilių šaknų ar akmenų. 

Lilės apskaičiavimu, dabar mama turėtų būti pusiaukelėje iki 
sodybos. Iš tos pusės turėtų ateiti pagalba. Ji privalėjo patikėti, kad 
mamai pavyks grįžti, kad ji teisingai nukreips žmones link aukštu- 
mos, kurią Lilė ir pasirinko. 

Dabar jai vėl reikėjo eiti į rytus. Ji pasitrynė šąlančias rankas 
nepaisydama geliančių įpjovimų ir nubrozdinimų, įgytų bėgant. Ma- 

nevras link upelio jai pelnė papildomo laiko, bet dabar jai teks įveikti 
didesnį nuotolį. Tereikia kuo daugiau ištvermės. 

Sukandusi dantis Lilė atsistojo, paskui pakreipė galvą išgirdusi 
tyliai teškenantį vandenį. 

Dar yra šiek tiek laiko, pagalvojo ji atsigręždama į rytus. Bet ne 
tiek, kiek vylėsi turėsianti. 

Jis ateina. Artėja vis labiau ir labiau. 


Kupas vėl sustojo. Ant pušies žievės jis pamatė šviežią įpjovą. Li- 
Pirmas ženklas nurodė vakarų kryptį, atrasis — šiaurės. 

Nėra jokių įrodymų, jog tai jos puma, svarstė Kupas. Aišku, kad 
Lilė ėjo į vakarus. Ji sekė Etano pėdsakais, kad rastų motiną. Bet pas- 
kui jis norės medžioklės. Norės virpulio. 

Kupo protas liepė eiti į vakarus, bet širdis... 

— Eik į vakarus. Iš lėto, ramiai. Eik pagal įpjautas žymes. Susi- 
siek per radiją ir pranešk, kad nuo čia aš einu į šiaurę. 

— Bet kodėl? — nesuprato Lena. — Kur tu eini? 

— Seku paskui pumą. 

Ar ji kartais nesumanė Etano nuvilioti toliau nuo motinos? 
— klausinėjo savęs Kupas. Kiekvieną kartą pamanius, jog pametė 
pėdsakus, jam imdavo tankiau plakti širdis. Kodėl jis tariasi galįs 
sekti pumos pėdsakais? Suknistas ponas Niujorkas. Dabar jau nega- 
lima tikėtis jokių jos paliktų ženklų, jokių „patogių“, aiškiai matomų 
įpjovų ar akmenų krūvelių. Ji negali palikti jokių ženklų, nes dabar 
pati yra medžiojama. 

Ateik manęs, prašė Lilė. Jam teliko melstis, kad spėtų. 

Kupas du kartus buvo pametęs pėdsakus; iš desperacijos ir siau- 
bo jam šiurpo oda. Kiekvienąkart vėl radus pėdas jam suspausdavo 
paširdžius. 

Paskui jis rado batų žymes. Lilės. Atsitūpęs jis pirštu perbraukė 
žemėje paliktą įspaudą ir visu kūnu sudrebėjo. Gyva. Dar gyva ir stu- 
miasi pirmyn. Jis matė ir kitus — Etano — pėdsakus, kertančius Lilės 
pėdas. Jis seka, bet ji vis dar priekyje. O puma seka juos abu. 

Kupas ėjo pirmyn. Išgirdęs į akmenis teškenantį vandenį, jis vėl 
paspartino žingsnį. Ji ėjo link vandens, kad vandenyje jį paklaidintų. 

Priėjęs upokšnį Kupas apstulbęs sustojo. Jos pėdsakai vedė į 
vandenį, o Etano — pirmyn, atgal, o paskui — ratu. Kupas užsimerkė 
ir pamėgino mąstyti blaiviai. 

Ką ji turėtų daryti? 

Mėtomos pėdos, netikri pėdsakai. Kupas nebuvo įgudęs nar- 
plioti tokių pinklių. Jeigu ji brido į vandenį, išbristi galėjo bet kur. 
Aišku, kad ir puma nusekė paskui. Gal ji tik kirto upokšnį, o gal sekė 
paskui Lilę. Tačiau kuriuo keliu? 

Sugniaužęs kumščius ir nuleidęs rankas Kupas mėgino skaityti 
šias žemes taip, kaip jas būtų skaičiusi Lilė. Eidama upokšniu aukš- 
tyn, o paskui jį kirsdama ji prieitų jo senelių sodybą arba kitus na- 
mus. Ilgas kelias, bet ji įveiktų. Upokšniu žemyn ir skersai jo — Lilės 
tėvų sodyba. Jau arčiau. 

Ji turėjo žinoti, kad pagalba ateis būtent iš tos pusės. 

Kupas instinktyviai ėmė bristi. Paskui sustojo. 

Upokšniu žemyn, o paskui — į rytus. Pievos. Jos kamera. Jos 
vieta. 

Jis išlipo iš vandens, apsisuko ir nubėgo. Dabar Kupas nesekė 
jokiais ženklais, vadovavosi tik gerai nuo vaikystės pažįstamos ir 
mylimos moters mintimis ir numanomais ketinimais. 


Džo žvelgė į krauju suteptą žemę. Mėnulio šviesoje dėmė at- 
rodė juoda. Staiga jam ėmė svaigti galva, linkti kojos; jis atsiklaupė ir 
perbraukė ranka per kruviną dėmę. Jis teįstengė galvoti apie viena: 
Džena. 

— Ateikite čia! — sušuko vienas iš įgaliotinių. — Čia Derikas 
Morganstonas. Velnias, čia Derikas. Jis negyvas. 

Ne Džena. Ne jo Džena. Jau vėliau, kada nors vėliau jis gal ir 
pasigailės, kad nepagalvojo apie kitą žmogų, apie jo šeimą, o mąstė 
tik apie save. Tačiau dabar naujas įniršio ir baimės antplūdis pastatė 
jį ant kojų. 

Džo vėl leidosi pirmyn ieškodamas pėdsakų. 

Ji kaip stebuklas išniro iš šešėlių, nutvieksta mėnesienos. Klup- 
telėjusi ji nugriuvo; Džo nulėkė jai padėti. 

Jis vėl parpuolė ant kelių, ją apsikabino, lingavo prisiglaudęs ir 
verkė. Jis švelniai glostė sumuštą jos veidą. 

— Džena... 

— Pievos, — teprakošė ji. 

— Štai, vanduo. Mama, štai vanduo. 

Farlis pridėjo jai prie lūpų butelį; akių kampučiuose jam tven- 
kėsi ašaros. 

Ji gėrė mėgindama numalšinti svilinantį troškulį; Farlis glostė 
jai plaukus, Džo ir toliau lingavo. 

— Pievos, — pakartojo ji. 

— Ką? — Džo paėmė iš Farlio butelį. — Atsigerk dar. Tu sužeis- 
ta. Jis tave sužeidė. 

— Ne. Lilė. Pievos. Ji ketina jį ten nuvilioti. Į savo vietą. Suraski- 
te ją. Džo... Surask mūsų vaikelį. 


Dabar jis jau turbūt Žino, kur ji eina, bet nieko nebepakeisi. Da- 
bar jai telieka laikytis kameros lauke ir tikėtis, kad kas nors pamatys. 
O tada slėptis. Ji gali slėptis aukštoje žolėje. 

Bato aule ji turi peilį. Jis to nežino. Ji nėra visai bejėgė. Nusi- 
čiupusi akmenį ji tvirtai spaudė jį kumštyje. Po velnių, ji tikrai nėra 
bejėgė ir galės apsiginti. 

Dieve, jai reikia pailsėti. Reikia atgauti kvapą. Ji būtų pardavusi 
sielą už vienintelį vandens gurkšnį. Ji labai norėjo, kad nors kelioms 
minutėms mėnulis pasislėptų už debesų. Dabar ji ir tamsoje rastų 
kelią, o tamsa ją paslėptų. 

Lilei kopiant į kitą šlaitą kojų raumenys raudote raudojo. Į 
akmenis kimbantys pirštai stingo nuo šalčio. Jai alsuojant iš burnos 
veržėsi garų kamuoliai, panašūs į mažus vaiduokliukus, bet ji vis stū- 
mėsi pirmyn eikvodama paskutinius ištvermės likučius. 

Lilė vos bepaėjo klupčiodama; ji nekentė savęs už tokį silpnumą 
ir apsikabino ranka medį mėgindama atgauti pusiausvyrą ir išsilai- 
kyti ant kojų. 

Strėlė smigo į kamieną vos keli coliai nuo pirštų. Lilė parkrito ir 
nusirito už medžio. 

— Galėjau tave prismeigti kaip kandį! 

Vaiskiame ore nuskambėjo jo balsas. Kaip arti? Kaip arti? Ne- 
įmanoma pasakyti. Lilė metėsi pirmyn, dideliais šuoliais pasilenkusi 
bėgo nuo medžio prie medžio. Pasiekusi lygumą ji bėgo dar greičiau. 
Ji įsivaizdavo skausmą, įsmigus į nugarą vienai iš aršiųjų jo strėlių. 
Ji plūdosi negalėdama įveikti tokių minčių. Ji taip toli nubėgo, jau 
beveik pasiekė tikslą. Jos plaučiai liepsnojo; Lilei braunantis pro 
krūmokšnius ir stingstantį kūną budinant naujiems šabakštynų kir- 
čiams, jos alsavimas virto į švilpesį. 

Dabar jis užuos jos kraują. 

Lilė bėgo per lygumą vildamasi, kad kas nors ją pamatys užfik- 
suotą kameros akies. Paskui ji nėrė į žolę. Sukandusi dantis ji ištraukė 
iš aulo peilį. Sulaikiusi kvapą Lilė juto, kaip daužosi į žemę širdis. Ji 
laukė. 

Tokia tyla, tokia ramybė... Tik vos juntamas vėjelis lengvai 
kedeno žolę. Kai smilkiniuose liovėsi tvinkčioti verdantis kraujas, ji 
išgirdo nakties garsus — šnaresius, šiugždesius, tingų pelėdos ūkavi- 
mą. Paskui išgirdo ir jį, einantį per brūzgynus. 

Arčiau, mąstė Lilė. Prieik arčiau. 

Strėlė praskrodė žoles ir įsmigo kairėje pusėje, per pėdą nuo jos. 
Lilė sutramdė gerklę smaugusį riksmą ir nė nekrustelėjo. 

— Tu gera. Žinojau, kad taip ir bus. Geriausia, ką turėjau. Gaila, 
kad viskas turi baigtis. Mąstau, ar nevertėtų tau suteikti dar vieno 
šanso. Lile, nori dar vieno šanso? Ar dar liko jėgų? Pirmyn, bėk. 

Kita strėlė smigo į žemę dešinėje. 

— Turi laiko, kol nusitaikysiu. Sakykim, kokias trisdešimt se- 
kundžių. 

Dar nepakankamai arti; peiliu nepasieksi. 

— Na, ką pasakysi? Pradedam. Trisdešimt, dvidešimt devy- 
nios... 

Lilė pašoko, apsigręžė ir metė akmenį su visa mergaitės, tikin- 
čios, kad gali Žaisti didžiojoje lygoje, jėga. Akmuo kliudė jam smilkinį 
— akmuo į kaulą. 

Kai jis susverdėjo ir išmetė iš rankų lanką, ji rėkdama puolė 
pirmyn. 

Jis išsitraukė iš eigulio atimtą revolverį ir paleido kulką į žemę 
Lilei prie pat kojų. 

— Ant kelių, kale! 

Nors jis pats svirduliavo, o iš žaizdos varvėjo kraujas, revolverį 
laikė tvirtai. 

— Jeigu ketini mane nušauti, tai šauk. Po velnių tave. 

— Galėčiau. Galiu šauti į ranką, į koją. Galiu paleisti nemirtiną 
šūvį. — Jis išsitraukė iš dėklo peilį. — Žinai, kaip viskas bus. Bet tu 
gerai pasirodei. Net pirma paleidai kraują. 

Jis perbraukė per smilkinį atgalia ranka, ta pačia, kurioje laikė 
peilį, ir pažvelgė į kraujo dėmę. 

— Tavo garbei sudainuosiu dainą. Tu mus atvedei čia; gera vieta 
viską baigti. Lemtis. Tavo ir mano. Ratas užsidaro, Lile. Tu viską sup- 
ratai. Tu nusipelnei švarios mirties. 

Jis ėmė prie jos artintis. 

— Stok ir nė iš vietos. Nuleisk ginklą. Lile, pasitrauk nuo jo, — 
stovėdamas pievos pakraštyje paliepė Kupas. 

Nuo patirto šoko sudrebėjo Etano ranka, kurioje jis laikė revol- 
verį. Tačiau ginklas tebebuvo nutaikytas į Lilę. 

— Jeigu ji pajudės, aš ją nušausiu. Tu nušauni mane, o aš vis tiek 
nušaunu ją. Jūs esate viena, tu — kita jos pusė. — Etanas nutilo ir 
linktelėjo. — Ir labai gerai, kad tu čia. 

— Nuleisk suknistą revolverį arba vietoje tave nudėsiu. 

— Aš nusitaikęs jai į pilvą. Galiu paleisti kulką, galiu — dvi. Nori 
pažiūrėti, kaip ji apsipila krauju? Pasitrauk. Po velnių, pasitrauk. Šitai 
vadinkime lygiosiomis. Dar ateis laikas. Jeigu nenuleisi savo šautuvo, 
įvarysiu jai kulką. Nuleisi — bus geriau; ji gyvens. 

— Jis meluoja. — Lilė aiškiai viską matė. Ir vėl jo akyse šmėste- 
lėjo sukta klasta. — Nušauk tą niekšą. Jau verčiau mirsiu nei pama- 
tysiu, kaip jis nueina. 

— Ar galėsi su tuo gyventi? — neatlyžo Etanas. — Gyventi pa- 
matęs, kaip ji miršta? 

— Lile, — pratarė Kupas vildamasis, kad ji teisingai perskaitys 


460) 


jo žvilgsnį, kad viską supras. Jo pirštas krustelėjo, kai jis maždaug 
coliu nuleido ginklą. 

Iš krūmų iššoko puma — mėnesienos spinduliuose sušvito auk- 
so blyksnis, sužibo iltys ir nagai. Pumos riksmas pervėrė naktį tarsi 
sidabro kardai. Etanas spoksojo išsižiojęs padūmavusiomis akimis. 

Tada pasigirdo jo riksmas — puma suleido jam į gerklę dantis 
ir parbloškė ant žemės. 

Lilė klupinėdama žengė atgal. 

— Nebėk, nebėk! — šaukė ji Kupui. — Ji gali pulti ir tave. Stok! 

Tačiau Kupas nesustojo. Jis atėjo jos apginti, — sunkiai suregz- 
dama mintis pagalvojo Lilė; jos akis aptraukė migla. Kupas spėjo pri- 
bėgti ir ją sučiupti, kai Lilė nebeišsilaikė ant kojų. 

— Mes tave suradom. — Jis prispaudė lūpas prie Lilės lūpų, 
bučiavo jos skruostus, kaklą. — Mes tave suradom. 

— Mums reikia eiti. Esame per arti grobio. 

— Tai Mažylis. 

— Ką? Ne... — Ji pamatė į save įsmeigtas švytinčias akis; puma 
tupėjo žolėje. Lilė matė krauju suteptą pumos snukutį. Tada Mažylis 
priėjo prie jos ir bakstelėjo galva jai į ranką. Paskui sumurkė. — Jis 
nužudė, — dėl manęs, mąstė Lilė. Dėl manęs. — Bet neėdė. Taip ne... 
jis neturėjo... 

— Straipsnį apie tai parašysi vėliau. — Kupas išsitraukė radijo 
stotelę. — Aš ją turiu. — Tada jis pakėlė Lilės ranką prie lūpų. — Aš 
tave turiu. 

— Mano mama... Ji... 

— Saugi. Jūs abi saugios. Mes nuvesime tave namo. O dabar turi 
čia pasėdėti, kol apžiūrėsiu Etaną. 

— Jis kibo jam į gerklę. — Lilė įsikniaubė veidu į kelius. — Ins- 
tinktai. Jis pasidavė instinktams. 

— Lile, jis pasidavė tau. 


Jau vėliau, kai baisiausia buvo praeity, Lilė sėdėjo ant sofos klau- 
sydamasi ūžiančios ugnies. Ji išsimaudė karštoje vonioje, pagurkšno- 
jo brendžio. Ir vis tiek negalėjo sušilti. 

— Turėčiau eiti aplankyti mamos. Turėčiau. 

— Lile, ji miega. Ji žino, kad esi saugi. Girdėjo tavo balsą per 
radijo siųstuvą. Ją kamuoja dehidracija, ji išvargusi, sumušta. Tegu 
pamiega. Susitiksite rytoj. 

— Kupai, turėjau eiti. Negalėjau laukti. Turėjau eiti jos ieškoti. 

— Žinau, kad turėjai. Tau nebereikia to paties kartoti. 

— Žinojau, kad ateisi manęs gelbėti. — Ji prispaudė Kupo ranką 
sau prie skruosto ir užsimerkė mėgaudamasi sklindančia šiluma. — 
Bet Matas ir Tensė turėjo būti visai pamišę, jei šitaip ėmė ir išleido 
Mažylį. 

— Mes visi buvome pamišę. Bet ir neapsirikome, tiesa? O dabar 
jis mėgaujasi vištienos vaišėmis ir didžiuojasi didvyrio statusu. 

— Jis negalėjo manęs susekti, tik ne taip... Jis negalėjo manęs 
surasti. 

— Bet surado, nes tave myli. Ir apie mane galima pasakyti tą patį. 

— Žinau. — Lilė suėmė delnais Kupo veidą. — Žinau, — ji nu- 
sišypsojo, kai Kupas pasilenkė ieškodamas jos lūpų. 

— Aš niekur neketinu eiti. Atėjo metas ir tuo patikėti. 

Lilė padėjo galvą jam ant peties ir įsižiūrėjo į ugnį. 

— Jeigu jis būtų laimėjęs, galiausiai būtų atėjęs ir mano tėvų. 
Būtų juos nužudęs arba mėginęs nužudyti. Jis būtų atėjęs ir čia, 
būtų žudęs. Jam patiko žudyti. Žmonių medžioklė jį žavėjo ir jau- 
dino. Medžiodamas jis jautėsi svarbus ir aukštesnis už kitus. O visa 
kita — šventa žemė, kerštas, kraujo ryšys — tik miglos. Manau, gal jis 
kažkiek visu tuo ir tikėjo, bet visa kita — tik miglos. 

— Tačiau jis nelaimėjo. — Kupas mąstė, kiek nužudytųjų galėjo 
būti niekada nerasta. Kiek sumedžiotų ir nužudytų jie niekada neras 
ir apie juos nesužinos. Tačiau apie tai bus galima pamąstyti kurią 
nors kitą dieną. Dabar jis savo glėbyje laikė Lilę; ji saugi. 

— Ketinai jį nušauti. 

— Taip. 

— Nuleidai ginklą, kad jis patikėtų, jog pasiduodi; tada savąjį jis 
būtų atsukęs į tave. O tada ir būtum jį nudėjęs. Tu supratai, kad man 
užteks smegenų pasitraukti. 

— Taip. 

— Buvai teisus. Kai tarsi iš niekur atsirado Mažylis, jau ketinau 
nerti į žoles. Mes vienas kitu pasitikėjome. Pasitikėjimas — gyvybės 

ar mirties klausimas. Ir šitai velniškai svarbu. — Lilė giliai atsidu- 
so. — Pavargau. Dieve... 

— Įdomu, nuo ko. 

— Nuo tokių dienų. Gal gali padaryti man paslaugą? Šįryt skal- 
bykloje palikau šiukšles. Gal galėtum jas išnešti? 

— Dabar? 

— Būčiau labai dėkinga. Ši padėka nė neverta lyginti su padėka 
už išgelbėtą gyvybę, bet vis tiek būčiau dėkinga. 

— Gerai. 

Lilė sudėjo lūpas šypsenėlei, kai akivaizdžiai nepatenkintas Ku- 
pas išėjo iš kambario. Ji gurkštelėjo brendžio ir laukė. 

Grįžęs Kupas atsistojo prieš Lilę nudūręs akis. 

— Ar tas šiukšles suruošei rytą? 

— Taip. 

— Dar prieš man išgelbstint tau gyvybę... na, prieš man pade- 
dant tave gelbėti? 

— Tu ir vėl teisus. 

— Kodėl? 

Nusibraukusi nuo veido plaukus ji žvelgė tiesiai jam į akis. 

— Todėl, kad nusprendžiau, jog daugiau niekur nebeišeisi, to- 
dėl, kad aš beveik visą gyvenimą tave mylėjau ir nenoriu, kad kur 
nors išeitum. Tu — geriausias draugas, kokį tik esu turėjusi, vieninte- 
lis vyras, kokį tik esu mylėjusi. Ir kodėl turėčiau be tavęs gyventi tik 
todėl, kad dvidešimties buvai tikras idiotas? 

— Galima pasiginčyti. Na, dėl to idioto. — Kupas perbraukė 
delnu Lilei per plaukus. — Tu mano, Lile. 

— Taip, tavo. — Lilė atsistojo ir tik akimirką susiraukė. — O 
tu — mano. — Ji krito Kupui į glėbį. — Štai to aš ir noriu, — kalbėjo 
jam Lilė. — Ir tai labai daug. Ar eisi su manimi pasivaikščioti? Su- 
prantu, jog kvailai skamba, bet aš noriu pasivaikščioti šviečiant mė- 
nesienai, noriu jaustis saugi, mylima ir laiminga. Su tavimi. 

— Pasiimk švarkelį, — patarė Kupas. — Lauke vėsu. 

Šypsojosi skaistus baltas mėnulis, kai jie vaikštinėjo. Saugūs, 
mylimi ir laimingi. 

Ankstyvo pavasario vėsos ir ramybės apgaubtame slėnyje aidė- 
jo pumos riksmas. Jis skriejo naktyje dunksančių juodų kalnų link. 

